
— Vânătorul de cerbi — 


CUVÂNT ÎNAINTE 


„Vânătorul de cerbi” este ultimul roman pe care-l scrie 
Fenimore Cooper în completarea ciclului închinat aventurilor lui 
Natty Bumpo, celebrul său erou. Ultimul pentru că a apărut abia 
în anul 1841. În fapt, romanul istoriseşte o seamă de întâmplări 
din tinerețea celui care în decursul imaginarei sale vieti a fost 
numit când „Vânătorul de cerbi”, când „Ochi de Şoim”, când 
„Ciorap de piele”. 


În ordinea desfăşurării cronologice a evenimentelor relatate în 
cuprinsul lor, cărțile ciclului, care nu au fost scrise unele după 
altele, se urmează astfel: „Vânătorul de cerbi” (1841), 
„Cercetaşul” (1840), „Preria”! (1827), „Ultimul mohican”? (1826) 
şi „Ciorap de piele” (1823). Pe măsură ce descria unele perioade 
ale vieții lui Natty Bumpo, Fenimore Cooper a simţit nevoia - 
pentru a-şi demonstra ideea sa că la şcoala naturii, caracterul 
uman se poate întări şi desăvârși - să dea o imagine cât mai 
completă a încercărilor prin care a trecut eroul său. Şi totodată 
să arate şi fermitatea acestor însuşiri naturale, pe care 
împrejurările potrivnice nu numai că nu le-au alterat, ci 
dimpotrivă le-au adâncit. 


Cititorii vor cunoaşte, cu tălmăcirea de faţă, o nouă perioadă 
din viața cinstitului şi curajosului Natty şi se poate spune că 
niciuna din trăsăturile morale relevate în cărțile anterioare nu e 
dezminţită în cursul întâmplărilor ce se desfăşoară în prezentul 
roman. Interesul povestirii rezidă, desigur, în primul rând în 
aventurile pline de neprevăzut care au loc într-un cadru cunoscut 
şi din cărțile anterioare: lacul Otsego şi izvoarele râului 
Susquehanna aflate în mijlocul pădurilor de pe muntii Alegani. 
Timpul acțiunii e situat cam prin a doua jumătate a veacului al 
XVIII-lea, când triburile indienilor irochezi năvălesc, la incitarea 
francezilor, pe teritoriile stăpânite de englezi, şi populate în 


1 Apărut în traducere românească în anul 1956. Ed. Tineretului. 
2 Apărut în traducere românească în anul 1959; Ed. Tineretului. 

interior de triburile indienilor delawari. 

In comparație cu „Preria”, nu se poate spune că aici 
caracterele diferitelor personaje ar fi conturate cu mai multă 
pricepere a resorturilor sufleteşti care le fac să se comporte într- 
un fel sau altul. Spre deosebire însă de „Preria”, ritmul 
întâmplărilor e mai viu, neprevăzutul intervine mai ades, şi poate 
chiar prea, în desfăşurarea faptelor. 


Natty Bumpo e prezentat acum ca un flăcău care a crescut în 
mijlocul indienilor delawari. El a deprins de la indienii care l-au 
adoptat ca pe un fiu al lor respectul adevărului, curajul de a 
înfrunta cu calm situațiile cele mai grele, priceperea de a se 
descurca în mijlocul primejdiilor cu o dibăcie şi naturalete 
nealterată de nimic. Aşa cum o şi mărturiseşte adesea, natura - 
măreția şi înțelepciunea pe care o vădeşte ordinea ei - „i-a 
hărăzit ce e mai bun în el”. Acesta e personajul care trezindu-se 
în mijlocul unor conflicte dezlănțuite fără voia sa stăruie să se 
aleagă calea înțelegerii şi numai când îşi dă seama că nu se 
poate proceda altfel, luptă pentru a se apăra şi a-i apăra pe cei 
amenințați din jurul său. 


Ca şi în alte cărți din acest ciclu, Fenimore Cooper zugrăveşte, 
în opoziție cu Natty Bumpo, şi tipul albului lipsit de scrupule, 
care îşi foloseşte puterea, dibăcia şi curajul în chip necinstit, care 
nu ezită a recurge la violență chiar când acest lucru nu se 
impune. E vorba de Harry cel Pripit, un tip a cărei aroganță, lipsă 
de scrupule şi atitudine rasistă îl fac să nu fie de loc simpatic 
cititorului. 

Poziția autorului, de condamnare a acestor comportări, de 
respingere a unor asemenea atitudini e categorică. Natty 
Bumpo, care exprimă uneori cu o de ajuns de vizibilă şi directă 
naivitate literară părerile autorului, îi declară lui Harry la un 
moment dat: „Pentru mine pieile roşii sunt oameni ca şi noi... 
Oameni de rase şi culori diferite, cu tradiţii diferite, dar având în 
fond aceeaşi fire”. 

Autorul rămâne astfel la poziția sa de prețuire şi de relevare a 
calităților oamenilor simpli, indiferent de rasa căreia aparțin ei. 
De altminteri putina simpatie pe care o arată zgomotosului şi 
grosolanului Harry, se exprimă şi prin faptul că acesta e respins - 
deşi cam nemotivat în raport cu comportarea ei anterioară - de 
către prea frumoasa Judith care îşi îndreaptă în schimb 
afecțiunea spre Natty Bumpo. 

Pretuirea de care se bucură Natty în ochii tuturor şi chiar şi în 
rândurile indienilor irochezi când e luat prizonier provine din 
faptul că sinceritatea cu care el urmăreşte izbânda dreptătii, a 
omeniei impune. 

„Om adevărat, spune el odată Pripitului, cred eu că e acela 
care ştie a păzi cât mai bine dreptatea”. Câteodată această 
prețuire apare puțin cam forțată, corespunzând moralei de multe 
ori naive care cârmuieşte destinele mai tuturor eroilor lui 
Cooper. Cei buni sunt de obicei răsplătiți şi de oameni şi de 
împrejurări, cei răi îşi primesc mai întotdeauna cuvenita 
pedeapsă. 

Nu voi intra în amănuntele unei acțiuni care, deşi nu este prea 
complicată, abundă în situații încordate, în fapte temerare, nu 
lipsite şi de urmări tragice. Aş vrea în schimb să stărui puțin 
asupra unora dintre personaje. O mențiune deosebită o merită 
pitorescul, dar şi umanitatea simplă, atrăgătoare, a figurii celor 
doi indieni delawari, prietenul lui Natty, viteazul ChingachgooKk, 
„Şarpele cel Mare” şi gingaşa şi înțeleapta Wah-ta-Wah, iubita 
lui. 


Atenţia principală a autorului e însă îndreptată spre zugrăvirea 
figurii lui Natty Bumpo, care ne trezeşte adânca simpatie pentru 
„Simplitatea cinstită a gândurilor şi pentru curajul faptelor sale”. 
(M. Gorki). Îl urmărim fermecaţi încă o dată de modul ingenios şi 
firesc în care scapă mereu teafăr şt nevătămat, deşi e ameninţat 
de primejdii de moarte. Se datoreşte farmecul cărții şi unui 
sentiment viu al naturii care străbate descrierile pline de poezie 
ale unor locuri rareori tulburate de prezența omului. Naivitatea 
povestirii uneori, a zugrăvirii diferitelor stări sufleteşti ale 
personajelor este cu  prisosință compensată de atractia 
exercitată asupra cititorului, de caracterul lui Natty care, cum 
spunea Gorki, „trăieşte ca o întruchipare a celor mai bune 
însuşiri ale spiritului omenesc”. 


Fenimore Cooper nu stăruie în îndelungi şi minuţioase analize 
asupra gândurilor eroului său, el ni-l arată cel mai ades în 
acțiune, însă aceste acţiuni sunt motivate de porniri curate şi 
cinstite. In Natty scriitorul a plăsmuit o personificare a tuturor 
calităților pe care socotea el că le dăruie omului viața în mijlocul 
naturii, observarea şi urmarea legilor naturii. 


Cititorul care cunoaşte, din celelalte cărți, ideile lui Cooper cu 

privire la considerarea vieții în mijlocul naturii ca ideal social, le 
va regăsi şi în „Vânătorul de cerbi”. Trebuie să menţionăm însă 
că Natty Bumpo fiind la începutul dobândirii acestor idei - către 
sfârşitul vieţii sale, relatat în „Preria”, el a devenit un adevărat 
„filozof al naturii” - nu le separă încă prea clar de ideile 
religioase. În acest sens, invocarea sau apelul, întâlnit frecvent în 
paginile cărţii, la puterea religiei asupra oamenilor trebuie 
înțeleasă ca reprezentând un moment pe care, în evoluția sa, 
personajul principal îl va depăşi. 

De altfel şi întâmplările romanului arată de ajuns de limpede 
aceasta, subliniind ideea că divinitatea se confundă în fapt cu 
natura. Şi întrebat odată ce iubeşte mai mult, Natty răspunde că 
dragostea lui e dăruită naturii, care-i poate aduce pe oameni, 
prin măreţia şi perfecţia ei, pe drumul cel bun chiar dacă până 
atunci ei nu l-au urmat. Şi spre slava naturii rosteşte aproape un 
poem în proză spunând că dragostea sa „e în pădure”, aninată 
de „fiecare creangă de copac, în stropii molcomi de ploaie, în 
roua ce poleieşte fiecare fir de iarbă, în norii ce plutesc pe cer ca 
sineala, în păsările care ciripesc prin crânguri, în izvoarele cu 
unda proaspătă care îi potolesc setea, şi în atâtea şi atâtea 
daruri fără seamăn” ale firii. 


Aşa cum am mai arătat şi altădată”, Fenimore Cooper prin 
ideile sale se dovedeşte a fi un deist, de nuanţă rousseau-iană, 
al cărui Dumnezeu e de fapt natura. Și raţiunea naturii cere ca 
lucrurile să se întâmple într-un fel sau altul, voința Celui de Sus 
fiind în fapt voinţa proceselor din natură. 

Se înțelege că, fiind la începutul vieţii sale trăite în plină 
natură, Natty nu va vedea aceste lucruri, aşa cum va izbuti să le 
vadă către sfârşitul ei. Insă chiar şi în acest volum curajosul 
vânător exprimă idei care pun în discuție utilitatea sau 
necesitatea religiei. Vorbind despre biserici pe care nu le 
consideră chiar „absolut necesare”, Natty spune: „Nici forturile, 
nici bisericile nu-i fac mai fericiţi pe oameni. Mai mult decât atât, 
în mijlocul coloniştilor există mereu un sâmbure de vrajbă, pe 
când în pădure domneşte împăcarea”. 


Nu trebuie să uităm că aceste păreri erau susținute de 
Fenimore Cooper acum o sută douăzeci de ani. Şi din acest punct 
de vedere trebuie să admitem că ele erau rodul unei gândiri 


3 vezi prefața la J.F.Cooper „Preria”. 

înaintate pentru acea vreme, opunându-se absolutismului 
religios şi social. 

Sunt prețioase de asemenea ideile cărții care, afirmând 
principiul egalității între rase sau națiuni, condamnă în fapt 
politica colonialismului de atunci care urmărea prin dezbinarea şi 
ațâțarea triburilor indiene unele împotriva altora să le 
nimicească. 

Nu e atât de uşor să iei „calea războiului”, încearcă să-i 
convingă pe cei din jurul lui Natty Bumpo, de aceea întotdeauna 
el proclamă că trebuie urmată calea înţelegerii şi nu a luptei. E 
adevărat că nu reuşeşte întotdeauna să o urmeze. Imprejurările 
îl silesc să acţioneze şi altfel decât ar fi dorit, dar atitudinea sa e 
net paşnică, înclinată spre rezolvarea conflictelor pe o cale care 
să excludă armele. 


Toate acestea îl conturează pe Natty Bumpo şi aici, ca şi în 
alte cărti ale ciclului, ca pe un om care urmăreşte izbânda 
dreptății, a cinstei şi a adevărului în relațiile sale cu oamenii din 
jur. Curajul şi temeritatea sa sunt puse în slujba atingerii acestui 
scop. De aici şi prețuirea de care s-au bucurat în rândurile 
cititorilor de pretutindeni cărțile lui Cooper, închinate zugrăvirii 
vieții acestui personaj. Scrise acum mai bine de o sută de ani, 
romanele sunt şi astăzi, aşa cum au arătat-o adesea în amintirile 
lor revoluționarii ruşi: „un bun educator, care sădeşte în suflete 
simțământul cinstei, curajul şi năzuința spre acţiune”. 


RADU LUPAN 

VÂNĂTORUL DE CERBI 


Capitolul | 


Întâmplările pe care le vom istorisi mai jos s-au petrecut între 
1740 şi 1745, într-o vreme când aşezările coloniei New York se 
limitau la cele patru comitate de pe ţărmul Atlanticului, o şuviţă 
subţire de pământ, de o parte şi de alta a Hudsonului, mergând 
de la gurile fluviului până la cascadele din apropierea izvoarelor, 
precum şi la câteva districte vecine mai înaintate de pe Mohawk 
şi Schoharie. Pădurile virgine alcătuiau ca un brâu lat ce se 
întindea până în marginea albiei celui mai mare fluviu de pe 
continent, ba chiar şi mai departe, revărsându-se spre Noua 
Anglie şi punând sub ocrotirea copacilor seculari mocassinul 
tăcut al luptătorului băştinaş. O privire aruncată de undeva de 
pe o înălţime asupra întregului ţinut de la răsărit de Mississippi 
ar fi descoperit, în acele vremuri, un noian de păduri, mărginit 
spre mare de o fâşie îngustă de pământ cultivat, întreruptă ici- 
colo de oglinzile sclipitoare ale lacurilor sau de şerpuirea râurilor 
ce o brăzdau. Intr-o asemenea vastă întruchipare a solemnei 
singurătăţi, ţinutul pe care am vrea să-l descriem ocupă un loc 
cât se poate de neînsemnat. Suntem convinşi totuşi că acela 
care cu ajutorul câtorva trăsături simple, al câtorva amănunte 
imponderabile, reuşeşte să prezinte o imagine minuțioasă a unui 
crâmpei oarecare din aceste cuprinsuri sălbatice e în stare să 
dea, fără doar şi poate, o idee destul de exactă despre întregul 
ţinut. 


— Vânătorul de cerbi — 


Secole de-a rândul, soarele văratic dogorise vârfurile aceloraşi 
falnici stejari şi pini, răspândindu-şi căldura până în rădăcinile 
viguroase, când într-o bună zi se auzi zvon de glasuri omeneşti 
chemându-se în adâncul pădurii, a cărei coamă era scăldată în 
lumina strălucitoare a unei zile senine de iunie şi ale cărei 
trunchiuri se înălţau, pline de o vajnică măreție, la umbra 
frunzarelor. Păreau a fi două glasuri deosebite judecând după 
timbru: probabil doi călători care se rătăciseră în inima sihlei şi 
căutau acum, fiecare pe seama lui, poteca. Intr-un târziu răsună 
un strigăt de izbândă şi, o clipă mai târziu, un om răsări din 
labirintul hăţişurilor ce împânzeau terenul mlăştinos, răzbătând 
într-un luminiş format parte din pricina vreunei furtuni ce 
pustiise pădurea, parte datorită pârjolului. Această mică poiană 
care, deşi presărată cu trunchiuri de copaci uscați, lăsa slobod 
vederii cerul albastru, se afla pe coasta uneia dintre colinele mai 
înalte ori unuia dintre munţii mai scunzi ce brăzdau întreaga 
regiune. 

— Aici poţi să răsufli în voie - exclamă uşurat pădurarul în 
clipa când se trezi sub seninul cerului, scuturându-şi mădularele 
vânjoase întocmai ca un dulău ce s-ar fi despotmolit dintr-un 
troian de zăpadă. Ura, Vânătorule de Cerbi, iată-ne în sfârşit la 
lumina zilei! Uite colo şi lacul! 

Nu apucă bine să rostească aceste cuvinte, că cel de-al doilea 
călător, dând la o parte tufişurile ce împânzeau mlaştina, ieşi, de 
asemenea, la lumină. După ce îşi netezi la repezeală hainele 
răvăşite, se apropie de tovarăşul său care tocmai se pregătea să 
facă un popas. 

— Cunoşti locul ăsta? întrebă cel căruia i se spunea Vânătorul 
de Cerbi. Sau te bucuri numai aşa, fiindcă ai văzut soarele? 

— Şi una şi alta, frăţioare; cunosc locul ăsta şi nici nu-mi pare 
rău, crede-mă, să văd răsărindu-mi în cale un prieten atât de 
darnic precum e soarele. În sfârşit, acum putem să ne fixăm din 
nou în minte punctele cardinale; numai noi am fi vinovaţi dacă s- 
ar întâmpla, din cine ştie ce motiv, să le încurcăm iarăşi, aşa 
cum am păţit-o adineauri. Să nu-mi spui mie Harry cel Pripit, 
dacă n-o fi ăsta locul unde au poposit astă-vară, timp deo 
săptămână încheiată, vânătorii de pământuri“. Vezi butucii 
aceia? Acolo au fost adăposturile lor, iar dincoace uite, izvorul. 
Oricât de drag mi-ar fi soarele, măi, frăţioare, niciodată până în 
ziua de azi n-am avut nevoie, să mă uit la el ca să ştiu cânde 


4 Coloniştii ce căutau să ocupe loturi mai bune de pământ (n.t.) 

amiaza. În toată colonia nu există ceasornic mai bun decât 
stomacul meu, şi în momentul ăsta stomacul îmi spune c-ar fi 
cam douăsprezece şi jumătate. Fă bine deci şi desfă băierile 
tolbei să întoarcem ceasul pentru încă şase ore. 

In urma acestei propuneri se apucară amândoi să pregătească 
cele trebuincioase pentru prânzul zilnic, un prânz frugal, dar plin 
de voioşie. 

să profităm, aşadar, de pauza ce intervenise în convorbirea 
lor, pentru a-i da putinţa cititorului să-şi facă o idee de felul cum 
arătau aceşti doi inşi care vor avea de jucat un rol destul de 
important în istorisirea noastră. Nu cred, cel puţin asta e părerea 
mea, c-ar fi chiar aşa uşor de găsit în lumea asta mare o mai 
falnică întruchipare a viguroasei bărbaţii ca în persoana celui ce 
îşi spunea el însuşi Harry cel Pripit. Numele său adevărat era 
Henry March; cum însă locuitorii ținuturilor mărginaşe 
împrumutaseră de la pieile roşii obiceiul de a-şi porecli semenii, 
nimeni nu-i spunea altfel decât Pripitul, ba deseori chiar Incurcă 
Lume, poreclă pe care lumea i-o scornise din pricină că era 
veşnic grăbit, nu-şi găsea o clipă locul şi era uşuratic din fire; 
Pripitul avea un fel de neastâmpăr ce-l făcea să fie pururea 
agitat, aşa încât i se dusese pretutindeni vestea în toate 
aşezările împrăştiate pe întinsurile acelor meleaguri până hăt, 
departe în Canada. Harry era înalt de vreo şase picioare şi patru 
degetes; şi, fiind totodată bine proporţionat, încât anevoie ai fi 
găsit pe cineva să-i semene, forţa lui puţin obişnuită justifica 
întru totul prestigiul pe care i-l dădea statura-i uriaşă. Chipul său 
nu se arăta a fi mai prejos decât restul; fiindcă şi chipul, ca şi 
trupul, plesnea de sănătate şi era plăcut ochiului. Pripitul avea o 
figură deschisă şi, cu toate că felul său de a fi mai păstra ceva 
din asprimea caracteristică locuitorilor de la graniţă, prestanţa 
unui fizic plin de măreție ce îl ferea de orice vulgaritate. 

Vânătorul de Cerbi, aşa cum îl numea Harry cel Pripit pe 
tovarăşul său, era cu totul deosebit, atât ca înfăţişare cât şi ca 
fire. Inalt şi el de vreo şase picioare, cu mocassini, părea să aibă 
totuşi o constituţie mai delicată, mai puţin viguroasă decât a 
celuilalt; muşchii săi totuşi erau destul de bine conturaţi, ceea ce 
dovedea o mare agilitate în mişcări, dacă nu şi o forţă 
excepţională. Incolo nu părea să aibă nimic deosebit, în afară 
doar de tinereţea sa; în schimb, rareori cred, se întâmpla să-l 
privească cineva cu luare-aminte fără să se simtă cucerit dintru 


5 Circa 1,90 m. (ntt.). 

început de expresia chipului său ce trezea cea mai deplină 
încredere. Atâta cinste sufletească se citea pe faţa lui, însoţită 
de asemenea temeinice năzuinţe şi o atât de adâncă sinceritate 
încât nu se putea să nu stârnească interesul. Uneori, curăţenia 
sufletească ce o mărturisea obrazul său semăna atât de mult cu 
naivitatea, încât ai fi putut să crezi că omul era lipsit de 
mijloacele obişnuite de a deosebi adevărul de înşelăciune; era 
destul să-l cunoşti însă mai îndeaproape ca să pierzi imediat 
orişice îndoieli cu privire la discernământul şi deşteptăciunea lui. 

Amândoi aceşti locuitori ai ținuturilor mărginaşe erau în 
floarea tinereţii; Harry să tot fi avut vreo douăzeci şi şase sau 
douăzeci şi opt de ani, iar Vânătorul de Cerbi era ceva mai mic 
decât el. Cât priveşte straiele lor nu merită cred să ne mai 
ostenim a le descrie în amănunţime; nu strică totuşi să amintim 
că îmbrăcămintea lor era alcătuită mai cu seamă din blănuri de 
animale, ceea ce arăta că făceau parte din tagma oamenilor 
obişnuiţi să trăiască departe de civilizaţie, în inima codrilor fără 
sfârşit. Cu toate astea, Vânătorul de Cerbi era îmbrăcat cu 
oarecare îngrijire şi destul de pitoresc, lucru care ieşea şi mai 
bine în vileag, privind armele şi echipamentul său. Carabina era 
în perfectă stare, plăselele cuţitului de vânătoare erau sculptate 
cu migală, cornul în care ţinea praful de puşcă era împodobit cu 
încrustaţii meşteşugit lucrate; iar tolba de vânătoare era şi ea 
ornamentată cu nişte scoici cărora pieile roşii le spuneau 
wampum. Cât despre însoţitorul său, Harry Pripitul, fie dintr-o 
nepăsare înnăscută, fie pentru că în sinea lui se socotea destul 
de chipeş ca să nu mai aibă nevoie să se dichisească, părea a nu 
se sinchisi câtuşi de puţin de îmbrăcămintea pe care o purta cu 
un fel de neglijenţă, ca şi cum ar fi simţit un nobil dispreţ pentru 
asemenea fleacuri, pentru orişice zorzoane şi marafeturi. Şi se 
prea poate, ca prestigiul pe care i-l dădeau înfăţişarea lui 
armonioasă şi statura sa de uriaş, ar fi fost mai degrabă sporit 
decât micşorat de nepăsarea aceea dispreţuitoare, câtuşi de 
puţin făţarnică. 

— Hai, Vânătorule de Cerbi, dă-i drumul să te vedem dacă ai 
într-adevăr un stomac de delawar, fiindcă zici c-ai crescut în 
mijlocul lor - strigă Harry care se şi grăbi să facă începutul, 
căscând gura mare ca să înfulece o halcă de vânat, tocmai bună 
să îndestuleze masa unui ţăran european - dă-i drumul, 
frăţioare, şi arată-ţi vitejia faţă de această biată ciută, luptând de 
astă dată cu dinţii, aşa cum mai înainte ai luptat cu puşca. 

— Lasă, Harry, lasă că nu-i nicio vitejie să ucizi o ciută, mai 

ales când nu e anotimpul lor; să fi doborât o panteră sau vreun 
cuguar mai zic şi eu - îi întoarse vorba celălalt, pregătindu-se să 
se înfrupte din vânat. lar dacă delawarii m-au poreclit aşa, să ştii 
că au făcut-o nu atât pentru cutezanţa mea, cât mai ales pentru 
că am ochiul ager şi piciorul sprinten. In ce mă priveşte nu cred 
că este o laşitate să culci la pământ un cerb, dar, fără doar şi 
poate, nici cine ştie ce ispravă cu care să te mândreşti. 

— Nici delawarii, de altfel, nu sunt nişte eroi - bolborosi cu 
gura plină Harry cel Pripit - altminteri nu i-ar fi lăsat în ruptul 
capului pe netrebnicii aceia de mingoşi, pe golanii aceia, să-i 
supună ca pe nişte muieri. 

— Lucrul ăsta era cântecul lui şi n-a fost nici înţeles, nici 
lămurit cumsecade - sări cu gura Vânătorul de Cerbi, care ştia să 
fie un prieten îndatoritor, pe cât se dovedise însoţitorul său a fi 
un adversar primejdios. Mingo n-au făcut decât să împânzească 
pădurile cu minciunile lor gogonate, de-alde ăştia ca ei nu-s în 
stare să-şi tină nici cuvântul şi nici legămintele. Crede-mă, am 
trăit zece ani în mijlocul delawarilor şi-i cunosc prea bine: sunt la 
fel de viteji ca orice alt trib, când e vorba să se măsoare în luptă 
dreaptă cu alţii. 

— Uite ce e, jupâne vânător, fiindcă am ajuns să vorbim 
despre asta, ce-ar fi să dăm cărţile pe faţă şi să discutăm ca de 
la om la om? Răspunde-mi, aşadar, la o întrebare: pe cât se pare 
norocul ţi-a ieşit totdeauna în cale, încât toată lumea te ştie 
acum ca pe un vânător de frunte, dar ia spune, ai avut vreodată 
prilejul să-ţi masori puterile, cu o fiinţă cugetătoare, ti-a fost dat 
vreodată să apeşi trăgaciul aţintind un duşman în stare să-ţi 
răspundă la fel? 

— Ca să-ţi spun drept, n-am făcut-o niciodată - mărturisi 
Vânătorul de Cerbi - fiindcă n-am întâlnit încă până acum 
asemenea prilej. Delawarii, tot timpul cât am hălăduit printre ei, 
au fost oameni paşnici. Şi pe urmă pentru mine e o nelegiuire să 
iei viaţa unui om, când nu dai piept cu el în luptă dreaptă. 

— Ba nu, zău? Niciodată până acum nu ţi-a picat în mână 
vreun terchea-berchea care să-ţi fi şterpelit niscai blănuri sau 
capcane? Şi ce-ai făcut atunci: nu i-ai aplicat singur, cu mâna ta, 
litera legii, ca să le cruţi judecătorilor asemenea plictiseală, iar 
puşlamalei cheltuielile unui proces? 

— Mie nu-mi place să prind fiarele în capcană, Harry - îi 
răspunse tânărul, cu mândrie - trăiesc din ce-mi aduce vânatul 
cu puşca şi, având în mână o astfel de armă, n-ai să mă vezi 
niciodată întorcând spatele nici unui om de pe tot cuprinsul 

dintre Hudson şi Sfântul Laurenţiu. În viaţa mea n-am vândut 
pielea vreunei sălbăticiuni a cărei scăfârlie să nu fi avut o gaură 
în plus pe lângă cele hărăzite de natură, ca să poată privi sau 
respira. 

— Te cred şi foarte bine faci, dacă-i vorba de fiarele sălbatice; 
gândeşte-te totuşi că asta nu înseamnă mai nimic pe lângă 
faptul de a scalpa un om sau de a-l împuşca pe la spate. Să 
pândeşti cu puşca în mână o piele roşie, stând tupilat într-un 
ascunziş, este un lucru potrivit cu propriile sale obiceiuri. Și 
acum că suntem în toiul unui război, cum ai zice tu, legiuit, cu 
cât vei ajunge să ştergi mai curând asemenea pată de pe 
cugetul tău, cu atât vei dormi mai liniştit; cel puţin, atunci, ai fi 
sigur că un duşman mai puţin îţi dă târcoale în pădure. Să ştii că 
nici nu vreau să te mai văd în ochi, amice Natty, dacă atunci 
când ai să pui carabina la umăr n-ai să-ţi aţinteşti privirile mai 
sus de lumea animalelor cu patru picioare. 

— Călătoria noastră, după cum ziceai, domnule March, se 
apropie de sfârşit şi am putea să ne despărţim chiar astă-seară, 
dacă socoteşti într-adevăr c-a venit vremea s-o facem. Am un 
prieten care mă aşteaptă şi poţi să mă crezi pe cuvânt că 
prietenul meu nu s-ar simţi câtuşi de puţin dezonorat să se 
însoţească cu un om care în viaţa lui n-a căutat să-i facă de 
petrecanie vreunui semen de-al său. 

— Tare aş vrea să ştiu ce l-o fi îndemnat pe vicleanul asta de 
indian să cutreiere coclaurii ăştia, de vreme ce nu e încă 
anotimpul de vânătoare - murmură Pripitul ca pentru sine, vrând 
parcă să-şi mărturisească disprețul şi în acelaşi timp să-i arate 
celuilalt că prea puţin se sinchiseşte dacă vorbele sale îi vor 
ajunge la ureche. Unde ziceai că ţi-a dat întâlnire tânărul şef? 

— În dreptul unei stânci rotunde, de pe țărm, unde, după câte 
mi s-a spus, triburile se adună de obicei ca să-şi încheie învoielile 
şi să-şi îngroape securile. l-am auzit adeseori pe delawari 
vorbind despre el, cu toate că, să-ţi spun drept, habar n-am cum 
arată nici el, nici lacul cu pricina. Atât cei din tribul Mingo cât şi 
mohicanii se consideră singurii stăpâni ai acestui ţinut care, de 
altminteri, îl folosesc în devălmăşie pentru vânat şi pescuit în 
timp de pace; Dumnezeu ştie însă ce poate fi în toiul unui război! 

— In devălmăşie! exclamă Harry, râzând cu poftă. Aş vrea să 
ştiu ce-ar spune Tom Hutter Corăbierul auzind una ca ăsta? 
Fiindcă Tom strigă sus şi tare că numai el este stăpân peste lac, 
în virtutea celor cincisprezece ani de când s-a statornicit aici, şi 
tare mă tem că n-o să-l lase chiar aşa, cu una cu două, pe mâna 

tribului Mingo sau pe mâna delawarilor. 

— Dar colonia ce zice despre gâlceava asta? Fiindcă nu se 
poate ca pământurile astea să fi rămas până în clipa de faţă fără 
stăpân; ştii doar că sunt atâţia oameni lacomi de avuţii, în stare 
să pună stăpânire asupra celor mai sălbatice coclauri, unde cu 
niciun preţ nu s-ar încumeta să calce, pentru a-şi măsura din 
ochi bogăţiile. 

— O fi aşa cum zici prin alte părţi ale coloniei, Vânătorule, nu 
însă şi aici. Nimeni pe lume nu stăpâneşte nici măcar o palmă de 
pământ pe aceste meleaguri. Nu există: niciun înscris pe lume 
care să cuprindă fie chiar un singur rând privitor la cutare deal 
sau cutare vale din împrejurimi. De atâtea ori doar l-am auzit 
vorbind despre asta pe moş Tom! De aceea o ţine una şi bună că 
el ar fi singurul îndreptăţit să le stăpânească, şi când spune Tom 
un lucru, poţi fi sigur că nu se dă chiar aşa de lesne bătut. 

— Din câte mi-ai istorisit, Pripitule, Tom Corăbierul nu pare a fi 
un muritor ca toţi ceilalţi; nici mingo, nici delawar şi nici faţă 
palidă; de altfel, stăpânirea lui asupra acestor meleaguri, după 
câte ştiu de la tine, se dovedeşte a fi fost destul de îndelungată 
când te gândeşti cât de trecătoare sunt îndeobşte lucrurile aici, 
în preajma graniţelor. Spune-mi, ce fel de om e şi care-i 
povestea lui? 

— Într-adevăr, moş Tom e un om ca toţi ceilalţi; judecând 
după apucăturile lui, seamănă mai degrabă cu un sconcs sau 
mai ştiu eu cu ce altă vieţuitoare. Unii bănuiesc că în tinereţe, cu 
mult înainte ca noi doi să ne fi cunoscut sau poate chiar să fi 
văzut lumina zilei, s-ar fi îndeletnicit cu pirateria în cârdăşie cu 
un anume Kidd, care a fost spânzurat sub cuvânt că ar fi prădat 
nişte corăbii pe mare, şi că moştenitorul s-ar fi statornicit pe 
aceste meleaguri, chibzuind în sinea lui că niciodată 
crucişătoarele regelui nu vor ajunge să treacă munţii şi că, prin 
urmare, aici, în inima codrilor se va putea bucura în tihnă de 
rodul tâlhăriilor lui. 

— Se înşela, Harry, se înşela peste măsură. Nicăieri în lumea 
asta un om nu se poate bucura în tihnă de prada dobândită prin 
tâlhărie. 

— Asta depinde în bună parte de felul cum e alcătuit fiecare. 
Am cunoscut oameni care nu se simțeau la largul lor decât în 
mijlocul unor petreceri gălăgioase, după cum de asemenea am 
întâlnit alţii cărora le plăcea să şadă singuri, singurei în colţişorul 
lor. Sunt unii care nu-şi găsesc liniştea dacă nu umblă după 
jecmăneală, iar alţii dacă se îndeletnicesc cu asemenea lucruri. 

Firea omului e tare întortocheată. Moş Tom însă pe cât se pare 
nu seamănă nici cu unii nici cu ceilalți, aşa încât se bucură pe 
îndelete şi în toată tihna, împreună cu fetele sale, de rodul 
jafurilor săvârşite, dacă într-adevăr o fi avut cândva asemenea 
apucături şi nu cred că mai râvneşte nimic altceva. 

— Aha, va să zică bătrânul are şi fete; am auzit de la delawarii 
care au umblat pe aici după vânat fel de fel de poveşti pe 
socoteala odraslelor lui. N-au mamă, nu-i aşa, Pripitule? 

— Au avut cândva, cum e şi firesc; din păcate însă, biata 
femeie s-a prăpădit acum vreo doi ani şi în clipa de fată se 
odihneşte pe fundul lacului. 

— Cum adică? rosti Vânătorul de Cerbi, uitându-se puţin 
nedumerit la tovarăşul său. 

— Aşa cum îţi spun: a murit şi leşul ei a fost aruncat în apă; 
cred că vorbesc englezeşte. Moşneagul şi-a cufundat nevasta în 
lac, asistând astfel la ultima ei călătorie; poţi să mă crezi pe 
cuvânt, fiindcă am fost de faţă la ceremonia aceasta. Dacă însă 
Tom a făcut-o ca să nu fie silit să-i sape groapa, ceea ce nu-io 
treabă prea uşoară aici, dat fiind că pământul e înţesat de 
rădăcini sau cu gândul că apa spală mai repede păcatele decât 
tarina, asta n-aş mai putea să-ţi spun. 

— Atât de păcătoasă a fost biata femeie, încât şi după ce s-a 
sfârşit din viaţă i-a dat de furcă bărbatului ei? 

— Nu mult mai păcătoasă decât alţi oameni; cu toate că avea 
şi ea metehnele ei. După mine, Judith Hutter n-a fost lipsită de 
noroc în viaţă şi a avut parte de un sfârşit destul de bun, când te 
gândeşti că ani de zile urechea ei n-a mai auzit glasul clopotelor 
bisericeşti; şi cred că moş Tom a cufundat-o în apă nu numai ca 
să-şi curețe sieşi osteneala, ci ca să-i fie şi ei mai uşor. Fiindcă, 
vezi tu, Judith era aprigă din fire ca un amnar, şi cum la rândul 
său unchiaşul semăna şi el cu o cremene, când şi când 
ciocnindu-se, scăpărau scântei; altminteri, însă, n-aş putea 
spune că nu trăiau în bună înţelegere. In schimb, când luau foc, 
cine se afla întâmplător de faţă, avea prilejul să descopere 
anumite lucruri din trecutul lor umbros, aşa cum uneori în desişul 
pădurii, câte o rază stingheră de soare se strecoară până la 
poalele copacilor. Totdeauna însă am să mă gândesc cu respect 
la răposata Judith; fiindcă nu cred să existe multe femei pe lume 
care să se poată mândri cu asemenea odor de fată cum e copila 
ei ce-i poartă numele, Judith Hutter. 

— A, da, ăsta e numele pe care-l pomeneau delawarii, deşi îl 
rosteau stâlcit aşa cum se pricepeau. Judecând după spusele lor 

însă, mă tem că fata asta n-o să-mi placă. 

— Auzi, să-i placă dumnealui! izbucni Pripitul, mânios foc 
văzând ifosele şi uşurinţa cu care-şi îngăduia să trăncănească 
amicul său. Parcă mai poate fi vorba de plăcut când ai în faţa 
ochilor o fiinţă ca Judith? Ce eşti tu decât un copilandru, un 
copăcel care nici n-a apucat bine să prindă rădăcini. Află de la 
mine, băiete, că în jurul Judithei au roit o droaie de curtezani, 
bărbaţi în toată puterea cuvântului, şi asta încă de când avea 
cincisprezece ani, acum vreo cinci ani adică. Crezi tu că Judith ar 
catadicsi măcar să se uite la un mucos ca tine? 

— Suntem în iunie, Harry, şi soarele nu e acoperit de niciun 
nor, aşa că n-are rost, zău, să te înfierbânţi aşa - îi răspunse 
însoţitorul său, fără să se arate câtuşi de puţin tulburat. Fiecare 
om cu gusturile lui; chiar şi o veveriţă are dreptul să creadă ce-i 
place despre un cuguar. 

— Da, numai că s-ar putea întâmpla să nu-i fie prea moale 
dacă cuguarul ar afla părerea ei - bombăni Harry March. Fiindcă 
eşti încă prea crud la minte şi nechibzuit, n-am să-ţi iau în nume 
de rău nerozia. Hai, Vânătorule de Corbi - adăugă dânsul, râzând 
cu voie bună după ce stătuse o clipă în cumpănă, doar ne-am 
legat să fim prieteni; n-o să stricăm tocmai acum prietenia 
pentru o muieruşcă fandosită, un biet creieraş de păsărică, 
numai din pricină că-i nurlie. Cu atât mai mult cu cât n-ai văzut-o 
în viaţa ta. Judith e făcută pentru un bărbat în lege; ar fi o prostie 
din parte-mi să mă tem de un copilandru ca tine. Şi ce spuneau 
delawarii despre drăcoaica asta de fată, pentru că de bună 
seamă un indigen trebuie să aibă şi el părerile lui despre 
seminţia femeiască, la fel ca un om alb, nu-i aşa? 

— Spuneau că e frumoasă de pică şi ţi-e mai mare dragul s-o 
asculţi vorbind, dar că-i place prea mult să vadă bărbaţii roind în 
jurul ei şi că n-are minte nici cât o pasăre. 

— Draci împeliţaţi! De unde or fi învăţat ei să cumpănească 
atât de bine lucrările firii? Şi când te gândeşti că sunt unii care-i 
nesocotesc, zicând că nu-s buni decât să hăituiască vânatul sau 
ca iscoade în război; eu însă susţin că sunt nişte înţelepţi şi că se 
pricep la oameni tot atât de bine cum se pricep la castori, cât 
despre femei, nici nu mai vorbesc. Uite, e Judith întreagă, până 
la ultima panglicuţă! Ca să-ţi spun adevărul adevărat, eram cât 
pe ce să mă însor cu ea, încă de acum doi ani, de n-ar fi fost 
două motive care să mă împiedice, dintre care unul e tocmai 
uşurătatea ei. 

— Şi care ar fi celălalt? întrebă vânătorul, care mânca mai 

departe, ca şi cum prea puţin l-ar fi interesat acest subiect. 

— Celălalt e că nu puteam să-mi dau seama dacă dânsa mă 
vrea. Drăcoaica e nostimă foc şi ştie şi ea asta. Măi băiete, 
ascultă ce-ţi spun: nu se află copac pe aceste meleaguri care să 
fi crescut mai drept ca ea, sau care să se aplece în bătaia 
vântului mai mlădiu decât dânsa. Nici nu cred să fi văzut 
vreodată o ciută sărind cu o gingăşie mai firească. Să fi fost doar 
atât, toată lumea nici vorbă i-ar aduce numai laude; din păcate 
însă, Judith are atâtea cusururi, încât mi-ar veni greu să i le trec 
cu vederea. Şi de multe ori îmi vine să fac legământ că niciodată 
n-o să-mi mai calce piciorul pe țărmurile lacului. 

— De aceea pesemne te duci mereu pe-acolo! Când juri c-ai 
să te fereşti de cutare lucru, poţi fi sigur că tocmai atunci ai să-l 
faci. 

— Ce te pricepi tu, Vânătorule, în treburile astea? Educaţia pe 
care ai primit-o a lăsat urme atât de adânci asupra ta de parcă ai 
fi trăit toată viaţa numai în sânul coloniei. Cu mine însă este altă 
poveste; eu în ruptul capului nu m-aş agăța de un lucru, de 
aceea nici nu-mi trece prin minte să fac asemenea legământ. 
Dacă ai şti câte am aflat despre Judith, ai fi poate mai îngăduitor 
cu mine şi mi-ai ierta unele răbufniri. De pildă, ofiţerii de la 
forturile de pe Mohawk trec uneori lacul dincoace, ca să 
pescuiască şi să vâneze prin partea locului; atunci s-o vezi pe 
Judith, ai zice că nefericita şi-a ieşit din minţi. E destul s-o 
priveşti cum se înzorzonează şi se sclifoseşte faţă de curtezanii 
ei. 

— O fată de oameni săraci nu se cade să se poarte aşa - rosti 

grav Vânătorul de Cerbi. Ofițerii sunt toţi băieţi de familie şi 
dacă-i fac ochi dulci Judithei, cum spui tu, cine ştie ce gânduri 
rele le-or fi umblând prin minte. 
_ — De aceea, vezi, nu ştiu ce să cred şi stau mereu la îndoială. 
indeosebi e un căpitan care îmi cam dă de bănuit şi, dacă nu mă 
înşel, vina o poartă numai nesăbuinţa ei. intr-un cuvânt, mi-ar 
place să fie ceva mai cumpănită şi mai la locul ei; din păcate 
însă, norii ce zboară peste culmile astea nu sunt mai nestatornici 
decât ea. Ai putea să numeri pe degete bărbaţii care s-au uitat la 
ea de când era o fetişcană şi până în ziua de azi, şi totuşi s-o vezi 
ce aere îşi dă faţă de vreo doi-trei ofiţeri! Iti vine, zău, să-ţi iei 
câmpii! 

— Eu mi-aş muta gândul de la o asemenea femeie şi m-aş 
întoarce cu toată dragostea spre pădure; cel puţin poţi fi sigur că 
din partea ei n-o să ai nicio dezamăgire, fiind chivernisită şi 

cârmuită potrivit unor rânduieli ce nu dau greş niciodată. 

— Dacă ai cunoaşte-o pe Judith, ţi-ai da numaidecât seama că 
aşa ceva e mai uşor de spus decât de făcut. Dacă aş putea să 
şterg din mintea mea pe toţi ofiţerii aceia, aş lua-o pe fată cu 
mine pe sus şi m-aş duce cu ea până dincolo de Mohawk. Aş 
obliga-o pe urmă să se mărite cu mine chiar dacă nu i-ar fi pe 
plac, lăsând-o în grija lui moş Tara pe Hetty, cealaltă fată a lui, 
care, dacă nu este atât de frumoasă, nici atât de ageră la minte 
ca soră-sa, în schimb e cu mult mai vrednică. 

— Cum, mai e încă o păsărică în cuib? întrebă Vânătorul de 
Cerbi, ridicând spre el privirea în care mijea un licăr de 
curiozitate. Delawarii mi-au pomenit numai de una. 

— Nici nu mă mir: fiindcă veni vorba de Judith Hutter şi de 
surioara ei, Hetty, trebuie să ştii că Hetty e într-adevăr o fată 
drăguță, dar numai atât, în timp ce Judith, ascultă-mă pe mine, 
băiete, nu-şi are seamăn în lumea asta mare dintre cer şi 
pământ. Judith este isteaţă foc, bună de gură şi iscusită ca un 
bătrân indian firoscos, în timp ce Hetty sărăcuţa de ea, când o 
vezi, cel mult te face să te gândeşti că fiecare om poartă cu sine 
o busolă. 

— Cum adică? făcu mirat Vânătorul de Cerbi. 

— Păi n-ai auzit cum spun ofiţerii: „cutare şi-a pierdut busola”, 
ceea ce înseamnă, cel puţin aşa înţeleg eu, că în fiecare om 
există ceva ce-l ajută să meargă pe drumul cel drept fără să ştie 
nici el prea bine cum se întâmplă asta. „Busola” ar fi, aşadar, 
călăuza năzuinţelor noastre. Nu, biata Hetty se află, ca să zic 
aşa, la hotarul dintre necunoştinţă şi conştiinţă, reuşind uneori 
să-l depăşească, iar alteori nefiind în stare să treacă peste el. 

— Sunt lucruri de care Dumnezeu are grijă în chip deosebit - 
rosti solemn Vânătorul de Cerbi - fiindcă el îi ocroteşte pe aceia 
faţă de care viaţa n-a fost prea darnică. Pieile roşii cinstesc şi 
respectă asemenea făpturi vitregite; ei ştiu că duhul rău 
sălăşluieşte mai degrabă în inima unui viclean decât într-a unui 
om a cărui minte nu e destul de isteaţă ca să-i poată fi de vreun 
folos. 

— La asta pot să-ţi răspund că fără doar şi poale duhul rău, 
cum zici tu, n-o să poată face casă cu Hetty, întrucât, precum ti- 
am spus adineaori, e destul s-o vezi, ca să-ţi dai seama că 
fiecare om are în sinea lui o busolă. Moş Tom ţine la dânsa şi tot 
aşa şi Judith, cât e ea de mândră şi de isteaţă. Altminteri nu ştiu, 
Zău, ce s-ar întâmplă cu biata fată aci, în mijlocul unor oameni de 

lacului. 

— Credeam că nimeni n-are habar că se află un loc pe aici şi 
că ţipenie de om nu calcă pe aceste meleaguri - spuse Vânătorul 
de Cerbi, nemulţumit, precum se vede, la gândul că lumea e atât 
de mică. 

— Cam aşa şi e, frăţioare; nu ştiu dacă ar fi cu totul douăzeci 
de oameni albi care să le fi văzut cu ochii lor; cu toate astea 
gândeşte-te că douăzeci de localnici, născuţi şi crescuţi aci, la 
graniţă, fie ei vânători sau puitori de capcane ori cercetaşi, ar 
putea face destule rele, dacă ar vrea. Inchipuieşte-ţi numai ce 
cumplit lucru ar fi pentru mine, Vânătorule, dacă aş afla că Judith 
s-a măritat în aste şase luni cât am lipsit. 

— Dar spune-mi, ţi-a dat cumva vreo speranţă fata, ţi-a făcut 
vreo promisiune, ca să te bizui că te-a aşteptat? 

— Da’ de unde! Nici până acum nu prea ştiu ce să cred. Sunt 
un băiat destul de chipeş, frăţioare, cel puţin aşa mă văd eu, de 
câte ori mă oglindesc în vreun izvor în care bate soarele, şi 
totuşi, îţi mărturisesc, n-am reuşit încă să-i smulg ştrengăriţei 
nicio făgăduinţă sau măcar un zâmbet prietenos; în schimb e în 
stare să râdă în neştire ore întregi. Dacă însă a îndrăznit cumva 
să se mărite în lipsa mea, atunci, poţi să mă crezi pe cuvânt, o 
să aibă prilejul să guste din plăcerile văduviei, deşi nici n-a 
împlinit încă douăzeci de ani. 

— N-oi avea de gând cumva să te răzbuni pe bărbatul ce şi l-a 
ales, numai aşa fiindcă l-a plăcut mai mult decât pe tine? 

— De ce nu? Dacă un duşman îmi taie drumul, ce-ţi închipui, 
că n-o să tabăr asupra lui? Uită-te la mine: sunt eu omul care să 
lase un netrebnic, un nepricopsit de negustor de piei să mi-o ia 
înainte, când e vorba de un lucru atât de scump pentru mine, 
cum e dragostea Judithei Hutter? Şi-apoi, de vreme ce trăim în 
afara legilor, trebuie să ne facem singuri dreptate. Să zicem că 
într-o bună zi s-ar descoperi în pădure cadavrul unui ins 
oarecare, cine crezi c-o să poată da de urma ucigaşului chiar 
dacă toată colonia s-ar pune în mişcare şi oricâtă zarvă s-ar face 
în jurul acestui omor? 

— În cazul când victima ar fi bărbatul Judithei Hutter, după 
cele întâmplate, nu crezi că aş avea şi eu de spus unele lucruri 
care ar ridica în picioare toată colonia? 

— Tu, neisprăvitule!? Tu, un mucos de vânător, ai avea tu 
inima să-l denunţi pe Harry cel Pripit? Şi pentru cine, pentru un 
netrebnic, o secătură? 

— AŞ avea inima, Pripitule, să spun adevărul, poţi să fii sigur 

de asta, fie c-ar fi vorba de tine sau de oricare alt om de pe faţa 
pământului. 

March se uită la tovarăşul său câteva clipe, mirat, fără să 
rostească niciun cuvânt; apoi, înşfăcându-l de grumaz cu 
amândouă mâinile, îl scutură atât de vârtos, că aşa plăpând cum 
se arăta a fi Vânătorul pe lângă el, puţin ar mai fi lipsit ca să-i 
scoată oasele din încheieturi. Şi n-o făcea în glumă: ochii 
uriaşului scăpărau de mânie şi, judecând după anumiţi indici, 
lucrurile amenințau să devină mult mai serioase decât s-ar fi 
părut la prima vedere. Oricare ar fi fost intenţiile adevărate ale 
lui March, şi probabil că nu avea niciuna bine definită, nu 
încăpea îndoială că-şi pierduse cu desăvârşire cumpătul; şi 
desigur că, în locul Vânătorului de Cerbi, atâţia alţii, dacă s-ar fi 
pomenit aşa, din senin, striviţi în braţele unei namile de om ca 
Harry March, şi încă în starea de spirit în care se afla acesta, în 
mijlocul celei mai adânci pustietăţi şi fără nicio putinţă de 
scăpare, ar fi îngheţat de frică şi mai c-ar fi fost ispitiţi să 
sacrifice însăşi dreptatea. Ceea ce nu se întâmplă totuşi cu 
Vânătorul de Cerbi, a cărui stăpânire de sine rămase 
nezdruncinată; nu-i tremurară mâinile nici nu căută să recurgă la 
vreun tertip atunci când îi răspunse Pripitului, ridicând de pildă 
glasul, dacă nu de alta, măcar a-şi dovedi sieşi că ştie ce vrea. 

— Poţi să mă zgâlţâi cât pofteşti, Pripitule, atât de vajnic, încât 
de-ai avea un munte în braţe l-ai dobori la pământ - rosti el, 
liniştit - că n-ai să scoţi nimic altceva de la mine decât adevărul 
curat. Se prea poate ca Judith să nu se fi măritat şi nici tu prilejul 
să ţii calea bărbatului ei şi să-i vii de hac: dar dac-ar fi aşa, 
îndată ce aş da ochi cu dânsa, i-aş pomeni de amenințările tale. 

March îşi slăbi strânsoarea şi rămase locului, uitându-se uluit 
la celălalt, fără un cuvânt. 

— Credeam că suntem prieteni - rosti el în cele din urmă - dar 
să ştii că asta e ultima taină pe care urechile tale o vor mai auzi 
din gura mea. 

— Nici nu-mi trebuie, Pripitule, dacă şi celelalte taine ale tale 
sunt tot aşa ca asta. Ştiu prea bine că trăim în pădure, Pripitule, 
şi că suntem, precum ne socoteşte lumea, în afara legilor 
omeneşti, şi poate că aşa şi este de fapt, oricare ar fi situaţia de 
drept; există totuşi o lege şi un legiuitor care guvernează 
întregul continent. Şi cel ce caută să nesocotească legea şi pe 
cel ce a făcut-o nu poate să-mi fie prieten. 

— Zău, dacă nu-mi vine să cred, Vânătorule, că am în faţa 
ochilor un frate moravian, şi nu un vânător cinstit, get-beget, aşa 

cum te socoteşti. 

— Nu ştiu dacă oi fi vânător cinstit sau nu, Pripitule, în schimb 
o să ai prilejul să te convingi că vorbele mele sunt la fel de 
cinstite ca şi faptele. Dar zău dacă nu e o prostie din partea ta 
să-ţi pierzi aşa, fără niciun motiv, cumpătul; asta arată cât de 
puţin ai trăit în mijlocul pieilor roşii. Nu mă îndoiesc că Judith 
Hutter nici gând n-a avut să se mărite până în clipa de faţă; şi 
sunt încredinţat că adineauri, când ai vorbit aşa cum ai vorbit, 
te-a luat gura pe dinainte şi nu ţi-ai dat prea bine seama ce-ai 
spus. Bate palma şi să nu mai pomenim un cuvânt despre asta, 
nici să nu ne mai gândim la ce a fost. 

Pripitul făcu o mutră şi mai mirată, apoi izbucni deodată într- 
un hohot de râs plin de voie bună, râzând cu lacrimi. Apoi 
strânse mâna pe care celălalt i-o întinsese şi amândoi deveniră 
iarăşi buni prieteni. 

— Ce nătărăi am fi fost să ne certăm aşa, pentru o părere - 
exclamă March, apucându-se iar să înfulece - ca nişte avocaţi de 
la oraş, iar nu ca nişte oameni cu scaun la cap care-şi petrec 
viaţa în codri! Am auzit că acolo, devale, sunt oameni care îşi fac 
sânge rău şi se iau la harţă pentru părerile lor, mergând uneori 
până în pânzele albe. 

— Da, da, aşa e; ba chiar şi pentru alte pricini; fie la ei, acolo. 
l-am auzit pe fraţii moravieni spunând că sunt ţări unde se iscă 
zâzanie între cetăţeni din pricina religiei. Păi, dacă sunt în stare 
să-şi iasă din sărite pentru asemenea lucruri, nu ne rămâne 
decât să-i lăsăm în plata domnului. Oricum ar fi, n-are rost, cred, 
să ne luăm după ei şi cu atât mai puţin să stricăm prietenia din 
cauza unui soţ pe care Judith Hutter poate nici nu l-a văzut la 
faţă sau nici nu doreşte să-l vadă vreodată. Din partea mea, îţi 
mărturisesc, ţin mai mult s-o cunosc pe surioara cea sărăcuţă cu 
duhul decât pe zâna de care mi-ai vorbit. Simţi uneori o 
strângere de inimă când întâlneşti un semen de al tău care, 
judecând după chip, pare a fi un om ca toţi oamenii, în stare să 
răspundă de faptele sale, şi totuşi e departe de a fi ceea ce se 
arată, de vreme ce nu are, bietul, niciun dram de minte. Este 
destul de trist când ai în faţă un bărbat de felul ăsta, dar când e 
vorba de o femeie, care pe deasupra se întâmplă să mai fie şi 
tânără, ba chiar şi ispititoare, simţi cum se trezeşte în tine toată 
mila ce poate sălăşlui într-o inimă omenească. Ştie Dumnezeu, 
Pripitule, cât de lipsite sunt de apărare asemenea fiinţe 
nefericite, cu fărâma de minte pe care o au; închipuieşte-ţi însă 
ce nenorocire-i pentru ele când nu au nicidecum sprijinul acestei 

călăuze şi nepreţuit ocrotitor. 

—  Ascultă-mă, Vânătorule, tu ştii ce fel de oameni sunt 
îndeobşte atât vânătorii şi puitorii de capcane cât şi negustorii 
de piei: nici cei mai apropiaţi prieteni ai lor n-ar putea tăgădui că 
sunt tari de cap şi că fiecare merge pe drumul lui fără să se 
sinchisească prea mult de simţămintele şi drepturile altora; cu 
toate acestea nu cred că s-ar găsi un singur om în tot ţinutul 
ăsta în stare să-i facă vreun rău sărmanei Hetty Hutter, dacă i-ar 
sta în putere; nici chiar o piele roşie. 

— Cum văd, Pripitule dragă, până la urmă ai ajuns şi tu la 
părerea delawarilor şi a celorlalte triburi aliate cu ei, deoarece, 
după cum ştii, pieile roşii sunt încredințate că Dumnezeu are o 
grijă deosebită de asemenea făpturi năpăstuite. Mă bucur în 
orice caz să te aud vorbind aşa; dar văd că soarele a început să 
coboare spre asfinţit, aşa că n-ar fi mai bine s-o pornim iarăşi la 
drum şi s-o ţinem aşa, tot înainte, ca să le putem vedea mai 
curând pe aceste încântătoare surori? 

Şi cum Harry March nici nu dorea altceva, resturile de 
mâncare fură strânse în grabă, apoi călătorii îşi luară la spinare 
calabalâcul, puseră mâna pe arme şi, părăsind luminişul, se 
afundară din nou în umbra deasă a pădurii. 


Capitolul Il 


Cei doi vântură-lume nu avură prea mult de umblat. Din clipa 
în care descoperise luminişul şi firicelul de apă, Pripitul se 
dumerise, în sfârşit, încotro trebuia s-o apuce şi întinsese pasul 
la drum, drept înainte, ca omul care ştie unde are de mers. 
Pădurea era, fireşte, întunecoasă, în schimb acum nu li se mai 
încurca piciorul prin hăţişuri şi pământul pe care călcau era 
vârtos, zvântat. După ce merseră aşa, preţ de o milă, March se 
opri locului şi începu să se uite în jur cu o privire cercetătoare, 
iscodind cu  luare-aminte împrejurimile şi aruncându-şi în 
răstimpuri ochii spre trunchiurile copacilor prăvăliţi ce zăceau 
sumedenie pe jos, privelişte destul de obişnuită în pădurile 
americane, mai ales prin părţile unde cheresteaua nu ajunsese 
încă o marfă prea căutată. 

— Aici trebuie să fie, Vânătorule - rosti în cele din urmă March 
- uite colo un fag, alături un brad, pe urmă trei pini şi ceva mai 
departe un mesteacăn cu vârful rupt; totuşi nu văd nicio stâncă 
şi nicio creangă îndoită, cum m-aşteptam să fie. 

— O creangă îndoită nu poate fi un semn pe care să te bizui; 
cât de nepriceput ar fi un om şi tot ştie că ramurile unui copac 
nu se îndoaie de la sine - răspunse celălalt - şi că, prin urmare, 
dau de bănuit şi te îndeamnă să fii cu ochii în patru. Delawarii nu 
privesc niciodată cu încredere crengile răsucite, decât în timp de 
pace şi la drum deschis. Cât priveşte brazii, fagii sau pinii sunt 
copaci care cresc în tot locul şi nu numai aşa câte doi, trei, ci 
câte patruzeci, cincizeci sau chiar o sută laolaltă. 

— Ai dreptate, Vânătorule, dar trebuie să ţii seama şi de 
aşezarea lor. Uite aici de pildă e un fag şi alături de el un brad... 

— Da, şi dincoace încă un fag şi alături de el un alt brad, ca 
doi fraţi nedespărţiţi, iar mai încolo alţii, şi oricât ai bate pădurea 
în oricare parte ai să dai peste ei la tot pasul; tare mi-e teamă, 
Pripitule, că te pricepi mai bine să întinzi capcane castorilor şi să 
vânezi urşi decât să fii călăuză prin coclaurii aceştia fără drumuri 
şi fără poteci. A! Stai că am găsit ce căutai tu! Uite aici. 

— la lasă-mă, Vânătorule, prea crezi că ştii totul de la 
delawari. Poţi să mă spânzuri, dar zău dacă văd altceva decât 
aceiaşi copaci care parcă se tot mută de colo, colo, pe unde 
trecem noi, în chipul cel mai ciudat, de ţi se pare că visezi cu 
ochii deschişi. 

— Uită-te încoace, Harry, vezi, acolo, în dreptul stejarului cel 
negru, copăcelul acela îndoit ale cărui ramuri s-a încurcat în 
lăstărişul din preajmă? Acum ascultă ce-ţi spun: troienit de 
zăpadă, copăcelul ăsta s-a încovoiat cândva sub povara omătului 
ce-l îngreunase; de îndreptat, însă, nu se putea îndrepta singur, 
nici nu-şi putea încâlci ramurile în lăstăriş aşa cum îl vezi acum. 
Lucrul ăsta s-a înfăptuit numai cu ajutorul unei mâini omeneşti. 

— Mâna aceea a fost a mea! exclamă Harry. Am găsit 
puiandrul ăsta mlădiu îndoit până la pământ ca o biată făptură 
împovărată de necazuri, şi l-am ridicat în picioare precum vezi. 
Intr-adevăr trebuie să recunosc, Vânătorule, că ai un ochi foarte 
ager ce pătrunde cu uşurinţă tainele pădurii. 

— Ei, bravo, îmi place c-ai început să te dai pe brazdă, 
Pripitule, ce-i drept e drept, numai că, vezi tu, ochiul ăsta ager 
nu este decât un ochi de copil pe lângă alţii pe care-i cunosc. De 
pildă Tamenund, deşi e atât de bătrân că nimeni nu-şi mai aduce 
aminte cum arăta în tinereţe, Tamenund, zic, are un ochi căruia 
nu-i scapă nimic şi a cărui privire poate fi asemuită mai curând 
cu mirosul unui câine decât cu văzul omenesc. Pe urmă Uncas, 
tatăl lui Chingachgook, cârmuitorul legiuit al mohicanilor: nu-i 
chip să treacă cineva pe lângă el fără să prindă de veste. Faci 

progrese, recunosc, faci progrese, dar mai va încă până să fii 
într-adevăr perfect. 

— Dar cine-i Chingachgook ăsta pe care-l tot pomeneşti 
mereu, Vânătorule? întrebă Harry cel Pripit, ducându-se spre 
copăcelul îndoit, trebuie să fie o piele roşie - nu-i aşa? un 
derbedeu fără niciun căpătâi. 

— Nu-i chiar aşa, Pripitule; e cel mai de ispravă dintre 
„derbedeii” ăştia fără căpătâi, cum zici tu. Şi dacă ar fi după 
meritele lui s-ar cuveni să ajungă un cârmuitor de frunte; aşa 
cum stau lucrurile însă trebuie să se mulţumească a fi un brav şi 
înţelept delawar. Respectat, ce-i drept, şi chiar ascultat în 
anumite împrejurări, din păcate, însă, de o seminţie scăpătată, 
făcând la rândul ei parte dintr-un neam scăpătat. Ah! Harry 
March, tu nu poţi să ştii ce vrajă îţi cuprinde inima, când stai în 
mijlocul lor, în câte un bordei, o noapte întreagă de iarnă să-i 
asculţi povestind atâtea şi atâtea legende ce înfăţişează măreţia 
şi puterea de odinioară a mohicanilor! 

— Uite ce e, prietene Nathaniel - rosti Pripitul, oprindu-se 
brusc în faţa tovarăşului său, ca să dea mai multă greutate 
cuvintelor sale - când cineva îşi pleacă urechea la sporovăielile 
altora cărora le cam place să se laude, crezându-i pe cuvânt, s-ar 
putea să-şi facă o părere prea bună despre aceştia şi una prea 
proastă despre sine însuşi. Toată lumea ştie că pieile roşii sunt 
nişte înfumuraţi; cât priveşte legendele lor îţi dau în scris că mai 
bine de jumătate nu sunt decât vorbe goale. 

— Poate că ai şi tu dreptate, Pripitule, nu zic, nu fiindcă mi-am 
dat şi eu seama de asta şi te cred. E adevărat le cam place să se 
laude, dar ce să faci, asta e ceva înnăscut în ei; cum ar putea, 
deci, să nu dea în vileag o înclinaţie pe care le-a hărăzit-o 
natura? Da, aşa e, ăsta e locul pe care-l căutam! 

Şi cu aceste cuvinte puse capăt discuţiei. Atenţia amândurora 
era îndreptată spre ceea ce se afla acum în faţa lor. 

Vânătorul de Cerbi îi arătă prietenului său trunchiul unui tei 
uriaş sau tei pădureţ, cum i se spune prin partea locului, un 
copac ce îşi trăise traiul şi se prăbuşise, doborât de propria sa 
greutate. Copacul zăcea în locul unde căzuse şi putrezea, 
măcinat de perindarea înceată, dar sigură, a lunilor anului. Fără 
îndoială că putregaiul pătrunsese în inima lui încă de pe vremea 
când îşi înălța falnic creştetul în soare, fărâmându-i-o aşa cum o 
racilă cumplită distruge elementele vitale într-un organism 
animal, chiar dacă pe dinafară acesta se arată sub o înfăţişare 
plăcută. Trunchiul zăcea întins pe jos, lung de aproape o sută de 

iarzi, după socoteala Vânătorului de Cerbi a cărui privire ageră îl 
măsurase pe loc. Judecând după asta precum şi după alte 
semne, Vânătorul îşi dădu seama că era chiar copacul pe care-l 
căuta Harry March. 

— Da, am găsit ce căutam - strigă Pripitul, privind în fundul 
scorburii largi - fiecare lucru e la locul lui, ca şi cum l-am fi 
ascuns în scrinul unei băbuţe. Vino de-mi dă o mână de ajutor, 
Vânătorule, şi într-o jumătate de oră o să plutim pe unde. 

La chemarea tovarăşului său Vânătorul se duse lângă el şi 
amândoi se apucară sârguincios de lucru şi cu socoteală, ca nişte 
oameni ce se îndeletniceau de mult cu asemenea treburi. Mai 
întâi Pripitul dădu la o parte câteva bucăţi de scoarță ce 
acopereau găunoşitura din trunchiul copacului şi care, după câte 
spunea Vânătorul de Cerbi, parcă fuseseră puse acolo mai 
degrabă ca să atragă atenţia vreunui hoinar ce-ar fi trecut 
întâmplător prin partea locului, decât să ascundă tainiţa. Pe 
urmă, traseră împreună afară o luntre din scoarță de copac, cu 
bănci, vâsle şi toate cele trebuincioase, ba chiar şi cu undiţe şi 
unelte de pescuit. Nu se putea spune că barca ar fi fost prea 
uşoară; greutatea ei însă era atât de neînsemnată, în comparaţie 
cu forţa colosală a Pripitului, încât acesta o puse ca pe o jucărie 
pe umăr, refuzând orice ajutor, chiar atunci când trebui s-o ridice 
de jos şi s-o aşeze în poziţia destul de incomodă în care era 
obligat s-o poarte. 

— la-o înainte, Vânătorule - îl mână March - şi deschide-mi 
drumul prin hăţiş; lasă-mă pe mine că mă descurc şi singur. 

Celălalt îi făcu pe plac şi aşa o porniră împreună mai departe. 
După vreo zece minute se pomeniră deodată scăldaţi în lumina 
strălucitoare a soarelui, pe un grind ce colora în lac. Un strigăt 
de mirare izbucni din pieptul Vânătorului de Cerbi, în clipa în 
care descoperi de pe țărm priveliştea ce i se deschisese pe 
neaşteptate în faţa ochilor. La poalele dâmbului se desfăşura o 
vastă întindere de apă. In lungime lacul măsura aproape trei 
leghe, în timp ce lăţimea era variabilă atingând pe alocuri o 
jumătate de leghe, ba chiar şi mai mult în dreptul dâmbului pe 
care stăteau, ca spre sud țărmurile să se apropie treptat şi 
distanţa dintre ele să se reducă la jumătate. In partea de nord, 
adică în capătul cel mai îndepărtat de grind, se înălța un munte 
stingher ale cărui povârnişuri coborau lin spre est şi vest 
îndulcind şi mai mult arcuirea graţioasă a țărmului. 

Trăsătura cea mai caracteristică, mai impresionantă a 
peisajului ce se dezvăluia privirii era, însă, solemna lui 

singurătate şi tihna plăcută ce domnea aici. lar coama pădurii ce 
se profila în zare era atât de bogată, de deasă încât anevoie ai fi 
putut descoperi vreun luminiş. Întreg ţinutul atâta cât putea 
cuprinde ochiul, de la creasta rotunjită a muntelui până în 
marginea apei, se înfăţişa ca un zid neîntrerupt, otova, de 
verdeață. Intr-un cuvânt, mâna omului nu apucase încă să 
sluţească sau să schimbe ceva din alcătuirea acestei privelişti ce 
lăsa să se desfăşoare frumuseţile firii în lumina strălucitoare a 
soarelui, acestei falnice îmbelşugate imagini a măreției 
pădurilor, învăluită de miasmele unei zile de iunie, imagine 
căreia noianul acela de apă îi dădea şi mai mult relief, prin 
diversitatea încântătoare a peisajului prestigios! 

— Zău, câte poţi învăţa stând numai şi privind jur împrejur. 

— E într-adevăr măreț! - exclamă Vânătorul de Cerbi rezemat 
în carabină uitându-se în stânga şi în dreapta, spre nord şi spre 
sud, în jos şi în sus, oriunde ochiul său putea răzbate. Niciun 
copac n-a fost smintit de la locul lui, nici chiar de mâna vreunui 
băştinaş, pe cât pot să-mi dau seama; dimpotrivă totul a rămas 
aşa cum l-a lăsat Dumnezeu să vieţuiască şi să moară după 
legile şi sorocirile sale! Ascultă, Pripitule, aleasa ta, Judith, ar 
trebui să fie o fată de toată isprava şi cu cele mai alese 
simţăminte, dacă i-a fost dat să trăiască măcar jumătate din anii 
pe care ziceai că-i are pe aceste binecuvântate meleaguri. 

— Chiar aşa şi este, Vânătorule, şi totuşi, vezi tu, nu ştiu ce 
are de-i aşa de năzuroasă. Fiindcă, din păcate, n-a trăit numai 
aici tot timpul: moş Tom a luat obiceiul, încă dinainte de a-l fi 
cunoscut eu, să petreacă iarna în preajma coloniei ori sub 
tunurile forturilor. Nu, nu, Judith a învăţat prea multe lucruri, de 
la colonişti şi mai cu seamă de la filfizonii ceia de ofiţeri care-i 
dau târcoale, mai multe decât i-ar fi prins bine. 

— Dacă-i aşa, Pripitule. atunci află că nu există şcoală mai 
potrivită decât coclaurii ăştia ca s-o aducă iar pe drumul cel bun. 
Dar ce-o fi muşuroiul cela ce se vede acolo, drept înaintea 
noastră? E prea mic ca să poată fi o insulă şi prea mare ca să fie 
o barcă, deşi se află chiar în mijlocul lacului. 

— Asta-i castelul Sconcsului, cum îi spun fanţii Judithei; chiar 
moş Tom ar rânji auzind cum l-au poreclit, deşi e o zeflemea 
destul de usturătoare pe socoteala apucăturilor sale. Castelul e 
locuinţa lui nestrămutată căci are două: asta de aici, care nu se 
clinteşte niciodată din loc, şi alta plutitoare pe care o vezi când 
într-un capăt al lacului, când în celălalt. Aleia îi zice „arcă”, ce-o 
fi „arcă” asta zău dacă ştiu să-ţi spun. 

— Se vede că misionarii au botezat-o aşa, Pripitule; de la ei 
am auzit cuvântul ăsta. Ţin minte că mi-au spus sau mi-au citit 
cândva o poveste ce glăsuia astfel: cică, odată, de mult, 
pământul a fost înecat de ape, şi că atunci Noe, ca să scape de 
prăpăd, şi-a înjghebat o corabie pe care a numit-o arcă şi s-a 
îmbarcat pe ea cu copii cu tot, îndată ce s-au rupt zăgazurile 
cerului. Sunt printre delawari unii care cred în legenda asta în 
timp ce alţii o tăgăduiesc. Noi însă credem că aşa s-a întâmplat. 
Se vede pe undeva şi arca? 

— Trebuie să fie încolo spre sud, sau ancorată în vreun 
golfuleţ. Avem însă aici, la îndemână, bărcuţa noastră şi în 
cincisprezece minute aste două vâsle au să ne ducă până la 
castel. 

Zis şi făcut; Vânătorul de Cerbi îi dădu ajutor tovarăşului său 
să aşeze toate lucrurile în luntrea care plutea pe apă. Şi cum 
isprăviră treaba, cei doi locuitori de la graniţă se urcară în barcă 
şi făcându-i vânt cu nădejde, uşoară cum era, o împinseră la 
vreo opt, zece coţi de la țărm. În câteva rânduri amândoi se 
opriră din vâslit ca să admire priveliştea, mereu aceeaşi, ce se 
deschidea înapoia lor, îngăduindu-le să se uite până hăt, 
departe, pe întinsul lacului sau să aibă o vedere largă spre 
munţii împăduriţi. Singurele schimbări care ieşeau la iveală erau 
în contururile dantelate ale dealurilor, în felul atât de variat în 
care se arcuiau golfuleţele şi în perspectiva din ce în ce mai 
vastă asupra văilor din sud; înveşmântat în frunzişuri, întregul 
cuprins părea îmbrăcat în straie de sărbătoare. 

—  Simţi cum îţi creşte inima în faţa acestor privelişti - 
exclamă Vânătorul de Cerbi, când se opriră pentru a patra sau a 
cincea oară - lacul pare anume făcut spre a îngădui ochilor noştri 
să pătrundă în adâncul codrilor falnici. Şi pământul şi apa stau 
mărturie a frumuseţii făurite de puterea Celui de Sus. Parcă 
ziceai, Pripitule, nu-i aşa, că nu e nimeni stăpân asupra acestor 
minunăţii. 

— Nimeni, în afară de rege, frăţioare. Dânsul e singurul care 
poate să spună că ar avea unele drepturi asupra lor; fiind, însă, 
atât de departe, cerinţele sale n-au să-l stingherească niciodată 
pe moş Tom, care a pus mâna pe ele, şi precum se vede are de 
gând să le păstreze cât i-o fi dat să trăiască. Cu toate că Tom 
Hutter nu e nici măcar colonist deoarece nu are nicăieri o 
aşezare prin partea locului; de aceea lumea zice că nu-i decât un 
plutaş. 

— Zău, cât îl invidiez! Ştiu că nu se cade şi caut să lupt 

împotriva acestui simţământ, totuşi n-am ce face, îl invidiez pe 
omul ăsta! Să nu-ţi închipui cumva, Pripitule, că urzesc vreun 
plan ca să-i încalţ mocassinii, departe de mine asemenea gând; 
totuşi nu mă pot opri să nu jinduiesc în sinea mea soarta lui! La 
urma urmei e un simţământ firesc. Tot ce-i mai bun în noi a fost 
sădit de natură şi din plămada bunelor însuşiri se întâmplă 
uneori să răsară şi simţăminte de soiul acesta. 

— N-ai decât să te însori cu Hetty, dacă vrei să capeţi 
jumătate din moşie - îi spuse Pripitul râzând - fata e destul de 
drăguță, ba, dacă soră-sa n-ar fi atât de frumoasă, s-ar putea 
spune că este chiar încântătoare şi cum pe de altă parte Hetty 
nu e prea isteaţă din născare, poţi fără prea multă bătaie de cap 
s-o faci a privi lucrurile aşa cum le vezi tu. Caută, deci, şi scoate- 
o pe Hetty din mâinile unchiaşului şi îţi garantez că moş Tom o 
să-ţi dea partea ce ţi se cuvine din orişicare cerb pe care l-ai 
dobori pe o distanţă de cinci mile jur împrejurul lacului. 

— Se găseşte vânat din belşug prin părţile astea? îl întrebă pe 
nepusă masă celălalt, care nu părea să se sinchisească de 
zeflemelile lui March. 

— Aici e împărăţia lui. Rareori sloboade cineva vreun foc de 
puşcă, iar cât priveşte puitorii de capcane, nu prea se abat prin 
partea locului. Nici eu, la drept vorbind, n-aş avea ce să caut pe 
aici, numai că, vezi tu, Judith mă trage mereu încoace, iar 
castorii, în partea cealaltă. Fata asta, zău, m-a costat mai bine 
de o sută de dolari spanioli, în ultimele două sezoane de 
vânătoare, şi totuşi, crede-mă, nu pot să-mi alin dorul decât 
venind aici s-o mai văd o dată. 

— la spune-mi, Pripitule, oare pieile roşii obişnuiesc să vină 
des pe țărmurile lacului? întrebă iar Vânătorul de Cerbi, 
depănând mai departe firul gândurilor sale. 

— Vin şi pleacă mereu, fie în pâlcuri, fie răzleţi. Pe cât se pare, 
cuprinsurile astea nu sunt stăpânite de niciun trib băştinaş; de 
aceea pesemne au şi încăput în mâna tribului Hutter. Moşneagul 
mi-a destăinuit că s-au găsit nişte pehlivani care ar fi încercat să- 
i amăgească pe indieni să le cedeze printr-o învoială făcută după 
obiceiul pământului o parte din colonie; până la urmă însă nu s- 
au ales cu nimic, întrucât nimeni n-a vrut să se bage în tocmeala 
asta, neavând destule drepturi să încheie asemenea învoieli. Aşa 
că vânătorii huzuresc prin aceste sălbăticiuni. 

— Cu atât mai bine, Pripitule. Să fiu eu rege al Angliei, aş 
surghiuni numaidecât într-o pustietate îndepărtată unde n-a 
călcat nicicând picior de vieţuitoare, pe oricine ar îndrăgi să 

culce la pământ vreun copac din codrii aceştia, decât dacă s-ar 
întâmpla să aibă nevoie de cherestea. Nici nu ştii cât mă bucur 
că Chingachgook s-a gândit să aleagă locul ăsta pentru întâlnirea 
noastră; altminteri poate că în vecii vecilor ochiul meu n-ar fi 
avut prilejul de a se desfăta în faţa acestei privelişti măreţe! 

— Ştii de ce? Pentru că ai trăit mai toată vremea în mijlocul 
delawarilor, prin ţinuturile cărora nu se află niciun lac. Mai încolo, 
spre nord, întâlneşti mai la tot pasul câte un ochi de apă. Eşti 
tânăr însă şi mai ai timp încă să le vezi. Lacuri sunt berechet, 
Vânătorule, pe aste plaiuri, dar o fată ca Judith Hutter nu mai 
găseşti nicăieri. 

Spunând acestea, tovarăşul său surâse şi cufundă adânc 
lopata în apă, ca şi cum abia în momentul acela ar fi observat 
cât de grăbit era prietenul său. Amândoi începură deci a mâna 
voiniceşte luntrea până ce ajunseră la vreo sută de iarzi de 
„castel”, aşa cum îi plăcea Pripitului să numească bârlogul 
unchiaşului şi atunci se opriră din vâslit; băgând de seamă că, 
deocamdată, nu era ţipenie de om în casă, tânărul îndrăgostit de 
farmecele Judithei căută pe cât putu să-şi înfrâneze nerăbdarea. 

Castelul Sconcsului, cum îl porecliseră în glumă mucaliţii de 
ofiţeri, se ridica în mijlocul lacului, la o distantă de aproape un 
sfert de milă de ţărmul cel mai apropiat. Incolo, apa se întindea 
până hăt, departe; pentru a statornici cu precizie poziţia lui 
putem spune că se afla cam la vreo două mile de malul nordic şi 
aproximativ la vreo milă dacă nu şi mai bine de ţărmul 
răsăritean. Întrucât nu se vedea nici urmă de insulă, clădirea 
fiind aşezată pe piloni, în timp ce apa unduia dedesubt, şi cum 
Vânătorul de Cerbi observase dintru început că lacul avea o 
mare adâncime, era foarte firesc să caute explicaţia acestei 
împrejurări atât de ciudate. Pripitul însă îl scoase din impas, 
lămurindu-l că în acel loc la o adâncime de cinci sau şase 
picioare se afla un banc îngust de nisip ce se întindea pe o 
distanţă de câteva sute de iarzi spre sud şi nord şi că Hutter 
împlântase bulumacii în el, clădindu-şi o locuinţă lacustră, ca să 
fie mai apărat. 

— In trei rânduri i-a ars unchiaşului casa, fie că pieile roşii, fie 
că vânătorii îi vor fi dat foc, iar într-o încăierare cu pieile roşii şi-a 
pierdut şi feciorul, singurul fecior pe care-l avea şi atunci şi-a 
făcut sălaşul în mijlocul apei ca să fie mai adăpostit. Nimeni nu 
poate să ia cu asalt castelul, decât doar venind cu bărcile, iar 
prada şi scalpurile pe care le-ar dobândi astfel nici nu merită 
osteneala de a scobi o luntre. De altfel nu se ştie dacă asemenea 

încercare n-ar da greş în condiţiile în care s-ar desfăşura bătălia, 
deoarece moş Tom s-a îngrijit să aibă provizii de arme şi muniții 
din prisos, iar castelul, precum vezi, este ca o fortăreață ferecată 
împotriva gloanţelor. 

Vânătorul de Cerbi avea unele cunoştinţe teoretice asupra 
vieţii războinice de la frontieră, cu toate că nu fusese niciodată 
chemat să ridice mâna, cu înverşunare, împotriva unui semen 
de-al său. Işi dădea seama, deci, că Pripitul nu exagerase de fel 
tăria acestei poziţii, din punct de vedere militar, poziţie ce nu 
putea fi chiar atât de lesne luată cu asalt, deoarece asediatorii 
trebuiau să înfrunte focul celor asediați. Pereţii laterali, faţada şi 
spatele construcţiei erau alcătuite din trunchiuri groase de pin, 
aşezate în picioare şi nu de-a curmezişul, cum se obişnuia prin 
părţile acelea. Podeaua era făcută din grinzi mai subţiri iar 
acoperişul din prăjini puse una lângă alta şi acoperite cu scoarță 
de copaci. Locuinţa fusese clădită astfel anume ca nimeni să nu 
se poată apropia de ea decât croindu-şi drum peste apă iar 
pereţii erau întocmiţi din bârne groase de cel puţin două picioare 
- şi încă cei mai subţiri dintre pereţi - atât de strâns îmbinate că 
nu puteau fi desprinse din loc decât cu mare caznă şi multă 
perseverenţă de mâna omului sau prin lucrarea înceată a 
timpului. Cât priveşte hornul, despre care nu se putea spune c-ar 
fi fost mai puţin năstruşnic decât celelalte curiozităţi ale 
castelului, era făcut din lut bine frământat, pus între lese de 
nuiele şi lăsat să se întărească, bucată cu bucată, începând de la 
temelie. După ce hornul fusese astfel ridicat până sus şi sprijinit 
pe dinafară cu proptele, ziditorul lui aprinsese un foc puternic pe 
care avusese grijă să-l înteţească mereu până ce lutul se făcuse 
roşu cărămiziu. Operația nu fusese prea lesnicioasă şi nici nu 
reuşise pe deplin; astupând însă apoi crăpăturile cu argilă 
proaspătă, stăpânul casei îşi înzestrase în cele din urmă locuinţa 
cu o vatră şi un horn temeinic durat. 

— Moş Tom mereu născoceşte câte ceva, adăugă Pripitul. Nici 
nu ştii cu câtă tragere de inimă s-a apucat să zidească hornul 
ăsta care în câteva rânduri era cât pe ce să-i dea toate planurile 
peste cap; stăruința lui totuşi a biruit norii de fum; aşa se face că 
în momentul de faţă are o cabană atât de primitoare, deşi la 
început se părea că după atâta osteneală n-o să se aleagă decât 
cu un biet ogeac dărăpănat menit să adăpostească flăcările şi 
vâltoarea focului. 

— Cum văd eu, Pripitule, cunoşti pe de rost toată istoria 
castelului cu horn cu tot - zise Vânătorul de Cerbi zâmbind - atât 

de puternică să fie, oare, iubirea încât, sub imboldul ei, 
îndrăgostitul să-şi dea osteneala să cerceteze până şi povestea 
lăcaşului în care sălăşluieşte aleasa inimii lui? 

— Chiar aşa s-a şi întâmplat, frăţioare, cel puţin într-o 
oarecare măsură; unele lucruri, însă, le-am văzut cu ochii mei - 
râse cu inimă voioasă uriaşul - s-a întâmplat să fiu cu o ceată de 
băieţi pe ţărmul lacului în vara când unchiaşul s-a apucat să 
clădească, şi i-am dat o mână de ajutor tot timpul cât a lucrat. O 
bună parte din bârnele ce au slujit la duratul pereţilor eu le-am 
cărat, pe umerii mei şi pot să-ţi spun, jupâne, că securile zburau 
în mâinile noastre în timp ce forfoteam printre arborii de pe mal. 
Zgripţoroiul bătrân nu e câtuşi de puţin calic când e vorba de 
mâncare, şi cum fusesem deseori poftiţi la el, la masă, ţineam 
să-i întocmim o casă cu tot dichisul, înainte de a porni mai 
departe spre Albany cu pieile animalelor vânate. Ei, cu ce 
bunătăţi ne-am îmbuibat noi în cabana lui Tom Hutter; căci 
Hetty, cât o fi ea de plăpândă la minte, când e vorba de tigaie 
sau de frigare, e tare iscusită. 

In timp ce băieţii sporovăiau aşa, scurtând încetul cu încetul 
drumul, barca ajunsese în dreptul „castelului”, şi acum erau atât 
de aproape de el încât cu o singură lovitură de vâslă ar fi putut 
trage la liman. Debarcaderul se afla chiar la intrare, înălţat pe o 
schelă de lemn şi avea o suprafaţă de aproape douăzeci de 
picioare pătrate. 

— Moş Tom zice că asta-i poarta ogrăzii lui, îi explica Pripitul 
în timp ce priponea barca, după ce amândoi călătorii săriseră pe 
punte, iar fanţii de la forturi îi spun „Curtea Castelului”, deşi mă 
întreb, ce ar putea să caute o asemenea „curte” prin coclaurii 
ăştia unde nimeni nu ştie de niciun fel de legi. Uite, chiar aşa e 
cum am bănuit: nu se vede ţipenie de om; pesemne că au 
pornit-o cu toţii de acasă hai-hui. 

Pe când Pripitul îi vorbea despre „poarta” şi „curtea” 
castelului, cercetând feluritele sulițe de vânat peşte, undiţe, 
năvoade şi alte asemenea scule, ce se găsesc îndeobşte la 
posturile de grăniceri, Vânătorul de Cerbi, care era de felul său 
mai stăpân pe sine şi mai cumpănit, intră în casă mânat de o 
curiozitate destul de ciudată din partea unui om care trăise atâta 
vreme printre indieni şi se dedase cu obiceiurile lor. Ilnăuntru, 
„castelul” era tot atât de curat, pe cât părea de nou pe dinafară. 
Pe un spaţiu de vreo douăzeci de picioare pe patruzeci, se aflau 
mai multe încăperi; cea dintâi în care pătrunse Vânătorul părea 
să slujească locatarilor drept salon, sufragerie şi bucătărie 

totodată. Mobilierul era alcătuit dintr-o amestecătură pestriță de 
obiecte rustice în majoritate şi lucrate ca din topor aşa cum 
întâlneşti în mai toate casele risipite prin câte un fund de 
provincie; în schimb tot acolo se afla într-un colţ o minunată 
pendulă neagră de lemn, două, trei scaune, o masă şi un birou, 
care fără îndoială veneau dintr-o locuinţă ceva mai pretențioasă. 
Pendula ticăia sârguincios, dar limbile-i plumburii arătau ora 
unsprezece, deşi judecând după soare, nu încăpea nicio îndoială 
că ziua era pe sfârşite. De asemeni, într-un alt ungher al odăii se 
vedea un cufăr masiv de culoare închisă. Uneltele de bucătărie, 
cât se poate de simple, erau cam pe sponci; în schimb fiecare 
lucruşor stătea la locul lui, vădind cu câtă grijă gospodărească 
erau rânduite toate. 

După ce Vânătorul de Cerbi cercetă din ochi încăperea, săltă 
în sus clampa de lemn de la uşă şi pătrunse într-un coridor 
îngust ce împărțea în două casa. Cum nu prea stătea în obiceiul 
locuitorilor de la graniţă să fie discreţi şi cum de asemeni 
curiozitatea tânărului fusese stârnită la culme, Vânătorul 
deschise încă o uşă şi se pomeni într-o cameră de dormit. De la 
prima ochire putu să-şi dea seama că odaia era locuită de femei. 
Patul larg încărcat cu perne înfoiate, doldora de pene de gâscă 
sălbatică, era aşezat pe un fel de estradă primitivă ce se înălța 
doar cu câteva palme deasupra podelei. Lângă pat într-un colţ al 
încăperii se aflau atârnate în cuiere o mulţime de rochii din 
ţesături destul de fine, aşa cum nu te-ai fi aşteptat să întâlneşti 
pe aceste meleaguri, împodobite cu tot felul de cordeluţe şi 
bibiluri. Nu lipseau nici pantofii eleganţi cu catarame 
strălucitoare de argint, aşa cum poartă îndeobşte femeile la 
baluri; şi nici evantaiele - şase la număr - în culori îmbietoare, 
lăsate parcă anume desfăcute ca să încânte ochiul cu desenele 
şi nuanțele lor delicate. Până şi perna din partea aceea, de la 
căpătâiul patului era înfăţată cu o pânză mai subţire decât 
vecina ei şi dichisită cu horboţele. Alături, o bonetă, lăsa să-i 
atârne cochet panglicile, şi o pereche de mănuşi lungi, aşa cum 
nu prea obişnuiau pe atunci să poarte femeile deprinse să 
muncească, erau etalate ostentativ pe pernă, pentru ca măcar 
aşa să fie scoase la vedere dacă stăpâna lor nu avea unde să le 
poarte. 

Vânătorul de Cerbi înregistrase toate amănuntele acestea cu o 
atenţie care făcea într-adevăr cinste prietenilor săi, delawarii, 
dat fiind că de la ei învățase să observe cele mai neînsemnate 
mărunţişuri. Nu scăpase, fireşte, din vedere nici deosebirea ce 

exista între obiectele aflate de o parte şi de alta a patului 
rezemat cu căpătâiul de perete, deoarece în colţul opus lucrurile 
aveau o înfăţişare mult mai modestă, ba chiar de loc 
atrăgătoare, atâta doar că erau de o curăţenie desăvârşită. 

Cele câteva rochii spânzurate în colţul acela, făcute din cele 
mai ieftine pânzeturi şi cu o croială cât se poate de simplă, nu 
aveau nimic care să bată la ochi. Nici măcar un capăt de 
panglică sau vreo eşarfă ori o bonetă mai acătării aşa cum te-ai 
fi gândit că trebuia să poarte fetele lui Hutter. 

— Moş Tom, cum văd eu, şi-a schimbat acum meseria; îşi 
încearcă norocul întinzând capcane - spuse Pripitul care cerceta 
cu o mutră serioasă uneltele locatarului - şi daca n-o să aibă 
nimic împotrivă şi ţie ţi-ar face plăcere să mai zăboveşti aici o 
bucată de vreme am putea da lovitura în sezonul ăsta de 
vânătoare; în timp ce eu şi cu moşneagul ne-am răfui cu castorii, 
tu ai putea să-ţi vezi în linişte de pescuit, sau să dobori când şi 
când vreun cerb aşa, ca să nu mori de foame. De obicei, la 
împărţeală, vânătorii mai puţin iscusiţi capătă jumătate din 
tainul celorlalţi; cât eşti tu însă de harnic şi dibaci nici vorbă c-o 
să-ţi primeşti partea ce ţi se cuvine. 

— Mulţumesc, Pripitule, foarte mulţumesc, dar, vezi tu, aş 
avea chef, dacă s-ar putea şi s-ar ivi prilejul să încerc şi eu să 
prind castori. E adevărat că delawarii m-au poreclit Vânătorul de 
Cerbi, dar nu atât pentru că aş fi un ochitor de soi, nimerind 
totdeauna la ţanc vânatul, ci fiindcă, de când mă ştiu pe lume n- 
am luat viaţa unei fiinţe omeneşti, deşi am răpus în schimb 
sumedenie de cerbi şi căprioare! Nicăieri, spun ei, în legendele 
lor, nu se pomeneşte de vreun voinic care să fi vărsat atâta 
sânge de sălbăticiuni, fără să fi irosit un singur strop din sângele 
semenilor săi. 

— Nu cumva şi-or fi închipuind că eşti slab de înger, măi 
băiete? Un bărbat fricos e ca un castor fără coadă. 

— N-aş crede, Pripitule, c-ar avea vreun motiv să mă 
socotească fricos deşi s-ar putea foarte bine să nu mă ţină nici 
prea viteaz. Numai că, vezi tu, eu nu sunt zurbagiu din fire şi 
asta mă fereşte de bună seamă să-mi mânjesc mâna cu sângele 
vreunui vânător sau al vreunui indian; de aceea, Harry March, 
socot c-am reuşit să-mi păstrez cugetul curat. 

— Pentru mine sportul ăsta, fie că-i vorba de un indigen sau 
de un francez, e acelaşi lucru, deşi, te rog să mă crezi, sunt cel 
mai puţin zurbagiu din toţi coloniştii; în ochii mei zurbagiii nu-s 
decât nişte bicisnici vrednici de dispreţ. Totuşi când e la o adică 

şi-i nevoie să pui mâna pe armă, nu trebuie să stai prea mult în 
cumpănă. 

— Omul adevărat, cred eu, Pripitule, este acela care ştie a 
păzi cât mai bine dreptatea. Dar ce minunată privelişte, nu mă 
mai satur uitându-mă. 

— E prima oară în viaţa ta că vezi un lac, mi se pare; nu mă 
mir, deci, că eşti atât de încântat. Altminteri, trebuie să ştii că 
toate lacurile seamănă aidoma unul cu altul: apă şi pământ, 
istmuri şi golfuri şi altceva nimic. 

Intrucât această definiţie nu era nici pe departe pe măsura 
simţămintelor ce puseseră stăpânire asupra tânărului vânător, 
acesta nu-i răspunse imediat, mulţumindu-se să privească mai 
departe dealurile întunecate şi oglinda apei, într-o tăcută 
desfătare. 

— S-a gândit cineva să-i dea vreun nume - guvernatorul sau 
oamenii stăpânirii? se trezi deodată să întrebe. 

— Pare-mi-se că nu. De vreme ce nu s-au apucat încă să 
însemne copacii, să deschidă compasul şi să întocmească hărţi, 
pesemne că nu le-a fost aminte să vânture locurile punându-le 
nume. N-au ajuns încă până acolo; tot ce pot să-ţi spune că 
ultima oară când am fost pe la dânşii să vând nişte piei, unul 
dintre oamenii stăpânirii a început să mă cerceteze despre 
tărâmurile astea şi împrejurimile lor. li venise la ureche că s-ar 
afla un lac prin partea locului şi bănuia cumva că trebuie să fie o 
întindere de apă şi nişte dealuri, dar cât de mare era apa şi cât 
de înalte colinele habar n-avea, ştia tot atâta cât ştii şi tu limba 
tribului Mohawk$. N-am deschis gura mai mult decât se cuvenea, 
căutând să-i spun cât mai puţine lucruri lămuritoare în privinţa 
plugăritului şi a desţelenirii pământului. Pe scurt, din cuvintele 
schimbate cu mine, omul a rămas convins că în locul cu pricina 
se află un izvor cu apă tulbure, spre care duce o potecă atât de 
mocirloasă încât nici nu apuci bine să întinzi pasul la drum că te 
şi împotmoleşti. Mi-a destăinuit apoi că aceste cuprinsuri erau 
însemnate pe hărţile lor; cred că se înşela, însă, deoarece mi-a 
arătat un pergament cu o hartă pe care se afla trecut un iezer, 
dar într-un loc unde nu e nici măcar un firicel de apă, adică la o 
distanţă de vreo cincizeci de mile de punctul unde se găseşte de 
fapt lacul ăsta, dacă era cumva vorba de el. După câte i-am spus 
eu cred că i-a pierit cheful să mai însemne încă un lac pe hartă, 


6 Numele unui trib de indieni din America de Nord, înrudit cu huronii 
şi irochezii. (n.t.) 

aşa, ca s-o mai îmbogăţească. 

— Imi pare bine că n-are niciun nume - urmă Vânătorul de 
Cerbi - sau cel puţin niciun nume pe care să-l fi scornit feţele 
palide, căci de câte ori se apucă ei să boteze un loc e semn de 
urgie şi prăpăd. Totuşi, sunt sigur că pieile roşii îi spun în vreun 
fel şi tot aşa şi vânătorii sau puitorii de capcane; de obicei 
numele născocite de ei sunt bine chibzuite şi cu tâlc. 

— Fiecare trib, cum ştii şi tu, are graiul lui şi felul său aparte 
de a numi cutare sau cutare lucru; şi totuşi niciunul din ele nu 
face vreo deosebire între lacul ăsta şi celelalte din ţinut. Noi între 
noi ne-am obişnuit să-i spunem Oglinda Strălucitoare, fiindcă e 
înconjurat cât vezi cu ochii numai de pini ce se oglindesc în apa 
lui, încât privindu-l ai zice că vrea să împingă înapoi dealurile ce 
parcă stau să se prăvale peste el. 

— Trebuie să fie undeva şi un râu pe albia căruia se scurg 
apele lacului, aşa cum e şi firesc; pietroiul unde, aşa cum ţi-am 
spus, mi-am dat întâlnire cu Chingachgook se află chiar pe malul 
unei ape curgătoare. Nici râul ăsta n-a fost botezat cumva de 
colonişti? 

— Coloniştii s-au statornicit tocmai la celălalt capăt al lui; 
stau, deci, mai bine decât acolo, fiindcă albia e mai lată acolo. E 
drept că râul are un nume care cu timpul a pătruns în sus spre 
izvoare, nume cunoscut, fireşte, de toată lumea din partea 
locului. Cunoşti şi tu, cred, Vânătorule, râul Susquehanna ce 
străbate ţinuturile delawarilor? 

— Sigur că da; de atâtea ori, doar, am vânat pe malurile lui. 

— Râul Susquehanna şi cel de aici sunt unul şi acelaşi. Şi-mi 
pare bine că au fost nevoiţi să-i păstreze numele pe care i l-au 
dat pieile roşii; ar fi fost prea din cale afară să-i prade şi de 
pământuri şi de numirile locurilor. 


Capitolul IlI 


Harry cel Pripit se gândea mai mult la nurii fetei lui Hutter, 
Judith, decât la frumuseţea Oglinzii Strălucitoare şi a peisajului 
înconjurător. După ce luă în cercetare una câte una uneltele 
corăbierului Tom, îi propuse însoţitorului său s-o pornească iarăşi 
cu barca pe lac, în căutarea familiei Hutter. Înainte de a coborî în 
luntre, totuşi, Pripitul examină cu luare-aminte țărmurile dinspre 
nord cu ajutorul unui ochean păcătos pe care-l găsise printre 
ustensilele moşneagului. Făcând aceste investigaţii, nu lăsă 

niciun colţişor necercetat; iscodi pe îndelete fiece golf cât de mic 
şi fiece istm, privindu-le mai stăruitor decât restul malurilor 
împădurite. 

— E chiar aşa cum mi-am închipuit - rosti în cele din urmă 
Pripitul, punând deoparte ocheanul - cât e frumos afară lui moş 
Tom îi place să hoinărească pe lac cât mai aproape de țărmurile 
dinspre miazăzi, lăsându-şi castelul în voia sorții. Acum, când 
ştim că nu hălăduieşte prin părţile astea, nu ne rămâne decât să 
mânăm într-acolo barca şi să-l încolţim în ascunzătoarea lui. 

— Nu cumva jupân Hutter o fi socotit de cuviinţă să-şi sape 
vreo vizuină aici în lac? întrebă Vânătorul de Cerbi, în timp ce 
cobora după tovarăşul său în luntre. E atâta singurătate aici 
încât poţi să-ţi dezvălui sufletul pe de-a-ntregul, fără să-ţi fie 
teamă c-o să-ţi tulbure cineva gândurile sau rugăciunea. 

— Uiţi că mai există pe lume tribul Mingo şi, pe lângă el, 
triburile din ţinuturile franceze ale Canadei. Crezi, oare, că mai 
poate fi undeva un petic de pământ pe care să nu fi călcat 
piciorul ăstora? Lac ori pârâu pe care să nu-l fi descoperit? 

— E drept că n-am auzit pe nimeni vorbindu-i de bine, 
prietene Harry, deşi n-am avut niciodată prilejul să dau piept cu 
ei după cum nu mi-a fost dat să-mi măsor puterile în luptă cu 
niciun alt muritor. Imi dau seama totuşi că prea e îmbietor locul 
ăsta ca să nu fi pus ochii pe el; cu toate că n-am avut niciodată 
nimic de împărţit cu niciun trib, delawarii mi i-au zugrăvit cu 
atâta pricepere, că am ajuns şi eu să-i privesc ca pe nişte tâlhari. 

— Foarte bine, aşa se şi cade să priveşti pe orice indigen cu 
care ţi s-ar întâmpla să ai de-a face. 

Vânătorul de Cerbi însă protestă. Şi în timp ce îşi croiau drum 
pe lac spre miazăzi, se încinse între ei o discuţie înfocată despre 
meritele respective ale feţelor palide şi ale pieilor roşii. Pripitul 
avea toate ideile preconcepute şi antipatiile unui vânător alb 
care îi consideră îndeobşte pe indieni concurenţii, dacă nu 
adeseori chiar duşmanii lor fireşti. Şi, ca de obicei, vorbea în 
gura mare, sentenţios, fără a fi prea convingător. Vânătorul de 
Cerbi, dimpotrivă, părea să aibă cu totul alt temperament decât 
prietenul său şi căuta să dovedească cu o sobrietate plină de 
distincţie că punctul său de vedere e cel just, arătându-se în 
acelaşi timp gata să asculte cu dragă inimă şi părerea celuilalt în 
măsura în care cuprindea un adevăr; felul său chibzuit de a-şi 
exprima gândurile vădea sentimentul înnăscut al dreptăţii cu 
care era din plin înzestrat şi o înţelepciune care îl făcea să nu 
recurgă la sofisme în sprijinul convingerilor sale şi totodată să 

ocolească orice idee preconcepută. 

De câte ori barca luneca pe lângă un promontoriu, Harry 
Pripitul întorcea capul să se uite îndărăt, aşteptându-se în fiece 
clipă să descopere „arca” ancorată în vreun golf sau trasă la 
mal. Cum însă, de fiecare dată încerca o dezamăgire, când 
ajunseră cam la o milă distantă de ţărmul dinspre miazăzi al 
lacului, sau de aproximativ două leghe de „castelul” ce nu se 
mai vedea acuma de loc, fiind acoperit de cele câteva 
promontorii lăsate în urmă, se opri brusc din vâslit, ca şi cum n- 
ar mai fi ştiut încotro s-o apuce. 

— Nu m-aş mira ca moşneagul s-o fi luat pe râu în jos - zise 
Harry privind cu atenţie prundişul de pe ţărmul răsăritean, care 
se afla cam la o milă depărtare, aşa încât putea să cuprindă cu 
ochiul jumătate din întinderea lui - pentru că de la o vreme toată 
ziua îşi face de lucru cu capcanele, şi cu toate că buştenii căraţi 
de ape îi încurcă mereu calea, reuşeşte să-şi croiască drum pe 
albia râului în jos aşa preţ de o milă sau chiar şi mai bine; 
închipuieşte-ţi însă cât are de furcă, la întoarcere! 

— Dar pe unde o fi râul ăsta? întrebă Vânătorul de Cerbi - că 
de când tot privesc ţărmul n-am văzut nicăieri deschizându-se 
printre copaci albia vreunui râu care să aducă măcar pe departe 
cu Susquehanna. 

— Ba da, Vânătorule: nu ştii că râurile sunt, ca şi muritorii, 
firave în pruncie, ca încetul cu încetul să se lăţească în umeri şi 
să deschidă gura mare. De aici nu se poate vedea obârşia râului, 
fiindcă apele lui şerpuiesc printre maluri înalte şi drepte, iar pinii, 
brazii şi teii le acoperă ca un umbrar. Dacă moş Tom nu se află 
în „Văgăuna Sconcsului” înseamnă c-a luat-o pe râu în jos; să-l 
căutăm întâi în Văgăună şi pe urmă să trecem lacul spre obârşia 
râului. 

Pe drum, Harry îl lămuri că undeva pe aproape era un mic golf 
umbrit, căruia i se spunea „Văgăuna Sconcsului” fiind locul cel 
mai prielnic pentru vânatul acestor animale şi în acelaşi timp un 
adăpost atât de bun pentru „arcă”, încât stăpânul ei ancora cu 
dragă inimă acolo ori de câte ori avea prilejul. 

— Cum prin coclaurii ăştia omul nu ştie niciodată cine s-ar 
putea să-l calce - urmă Harry - e foarte cuminte să fii tot timpul 
cu ochii în patru, ca să nu se apropie nimeni mai mult decât se 
cuvine. Dat fiind că suntem în război, e bine să-ţi iei măsuri din 
vreme, deoarece oricând poate să-ţi intre vreun canadian ori 
vreun mingo în bârlog, chiar nepoftiţi. Hutter e însă un copoi fără 
pereche, în stare să adulmece de departe primejdia, aşa cum 

adulmecă un câine urmele cerbului. 

— Castelul, mă gândesc, e prea la vedere ca să nu-i ispitească 
pe duşmani, dacă s-ar întâmpla să dea peste el în cale; n-aş 
crede, însă, căci prea e în afara drumului ce duce spre forturi şi 
spre colonie. 

— Numai că, vezi tu, Vânătorule, întâlneşti mai degrabă 
duşmani decât prieteni în cale. lţi pui mâinile în cap când te 
gândeşti ce des ai prilejul să-ţi faci duşmani, şi cât de rar să legi 
prietenii. Unii dezgroapă securea fiindcă nu gândeşti ca ei; alţii 
dimpotrivă fiindcă ai aceleaşi păreri ca şi dânşii. Am văzut odată 
un vagabond căruia i-a sărit ţâfna fiindcă un prieten de-al lui i-a 
spus că nu-i frumos. Nici tu, ce-i drept, nu eşti o minune de 
frumuseţe, Vânătorule, dar nu cred să fii chiar atât de neghiob 
ca să-mi porţi pici fiindcă mi-am îngăduit să ţi-o spun pe şleau. 

— Sunt aşa cum m-a făcut Dumnezeu şi nu doresc să mă vadă 
nimeni nici mai bun, nici mai rău decât sunt. N-oi fi eu prea 
chipeş, adică aşa cum socotesc fluşturaticii sau netoţii că trebuie 
să arate un om; nădăjduiesc totuşi că ştiu cât de cât cum trebuie 
să mă port. Voinici falnici ca tine, Pripitule, nu se găsesc chiar 
aşa pe toate drumurile şi niciodată nu m-am aşteptat să întoarcă 
lumea capul după mine, ştiind că sunt atâţia alţii mai chipeşi ca 
mine, la care ar avea ce vedea; nu înseamnă însă că un vânător 
mânuieşte mai stângaci puşca şi nimereşte mai rar vânatul 
numai din pricină că nu înţelege să se oglindească în fiece ochi 
de apă întâlnit în cale. 

— Nu, nu, Vânătorule, într-adevăr, nu eşti un făt frumos, 
precum singur recunoşti: e destul să te apleci puţin peste 
marginea bărcii şi să te priveşti în apă - stărui Pripitul - Judith ar 
fi în stare să ţi-o spună de la obraz, dacă s-ar întâmpla s-o 
necăjeşti cumva, căci nu cred să fie în toată colonia sau aiurea o 
limbă mai ascuţită ca a ei, dacă o zgândăreşti; te-aş sfătui deci 
să n-o întărâţi niciodată pe Judith. In schimb, soră-sa, Hetty, e-n 
stare să asculte orice-i spui, blândă ca o mieluşea. Nu, nici pe 
Judith, de altfel, n-o văd mărturisindu-ţi cinstit ce crede despre 
mutra ta. 

— Chiar dacă ar face-o nu ştiu ce-ar mai avea de spus după 
toate câte mi le-ai înşirat tu până acum... 

— Sper că nu te-ai supărat, Vânătorule, pentru o vorbă 
aruncată în vânt, zău, crede-mă, nu voiam să te jignesc. Şi dacă 
nu eşti făt frumos? O ştii şi tu doar prea bine şi toate astea-s 
fleacuri peste care prietenii trebuie să treacă. Dacă erai un om 
chipeş, sau dacă ştiam că-ţi face plăcere să te laude cineva că 

eşti frumos, eu unul aş fi fost primul care aş fi căutat să te 
măgulesc. Nădăjduiesc că eşti mulţumit acum. Ei bine, dacă 
Judith mi-ar spune cumva că sunt urât ca dracul aş fi convins c-o 
face numai dintr-o toană, fiindcă aşa i-a căşunat ei şi n-aş da 
nicio crezare vorbelor sale. 

— Ce lesne le vine celor cu care natura a fost darnică să 
glumească cu lucrurile astea, Pripitule, fără să ţină seama că 
glumele lor s-ar putea să stingherească pe cineva. Cine ştie, 
poate că şi mie mi-ar fi plăcut să fiu ceva mai arătos; mi-ar fi 
plăcut, fireşte, dar totdeauna am căutat să trec peste asta, 
gândindu-mă la atâţia oameni chipeşi pe care i-am cunoscut şi 
care cât erau de mândri ca înfăţişare, erau tot atât de găunoşi 
pe dinăuntru. Nu tăgăduiesc, Harry, că au fost destule 
împrejurări în viaţa mea când mi-a părut rău că n-am avut şi eu 
parte de un chip mai nurliu aşa cum e al tău, ca după aceea tot 
eu să-mi spun că n-are a face şi că în multe privinţe mă pot 
socoti mai fericit decât alţi muritori. Puteam, de pildă, să mă 
nasc schilod, aşa încât să nu fiu în stare să vânez nici măcar o 
veveriţă sau orb ca să ajung o povară şi pentru mine şi pentru 
prietenii mei, sau surd şi atunci n-aş fi fost bun nici măcar de 
cercetaş. 

Harry avea, la drept vorbind, o inimă tot atât de simţitoare pe 
cât era de falnic chipul său iar modestia tovarăşului sau reuşi să 
biruie uşurătatea de o clipă pe care i-o prilejuise înfumurarea lui. 
li părea rău acum de tot ceea ce spusese despre înfăţişarea 
acestuia, lucru pe care încercă să-l mărturisească, deşi cu toată 
stângăcia oamenilor născuţi şi crescuţi la fruntariile ţării, 
stângăcie atât de caracteristică pentru felul lor de viaţă şi 
concepţiile lor. 

— Nu voiam câtuşi de puţin să te jignesc, Vânătorule - îi 
răspunse el împăciuitor - şi zău aş vrea să uiţi tot ce-am vorbit. 
Chiar dacă nu eşti făt frumos, chipul te arată a fi, mai lămurit 
decât ar putea să arate cuvintele, un om cinstit până în adâncul 
sufletului. De altfel, tu nici nu pui prea mare preţ pe frumuseţe; 
de aceea, cred, o să treci mai uşor cu vederea faptul că mi-am 
îngăduit să glumesc pe socoteala mutrei tale. N-aş pune mâna în 
foc, fireşte, că Judith o să te soarbă din ochi, fiindcă nu vreau să- 
ţi dau speranţe deşarte, dar în afară de ea mai e şi Hetty, care 
sunt sigur c-o să fie încântată să te vadă, cum de altminteri ar fi 
încântată de orişice nou venit. Te ştiu însă prea serios şi prea 
chibzuit de felul tău, ca să te pierzi cu firea când vei da ochi cu 
Judith, care deşi este frumoasă de n-are pereche, e admirată de 

atâta lume încât n-ar avea niciun rost să-şi iasă din minţi cineva 
numai pentru că i-a zâmbit. Câteodată chiar mă gândesc că 
ştrengărită se iubeşte pe sine, aşa cum n-ar fi în stare să 
iubească pe nimeni altul pe pământ. 

— Chiar dacă ar fi aşa, Harry, crezi oare că e vreo deosebire, 
în privinţa asta, între ea şi reginele de pe tron ori cucoanele mari 
de la oraş? răspunse Vânătorul de Cerbi, întorcând către 
tovarăşul lui chipul său luminos şi plin de onestitate, pe care nu 
se mai desluşea nici urmă de nemulţumire. N-am cunoscut încă 
până acum, nici chiar cât am trăit printre delawari, vreo femeie 
despre care n-aş putea spune acelaşi lucru. Dar iată c-am ajuns 
în sfârşit la capătul acelei limbi de pământ despre care vorbeai, 
aşa că nu cred să mai avem mult de mers până la Văgăuna 
Sconcsului. 

— Acum trebuie să se zărească şi arca - spuse Pripitul, în timp 
ce barca ocolea promontoriul; apa era atât de adâncă, încât 
părea aproape neagră. Moşneagului îi place să se înfunde în 
păpuriş; în cinci minute dăm şi de bârlogul lui, deşi cred că la 
vremea asta unchiaşul e plecat: s-a dus pesemne să-şi cerceteze 
capcanele. 

March se dovedi a fi un prooroc mincinos. Barca făcuse ocolul 
capului şi cei doi călători puteau acum să cuprindă cu ochii 
întreaga văgăună sau mai bine zis golful; în toată întinderea lui 
cât puteai cuprinde cu ochii nu se zărea nimic, adică nimic 
altceva decât ceea ce firea plăsmuise şi sădise în locul acela. 
Apa, liniştită, se încreţea în cercuri unduitoare, păpurişul îşi pleca 
gingaş căpşoarele în apă şi, ca peste tot, copacii îşi împleteau 
crengile într-o boltă; totul se odihnea în sânul neasemuitei, 
sublimei singurătăţi a sălbăticiei. 

inaintarea luntrii era însoţită de un foşnet foarte slab, care 
adesea se stingea cu totul. Călătorii deprinşi, ca mai toţi oamenii 
de la frontieră, să fie cât se poate de prudenţi în tot ce făceau, 
se străduiau să înăbuşe zgomotele, aşa că barca luneca pe apă 
ca şi cum ar fi plutit în văzduh, contopindu-se cu tăcerea - atât 
de adâncă de puteai să-ţi auzi răsuflarea - ce stăpânea întreaga 
fire. 

in momentul acela, dinspre limba îngustă de pământ ce 
despărţea golful de lac, le veni la ureche trosnetul unei crengi 
uscate. Cei doi vântură-lume tresăriră şi în aceeaşi clipă amândoi 
înşfăcară armele pe care le ţineau totdeauna la îndemână. 

— Să fie vreo vietate măruntă din lumea pădurii? Era prea 
greu pasul pentru ea - şopti Harry - pare a fi fost mai degrabă 

pas de om! 

— Nu, nu - se împotrivi Vânătorul de Cerbi - într-adevăr era 
prea greu pasul, aşa cum ai spus, pentru o sălbăticiune măruntă, 
dar şi prea uşor pentru a fi fost călcătură de om. Apucă vâslele şi 
mână barca spre butucul de colo ca să-mi fac vânt pe mal şi să-i 
aţin calea, oricine ar fi el, mingo sau guzgan de apă. 

Harry se supuse şi Vânătorul de Cerbi sări pe mal şi o luă 
binişor prin hăţişul încâlcit, fără să facă nici cel mai mic zgomot, 
datorită mocassinilor cu care era încălţat. Intr-un minut ajunse la 
mijlocul fâşiei înguste de pământ şi îndrumându-se tiptil spre 
capătul ei, înainta cu multă băgare de seamă prin tufărişul în 
care putea sta foarte bine la pândă. In clipa când pătrunse în 
inima desişului, se auzi din nou un trosnet de crengi uscate ce se 
repetă iarăşi şi iarăşi în răstimpuri scurte, ca şi cum o fiinţă vie 
ar fi păşit agale spre capătul promontoriului. Harry prinse şi el cu 
urechea zgomotele acelea şi, împingând barca în apă, puse 
mâna pe armă şi aşteptă să vadă ce se mai întâmplă. După un 
minut, în care abia îşi ţinu răsuflarea, un falnic cerb ieşi din 
desiş, pornind cu pas măreț spre capătul nisipos al cureluşei de 
pământ unde se opri să se adape în apa lacului. Pripitul stătu o 
clipă în cumpănă, apoi ducând arma la umăr, ochi şi trase. 
Efectul neaşteptatei destrămări a liniştei solemne nu putea să 
treacă neobservat. Focul slobozit de armă fusese ca de obicei 
însoţit de o detunătură năprasnică şi cutremurătoare ce după 
câteva clipe de tăcere, răstimp în care se răspândi în văzduh 
peste întinsul apelor, se lovi de steiurile de piatră ale muntelui 
de pe ţărmul dimpotrivă, de unde, învălmăşindu-se, zvonurile 
porniră a se rostogoli din văgăună în văgăună şi din creastă în 
creastă, până la o depărtare de câteva mile, de ai fi zis că se 
treziseră toate vuietele adormite în adâncul pădurii. Auzind 
împuşcătura şi şuierul glonţului, cerbul, care niciodată până 
atunci nu avusese încă de-a face cu omul, se mulţumi să scuture 
uşor din cap; ecoul colnicelor îi dădu însă de bănuit şi atunci 
luându-şi vânt, cu câteşipatru picioarele strânse sub el, sări în 
apa adâncă şi începu să înoate spre celălalt țărm. Harry dădu un 
chiot şi se năpusti după el; preţ de vreo două minute apa se 
învolbură în jurul urmăritorului şi a fugăritului. Tocmai când 
primul se pregătea să ocolească promontoriul, Vânătorul de 
Cerbi cobori pe prundiş şi îi făcu semn să se întoarcă. 

— Cine te-a pus, omule, să apeşi pe trăgaci până n-am 
cercetat mai întâi ţărmul să vedem dacă nu sunt niscai vrăjmaşi 
pitiţi pe undeva? îl luă la rost pe tovarăşul său care se întorcea 

agale înapoi plouat. Atâta doar am apucat şi eu să învăţ la şcoala 
delawarilor, şi din obiceiurile lor, deşi n-am fost încă în război. De 
altfel nici n-a început bine sezonul de vânătoare şi nici merindea 
nu s-ar putea spune că ne lipseşte. Am fost poreclit Vânătorul de 
Cerbi şi pe drept cuvânt, cred, pe de o parte pentru că am ajuns 
să cunosc atât de bine deprinderile acestor vietăţi încât pot ghici 
dinainte ce au să facă, pentru că ochiul meu nu dă niciodată 
greş; nimeni însă nu mă poate învinui că aş fi ucis vreodată o 
sălbăticiune decât dacă îmi era de trebuinţă carnea sau pielea 
ei. Poţi să-mi spui că-s ucigaş, nu tăgăduiesc, în niciun caz, însă, 
casap. 

— Ce ghinion nemaipomenit să nu nimeresc ţapul! răbufni 
Pripitul, scoţându-şi şapca şi trecându-şi degetele prin frumosul 
său păr inelat, dar fără luciu, ca şi cum ar fi vrut să-şi dărăcească 
ideile încâlcite din cap - atât de nedibaci nu mai ţin minte să fi 
fost de când aveam cincisprezece ani. 

— Nu face să te căieşti pentru atâta lucru! Spune, la ce ne-ar 
fi folosit moartea acestei făpturi? Dimpotrivă, poate că ne-ar fi 
adus numai neajunsuri. Pe mine mă nelinişteşte mai mult vâlva 
stârnită de împuşcătura ta, Harry, decât faptul că glonţul nu şi-a 
nimerit ţinta, pentru că mi-a sunat la ureche ca o chemare a firii 
împotriva unei fapte nechibzuite şi pustiitoare. 

— Şi o să mai auzi încă asemenea chemări cu duiumul, dacă 
ai de gând să mai zăboveşti mult prin părţile astea, băiete - i-o 
tăie celălalt râzând. Ecoul îngână atât de nostim fiece cuvânt 
rostit şi fiece zvon de pe faţa oglinzii lucitoare, într-o zi caldă de 
vară ca asta! Dacă îţi scapă din mână o vâslă o auzi uneori 
căzând iarăşi şi iarăşi, ca şi cum dealurile şi-ar bate joc de 
stângăcia ta. Dacă râzi sau fluieri, sunetele îţi vin înapoi la 
ureche răsfrânte de pinii de colo, atunci când li se urăşte cu 
singurătatea, încât îţi vine a crede că au chef de stat la taifas. 

— Cu atât mai mult deci, trebuie să tăcem din gură şi să fim 
cu ochii în patru. N-aş crede ca duşmanul să fi dat vreo raită 
până acum prin coclaurii ăştia, fiindcă nu văd la ce ar fi folosit; 
delawarii, însă, mi-au deschis capul, spunându-mi că după cum 
prima virtute a unui războinic este curajul, cea de a doua nu 
poate fi decât băgarea de seamă. Ajunge o chemare ca asta 
buciumată de munţii din preajmă, ca un trib întreg să prindă de 
veste c-am sosit. 

— Dacă n-a făcut nicio scofală, cel puţin împuşcătura asta îi va 
da de ştire lui moş Tom să pună oala pe foc, că-i sosesc oaspeţi 
de la drum. Hai, urcă-te în luntre, băiete, să căutăm arca, până 

nu începe a se întuneca. 

Vânătorul de Cerbi se supuse şi barca se urni din loc, 
întorcându-se în curmeziş, apoi se îndreptă spre sud-est, unde 
malul se arcuia. Ca să atingă ţărmul în direcţia spre care 
porniseră, cei doi prieteni aveau de străbătut mai puţin de o 
milă, şi cum înaintau destul de repede, distanţa scădea văzând 
cu ochii cu fiecare bătaie a vâslelor mânuite cu iscusinţă dar şi 
cu înlesnire. Pe la jumătatea drumului, un zgomot uşor îi făcu să 
se uite spre malul de care se apropiaseră şi atunci îl văzură pe 
cerb ieşind din apă şi ducându-se întins spre prundiş. Un minut 
mai târziu falnicul animal scutură stropii ce-i picurau de pe trup 
şi după ce aruncă o privire spre bolta frunzoasă, din câteva 
salturi sprintene se mistui în adâncul pădurii. 

— Vezi tu - zise Vânătorul de Cerbi - vietatea asta pleacă de 
aici cu inima împăcată, căci inima-i spune c-a scăpat dintr-o 
mare primejdie. Şi tu ar trebui să simţi acelaşi lucru, Harry, 
gândindu-te că ochiul tău n-a ţintit cum se cade şi mâna ta a 
şovăit pe armă şi că puteai mai curând să te alegi cu neajunsuri 
decât cu vreun folos de pe urma unui foc de puşcă tras din 
nesăbuinţă, fără nicio socoteală. 

— Afurisit ochi şi afurisită mână - se oţări March înciudat. Ştiu 
că ţi-ai făcut oarecare faimă printre delawari pentru repeziciunea 
cu care nimereşti cerbul la ţanc, dar zău, tare aş vrea să te văd 
după vreun pin dintr-ăsta, având în faţă un mingo în carne şi 
oase şi în spatele lui încă unul şi încă unul, fiecare cu puşca la 
ochi, pândind momentul prielnic să tragă! Atunci să te văd, 
Nathaniel, încercându-ţi ochiul şi mâna fiindcă aşa îţi pui mai 
întâi la încercare nervii. Niciodată n-am socotit c-ar fi cine ştie ce 
mare scofală să omori un animal. O să vină timpul să-ți 
dovedeşti şi tu agerimea mâinii căci pe cât se pare va trebui să 
pornim iarăşi la luptă şi atunci o să ne lămurim noi câte parale 
face pe câmpul de bătaie faima de iscusit vânător. Nu, n-ai 
dreptate, nici ochiul şi nici mâna n-au fost de vină; vinovat este 
numai cerbul care s-a oprit când nimeni nu s-ar fi aşteptat, aşa 
că glonţul a trecut peste el. 

— Fie şi aşa, Pripitule; tot ce pot să-ţi spun e că am avut 
noroc. Cred însă că n-ai putea să tragi asupra unui semen de-al 
tău, asupra unei fiinţe omeneşti la fel de liniştit, sau cu inima la 
fel de uşoară ca atunci când aţinteşti puşca asupra unui cerb. 

— Dar cine a pomenit de fiinţe omeneşti, Vânătorule? 
Vorbeam, parcă, despre pieile roşii. 

— Pentru mine pieile roşii sunt fiinţe omeneşti aidoma cu noi, 

Harry. E drept că au altă credinţă şi alte însuşiri; la urma urmei, 
însă, nu văd care poate fi deosebirea, dacă e vorba să judecăm 
oamenii după faptele lor şi nu după culoarea pielii. 

— Aici fiecare om e judecat după înfăţişare. Altminteri cum ți- 
ai putea da seama cu cine ai de-a face? De aceea doar fiece 
fiinţă e îmbrăcată în pielea ei pentru ca în momentul când 
întâlneşti o vieţuitoare sau un muritor să ştii de la început cum 
să te porţi cu ei. Poţi recunoaşte bunăoară un urs după pielea pe 
care o poartă, la fel cum deosebeşti o veveriţă roşcată de una 
neagră. 

— Aşa e, Harry - zâmbi celălalt, aruncând o privire înapoi - 
totuşi şi una şi cealaltă sunt veveriţe. 

— Dar cine zice că nu? In schimb nimeni n-ar putea spune că o 
piele roşie şi un om alb sunt amândoi indieni! 

— Nu, în schimb ar putea spune că şi unul şi altul sunt 
oameni. Oameni de rase şi culori diferite, cu obiceiuri şi însuşiri 
diferite, dar având în fond aceeaşi fire. Şi unul şi altul au suflet, 
şi unul şi altul vor avea de dat seama pentru faptele săvârşite în 
viaţă. 

Harry făcea parte din tagma acelor inşi convinşi de teoria 
inferiorităţii oricărei rase omeneşti a cărei piele nu era albă. 
Noţiunile sale în această problemă nu erau prea desluşite, nici 
definițiile destul de precise, ceea ce nu însemna însă că părerile 
lui ar fi fost mai puţin categorice sau mai puţin condamnabile. 
Conştiinţa sa era împovărată de o seamă de fapte nelegiuite 
săvârşite împotriva pieilor roşii, dar găsise acest mijloc excelent 
de a şi-o linişti, considerând fără excepţie întreaga seminţie a 
pieilor roşii lipsită de orişice drepturi omeneşti. Nimic nu-l înfuria 
mai rău decât să-i spună cineva că nu are dreptate mai ales 
când cel care îl contrazicea se sprijinea pe argumente puternice, 
aşa că nici de astă dată nu putu să asculte prea liniştit 
observaţiile prietenului său şi nici să-şi păstreze stăpânirea de 
sine. 

— Prost te-a crescut cine te-a crescut, Vânătorule, şi rău te-au 
îndrumat delawarii, fiindcă zici c-ai învăţat la şcoala lor - răbufni 
el, vorbind cum îi venea la gură ca totdeauna când îşi ieşea din 
fire. N-ai decât să te socoteşti frate cu pieile roşii, dacă aşa 
pofteşti; în ochii mei însă nu sunt decât nişte sălbăticiuni ale 
codrilor. Sunt ceva mai vârstnic decât tine şi am trăit mai mult în 
pădure, mai bine zis toată viata mi-am trăit-o în pădure, şi n-o să 
mă înveţe nimeni pe mine ce e un indian şi ce nu e. Dacă ai 
poftă să te ia lumea la ochi ca pe un sălbatic, n-ai decât să-mi 

spui, şi am să te prezint aşa moşneagului şi fiică-si Judith; să 
vedem atunci dacă ţi-o plăcea cum au să te primească. 

Aici se vădi că imaginaţia lui Harry putea să aibă şi ea unele 
scăpărări, căci gândindu-se ce ochi ar fi făcut gazdele când le-ar 
fi adus la cunoştinţă că oaspetele de care venise însoţit era un 
sălbatic, Pripitul izbucni într-un hohot de râs. 

Ştiind din capul locului că şi-ar da zadarnic osteneala să-l 
convingă şi că ideile amicului său nu erau decât nişte prejudecăţi 
lipsite de orice temei, Vânătorul de Cerbi nu mai avea niciun chef 
să continue discuţia; nu-i păru de loc rău, aşadar, când barca se 
apropie de scobitura dinspre sud-est a țărmului şi convorbirea 
luă o altă întorsătură. Erau fără îndoială foarte aproape de locul 
unde, după spusele lui March, îşi avea obârşia râul pe albia 
căruia se scurgeau apele lacului. Amândoi porniră în căutarea lui 
cu o însufleţire sporită, cu atât mai mult cu cât se aşteptau din 
clipă în clipă să dea cu ochii de arcă. 

— N-am mai fost prin locurile astea de acum două veri - zise 
Harry sculându-se în picioare ca să poată privi mai bine în jur. 
Da, uite acolo ieşind din apă un colţ de stâncă; după câte ştiu, pe 
aici, pe aproape trebuie să fie şi râul. 

Călătorii se apucară să vâslească iarăşi cu nădejde şi, când 
ajunseră la câţiva iarzi de stâncă, lăsară să plutească în voie 
barca, frânţi de oboseală. Era un stei de piatră nu prea înalt, aşa 
ca de vreo cinci, şase picioare, cufundată pe jumătate în apă. 
Tălăzuirea neistovită a mării rosese cu trecerea timpului piatra 
ce acum semăna cu un stup uriaş de albine, având o formă 
geometrică. In timp ce lunecau aşa, agale, Harry cel Pripit îi 
destăinui că stânca era bine cunoscută de pieile roşii din partea 
locului care o foloseau ca punct de reper când se rătăceau unii 
de alţii la vânătoare sau în alte împrejurări. 

— Uite şi râul, Vânătorule - răsări el deodată - atât de bine-i 
ascuns între copaci şi tufişuri, încât ai zice că-i mai degrabă o 
tainiţă decât gura prin care se scurge noianul de ape al Oglinzii 
Strălucitoare. 

Harry zugrăvise destul de sugestiv locul cu pricina ce într- 
adevăr semăna cu o tainiţă. Cele două maluri înalte se aflau la o 
distanţă de vreo sută de picioare unul de altul; în partea de apus 
însă un grind lunguieţ pătrundea adânc în apă, îngustând albia 
râului pe jumătate aproape. Cum tufărişurile creşteau până la 
marginea şuvoiului, iar pinii, adevărate turle de biserică, 
răsăreau drepţi ca nişte coloane înalte, lacomi de lumină, 
încâlcindu-şi ramurile, iar ochiul, chiar de la distanţă mai mică, 

nu putea desluşi lesne vreo spărtură în țărm, pe unde s-ar fi 
putut scurge apa. Privită de pe lac, pădurea nu lăsa în niciun 
chip să se vadă că acolo se afla o apă curgătoare, înveşmântând 
totul într-o uniformă, şi la prima vedere o nemărginită pânză de 
verdeață. Pe măsură ce barca înainta purtată de curent, călătorii 
pătrundeau sub bolta crenguroasă prin care lumina abia se 
strecura, cernută prin ochiurile mărunte ale frunzişului, atâta 
doar cât să nu fie chiar întuneric beznă. 

— Tainiţa asta s-a întocmit de la sine - spuse aproape în 
şoaptă Harry, ca şi cum ar fi intrat într-un lăcaş al tăcerii şi 
pândei. Fără doar şi poate moş Tom s-a aciuat cu arca lui pe 
undeva, pe aici. Să ne lăsăm aşa, pe firul apei, o bucată de drum 
şi până la urmă nu se poate să nu-l dibuim în bârlog. 

— Dacă nu mă înşeală ochiul, pe aici pare-mi-se nu poate să 
treacă niciun fel de vas, nici mare, nici mic - îi răspunse 
tovarăşul său - abia o să avem loc, cred, să cârmim barca. 

Harry începu a râde la auzul acestor cuvinte şi, câteva clipe 
mai târziu, se dovedi că avea dreptate, căci îndată ce reuşiră să 
răzbată dincolo de zidul de verdeață de pe țărm, se pomeniră în 
mijlocul unei ape limpezi şi repezi cu albia îngustă şi destul de 
adâncă sub bolta frunzoasă rezemată pe coloanele arborilor 
bătrâni. 

Călătorii nu mai foloseau acum vâslele decât spre a conduce 
luntrea uşoară pe firul apei, pândind cu ochii în patru, înfriguraţi, 
toate cotiturile râului, şi erau berechet căci numai de-a lungul 
primilor cinci sute de iarzi întâlniră vreo două, trei. Cotiră astfel 
de câteva ori şi, purtată de curent, barca apucase să străbată o 
distantă destul de mărişoară, când deodată, fără un cuvânt, 
Harry se prinse de o cracă şi făcu să se oprească luntrea în loc, 
semn că se întâmplase ceva care-l determinase să procedeze 
astfel. 

— Aici trebuie să fie unchiaşul! şuşoti Harry şi-i arătă ceva cu 
degetul, râzând muteşte, vesel nevoie mare - uite-l colo cum se 
bălăceşte ca un guzgan, nu ţi-am spus eu? S-a băgat până la 
genunchi în nămol să-şi cerceteze capcanele şi nada. Dar zău 
dacă văd arca pe undeva, deşi pun rămăşag pe orice vrei, 
bunăoară pe toate pieile cu care mă voi procopsi cât o ţine 
timpul de vânătoare, că Judith în ruptul capului n-ar catadicsi să- 
şi murdărească gingaşele-i picioruşe prin noroaiele astea. Mai 
curând aş crede că mândra crăiasă şade la izvor şi-şi piaptănă 
cosiţele, privindu-se în apă cât e de încântătoare, ferecată ca 
într-o platoşă în nemăsuratul ei dispreţ faţă de noi bărbaţii. 

— Mă întreb dacă nu le judeci prea aspru pe bietele fete... da, 
da, cu tine vorbesc, Harry; nu ştii ce cusururi să le mai scorneşti. 
De ce vrei cu tot dinadinsul să mă convingi că n-au altceva mai 
bun de făcut decât să se minuneze de frumuseţea ce le-a fost 
hărăzită? Dimpotrivă, îmi vine a crede că Judith nu poate fi chiar 
atât de înfumurată cum ţi se pare ţie şi nici o fiinţă care să 
dispreţuiască într-atâta bărbaţii. Mai mult chiar, sunt convins că 
îngrijeşte de dichisul casei părinteşti ori de câte ori taică-său e 
plecat, aşa cum şi el are grijă de dânsa, căutând acum prin 
capcane. 

— Ce plăcere pentru o femeie să audă adevărul din gura unui 
bărbat, cu atât mai mult cu cât asta i se întâmplă pentru prima 
oară în viaţă - exclamă o voce încântătoare, plină şi totuşi 
gingaşă şi suavă, atât de aproape încât amândoi călătorii 
tresăriră. Cât despre dumneata, domnule Harry, ştiu că ţi-e atât 
de greu să spui un lucru plăcut, încât nici nu m-aş aştepta la o 
vorbă dulce din partea dumitale, fiindcă ultima oară când ai 
încercat să rosteşti un cuvânt mai drăguţ ţi s-a pus în gât şi era 
cât pe ce să te îneci cu el. Mă bucur să te văd însă într-o 
tovărăşie mai aleasă ca alte dăţi, lângă un om care ştie să 
stimeze şi să preţuiască femeile, şi care totuşi nu se ruşinează să 
călătorească împreună cu dumneata. 

Rostind aceste cuvinte o fată tânără şi minunat de frumoasă 
scoase afară capul din frunziş, foarte aproape de ei, atât de 
aproape, încât Vânătorul de Cerbi ar fi putut să ajungă cu vâsla 
până la ea. Fata îi zâmbi grațios, iar pe Harry îl săgetă cu o 
privire cruntă, prefăcându-se mânioasă, o privire atât de 
fermecătoare totuşi, încât nu făcea decât să scoată şi mai mult 
în evidenţă trăsăturile desăvârşit de frumoase ale chipului său 
expresiv pe care simţămintele lunecau, într-o capricioasă 
perindare, trecând de la răsfăţ la seriozitate, de la bucurie la 
mustrare, cu multă uşurinţă şi un fel de detaşare. 

Uitându-se mai bine, călătorii se dumeriră în sfârşit. Fără să-şi 
dea seama, se opriseră chiar lângă arca dosită cu grijă printre 
crengile copacilor, anume tăiate şi potrivite ca s-o ascundă, încât 
Judith Hutter nu avusese altceva de făcut decât să dea puţin la o 
parte ramurile ce spânzurau în faţa ferestrei sale, ca să-şi scoată 
la iveală chipul şi să intre în vorbă cu ei. 


Capitolul IV 

Arca era destul de simplu construită. O barcă mare cu fundul 
plat forma carena vasului, la mijlocul căreia fusese înjghebat un 
fel de adăpost nici prea scund, nici prea înalt, ce ocupa toată 
lăţimea corăbiei şi cam două treimi din lungimea ei, semănând 
cumva prin alcătuirea lui cu castelul din mijlocul lacului, deşi 
pereţii erau făcuţi dintr-un lemn extrem de uşor şi doar atât de 
groşi cât să nu poată răzbate gloanţele prin ei. Bordul fiind ceva 
mai ridicat decât la alte vase, iar cabina înaltă doar cât un stat 
de om, această construcţie neobişnuită nu avea nimic curios 
totuşi, nici bătător la ochi. Pe scurt, arca era ceva mai mare ca 
un vas modern folosit în navigația pe canale, deşi croită mai din 
topor, şi totodată mai lată ca ele; judecând după stâlpii şi 
acoperişul cabinei, din lemn negeluit, se vedea că fusese destul 
de primitiv întocmită, cu toate astea părea să fi fost bine 
chibzuită fiind destul de uşoară comparativ cu rezistenţa ei şi 
lesne de manevrat. Cabina era împărţită în două: într-una din 
încăperi se afla camera de primire şi totodată dormitorul tatălui, 
iar în cealaltă era camera fetelor. Bucătăria, alcătuită pe sponci, 
se găsea la unul din capetele corăbiei, afară, sub cerul liber, 
deoarece arca era folosită doar în timpul verii. 

Descoperirea pe care o făcuseră avu un efect cu totul diferit 
asupra fiecăruia din cei doi tineri exploratori. După ce ocoliră 
arca, în momentul când luntrea ajunse în dreptul uşii de la 
cabină, Pripitul, fără nicio vorbă, sări pe punte şi o clipă mai 
târziu se afla prins într-o însufleţită discuţie cu Judith, de parcă 
uitase de toţi şi de toate, discuţie presărată când şi când cu 
înţepături şi săgeți. Vânătorului de Cerbi însă nu-i era aminte de 
aşa ceva. Păşind tacticos şi cumpătat pe puntea arcei, prietenul 
lui Harry începu a cerceta, cuprins de curiozitate, cu atenţie, 
fiecare cotlon al ascunzişului. li aruncase, ce-i drept, o privire 
plină de admiraţie lui Judith, a cărei frumuseţe strălucitoare şi cu 
totul aparte nu se putea să nu-i farmece ochiul; cât era de 
încântătoare însă Judith, nu reuşi să-i abată mai mult de o clipă 
gândul de la construcţia aceea ciudată pe care Hutter o 
meşterise singur şi pe care tânărul dorea s-o cunoască în 
amănunţime. Pas cu pas, deci, examina modul cum fusese 
întocmită corabia, cum fuseseră îmbinate diversele sale părţi, 
controlând rezistența şi mijloacele ei de protecţie şi 
satisfăcându-şi toate curiozităţile ce se nasc în mintea unui om 
preocupat de asemenea lucruri. Nici acoperişul nu-l trecu, 
fireşte, cu vederea. Cercetă totul pe îndelete, minunându-se de 
fiecare lucru în parte cu glas tare. Şi cum obiceiurile locuitorilor 

de la frontieră îngăduie asemenea familiarităţi, intră pe rând în 
amândouă încăperile, aşa cum vizitase mai înainte locuinţa 
lacustră. Deschizând în sfârşit o ultimă uşă, se pomeni în celălalt 
capăt al arcei, opus celui unde-l lăsase pe Harry împreună cu 
Judith. Acolo dădu cu ochii de mezină care şedea aplecată 
asupra unui lucru de mână însăilat cu nişte unelte destul de 
grosolane, sub perdeaua frunzoasă ce atârna de pe acoperiş. 

Intrucât investigaţiile sale se isprăviseră aici, Vânătorul de 
Cerbi lăsă jos puşca şi sprijinindu-se în ea cu amândouă mâinile 
se uită la fată cu un interes pe care frumuseţea atât de aparte a 
surorii ei nu i-l trezise. Din spusele lui Harry aflase că Hetty, 
potrivit părerii tuturor, ar fi avut o inteligenţă mai slabă decât 
media inteligenţei omeneşti. Vânătorul însă, care crescuse în 
mijlocul unui trib de indieni, învățase de la ei să se poarte cât 
mai omenos cu fiinţele vitregite de soartă. lar înfăţişarea copilei, 
aşa cum se întâmplă adesea în asemenea împrejurări, nu era 
câtuşi de puţin făcută să scadă interesul pe care i-l trezise 
situaţia ei. Nu s-ar fi putut spune că Hetty Hutter era o fiinţă 
nătângă şi dacă lumea o socotea cam sărăcuţă cu duhul, asta se 
datora îndeosebi faptului că Hetty scăpa din vedere tot ce nu 
făcea parte din rânduielile fireşti ale vieţii, pentru a-şi păstra 
întreagă nevinovăția sufletească şi dragostea ei de adevăr. 
Puţinii oameni care avuseseră prilejul s-o cunoască mai bine şi 
care nu erau lipsiţi de discernământ, fuseseră surprinşi de felul 
său intuitiv de a pătrunde adevărul, în timp ce aversiunea pe 
care o mărturisea împotriva răului constituia o trăsătură de 
caracter atât de puternică încât o învăluia ca într-o aureolă de 
puritate morală; asemenea ciudăţenii sunt deseori întâlnite la 
aşa-numiţii debili mintali, ca şi cum Dumnezeu ar fi oprit duhurile 
rele să se aciueze în nişte locaşuri atât de puţin păzite, luând sub 
ocrotirea sa pe cei lipsiţi de mijloacele obişnuite de apărare ale 
omului. 

Altminteri ca înfăţişare, Hetty nu era lipsită de farmec, 
semănând mult cu Judith, ca o copie mai puţin reuşită a ei. Dacă 
nu avea nimic din strălucirea surorii sale, în schimb liniştea, 
seninătatea, suavitatea chipului său cu trăsături gingaşe, rareori 
se întâmplau să nu câştige inima celui ce o privea, după cum 
rareori cei care aveau prilejul s-o cunoască mai îndeaproape nu 
simțeau o tainică înfiorare în adâncul inimii lor. Ce-i drept, nu 
avea obrajii prea rumeni, şi simplitatea felului său de a fi nu-i 
îngăduia să umble cu dresuri ca să se înfrumuseţeze, căci Hetty 
era o făptură nespus de sfioasă şi sfiiciunea asta scotea şi mai 

mult în valoare neînchipuita ei curăţenie sufletească, făcând-o să 
fie mai presus de orice slăbiciuni omeneşti. Nevinovată, 
inocentă, şi cât se poate de naturală în felul ei de a fi, însuşire pe 
care o avea din născare şi pe care şi-o păstrase pe deplin 
datorită vieţii pe care o ducea, providenţa o înveşmântase într- 
un nimb de puritate luminoasă pentru a îndepărta de ea orice 
umbră a răului sau cum se spune „ca nici măcar o floare să n-o 
vatăme”. 

— Dumneata eşti Hetty Hutter, nu-i aşa? o întrebă Vânătorul 
de Cerbi cu un glas plin de bunăvoință şi într-un chip menit să-i 
câştige încrederea, deşi părea că-şi pusese mai degrabă sieşi 
întrebarea de mai sus. Sunt sigur că dumneata eşti persoana de 
care mi-a vorbit Pripitul. 

— Da, eu sunt Hetty Hutter - răspunse ea cu un glas liniştit şi 
dulce, pe care natura, ajutată de o spoială de educaţie pe care 
fata o primise, o cruţase de orice urmă de vulgaritate în ton ca şi 
în felul de a articula cuvintele. Sunt Hetty, sora lui Judith Hutter 
şi fata mai mică a lui Thomas Hutter. 

— Atunci îţi cunosc povestea. Pripitul, cum îl ştii, e guraliv din 
fire şi când se porneşte, nu-i chip să-l ţii în frâu numai să aibă pe 
socoteala cui trăncăni. Ai trăit mai toată vremea aici, pe lac, nu-i 
aşa, Hetty? 

— Intocmai. Biata mama s-a prăpădit, tata îşi vede toată 
ziulica de capcanele lui, iar Judith şi cu mine stăm acasă. Dar pe 
dumneata cum te cheamă? 

— Lesne-i de întrebat, dar greu de răspuns, Hetty, căci deşi 
sunt încă foarte tânăr, am purtat până acum o sumedenie de 
nume, mai multe chiar decât unii dintre oamenii de frunte ai 
Americii. 

— Cumva totuşi trebuie să te cheme, nu-i aşa? Fiindcă nimeni 
nu poate lepăda numele pe care-l poartă fără să capete în 
schimb altul, tot atât de cinstit. 

— Cred şi eu, copilă dragă, cred şi eu. Toate numele pe care 
mi-a fost dat să le port până acum mi le-au născocit alţii şi mă 
tem că şi cel pe care-l am astăzi n-o să-l păstrez prea mult, 
fiindcă rareori delawarii se întâmplă să nimerească porecla cea 
mai potrivită, până când omul nu-şi arată destoinicia, fie în 
război, fie în felul de a cumpăni lucrurile; eu însă n-am avut încă 
asemenea prilej, în primul rând pentru că nefiind indian, nu 
puteam să iau parte la sfatul tribului, şi totodată sunt o persoană 
prea umilă pentru ca oamenii cu vază de aceeaşi culoare cu 
mine să-mi ceară cumva părerea; în al doilea rând pentru că 

acesta este primul război care se desfăşoară sub ochii mei şi 
până în clipa de faţă niciun duşman n-a pătruns încă în colonie, 
spre a fi înşfăcat de o mână chiar mai lungă decât a mea. 

— Spune-mi toate numele pe care le-ai purtat - adăugă Hetty, 
uitându-se la el cu un aer plin de nevinovăție - şi atunci am să-ţi 
pot spune şi eu ce fel de om eşti. 

— Se poate să ai dreptate, nu zic nu, cu toate că de multe ori 
se întâmplă să dai greş. Oamenii se înşeală câteodată în părerile 
pe care şi le fac despre semenii lor, hărăzindu-le adeseori nişte 
nume ce nu li se potrivesc câtuşi de puţin. Ca să-ţi dai seama de 
asta e destul să te gândeşti că îndeobşte mingoşii poartă cam 
aceleaşi porecle ca şi delawarii, porecle care pe limba lor au 
acelaşi tâlc ca şi în graiul delawarilor, cel puţin aşa mi s-a spus, 
pentru că de ştiut nu ştiu prea mult despre acest trib, şi tot ce 
ştiu e numai din auzite; cu toate astea nimeni, cred, n-ar putea 
să dovedească în vreun fel oarecare că există neam de oameni 
mai cinstiţi sau mai iubitori de dreptate decât prietenii mei. De 
aceea mie, vezi, numele unui om nu-mi spune mare lucru. 

— Spune-mi-le pe toate câte le-ai avut - stărui cu tot 
dinadinsul fata, care, în simplitatea ei, socotea că numele unui 
om înseamnă foarte mult, fiind strâns legat de firea acestuia - ca 
să ştiu ce să cred despre dumneata. 

— Sigur că da, n-am nimic împotrivă, am să ţi le înşir pe toate 
dacă ţii atât. In primul rând să ştii că sunt creştin şi născut din 
părinţi albi, ca şi dumneata. Părinţii mei au purtat un nume 
moştenit din tată în fiu, ca şi o parte din bunurile lor. Tatăl meu 
se numea Bumpo şi bineînţeles că şi pe mine mă cheamă tot 
aşa. lar numele meu de botez e Nathaniel sau mai pe scurt 
Natty; aşa îmi spune toată lumea. 

— Aha - Natty şi Hetty - îl întrerupse fata, ridicându-şi, 
surâzătoare, privirile aplecate asupra lucrului - dumneata eşti 
Natty şi eu Hetty - cu toate că te cheamă Bumpo, iar pe mine 
Hutter. Bumpo sună mai puţin frumos ca Hutter, nu-i aşa? 

— Depinde de gusturi. E adevărat că Bumpo nu pare să aibă 
un tâlc deosebit: pesemne că cei ce l-au purtat au fost nişte 
oameni vijelioşi care au vânturat lumea în lung şi-n lat, de aceea 
s-au ales cu un nume atât de aprig. Trebuie să-ţi spun totuşi că 
eu nu l-am purtat prea mult, pentru că foarte curând delawarii, 
descoperind sau închipuindu-şi a fi descoperit că nu sunt omul 
căruia să-i placă minciuna, m-au botezat dintru început Vorbă 
Dreaptă. 

— Frumos nume, într-adevăr - rosti grav Hetty, încuviinţând 

din cap - să nu mai spui că numele n-are şi el rostul lui. 

— Nici nu mă gândesc să spun aşa ceva, fiindcă în sinea mea 
cred că mi se potriveşte; nu-mi place să mint, zău dacă-mi place, 
deşi sunt unii oameni care mint de îngheaţă apele. Puțin mai 
apoi, delawarii văzând că sunt iute de picior, m-au poreclit 
Porumbelul, pasăre care, după cum ştii, are zborul sprinten şi 
fără ocolişuri. 

— Ce nume nostim, zău - exclamă Hetty - porumbeii sunt atât 
de drăguţi! 

— Mai toate lucrurile plăsmuite de natură au, fiecare în parte, 
farmecul lor, blândă copilă; din păcate însă, au ajuns să fie 
schimonosite de om, care a schimbat nu numai înfăţişarea dar şi 
însuşirile lor fireşti. Fiindcă o bucată de vreme am umblat cu 
ştafete şi am dat întâmplător peste nişte urme pe care ochiul 
aproape că nici nu le vedea, mi-au îngăduit să merg la vânătoare 
şi atunci băgând de seamă că dibuiam vânatul mai repede şi mai 
fără greş decât mulţi alţi băietani de vârsta mea, m-au poreclit 
Ureche Pleoştită, întrucât dovedeam, ziceau ei, iscusinţa unui 
câine de vânătoare. 

— Asta nu mai e chiar aşa nostim - spuse Hetty dezamăgită - 
sper că n-ai fost nevoit să-l porţi cine ştie cât. 

— Curând după aceea am strâns ceva bani şi mi-am putut 
cumpăra o puşcă - urmă cu un pic de ifos Vânătorul care de 
obicei era un om modest şi la locul lui - şi atunci de-abia s-a 
văzut că eram în stare să îndestulez un wigwam” întreg cu vânat; 
cu timpul m-am pomenit că toată lumea îmi spune Vânătorul de 
Cerbi şi aşa am rămas până în ziua de azi, deşi numele ăsta nu 
înseamnă nimic în ochii celor ce pun mai mare preţ pe un scalp 
de piele roşie decât pe nişte coarne de cerb. 

— Te-aş ruga, Vânătorule, să nu mă socoteşti şi pe mine 
printre ei - îi spuse rituos Hetty - şi dacă surorii mele îi plac 
militarii, hainele sclivisite şi penele strălucitoare, pentru mine 
toate astea nu fac nici cât o ceapă degerată. Judith zice că 
ofiţerii sunt aleşi pe sprânceană, băieţi veseli tot unul şi unul 
care ştiu să vorbească frumos, dar eu mă cutremur numai când 
mă gândesc că meseria lor e să-şi ucidă semenii. Îmi plac 
poreclele dumitale, mai ales cea din urmă, mai mult decât Natty 
Bumpo. 

— E şi firesc pentru o fată ca dumneata, Hetty, nici nu m-aş fi 
aşteptat la altceva. Am auzit că sora dumitale este o femeie 


7 Colibă la indieni, (n.t.) 

foarte frumoasă, prea frumoasă chiar pentru o muritoare de 
rând, şi precum se ştie frumuseţii îi place să se oglindească în 
ochii celor ce o privesc. 

— Cum, n-ai văzut-o încă pe Judith? se miră ea - dacă nu, du- 
te s-o vezi chiar acum. Nici Harry March cât e el de chipeş, nu-i 
mai frumos ca ea, deşi dânsa-i femeie, iar el bărbat. 

Vânătorul de Cerbi îşi aţinti o clipă privirea asupra ei. Obrazul 
palid al fetei se îmbujorase uşor, iar ochii, de obicei blânzi şi 
senini, începură să-i sclipească, în timp ce vorbea, într-un fel 
care dădea în vileag imboldurile-i lăuntrice. 

— Hm, Pripitule - murmură el trecând prin cabină, în drum 
spre pupa vasului - aşa se întâmplă când eşti arătos, dacă nu 
cumva şi-o fi băgat codiţa vreun drăcuşor aici. Se vede cât de 
colo cui şi-a hărăzit simţămintele biata fată, oricare ar fi cele ce 
sălăşluiesc în inima Judithei tale. 

Imprejurările ce se întreţeseau pe arcă, cochetăria iubitei lui 
Harry, ochii dulci pe care i-i făcea Pripitul, gândurile Vânătorului 
de Cerbi, gingaşele sentimente ale mezinei fură tulburate de 
sosirea unei bărci în care se găsea stăpânul vasului şi care se 
ivise pe neaşteptate în dreptul deschizăturii lăsate în boltitura de 
crengi. Hutter sau Tom Corăbierul, cum îi spuneau familiar 
vânătorii ce îi cunoşteau obiceiurile, recunoscuse pare-se de la 
prima ochire luntrea lui Harry, pentru că nu se arătă câtuşi de 
puţin mirat văzând-o legată de bordul corăbiei sale. Dimpotrivă 
se pregăti să-l întâmpine nu numai cu inimă bună, dar cu bucurie 
chiar, o bucurie pe care n-o adumbrea decât nemulţumirea că nu 
venise cu câteva zile mai devreme. 

— Te-am căutat săptămâna trecută - rosti el, cu un glas în 
care dojana se împletea cu voioşia unui bun sosit - nici nu ştii ce 
rău mi-a părut că nu ţi-am dat de urmă. Mai apoi a trecut pe aici 
o ştafetă să ne înştiinţeze pe toţi vânătorii şi puitorii de capcane 
că s-au iscat iarăşi frecuşuri între colonie şi cei din Canada, şi 
abia atunci mi-am dat seama cât de singur sunt aici, în mijlocul 
munţilor, cu trei scăfârlii de păzit, şi numai aste două braţe să le 
apere. 

— Te cred - îi răspunse March - ca orice părinte. Nici vorbă că 
şi eu să fi avut două fete ca Judith şi Hetty aş fi simţit acelaşi 
lucru, deşi altminteri pentru mine-i tot una dacă vecinul meu cel 
mai apropiat se află la cincizeci de mile, sau la doi paşi de mine. 

— Oricum, văd că nu te-ai încumetat să baţi de unul singur 
pădurile, ştiind că triburile din Canada s-au pus în mişcare - zise 
Hutter, aruncând o privire nedumerită şi totodată bănuitoare 

spre Vânătorul de Cerbi. 

— De ce să umblu singur haihui? Nu ştii că un tovarăş de 
călătorie, fie oricine ar fi, te face să-ţi pară calea mai scurtă? lar 
tânărul pe care-l vezi aici poate fi pe drept cuvânt socotit un 
minunat tovarăş de drum. Dumnealui, moş Tom, e Vânătorul de 
Cerbi, un vânător cu faimă printre delawari, născut şi crescut 
printre creştini ca dumneata şi ca mine. 

— Bun sosit, voinice - mormăi Tom, întinzându-i o mână 
puternică şi ciolănoasă ca să-i arate că-l primeşte cu inima 
deschisă - în timpurile de faţă, un prieten e orişicând bine venit, 
şi mă bizui pe sprijinul dumitale. Uneori, vezi dumneata, copiii 
ajung să facă dintr-un om oţelit o fiinţă slabă de înger şi drept 
să-ţi spun, fetele astea două ale mele îmi dau mai multă bătaie 
de cap decât toate capcanele, pieile vânatului şi drepturile ce le 
am asupra acestor împrejurimi. 

— Nici nu e de mirare - exclamă Harry. Tu şi cu mine, 
Vânătorule, n-am trecut încă prin asemenea încercări în viaţă; de 
fapt cred că aşa e legea firii. Să fi avut şi noi copii am fi simţit 
bineînţeles acelaşi lucru, şi nu pot decât să mă înclin până la 
pământ în faţa unui om care are asemenea fete. In ce priveşte 
pe Judith, să ştii că mă înrolez pe loc, moşnege, în garda ei, iar 
Vânătorul de Cerbi la rândul său cred c-o să aibă toată grija de 
Hetty. 

— iți foarte mulţumesc, domnule March - grăi frumoasa Judith 
cu un glas ce semăna aidoma cu al mezinei, un glas atât de 
bogat, de armonios, cu asemenea modulaţii şi un fel atât de clar 
de a articula cuvintele, încât era destul să te uiţi la tatăl lor şi să 
vezi viaţa pe care era obişnuit s-o ducă, pentru a-ţi da seama 
numaidecât că surorile avuseseră parte de o creştere mai 
îngrijită - îţi mulţumesc din tot sufletul, dar Judith Hutter are 
destul experienţă şi tărie sufletească pentru a se bizui mai mult 
pe sine decât pe sprijinul unor drumeţi chipeşi ca dumneata. 
Dacă ţii cu tot dinadinsul să dai piept cu indienii atunci coboară 
la tata jos pe uscat, în loc să te înfunzi în casă ca să aperi, 
chipurile, două biete femei, şi... 

— Ho, fată, ho - îi tăie vorba taică-său - mai domoleşte-ţi 
limba repezită şi ascultă aici. Pe țărm au şi început să bântuie 
pieile roşii şi nu e nimeni ca să ne spună cât de aproape sunt de 
noi în clipa de faţă, sau când au de gând să ne dea vreun semn 
de viaţă. 

—  Dacă-i vorba aşa, meştere Hutter - rosti Harry, 
schimbându-se la faţă, semn că privea cu toată gravitatea ştirea 


54 


— Vânătorul de cerbi — 


pe care o aflase, deşi nu părea alarmat, dacă-i vorba aşa, să ştii 
atunci că arca dumitale nu stă de fel bine unde-i acum deşi 
ascunzişul m-a înşelat şi pe mine şi pe Vânătorul de Cerbi, mă 
tem că n-o să poată scăpa ochilor unui indian pornit la vânătoare 
de scalpuri. 

— Şi eu tot aşa cred, Harry, şi aş dori din toată inima să fi fost 
acum oriunde într-altă parte, numai aici nu, pe albia asta îngustă 
şi plină de cotituri, altminteri destul de prielnică, recunosc, dacă- 
i vorba să cauţi o ascunzătoare; gândeşte-te însă ce s-ar 
întâmpla dacă pieile roşii ar da peste noi aici! De altfel, simt că 
sunt pe undeva pe aproape şi mă întreb ce o să fie când o să 
ieşim de pe matca râului; o să fim seceraţi ca puii de căprioară 
când vin la adăpat. 

— Sunteţi sigur, domnule Hutter, că pieile roşii despre care 
vorbiţi sunt canadieni get-beget? întrebă Vânătorul de Cerbi 
liniştit, dar cu toată seriozitatea. Aţi văzut vreunul la faţă? N-aţi 
putea să-mi spuneţi ce fel sunt vopsiți? 

— Am găsit destule semne care arată că sunt prin partea 
locului, dar de văzut, n-am văzut încă niciunul. Mă aflam mai 
încolo la vale, la vreo milă sau cam aşa ceva, mă dusesem să 
cercetez capcanele, când am dat peste nişte urme proaspete 
întipărite în nămol; urmele, precum se vedea, se îndreptau spre 
miazănoapte. Nu cred să fi fost mai mult de un ceas de când 
trecuse cineva pe acolo, o piele roşie de bună seamă, judecând 
după laba piciorului şi după faptul că avea degetul mare 
încovoiat; puţin mai înainte găsisem un mocassin lepădat, o 
ciubotă spartă, pe care stăpânu-său o azvârlise pesemne, 
văzând că nu mai era bună de nimic. Am dat apoi şi de locul 
unde se aşezase să-şi croiască alta nouă, câţiva iarzi mai încolo 
de punctul unde o lepădase pe cea ponosită. 

— Nu s-ar zice că sunt urmele unui indian cu gânduri vrăjmaşe 
- răspunse Vânătorul clătinând din cap. Un luptător încercat ar fi 
căutat să şteargă semnele trecerii lui; ar fi ars bunăoară sau 
îngropat ciubota spartă sau cel puţin ar fi aruncat-o în apă, aşa 
că pârtia lăsată de el, fii sigur că n-a fost croită cu gânduri 
războinice, ci cu cele mai paşnice năzuinţe. Dacă ai vrea să-mi 
arăţi mocassinul m-aş putea dumeri pe deplin. Venisem încoace 
să mă întâlnesc cu un tânăr şef de trib, şi drumul pe care trebuie 
să sosească el ar fi cam acela pe care l-ai arătat dumneata. 
Urmele puteau, aşadar, să fie ale lui. 

— Fă bine şi spune-mi, Pripitule, cine-i tânărul ăsta care n-a 
găsit alt loc să-şi dea întâlnire cu şefii de trib decât aici, unde în 

viaţa lui n-a călcat? îl cunoşti bine? îl iscodi Hutter al cărui glas şi 
a cărui privire vădeau lămurit pentru ce anume pusese această 
întrebare, căci rareori oamenii ca el, dintr-o bucată, ar şovăi din 
delicateţă să spună răspicat ce au pe inimă. 

— Văd că vorbeşti ca din carte, moş Tom, numai că aşa ceva 
nu stă în firea Vânătorului de Cerbi, care este fără doar şi poate 
un om de bună credinţă, dacă nu are alte virtuţi spre lauda lui. 
Mă pun chezaş pentru cinstea lui, deşi nu ştiu încă ce ar fi în 
stare să facă în toiul unei bătălii. 

— Şi atunci ce caută aici? 

— Am să vă spun îndată cinstit şi adevărat, aşa cum am vorbit 
şi până acum. Sunt tânăr şi nu mi-a fost dat încă până acum să- 
mi pun la încercare curajul în luptă; cum însă s-a zvonit că tribul 
o să primească wampum? şi o secure de război, delawarii au 
ţinut morţiş să mă duc printre oamenii de aceiaşi culoare cu 
mine să văd cum stau de fapt lucrurile în privinţa asta. Zis şi 
făcut. Şi după ce le-am dat de ştire şefilor împărtăşindu-le tot ce 
aflasem, la întoarcere, pe râul Schoharie în jos, am cunoscut un 
ofiţer al coroanei, care avea de dus nişte bani unor triburi 
prietene, undeva departe, spre vest. M-am gândit atunci că ar fi 
un prilej nimerit pentru Chingachgook, un tânăr şef de trib care 
nu dăduse încă ochi cu duşmanul şi pentru mine aşişderea, să 
primim botezul focului, luând parte la această campanie. Un 
delawar bătrân ne-a sfătuit să ne dăm întâlnire în dreptul stâncii 
de la marginea lacului. Nu vă ascund că venirea lui 
Chingachgook mai are şi un alt scop în afară de acesta; fiind însă 
o taină pe care el ţine s-o păstreze şi fără nicio legătură cu 
persoanele de faţă, nu vă pot spune nimic mai mult. 

— Trebuie să fie vorba de o fată - spuse tam-nisam Judith, 
care luându-şi numaidecât seama începu a râde singură ba chiar 
se îmbujora puţin fiindcă o luase gura pe dinainte şi se grăbise 
să pună în sarcina tânărului şef asemenea motiv. Dacă nu e 
vorba nici de război şi nici de vânătoare, atunci nu mai rămâne 
decât dragostea. 

— Bineînţeles, orişice om tânăr şi bine făcut care aude mereu 
vorbindu-se de ea, e gata să creadă că se află la obârşia tuturor 
faptelor noastre; cât despre mine mărturisesc că n-aş avea prea 
multe de spus în privinţa asta. Chingachgook şi-a dat întâlnire cu 
mine în dreptul stâncii, pe mâine-seară, cu un ceas înainte de 


3 Numele dat de pieile roşii din America de Nord scoicilor sau 
mărgelelor folosite în chip de monedă, (n.t.). 

scăpătatul soarelui. După care ne-om vedea de drum fără să 
căşunăm vreun rău nimănui. Cum îl cunoşteam mai de mult pe 
Harry cel Pripit, de când venise odată să vâneze pe plaiurile 
noastre şi cum am dat iarăşi de el în împrejurimile râului 
Schoharie, tocmai când se pregătea să cutreiere ca-n fiecare 
vară pădurile, ne-am hotărât să facem împreună drumul, nu atât 
de frica mingoşilor, cât mai ales ca să ne ţinem tovărăşie şi, cum 
zicea chiar el mai adineauri, să scurtăm o cale mult prea lungă. 

— Şi atunci urmele descoperite de mine crezi c-au fost lăsate 
cumva de prietenul dumitale care ţi-a luat-o înainte? întrebă 
Hutter. 

— Asta-i părerea mea; s-ar putea să greşesc, după cum s-ar 
putea tot aşa să am dreptate. Arată-mi mocassinul şi o să-ţi spun 
îndată dacă e sau nu croit de mâna unui delawar. 

— Priveşte-l - rosti isteaţa Judith, care între timp îl şi adusese 
din barcă - şi spune ce crezi: prieten să fie sau duşman? Pari un 
om cinstit şi mă bizui pe vorba dumitale orice ar zice tata. 

— Aşa eşti tu, vezi numai prieteni unde eu văd duşmani - 
bombăni moş Tom - hei, deschide gura, flăcăule, şi spune al cui 
poate fi mocassinul? 

— Asta nu-i croit de mâna unui delawar - răspunse Vânătorul 
de Cerbi cercetând atent încălţarea veche şi scorojită. N-aş 
putea pune mâna în foc că-i aşa pentru că de abia am pornit 
acum de curând la război, dar parc-aş zice că mocassinul ăsta 
vine de undeva din nord, de dincolo de lacurile cele mari. 

— Dacă-i aşa, nu mai are rost să zăbovim niciun minut măcar 
- spuse Hutter aruncând o privire printre crengile ce acopereau 
vasul, ca şi cum s-ar fi temut să nu fi ieşit cumva la iveală vreun 
duşman, pe malul dimpotrivă al râului îngust şi plin de cotituri. 
Mai avem un ceas până la căderea nopţii şi nu cred să putem 
face vreo mişcate pe întuneric; cine ştie ce zgomot s-ar isca şi 
ne-am da atunci de gol. Aţi auzit acum vreo jumătate de oră o 
detunătură de armă atât de cumplită că s-au cutremurat munţii? 

— Ba am văzut, moşule, chiar şi arma - răspunse Harry 
simțindu-se vinovat ca unul ce făcuse boroboaţa - că doar o 
tineam proptită de umăr. 

— Mi-a fost teamă să nu fie a unui indian din Canada franceză; 
totuşi, vezi tu, s-ar putea ca împuşcătura asta să le fi trezit 
bănuielile şi dacă s-or pune la pândă şi s-or apuca să ne caute, 
nu se poate ca, până la urmă, să nu dea peste noi că ai tras când 
ştii doar că suntem în război, afară numai dacă n-oi fi găsit vreun 
chilipir. 

— Şi mie îmi vine a crede c-am făcut rău, moş Tom, deşi dacă 
nu mai poate omul să tragă cu arma cale de câteva mii de mile 
jur împrejur de frică să nu prindă de veste vreo piele roşie, mă 
întreb, zău, ce rost mai are să poarte pușca în spinare? 

Hutter se sfătui îndelung cu oaspeţii săi, căutând să-şi dea 
seama cât mai precis de situaţia în care se aflau. Tom Corăbierul 
le arătă greutăţile pe care le-ar avea de întâmpinat, dat fiind 
iuţeala curentului şi albia prea îngustă, în cazul când ar fi 
încercat să scoată arca în larg în toiul nopţii, fără să facă vreun 
zgomot care putea să ajungă la urechile pieilor roşii. Dacă 
împrejurimile erau cumva cutreierate de indieni, aceştia căutau 
probabil să nu se depărteze de malurile râului ori ale lacului. 
Ţărmurile celui dintâi fiind însă mlăştinoase, întortocheate şi 
împânzite de hăţişuri, vasul putea fi mânat în bună pace pe firul 
apei, în sus, ziua nămiaza mare, fără să stai tot timpul cu frica în 
sân că s-ar putea să fie descoperit. Trebuia să te fereşti mai 
degrabă să nu faci zgomot decât să fii văzut atâta vreme cât te 
aflai la adăpost, pe albia îngustă cu cotituri repezi, a râului 
deasupra căreia tufişurile se întreţeseau, formând un baldachin. 

— Niciodată nu trec mai departe de văgăuna asta: mi-e şi mai 
la îndemână pentru capcane şi mă simt totodată mai ferit decât 
pe lac de orice privire iscoditoare; nici măcar nu trebuie să-mi 
iau prea multe măsuri de pază în cazul când aş vrea să plec din 
locul ăsta - spuse unchiaşul cel năzdrăvan. Trebuie să ştiţi însă 
un lucru şi anume că vasul poate fi mult mai uşor scos de aici, 
trăgându-l cu funia pe râu în sus decât împingându-l cu prăjinile. 
Ancora noastră zace pe fundul lacului dincolo de locul unde 
începe să se simtă curentul, aşa că n-avem altceva de făcut 
decât să tragem de parâma - uite-o asta de aici - de care-i 
legată. Fără ajutorul ei nu ştiu cum aş fi răzbit, cu o singură 
pereche de braţe, să mân pe râu în sus înfruntând curentul apei 
coşcogea corabie; ar fi fost un adevărat chin. De altminteri am 
aici şi un scripete, care, la nevoie, poate înlesni munca asta. 
Judith ştie să mânuiască tot atât de bine ca şi mine cârma din 
spate, şi dacă nu trebuie să ne ferim de niciun duşman, putem 
părăsi fără prea multă bătaie de cap matca. 

— La ce bun, meştere Hutter, să schimbăm locul? întrebă 
Vânătorul de Cerbi, cu un aer foarte serios. Aici avem un adăpost 
sigur şi putem pune la cale temeinic apărarea, zăvorându-ne în 
cabine. Nu ştiu cum se duce o luptă decât din basme, dar 
bănuiesc că având asemenea parapete în faţă am putea înfrunta 
fără grijă douăzeci de mingoşi. 

— Va să zică aşa, n-ai apucat încă să te războieşti până acum 
decât în basme? Se cunoaşte, flăcăule! Văzut-ai în viaţa dumitale 
o apă atât de mare ca aia de acolo, până anu fi venit aici cu 
Harry? 

— N-aş putea spune, ce-i drept, că am văzut vreodată aşa 
ceva - răspunse Vânătorul de Cerbi cu modestie - cât eşti tânăr 
ai timp să înveţi şi deocamdată nu m-aş încumeta să-mi spun 
părerea într-un sfat, decât atunci când e vorba de un lucru pe 
care-l cunosc fiindcă l-am trăit. 

— Bine, atunci să-ţi arăt eu care sunt neajunsurile unei bătălii 
în locul ăsta, şi ce câştig am avea ieşind afară, pe lac. Aici, pieile 
roşii ştiu încotro să îndrepte arma ca nicio împuşcătură să nu se 
irosească şi ar însemna să ne facem speranţe deşarte, gândindu- 
ne că s-ar putea ca niciunul din gloanţele lor să nu se strecoare 
printre bârnele pereţilor, nimerindu-şi ţinta. In schimb, gloanţele 
noastre au să ciuruiască, cel mult, copacii din pădure. Şi pe urmă 
nu suntem feriţi nici de foc, fiindcă nimic nu se aprinde mai uşor 
ca scoarţa de copaci cu care-s acoperite cabinele. Unde mai pui 
că-n lipsa mea castelul ar putea fi prădat şi tot ce-am strâns 
acolo ar încăpea în mâinile jefuitorilor şi s-ar prăpădi fără rost. Pe 
când dacă am ieşi în larg n-ar mai avea cum să ne atace decât 
pe apă, cu barca sau cu plutele, şi atunci toţi sorții de izbândă ar 
fi de partea noastră şi în acelaşi timp putem apăra şi castelul de 
aici, de pe punte. Pricepi acum ce socoteală mi-am făcut, 
flăcăule? 

— Cred că da; e o socoteală sănătoasă şi nici prin gând nu mi- 
ar trece să cârtesc împotriva ei. 

— Păi atunci, moş Tom - strigă Harry - dacă-i vorba s-o 
ştergem să nu mai stăm pe gânduri; cu cât vom pleca mai 
degrabă, cu atât vom şti mai din vreme, dacă ne-o fi dat să 
rămânem cu scufiţa pe cap sau să umblăm cu scăfârlia goală. 

intrucât propunerea de mai sus era la mintea oricui, nimeni nu 
avu nimic de zis. După o scurtă consfătuire, cei trei bărbaţi 
începură a se pregăti de zor să urnească vasul din loc. În doi 
timpi şi trei mişcări legăturile fură desfăcute şi în vreme ce ei 
trăgeau de funie, arca ieşi, greoaie, la iveală de sub 
acoperământul de verdeață. Puțin mai apoi ajunse pe firul apei 
şi, împinsă de curent spre ţărmul apusean, prinse a înainta de-a 
lungul lui, pe râu, în sus. Nu cred să fi fost cineva printre cei ce 
se aflau pe bord care să nu fi simţit o strângere de inimă, auzind 
foşnetul crengilor, în momentul când vasul pătrunse sub 
tufişurile şi arborii ce creşteau pe mal, fiindcă nimeni nu ştia 

când sau de unde putea să se ivească vreun duşman neîmpăcat 
ce le aţinea calea. 

Totuşi nimic nu opri vasul din mers; bărbaţii trăgeau mai 
departe de funie, în timp ce arca înainta măreaţă. Fundul plat şi 
lătăreţ nu-i îngăduia să se cufunde prea mult în apă ca să aibă 
astfel de înfruntat iureşul şuvoiului repede. Cu vasta lui 
experienţă, Hutter luase de asemenea o bine chibzuită măsură 
de precauţie, ce ar fi făcut cinste şi unui marinar încercat, şi care 
îi dădea posibilitatea să preîntâmpine orice neajuns şi totodată 
să ocolească obstacolele pe care cotiturile albiei înguste a râului 
i le scoteau în cale. Atunci când coborâse cu arca pe râu, în jos, 
cufundase, rând pe rând, în mijlocul şuvoiului nişte pietroaie 
atârnate pe parâmă, în chip de ancore secundare peste care 
undele lunecau fără să le poată clinti din loc; fiecare din aceste 
pietroaie era legat de precedentele şi toate laolaltă de ancora 
principală azvârlită în adâncul lacului. In felul acesta arca plutea 
nestingherită de crengile şi tufişurile de pe maluri, care 
altminteri ar fi făcut-o să se poticnească la fiece cotitură, 
pricinuindu-i tot felul de buclucuri lui Hutter, şi cine ştie dacă 
unchiaşul ar fi reuşit să se descurce de unul singur. 

Cu ajutorul acestui sistem ingenios, umblând cu băgare de 
seamă ca să nu se dea de gol, Tom Corăbierul şi cei doi tovarăşi 
ai săi, croiţi ca nişte atleți, trăgeau mereu de parâmă, mânând 
arca tot înainte cu o iuţeală frânată doar de rezistenţa odgonului. 
La fiece cotitură scoteau câte un pietroi la suprafaţă şi corabia îşi 
schimba direcţia îndreptându-se spre locul unde se afla pietroiul 
următor. Având, aşadar, în faţă un canal jalonat de geamanduri, 
cum ar spune un marinar, Hutter înainta mereu îndemnându-şi 
uneori tovarăşii cu un glas înfundat şi cu toată prudenţa 
necesară să se grăbească, sau atrăgându-le atenţia pe alocuri, 
când era cazul să-şi mai domolească sforţările, ca nu cumva, din 
prea mult zel, să se ducă totul de râpă. Deşi erau destul de 
familiarizați cu pădurea, sumbra înfăţişare a râului întunecat 
sporea mereu neliniştea pe care o simţea fiecare din ei şi când 
arca în sfârşit ajunse în dreptul primului cot al râului 
Susquehanna şi ochiul descoperi întinderea scânteietoare şi 
aproape neţărmurită a lacului, simţiră cu toţii o uşurare pe care, 
poate, niciunul n-ar fi îndrăznit s-o mărturisească. Acolo ridicară 
şi ultima piatră de pe fund; de aici funia ducea direct la ancora 
principală, care se afla, după cum le spusese Hutter, în locul 
unde lua naştere curentul râului. 

— Slavă domnului - exclamă Harry - am ieşit în sfârşit la 

lumina zilei! încă puţin şi o să putem da ochi cu duşmanul dacă 
om izbuti să-l dibuim. 

— Nimeni nu ştie - mormăi Hutter - pe aici nu e alt adăpost 
decât la gura râului şi momentul cel mai greu o să fie când o să 
trecem de copacii ăştia şi o să ieşim în larg; cum s-o încumeta 
duşmanul să-şi părăsească ascunzătoarea, cum ne mătrăşeşte 
pe toţi. Voi, fetelor, lăsaţi cârma slobodă şi intraţi înăuntru. Aveţi 
grijă să nu vă arătaţi la fereastră, altminteri dacă v-o zări cineva 
mă tem că n-o să se mai urnească din loc, minunându-se cât 
sunteţi de frumoase. Dumneata, Harry, vino cu mine în camera 
cealaltă; o să tragem mai departe de funie prin deschizătura uşii, 
ca să nu ne pomenim şi noi cu vreun plocon. Cât despre 
dumneata, prietene Vânător, dat fiind că aici apa curge mai 
domol şi coarda e întinsă tocmai atâta cât trebuie, du-te şi uită- 
te din fereastră în fereastră, fără să te vadă cineva de afară, 
dacă viaţa are vreun preţ pentru dumneata. Cine ştie când sau 
unde vom da de vecinii noştri. 

Vânătorul de Cerbi se supuse poruncii lui Hutter cu un 
simţământ ce n-avea nimic de-a face cu frica, păstrând în schimb 
neştirbit interesul pe care i-l treziseră împrejurările de faţă cu 
totul excepţionale. Pentru prima oară în viaţa lui, se afla sau cel 
puţin bănuia că se află, şi cu destul temei, în preajma unor 
duşmani; la asta se mai adăuga şi situaţia critică în care se 
găseau întorsăturile neprevăzute ce se puteau ivi, precum şi 
tertipurile de care indienii se foloseau adesea. Se aşeză deci la 
una din ferestrele încăperii tocmai când arca străbătea partea 
cea mai dificilă a drumului, unde albia se îngusta şi apele lacului 
se revărsau în matca râului. Copacii ce creşteau pe maluri îşi 
împleteau crengile pe deasupra şuvoiului aşa încât undele 
curgeau sub o boltă de frunzişuri, privelişte la fel de specifică 
pentru locurile acelea, ca în Elveţia, unde râurile ţâşneau din 
inima ghețarilor. 

Arca tocmai trecea de ultimul cot al acestui portic de verdeață 
când Vânătorul de Cerbi, după ce cercetase ţărmul dinspre 
răsărit, atât cât putea cuprinde cu ochiul, se mută la altă 
fereastră, din partea opusă a încăperii ca să arunce o privire spre 
malul dinspre apus. Sosi acolo la ţanc, fiindcă abia se aplecă să 
se uite printr-o crăpătură a oblonului, că i se arătă în faţă un 
lucru ce ai fi putut stârni panica unei străji atât de tinere şi lipsite 
de experienţă. In dreptul lui se afla un copac ce îşi desfăşura larg 
rămurişul deasupra apei alcătuind un semicerc; crescuse la 
început în sus, spre lumină, ca mai apoi, sub povara zăpezilor ce- 

| troieniseră ierni de-a rândul să se încovoaie încetul cu încetul 
până ce căpătase forma aceea curioasă, ca atâţia alţi copaci din 
pădurile Americii. lar pe trunchiul lui răsăriseră ca prin farmec nu 
mai puţin de şase indieni în timp ce alţii aşteptau jos, gata să le 
ia locul, pândind de bună seamă clipa când vasul avea să treacă 
pe sub ei ca să se caţăre în fugă pe tulpina îndoită şi de acolo să 
sară pe arcă. Operația nu părea să prezinte vreo dificultate 
deosebită, întrucât aplecarea copacului le îngăduia să se caţăre 
cu destulă uşurinţă având la îndemână o mulţime de crengi de 
care se puteau agăța iar dacă s-ar fi întâmplat cumva să cadă de 
sus n-ar fi păţit nimic, deoarece nu s-ar fi prăvălit de la o înălţime 
prea mare. În momentul când Vânătorul de Cerbi zări pâlcul de 
indieni, aceştia abia începuseră să ia cu asalt trunchiul 
copacului, aflându-se încă la poalele lui unde urcuşul era mai 
greu şi din câte ştia el despre obiceiurile pieilor roşii putu să-şi 
dea seama imediat că-şi vopsiseră trupul ca pentru război şi că 
făceau parte dintr-un trib duşman. 

— Trage de funie, Harry! strigă el. Trage dacă ţii la viaţa ta şi 
la inima Judithei Hutter! Trage, omule, trage. 

Indemnul acesta era adresat unui ins a cărui uriaşă forţă 
tânărul o cunoştea prea bine. Şi era atâta înfrigurare în glasul lui 
şi în acelaşi timp atâta autoritate încât şi Hutter şi March simţiră 
că se întâmplă ceva neobişnuit. Amândoi îşi încordară simultan 
puterile, trăgând cu toată nădejdea de funie chiar în momentul 
critic. Arca îşi dublă viteza, şi lunecă pe sub arbore ca şi cum şi- 
ar fi dat seama de primejdia ce o pândea de sus. Văzând că 
fuseseră descoperiţi, indienii scoaseră un chiot năprasnic - 
semnalul lor de luptă - şi se repeziră valvârtej pe trunchiul 
arborelui sărind toţi buluc, disperaţi, doar-doar vor ajunge la 
prada ce le scăpa din mână. Erau şase cocoţaţi pe copac şi toţi 
făcură aceeaşi sforţare. Toţi, în afară de şeful lor, căzură în apă, 
care mai aproape, care mai departe de arcă, în ordinea în care 
săriseră. Şeful care se aşezase în fruntea pâlcului, în locul cel 
mai primejdios, făcându-şi vânt o clipă înaintea celorlalţi, se 
prăvăli chiar pe puntea de la pupa vasului. Căzătura fu mai grea 
decât se aşteptase, aşa că rămase o clipă năucit, fără să-şi dea 
seama ce se întâmplase cu el. În momentul acela Judith se 
năpusti afară din cabină, cu frumuseţea ei învâlvorată de actul 
de curaj pe care se încumetase să-l facă, roşie ca para focului în 
obraji şi, opintindu-se din răsputeri, îl îmbrânci peste balustrada 
corăbiei pe năvălitorul care alunecă în apă, cu capul înainte. 
După această eroică ispravă, fata îşi redobândi calmul pe care-l 

avea de obicei. Se uită de sus, de pe punte, să vadă ce păţise 
adversarul biruit de ea şi în clipa aceea privirea i se îmblânzi 
deodată şi obrajii i se aprinseră şi mai tare de ruşine şi de 
surprindere, ca şi cum nu-i venea să creadă că fusese în stare de 
asemenea îndrăzneală. In cele din urmă începu a râde drăgălaş 
şi dulce aşa cum ştia ea. Toate acestea se petrecură în mai puţin 
de un minut; deodată braţul Vânătorului de Cerbi o cuprinse de 
mijloc şi o trase repede în cabină, la adăpost. Retragerea era, 
totuşi, cam târzie; cum dispărură cei doi de pe punte, pădurea se 
împânzi de urlete şi gloanţele începură să împroaşte arca. 

intre timp, însă, vasul continuase să înainteze cu viteză, aşa 
că pericolul de a fi urmăriţi fusese îndepărtat. Îndată ce prima 
răbufnire de furie se domoli, pieile roşii încetară focul, dându-şi 
seama că îşi iroseau gloanţele fără rost. Ajungând în locul unde 
aruncase ancora cu gheare, Hutter se grăbi s-o ridice spre a nu 
stăvili mersul corăbiei. Acum că nu mai avea de înfruntat 
curentul apei, arca îşi urmă drumul drept înainte, plutind spre 
mijlocul lacului; era totuşi încă destul de aproape de mal, ca să 
poată fi lovită de vreun glonţ slobozit din pădure. Hutter şi March 
apucară atunci fiecare câte o vâslă cu coada scurtă şi, la 
adăpostul pereţilor cabinei, mânară vasul în larg până ce ajunse 
la o distanţă destul de mare de țărm pentru ca mingoşii să nu se 
mai încumete a-l ataca din nou. 


Capitolul V 


La prova corăbiei avu loc o nouă consfătuire la care luară 
parte şi fetele: Judith şi Hetty. Cum nu-i mai ameninţa niciun 
pericol deocamdată, neliniştea făcu loc numaidecât convingerii 
ce se întărea pe fiece clipă că duşmanul avea forţe însemnate pe 
malurile lacului şi că aceste forţe nu se vor da în lături să 
folosească orice mijloc ca să le vină de hac. La drept vorbind 
Hutter era acela care îşi dădea mai bine seama de asta pentru 
că fetele se lăsau în nădejdea lui şi pe de altă parte se şi 
pricepeau prea puţin în asemenea treburi ca să fie într-adevăr 
conştiente de gravitatea situaţiei în care se aflau; cât despre cei 
doi prieteni, aceştia erau liberi să-l părăsească, oricând li s-ar fi 
năzărit. Primele lor cuvinte de altfel dovediră că se şi gândiseră 
chiar s-o facă şi un ochi mai atent ar fi observat fără îndoială că 
în împrejurarea de faţă, tocmai de asta se temea îndeosebi 
Hutter. 


63 


— James Fenimore Cooper — 


— Avem marele avantaj faţă de duşmani, oricine ar fi ei, 
irochezi sau alţii, că ne aflăm în mijlocul apei - zise el. Nu e 
barcă pe tot lacul să nu-i cunosc ascunzătoarea. In momentul 
ăsta, în afară de barca dumitale de aici, Pripitule, mai sunt încă 
trei pe mal, atât de bine dosite în nişte scorburi încât mai mult 
ca sigur că indienii oricât s-ar strădui n-au să fie în stare să dea 
peste ele. 

— Nu se ştie... cine poate spune cu tot dinadinsul că-i aşa - 
interveni Vânătorul de Cerbi - nici câinele nu adulmecă cu atâta 
râvnă o urmă, ca pieile roşii, când trag nădejde să pună mâna pe 
ceva. Este destul să întrevadă mijind înaintea lor nişte scalpuri 
sau vreo altă pradă ori mai ştiu eu ce onoruri, aşa cum înţeleg ei 
onorurile, şi ar fi în stare să scotocească şi în gaură de şarpe 
până reuşesc să dea peste bărci. 

— Aşa e, Vânătorule - exclamă Harry March - cuvântul tău e 
literă de evanghelie. Imi pare bine că avem la îndemână o luntre 
pusă la adăpost. Mă tem, moş Tom, că până mâine seară au să 
le dibuiască pe celelalte dacă şi-au pus cumva în gând să te 
înhaţe din bârlog. Ei, da’ n-ar strica să apucăm lopeţile şi să 
mânăm arca mai încolo. 

Hutter nu-i răspunse imediat. Privi jur împrejur, fără să scoată 
o vorbă, apoi se uită preţ de un minut la cer, pe urmă cercetă din 
ochi lacul şi pădurea ce îl înconjura cu un brâu compact ca un 
zid, de parcă s-ar fi străduit să desluşească cine ştie ce semne. 
Nu deosebi însă nimic care să-l pună pe gânduri. Pădurea 
nemărginită zăcea cufundată în somnul adânc ce cuprinsese 
toată firea; cerul licărea blând, luminat încă de razele soarelui ce 
asfinţea, în timp ce lacul părea mai liniştit şi mai plin de farmec 
decât peste zi. Era o privelişte îmbietoare în stare să topească 
toate patimile, învăluindu-le într-o linişte divină. Dacă această 
privelişte avu vreo înrâurire asupra călătorilor de pe arcă, vom 
vedea mai încolo. 

— Judith - strigă tatăl, după ce aruncase o privire atentă, deşi 
fugitivă, asupra împrejurimilor - acum se înnoptează; vezi, 
pregăteşte ceva de mâncare pentru prietenii noştri; după ce 
bate omul atâta cale, i se face o foame de lup. 

— Nu suntem chiar aşa lihniţi, jupân Hutter - îi întoarse vorba 
Harry - fiindcă ne-am pus stomacul la cale când am poposit în 
preajma lacului; eu unul să-ţi spun drept mai mult aş vrea să 
rămân aici, cu Judith, decât să mănânc. E atât de plăcut să stai 
lângă ea într-o seară liniştită ca asta. 

— Omu-i om, are nevoie de hrană, se împotrivi Hutter. Ai grijă 

de cină, Judith, şi ia-o şi pe sora ta să-ţi ajute. Trebuie să stăm 
puţin de vorbă, prieteni - continuă el îndată ce surorile plecară - 
de asta le-am şi trimis de aici pe fete. Vedeţi în ce strâmtoare 
mă aflu, de aia aş vrea să ştiu ce credeţi voi c-ar fi mai bine de 
făcut. De trei ori mi-au dat foc casei; asta însă s-a întâmplat pe 
vremea când locuiam pe țărm. M-am socotit în afara oricăror 
primejdii de când am clădit castelul şi am dat drumul corăbiei pe 
apă. Celelalte buclucuri câte le-am mai avut, s-au întâmplat în 
timp de pace şi au fost iscate de nişte ciorovăieli, lucruri pe care 
un om poate să le păţească şi-n inima codrului. De astă dată, 
însă, gluma mi se pare că s-a îngroşat şi părerile voastre au să- 
mi uşureze mult inima. 

— Ca să-ţi spun drept, moş Tom, cred că te paşte o primejdie 
cumplită şi pe dumneata, şi capcanele, şi castelul, şi arca şi 
toată averea dumitale - îi răspunse Harry, care nu voia să-i 
ascundă nimic din gravitatea situaţiei. După mine, toate lucrurile 
astea laolaltă nu fac astăzi nici pe jumătate cât făceau ieri şi n- 
aş da niciun bănuţ mai mult, chiar de-aş fi să plătesc în piei de 
animale. 

— Dar copiii mei! rosti tatăl cu subiînţeles, într-un fel care ar fi 
pus în încurcătură chiar pe un om indiferent, fiindcă nu şi-ar fi 
ştiut dacă era numai o momeală sau un strigăt de durere pornit 
din adâncul unei inimi de părinte - fetele mele pe care le cunoşti 
prea bine, Pripitule, fete bune, de ce să n-o spun, deşi sunt tatăl 
lor... 

— Omul poate să spună orice, jupân Hutter, mai ales când 
timpul sau împrejurările îl silesc. Ai două fete, cum zici, dintre 
care una e atât de frumoasă că nu-şi află perechea nicăieri pe 
aceste plaiuri mărginaşe, cu toate nazurile ei. Cât despre biata 
Hetty Hutter zi-i Hetty şi pace, altceva n-ai ce spune despre o 
fiinţă oropsită ca ea. Ce fată minunată ar fi Judith dacă s-ar purta 
aşa cum i-e chipul. 

— Hm, ce să zic, Harry March, văd că mă pot bizui pe 
prietenia dumitale cum m-aş bizui pe o vreme schimbătoare, şi 
cred că şi prietenul dumitale gândeşte la fel - răspunse Hutter, 
cu un sarcasm ce nu s-ar fi putut spune că era lipsit de 
demnitate - bine, am să mă las în mâinile Celui de Sus, care 
poate că nu va rămâne surd la rugăciunile unui părinte. 

— Dacă din cuvintele lui Harry March n-ai ales altceva decât c- 
ar vrea să dea bir cu fugiţii şi să te părăsească - rosti Vânătorul 
de Cerbi, simplu dar cu o gravitate care făcea ca vorbele lui pline 
de sinceritate să fie şi mai convingătoare - sunt sigur că eşti 

nedrept cu el, aşa cum văd că eşti şi cu mine, crezând că aş 
putea să mă iau după el, dacă ar avea inima să lase în voia sorții 
o familie de oameni albi ca şi el, într-o împrejurare atât de grea 
cum e cea de faţă. Am venit, aşa cum ţi-am spus, jupân Hutter, 
pe aceste meleaguri, anume ca să mă întâlnesc cu un bun 
prieten şi acum abia aştept să-l văd sosind mai degrabă şi cred 
că mâine seară cel mai târziu o să vină, şi atunci o să fie aici încă 
o armă de strajă. Ce-i drept, nu prea are şcoala vieţii, aşa cum n- 
o am nici eu, în schimb şi-a dovedit îndeajuns destoinicia cu 
prilejul vânătorilor de capete mari şi mici la care a luat parte, aşa 
că mă pun chezaş că e-n stare să dea o mână de ajutor 
semenilor săi. 

— Pot să mă bizui pe dumneata, Vânătorule, c-o să rămâi tot 
timpul lângă mine şi lângă fetele mele? întrebă moşneagul cu o 
îngrijorare părintească în glas. 

— Sigur că poţi, Tom Corăbierule, dacă aşa ţi-e numele; am să 
le apăr aşa cum un frate îşi apără sora, un bărbat nevasta şi un 
îndrăgostit iubita. Da, poţi să te bizui oricând pe mine la nevoie 
şi cred că Harry şi-ar da curajul de ruşine dacă nu te-ai bizui şi 
pe el. 

— Vă spun eu ce are să se întâmple - sări cu gura Judith, 
scoțând pe uşă căpşorul ei frumos - cum e el pripit din fire, că 
doar nu degeaba i se şi spune aşa, îndată ce va simţi că e în joc 
pielea lui gingaşă o să-şi ia tălpăşiţa cât ai bate din palme. Nici 
moş Tom nici fetele lui n-au să pună prea mare temei pe jupân 
March, căci acum ştiu cu cine au de-a face, în schimb în 
dumneata, Vânătorule, îmi pun toată nădejdea; chipul dumitale 
cinstit şi inima curată arată lămurit că atunci când făgăduieşti 
ceva înţelegi să te ţii de cuvânt. 

Vorbele ei cuprindeau un prefăcut dispreţ faţă de Harry dacă 
nu cumva erau într-adevăr sincere. In orice caz se simţea în ele o 
pornire. Obrazul încântător al Judithei confirma din plin această 
presupunere şi dacă March îşi dădea seama că nicio dată până în 
clipa aceea nu citise în ochii ei atâta dispreţ - sentiment care 
parcă îi sporea farmecul - ca atunci când se uita la el, rareori în 
schimb îşi amintea să fi desluşit în ochii ei albaştri, expresivi, mai 
multă gingăşie feminină şi mai multă duioşie ca în momentele 
când şi-i aţintea spre tovarăşul său de drum. 

— Du-te de aci, Judith - îi porunci energic tatăl său înainte ca 
vreunul dintre cei doi tineri să fi apucat să răspundă ceva - du-te 
şi să nu te prind că te întorci, decât atunci când o să isprăveşti 
de gătit vânatul şi peştele. Fata asta a fost cam răzgâiată de 

ofiţerii care îşi făceau mereu drum pe aici, jupân March, şi cred 
că n-o să iei seama la prostiile ei. 

— Nici nu ştii ce bine ai grăit, moş Tom - se grăbi să-i ţină 
isonul Harry înciudat de cuvintele fetei - aşa e cum zici, numai 
de la filfizonii ăia din garnizoană, care-s nişte farfarale şi nişte 
clevetitori fără pereche, a învăţat Judith să-şi dea drumul la gură, 
fără să se gândească. Zău dac-o mai recunosc! Ca mâine o să-mi 
iau seama şi o să mă uit la soră-sa: îmi vine a crede că-i mai 
potrivită pentru mine. 

— Imi pare bine că te aud vorbind aşa, Harry, asta înseamnă 
că eşti pe drumul cel bun. Hetty sunt sigur c-ar fi o tovarăşă de 
viaţă mai cuminte şi mai înţeleaptă decât Judith, şi cred că s-ar 
supune mai degrabă dorințelor dumitale, căci tare mi-e teamă că 
ofiţerii i-au cam sucit minţile soră-si. 

— Nimeni pe lume nu şi-ar putea dori o soţie mai potolită ca 
Hetty - răspunse Harry, râzând - deşi n-aş crede că e chiar aşa 
înţeleaptă cum zici dumneata. Dar asta n-are a face! Să ştii că 
Vânătorul de Cerbi nu s-a înşelat spunând că am să rămân 
neclintit la postul meu. N-o să te părăsesc în niciun caz, moş 
Tom, orice aş simţi şi orice aş gândi despre dumneata. 

Cum Harry era privit ca un om viteaz de prietenii săi, Hutter 
ascultă declaraţia lui cu o mulţumire pe care nu căută s-o 
ascundă. 

— Se plăteşte din gros şi de o parte şi de alta pentru scalpuri, 
observă el cu un rânjet sinistru, ca şi cum ar fi simţit cât de 
puternică putea fi această ispită şi ar fi vrut să arate că nu 
râvneşte câtuşi de puţin să câştige bani în felul ăsta prin 
mijloace atât de mârşave pe care oamenii aşa-zişi civilizaţi le 
ocolesc, folosindu-le totuşi. N-o fi bine poate să iei bani pentru 
sânge de om, dar când vezi totuşi că oamenii se ucid unii pe alţii 
ca chiorii, mare lucru dacă mai pui o bucată de piele lângă alte 
prăzi! Dumneata, Vânătorule, ce spui, despre toate astea? 

— Eu unul nu cunosc asemenea simţăminte şi nici n-aş vrea 
să le cunosc vreodată - răspunse acesta. ţi mărturisesc că nu-mi 
stă în fire să-mi scalpez semenii şi că imboldurile mele fireşti 
sunt aidoma celor cu care a fost înzestrat orice om de aceeaşi 
culoare cu mine. Am să stau tot timpul lângă dumneata, 
moşnege, în arcă, în castel, în barcă sau în pădure, poţi să mă 
crezi pe cuvânt; nu înseamnă însă ca pentru asta să devin 
crâncen la suflet, apucând-o pe un drum greşit. Dacă dumneata 
şi cu Pripitul râvniţi atât de mult aurul Coloniei n-aveţi decât să 
mergeţi singuri să-l căutaţi; puteţi lăsa fetele în grija mea. Deşi 

părerile noastre despre năzuinţele ce trebuie să sălăşluiască în 
sufletul unui om alb se deosebesc foarte mult, nu veţi tăgădui, 
cred, că este de datoria celui tare să-i ocrotească pe cei slabi, 
mai ales când e vorba de nişte fiinţe plăpânde pe care însăşi 
rânduielile firii le-a lăsat în seama bărbatului să le apere cu tăria 
braţului şi să le mângâie cu duioşia sa. 

— Asta-i o lecţie pentru tine, Pripitule, pe care n-ar strica s-o 
înveţi fiindcă, te rog să mă crezi, ţi-ar prinde foarte bine - se auzi 
din cabină glasul dulce, dar plin de îndrăzneală al Judithei, care 
pesemne trăsese cu urechea la vorbele lor. 

— Destul, Judith - strigă tatăl său mâniat. Hai, pleacă de aci, 
astea nu-s lucruri în care să se amestece femeile. 

Hutter nu se duse totuşi să vadă dacă porunca lui fusese 
împlinită sau nu, mulţumindu-se să continue discuţia cu o voce 
scăzută. 

— Are dreptate flăcăul nostru, Harry, putem foarte bine lăsa 
copiii în paza lui - spuse dânsul. Uite ce zic eu: trebuie să fie aici 
pe mal un grup mai mare de piei roşii şi nu numai bărbaţi, dar şi 
femei; de aceea m-am ferit să vorbesc de faţă cu fetele - minte 
de muiere, ştii, mai mult încurcă lucrurile când e vorba să facă o 
treabă ca lumea. Mi-am dat seama de asta după urmele 
mocassinilor. Probabil că-i vorba de o ceată de vânători plecaţi 
mai de mult de acasă, care habar n-au că ne aflăm în război, 
cum n-au habar nici de premiile hărăzite pentru scalpuri. 

— Păi atunci, moş Tom, de ce ne-au primit aşa şi au tăbărât 
pe noi? 

— De unde ştii că voiau să ne facă de petrecanie? Mai curând 
cred că voiau să pună piciorul pe vas şi după aia să stea la 
tocmeală cu noi. Că unul din ei a tras de ciudă asupra noastră nu 
mă mir şi nici nu vreau să-mi frământ mintea degeaba. 

— Bine, dar dacă erau vânători, nu şi-ar fi vopsit trupul ca-n 
timp de război - îl contrazise Vânătorul de Cerbi. 

— Bine-ai grăit - sări Harry. Eu unul mai repede mă încred în 
cuvântul flăcăului nostru decât într-al celui mai vârstnic dintre 
oamenii Coloniei. Dacă a spus el vopsiți, înseamnă că erau într- 
adevăr vopsiți. 

— Atunci trebuie să fie o ceată care a plecat la vânătoare şi pe 
drum s-a întâlnit cu altă ceată de indigeni, pentru că-n mijlocul 
lor se aflau şi femei. Mai deunăzi ne-a venit la ureche zvonul că 
s-ar fi iscat iar tulburări. Să nu te miri, deci, dacă peste noapte 
au să-şi trimită de aici femeile şi copiii, ca să înceapă atacul în 
zori. 


68 


— Vânătorul de cerbi — 


— lată o judecată ce poate sta în picioare chiar în faţa unui 
tribunal, exclamă Harry. Aşa şi este, moş Tom, ai nimerit-o, zău, 
dar aş vrea să-mi spui cu ce-ai să te alegi, până la urmă dintr- 
asta? 

— Cu premiul - îi răspunse celălalt, aţintind asupra oaspetelui 
său care era numai urechi o privire încruntată; în clipa aceea în 
ochii lui se putea citi mai degrabă privirea sălbatică a unui om 
crud din fire, decât dorinţa de răzbunare sau vreun sentiment de 
duşmănie. Dacă sunt femei la ei, în tabără, trebuie să fie şi copii. 
Mari sau mici, Colonia plăteşte acelaşi preţ pentru orice fel de 
scalpuri. 

— Cu atât mai mult atunci să le fie ruşine celor ce săvârşesc 
asemenea cruzimi - îi tăie vorba Vânătorul de Cerbi 

— Ruşine să le fie că nu-şi dau seama de rosturile omului pe 
lume, şi nesocotesc voinţa lui Dumnezeu. 

— Uite care-i socoteala, băiete, ascultă aici mai bine şi nu mai 
face gură degeaba până nu ştii cum stau lucrurile - răspunse 
fără să se tulbure Harry - de ce nu i-am scalpa de vreme ce ne- 
au primit aşa cum ne-au primit? 

— Cum se poate, domnule Harry - se auzi din nou vocea lui 
Judith - nu cumva vrei să spui că religia ne învaţă să răsplătim 
răul cu rău? 

— Cu niciun chip nu m-aş apuca să mă ciorovăiesc cu 
dumneata Judith; ştiu că până la urmă tot dumneata m-ai 
dovedi, prin frumuseţe cel puţin, dacă nu prin iscusinţă. Adu-ți 
aminte că şi canadienii plătesc triburilor de indieni de la ei 
pentru fiecare scalp, de ce atunci nu le-am plăti şi noi... 

— „indienilor noştri! exclamă fata râzând cu amărăciune. 
Tată, tată! nu te mai gândi la lucrurile astea şi ascultă mai bine 
sfatul Vânătorului de Cerbi, care într-adevăr are o conştiinţă; 
ceea ce n-aş putea spune şi nici gândi despre Harry March. 

De astă dată Hutter se ridică şi, intrând în cabină, strigă la 
fete să treacă în camera alăturată, apoi zăvori amândouă uşile şi 
se întoarse, ca să continue discuţia începută cu Harry, discuţie 
care va mai reveni în cursul povestirii de faţă, aşa că nu are rost 
s-o redăm vorbă cu vorbă. Cititorul poate totuşi să-şi dea seama 
fără nicio greutate cât era de moral obiectul ei. 

— Când lupţi împotriva unui om, trebuie să foloseşti mijloacele 
cele mai tari, Vânătorule - ridică glasul Harry. Asta-i calea cea 
mai potrivită pentru a răzbi pe cineva, fie creştin, fie sălbatic; 
luând calea asta, ajungi mai repede la ţintă. 

— Nu, Harry, în privinţa asta mi-am dat seama că lucrurile 

stau cu totul altfel. Ce ţie nu-ţi place, altuia nu face. Coloniile nu 
fac bine împărțind premii pentru scalpuri. 

Pripitul pufni cu atâta dispreţ încât se vedea cât de colo că 
voia să pună capăt discuţiei; drept care se întoarse către Tom 
Hutter şi amândoi împreună porniră să desfăşoare mai departe 
planurile lor, scăzând glasul, ca şi cum ceea ce puneau la cale 
trebuia să rămână numai între ei. Convorbirea ţinu până când se 
întoarse Judith aducând o cină frugală, dar gustoasă. March 
observă cu oarecare mirare că bucăţile cele mai bune fură puse 
înaintea Vânătorului de Cerbi, şi că prin tot felul de atenţii 
mărunte pe care le avea faţă de el, fata căuta în chip vădit să 
arate că-l socotea oaspetele cel mai de seamă. Obişnuit totuşi cu 
nazurile şi toanele frumoasei, March nu păru să se sinchisească 
prea mult de lucrul ăsta fiindcă începu să se ospăteze cu o poftă 
ce nu era câtuşi de puţin stânjenită de vreun inconvenient de 
ordin sufletesc. Mâncărurile gătite din vânat fiind uşor de mistuit 
şi neridicând niciun fel de obstacol în calea acestei satisfacţii 
fizice, Vânătorul de Cerbi făcu cinste bucatelor ca să nu rămână 
mai prejos decât tovarăşul său, cu toată masa îmbelşugată pe 
care o luase înainte în pădure. 

O oră mai târziu, priveliştea se schimbă pe de-a-ntregul. Lacul 
era tot atât de neted şi liniştit ca şi mai înainte; după amurgul 
molcom al unei zile de vară, începuse să coboare întunericul şi 
totul în pădure zăcea cufundat în tihna repausului nocturn. 
Niciun cântec sau vreun țipăt, ori măcar vreo şoaptă nu se auzea 
dinspre desiş; copacii priveau de pe deal în oglinda lacului pe 
care-l împresurau într-o linişte solemnă. Singurul zvon ce stăruia 
era zgomotul ritmic pe care-l făceau, cufundându-se în apă, 
vâslele mânuite agale de Harry cel Pripit şi de Vânătorul de 
Cerbi, în timp ce arca se îndrepta spre castel. Hutter se dusese 
la pupa micii corăbii ca să stea la cârmă, dar văzând că amândoi 
flăcăii vâsleau în cadență, ţinând drumul drept, fără să mai fie 
nevoie de ajutorul lui, lăsă cârma slobodă şi se aşeză pe 
balustradă să-şi aprindă luleaua. Nu trecu mult şi Hetty ieşi tiptil 
afară din cabină, sau din casă, cum numeau ei îndeobşte 
construcţia de pe arcă, şi se aşeză la picioarele lui taică-său pe 
un scăunaş pe care-l adusese cu ea. Cum gestul fetei plăpânde 
la minte nu avea nimic neobişnuit, Hutter nu-i dădu nicio atenţie; 
îi puse doar mâna blând pe cap, în semn de afecţiune şi 
încuviinţare, gest pe care fata îl primi în tăcere. 

După ce statură aşa câteva minute fără să spună nimic, Hetty 
începu să cânte. Avea o voce joasă, tremurătoare cu ceva grav, 


70 


— Vânătorul de cerbi — 


solemn în ea. Cuvintele şi melodia erau cât se poate de simple, 
primele fiind ale unui cântec religios pe care îl învățase de la 
mama ei, iar ultima fiind unul din acele cântece ce umblă din 
gură în gură la toate popoarele şi în orice vremuri, cântece 
pornite din inimă şi grăind către ea. 

Puțin după ce melodia plăcută pe care începuse a o cânta 
Hetty cu vocea ei joasă îşi luă zborul, clipocitul vâslelor încetă şi 
cântecul religios se înălţă singur în mijlocul tăcerii adânci ce 
domnea peste cuprinsurile sălbatice. Ca şi cum pe măsură ce îşi 
desfăşura glasul ar fi prins tot mai mult curaj, viersul său părea 
că-şi sporeşte rezonanţa şi deşi cântecul nu avea nimic vulgar 
sau strident urechea desluşea în el o forţă şi în acelaşi timp o 
dulce melancolie ce clipă de clipă devenea mai stăruitoare, până 
când văzduhul ajunse să fie stăpânit de acest modest prinos al 
unui suflet ce părea fără prihană. Că oamenii de la provă nu 
rămăseseră nesimţitori la auzul lui, se vedea după faptul că se 
opriseră din vâslit şi lopeţile nu se mai cufundară în apă, până 
când ultimul sunet plin de farmec nu se stinse plutind peste 
malurile, care, la această oră vrăjită, purtau mai departe de o 
milă jur împrejur, cele mai molcome zvonuri de glas omenesc. 
Hutter însăşi se simţi înduioşat, căci deşi era un om aspru în 
putere şi-n vorbă, fiindcă aşa se obişnuise a fi, ba chiar ursuz din 
pricina şederii îndelungate în inima codrilor, firea lui avea acel 
amestec de bine şi rău, pe care îl întâlneşti atât de des în 
alcătuirea sufletului omenesc. 

— Eşti tristă astă-seară, fetiţo - grăi tatăl, cu un glas şi un fel 
de a fi ce mai păstrau încă urmele vieţii civilizate pe care o 
dusese în tinereţe, glas cu care de obicei îi vorbea mezinei. Ar 
trebui să ne bucurăm fiindcă de-abia am scăpat de duşmani. 

— Să nu faci aşa ceva, tată! rosti încet Hetty cu o mustrare în 
glas, luându-i mâna noduroasă între mâinile ei. Nici pe dumneata 
şi nici pe Harry March, cred, n-o să vă lase inima să înfăptuiţi ce 
spuneaţi azi, când vorbeaţi împreună! 

— Ce te pricepi tu, copilă fără minte! Nu m-ai ascultat, văd, şi 
ai tras cu urechea; altfel de unde puteai şti ce am vorbit noi? 

— De ce dumneata şi cu Harry vreţi să luaţi viaţa bieţilor 
oameni şi mai ales să ucideţi femei şi copii? 

— Dă-mi pace, fetiţo, dă-mi pace! Suntem în război. Cineva tot 
trebuie să înceapă o dată şi cine începe mai întâi are mai mulţi 
sorţi de izbândă. Dar ce te pricepi tu în socotelile astea, Hetty, 
fetiţa tatii? Mai bine taci din gură. 

— Judith zice că e rău, tată, şi Judith ştie să judece, dacă eu 

nu-s în stare. 

— Judith înţelege mai bine lucrurile şi niciodată n-ar sufla un 
cuvânt despre asta faţă de mine; e o fată cu judecată, aşa cum 
ziceai chiar tu adineauri şi îşi dă seama că nu i-aş îngădui. 
Spune, fată dragă, crezi că nu-i mai bine să dăm iama în 
vrăjmaşi, până nu apucă să ne facă vreun rău? 

— Nu-i aşa, tată! Nu-i ucide şi nu te lăsa ucis de ei. Fă negoţ 
cu piei de animale şi câştigă din gros, dar nu te apuca să faci 
negoţ cu sânge de om. 

— Lasă, fetiţo, lasă, mai bine să vorbim despre alte lucruri mai 
apropiate de mintea ta. Nu-ţi pare bine că-l vezi pe vechiul 
nostru prieten Harry March iar în mijlocul nostru? Îţi place Harry, 
nu-i aşa? Gândeşte-te că într-o bună zi s-ar putea să-ţi fie frate 
dacă nu şi mai mult. 

— Cum se poate, tată - îi răspunse fata, după ce stătu în 
cumpănă un timp. Harry are şi tată şi mamă, unde s-a pomenit 
cineva care să aibă doi taţi deodată? 

— Ca să vezi ce înseamnă să n-ai scaun la cap. Când Judith o 
să se mărite, fetiţo, tatăl bărbatului său o să fie şi tatăl ei, iar 
sora lui şi sora ei. Dacă o să se mărite cu Harry, înseamnă că 
Pripitul o să fie ca şi fratele tău. 

— Judith n-o să se mărite niciodată cu el - răspunse Hetty cu o 
voce liniştită, dar cu toată convingerea - fiindcă nu-i place Harry. 

— De unde ştii tu, Hetty? Harry March este cel mai chipeş, mai 
voinic şi mai curajos băiat din câţi au fost vreodată jur împrejurul 
lacului şi cum Judith e şi ea o fată foarte frumoasă nu văd de ce 
nu s-ar lua. În cazul când ea îl vrea, Harry mi-a promis c-o să 
meargă cu mine în expediţia pe care o punem acum la cale. 

— Harry este într-adevăr un băiat frumos, tată - zise Hetty cu 
simplitate dar apăsând pe cuvinte într-un fel pe care ar fi căutat 
să-l ocolească dacă şi-ar fi dat seama de ceea ce puteau gândi 
ceilalţi despre ea. 

— Păi eu ce-ţi spuneam - bodogăni moş Hutter, fără să-şi 
scoată luleaua dintre dinţi - e cel mai chipeş flăcău de prin 
coclaurii ăştia; dar şi Judith, ce-i drept, e ca o floare, atât de 
frumoasă cum n-am mai văzut alta ca ea, de când era maică-sa 
tânără. 

— Ce vină are un om dacă-i urât, tată? 

— Sunt alte păcate mai mari de care poate fi un om vinovat 
numai că tu nu eşti de loc urâtă, fetiţo, numai că n-ai pe vino- 
ncoace, ca sora ta mai mare. 

— Şi crezi, oare, că e Judith mai fericită fiindcă-i mai 

frumoasă? 

— Poate că da, draga tatii, şi poate că nu. Să vorbim însă 
despre altceva, Hetty. Ce te pricepi tu, biet copil oropsit, în 
lucrurile astea? la spune, îţi place prietenul nostru cel nou, 
Vânătorul de Cerbi? 

— Nu-i prea drăguţ, tată. Harry străluceşte ca soarele pe 
lângă el. 

— Aşa e, dar i-a mers faima c-ar fi un vânător neîntrecut, îl 
cunosc din auzite înainte de a-l fi văzut încă la faţă. Trag nădejde 
că se va dovedi tot atât de iscusit în bătălie pe cât este de ager 
când ia la ochi cerbul. Şi pe urmă nu toţi oamenii seamănă între 
ei, fetiţo, şi ştiu, fiindcă am trăit lucrul ăsta, că trebuie să treacă 
o bună bucată de vreme până să simţi că-n pieptul tău bate într- 
adevăr inima codrilor sălbatici. 

— Am şi eu o inimă ca asta, tată? Dar Harry are şi el? 

— Ce întrebări curioase îmi pui tu câteodată, Hetty! Tu ai o 
inimă bună ca pâinea caldă, draga tatii. Şi, cu inima ta, ţi-ar prii 
mai mult să trăieşti printre oameni decât în mijlocul pădurilor; 
mintea ta însă se îmbină mai bine cu viaţa din codru decât cu 
traiul printre oameni. 

— De ce Judith e mai isteaţă la minte ca mine, tată? 

— Dumnezeu să te ocrotească, fetiţo, ce pot să-ţi răspund eu? 
Cel de Sus hărăzeşte înţelepciune şi frumuseţe şi toate celelalte 
cui socoteşte el de cuviinţă. Ai fi vrut să ai mai multă minte? 

— Eu nu. Atâta cât am şi tot îmi dă de ajuns de lucru, căci, cu 
cât mă gândesc mai mult, cu atât mă simt mai nefericită. Nu 
cred că-mi prieşte să mă gândesc, dar tare aş vrea să fiu 
frumoasă ca Judith. 

— De ce? Frumuseţea s-ar putea să-i aducă numai necazuri 
surorii tale, aşa cum i-a adus maică-si. Nu este nicio fericire 
crede-mă, Hetty, să ispiteşti prin frumuseţea ta dorinţele tinerilor 
din jur, sau să fii mai căutată decât alte fete. 

— Ce bună trebuie să fi fost mama, dacă era atât de frumoasă 
- răspunse Hetty căreia îi dădură lacrimile ca întotdeauna când 
îşi amintea de răposata maică-sa. 

Moş Hutter, dacă nu se arăta la fel de îndurerat, rămase totuşi 
tăcut şi pe gânduri, când auzi pomenindu-se de soţia sa. 
Continuă să fumeze, ca şi cum n-ar fi avut chef să răspundă la 
ultimele-i cuvinte, până când fata le repetă din nou, vrând parcă 
să-i arate că s-ar fi simţit mâhnită dacă taică-său ar fi tăgăduit 
cumva spusele ei. Işi scutură apoi scrumul din pipă şi lăsându-şi 
cu duioşie mâna în creştetul fetei îi răspunse: 

— Mamă-ta era prea bună pentru lumea asta, deşi poate că 
sunt unii care au altă părere. Marea ei frumuseţe însă nu i-a fost 
de niciun folos, şi nu trebuie să-ţi faci inimă rea fiindcă nu 
semeni cu dânsa aşa de mult cum seamănă sora ta. Gândeşte-te 
mai puţin la frumuseţe, fetiţo, şi mai mult la datoriile tale. Şi 
atunci o să te simţi tot atât de fericită în mijlocul acestui lac, ca 
în palatul regelui. 

— Ştiu, tată, dar Harry spune că frumuseţea e totul la o 
femeie. 

Hutter bodogăni ceva nemulţumit, apoi, îndoindu-se din şale 
se ridică şi intră în casă. Felul naiv în care Hetty dăduse în vileag 
slăbiciunea ei pentru Harry March îl neliniştea dintr-o pricină la 
care nu se gândise niciodată până atunci, aşa că se decise să 
descurce deîndată lucrurile cu oaspetele său, deoarece vorba 
făţişă şi obişnuinţa de a stărui în hotărârile sale erau cele mai de 
seamă însuşiri ale acestei inimi colţuroase, în care urmele unei 
educaţii îngrijite încercau mereu să iasă la suprafaţă, fiind de 
fiecare dată împinse îndărăt de atâtea alte deprinderi dobândite 
de-a lungul unei vieţi în care lupta crâncenă pentru existenţă şi 
pentru tihna ei se străduise să şteargă tot ce fusese mai înainte, 
înăsprindu-i sufletul. Ajungând la prova corăbiei, spuse că ar dori 
să fie schimbat la cârmă de Vânătorul de Cerbi, rugându-l pe 
acesta să se ducă să-i ţină locul. In felul acesta, bătrânul şi Harry 
rămaseră din nou singuri, în timp ce tânărul vânător era la 
celălalt capăt al vasului. 

Hetty se făcu nevăzută în clipa când Vânătorul de Cerbi îşi luă 
postul în primire; câteva minute tânărul rămase singur să 
cârmuiască, molcom, arca. Nu trecu mult însă şi Judith ieşi din 
cabină, vrând parcă să-şi îndeplinească îndatoririle de gazdă faţă 
de un străin ce se arătase gata să fie de ajutor familiei sale. 

— Era să mor de râs, Vânătorule - rosti tam-nisam, cochetând, 
frumoasa - când l-am văzut pe mingos căzând, bâldâbăc, în apă! 
Ce-i drept era chipeş sălbaticul, căci pentru ea îndeobşte 
frumuseţea unui om constituia un merit al lui, personal, dar 
puteam oare să nu mă gândesc în clipa aceea dacă boielile cu 
care îşi dăduse pe trup au să iasă ori nu la spălat? 

— Mi-era aşa teamă să nu te ucidă, Judith - răspunse 
Vânătorul de Cerbi; gândeşte-te ce primejdie cumplită pentru o 
femeie să dea aşa buzna peste o duzină de mingoşi! 

— De aceea se vede c-ai ieşit şi dumneata afară, deşi stăteau 
toţi cu muschetele la ochi? îl întrebă fata, cu un interes mai vădit 
decât ar fi vrut ea să arate, afectând totuşi o nepăsare ce părea 

să fie rodul unei îndelungate experienţe îmbinate cu o înnăscută 
dibăcie. 

— Care bărbat ar putea sta cu mâinile în sân când vede o 
femeie în primejdie? Atâta lucru cred că ştie şi un mingo. 

Rosti aceste cuvinte cu aerul cel mai firesc din lume şi Judith îl 
răsplăti cu un zâmbet atât de dulce, încât până şi Vânătorul de 
Cerbi care era cumva pornit împotriva ei, datorită bănuielilor pe 
care Harry cel Pripit i le strecurase în legătură cu purtarea fetei, 
îi simţi farmecul, deşi întunericul nopţii făcea ca jumătate din 
acest farmec să se piardă. Astfel se statornici de îndată un fel de 
înţelegere între ei şi conversaţia continuă, fără ca în mintea 
vânătorului să mai stăruie părerile pe care le avusese la început, 
când schimbase primele cuvinte cu tânăra cochetă din inima 
sălbăticiei. 

— Dumneata, Vânătorule, cum văd, eşti un om care se bizuie 
mai mult pe fapte decât pe vorbe - continuă frumoasa oprindu- 
se lângă el - şi cred c-o să ne înţelegem de minune. Harry e 
meşter la vorbă şi, cum îl vezi aşa, un munte de om, mai mult 
gura-i de el. 

— Te ştiam, parcă, prietenă cu el şi prietenii, nu-i aşa, se 
cuvine să fie cruţaţi când nu sunt de faţă. 

— Lasă că ştim noi câte parale face prietenia lui Harry March. 
Dacă-l laşi în plata lui nu există băiat mai de treabă în toată 
Colonia, dar cum încerci să-l contrazici cât de cât, ai să vezi ce 
păţeşti. Pripitul vrea să fie toată lumea la cheremul lui, numai el 
să facă ce vrea. Să nu crezi că mă prăpădesc chiar aşa de dragul 
lui Harry, Vânătorule, mai mult chiar, aş putea să-ţi spun că dacă 
ar ieşi în vileag adevărul, şi părerea lui despre mine ar ajunge la 
urechile altora, s-ar dovedi că nu crede lucruri prea bune despre 
mine, cum nici eu nu cred despre el. 

— Aşa e el, îi place să trăncănească verzi şi uscate şi despre 
prieteni ca şi despre vrăjmaşi - rosti agale, pe gânduri, 
vânătorul. March e unul din oamenii aceia care când îşi dau 
drumul la gură spun vrute şi nevrute. Sunt sigur însă că ar vorbi 
cu totul altfel, dacă s-ar gândi mai mult la ce spune. Uite, de 
pildă, delawarii, Judith, sunt într-adevăr nişte oameni care 
gândesc şi care rumegă o idee. Vitregia împrejurărilor, vezi 
dumneata, i-a făcut să fie mai înţelepţi, şi dacă e vreunul care 
bate câmpii să ştii că acela nu are niciun cuvânt de rostit când 
se adună la sfat în jurul focului. 

— Cred că March bate câmpii de câte ori vorbeşte despre 
Judith Hutter şi sora ei - spuse Judith cu un dispreţ făţiş, 

ridicându-se în picioare. Ce altceva au de făcut decât să 
vorbească pe socoteala cutărei sau cutărei fete unii domnişori 
care nici n-ar fi îndrăznit să deschidă gura dacă în familie ar mai 
fi fost şi un frate. Domnului March i-o fi plăcând poate să facă 
glume pe seama noastră, dar mai devreme sau mai târziu o să 
se căiască. 

— Judith, prea iei şi dumneata lucrurile în serios. Harry nu şi-a 
îngăduit niciodată să spună nimic pe socoteala surorii dumitale, 
să ştii... 

— Va să zică aşa - se repezi Judith, tăindu-i vorba - va să zică 
aşa! Pe mine, deci, are obrazul să mă foarfece cu limba lui 
înveninată! Hetty! Sărăcuţa de ea! urmă ea cu un glas scăzut şi 
plin de amărăciune, tremurând toată, încât abia mai putea rosti 
cum trebuie cuvintele - dânsa e deasupra oricăror clevetiri şi 
răutăţi! Bietul copil! Dacă Dumnezeu a făcut-o slabă de minte, 
slăbiciunea asta e în pofida greşelilor de care ea parcă nici habar 
n-are. Nu cred să fi fost cândva pe faţa pământului suflet mai 
curat ca Hetty Hutter, Vânătorule! 

— Sunt sigur de asta, şi sper că în curând o să se spună tot 
aşa şi despre sora ei cea frumoasă. 

Era atâta duioasă sinceritate în glasul Vânătorului de Cerbi, 
încât inima tinerei fete se tulbură, iar faptul că pomenise despre 
nurii ei, nu micşoră câtuşi de puţin plăcerea pe care o simţi la 
auzul acestor cuvinte, deşi Judith n-avea nevoie să-i spună 
cineva ca să-şi dea seama cât de mare era farmecul său. Totuşi 
vocea încă firavă a conştiinţei nu fu înăbuşită, poruncindu-i să 
răspundă, aşa cum şi făcu fără să stea prea mult pe gânduri. 

— Mi se pare că Pripitul şi-a îngăduit să spună unele 
necuviinţe despre anumite persoane din garnizoană - adăugă ea. 
Ştie că sunt nişte oameni bine crescuţi şi nu poate să le-o ierte în 
ruptul capului, fiindcă îşi dă prea bine seama că n-o să ajungă 
niciodată ca ei. 

— Fireşte că nu s-ar gândi niciodată să ajungă în armata 
regală, întrucât March nu are asemenea înclinații, dar dacă e să 
judecăm lucrurile cu bun simţ, de ce un vânător de castori n-ar 
putea să fie tot atât de vrednic de cinste ca şi un guvernator? Şi 
fiindcă dumneata ai deschis vorba, mi s-a plâns ce-i drept că o 
fată atât de săracă cum eşti dumneata se învârteşte prea mult 
printre tunicile stacojii şi cingătorile de mătase. Probabil însă că 
a făcut-o numai din gelozie; totuşi nu-l cred în stare să se 
căiască de cuvintele lui şi să-şi frângă mâinile de supărare, cum 
şi le-ar frânge o mamă care şi-a pierdut copilul. 

Vânătorul de Cerbi probabil nici habar n-avea cât de bine 
ţintiseră vorbele lui rostite cu atâta seriozitate. În orice caz nu 
văzuse bujorii ce înfloriseră în obrajii delicaţi ai fetei şi nici 
tristeţea adâncă, ce aşternu, o clipă mai târziu, pe chipul ei o 
paloare mortală. Un minut, două stărui o linişte desăvârşită; nu 
se auzea nimic altceva decât clipocitul apei. Pe urmă Judith se 
ridică şi apucând mâna Vânătorului i-o strânse cu toată puterea, 
aproape convulsiv. 

— Imi pare bine, Vânătorule - spuse ea învălmăşit - că s-a 
spart în sfârşit gheaţa dintre noi. Se zice că un prieteşug legat 
prea uşor se termină cu o îndelungată vrăjmăşie, dar nu cred c-o 
să păţim şi noi aşa. Nu ştiu cum se face, dar, zău, eşti primul om 
în viaţa mea care nu caută nici să mă linguşească, nici nu vrea 
să mă poarte pe căi greşite, şi nici nu se arată a fi taler cu două 
feţe. Oricum, să nu-i spui nimic lui Harry; o să mai vorbim noi 
altădată despre toate astea. 

Indată ce-i slobozi mâna din strânsoare, fata dispăru în casă 
lăsându-l pe flăcău mirat lângă cârmă şi încremenit ca un pin în 
inima codrului. Atât de pierdut era în gânduri încât Hutter trebui 
să urle la el să ţină direcţia vasului drept înainte, ca să se 
dezmeticească, aducându-şi aminte unde se află. 


Capitolul VI 


Puțin după plecarea lui Judith, o adiere uşoară se stârni 
dinspre sud; Hutter înălţă o velă mare pătrată, care fluturase 
cândva pe bordul unei corăbii cu pânze din Albany. Drept aceea, 
vâslele se dovediră de prisos şi în vreo două ceasuri ajunseră în 
dreptul castelului. Pânza fu coborâtă şi barca pluti în derivă până 
lângă casă, unde fu legată de ponton. 

Nimeni nu mai călcase pragul castelului de când trecuseră pe 
acolo Harry şi Vânătorul de Cerbi. Totul zăcea cufundat în 
liniştea ce domneşte în miez de noapte, imagine a celei mai 
depline singurătăţi în mijlocul sălbăticiei. Intrucât bănuia că în 
preajmă se aflau vrăjmaşi, Hutter le atrase atenţia fetelor să nu 
aprindă cumva lumina, lux pe care şi-l îngăduiau deseori în lunile 
călduroase, ca nu cumva să prindă de veste duşmanii unde se 
găseau. 

— Ziua în nămiaza mare nu m-aş teme nici de un trib întreg 
de piei roşii, păzit cum sunt de bârnele astea groase, ei fiind în 
schimb cu totul descoperiţi - spuse Hutter explicându-le 

oaspeţilor de ce le oprise pe fete să facă lumină - pentru că am 
întotdeauna la îndemână, încărcate, trei sau patru arme de 
nădejde; îl am în primul rând pe „Cerbucid”, o flintă ce nu-şi 
greşeşte niciodată ţinta. Noaptea însă se schimbă socoteala. Aşa 
cum e întuneric beznă, te pomeneşti cu vreo luntre că se apropie 
de noi pe nesimţite şi cum ştiţi pieile roşii umblă cu tot felul de 
şiretlicuri când vor să te atace, încât după mine e bucluc să ai 
de-a face cu ei chiar atunci când soarele-i sus pe cer. 

— Am auzit că pe vremuri ai fost marinar, moş Tom - spuse 
Harry, izbit de unele cuvinte folosite de Hutter - şi gura lumii zice 
că ai avea o mulţime de năzdrăvănii de povestit despre nu ştiu 
ce bătălii şi vase scufundate în largul mării, dacă ai vrea să-ţi 
deschizi inima. 

— Sunt oameni pe lumea asta, Pripitule - vorbi pe ocolite 
prietenul său - care trăiesc din gândurile altora, iar dintre ăştia 
sunt unii care iau drumul codrilor. Ce am fost sau ce am văzut în 
tinereţe, ne interesează mai puţin în momentul de faţă, decât 
irochezii ce ne înconjoară în carne şi oase. Ne-ar fi mai de folos 
să ştim ce o să se întâmple în următoarele douăzeci şi patru de 
ore, decât să vorbim despre ce s-a întâmplat acum douăzeci şi 
patru de ani. 

— lată ce înseamnă să fii om cu judecată, Vânătorule, da, da, 
cu o judecată sănătoasă. Avem aici de păzit pe Judith şi pe Hetty, 
ca să nu mai vorbim de chica noastră, iar cât despre dormit, eu 
pot dormi la fel de bine pe întuneric ca şi ziua nămiaza mare, la 
soare. Fie că-i lumină, fie că nu e, pentru mine-i totuna, oricum 
pot închide ochii. 

Dat fiind că Vânătorul de Cerbi rareori se gândea să răspundă 
la glumele nesărate ale lui Harry, şi cum pe de altă parte se 
vedea că Hutter nu avea niciun chef să stăruie asupra acestui 
subiect, discuţia se încheie cu aceste cuvinte. In momentul acela 
numai de povestit amintiri nu-i ardea lui moş Tom. Abia 
apucaseră fetele să plece de lângă ei, zicând că li s-a făcut somn 
şi vor să se ducă la culcare, că bătrânul îi pofti pe cei doi tovarăşi 
ai săi să vină cu el pe arcă. Şi acolo le împărtăşi planul său, fără 
a sufla un cuvânt despre ceea ce pusese la cale cu Harry. 

— Inainte de toate trebuie să avem controlul asupra lacului - 
începu el. Atâta timp cât nu se află pe apă nicio corabie, un fleac 
de luntre din scoarță de copac face cât un vas de război, întrucât 
castelul nu poate fi luat cu asalt prin înot. Acum ascultați aici: 
după câte ştiu eu nu sunt decât cinci bărci prin partea locului, 
dintre care două ale mele, iar a treia a lui Harry. Astea trei le 


78 


— Vânătorul de cerbi — 


avem aici, una priponită în spatele castelului, iar celelalte două 
lângă arcă. Restul sunt priponite de nişte copaci scorburoşi de pe 
țărm, iar mingoşii, care ştii ce duşmani sunt, fii sigur că n-au să 
lase niciun locşor necercetat, mâine dimineaţă; şi dacă s-or 
apuca să caute cu tot dinadinsul... 

— Ascultă-mă pe mine, amice Tom - îi luă vorba din gură 
Harry - niciun indian n-o să poată descoperi o barcă bine dosită. 
Am mai făcut eu treaba asta şi mai înainte şi Vânătorul de Cerbi 
e aci de faţă şi ştie că mă pricep să ascund atât de bine o 
bărcuţă încât mi s-a întâmplat odată să nu mai dau de ea. 

— Ai dreptate. Harry - rosti cel de care pomenise - uiţi însă un 
lucru: dacă tu care ai săvârşit isprava asta n-ai putut să-i dai de 
urmă, în schimb eu am putut. Sunt de aceeaşi părere cu jupân 
Hutter că ar fi mult mai cuminte să nu ne bizuim pe nebăgarea 
de seamă a pieilor roşii şi să nu ne culcăm pe-o ureche 
gândindu-ne c-au să treacă pe lângă ele, fără să le vadă. Dacă s- 
ar putea să aducem bărcile aici, la castel, ar fi bine s-o facem cât 
mai în pripă. 

— Vii şi tu să ne dai ajutor? îl întrebă Hutter, într-un fel care 
arăta că propunerea lui îl muiase şi că o socotea bine venită. 

— Sigur că da. Sunt gata să dau oricui şi orişicând o mână de 
ajutor, bineînţeles numai dacă-i vorba de o treabă pe care 
năzuinţele fireşti ale unui om civilizat îi îngăduie s-o facă. Firea 
ne îndeamnă să fim gata a sări într-ajutor când e în joc viaţa 
altora, căutând totodată să scăpăm şi noi cu viaţă. Pentru o 
ispravă ca asta, corăbierule, sunt în stare să merg cu dumneata 
chiar în mijlocul taberei mingoşilor şi ai să vezi că ştiu să-mi fac 
datoria dacă s-ar întâmpla să fim atacați. Dat fiind că n-am avut 
încă prilejul să-mi încerc puterile în luptă, n-aş vrea să 
făgăduiesc un lucru pe care să nu fiu în stare a-l împlini. 
Năzuinţele ni le ştim fiecare din noi, nimeni însă nu-şi cunoaşte 
puterile până ce nu şi le-a pus la încercare. 

— Eşti într-adevăr modest, băiete, şi la locul tău - îl luă peste 
picior Harry cel Pripit. Pesemne că nu ţi-a fost dat încă să auzi 
cum detună o armă, când se oţărăşte; dă-mi voie să-ţi spun că 
sună cu totul altfel decât glasul tău pătrunzător când te apuci să 
ne ţii vreo cuvântare de-a ta vânătorească, aşa cum râsul fetei 
lui Hutter, Judith, când e-n toane bune, sună cu totul altfel decât 
hălăiala unei cumetre olandeze de pe Mohawk. Nu prea te văd 
eu dând piept cu războinicii, Vânătorule, deşi, ce-i drept, nimeni 
nu se poate măsura cu tine când e vorba de cerbi şi căprioare. 
Zici că vrei să ne dai o mână de ajutor, dar tare mă tem c-o să 

rămâi undeva, mai la coadă. 

— Vom vedea Harry, vom vedea - îi răspunse celălalt fără 
supărare - deocamdată n-aş putea să-ţi spun nimic, deoarece 
încă nu mi-am pus braţul la încercare; trebuie să mai am răbdare 
până să-mi pot face singur o părere. 

— In orice caz am băgat de seamă că eşti destul de destoinic 
să mânuieşti o vâslă, flăcăule - zise Hutter - şi mai mult decât 
atâta nici nu-ţi cer astă-seară. Să nu mai pierdem vremea, deci! 
Haidem în barcă, să facem o treabă cu rost, în loc să stăm la 
taifas. 

Hutter luă conducerea expediției, aducând la îndeplinire 
planul stabilit; coborâră îndată în barcă şi Harry împreună cu 
Vânătorul de Cerbi puseră mâna pe vâsle. Inainte de plecare 
bătrânul stătu câtva timp de vorbă cu Judith în casă, apoi ieşind 
afară, cobori la rândul său în luntre; o clipă mai târziu, barca se 
dezlipi de coasta stângă a vasului de care fusese priponită. 

Dacă s-ar fi aflat pe acele îmbietoare meleaguri un locaş 
ridicat spre slava Celui de Sus, orologiul său ar fi bătut miezul 
nopţii, în momentul când cei trei porniră în expediţie. Hutter era 
singurul care cunoştea precis ascunzişurile bărcilor aşa că avu 
grijă tot timpul să indice direcţia atleticilor săi vâslaşi care 
ridicau şi cufundau ritmic lopeţile în apă cu cea mai mare băgare 
de seamă, de teamă ca zgomotul lor să nu răzbată cumva până 
la urechile duşmanului, peste întinsul undelor molcome, prin 
beznă. 

intunericul se învârtoşase; cu toate astea noaptea era încă 
străvezie şi licărul stelelor destul de luminos ca să vadă pe unde 
mergeau. 

Luntrea era şi aşa prea uşoară ca să se opintească prea mult 
asupra lopeţilor şi folosind iscusinţa în locul vânjoşiei, în mai 
puţin de jumătate de oră ajunseră la țărm, într-un punct ce se 
afla cam la o leghe depărtare de castel. 

— Lăsaţi puţin vâslele, băieţi - le şopti Hutter şi să luăm 
aminte. Trebuie să fim numai ochi şi urechi, căci mingoşii ăştia 
au un miros de copoi. 

Se apucară aşadar să cerceteze din ochi pe îndelete malurile, 
doar, doar vor descoperi vreo lumină ce ar fi dat în vileag 
aşezarea unei tabere. Nu văzură însă nimic deosebit, întrucât 
locul unde poposiseră se afla la oarecare distanţă de obârşia 
râului, sau de punctul unde se întâlniseră cu pieile roşii, socotiră 
că puteau acosta fără teamă acolo. Hutter şi Harry cel Pripit 
coborâră imediat din barcă, primul ducând puştile amândurora, 

şi a lui şi a însoţitorului său, în timp ce Vânătorul de Cerbi 
rămase de pază lângă luntre. Copacul scorburos se găsea puţin 
ceva mai încolo spre poalele munţilor; bătrânul mergea înainte 
cu cea mai mare atenţie, oprindu-se la fiecare trei, patru paşi şi 
ciulind urechea să audă dacă nu cumva duşmanul era pe 
aproape. Aceeaşi tăcere de moarte domnea însă în adâncul 
nopţii aşa că ajunseră la tainiţa cu pricina fără să se fi întâmplat 
nimic. 

— Aici e - murmură Hutter, punând piciorul pe trunchiul unui 
tei prăvălit - dă-mi mie vâslele şi trage după aceea binişor barca 
afară. Ştiu eu dacă afurisiţii n-or fi lăsat-o anume aici, ca pe o 
momeală? 

Luntrea uşoară fu scoasă cu multă grijă din scorbura 
copacului, şi puţin mai apoi începu să plutească pe apă, alături 
de cealaltă. 

Hutter le mână pe amândouă spre mijlocul lacului. După ce se 
depărtară destul de mult de țărm, lăsă slobodă barca pe care o 
luase de pe mal, gândindu-se că va aluneca agale pe apă, în 
larg, împinsă de briza uşoară dinspre sud, şi că, deci, o vor găsi 
la întoarcere. Acum că scăpaseră de o grijă îşi croiră mai departe 
drum, cârmind spre punctul unde Pripitul îşi încercase fără 
succes iscusinţa, vrând să-i vină de hac cerbului. Intrucât 
distanţa de la locul acela până la obârşia râului era mai mică de 
o milă, însemna că pătrunseseră pe teritoriul duşmanului şi prin 
urmare trebuiau să-şi sporească atenţia. Ajungând în sfârşit 
acolo, coborâră tiptil pe prundişul peninsulei despre care a fost 
vorba ceva mai înainte. 

Nu avură mult de căutat ca să descopere trunchiul scorburos 
de unde scoaseră iarăşi la iveală o barcă; pe aceasta însă, în loc 
s-o care până în punctul unde-i aştepta Vânătorul de Cerbi, îi 
dădură drumul pe apă undeva, într-un cotlon mai ferit. Imediat 
Harry se urcă în ea şi începu să vâslească, ocolind mica 
peninsulă, în timp ce Hutter mergea pe jos, de-a lungul țărmului 
pe prundiş. Acum că se aflau în posesiunea tuturor bărcilor de pe 
lac, prinseră mai mult curaj; nu mai aşteptau cu atâta înfrigurare 
să părăsească mai degrabă uscatul, nici nu mai simțeau nevoia 
să fie tot timpul cu ochii în patru. Şi cu atât mai mult se simțeau 
în siguranţă cu cât ajunseseră la capătul limbii de pământ; în 
momentul acela duşmanii îi puteau ataca numai dintr-o direcţie, 
adică din faţă, şi dat fiind vigilenţa lor obişnuită şi poziţia pe care 
o ocupau, nu se putea să nu-i vadă venind. Coborâră aşadar 
câteşitrei din barcă şi ţinură sfat. 

— Le-am jucat un renghi - spuse Pripitul, chicotind bucuros de 
isprava săvârşită - dacă le-o veni chef cumva să viziteze 
castelul, n-au decât să înoate sau să caute un vad. Ce idee 
grozavă ai avut moş Tom, să faci curăţenie pe lac, genială idee! 
Asta dovedeşte că ai într-adevăr scaun la cap. Una lume zice că 
eşti mai la adăpost pe uscat decât pe apă, dar eu am destule 
temeiuri să cred că nu-i aşa; castorul, sconcsul şi alte făpturi 
înțelepte se aruncă în apă când sunt la ananghie. Fără doar şi 
poate că în momentul de faţă suntem stăpâni pa situaţie; să 
poftească numai mingoşii să vină! 

— Eu zic să vâslim de-a lungul țărmului dinspre sud - chibzui 
Hutter - să vedem dacă nu se găseşte ceva, poate dăm de urma 
taberei lor. Mai întâi, însă, cred c-ar fi bine să cercetăm 
îndeaproape golful, pentru că niciunul dintre noi nu s-a urcat 
încă pe mal, să şi dea seama dacă ne pândeşte vreo primejdie. 

Dându-i ascultare lui Hutter, o porniră câteşitrei în direcţia 
indicată de el. Abia apucaseră să se depărteze puţin de țărm că 
tresăriră deodată cu toţii, aţintindu-şi ochii în acelaşi punct. Nu 
era decât o grămăjoară de jeratic care abia mai licărea, 
răspândind o lumină din ce în ce mai firavă; la ora aceea, însă, şi 
locul acela era ceva tot atât de surprinzător ca şi o faptă bună 
într-o lume nărăvită. Nu mai încăpea nicio îndoială că era focul 
unei tabere de indieni. Poziţia, ferită din toate părţile în afară de 
una singură, şi chiar acolo putând fi atacată numai de la o foarte 
mică distanţă, dovedea că pieile roşii căutaseră cu tot dinadinsul 
un sălaş cât mai bine adăpostit, ceea ce nu s-ar fi întâmplat într- 
o împrejurare obişnuită. Hutter care ştia că undeva pe aproape 
se afla un izvor, precum şi un loc foarte bun pentru pescuit, se 
gândi numaidecât că de bună seamă se aflau acolo şi femei şi 
copii. 

— Asta nu-i tabără de război - îi şopti lui Harry - am putea 
face avere, nu glumă, cu scalpurile ce moţăie acolo, în jurul 
focului. Ştii ce? Trimite-l de aici pe băiatul ăsta să păzească 
bărcile, pentru că nu-l văd ieşind cu faţa curată din istoria asta, 
iar noi să ne apucăm de treabă ca nişte oameni serioşi ce 
suntem. 

— Imi place cum le chibzuieşti dumneata pe toate cu şart, 
moş Tom. Vânătorule, fă bine, măi băiete, şi te du de scoate 
bărcile în larg. Ai grijă: să fii cu ochii în patru. Dă-i drumul celei 
goale pe lac aşa cum am făcut mai înainte, pe urmă vino înapoi 
şi caută să rămâi cât mai aproape de mal, undeva mai încolo de 
obârşia râului, numai bagă de seamă să nu intri în stufăriş. Dac- 

om avea nevoie de tine o să-ţi dăm de veste, iar dacă vezi că 
trece o bucată de vreme să țivleşti ca un cufundar - ăsta să fie 
semnalul. Dacă însă s-o întâmpla să auzi Împuşcături, şi simți în 
tine o inimă de voinic, n-ai decât să sări din barcă şi să vii 
încoace să-ţi încerci iscusinţa mâinii şi atunci om vedea dacă 
nimereşti la ţanc pieile roşii aşa cum nimereşti cerbii. 

— Dacă ar fi să mă ascultați, zău, aţi face mai bine să vă lipsiţi 
de asemenea isprăvi, Harry... 

— Ai dreptate, băiatule, nimeni nu tăgăduieşte, numai uite că 
nu vrem să te ascultăm şi cu asta am încheiat discuţia. Dă 
drumul, cum ţi-am spus, bărcii pe la mijlocul lacului, şi când o să 
vii înapoi, ai să găseşti toată tabăra în picioare. 

Cu inima grea şi scârbit până în adâncul sufletului, tânărul 
plecă să îndeplinească poruncile pe care le primise. Cunoştea 
îndeajuns de bine prejudecățile oamenilor de la frontieră ca să 
nu mai încerce să-i înduplece. In situaţia în care se găseau, ceea 
ce puseseră ei la cale era un lucru destul de primejdios, care pe 
de altă parte nu putea să aibă o urmare fericită. Aşa că vâsli pe 
tăcute, cu cea mai mare băgare de seamă, până aproape de 
mijlocul lacului, lăsând slobodă barca să plutească spre castel, 
mânată de briza din sud. Şi de astă dată ca şi mai înainte se 
gândiseră să folosească acest mijloc, bizuindu-se că undele nu 
puteau să poarte bărcuţele uşoare mai mult de o leghe sau 
două, până la răsăritul soarelui, şi că atunci, pe lumină, le vor 
găsi fără nicio greutate. Şi pentru ca nu cumva vreo piele roşie 
să pună mâna pe ele, ducându-se înot până acolo - lucru posibil, 
dar prea puţin probabil - luă toate vâslele la el în barcă. 

Isprăvind treaba după câteva clipe, Vânătorul de Cerbi cârmi 
luntrea în care se afla el spre punctul indicat de Harry pe țărm. 
Şi cum bărcuţa uşoară plutea ca fulgerul pe apă, iar vâslele erau 
mânuite cu spor, nu trecură nici zece minute şi Vânătorul se 
apropie iar de mal, după ce străbătuse mai bine de o jumătate 
de milă. Cum zări trestiile ce creşteau la marginea apei, 
alcătuind un brâu lat de vreo sută de picioare de-a lungul 
malului, se opri din vâslit şi priponi barca legând-o de tulpina 
mlădie dar rezistentă a uneia dintre aceste plante de apă. 
Rămase apoi locului, aşteptând cu o încordare lesne de închipuit, 
sfârşitul acestei primejdioase expediţii. 

Trecuse mai bine de o oră şi jumătate de când tovarăşii săi îl 
părăsiseră, când Vânătorul de Cerbi auzi un zvon ce-i stârni 
mirarea şi-l făcu să se neliniştească. Era ţivlitul strident al unui 
cufundar ce venea dinspre partea opusă a lacului, la oarecare 

distanţă de locul unde apele lacului începeau să se reverse în 
albia râului. Nu se putea să nu recunoască ţipătul acestei păsări 
ca orice om familiarizat cu sunetele ce se auzeau în preajma 
lacurilor americane. Ascuţit, tremurător, puternic şi prelung ca o 
chemare. Deseori ţipătul acesta se înalţă chiar în toiul nopţii, 
spre deosebire de viersul păsărilor din pădure ce răsună numai 
la lumina zilei, de aceea îl alesese Harry în chip de semnal. 
Trecuse, fără îndoială, destulă vreme pentru ca cei doi 
aventurieri să fi apucat a străbate pădurea, din punctul unde se 
despărţiseră de dânsul până în locul de unde se auzise ţivlitul, 
deşi n-avea niciun rost să fi ales calea asta. Dacă tabăra ar fi fost 
pustie, l-ar fi chemat pe Vânător pe țărm, iar dacă se aflau 
oameni în ea, pentru ce ar fi făcut un ocol atât de mare ca să se 
îmbarce? Dacă s-ar fi hotărât să se ia după semnal, depărtându- 
se de țărm, cele două vieţi omeneşti ce erau la cheremul său 
puteau să se afle în mare primejdie, dar pe de altă parte dacă 
nesocotea chemarea, zicându-şi că era un țipăt de pasăre, 
consecinţele puteau fi la fel de cumplite. Rămase astfel în 
cumpănă aşteptând să se repete chemarea. Speranţele sale nu 
fură înşelate. Câteva minute mai apoi ţipătul de alarmă izbucni 
din nou, din acelaşi loc. De astă dată fiind cu urechea ciulită, 
simţurile nu-l mai puteau înşela. Avusese prilejul să audă oameni 
care imitau de minune ţivlitul cufundarului ba chiar el însuşi se 
pricepea să scoată din gâtlej nişte sunete piţigăiate aidoma 
păsării cu pricina şi în sinea lui se gândi cu mulţumire că Pripitul, 
la ale cărui încercări asistase adesea, nu izbutise niciodată să 
imite atât de perfect şi cu atâta precizie natura. Se hotări deci să 
nu ia în seamă ţipătul şi să aştepte unul mai puţin reuşit, mai pe 
măsura prietenului său. 

Abia apucă Vânătorul de Cerbi să ia hotărârea aceasta că 
liniştea adâncă a nopţii şi a pustietăţii înconjurătoare fu brusc 
sfâşiată de un răcnet pătrunzător atât de năprasnic, încât făcu 
să se şteargă din mintea tânărului vânător ţipătul păsării. Era 
răcnetul unei făpturi omeneşti în luptă cu moartea, o femeie sau 
vreun adolescent al cărui glas nu ajunsese încă să capete timbrul 
bărbătesc. Nu mai încăpea nicio îndoială. In ţipătul acela 
înfiorător se simţea tremurând spaima de moarte, dacă nu era 
cumva un geamăt de agonie, şi o groază cumplită făcu să 
îngheţe deodată sângele Vânătorului de Cerbi. Flăcăul ieşi din 
stufăriş şi cufundă lopeţile în apă; nu ştia ce cale să aleagă, 
încotro să vâslească. Câteva clipe mai târziu, însă, îi pieri orice 
umbră de şovăială. Se auzeau acum lămurit trosnete de crengi şi 

de vreascuri călcate în picioare şi un ropot de paşi. Zvonurile 
păreau că se apropie de marginea apei, cu toate că veneau de 
undeva mai încolo de locul unde i se spusese Vânătorului de 
Cerbi să aştepte. Luându-se după zgomot tânărul se îndreptă 
într-acolo, fără a mai căuta să se ferească şi se pomeni în 
dreptul unui mal înalt şi râpos. Fără doar şi poate fugarii îşi 
croiau drum printre copaci şi tufişuri, la marginea râpei, ca şi 
cum ar fi căutat un loc pe unde să poată cobori. În aceeaşi clipă, 
fulgerară cinci sau şase focuri de armă şi ca de obicei malul opus 
răsfrânse  detunăturile puternice în ecouri prelungi, ce se 
rostogoleau în văzduh, repetându-se. Pe urmă izbucni un răcnet 
de groază, răcnet pe care orice om, fie el cât de curajos, îl scapă 
în clipa când se trezeşte în faţa unei primejdii neaşteptate. După 
care se auzi iarăşi pocnind în hăţiş, ca şi cum s-ar fi luptat doi 
oameni corp la corp. 

— Alunecă al dracului! strigă Harry, turbând de necaz. Are 
pielea unsă! Nu pot să-l apuc! Na, să te înveţi minte, 
pezevenghiule! 

Cuvintele lui fură urmate de o buşitură greoaie printre 
copăceii firavi de pe mal şi Vânătorul de Cerbi îşi dădu seama că 
prietenul său, voinic cât un munte, trântise jos fără niciun fel de 
menajamente un indigen ce-l încolţise. Din nou se auzi un ropot 
de fugă şi o clipă mai apoi tânărul zări o mogâldeaţă coborând 
coasta şi intrând în apă. In momentul acela critic barca se afla 
destul de aproape de locul unde se petrecuseră cele de mai sus, 
iscând atâta zgomot, încât nu se putea să nu-i atragă atenţia 
Vânătorului. Dumerindu-se în sfârşit unde se aflau prietenii săi, 
Vânătorul de Cerbi începu a vâsli în direcţia aceea, grăbindu-se 
să le vină în ajutor. Nu apucă să ridice, însă, de două ori lopeţile, 
că glasul lui Harry făcu să vuiască văzduhul de înjurături şi 
Pripitul se rostogoli pe prundiş îngropat aproape sub iureşul 
duşmanilor săi. Cum stătea aşa cât era de lung pe prundiş, strivit 
de trupurile lor, vânjosul cercetaş de la frontieră scoase un ţivlit 
de cufundar care, în alte împrejurări mai puţin dramatice, ar fi 
stârnit desigur râsul. Mogâldeaţa din apă se opri locului brusc şi 
dădu să sară în ajutorul însoţitorului său, dar un pâlc de 
urmăritori care răsăriseră chiar în clipa aceea, cu forţe 
proaspete, pe muchea râpei, îi ieşiră înainte, doborându-l la 
pământ. 

— Lăsaţi-mă să mă scol, lighioane spoite, lăsaţi-mă să mă 
scol! strigă Harry, fiind prea vârtos stâlcit ca să-şi mai dea 
seama ce vorbea. Nu-i de ajuns că m-aţi legat burduf, mai vreţi 

Cuvintele acestea îi dădură de veste Vânătorului de Cerbi că 
prietenii săi căzuseră prizonieri şi că n-ar avea niciun rost să 
debarce fiindcă ar însemna să păţească la fel ca ei. 

— Rămâi acolo, flăcăule - îi strigă Hutter - soarta fetelor e în 
mâna ta acum; cată să fii cât mai isteţ să poţi scăpa de sălbaticii 
ăştia. Nu te apropia! Dumnezeu să te ocrotească, aşa cum îmi 
ocroteşti tu copilele. 

— Fii pe pace, jupân Hutter - îi răspunse Vânătorul - o să am 
grijă şi de copile şi de castel. Cerul ia seama la toate, şi nimeni 
nu poate şti ce-o să fie mai târziu, dar dacă străduinţa mea 
poate fi de vreun ajutor, vă puteţi bizui din plin pe ea. E drept, 
nu prea sunt eu priceput, în schimb am o voinţă de fier. 

— Da, da, Vânătorule de Cerbi - îi răspunse Harry - ştim că 
nu-ţi lipseşte bunăvoința, dar ce poţi să faci tu singur? Nici aşa 
nu-i vreo scofală de tine, chiar atunci când lucrurile merg de 
minune, cu atât mai puţin un om ca tine nu poate săvârşi minuni 
când e la ananghie. Dacă aici pe țărm se află vreun irochez, 
atunci nu poate fi de unul singur, ci cu încă patruzeci după el, cu 
o ceată întreagă adică, pe care nu văd cum ai s-o poţi birui. 
Lucrul cel mai bun, după mine, ar fi să te duci imediat la castel, 
să iei cu tine fetele în luntre şi cu ceva merinde şi calabalâc şi să 
faci calea întoarsă spre locul de unde am plecat, iar de acolo s-o 
porneşti mai departe, spre Mohawk. 

— Vezi-ţi de treabă, flăcăule, că n-o să izbuteşti - îi strigă 
Hutter. In momentul ăsta duşmanul a trimis iscoade 
pretutindeni, după bărci; o să te ia la ochi şi o să te înhaţe. Pune- 
ţi toată nădejdea în trăinicia castelului, şi mai ales nu te apropia 
sub niciun cuvânt de țărm. Caută să rezişti o săptămână; fii sigur 
că până atunci o să vină un detaşament din garnizoană să-i 
gonească pe năvălitori. 

— Află că în mai puţin de douăzeci şi patru de ore vulpoii 
ăştia, moş Tom, au să meşterească nişte plute să ia castelul cu 
asalt, îi tăie vorba Pripitul. Sfatul dumitale o fi el sănătos, dar nu 
ştii ce poate să se întâmple. Dacă dumneata sau eu am fi fost în 
casă, am fi putut rezista câteva zile, dar nu uita că băiatul ăsta 
n-a dat, până în noaptea asta, ochi cu duşmanul; în schimb are, 
cum ai spune dumneata, simţământul răspunderii faţă de ai săi, 
simţământ pe care-l întâlneşti câteodată şi aici în inima codrilor. 
Mingoşii ăştia îmi tot dau ghes, Vânătorule, să te ademenesc să 
vii încoace cu barca, dar zău nu te-aş sfătui s-o faci; nu mă lasă 
nici inima şi nici cugetul să te îndemn la una ca asta. Cât 

priveşte soarta lui moş Tom şi a mea, dacă au de gând să ne 
scalpeze la noapte, pe urmă probabil au să ne ţină să ne 
canonească la lumina focului dacă nu cumva ne-or duce cu ei în 
Canada, cine poate să ştie ce or fi clocind în mintea lor decât 
dracul care le suflă tot felul de năzbâtii la ureche. Am o chică aşa 
de mare încât mă prind c-au să se străduiască să scoată două 
scalpuri de pe tivga mea, pentru că-i momeşte premiul; banul, 
vezi tu, e ochiul dracului, altminteri moş Hutter şi cu mine n-am 
fi dat de bucluc. Aha, iar îmi dau ghes să te chem încoace, dar n- 
au decât să mă prăjească de viu pe jeratic şi să mă înghită pe 
nemestecate că tot n-am s-o fac. Nu, nu, Vânătorule, stai pe loc, 
iar când s-o lumina de ziuă, nu cumva să te apropii de țărm, în 
niciun caz la o distanţă mai mică de două sute de iarzi... 

Pripitului i se opriră vorbele în gât, înăbuşite de o mână ce-i 
astupă gura fără veste, ceea ce dovedea de bună seamă că se 
afla de faţă cineva care cunoştea destul de bine limba engleză 
ca să priceapă tâlcul acestui original discurs. Îndată după aceea 
tot grupul se afundă în pădure; Hutter şi Harry nu încercară pare- 
se nicio împotrivire. Cu toate astea, după ce foşnetul tufişului 
aproape că încetase să se mai audă, glasul tatălui mai răzbătu 
până la el pentru ultima oară: 

— Ai grijă de copilele mele, flăcăule, să-ţi ajute Dumnezeu! 
apucă să desluşească Vânătorul de Cerbi; pe urmă tânărul se 
văzu nevoit să procedeze aşa cum îl tăia capul. 

Timp de câteva minute după ce grupul de pe țărm se mistui în 
desiş, stărui o tăcere de moarte. Cu toate că Vânătorul stătea 
încordat, cu răsuflarea oprită, lungind gâtul, doar, doar va mai 
auzi ceva, nu-i mai ajunse la ureche niciun zvon care să-i dea de 
ştire că se afla vreo fiinţă omenească în preajma lui. S-ar fi spus 
că nicicând liniştea nu fusese tulburată pe acele meleaguri. 
Vânătorul era atât de abătut, încât o clipă i se păru că dacă ar 
mai fi auzit măcar ţipătul ascuţit sau ocările lui Harry, ar fi simţit 
o uşurare. 

Totuşi, starea aceea de toropeală a trupului şi a minţii, nu 
putea să dureze prea mult la un ins alcătuit aşa cum era 
Vânătorul de Cerbi. Cufundându-şi vâslele în apă tânărul cârmi 
barca pe loc şi o porni încet, încet, îngândurat, ieşi în largul apei. 
Când socoti că ajunsese aproape de locul unde lăsase să 
plutească în voie ultima barcă, schimbă direcţia spre nord, 
căutând să aibă tot timpul în spate briza uşoară ce începuse să 
adie. Vâsli aşa cale de vreun sfert de milă tot înainte, până ce 
desluşi în dreapta sa ceva ca o umbră şi cârmind într-acolo, după 

câteva minute reuşi să anine barca găsită de cea pe care o mâna 
el. Vânătorul de Cerbi cercetă mai întâi cu atenţie cerul, pe urmă 
poziţia celor două bărci şi căută să-şi dea seama dincotro bătea 
vântul. Cum nu constată nimic care să-l oblige a-şi schimba 
planul, se întinse în luntre şi încercă să rupă câteva ore de somn, 
ca a doua zi să fie odihnit pentru tot ce avea de făcut de aci 
încolo. 

Cu toate că de obicei un om călit de viaţă, când e răpus de 
oboseală, doarme buştean, chiar în toiul unei primejdii, trecu o 
bucată de vreme până ce somnul se lipi de el. Se gândea 
necontenit la întâmplările ce se petrecuseră sub privirile lui; 
subconştientul i le aducea mereu în faţă ca şi cum ar fi visat cu 
ochii deschişi. La un moment dat se trezi şi-şi aţinti urechea: i se 
păru că auzise undeva, pe țărm, semnalul stabilit cu Harry. Totul 
însă zăcea cufundat într-o linişte mormântală. Bărcile pluteau 
încetişor spre nord, stelele îngândurate scânteiau, nepăsătoare 
în măreţia lor, deasupra capului său, iar pădurea ce înconjura 
pânza netedă de apă se aşternea între munţi melancolică şi 
liniştită ca şi cum niciodată n-ar fi fost înfiorată de vânturi sau 
bătută de soarele amiezii. Ţipătul modulat al cufundarului răsună 
iar undeva, la marginea lacului; misterul semnalului de alarmă 
se lămurise în sfârşit. Vânătorul de Cerbi îşi potrivi sub cap perna 
tare, îşi întinse mădularele pe fundul bărcii şi adormi. 


Capitolul VII 


Zorile începuseră a miji înainte ca tânărul, pe care în capitolul 
precedent l-am lăsat dormind în barcă, să fi deschis din nou 
ochii. Cu toate că soarele nu răsărise încă, boarea molcomă ce 
aduce şi goneşte ziua împânzise bolta cerească, iar văzduhul 
răsuna de trilurile păsărelelor, de imnurile de slavă ale 
vieţuitoarelor cu pene. 

Tocmai aceste  îmbietoare  viersuri erau menite să-i 
amintească Vânătorului de Cerbi de primejdia ce-l pândea. Deşi 
mult prea lină ca să poată fi numită vânt, briza ce adia pe lac 
abia se simţea în momentul acela, în schimb peste noapte se 
înteţise, mânând bărcile, care pluteau ca nişte coji de nucă pe 
apă, la o distanţă de două ori mai mare decât chibzuise tânărul. 
Primejdia era însă sporită de faptul că luntrile se apropiaseră 
prea mult de malul abrupt ce se înălța din apă în partea de 
răsărit a lacului, atât de mult încât se auzea desluşit ciripitul 

păsărilor. Lucrul cel mai supărător nu era însă acesta. Cea de-a 
treia barcă o pornise şi ea în aceeaşi direcţie, plutind agale spre 
țărm, şi fără îndoială că ar fi acostat singură dacă un vânt 
potrivnic sau o mână omenească n-ar fi cârmit-o într-altă parte. 
In afară de asta nu mai era nimic care să-i atragă atenţia sau să-l 
neliniştească. Cât priveşte castelul, acesta se ridica ceva mai 
încolo, din mijlocul lacului, unde apa era mai mică, nu prea 
departe de bărcile care peste noapte străbătuseră câteva mile, 
iar arca adăsta şi ea, priponită de pilonii castelului, aşa cum o 
lăsaseră cu câteva ceasuri în urmă. 

Continuându-şi drumul, barca ce se răzleţise se propti în cele 
din urmă într-un colţ de stâncă scăldat de valuri, la o depărtare 
de vreo trei, patru iarzi de țărm. Vânătorul de Cerbi care se afla 
destul de aproape întoarse cu botul spre mal luntrea condusă de 
el şi, pentru a nu fi stingherit în mişcări, desfăcu funia ce o ţinea 
legată de perechea ei. Barca răzleaţă rămase o clipă înţepenită 
în vârful stâncii, apoi săltată în sus pe o undă aproape 
imperceptibilă, se răsuci în loc şi o porni mai departe, slobodă, 
spre țărm. Tânărul observă toate astea, fără ca inima lui să-şi fi 
întețit bătăile sau mâinile să i se fi încordat mai tare pe vâsle. 
Dacă stătea cineva la pândă, aşteptând să se apropie barca, nu 
mai era încă nicio îndoială că-l luase la ochi, aşa că mână luntrea 
privind tot timpul cu mare băgare de seamă spre țărm. Dacă 
însă nu se afla prin partea locului nicio iscoadă, nu avea rost să 
se grăbească. Oricine de pe orice dâmb sau creastă şi-ar fi 
aruncat privirea asupra lacului, putea să vadă ca-n palmă cel 
mai mic obiect de pe suprafaţa acestuia. Slabă nădejde, aşadar, 
ca vreuna din bărci să treacă neobservată. Pieile roşii erau destul 
de agere ca să poată spune pe de rost, fără să-i fi învăţat nimeni, 
încotro va pluti o barcă sau un trunchi de copac, cunoscând 
direcţia vântului. Pe măsură ce Vânătorul de Cerbi se apropia de 
țărm, îşi încetinea vâslitul, ciulind urechea şi umflând nările, 
doar, doar va descoperi vreo primejdie tăinuită. 

Când mai avea cam o sută de iarzi până la mal, Vânătorul se 
ridică în picioare în mijlocul bărcii şi lovind vârtos de câteva ori 
apa cu vâsla, făcu vânt luntrii spre țărm, după care se grăbi să 
lase din mână uneltele paşnice, luând în schimb unealta de 
război - puşca. Tocmai când dădea să ridice arma, însă, izbucni o 
detunătură năprasnică şi-n acelaşi moment glontele trecu 
şuierând pe lângă el. Vânătorul de Cerbi tresări, se clătină pe 
picioare şi dintr-o dată se întinse cât era de lung pe fundul bărcii. 
Cineva scoase un chiot şi o clipă mai apoi un irochez ţâşni din 


89 


— James Fenimore Cooper — 


hăţiş pe prund, tăbărând asupra luntrii. Asta şi aştepta flăcăul. 
Cât ai bate din palme se sculă de jos şi aţinti puşca asupra 
duşmanului ieşit la iveală. Degetul său însă pregetă să apese pe 
trăgaci şi să ucidă un om fără apărare aflat la cheremul său. 
Datorită acestei şovăieli indianul scăpă cu viaţă, zbughind-o 
înapoi în desiş, ca fulgerul de repede, aşa cum ţâşnise afară. 
Intre timp Vânătorul de Cerbi se apropia din ce în ce de mal; 
barca atinse uscatul chiar în clipa când duşmanul său se făcea 
nevăzut în lăstăriş. Nefiind cârmuită, luntrea acostă la o distanţă 
de câţiva iarzi de prima. Vânătorul nu mai avea însă răgaz s-o 
priponească undeva, mai departe de locul cu pricina, deşi 
duşmanul trebuia să zăbovească puţin ca să-şi încarce puşca, 
înainte de a trage iarăşi asupra lui. In faţa acestei situaţii, tânărul 
nu stătu nicio clipă pe gânduri şi se grăbi să intre în pădure să-şi 
caute un adăpost. 

Vânătorul de Cerbi chibzui că duşmanul era ocupat în 
momentul acela să-şi încarce arma, dacă nu cumva o rupsese la 
fugă. Şi într-adevăr, abia apucă să se ascundă după un copac, că 
şi zări mişcându-se în dreptul unui stejar braţul indianului care 
tocmai îşi pregătea puşca. Nimic mai uşor în clipa aceea decât să 
iasă la iveală şi să tabere pe nepusă masă asupra potrivnicului 
punând astfel capăt încăierării. Vânătorul de Cerbi se cutremură 
tot, însă, la gândul că ar putea face un lucru ca ăsta, deşi puţin 
mai înainte, fusese la rândul său atacat pe furiş. Nu cunoştea 
grozăviile ce se săvârşesc îndeobşte în toiul unui război pe viaţă 
şi pe moarte, decât teoretic, din auzite, dar socotea un lucru 
neloial să profite de situaţia lui, atacând un duşman lipsit de 
apărare. Se îmbujora tot şi, cu buzele strânse, se vedea că-şi 
încorda toate forţele, pregătindu-se de luptă. Totuşi, în loc să 
facă un pas înainte şi să slobozească puşca, o lăsă să-i lunece în 
jos, întocmai ca un vânător care a simţit că se apropie vânatul şi- 
l aşteaptă să iasă la iveală ca să ochească, şi murmură ca pentru 
sine: 

— Nu, nu, om fi în război cu pieile roşii, dar asemenea faptă 
nu e creştinească. Să-şi încarce tartorul puşca, şi ne-om răfui 
atunci ca nişte bărbaţi; numai pe barcă să nu pună mâna, şi n- 
are să pună. Nu, nu, lasă-l să-şi încarce arma şi Dumnezeu o să 
aibă, el, grijă de cel drept. 

Isprăvind cu dichisul puştii, indigenul aruncă o privire în jur şi 
o porni printre copaci fără să aibă habar unde se găsea în 
momentul acela inamicul său, mergând tiptil de câte ori îşi 
închipuia că luntraşul s-ar afla undeva pe aproape, până ce în 

cele din urmă rămase cu totul descoperit. Atunci Vânătorul de 
Cerbi ieşi din adăpost, strigându-i: 

— Vino-ncoace, stacojiule, vino-ncoace, dacă pe mine mă 
cauţi, cumva. Nu m-oi pricepe eu la război, dar nici chiar aşa de 
nepriceput nu sunt ca să stau proţăpit pe plajă, în bătaia puștii, 
ca o bufniţă, ziua nămiaza mare. Să te vedem ce vrei să alegi - 
pace sau război? Obiceiurile mele sunt ale unui om civilizat, şi 
nu-s dintre cei care socot o vitejie a tăbări asupra unui călător 
stingher în inima pădurii. 

Indianul se opri ca fulgerat, când îşi dădu seama prin ce 
primejdie trecuse. Cunoştea puţin engleza, atâta cât să poată 
înţelege ce i se spusese. Cum însă ştia prea bine să se 
stăpânească, ca să dea în vileag spaima pe care o trăsese, îşi 
sprijini patul armei în pământ, plin de încredere în sine, cu un 
gest ceremonios şi trufaş în acelaşi timp. Toate astea fură 
săvârşite cu demnitatea şi calmul unui om convins că nu există 
nimeni pe lume mai presus decât el. In vremea asta însă 
vulcanul ce clocotea înăuntrul lui, făcea să-i scapere ochii şi să-i 
freamăte nările ca la o sălbăticiune silită să se înfrâneze tocmai 
când se pregătea să se năpustească. 

— Dou bărcile - rosti el, scoțând nişte sunete guturale atât de 
caracteristice pentru felul de a vorbi al pieilor roşii şi ridică în sus 
tot atâtea degete ca să preîntâmpine orice neînțelegere - una tu, 
una eu. 

— O, nu, mingo, aşteaptă tu mult şi bine. N-ai avut nicio 
barcă, şi nici n-o să ai atâta timp cât mi-o sta în putere să te 
împiedic. E drept că neamul meu e în război cu al tău dar asta nu 
înseamnă că oamenii trebuie să se omoare unul pe altul, ca 
jivinele din pădure. Vezi-ţi de drum deci şi lasă-mă să-mi văd şi 
eu de drumul meu. Lumea-i destul de largă pentru amândoi; 
totuşi, dacă ne-o fi dat să ne întâlnim piept în piept, în toiul unei 
lupte, atunci Dumnezeu o să hotărască soarta fiecăruia din noi. 

— Bun - făcu indianul. Frate meu misionar... mult vorbeşti 
mult cum Manitu? vorbeşti. 

— Nu, nu aşa, nu aşa, voinice! N-oi fi eu destul de bun pentru 
un frate moravian, dar nu mă dau pe niciunul din terchea- 
berchea ăia care ţin predici în pădure. Până una, alta, nu-s decât 
vânător de sălbăticiuni pădureşti, dar fii sigur că până s-o potoli 
vrajba, o să mai fie încă prilejuri berechet să vă răfuiesc 
socotelile. Aş vrea totuşi să ne măsurăm puterile în luptă 

dreaptă, nu să ne ciorovăim pentru o păcătoasă de barcă. 

— Bun! Frate al meu mult tânăr, dar el mult înţelept. Război 
meşter mic. El bun şef eşti sfat, una şi alta ori. 

— Ei, lasă, lasă asta, stacojiule - îi taie vorba Vânătorul de 
Cerbi, roşindu-se puţin din pricina ironiei înţepătoare a celuilalt. 
Nu doresc altceva decât să bat în voie cărările codrilor şi sper să- 
mi trăiesc viaţa în tihnă. E adevărat că toţi tinerii sunt datori să 
meargă la război în vremuri de cumpănă, dar războiul nu 
înseamnă neapărat măcel. Nu mai departe decât astă-noapte, 
mi-a fost hărăzit să văd din prisos o mulţime de fapte cumplite, 
prea multe chiar ca să nu-mi dau seama că pronia le priveşte 
încruntată. Acum te poftesc să-ţi vezi de drum, iar eu o să-mi 
urmez de asemenea mai departe calea şi nădăjduiesc să ne 
despărţim prieteni. 

— Bun! Frate meu dou scalpare - una cărunt sub alta. Minte 
batrin eşti, limba tinar. 

Increzător, indianul făcu un pas spre el, cu mâna întinsă şi faţa 
zâmbitoare, arătând prin felul său de a fi că-i câştigase prietenia 
şi respectul. Vânătorul de Cerbi primi cum trebuia gestul acesta 
prietenos şi amândoi îşi strânseră mâinile cu căldură, căutând să 
se asigure unul pe altul că erau însufleţiţi de cele mai paşnice 
năzuinţe. 

— Fiecare una - îi propuse indianul. Barca mea una - barca 
tău, una. Uite, vezi, barca tău nu eu luat, barca mea nu tu luat. 

— Bine ai chitit, stacojiule, numai că nu-ţi fie cu supărare, 
greşeşti matale când îţi închipui că vreuna din bărci s-ar putea să 
fie a ta. Totuşi vorba aia, văzând şi făcând, să mergem pe plajă 
ca să te încredinţezi cu ochii matale. Asta, fiindcă de bună 
seamă nu te bizui pe ai mei. 

Indianul încuviinţă, rostind ca de obicei „bun”, după care 
coborâră împreună pe prundiş. Judecând după purtarea lor, nu 
părea să mai fi rămas nici umbră de neîncredere între ei. 
Indianul mergea înainte ca şi cum ar fi vrut să-i arate 
însoţitorului său că nu se temea câtuşi de puţin să-i întoarcă 
spatele. Când ieşiră în sfârşit la lumină, irochezul arătă spre 
barca Vânătorului de Cerbi şi spuse apăsând pe cuvinte: 

— Nu meu barca, asta faţa palida eşti. Alta barca piele roşie 
eşti. Nu trebuie barca tău... vreau... meu barca mergi. 

— Te înşeli, băiete, te înşeli cu desăvârşire. Barca asta i-a fost 
lăsată în păstrare lui moş Hutter, şi deci e a lui după toate legile 
omeneşti, fie că sunt făcute de pieile roşii sau de feţele palide, 
până ce stăpânul ei o veni să şi-o ia. Priveşte numai băncile şi 

usna luntrei, care vorbesc de la sine. Niciodată o piele roşie n-a 
moştenit asemenea barcă. 

— Bun! Frate meu ani puţin - mult minte. Nu este făcut piele 
roşie. Asta meşter faţa palida. 

— Îmi pare bine că te-ai convins, căci dacă te-ai încăpăţâna să 
tăgăduieşti, ne-am face sânge rău degeaba. Fiecare e îndreptăţit 
să-şi ia ce-i al lui. Aşa că uite, chiar acum am să-i fac vânt bărcii 
în apă, fiindcă numai aşa cred, o să punem capăt mai curând 
gâlcevii. 

Spunând acestea, Vânătorul de Cerbi îşi propti piciorul în botul 
bărcii uşoare şi, făcându-i vânt cu putere, o repezi cât colo, cam 
la vreo sută de picioare sau poate şi mai bine, de țărm, unde 
începu să plutească purtată de valuri, îndepărtându-se de mal, 
aşa încât nu mai era nicio primejdie să se întoarcă îndărăt. In 
faţa acestui gest hotărât, irochezul tresări şi tânărul îl văzu 
aruncând în fugă o privire înciudată spre cealaltă luntre în care 
se găseau vâslele. Această răbufnire de necaz nu ţinu mai mult 
de o clipă, după care indianul îşi ticlui din nou o mutră 
prietenoasă, zâmbind mulţumit. 

— Bun! repetă dânsul cu râvnă, ca de obicei. Faţa tinara, 
minte batrina. El ştii cum sfârşit asta cearta. Drum bun, frate 
meu. El mergi asta casa sconcs lac, piele roşie tabăra el merg. 
Spui şef barca nu găsit. 

Vânătorul de Cerbi se bucură auzind aceste cuvinte, întrucât şi 
el de-abia aştepta să se înapoieze acasă la cele două surori. 
Strânse deci cu inimă bună mâna indianului şi se despărţiră 
schimbând saluturi prietenoase. În timp ce indianul se afunda 
liniştit în pădure, purtându-şi paşnic arma, fără să arunce îndărăt 
măcar o privire stingherită sau bănuitoare, flăcăul alb se 
îndreptă spre unica luntre de pe mal, ţinând arma în aceeaşi 
poziţie, fără să-i scape totuşi o clipă din ochi pe celălalt. Cum 
însă neîncrederea lui părea să fie cu totul neîntemeiată, puţin 
ruşinat de bănuielile lui, se grăbi să-şi întoarne privirea şi îşi văzu 
de drum mai departe fără să se mai sinchisească de nimic. Şi, 
opintindu-se să împingă barca în apă, se pregăti de plecare. Să 
tot fi trecut un minut între timp, când, la un moment dat, 
întorcându-se întâmplător cu faţa spre țărm, ochiul său ager şi 
încercat îi dezvălui dintr-o dată primejdia ce-l păştea. Printr-o 
răritură în tufăriş, irochezul îl pândea, gata să se năpustească, în 
timp ce ţeava puştii lui părea aţintită în direcţia Vânătorului. 

In momentul acela, îndelungata-i experienţă de om călit în 
lupta cu jivinele pădurii îi fu într-adevăr de mare ajutor. Obişnuit 

să nimerească cerbul în plin salt, de multe ori silit să ghicească 
dinainte cu exactitate poziţia animalului la un moment dat, îşi 
folosi dibăcia câştigată şi-n împrejurarea de faţă. Cât ai clipi, 
dintr-o singură mişcare ridică cocoşul şi propti arma în umăr; 
ochind apoi aproape fără să se uite, slobozi glontele în desiş, în 
direcţia unde bănuia că trebuie să fie trupul adversarului. Nu 
avusese timp să-şi potrivească mai bine puşca nici să ia la ochi 
mai atent ţinta. Totul se petrecu atât de repede încât amândoi 
potrivnicii îşi descărcară armele în aceeaşi clipă. Pocnetele 
acestora se contopiră astfel într-o singură detunătură. Până şi 
munţii răspunseră doar cu un singur ecou. Vânătorul de Cerbi 
lăsă carabina în jos şi stătu aşa în picioare, cu fruntea sus, drept 
ca un brad, în liniştea dimineţii de iunie, aşteptând să vadă 
efectul loviturii. Deodată, scoțând urletul binecunoscut al 
mingoşilor, urletul acela fioros ce te bagă în sperieţi, adversarul 
ieşi la iveală din hăţiş şi o porni întins spre el, în salturi mari, 
fluturându-şi tomahawkul** deasupra capului. Vânătorul de Cerbi 
nici nu se clinti din loc, ţinând mai departe puşca descărcată la 
umăr, în timp ce, în virtutea deprinderii vânătoreşti, mâinile lui 
căutau instinctiv cornul cu pulbere şi punga cu plumbi. Ajungând 
la vreo patruzeci de picioare de potrivnicul său, războinicul 
aruncă asupra lui securea. Făcând această mişcare, însă, ochiul 
lui se dovedi a fi într-atâta lipsit de agerime şi mâna atât de 
şovăielnică şi de slăbită, încât Vânătorul de Cerbi prinse din zbor 
tomahawkul de coadă, în timp ce indianul se clătina pe picioare, 
ca să se întindă apoi, cât era de lung, la pământ. 

— Ştiam eu, ştiam! spuse Vânătorul de Cerbi, care se 
pregătea să-şi încarce din nou puşca. Ştiam eu c-o să se 
întâmple aşa când am zărit scăpărarea din ochii zurbagiului 
ăstuia. Când viaţa ta atârnă de un fir de păr, ochiul ţi-e mai ager 
şi mâna mai sprintenă. Da, da, ştiam c-o să se întâmple aşa! Am 
fost cu o sutime de secundă mai uite de mână ca el, altminteri 
cine ştie ce s-ar fi ales de mine! Glontele lui mi-a şuierat pe la 
ureche. Orice s-ar spune, pieile roşii nu se pricep să umble cu 
plumbii şi cu praful de puşcă ca feţele palide. Nu prea au 
aplecare pentru asemenea îndeletniciri. Până şi Chingachgook, 
care e atât de iscusit într-altele, abia dacă ştie să ţină puşca în 
mână. 

intre timp îşi umpluse iarăşi arma cu plumbi. Vânătorul de 
Cerbi azvârli securea în barcă şi o porni spre locul unde zăcea 

victima sa. Proptindu-şi carabina în pământ, se aplecă asupra 
războinicului şi stătu aşa, privindu-l cu melancolie. 

Pentru prima oară în viaţa lui îi era dat să vadă un om căzut în 
luptă. Era prima făptură omenească împotriva căreia ridicase 
arma. Ceea ce simţea în momentul acela era cu totul nou pentru 
el. O părere de rău, spontană cum sunt mai toate bunele 
simţăminte, amestecată cu bucuria izbânzii. Omul nu murise 
încă deşi fusese lovit în plin. Zăcea nemişcat, pe spate; dar ochii 
lui în care licărea acum din nou conştiinţa, pândeau fiece 
mişcare a învingătorului, aşa cum pasărea căzută în laţ se uită la 
păsărar, urmărindu-i cu încordare fiecare gest. Aştepta probabil 
lovitura de graţie, care trebuia să vină înainte de scalpare, sau 
îşi închipuia poate că această crâncenă operaţie avea să fie 
făcută pe viu. Vânătorul de Cerbi îi citi temerile în ochi. Şi simţi o 
tristă mulţumire la gândul că va putea cel puţin să alunge 
spaima din inima rănitului lipsit de apărare. 

— Nu, nu trebuie să-ţi mai fie frică de mine - căută el să-l 
liniştească - nici nu-mi trece prin minte să te jupoi. Mă duc întâi 
după armă să nu mi-o ia cineva şi la întoarcere am să văd cum 
te-aş putea ajuta. De stat însă n-am să pot sta prea mult aici, să 
nu mă pomenesc cumva cu vreun împieliţat de-ai voştri, stârnit 
de cele trei bubuituri. 

Cuvintele din urmă le rosti mai mult pentru sine, în timp ce se 
ducea să caute arma căzută. O găsi în locul unde stăpânul ei o 
scăpase din mână, şi se şi grăbi s-o pună în barcă. Lăsându-şi şi 
el puşca tot acolo, Vânătorul se întoarse iarăşi lângă rănit. 

— S-a isprăvit cu vrăjmăşia dintre noi - îi spuse el - fii pe 
pace, n-am de gând să te jupoi, nici să-mi bat joc de tine. Sunt 
om civilizat, şi înţeleg să mă port ca atare. 

— Apa! strigă nefericitul, chinuit de sete. Dai apa piele roşie 
saracul! 

— N-avea grijă că-ţi dau câtă vrei, poţi să bei şi toată apa din 
lac. Te duc chiar acum jos, să te adapi cât pofteşti. Toţi răniții 
simt nevoia să bea - numai apa le mai potoleşte şi le uşurează 
suferinţa. 

Zis şi făcut; Vânătorul de Cerbi îl luă în braţe şi îl purtă binişor 
până la marginea lacului. Acolo îl ajută să-şi potolească setea 
mistuitoare, apoi îl întinse pe o piatră şi luând pe genunchi capul 
duşmanului rănit, încercă să-i aline chinurile pe cât îi stătea în 
puteri. 

— Mi-aş face un păcat cu tine dacă nu ţi-aş spune că ţi se 
apropie sorocul - începu el - şi nu vreau să-l fac. Ai trecut de 

cumpăna vieţii şi privindu-te îmi dau seama cam în ce fel ţi-ai 
petrecut zilele şi cred c-ai trăit cu vârf şi îndesat. Acum, rămâne 
să priveşti în faţă ce-o să fie după aceea. Nicio piele roşie şi 
niciun om alb nu-şi închipuie c-au să trăiască o veşnicie. Şi unul 
şi altul sunt convinşi că-i aşteaptă o nouă viaţă pe lumea 
cealaltă. Şi fiecare va fi judecat după apucăturile lui. Bănuiesc că 
ai rumegat îndeajuns lucrurile astea şi că nu mai e nevoie să te 
dăscălească nimeni când o sosi clipa să dai socoteală. Dacă ai 
fost om drept, vei sălăşlui pe fericitele câmpuri de vânătoare, iar 
dacă ai fost cumva nedrept în viaţă, vei avea parte de o cumplită 
pustietate pe tărâmul celălalt. Am eu părerile mele în privinţa 
asta. Eşti destul de copt însă şi trecut prin ciur şi prin dârmon ca 
să mai fie nevoie să te lumineze un ţângău ca mine. 

— Bun! suspină rănitul din adâncul pieptului, în timp ce viaţa 
se stingea în el. Faţa tinar, batrin minte! 

— Uneori, vezi, tu, în pragul morţii, simţim o mângâiere să 
ştim c-am fost iertaţi de cei cărora le-am făcut vreun rău sau am 
vrut numai să le facem rău. Ce uşurare e să ştii în clipa din urmă 
că ai dobândit iertarea cuiva. Aici cred, e tot secretul. Dinspre 
partea mea, să ştii, am şi uitat c-ai vrut să-mi faci de petrecanie, 
întâi şi întâi fiindcă n-ai apucat să-mi căşunezi niciun rău, apoi 
pentru că aşa ţi-e firea şi astea îţi sunt apucăturile - de 
altminteri n-ar fi trebuit să am nicio încredere în tine - şi în 
sfârşit pentru că nu m-ar lăsa inima să doresc răul vreunui 
semen de al meu care-i pe moarte, fie el păgân sau creştin; poţi 
fi pe pace, deci, în ce mă priveşte. Ştii mai bine decât mine ce 
alte păcate ar putea să te frământe sau de unde ar trebui să-ţi 
vină iertarea în aceste clipe de cumpănă. 

— Bun! rosti rănitul cuvântul englezesc atât de des întâlnit în 
gura pieilor roşii. Bun... tinar faţa, inima tinar şi ea. Batrin inima, 
piatra eşti, nu asta ştii plingi. Aici piele roşie murit, nu vrei asta 
minţeşti. Cum tu chemat? 

— Deocamdată mi se spune Vânătorul de Cerbi, dar delawarii 
mi-au făgăduit că după ce m-oi întoarce din război, o să capăt un 
alt nume mai bărbătesc, fireşte dacă mi s-o cuveni. 

— Asta bun nume băiat, nu asta voinic. Repede alt căpătat 
mai bun. Tu nu frica avut aici. Intorcându-se tot, irochezul mai 
avu încă putere să ridice mâna şi să atingă cu ea pieptul 
flăcăului. Ager ochi, repede mare, mare făcut viteaz. Vânator de 
Cerbi nu bun. Ochi de Şoim. Ochi de Şoim. Ochi de Şoim! Dai 
mâna! 

Vânătorul de Cerbi sau Ochi de Şoim cum fusese poreclit din 

nou tânărul nostru, poreclă a cărei faimă era sortită să dăinuie 
de-a rândul în ţinut, cuprinse mâna rănitului care-şi dădu 
sufletul, minunându-se în faţa stăpânirii de sine a unui străin 
care dovedise atâta sânge rece, iscusinţa şi fermitate, într-o 
împrejurare pe cât de nouă pentru el, pe atât de grea. Dacă 
cititorul îşi va reaminti că, aşa cum am spus undeva mai înainte, 
cea mai mare satisfacţie pe care o poate simţi o piele roşie este 
să vadă pe cineva dându-şi în vileag slăbiciunile, va putea să 
înţeleagă mai bine de ce purtarea Vânătorului de Cerbi îl făcuse 
pe rănit să-l privească cu asemenea ochi în momentele acelea. 

— Şi-a dat sufletul - murmură trist Vânătorul de Cerbi. Fireşte 
că odată şi odată trebuia să se întâmple şi asta. Leşul ce zace 
aici e de bună seamă al unui vajnic luptător. Şi-n vremea asta 
sufletul lui zboară zborul spre raiul sau spre iadul său, spre 
fericitele câmpuri de vânătoare, sau spre nesfârşite pustietăţi 
fără urmă de viaţă. La fel e în toate! Uite, de pildă moş Hutter şi 
cu Pripitul, şi-au făcut-o singuri cu mâna lor. Poate că în 
momentul de faţă s-or fi luptând şi ei cu moartea. Şi toate astea 
pentru a dobândi o răsplată pe care norocul mi-a pus-o la 
îndemână într-un fel cinstit şi cuviincios, dac-ar fi să judec şi eu 
ca alţii. Mie, însă, mi-ar arde mâinile banii câştigaţi prin 
asemenea mijloace. 

Spunând acestea, Vânătorul de Cerbi se ridică de jos, aşeză 
trupul războinicului în capul oaselor, rezemat de un bolovan, aşa 
ca să nu cadă cumva ori să se clintească din loc, luând o poziţie 
pe care, cu firea lor sensibilă deşi primitivă, pieile roşii ar fi 
putut-o socoti necuviincioasă. Indeplinind această datorie, 
tânărul zăbovi un timp să privească întristat expresia crudă 
întipărită pe chipul duşmanului răpus. Şi începu iar să vorbească 
singur, mărturisindu-şi cu glas tare gândurile şi simţămintele, ca 
omul care a trăit stingher ani de zile în inima codrului. 

— Nu ţi-am dorit moartea, crede-mă - spuse el - dar n-am 
avut de ales, trebuia să ucid ori să mă las ucis. Fiecare din noi, 
de bună seamă, s-a purtat după cum i-e felul şi nimeni, deci, nu 
este vinovat. Ai umblat cu vicleşuguri; la rândul meu şi eu am 
fost cam nesocotit, aşa cum mi se întâmplă uneori, când mă 
încred prea lesne în alţii. Dacă m-aş fi născut ca tine, piele roşie, 
ţi-aş fi jupuit acum tivga de piele şi m-aş fi lăudat după aceea cu 
isprava mea povestind în faţa întregului trib cum s-a întâmplat. 
Dacă aş fi doborât un urs, nu era oare firesc şi cu cale să spun 
tuturor ce-am făcut? Atunci nu văd, zău, cum aş putea să 
destăinui cuiva întâmplarea de faţă, fie chiar lui Chingachgook, 

fără să mă laud? Dar la urma urmei am oare cu ce să mă laud? 
Am ucis un om. De unde pot să ştiu că n-a fost un om de ispravă 
care s-a dus acum să colinde fericitele câmpuri de vânătoare? 
Când nu eşti sigur că ai săvârşit o faptă bună sau rea, lucrul cel 
mai înţelept nu este, fireşte, lauda de sine, şi totuşi parcă mi-ar 
plăcea ca Chingachgook să afle că nu i-am făcut de ruşine pe 
delawari şi că îndrumările pe care le-am primit de la ei au fost 
folosite cum trebuie. 

Unele din aceste cuvinte fură rostite cu glas tare, iar restul 
numai îngânate printre dinţi, părerile mai temeinice fiind 
dezvăluite în primul chip, iar îndoielile în cel de al doilea. 
Monologul şi gândurile lui fură, însă, brusc întrerupte de un nou 
incident; pe ţărmul lacului, la câteva sute de iarzi de locul de 
unde se afla, ieşise ca din pământ o altă piele roşie. Era, 
pesemne, o iscoadă atrasă de zgomotul împuşcăturilor. leşise 
din pădure fără să se tupileze pe sub copaci, aşa că Vânătorul de 
Cerbi prinse de veste numaidecât, înainte ca pielea roşie să-l fi 
zărit. Dând cu ochii de el, o clipă după aceea, irochezul scoase 
un chiot ascuţit la care răspunseră pe loc o duzină de glasuri 
răzlețe din împrejurimi. Vânătorul de Cerbi nu mai avea niciun 
moment de pierdut; cât ai bate din palme, luntrea se desprinse 
de țărm, mânată de zor cu lovituri puternice de vâsle. 

Indată ce Vânătorul socoti că se depărtase destul ca să nu mai 
fie în primejdie, se opri din vâslit şi lăsă bărcuţa să lunece lin pe 
faţa apei; avea acum răgaz să vadă în tihnă ce se petrecea pe 
țărm. Luntrea cealaltă pe care se apucase s-o dezlege de 
perechea ei, în momentul când acostase, plutea împotriva brizei 
la un sfert de milă de barca lui, ceva mai aproape de mal decât 
ar fi dorit el, acum când ştia că erau atâţia mingoşi acolo. Cât 
priveşte cea de-a treia luntre, căreia îi făcuse vânt de pe plajă 
înainte de a schimba focuri de armă cu potrivnicul său, se găsea 
la câţiva iarzi mai încolo. Cadavrul războinicului zăcea cufundat 
într-o linişte sumbră, aşa cum îl lăsase. Iscoada ce ieşise la 
iveală din pădure se făcuse nevăzută şi desişul părea mut şi cu 
desăvârşire pustiu, ca în prunele zile ale creaţiei. Tăcerea aceea 
de moarte nu ţinu decât o clipă. Cum între timp iscoadele 
duşmanului avuseseră destulă vreme să pornească în 
recunoaştere, mingoşii năvăliră buluc pe țărm, umplând 
văzduhul de urletele lor mânioase când descoperiră că unul din 
ei fusese ucis. Urletele acestea fură urmate îndată de chiote de 
bucurie, în momentul când ajunseră lângă cadavru, 
înconjurându-l din toate părţile. Vânătorul de Cerbi, care 

cunoştea destul de bine obiceiurile băştinaşilor, pricepu 
numaidecât care era pricina acestei întorsături. Urletul era un fel 
de bocet cu care întâmpinau îndeobşte moartea unui luptător iar 
chiotul un semn de bucurie că învingătorul nu reuşise să-l 
scalpeze, luând acel trofeu fără de care niciodată, pentru ei, o 
biruinţă nu putea fi deplină. Distanţa la care se aflau bărcile îi 
făcuse pesemne să se răzgândească şi să nu mai încerce a 
tăbări asupra celui ce ieşise biruitor din lupta desfăşurată puţin 
mai înainte. Rareori un indian din America, întocmai ca pantera 
ce bântuie pădurile de pe coclaurii aceia, va încerca să-şi atace 
duşmanul, când nu este absolut sigur de izbândă. 

intrucât tânărul nu mai avea de ce să zăbovească în 
împrejurimile peninsulei, se pregăti să strângă laolaltă bărcile şi 
să le remorcheze până la castel. După ce ajunse în dreptul celei 
mai apropiate şi o legă de luntrea lui, porni s-o vâneze şi pe 
cealaltă care plutea în voie pe lac. Când se uită mai atent, însă, 
îşi dădu seama că se apropiase prea mult de țărm ca să fi fost 
mânată într-acolo de briza uşoară ce adia. 

Inchipuindu-şi că probabil fusese târâtă de un curent, vâsli 
mai cu nădejde ca să poată pune mâna pe ea, înainte de a fi 
pătruns în zona periculoasă, adică în preajma hăţişurilor. Când 
se mai micşoră întrucâtva distanţa, i se păru că luntrea pe care o 
urmărea brăzda uşor de tot, abia vizibil, apa şi, brăzdând-o, se 
îndrepta, încetul cu încetul, spre țărm. Din câteva lovituri 
temeinice de lopată ajunse şi mai aproape, şi atunci misterul se 
lămuri. Se vedea fără doar şi poate mişcându-se ceva în partea 
cealaltă a bărcii. Aţintindu-şi ochiul se dumeri că era pur şi 
simplu un braţ omenesc gol. Pesemne că o piele roşie stătea 
întinsă pe fundul ei şi o mâna încetişor, dar sigur spre țărm, 
folosind mâna drept vâslă. Vânătorul de Cerbi dibui tot şiretlicul 
dintr-o privire. Un mingos înotase până în dreptul luntrii, în timp 
ce el nu slăbea din ochi duşmanul de pe mal, şi, făcându-se 
stăpân pe ea, întrebuinţase singurul mijloc ce-i stătea în putere, 
ca s-o mâne spre țărm. 

Chibzuind că omul culcat în barcă nu avea probabil nicio armă 
asupra lui, Vânătorul de Cerbi nu pregetă să se apropie de el fără 
să-şi mai încarce puşca spre a se apăra la nevoie. Mingosul auzi 
în cele din urmă clipocitul apei şi sări năprasnic în picioare, dând 
un țipăt ce arăta că nu se aşteptase la aşa ceva. 

— Ei, acu' te-ai jucat destul cu ea - spuse Vânătorul de Cerbi 
cu sânge rece, oprind în loc barca la ţanc, tocmai când era gata 
să se ciocnească cu cealaltă - fă bine şi ia-ţi tălpăşiţa aşa cum ai 

venit. Sunt un om destul de înţelegător în asemenea împrejurări 
şi crede-mă că nu-ți vreau răul. Să fi fost alţii în locul meu te-ar fi 
scalpat pe loc ca să aibă la îndemână o chitanţă să-şi încaseze 
premiul, n-ar fi văzut în tine o fiinţă omenească. Hai, ţuşti în apă, 
chiar acum, şi întoarce-te înot la ai tăi, nu mă face să te iau la 
ocară. 

Deşi nu înţelegea o boabă englezeşte gesturile şi expresia 
atât de grăitoare a ochilor Vânătorului de Cerbi îl ajutară pe 
mingos să priceapă tâlcul adevărat al cuvintelor lui. Se ghemui 
întocmai ca un tigru gata să se repeadă şi, scoțând un urlet, în 
clipa următoare, gol puşcă cum era, se afundă în apă. Când ieşi 
la suprafaţă ca să tragă aer în piept, se afla la vreo câţiva iarzi 
de barcă. Privirea grăbită pe care o aruncă în urmă arăta că-i era 
frică să nu se pomenească cumva cu un glonte în ceafă. Tânărul 
însă nu făcu niciun gest care să arate că ar fi avut vreun gând 
rău. Se apucă să lege pe îndelete şi cea de-a treia barcă de 
suratele ei şi începu să vâslească, depărtându-se de mal. In 
momentul când indianul puse piciorul pe prundiş, scuturându-se 
ca un câine când iese din apă, temutul său duşman nu se mai 
afla în bătaia puştii; era departe, în drum spre castel. Vânătorul 
de Cerbi începu iar să comenteze de unul singur aşa cum îi era 
obiceiul în timp ce vâslea mai departe spre ţinta sa, întâmplările 
prin care trecuse. 

— Da, da - sporovăia el - n-ar fi păcat să iau viaţa unei făpturi 
omeneşti, aşa, de florile mărului? În ruptul capului nu m-aş gândi 
să scalpez pe cineva. Viaţa este atât de frumoasă, de ce să fie 
curmată aşa, fără milă şi tocmai de cine - de un om civilizat! E 
drept că acesta era din tribul mingoşilor. Asta nu înseamnă că aş 
putea să uit cumva ce fel de om sunt şi ce năzuinţe am. Nu, nu, 
lasă-l să plece. lar dacă o fi să ne mai întâlnim vreodată cu arma 
în mână, atunci s-o vedea cine are sufletul mai oţelit şi ochiul 
mai ager. Ochi de Şoim! Nu sună prea rău. E un nume mai 
bărbătesc decât Vânător de Cerbi, un nume de viteaz. La drept 
vorbind, nu e, zău, de lepădat şi pe urmă l-am dobândit în luptă 
dreaptă. Să fi fost Chingachgook în locul meu, cred că s-ar fi dus 
acum întins în tabără să se laude cu isprăvile lui, iar şefii l-ar fi 
botezat pe loc Ochi de Şoim. Mie însă nu-mi place să mă fălesc, 
aşa mi-e felul; totuşi nu văd cum istoria asta o să poată ieşi în 
vileag, decât doar dacă am să deschid eu gura. Lasă, toate sunt 
în mâna proniei cereşti şi întâmplarea asta ca şi celelalte. Am cel 
puţin mângâierea că sunt răsplătit cu bucurii mai mărunte. Pe 
măsură ce se apropia de casa lui moş Hutter, Vânătorul de Cerbi 

se gândea, sau mai bine zis simţea că, aşa cum arăta ea, era 
într-o deplină armonie cu priveliştea înconjurătoare. Cu toate că 
cel care o ridicase nu avusese altceva în vedere decât rezistenţa 
şi temeinicia construcţiei, buştenii masivi cu coaja groasă, 
acoperişul înalt şi întreaga ei alcătuire o făceau să iasă şi mai 
mult în relief, sporindu-i păstorescul şi originalitatea de care nici 
altminteri nu era lipsită. 

Când se apropie şi mai mult de castel, Vânătorul de Cerbi 
observă o seamă de lucruri care-i atraseră atenţia, eclipsând cu 
totul minunata privelişte a lacului şi a straniului edificiu din 
mijlocul apei. Judith şi Hetty stăteau pe puntea din faţa uşii 
aşteptându-l cu o vădită îngrijorare; prima se uita din când în 
când la el şi la bărci cu ocheanul despre care am pomenit ceva 
mai înainte. Niciodată parcă fata asta nu i se păruse atât de 
orbitor de frumoasă ca în clipa aceea. Neliniştea şi temerile ce-o 
stăpâneau îi îmbujoraseră obrajii, iar vraja ochilor, accentuată de 
o adâncă tulburare, îi dădea un farmec pe care până şi biata 
Hetty îl căpătase în momentul acela. Cel puţin aşa socotea 
tânărul nostru, fără să-şi fi dat seama sau să fi pretins cumva că 
descoperise cu adevărat pricinile acestui lucru ori să fi căutat cu 
tot dinadinsul să stabilească vreo legătură de la cauză la efect. 

Între timp bărcile ajunseseră în dreptul arcei şi Vânătorul se 
apucă să le lege cu grijă una de alta, înainte de a pune piciorul 
pe punte. 


Capitolul VIII 


Niciuna dintre fete nu scoase o vorbă, atunci când Vânătorul 
de Cerbi se înfăţişă înaintea lor; chipul său părea să adeverească 
bănuielile cu privire la soarta celorlalţi doi părtaşi ai expediției 
care nu se înapoiaseră acasă. 

— Tata! exclamă în cele din urmă Judith, smulgându-şi parcă 
din piept într-un efort disperat strigătul acesta. 

— S-a întâmplat o nenorocire, de ce să vă mint - îi răspunse 
Vânătorul de Cerbi, pe şleau şi fără ocolişuri, aşa cum vorbea 
îndeobşte. Amândoi, el şi cu Harry, au căzut în mâinile 
mingoşilor; numai cerul ştie ce-o să se întâmple de aci înainte cu 
ei. Am reuşit să strâng cu chiu cu vai toate bărcile; tot e ceva şi 
asta, fiindcă aşa irochezii n-au cum să ne atace decât cu plutele. 
După ce o asfinţi soarele o să-l avem şi pe Chingachgook alături 
de noi, dacă voi reuşi să-l aduc aici cu barca. Şi atunci cred că 

amândoi o să putem apăra şi arca şi castelul, până ce ofiţerii din 
garnizoană vor prinde cumva de veste că se dă o luptă aici; nu 
se poate să nu afle, mai curând sau mai târziu, şi atunci nu mai 
încape îndoială c-o să ne sară într-ajutor, fie ei, fie alţii. 

— Ofițerii! izbucni Judith nerăbdătoare, în timp ce obrajii i se 
împurpurau şi mai tare şi ochii îşi înteţeau strălucirea, dezvăluind 
o emoție puternică, deşi trecătoare. Dar cine se gândeşte sau 
cine se poate bizui pe filfizonii ăştia, fără pic de suflet în 
asemenea împrejurări? Putem să apărăm şi singuri castelul; dar 
ce s-a întâmplat cu bietul tata şi cu Harry, sărmanul băiat? 

— Imi dau seama că te doare inima pentru tatăl dumitale cum 
e şi firesc, Judith, şi cred că-ţi pare rău şi de Harry. 

Şi Vânătorul de Cerbi se apucă să povestească în puţine 
cuvinte, dar cuprinzătoare, peripeţiile de peste noapte, fără a 
căuta să ascundă păţania însoţitorilor săi şi urmările pe care 
bănuia c-au să le aibă toate astea. Mare îi fu mirarea Vânătorului 
de Cerbi când văzu că dintre cele două surori Judith părea mai 
abătută; Hetty, care asculta cu atenţie, părea mai degrabă că 
meditează în sinea ei asupra celor întâmplate decât c-ar fi 
răscolită de o suferinţă prea mare ca să nu i se oglindească pe 
faţa. Niciuna nu spuse mai nimic, Judith şi sora sa fiind 
amândouă ocupate cu pregătirea bucatelor de prânz şi de obicei 
omul când are ceva de făcut, îşi vede mai departe de treabă ca 
un automat, chiar dacă sufletul îi este covârşit de tristeţe. Masa 
alcătuită din mâncăruri frugale, dar hrănitoare, se desfăşură în 
mijlocul celei mai depline tăceri. Fetele abia gustară din bucate, 
în schimb Vânătorul de Cerbi, ca un brav ostaş, se dovedi 
înzestrat cu o straşnică poftă de mâncare pe care şi-o păstra 
intactă oricât de grea şi de încurcată ar fi fost situaţia în care se 
afla. Isprăviră masa aproape fără să fi schimbat un cuvânt; în 
sfârşit Judith începu să vorbească, precipitat şi nervos, trădând 
suferinţa lăuntrică a unei firi simţitoare incapabilă să se 
stăpânească, şi pentru care e mai chinuitor să ascundă o emoție, 
decât s-o dea în vileag. 

— Ce mult i-ar fi plăcut tatei peştele ăsta - suspină Judith - 
somonul de apă dulce, spune dânsul, e aproape tot atât de bun 
ca şi cel de mare. 

— Am auzit că dânsul cunoaşte marea ca-n palmă, Judith - îi 
răspunse tânărul, uitându-se la ea pe furiş, curios, ca toată 
lumea care avusese de-a face cu Hutter, să afle mai multe 
lucruri din tinereţea acestuia. Harry cel Pripit mi-a spus că ar fi 
fost cândva marinar. 

— Dacă Harry ştie câte ceva din viaţa tatei, abia aştept să-mi 
povestească şi mie! exclamă Judith. Câteodată îmi vine şi mie să 
cred că a fost marinar, ca după aceea să stau la îndoială şi să-mi 
spun că nici vorbă nu poate să fie. Vezi cufărul acela mare? Dacă 
ar fi deschis sau dacă ar avea glas să vorbească mi-ar dezvălui 
poate toată viaţa lui. Din păcate e încuiat şi lacătele sunt atât de 
zdravene încât, oricum, nu pot fi rupte chiar aşa, ca o sfoară. 

Vânătorul de Cerbi se întoarse spre cufărul de care vorbea 
fata, şi pentru prima oară îl cercetă cu atenţie. Cu toate că i se 
luase vopseaua şi purta o mulţime de semne ce dovedeau că 
fusese adus acolo în condiţii destul de vitrege, încă se mai 
cunoştea că fusese lucrat cu meşteşug dintr-un material de 
calitate superioară cum nu mai văzuse până atunci. Era făcut din 
lemn masiv de culoare închisă, şi fusese cândva lustruit oglindă. 
Datorită vicisitudinilor prin care îi fusese dat să treacă, i se 
ştersese luciul, iar nenumăratele zgârieturi şi urmele loviturilor 
pe care le suferise arătau că în peregrinările lui venise de multe 
ori în contact cu corpuri mai dure. Colţurile erau ferecate iar 
lacătele, trei la număr, şi balamalele, erau lucrate cu meşteşug 
într-un fel cu totul aparte, încât ar fi atras privirile chiar într-un 
magazin cu mobilă de stil. Era coşcogea cufărul şi când 
vânătorul de Cerbi încercă să-l ridice apucându-l de toartele 
masive, constată că era într-adevăr foarte greu, aşa cum şi 
arăta. 

— Nu l-ai văzut niciodată deschis, Judith? întrebă tânărul, 
obişnuit să vorbească fără ocolişuri, ca toţi locuitorii de pe 
frontieră, delicateţa neavând nicio căutare în mijlocul unor 
oameni ce trăiau la marginea civilizaţiei, atunci ca şi acum. 

— Niciodată. Tata nu l-a deschis niciodată în faţa mea, mă 
întreb chiar dacă l-o fi deschis vreodată? Nimeni de aici n-a 
apucat nici până în ziua de azi să vadă capacul ăsta ridicat, în 
afară, poate, de tata, dacă cumva şi-o mai fi adus aminte să-l 
descuie. 

— Te înşeli, Judith - rosti liniştită Hetty. L-am văzut eu pe tata 
ridicându-l. 

— Când şi unde l-ai văzut, Hetty? 

— Uite, chiar aici şi în câteva rânduri. Tata îl deschidea ori de 
câte ori erai tu plecată; parcă nici habar n-avea că eram şi eu de 
faţă şi vedeam tot ce face, ori îl auzeam cum boscorodeşte. 

— Şi ce făcea sau ce boscorodea, cum zici tu, în momentele 
acelea? 

— Mai mult decât atât nu pot să-ţi spun, Judith - răspunse 

soră-sa cu o voce calmă însă hotărâtă. Secretele tatei nu sunt şi 
ale mele. 

— Secrete! Nu ţi se pare totuşi ciudat, Vânătorule, că tata le-a 
dezvăluit soră-mi şi mie nu? 

— Avea un motiv temeinic, Judith, pe care tu n-ai de unde să-l 
ştii. Din păcate dânsul nu e aici să te poată lămuri, iar de la mine 
n-ai să scoţi un cuvânt. 

Judith şi Vânătorul de Cerbi se uitară la ea miraţi şi în clipa 

aceea o umbră de tristeţe parcă trecu peste chipul surorii mai 
mari. Pe urmă, însă, redobândindu-şi dintr-o dată cumpătul, se 
întoarse cu spatele la Hetty, ca şi cum i-ar fi fost milă de ea că 
era atât de săracă cu duhul, şi adresându-se tânărului: 
__— Nu mi-ai povestit încă toate peripeţiile - îi aminti ea. 
Incepuseşi tocmai să spui cum te pregăteai să te culci în barcă, 
ba nu, cum te-ai trezit, aţintind urechea la ţipătul cufundărilor. Şi 
noi i-am auzit ţipând şi credeam că vine vreo furtună, deşi nu ţin 
minte să se fi stricat vreodată vremea în anotimpul acesta, pe 
lac. 

— Vânturile se înfoaie şi furtunile buciumă, după cum e voia 
Celui de Sus, în orişicare anotimp, Judith - îi întoarse vorba 
Vânătorul de Cerbi - iar cufundarii glăsuiesc pe limba lor. Bine ar 
fi să ştim că şi oamenii sunt tot atât de cinstiţi şi fără ocolişuri ca 
pasărea asta. Trezindu-mă în larma zburătoarelor şi văzând că 
nu era vorba de semnalul lui Harry, m-am culcat la loc şi am 
adormit. Când s-a luminat de ziuă eram în picioare, gata să m- 
apuc de lucru ca de obicei, şi am plecat să pescuiesc celelalte 
două bărci, să nu pună cumva mingoşii mâna pe ele. 

— Nu ne-ai spus tot, Vânătorule - sări Judith tăindu-i vorba. 
Am auzit nişte împuşcături pe malul dinspre răsărit; atât de 
puternic şi prelung a răsunat ecoul, repetându-se de câteva ori 
în şir, încât nu încape nicio îndoială că focurile au fost trase 
aproape de țărm, dacă nu chiar la marginea apei. Urechile 
noastre sunt deprinse cu asemenea zgomote şi nu ne înşeală 
niciodată. 

— Mărturisesc că de astă dată şi-au făcut cinstit datoria, dragă 
fată, zău şi-au făcut-o cinstit. Azi-dimineaţă, într-adevăr, nişte 
arme au fost duse la ochi şi trăgacele apăsate, nu însă chiar de 
atâtea ori cum ţi s-a părut matale. Un irochez şi-a luat calea spre 
fericitele câmpuri de vânătoare, şi-atâta tot. Un om civilizat şi 
care înţelege să se poarte ca atare nu se apucă să se laude cu 
isprăvile lui, nici să fluture scalpul duşmanului. 

Judith îl ascultă aproape cu suflarea tăiată şi când Vânătorul 

de Cerbi, cumpănit şi modest cum îi era felul, păru gata să 
părăsească acest subiect, fata se sculă în picioare şi se duse 
lângă el, în capătul celălalt al încăperii. Gestul ei nu avea nimic 
îndrăzneţ ci era doar mărturia spontană a duioşiei şi bunătăţii 
unei inimi de femeie plină de solicitudine. Mai mult chiar Judith 
cuprinse mâna puternică a Vânătorului strângându-i-o într-ale ei, 
fără să-şi dea seama, şi-i privi cu interes sau, poate, cu dojana, 
faţa arsă de soare. 

— Cum, te-ai luptat cu mingoşii, aşa singur, fără niciun ajutor, 
Vânătorule? se minună ea. Vrând să ne ocroteşti pe noi, pe 
Hetty, pe mine, poate, ai dat piept vitejeşte cu duşmanul, fără să 
fi avut alături pe cineva care să te îmbărbăteze sau să fie martor 
la înfrângerea dumitale, dacă cerul ar fi îngăduit asemenea 
nenorocire. 

— M-am luptat, Judith, da; m-am luptat cu duşmanul - auzi? 
Pentru prima oară în viaţa mea. Sunt lucruri care trebuie să se 
întâmple odată şi odată, şi care îţi trezesc în suflet o tristeţe 
amestecată cu un simţământ de izbândă. Ce-am făcut până 
acum încă nu înseamnă nimic, dar dacă Chingachgook o să vină 
astă-seară la întâlnire, în dreptul stâncii, aşa cum ne-am înţeles, 
şi izbutesc să-l aduc încoace, fără să simtă indienii - căci dacă 
prind cumva de veste, că am reuşit să le trag clapa, să ştiţi că ne 
putem aştepta la o bătălie în lege - noi doi împreună n-o să le 
dăm pas mingoşilor să pună mâna nici pe castel, nici pe arcă şi 
nici pe voi. 

— Dar cine mai e şi Chingachgook ăsta, de unde vine şi de ce 
tocmai aici? 

— E o întrebare firească şi la locul ei, deşi tânărul care trebuie 
să vină are de pe acum un nume strălucit pe care nu e om să nu- 
| cunoască pe meleagurile unde sălăşluieşte. Chingachgook este 
mohican şi trăieşte în mijlocul delawarilor, ca mai toţi din tribul 
său, care a fost de mult nimicit de năvălirea celor albi la faţă ca 
şi noi. Se trage dintr-o viţă de mari căpetenii; taică-său, Uncas, a 
fost cel mai de seamă războinic şi îndrumător al tribului său. 
Până şi moş Tamenund îi dă cinstea cuvenită lui Chingachgook, 
cu toate că-l socoteşte încă necopt pentru a merge la război. Pe 
de altă parte neamul ăsta s-a împuţinat într-atâta şi s-a risipit, 
încât titlul de şef abia dacă înseamnă ceva mai mult decât un 
nume oarecare. Ei, bine! Delawarul şi cu mine ne-am dat 
întâlnire aici, astă-seară, la apusul soarelui, în dreptul unei stânci 
de la marginea lacului, hotărâți să chibzuim prima noastră 
expediţie împotriva mingoşilor. De ce am ales calea asta, e un 

secret ce ne priveşte numai pe noi, dar trebuie să ştii, n-o fac 
fără un motiv bine întemeiat. 

— Nu crezi că un delawar ar fi în stare să ne facă vreun rău? 
întrebă Judith după o clipă de şovăială. Ştim, însă, că ne eşti 
prieten. 

— Trădarea e ultima crimă de care m-ar putea învinui cineva - 
rosti Vânătorul de Cerbi, jignit de umbra de neîncredere ce 
trecuse parcă o clipă peste cugetul fetei - cu atât mai mult 
trădarea faţă de nişte oameni albi ca şi mine. 

— Nimeni nu te-ar putea bănui de aşa ceva, Vânătorule - 
protestă Judith cu înfocare. Nu, nu, chipul tău deschis e chezăşia 
cea mai puternică a unui suflet cinstit cât o mie de suflete la un 
loc! Dacă toţi oamenii ar fi aşa cinstiţi, şi nu s-ar apuca să 
tăgăduiască lucruri pe care ştiu dinainte că nu le vor îndeplini, ar 
fi mai puţine rele pe lume, şi nimeni n-ar mai socoti că un 
mănunchi de pene frumoase şi o tunică stacojie îţi dau dreptul să 
săvârşeşti tot felul de ticăloşii şi fapte înjositoare. 

Fata vorbea cu pornire, ba mai mult chiar, cu toată 
înverşunarea simţămintelor ce o frământau; şi ochii săi minunati, 
de obicei atât de blânzi şi de îmbietori, păreau că aruncă văpăi. 

— Nu am niciun drept să scormonesc secretele dumitale ori 
secretele prietenului dumitale, Vânătorule - continuă ea, şi sunt 
gata să cred tot ce-mi spui. Dacă am putea într-adevăr găsi încă 
pe cineva, un bărbat care să fie de partea noastră, în impasul 
ăsta, fireşte că ne-ar fi de mare folos. Eu tot mai trag nădejde că, 
văzându-ne atât de hotărâți să rămânem stăpâni pe lac, mingoşii 
au să se înduplece să dea libertate prizonierilor în schimbul 
câtorva piei sau la urma urmei, în schimbul unui butoiaş cu 
pulbere, din cele pe care le avem aici. 

Tânărul fu cât pe ce să spună ceva despre „scalpuri” şi 
premii”, dar teama de a nu nelinişti cumva sufletul celor două 
fiice îl opri să sufle vreun cuvânt în legătură cu soarta pe care s- 
ar fi putut s-o aibă tatăl lor. Totuşi, atât de puţin ştia să se 
prefacă, încât o singură privire aruncată asupra chipului său 
expresiv ajungea pentru mintea ageră îi lui Judith, a cărei 
inteligenţă se ascuţise călită în focul primejdiilor şi al vieţii pe 
care o ducea. 

— Bănuiesc ce voiai să spui - se repezi ea să-i ia vorba din 
gură - dar te-ai oprit, ca nu cumva să mă sperii, să nu ne sperii, 
vreau să zic fiindcă şi Hetty ţine tot atât de mult la tata ca şi 
mine. Numai că noi avem altă părere despre pieile roşii. 
Niciodată, să ştii, o piele roşie n-o să scalpeze un prizonier care 

n-a fost rănit. Mai curând va căuta să-l păstreze teafăr, numai 
dacă, bineînţeles, gândul crâncen al torturii nu va încolţi în 
minte. Nu mi-e teamă de loc că tata s-ar putea să fie scalpat, şi 
cu atât mai puţin nu mi-e teamă pentru viaţa lui. Dacă s-ar 
întâmpla cumva să le încăpem în mână la noapte, de bună 
seamă am fi cu toţii supuşi la aceleaşi chinuri; oamenii prinşi 
însă în luptă rareori sunt vătămaţi, în orice caz nu înainte de a 
sosi clipa să fie legaţi la stâlpul de tortură. 

— Ce-i drept aşa e datina lor pe care îndeobşte pieile roşii 
înţeleg s-o respecte, numai că aş vrea să-mi spui, Judith, cunoşti 
cumva motivul pentru care tatăl dumitale şi cu Harry i-au atacat? 

— İl cunosc, şi-mi dau seama că era din cale-afară de crud! 
Dar ce să-i faci? Omul e om şi sunt unii care se scaldă în aur şi-n 
argint şi poartă în buzunar patalamale cu semnătura regelui şi 
care totuşi s-au făcut şi ei vinovaţi de asemenea cruzimi. Ochii 
fetei scăpărară din nou aruncând fulgere, dar Judith se sili să se 
stăpânească. Simt cum clocoteşte sângele în mine când mă 
gândesc la tot răul pe care sunt în stare oamenii să-l facă, 
adăugă, încercând de bine, de rău, să schiţeze un zâmbet. Toate 
astea însă nu-s decât vorbe deşarte. Ce a fost, s-a făcut. 
Tângulirile nu pot îndrepta nimic. Pieile roşii nu sunt chiar aşa 
iubitori de vărsări de sânge şi pun atât de mare preţ pe oamenii 
ce săvârşesc fapte de curaj, încât, chiar dacă vor fi cunoscând 
motivul pentru care prizonierii lor au debarcat, cred totuşi că au 
să le dea cinstea cuvenită, în loc să-i umilească. 

— Deocamdată, da, Judith, se poate să fie aşa, dar numai 
deocamdată. După ce însă simţământul ăsta se va şterge, atunci 
o să se aprindă în ei dorinţa de răzbunare. Trebuie să ne batem 
capul, Chingachgook şi cu mine, să vedem cum am face să-i 
scoatem din impasul ăsta pe Harry şi pe tatăl dumitale; mingoşii 
au să dea, fără îndoială, târcoale încă câteva zile pe aici, ca 
izbânda lor să fie cât mai deplină. 

— Eşti sigur că te poţi bizui întru totul pe delawar, Vânătorule? 
întrebă îngândurată fata. 

— Aşa cum mă bizui pe mine însumi. Parcă ziceai că n-ai nicio 
bănuială în privinţa mea, Judith? 

— A dumitale! protestă ea luându-i din nou mâna şi 
strângându-i-o cu o căldură ce ar fi trezit vanitatea unui om mai 
puţin simplu ca alcătuire sufletească şi mai înclinat să tragă 
foloase de pe urma avantajelor sale. Mai curând m-aş putea 
îndoi de un frate. Nu te cunosc decât de o zi, Vânătorule, dar 
simt cum s-a sădit în mine o încredere atât de temeinică de 

parcă te-aş cunoaşte de un an. Totuşi, să ştii că numele tău nu 
mi-e străin, deoarece filfizonii din garnizoană mi-au povestit ce 
lecţii de iscusinţă le-ai dat adesea la vânătoare, şi toţi te lăudau 
că eşti un om cinstit. 

— Dar despre tragerile la ţintă nu ţi-au vorbit niciodată? se 
grăbi el să întrebe, râzând molcom, cum îi era felul, dar cu dragă 
inimă. Să-ţi spun drept, nu-mi place să mă laude nimeni, căci 
dacă iscusinţa nu a ajuns să fie cunoscută de toată lumea prin 
partea locului, înseamnă că degeaba mai am o mână care nu 
tremură şi un ochi sigur. Dar despre ei ce au spus, mă rog, 
domnii ofiţeri, zău, ce-au spus? Armele sunt cică meseria lor, şi 
totuşi mă tem că nu sunt mulţi printre ei care se pricep într- 
adevăr să le mânuiască. 

— Nădăjduiesc că nu tot aşa stau lucrurile şi cu prietenul 
dumitale Chingachgook, cum zici că-l cheamă; dar ce înseamnă 
pe englezeşte numele ăsta? 

— Şarpele cel Mare - aşa a fost poreclit pentru înţelepciunea 
şi şiretenia lui. De fapt îl cheamă Uncas, aşa cum s-au numit toţi 
la ei în familie, dar l-au numit aşa pentru isprăvile sale. 

— Dacă într-adevăr e înzestrat cu asemenea însuşiri o să fie 
un prieten bine venit în mijlocul nostru, fireşte în cazul când 
scopul pentru care s-a abătut prin partea locului o să-i lase răgaz 
să ne dea o mână de ajutor. 

— La urma urmelor nu văd ce mare păcat aş face dacă am să 
vă destăinuiesc pricina ce l-a mânat încoace; poate c-o să găsiţi 
chiar vreun mijloc să ne fiţi de folos, aşa că am să-ţi spun şi 
dumitale şi lui Hetty cum stă toată tărăşenia, fiind încredinţat c-o 
să păstraţi cu străşnicie taina ca şi cum ar fi a voastră. Trebuie 
să ştiţi că Chingachgook este un flăcău chipeş căruia toate fetele 
din trib îi fac ochi dulci şi nu numai pentru că e de neam ales. 
Pasămite, însă, tot acolo în trib e un şef a cărui fată, Wah-ta- 
Wah, adică pe limba noastră Susur Blând, e cea mai frumoasă 
dintre fetele delawarilor, atât de frumoasă că mai toţi tinerii îi 
dau târcoale, nădăjduind s-o ia de nevastă. Ei bine, de lao 
vreme, Chingachgook a început şi el să ofteze ca atâţia alţii după 
Wah-ta-Wah, care la rândul său îl privea cu ochi galeşi. Vânătorul 
de Cerbi se opri o clipă, deoarece, când ajunse cu povestea aici, 
Hetty Hutter se ridică de la locul său şi veni lângă el, aţintind 
urechea, întocmai ca un copil care se apropie tiptil de maica lui 
să asculte poveştile pe care le înşiră. Da, şi ea a început să 
suspine după el - rezumă Vânătorul de Cerbi, aruncându-i o 
privire prietenoasă şi binevoitoare fetei aceleia ciudate. Aşa 

stând lucrurile şi cum părinţii nu aveau nimic împotrivă, mai 
toată vremea tinerii erau împreună. Chingachgook nu putea să 
ajungă la bun sfârşit cu asemenea giuvaer de fată, fără să-şi facă 
duşmani printre cei care puseseră ochii pe ea. Un oarecare 
Scaete, cum i-am spune pe limba noastră, sau Yocommon, în 
graiul indian, îi purta pică din pricina asta, da aceea îl şi bănuim 
că a fost cumva amestecat în cele ce am să vă povestesc. Acum 
două luni, Wah-ta-Wah a plecat cu părinţii ei la pescuit spre 
râurile din vest, care, după cum merge zvonul prin părţile astea, 
sunt împânzite de somoni. Pe drum, însă, fata a dispărut. Câteva 
săptămâni în şir n-a fost chip să-i dăm de urmă, abia acum zece 
zile a sosit o ştafetă de la care am aflat că Wah-ta-Wah fusese 
răpită de lângă ai săi - prin vicleşugurile Scaetelui, bănuim noi, 
dar nu ştim încă nimic sigur - şi că se află acum în mijlocul 
duşmanilor, care o înfiaseră şi voiau s-o mărite cu unul din flăcăii 
lor, un mingo. Ştafeta mai spunea că un pâlc de mingoşi din care 
face parte şi ea trebuie să vină prin aceste coclauri după vânat şi 
ca să strângă nutreţ pentru vite şi că după ce vor hălădui aici 
timp de o lună, două, îşi vor lua tălpăşiţa înapoi, spre Canada; 
aşadar, dacă reuşim cumva să dăm de urma ei, vom avea poate 
norocul s-o scăpăm din mâinile lor. 

— Bine, dar dumneata, Vânătorule, ce legătură ai cu toate 
astea? îl întrebă oarecum tulburată Judith. 

— Mă privesc doar şi pe mine, fiind vorba de un prieten al 
meu. De aceea am ţinut să-l însoțesc pe Chingachgook, ca să-i 
dau o mână de ajutor; nici nu-ţi închipui ce fericit aş fi dacă vom 
izbuti s-o scăpăm pe aleasa inimii lui, atât de fericit ca şi când aş 
fi salvat-o pe iubita mea. 

— Dar iubita dumitale unde este, Vânătorule? 

— E în pădure, Judith, în fiecare creangă de copac, în stropii 
molcomi de ploaie, în roua ce poleieşte fiece firicel de iarbă, în 
norii ce plutesc pe cerul ca sineala, în păsările care ciripesc prin 
rămurişuri, în izvoarele cu unda proaspătă care îmi potolesc 
setea. 

— Nu cumva vrei să spui că până acum n-ai iubit încă nicio 
fată şi că ţi-a fost mai dragă viaţa pe care o duci? 

— Intocmai. Necazurile lui Chingachgook îmi dau prea multă 
bătaie de cap ca să mă mai gândesc la mine, până când nu s-o 
sfârşi toată povestea asta. 

— Fata care o să-ţi câştige odată şi odată inima, Vânătorule, o 
să câştige, să ştii, o inimă cinstită, o inimă în care nu se află nici 
urmă de înşelăciune ori de vicleşug şi cred că multe fete ca mine 

ar râvni asemenea biruinţă. 

Spunând aceste cuvinte, pe chipul fermecător al Judithei trecu 
parcă o umbră, în timp ce un zâmbet amar flutura pe buzele ei, 
care la orişice unduire păreau şi mai ispititoare. Observând 
această schimbare, Vânătorul de Cerbi, deşi părea puţin priceput 
să citească în inima unei femei, dintr-o delicateţe înnăscută, 
căută să aducă vorba despre altceva. 

intrucât ora la care trebuia să sosească Chingachgook era 
încă destul de departe, Vânătorul avu răgaz să chibzuiască în 
voie asupra mijloacelor de apărare şi să facă preparativele de 
rigoare, adică cele ce îi stăteau în putinţă şi care erau cerute de 
împrejurări. Experienţa lui Hutter şi firea lui prevăzătoare îi 
lăsaseră însă prea puţine lucruri de făcut în această privinţă; 
totuşi unele măsuri de precauţie îi veniră de la sine în minte 
tânărului vânător. Distanţa la care se afla castelul de cel mai 
apropiat punct de pe țărm înlătura orice teamă privitoare la 
gloanţele ce puteau fi trase de pe mal. La drept vorbind, locuinţa 
nu se găsea la o distanţă mai mare de o bătaie de puşcă, totuşi 
pentru cineva de pe țărm era cu desăvârşire imposibil să 
ochească pe vreunul din locuitorii castelului; până şi Judith 
declară că nu exista niciun fel de primejdie dinspre partea asta. 
Atâta timp, deci, cât micul lor grup rămânea stăpân pe 
fortăreață, erau la adăpost, doar dacă năvălitorii n-ar fi găsit un 
mijloc să-i răzbească, fie prin foc, fie luându-i cu asalt, fie 
folosind cine ştie ce altă stratagemă născocită de viclenia şi 
iscusinţa mingoşilor. Impotriva primei eventualităţi, Hutter luase 
măsuri temeinice; casa, în afară de acoperiş, nu putea să se 
aprindă chiar atât de lesne. Podeaua avea o serie de trape şi o 
mulţime de găleți legate cu frânghii se aflau la tot pasul, anume 
pregătite pentru asemenea împrejurare. O singură fată putea să 
stingă fără multă bătaie de cap un incendiu ce s-ar fi iscat, 
bineînţeles dacă focul nu se întindea prea mult. Judith, care 
părea iniţiată în planurile de apărare ale tatălui ei şi care ştia că 
avea şi ea de jucat un rol important în cazul când aceste planuri 
trebuiau să fie puse în practică, îi explică în amănunţime 
Vânătorului totul, cruţându-i osteneala şi timpul pe care l-ar fi 
pierdut în cazul când ar fi trebuit să-şi bată capul singur. 

Pe măsură ce ziua îşi depăna orele, apărătorii castelului 
puneau totul la punct, făcând pregătirile necesare. Judith era 
harnică foc şi se părea că simte o mare plăcere să se sfătuiască 
şi să îndrume pe noul său prieten, al cărui sânge rece în faţa 
pericolului şi nobil devotament faţă de soră-sa şi de ea, şi a cărui 

fire deschisă şi spontaneitate în simţăminte, îi cuceriseră repede 
simpatia şi-i vrăjiseră închipuirea. Ceasurile treceau nespus de 
încet pentru Vânătorul de Cerbi, nu însă şi pentru Judith. Când 
soarele începu a scăpata spre culmile înveşmântate în brădet ale 
dealurilor dinspre apus, fata îşi dădu seama cu mirare că ziua 
era pe sfârşite. Cât despre Hetty, stătuse tot timpul ferecată într- 
o muţenie posomorâtă. De felul ei nu era prea guralivă, iar dacă 
uneori avea chef de vorbă, asta se întâmpla numai datorită 
vreunei emoţii trecătoare ce înviora mintea ei plăpândă. In ziua 
aceea, însă, atât de hotărâtoare pentru toată lumea, ore întregi 
Hetty nu scoase un cuvânt, ca şi cum i-ar fi pierit graiul. De 
altfel, judecând după felul lor de a fi, cele două fete nu păreau 
chiar atât de îngrijorate de soarta lui Hutter. Niciuna nu se 
gândea că i s-ar putea întâmpla vreo nenorocire, de vreme ce 
fusese luat prizonier. O dată sau de două ori, când se îndură să 
deschidă şi ea gura, Hetty îşi dădu cu părerea, zicând că nu se 
poate ca până la urmă Hutter să nu găsească mijlocul de a 
scăpa. Deşi Judith nu avea asemenea speranţe, se bizuia totuşi 
că mingoşii vor face propuneri de răscumpărare, când îşi vor da 
seama că apărătorii castelului sunt în stare să zădărnicească 
toate uneltirile şi vicleşugurile lor. În sinea lui, Vânătorul de Cerbi 
socotea nădejdile celor două fete lipsite de orice temei şi 
continua să se pregătească şi să ia măsuri pentru viitor, ca şi 
cum n-ar fi auzit nimic. 

In sfârşit, sosi şi momentul plecării, căci se gândiseră să 
meargă câteşitrei la întâlnirea cu mohicanul, sau mai bine zis cu 
delawarul, aşa cum lui Chingachgook însuşi îi plăcea să se 
considere. După ce planul de acţiune fu bine cumpănit de 
Vânătorul de Cerbi şi împărtăşit celor două surori, tustrei se 
străduiră să-l pună în aplicare cât mai inteligent cu putinţă. Hetty 
cobori în arcă şi după ce legă două din bărci împreună, se instală 
într-una din ele şi începu s-o mâne cu vâslele spre un fel de 
poartă făcută în gardul ce împrejmuia locuinţa, intrând înăuntru 
cu ambele bărci odată. Pe urmă le încătuşă pe amândouă cu 
lanţurile fixate în pereţii clădirii. Gardul era întocmit din 
trunchiuri groase de copaci, înfipte adânc în mâlul de pe fundul 
lacului, şi avea un îndoit rost: în primul rând să separe un ocol 
folosit în scopul pentru care venise şi Hetty acolo; în al doilea 
rând să ţină la distanţă pe oricare duşman ce-ar fi încercat să se 
apropie cu barca. Luntrile depozitate acolo se aflau la adăpost, şi 
după ce poarta era închisă şi bine zăvorită, nu i-ar fi fost nimănui 
la îndemână să le scoată afară, în cazul când le-ar fi descoperit. 

Înainte de a trage zăvorul însă, Judith se strecură şi ea în ocol, 
aducând cea de a treia barcă, în timp ce Vânătorul de Cerbi se 
muncea să baricadeze uşa şi ferestrele casei, ce depăşeau 
înălţimea gardului. Întrucât totul era masiv şi rezistent, şi cum 
stăpânul castelului întrebuinţase în chip da drugi trunchiuri 
întregi de copaci tineri, ar fi trebuit cel puţin o oră, două, ca să 
poată răzbate cineva în castel, după ce Vânătorul de Cerbi îşi va 
fi isprăvit roboteala. Şi asta dacă asediatorii ar fi folosit şi alte 
unelte în afară de securi şi n-ar fi avut de întâmpinat nicio 
împotrivire. Grija cu care Hutter se ocupase de apărarea 
castelului se datora faptului că în vreo două rânduri fusese 
prădat de nişte răufăcători albi de la frontieră în lipsa lui de 
acasă şi se întâmpla destul de des să plece de acasă. 

După ce totul fu încuiat şi ferecat pe dinăuntru, Vânătorul de 
Cerbi cobori prin gârliciul unei trape în barca adusă de Judith. Pe 
urmă zăvori şi chepengul cu un drug masiv de lemn şi cu un 
lacăt solid. In sfârşit Hetty luă şi ea loc în luntrea pe care o 
scoaseră afară din ocol. Ultima măsură de precauţie fu să încuie 
poarta şi să ia cheile cu ei, în arcă. Cei trei părăsiseră acum 
castelul bine ferecat, în care nimeni n-ar fi putut răzbate decât 
cu forţa ori folosind drumul urmat de flăcău spre a ieşi din 
cetate. 

Vânătorul de Cerbi luă ocheanul, adus din timp pe bordul 
vasului cu care trebuiau să plece, şi cercetă cu luare-aminte 
coasta lacului, atât cât putea să-i permită poziţia în care se afla. 
In afară de câteva păsări, nu se vedea nici urmă de vieţuitoare, 
iar zburătoarele se vânturau de colo, colo, la umbra copacilor de 
pe țărm, căutând parcă să se adăpostească de arşiţa după- 
amiezii. Mai ales examina cu mare atenţie malurile mai 
apropiate, ca să se încredinţeze că mingoşii nu se apucaseră să 
înjghebeze vreo plută. Pretutindeni însă întâlni aceeaşi 
pustietate. 

Vom lămuri în câteva cuvinte cititorilor situaţia neprielnică în 
care se găseau cei trei tineri. Putând fi tot timpul urmăriţi de 
nişte ochi ascunşi, la rândul lor nu aveau posibilitatea să observe 
mişcările inamicilor din pricina desişului pădurii. 

— Nu se vede nicăieri ţipenie de om - spuse în sfârşit 
Vânătorul de Cerbi, lăsând în jos ocheanul şi pregătindu-se să 
intre în arcă. Dacă împeliţaţii pun cumva la cale vreo pehlivănie, 
sunt prea şmecheri ca să se dea de gol. E drept că ar fi putut 
meşteri o plută în pădure, dar până una, alta, precum se vede, 
nu i-au dat încă drumul pe apă. Deocamdată n-au de unde să 

ştie că suntem pe cale să părăsim castelul, iar dacă prind de 
veste, nu pot să ghicească încotro avem de gând să mergem. 

— Aşa e - întări Judith. Acum că totul e gata, putem, cu 
fruntea sus, fără nicio teamă că s-ar putea să ne ia urma, să 
plecăm, altminteri o să întârziem. 

— Nu, nu, lucrul ăsta trebuie făcut cu chibzuială, căci deşi 
mingoşii habar n-au de venirea lui Chingachgook şi nici de 
întâlnirea pe care ne-am dat-o, totuşi au şi ei picioare şi ochi să 
vadă încotro ne îndreptăm şi poţi fi sigură c-au să ne ia urma. O 
să încerc să-i amăgesc, însă, schimbând de câteva ori direcţia 
vasului; o să-l cârmesc când într-o parte, când într-alta, pân-or 
să cadă de-a-n-picioarele de oboseală şi s-or sătura să se mai 
ţină după noi. 

Pe cât îi stătea în putere, Vânătorul de Cerbi îşi respectă 
făgăduiala. Nu trecuseră nici cinci minute de când rostise aceste 
cuvinte şi tustrei erau îmbarcaţi pe vasul ce plutea pe lac. Bătea 
un vânt uşor dinspre nord. Tânărul întinse pânza şi îndreptă în 
aşa fel prova corăbiei, încât după câteva ocoluri line, impuse de 
direcţia vântului, vasul să poată acosta pe malul de răsărit al 
lacului. Arca nu avea de loc alura unui vas obişnuit cu pânze, 
totuşi aşa cum luneca pe faţa apei, se deplasa cu vreo trei-patru 
mile pe oră. Distanţa dintre castel şi stâncă era ceva mai mare 
de două leghe. Ştiind cât era de punctual mohicanul, Vânătorul 
de Cerbi îşi făcu în aşa fel socoteala, ca să aibă răgaz să ajungă 
la tanc, chiar dacă s-ar fi întâmplat ceva ce l-ar li silit să întârzie 
cumva pe drum. 

Era o după-amiază senină de iunie, şi niciodată parcă pânza 
aceea netedă de apă nu semănase mai puţin cu o arenă ce avea 
să fie curând stropită cu sânge. Briza uşoară abia îndrăznea să 
coboare pe oglinda apei, fluturând plăcut pe deasupra ei, ca şi 
cum s-ar fi temut să nu-i tulbure liniştea adâncă sau să-i 
încreţească suprafaţa scânteietoare. Până şi copacii păreau că 
picotească la soare, iar câteva ghemotoace de nori stăteau de 
câteva ceasuri suspendate spre nord, în zare, împietrite în 
văzduh, parcă anume puse acolo să înfrumuseţeze priveliştea. 
Câteva păsări de apă înfiorau din când în când cu aripa unda 
lacului; nu se zărea decât un singur corb ce zbura peste 
creştetele copacilor, cercetând cu un ochi atent desişul de sub 
el, ca şi cum ar fi căutat vreun stârv de vieţuitoare pe care 
adâncurile pădurii i l-ar fi oferit pentru ospăț. 

Cititorul poate a băgat de seamă că lăsând deoparte felul de a 
fi puţin cam brusc, cam repezit al lui Judith, care se datora 

faptului că trăise într-un ţinut de graniţă, graiul său era mai ales 
decât acela folosit de bărbaţii din preajmă, chiar şi decât acela al 
tatălui său. Deosebirea consta nu atât în modul cum rostea 
cuvintele, cât mai ales în alegerea lor şi în alcătuirea frazelor. 
Judith şi cu sora ei erau astfel nişte excepţii, într-adevăr 
remarcabile, printre fetele de teapa lor, pe toată întinderea 
frontierei, de aceea ofiţerii din garnizoana învecinată căutau s-o 
măgulească pe sora mai mare spunându-i că nici domnişoarele 
de la oraş nu s-ar fi priceput să vorbească mai frumos ca ea, şi 
că asta era, bineînţeles, o mare calitate. Ceea ce era departe de 
a fi adevărul adevărat, nu chiar aşa departe însă, ca să nu poată 
prilejui un compliment. Şi această calitate fetele şi-o însuşiseră 
de la mama lor, încă de mici copile. Cine era mama asta sau mai 
bine zis cine fusese, nu ştia nimeni în afară de Hutter. Murise cu 
două veri în urmă, şi, după spusele  Pripitului, fusese 
înmormântată în lac; dacă Hutter făcuse asta din superstiție sau 
numai pentru a scăpa de o belea cu săpatul gropii, era un 
subiect ce dăduse din prisos apă la moară gurilor rele de prin 
partea locului. 

— Trebuie neapărat să ajungem în dreptul stâncii la 
scăpătatul soarelui? întrebă Judith pe tânărul vânător, lângă care 
se aşezase. 

Vânătorul de Cerbi mânuia vâsla de la cârmă, în timp ce ea 
lucra cu acul nu ştiu ce găteli femeieşti, ce nu păreau a fi câtuşi 
de puţin potrivite cu starea ei; era chiar curios, într-adevăr, să 
vezi aşa ceva, acolo, în mijlocul codrilor. 

— Ce o să se întâmple dacă sosim ceva mai devreme sau mai 
târziu? Ar fi o nesocotinţă din cale-afară de mare să zăbovim 
prea mult lângă mal, în preajma stâncii! 

— Ai dreptate, Judith, aici e toată încurcătura! Stânca se află 
la o bătaie de puşcă de țărm, şi nu cred c-ar fi bine nici să-i dăm 
prea mult târcoale, şi nici să ne apropiem mai mult decât 
trebuie. Când ai de-a face cu pieile roşii trebuie să chibzuieşti 
bine lucrurile şi să-ţi iei tot felul de măsuri; şi ştii de ce? Pentru 
că pieile roşii adulmecă repede orişice şiretlic. După cum vezi, 
Judith, în momentul ăsta nu ne îndreptăm nicidecum spre telul 
nostru, ci ne-am abătut puţin spre est, ca să le dăm de furcă 
mingoşilor şi să-i facem să-şi ostenească zadarnic picioarele. 

— Dar ce, nu cumva crezi, vânătorule, că sunt cu ochii pe noi 
şi ne pândesc fiece mişcare? Şi eu care speram că s-au retras în 
pădure şi ne-au lăsat pentru câteva ceasuri în pace. 

— Aşa ceva numai o femeie îşi putea închipui. Nu există răgaz 

pentru o piele roşie când se află pe picior de război, şi trebuie să 
stea necontenit la pândă; în momentul ăsta, de pildă, să ştii că 
nu ne slăbesc o clipă din ochi, deşi între noi şi ei se află atâta 
apă. Trebuie neapărat să ajungem în dreptul stâncii, aşa cum am 
plănuit, şi să facem ce-om face ca becisnicii ăştia să ne piardă 
urma. Am auzit că mingoşii au un miros de copoi, dar chibzuiala 
unui om alb poate foarte bine să se măsoare cu ascuţimea 
simțului lor. 

Între timp, Judith începuse să stea mai nestingherit de vorbă 
cu Vânătorul de Cerbi, dând în vileag interesul sporit pe fiece 
clipă, pe care i-l trezise acesta; datorită însă firii simple a 
tânărului vânător şi caracterului ei hotărât, precum şi faptului că 
fata era pe deplin conştientă de farmecele ei, Judith nu se 
strădui să-şi ascundă simţămintele aşa cum ar fi făcut în alte 
împrejurări. Nu s-ar fi putut spune că avea o fire prea zvăpăiată, 
deşi adesea privirile ei erau poate cam îndrăzneţe şi numai 
datorită frumuseţii ei deosebite nu dădeau loc unor bănuieli 
supărătoare în privinţa cuminţeniei, dacă nu chiar a purtării sale. 
Nimeni totuşi nu s-ar fi gândit s-o judece cu asprime, fiindcă 
Judith se uita cu aerul cel mai firesc la Vânătorul de Cerbi şi cu o 
sinceritate pe care o au îndeobşte cele mai curate simţăminte ce 
sălăşluiesc în inima unei femei. Un lucru vrednic de remarcat e 
faptul că deşi tatăl lor se afla de atâta timp în mâinile mingoşilor, 
niciuna dintre fete nu dădea semne de nelinişte; dimpotrivă, 
după cum spuneam mai înainte, experienţa vieţii le sporea 
încrederea şi amândouă erau atât de convinse că vor reuşi până 
la urmă să-l răscumpere, încât numai aşa ne putem explica 
aparenta lor indiferenţă. Odată, mai de mult, când Hutter căzuse 
în mâinile irochezilor, fusese destul să le aducă plocon câteva 
piei ca să-i dea drumul fără multă vorbă. Asta se întâmpla însă 
pe vremea când Franţa şi Anglia se aflau în raporturi paşnice, 
lucru despre care fetele habar n-aveau. Pe atunci, indienii erau 
strânşi în chingi de politica celor două guvernări coloniale şi nu 
erau încurajați să se războiască între ei. 

In timp ce Judith turuia mereu din gură, încântătoare ca de 
obicei, Hetty stătea mai departe tăcută, preocupată. O singură 
dată, numai, se apropiase de Vânătorul de Cerbi ca să-l întrebe 
ce are de gând şi prin ce mijloace chibzuia să-şi pună planul în 
aplicare. Limbuţia ei însă se mărgini doar la atâta. Indată ce 
întrebările scurte pe care i le adresă Vânătorului căpătară un 
răspuns precis şi cât se poate de binevoitor, se reîntoarse la 
locul ei şi continuă să lucreze la o haină groasă pentru taică-său, 


115 


— James Fenimore Cooper — 


îngânând molcom o melodie întreruptă în răstimpuri de câte un 
oftat. 

Aşa trecu timpul şi în momentul când soarele începu să 
coboare după culmea zimţată a brădetului ce înveşmânta 
coastele dealurilor dinspre apus, sau mai bine zis cu vreo 
douăzeci de minute înainte de a fi scăpătat de tot, arca se găsea 
în dreptul locului unde Hutter şi Harry căzuseră prizonieri. 
Cârmind mereu vasul când încolo, când încoace, Vânătorul de 
Cerbi reuşise să stârnească nedumeriri printre mingoşi asupra 
țelului călătoriei sale. Pieile roşii care urmăreau cu atenţie fiece 
mişcare a lui îşi închipuiau probabil că voia să intre cumva în 
legătură cu prizonierii şi abia aşteptau să coboare pe mal, gata 
oricând să se năpustească asupra lui. Era un tertip destul de 
bine ticluit, întrucât lărgimea golfului, cotul pe care-l făcea lacul 
în partea aceea şi ţărmul scund şi mlăştinos îi dădeau 
posibilitatea arcei să se apropie de stâncă, fără să lase în schimb 
răgaz urmăritorilor, dacă într-adevăr aveau tabăra acolo unde 
bănuia el, să-l atace, dat fiind că aveau atâta drum de făcut. 
Pentru ca stratagema să prindă şi mai bine, Vânătorul de Cerbi 
dădea mereu târcoale țărmului apusean, atâta cât îi îngăduia 
prudenţa. La un moment dat le spuse fetelor să intre în casă, 
adică în cabină, se pitula apoi şi el după parapetul arcei şi cârmi 
brusc vasul, silindu-l să se răsucească în loc, ca pe urmă s-o 
pornească în direcţia obârşiei râului. Ilmpinsă de vântul ce se 
înteţise, arca înainta tot mai repede, aşa încât planul ticluit 
părea să aibă sorţi de izbândă, cu toate că mersul ăsta cârmiş, 
ca de crab, al vasului, îl silea pe conducător să ţină capul întors 
mereu într-altă direcţie decât aceea spre care se îndrepta de 
fapt. 


Capitolul IX 


Cititorul ar fi destul de mult ajutat în înţelegerea peripeţiilor 
pe care le vom povesti mai departe, dacă ar avea în faţa ochilor 
un plan cât de sumar al locurilor unde se petrece acţiunea, în 
aşa fel încât să le poată cuprinde dintr-o privire. Reamintim că 
bazinul lacului avea un contur neregulat, mai mult sau mai puţin 
oval, dar cu o sumedenie de golfuri şi peninsule ce-i 
înfrumuseţau țărmurile. Întrucât mai peste tot, cu mici excepţii, 
malul se ridica, abrupt, din apă, chiar dacă nu era peste tot chiar 
atât de înalt ca să acopere zarea, peste undele liniştite spânzura 

o perdea de frunze aproape neîntreruptă, deoarece arborii ce 
creşteau pe coastele râpoase, perpendicular pe țărm, îşi 
întindeau cu atâta râvnă braţele lungi spre lumină încât pe 
alocuri trunchiurile drepte îşi răsfirau rămurişul până la o 
distanţă de patruzeci ori cincizeci de picioare de țărm. 

Din punctul unde se afla arca în momentul acela, castelul nu 
se putea vedea din pricina unui promontoriu de la extremitatea 
nordică a lacului. Era un dâmb împădurit, mai înalt decât 
celelalte, dar tot aşa rotunjit ca şi ele, ce îngrădea orizontul în 
partea aceea, dominând semeţ minunata privelişte şi lungind 
conturul bazinului cu mai bine de o milă. Am arătat mai înainte 
cum se scurgea apa din lac, trecând pe sub bolțile de frunziş ale 
copacilor ce creşteau pe amândouă malurile râului. Am spus apoi 
că stânca unde Vânătorul de Cerbi urma să-şi aştepte prietenul 
era locul predilect de întâlnire al oamenilor din împrejurimi şi se 
afla chiar la obârşia râului, nu prea departe de țărm. Era un 
bolovan mare, stingher, scăldat de undele lacului, rămas acolo 
probabil de pe vremea când apele înecaseră pământul din 
preajmă, săpându-şi un făgaş de scurgere în râu, şi căpătase cu 
timpul o anumită formă sub acţiunea exercitată veacuri de-a 
rândul de elementele naturii. Inalt de aproape şase picioare, şi 
după cum am mai spus semăna cu un stup de albine sau cuo 
căpiţă de fin. Comparaţia din urmă este mai apropiată de 
realitate nu numai în ce priveşte forma, dar şi dimensiunile 
stâncii care se afla acolo - şi se mai află încă şi acum pentru că 
locurile înfăţişate de noi există cu adevărat - la vreo cincizeci de 
picioare de mal; adâncimea apei în punctul acela nu trecea de 
două picioare, cu toate că erau perioade în care creştetul, ca să 
zicem aşa, rotunjit al stâncii era acoperit cu totul de valuri. 
Crengile copacilor din apropiere crescuseră atât de lungi încât, 
privite de departe, păreau să alcătuiască un fel de punte între 
mal şi steiul de piatră. Un falnic brad, mai cu seamă, îşi 
desfăşura larg rămurişul închipuind un baldachin deasupra unui 
jilţ pe care stătuseră o mulţime de căpetenii din inima codrilor, 
atâta amar de ani. 

Când ajunseră la vreo două-trei sute de picioare de mal, 
Vânătorul de Cerbi se grăbi să strângă pânzele şi să arunce 
ancora, constatând că arca derivase într-o direcţie paralelă cu a 
vântului ce bătea spre stâncă. Deplasarea vasului fu stăvilită în 
momentul când, împinsă de vânt, corabia se întoarse cu prova în 
bătaia acestuia. Imediat, Vânătorul de Cerbi lăsă să lunece în 
apă parâma ancorei şi aşteptă până ce vasul ajunse să se 

proptească în stâncă, pe cât putea de repede să-l mâne într- 
acolo suflarea vântului. Întrucât arca plutea la suprafaţa apei, 
treaba asta nu ceru prea mult timp, aşa că tânărul opri deriva, 
de îndată ce fetele îi dădură de veste că prova corăbiei se află la 
vreo cincisprezece sau optsprezece picioare de ţinta propusă. 

Toată această manevră Vânătorul de Cerbi o executase cu cea 
mai mare iuţeală, căci, deşi n-avea nicio îndoială că duşmanul 
fusese la pândă tot timpul, neslăbindu-l din ochi, nădăjduia totuşi 
că reuşise să-l pună în încurcătură prin mişcările aparent 
şovăitoare ale vasului. Mingoşii - se gândea el - n-aveau cum să- 
şi dea seama că stâncă era țelul unde voia să ajungă, numai 
dacă vreunul din prizonieri nu-l trădase cumva, ceea ce era atât 
de puţin probabil încât n-avea de ce să fie îngrijorat. Cu toată 
repeziciunea şi energia manevrelor executate, nu se încumetă să 
se apropie prea mult de țărm, înainte de a-şi fi luat toate 
precauţiile ca să-şi asigure la nevoie retragerea. Rămăsese cu 
parâma ancorei în mână, în timp ce Judith stătea la fereastra 
cabinei şi observa stânca şi malul, ca să-i poată da de ştire în 
cazul când ar fi ieşit la iveală vreun prieten sau vreun duşman. 
Hetty stătea şi ea la pândă, având îndatorirea să nu scape din 
ochi rămurişul ce se boltea deasupra capetelor lor, ca nu cumva 
să fie vreun inamic căţărat într-un copac, de unde putea să 
ţintească în orice punct de pe arcă, aşa încât vasul cu cabină cu 
tot era la cheremul lui. 

— Nu e nimeni pe stâncă? întrebă, în momentul când arca se 
opri din derivă, Vânătorul de Cerbi, socotind că ar fi o 
imprudenţă fără rost să se apropie mai mult de mal. Judith, îl 
vezi cumva pe şeful delawar? 

— Nu văd nimic, Vânătorule. Nici stâncă, nici prundişul, nici 
copacii şi nici lacul nu par să fi văzut de când sunt ele pe lume 
ţipenie de om. 

— Fii atentă, Judith, fii atentă şi dumneata, Hetty, să ştii că 
orişice puşcă e ageră foc, iute de picior şi are o limbă înveninată 
a dracului. Aşa că fiţi cu ochii în patru, gata să daţi alarma şi 
luaţi seama să nu rămâneţi descoperite. Mi s-ar rupe inima dacă 
vreuna din voi ar păţi ceva. 

— Şi dumneata, Vânătorule! exclamă Judith care se uita pe 
ferestruică afară, întorcându-şi spre el chipul încântător şi 
aruncându-i o privire recunoscătoare şi plină de gingăşie 
flăcăului. Fii atent şi ai grijă să nu te vadă mingoşii! Un glonte 
poate fi la fel de vătămător pentru dumneata, ca şi pentru noi, şi 
dacă s-ar întâmpla cumva să fii rănit, am suferi şi noi la fel ca 

dumneata. 

— Să nu-ți fie teamă pentru mine, Judith, n-avea nicio grijă, 
fetiţo dragă, şi nu te mai uita aşa la mine, deşi, ce-i drept, 
privirea dumitale e atât de dulce, de îmbietoare; ai face mai bine 
să nu scapi din ochi stânca, țărmul şi... 

In momentul acela Vânătorul de Cerbi fu întrerupt de un țipăt 
uşor; în timp ce el o judeca aşa cu vorbe repezite, gesticulând de 
zor, fata îşi aruncase deodată ochii pe fereastră. 

— Ce e? Ce s-a întâmplat, Judith? se grăbi el să întrebe. Se 
vede ceva? 

— E un om pe stâncă! Un indian înarmat şi boit din cap până-n 
picioare! 

— Unde poartă pana de vultur? se interesă Vânătorul de Cerbi, 
dând drumul parâmei din mâini, ca să se apropie încă puţin de 
locul întâlnirii. În creştetul capului, cum o poartă de obicei 
războinicii, ori la urechea stângă? g 

— Chiar aşa, la urechea stângă. Imi zâmbeşte şi murmură 
ceva: parc-ar vrea să spună „mohican”! 

— Slavă domnului; în sfârşit, e Şarpele cel Mare! exclamă 
tânărul, lăsând funia să-i lunece din mână până când auzi o 
izbitură uşoară în capătul celălalt al vasului, după care apucă iar 
parâmă şi începu s-o tragă în sus, fiind sigur că îşi atinsese 
scopul. 

In momentul acela uşa cabinei se dădu de perete şi un indian 
străbătu în fugă încăperea îngustă cu braţele întinse spre 
Vânătorul de Cerbi, strigând: „Hugh”! Judith şi Hetty scoaseră 
amândouă deodată un țipăt şi în aceeaşi clipă văzduhul clocoti 
de urletele a douăzeci de indieni, care dăduseră buzna, sărind 
printre crengi, pe malul lacului; ba încă unii dintre ei, făcându-şi 
vânt prea tare, căzură în apă. 

— Trage parâma, Vânătorule! strigă Judith, repezindu-se să 
zăvorască uşa cabinei, ca nu cumva inamicul să năvălească 
înăuntru, aşa cum făcuse puţin mai înainte delawarul. Trage, e 
vorba de viaţă şi de moarte, lacul este împânzit de băştinaşi care 
ne urmăresc! 

Tinerii, pentru că Chingachgook se grăbi să vină imediat în 
ajutorul prietenului său, nu aşteptară să fie rugaţi de două ori şi 
se apucară de treabă, cu o sârguinţă ce vădea că-şi dădeau bine 
seama cât de gravă era situaţia. 

— Trage, Vânătorule! Pentru numele lui Dumnezeu, trage 
odată! strigă din nou Judith din dreptul ferestrei. Afurisiţii se 
azvârl în apă ca nişte copoi după vânat! Ah! uite cum se clatină 


119 


— James Fenimore Cooper — 


vasul! Cei din faţă au intrat în apă până la subsuori, şi tot nu se 
lasă: acum, acum au să se agaţe de arcă. 

Fata dădu iar un țipăt uşor, urmat de un chiot de bucurie, 
primul fiind prilejuit de strădaniile disperate ale năvălitorilor care 
se sileau să-i ajungă, iar celălalt, de zădărnicia acestor strădanii. 
Arca se pusese, încet, încet, în mişcare, ieşind în larg şi începuse 
a câştiga în viteză, aşa că duşmanii rămaseră cu buzele umflate, 
întrucât cei doi tineri nu puteau să vadă ce se întâmpla îndărăt 
din pricina cabinei ce le astupa vederea, le întrebau mereu pe 
fete: 

— Ei, ce se mai întâmpla? Care mai e situaţia? Tot se mai ţin 
după noi? Ori s-au lăsat păgubaşi? 

— S-au topit, de parcă nici n-ar fi fost. Ultimul tocmai se 
afundă acum în pădure, gata, a dispărut şi el în desiş! Bine c-ai 
reuşit să dai de prietenul dumitale şi am scăpat teferi cu toţii! 

Tinerii se mai opintiră o dată, mânând degrabă arca spre 
ancora pe care o ridicară sus, ca după o bună bucată de drum s- 
o lase iarăşi să lunece în apă; şi atunci abia, pentru prima oară 
de când se regăsiseră, se opriră să mai răsufle. Întrucât corabia 
se găsea în acel moment la câteva sute de picioare de țărm, 
ieşind cu totul din bătaia puştii, nu mai exista nicio primejdie şi, 
deci, puteau să-şi îngăduie un răgaz înainte de a trece la 
acţiune. 

Felul în care se desfăşură întâlnirea celor doi prieteni, fu într- 
adevăr, foarte original. Chingachgook, tânăr indian, înalt, chipeş 
şi cu înfăţişare atletică, întâi şi-ntâi avu grijă să-şi cerceteze 
arma, ridicându-i cocoşul să vadă dacă nu se umezise cumva 
pulberea. După ce se asigură în privinţa acestui lucru deosebit 
de important pentru el cercetă din ochi, pe furiş, cu o privire 
ageră interiorul ciudatei cabine de pe bord şi pe cele două fete. 
Nici după aceea însă nu deschise gura, căutând parcă să evite cu 
tot dinadinsul curiozitatea femeilor şi întrebările pe care de bună 
seamă voiau să i le pună. 

— Judith şi Hetty - făcu Vânătorul de Cerbi prezentările cu o 
politeţe firească, câtuşi de puţin convenţională - dânsul e şeful 
mohican despre care v-am vorbit, îl cheamă Chingachgook, 
adică pe limba noastră Şarpele cel Mare, poreclit aşa pentru 
înţelepciunea, cumpătul şi dibăcia sa, cel mai bun şi cel mai 
vechi prieten al meu. Mi-am dat seama că el trebuie să fie, după 
pana de vultur de la urechea stângă, întrucât de obicei irochezii 
o poartă înfiptă în smocul de păr din creştetul capului. 

Deşi Chingachgook înţelegea şi ştia să vorbească limba 

engleză, nu-i plăcea s-o folosească pentru a-şi exprima 
gândurile, ca de altminteri majoritatea pieilor roşii. Primi 
politicos, aşa cum îi şade bine unui şef de trib, strângerea 
cordială de mină a Judithei şi salutul sfios al celeilalte surori, apoi 
se întoarse din nou către prietenul său, ca şi cum ar fi aşteptat 
să-i împărtăşească în sfârşit proiectele sale, şi să-i povestească 
ce se mai întâmplase de la ultima lor întâlnire. Ghicindu-i gândul, 
Vânătorul le explică fetelor cum stăteau lucrurile: 

— Acum că soarele a scăpătat, o să înceteze şi vântul, aşa că 
nu mai e nevoie să vâslim. Peste vreo jumătate de oră sau şi mai 
puţin chiar n-o să mai fie nicio suflare de vânt sau o să adie briza 
dinspre sud, şi atunci o să ne putem întoarce la castel. Până una- 
alta, delawarul şi cu mine mai avem câte ceva de discutat, să 
vedem ce putem face de aci înainte. 

Nu mai este necesar să intrăm în amănuntele celor povestite 
de Vânătorul de Cerbi, care făcu o scurtă recapitulare a 
peripeţiilor cunoscute cititorilor noştri. Oricum n-ar strica să 
arătăm că istorisindu-i aceste întâmplări, Vânătorul se mulţumi 
să le cuprindă pe toate într-un mic rezumat, ferindu-se să 
pomenească ceva despre incidentul cu irochezul, incident din 
care ieşise biruitor, şi despre strădaniile pe care le făcuse de 
hatârul celor două fete părăsite. După ce prietenul său isprăvi, 
delawarul începu a povesti la rândul său, sentenţios şi cu 
solemnitate. Infăţişă lucrurile precis şi în puţine cuvinte, fără să 
se piardă în amănunte ce nu aveau nimic de-a face cu plecarea 
lui din satul de baştină, drumul pe care-l făcuse, despărţindu-se 
de ai săi şi sosirea sa în valea râului Susquehanna. În timp ce se 
afla pe malul acestei ape, descoperise la o distanţă de aproape o 
milă de locul de vărsare o urmă ce-i dăduse de ştire că duşmanii 
săi erau în preajmă. Cum se pregătise din vreme pentru această 
împrejurare, dat fiind că plecase anume de acasă în căutarea 
unei cete de irochezi despre care aflase că băteau pădurile după 
vânat sau poate cu gânduri războinice, în loc să se înspăimânte 
în faţa acestei descoperiri, aşa cum ar fi fost de aşteptat, o 
socoti dimpotrivă un prilej norocos, căutând totuşi să-şi ia 
măsurile de precauţie necesare în asemenea cazuri. La început o 
pornise pe valea râului în sus spre obârşie şi tot căutând din ochi 
stânca, găsise o nouă urmă. Ceasuri întregi dăduse târcoale 
cetei duşmane, doar, doar îi va ieşi în cale iubita sau va înhăţa 
vreun duşman pe care să-l scalpeze; la drept vorbind, nici el nu 
ştia care din aceste dorinţe era mai arzătoare. Adăstase aşa, 
pitulat, în preajma lacului, ieşind doar când şi când din ascunziş, 

ca să arunce o privire peste întinsul apei, să vadă ce se mai 
întâmpla. Din clipa când zărise arca, n-o mai scăpase din ochi, 
deşi tânărul şef n-avea de unde să ştie că vasul cu pricina avea 
să-i dea în sfârşit prilejul mult aşteptat să-şi întâlnească 
prietenul. Faptul că plutea aşa, fără nicio ţintă pe lac şi că era 
cârmuită de albi, îl făcuse să-şi dea seama până la urmă de 
adevăr. Din clipa aceea nu se mai gândise decât cum să facă să 
se urce pe bord, aşteptând doar momentul prielnic. Şi în vreme 
ce soarele scăpăta în zare, căutase să repereze cât mai bine 
stânca, apoi ieşise din pădure şi văzuse corabia zăbovind în 
dreptul pietrei scăldate de undele lacului, gata să-l primească pe 
bord. Se ştie ce s-a întâmplat mai departe, cum li se arătase 
celor de pe vas şi în ce fel ajunsese pe punte. 

Deşi  Chingachgook stătuse ore întregi la pândă, 
supraveghindu-şi inamicii, faptul că se năpustiseră după el, din 
senin, abia în clipa când pusese piciorul pe vas, şi-l urmăriseră 
cu atâta înverşunare, fusese o surpriză tot atât de mare pentru 
el, ca şi pentru prietenul său. 

— Ascultă, Şarpe - îl descusu Vânătorul de Cerbi, după ce 
amicul său îşi încheie scurta dar inteligenta sa povestire; trebuie 
să spunem că Vânătorul folosea şi el graiul delawarilor, dar că 
noi vom tălmăci vorbele lui spre a veni în ajutorul cititorului. 
Ascultă, Şarpe, ia spune, în timp ce iscodeai aşa, dând târcoale 
mingoşilor, n-ai văzut cumva ce se întâmplă cu prizonierii lor - 
tatăl celor două fete şi încă un bărbat care pare-mi-se că-i iubitul 
uneia dintre ele? 

— Chingachgook i-a văzut, cum să nu. Un moşneag şi un 
indian în floarea vârstei, ca un brad scorburos lângă un pin 
falnic. 

— N-ai brodit-o rău, delawarule, zău n-ai brodit-o rău. Moş 
Hutter, ce-i drept, a început să se cam usuce, deşi s-ar putea 
scoate destui butuci zdraveni din trunchiul său, iar cât priveşte 
pe Harry cel Pripit, înalt cum e, vânjos şi chipeş, poate fi într- 
adevăr socotit o mândrie a pădurii omeneşti. Erau cumva legaţi 
fedeleş sau puşi la cazne? Te întreb, fiindcă fetele ar fi fericite să 
afle veşti mai bune despre ei. 

— Nici gând, Vânătorule. Mingoşii sunt prea mulţi ca să-şi vâre 
prada în cuşcă. Unii stau la pândă, în timp ce alţii dorm; unii sunt 
iscoade, iar alţii vânează. Astăzi feţele palide sunt găzduite 
frăţeşte; ca mâine, cine ştie, s-ar putea totuşi să le jupoaie 
scăfârliile. 

— Da, aşa sunt mingoşii, au toanele lor, n-ai ce să le faci. 

Judith şi Hetty, am să vă spun noutăţi, delawarul tocmai îmi 
povestea că nici tatăl vostru şi nici Harry n-au păţit nimic, 
dimpotrivă o duc la fel de bine ca şi noi, atâta numai că nu-s 
liberi. 

— Mă bucur să aud asemenea veşti, Vânătorule - răspunse 
Judith - şi acum că a venit prietenul dumitale, trebuie să găsim 
până la urmă un mijloc să-i răscumpărăm. Dacă în tabăra 
duşmană s-ar afla cumva şi femei, am nişte găteli după care 
sunt sigură că le-ar lăsa gura apă, ba, la nevoie, am putea 
deschide şi cufărul şi acolo cred c-o să găsim destule lucruri care 
i-ar ispiti pe şefi. 

— Judith - spuse zâmbitor flăcăul, sorbind-o din ochi, ceea ce 
cu tot întunericul ce coborâse între timp nu scăpă privirii agere a 
fetei - crezi oare c-o să te rabde inima să te desparţi de 
asemenea scumpeturi ca să-i slobozeşti pe prizonieri, chiar dacă 
unul dintre ei ţi-e tată, iar celălalt ţi-a jurat iubire veşnică şi vrea 
să se însoare cu tine? 

Fata se îmbujora toată, de ciudă, fireşte, dar mai ales din 
pricina unui gingaş şi proaspăt simţământ ce-i încolţise în piept 
şi care datorită toanelor năstruşnice ale inimii o făceau să ţină 
mai mult la buna părere a tânărului, decât la părerea oricărui alt 
om de pe lume. Instinctiv căută să alunge pornirea de ciudă, şi-i 
răspunse atât de prompt şi de hotărât, încât mezina se simţi 
îndemnată să se apropie şi să tragă cu urechea, deşi mintea ei 
mărginită nu putea să înţeleagă ce se petrecea într-o inimă atât 
de vicleană, de nestatornică şi de pătimaşă ca a surorii sale, 
inima unei frumuseți răsfăţate şi măgulite de toată lumea. 

— Uite ce e, Vânătorule - rosti Judith după o clipă de 
cumpănire - vreau să fiu cinstită cu dumneata. E adevărat, a fost 
un timp când ceea ce numeşti dumneata „scumpeturile” mele 
îmi erau dragi ca ochii din cap; acum însă simt că s-a schimbat 
ceva. Cu toate că Pripitul nu înseamnă nimic pentru mine, şi nici 
nu poate să însemne vreodată, aş da tot ce am să-l ştiu liber. Şi 
dacă aş face una ca asta pentru un fanfaron, un zurbagiu şi o 
gură spartă ca Harry, care n-are spre lauda sa decât un chip 
arătos, îţi dai seama, cred, ce aş fi în stare să fac pentru cel care 
mi-e tată. 

— Sună frumos tot ce-mi spui şi e pe măsura sufletului 
femeiesc. Cunosc aceste simţăminte, fiindcă le-am întâlnit 
adesea şi la fetele delawarilor. Am avut prilejul să le văd, şi nu 
numai o singură dată, jertfindu-şi dorinţele deşarte pentru 
imboldurile inimii lor. La fel trebuie să fie, cred, şi cele albe la 

obraz. Femeia e dăruită cu o inimă simţitoare şi ascultă aproape 
întotdeauna ceea ce-i şopteşte ea! 

— Crezi că mingoşii l-ar lăsa slobod pe tata dacă eu şi Judith 
le-am da tot ce avem mai de preţ? întrebă Hetty, naivă şi blajină 
cum îi era firea. 

— Femeile lor poate că ar avea un cuvânt de spus, Hetty 
dragă, în privinţa asta. Am uitat să te întreb, Şarpe, ce e cu 
femeile înverşunaţilor ăstora. Şi-au adus mulţi din ei nevestele în 
tabără? 

Delawarul auzise şi pricepuse tot ce se vorbise până atunci, 
însă stătuse nemişcat cu aerul acela solemn şi plin de distincţie 
al pieilor roşii, ţinând capul întors ca şi cum n-ar îi fost câtuşi de 
puţin atent la discuţie, de care era cu totul străin. La întrebarea 
prietenului său, însă, răspunse rituos, ca de obicei. 

— Şase - preciză el, ridicând în sus toate degetele de la una 
din mâini, şi degetul mare de la cealaltă - în afară de ea. Se 
gândea la draga lui, pe care o înfăţişă cu poezia şi sinceritatea 
unui om al naturii, punând mâna pe inimă. 

— Ai văzut-o aşadar, Şarpe, ai putut să-ţi arunci ochii asupra 
gingaşei sale făpturi, ori să te apropii de ea şi să-i cânţi la ureche 
cântecul mult dorit? 

— Nu, Vânătorule, erau prea mulţi copaci între noi şi prea 
dese frunzele de pe crengi, ca norii ce acoperă cerul în preajma 
furtunii. In schimb Chingachgook a putut să audă râsul lui Wah- 
ta-Wah. A ştiut să-l deosebească de râsul celorlalte femei 
irocheze şi i-a sunat la ureche ca un ciripit de pitulice. 

— Într-adevăr poţi să te bizui pe auzul unui îndrăgostit şi mai 
ales al unui delawar care cunoaşte fiece şoaptă a pădurii. Nu ştiu 
de ce, Judith, dar atunci când în inimile a doi tineri, un băiat şi o 
fată, încolţesc anumite sentimente ce-i leagă unul de altul ţi-e 
mai mare dragul să vezi cu câtă desfătare îşi pleacă fiecare 
dintre ei urechea la râsul sau vorbele celuilalt. Am văzut astfel 
războinici fioroşi ascultând cu sfinţenie trăncăneala şi chicotelile 
unor fetişcane ca şi cum ar fi ascultat un cântec. 

— Dar dumneata, Vânătorule - sări de colo Judith, cu o 
pasiune pe care n-o punea de obicei în vorbele sale - n-ai simţit 
niciodată ce vrăjit sună în auz râsul fetei pe care o iubeşti? 

— Dumnezeu să-ţi dea sănătate, fată dragă! Dar ce să-ţi spun, 
n-am avut parte să trăiesc prea mult în mijlocul oamenilor albi ca 
să simt aşa ceva. Nu cunosc deci acest simţământ care de bună 
seamă e firesc şi îndreptăţit, dar crede-mă, pentru mine nu 
există zvon mai dulce decât suspinele vântului prin rămurişul 

copacilor şi murmurul unui izvor ce ţâşneşte rece şi proaspăt, în 
afară de - continuă el, lăsând capul în jos şi gândindu-se o clipă - 
desigur, în afară de răsuflarea unui copoi pe care-l cunosc când 
adulmecă urmele unui cerb dolofan. 

Judith se îndepărtă gânditoare, agale; nu era nici umbră de 
cochetărie premeditată în oftatul uşor, puţin tremurat ce-i scăpă 
în clipa aceea din piept. La rândul ei Hetty asculta cu o 
neprefăcută curiozitate, deşi, în simplitatea ei, nu se putea 
dumeri de ce flăcăului îi plăcea mai mult freamătul pădurilor 
decât viersul unei fete, ori clinchetul vesel al unui râs nevinovat. 
Obişnuită totuşi să se bizuie pe judecata surorii sale, intră şi ea 
îndată după Judith în cabină, unde se aşeză pe un scaun şi căzu 
pe gânduri, rumegând în minte cine ştie ce întâmplare, hotărâre 
sau părere, care pentru toţi ceilalţi în afară de ea era o taină. 
Rămânând singuri, Vânătorul de Cerbi şi cu prietenul său 
reînnodară firul conversaţiei. 

Tânărul vânător cu faţa palidă se află de mult aici pe lac? 
întrebă delawarul după ce aşteptă politicos un timp să deschidă 
celălalt vorba. 

— Numai de aseară, Şarpe dragă; am avut totuşi timp 
berechet ca să văd şi să fac o mulţime de lucruri. 

Privirea pe care indianul o aţinti asupra prietenului său era 
atât de pătrunzătoare, încât parcă nici nu se sinchisea că afară 
era noapte. Uitându-se la el, Vânătorul întâlni doi ochi arzători ca 
de panteră sau de lup căzut în capcană. Inţelegând tâlcul acestei 
priviri adânci, răspunse într-o doară, aşa cum îşi închipuia el că 
ar fi mai potrivit cu modestia de care trebuia să dea dovadă un 
om civilizat. 

— E chiar aşa cum bănuieşti, Şarpe. Ba, cam aşa. E adevărat, 
m-am întâlnit cu inamicul, mai mult încă, aş putea spune că am 
şi dat piept cu el. 

Delawarul scoase un strigăt de bucurie şi de triumf. Apoi, 
punând mâna pe braţul prietenului său, îl întrebă nerăbdător 
dacă făcuse cumva rost de nişte scalpuri. 

— Îți spun să ştii şi am s-o spun sus şi tare în faţa întregului 
trib delawar cu Tamenund şi cu tatăl tău, marele Uncas, în faţa 
lumii întregi, că e un lucru împotriva obiceiurilor unui om 
civilizat! După cum vezi, pielea de pe ţeasta mea a rămas la 
locul ei, Şarpe; când unul dintre luptători e şi creştin şi alb, 
numai scăfârlia lui poate fi în primejdie. 

— Şi cum, niciun irochez n-a fost răpus? Socot că Vânătorul de 
Cerbi n-a fost numit aşa pentru că nu vede nici la doi paşi sau că 

nu ştie să tragă cu puşca! 

— In privinţa asta, şefule, eşti aproape de adevăr, aş putea 
spune chiar că ai dreptate. Mărturisesc că totuşi un mingo s-a 
prăpădit. 

— Un şef? întrebă celălalt cu un aprig interes. 

— Ei, asta nu mai am de unde să ştiu! Era şmecher şi viclean 
dar inimos, şi poate că era destul de bine privit de ai săi ca să fi 
dobândit acest rang. Omul ce-i drept s-a luptat cu iscusinţă, deşi 
ochiul său n-a fost destul de ager pentru un om ca mine care a 
învăţat să mânuiască arma alături de tine, delawarule. 

— Prietenul şi fratele meu l-a sfârtecat? 

— La ce bun, când a murit în braţele mele? Trebuie odată şi- 
odată să-ţi spun adevărul. A luptat, iar eu i-am ţinut piept. Am 
biruit, dar nu puteam să săvârşesc o nelegiuire. 

— Bine! Vânătorul de Cerbi este o faţă palidă, delawarul însă o 
să caute învinsul să-i ia scalpul ca să-l spânzure de un stâlp, 
cântând un cântec în cinstea Vânătorului, când ne-om întoarce 
acasă. Căci cinstea e a tribului şi nu trebuie lăsată să se piardă. 

— Lesne de spus, dar greu de făcut. Leşul mingosului se află 
acum în mâinile alor săi, dacă nu cumva a şi fost îngropat 
undeva, unde un delawar, cât ar fi el de viclean, nu va izbuti să-l 
descopere niciodată, ca să-i jupoaie ţeasta. 

Era întuneric beznă, cerul fiind înnourat şi stelele învăluite. 
Vântul din nord se astâmpărase, ca întotdeauna după apusul 
soarelui şi o briză uşoară începuse să bată dinspre sud. 
Schimbarea aceasta fiind prielnică planurilor sale, Vânătorul de 
Cerbi, ridică ancora, şi arca se urni din loc imediat, deplasându- 
se cu oarecare viteză spre mijlocul lacului. Pânza fu întinsă în 
momentul când iuţeala vasului spori până la aproape două mile 
pe oră. Întrucât nu mai era nevoie să vâslească, treabă cu care o 
piele roşie nu se împacă de loc, Vânătorul de Cerbi, 
Chingachgook şi Judith ieşiră câteşitrei pe punte, primul la 
cârmă, conducând corabia, să chibzuiască pe îndelete ce măsuri 
de apărare să ia şi cum să facă să-i elibereze pe captivi. 

Judith luă şi ea parte la discuţie. Delawarul înţelese fără multă 
bătaie de cap tot ce spunea dânsa, iar Vânătorul avu grijă să 
tălmăcească în englezeşte răspunsurile şi observaţiile sale, 
puţine dar pline de miez. Judith crescu mult în ochii tovarăşului 
ei, în următoarea jumătate de oră. Sigură pe tot ce spunea şi 
fermă în păreri, sugestiile şi sfaturile ei purtau pecetea isteţimii 
sale şi erau pline de perspicacitate, însuşiri ce se aflau la mare 
preţ printre oamenii de la frontieră. Peripeţiile prin care trecuse 

din momentul când se întâlniseră, izolarea în care se afla şi 
situaţia ei dependentă o făcuseră să-l privească pe Vânătorul de 
Cerbi ca pe un vechi prieten iar nu ca pe un om cunoscut abia în 
ajun. Candoarea şi sinceritatea felului de a fi a sentimentelor 
acestuia, o candoare şi o sinceritate pe care Judith n-o mai 
întâlnise până atunci la un bărbat, o cuceriseră cu totul, 
stârnindu-i curiozitatea şi sădind totodată în sufletul ei o 
încredere pe care nu o avusese până în momentul acela în 
nimeni şi niciodată. Onestitatea şi prospeţimea firii sale, poezia 
şi spontaneitatea simţămintelor lui, până şi felul lui cu totul 
deosebit de a vorbi, toate acestea avuseseră, fiecare în parte, o 
anume influenţă, reuşind să-i trezească un interes pe care îl 
considera pe cât de firesc, pe atât de sincer şi de adânc. Chipul 
frumos şi statura falnică a lui Harry March nu izbutiseră niciodată 
să compenseze în ochii ei purtarea lui zgomotoasă şi vulgară cu 
atât mai mult cu cât societatea ofiţerilor îi dăduse prilejul să facă 
o comparaţie ce nu era de loc în avantajul Pripitului, cu toate 
calităţile pe care i le recunoştea. Totuşi în pofida ofiţerilor ce se 
abăteau din când în când pe acolo să vâneze şi să pescuiască, 
simţămintele ei înclinau acum spre flăcăul străin sosit în ajun. 
Deşi în societatea celor dintâi se simţea măgulită în vanitatea ei, 
iar amorul său propriu devenea din ce în ce mai puternic aţâţat, 
Judith avea destule motive să regrete asemenea relaţii, dacă nu 
chiar să fie mâhnită în sinea ei, deoarece nu se putea ca o fată 
atât de ageră la minte să nu-şi dea seama până la urmă cât de 
penibile erau raporturile de la superior la inferior, şi că în ochii 
admiratorilor săi în tunici stacojii, oricât de bune ar fi fost 
intenţiile lor şi oricât de dezinteresaţi, ea trecea drept un mijloc 
de a petrece în mod agreabil o oră de răgaz, decât o fiinţă de 
aceeaşi condiţie ca ei sau cu care puteau fi prieteni cu adevărat, 
în vreme ce Vânătorul de Cerbi avea ca o fereastră în piept prin 
care lumina inimii sale cinstite se vedea pururea strălucind; până 
şi faptul că rămânea atât de nepăsător la farmecele ei, ceea ce 
rareori i se întâmplase până atunci fetei, îi zgândărea orgoliul, 
făcând-o să-l privească cu un interes, pe care altul, poate mai 
înzestrat de natură, nu i l-ar fi trezit. 

— Ce noapte întunecoasă - spuse fata, după o tăcere de 
câteva minute. Sper că până la urmă vom nimeri la castel. 

— N-avea nicio teamă că nu ne rătăcim, atâta vreme cât 
ţinem drumul drept spre mijlocul lacului - îi răspunse flăcăul. 
Natura ne-a deschis de la sine un făgaş pe care, cu tot 
întunericul, nu ne vine greu să-l urmăm. 

— N-auzi nimic, Vânătorule? S-ar zice că freamătă apa aici, 
lângă noi. 

— Pesemne că s-o fi mişcat cine ştie ce lighioană în apă. 
Vreun peşte, probabil. la stai! Parcă ar fi un foşnet de vâslă 
mânuită cu multă băgare de seamă. 

In momentul acela, delawarul se aplecă peste bord, arătându- 
le cu degetul în noapte ceva ce părea să-i fi atras deodată 
atenţia. Vânătorul de Cerbi şi Judith se uitară în direcţia aceea, 
întrezărind amândoi în aceeaşi clipă umbra unei bărci. Silueta 
acelui oaspete nepoftit era destul de ştearsă, şi pentru un ochi 
mai puţin încercat putea să pară o nălucire. Totuşi, pentru cei din 
arcă, nu mai încăpea nici o îndoială că era vorba de o luntre cu 
un singur vâslaş care stătea în picioare. Câţi erau însă tupilaţi pe 
fund, nimeni, bineînţeles, nu putea să-şi dea seama. 

— Aş putea să dobor cu uşurinţă luntraşul - şopti Vânătorul de 
Cerbi - dar mai întâi să-l strigăm, să vedem ce caută pe aici. 
Apoi, ridicând glasul, spuse cu oarecare solemnitate: Stai! Dacă 
te apropii mai mult sunt nevoit să trag, deşi n-aş vrea, fiindcă ar 
însemna să te trimit pe lumea cealaltă. Lasă vâslele şi răspunde! 

— Trage dacă vrei să loveşti o biată fată fără apărare - îi 
răspunse o voce tremurată de femeie - niciodată n-o să afli 
îndurare pentru fapta asta în faţa Celui de Sus! Vezi-ţi de drum, 
Vânătorule, şi lasă-mă să-mi văd şi eu de drumul meu. 

— Hetty! exclamară flăcăul şi Judith într-un glas, apoi 
Vânătorul se duse întins la locul unde priponiseră mai înainte 
barca. Văzu că nu mai era acolo, şi atunci se dumeri. Cât despre 
fugară, speriată poate de ameninţare, se oprise din vâslit, şi abia 
se mai zărea în întuneric ca o fantomă cu contur omenesc ce 
plutea peste unde. 

— Ce o mai fi şi asta, Judith? întrebă Vânătorul de Cerbi. De ce 
o fi luat sora ta barca şi a fugit? 

— Ştii doar că biata de ea nu e în toate minţile şi când îi intră 
în cap ceva, n-o scoţi din ale ei. Ţine la tata aşa cum niciun copil, 
cred, nu-şi iubeşte părintele, şi atunci... 

— Şi atunci, ce? Suntem în grea cumpănă şi trebuie să ştim 
adevărul adevărat! 

Ca orice fiinţă cu adevărat generoasă, Judith pregeta să-şi dea 
de gol sora, aşa că zăbovi un timp până să se hotărască a vorbi. 
Văzând însă stăruinţele Vânătorului şi dându-şi pe de altă parte 
şi ea seama de primejdiile pe care le-ar fi avut de înfruntat 
câteşitrei, în cazul când Hetty ar fi scăpat vreun cuvânt, nu mai 
avu încotro. 

— Uite ce e - spuse ea, în sfârşit - bănuiesc că biata Hetty, 
fără minte cum e, n-a putut să-şi dea seama de înfumurarea, 
zăpăceala şi nesocotinţa pe care o ascunde mutra chipeşă a 
Pripitului. 

— Crezi cumva că sora ta e-n stare să facă cine ştie ce 
neghiobie spre a veni în ajutorul tatălui vostru şi al lui Harry, 
dându-le astfel prilej mingoşilor să pună mâna pe barcă? 

— Tare mă tem că aşa o să se termine aventura asta, 
Vânătorule. Hetty, sărăcuţa de ea, nu e destul de isteaţă ca să 
poată zădărnici vicleşugurile unui mingos. 

In timp ce ei discutau aşa, fantoma mezinei, ce stătea în 
picioare la un capăt al bărcii, încă se mai zărea; deriva din ce în 
ce mai rapidă a vasului o făcea să se topească, însă, încetul cu 
încetul în negura nopţii. Nu mai aveau niciun moment de pierdut, 
până nu pierea cu totul din ochii lor. Cei doi flăcăi lăsară 
deoparte armele care nu mai aveau acum niciun rost şi apucară 
vâslele, opintindu-se să întoarcă vasul cu prova în direcţia unde 
se afla luntrea. Cuprinsă de panică în faţa acestor pregătiri, ce 
nu se puteau face, bineînţeles, pe tăcute, Hetty o rupse din loc 
ca o pasăre speriată de cine ştie ce primejdie nebănuită. 

Intrucât Vânătorul de Cerbi şi tovarăşul său vâsleau de zor, 
încordându-şi toate puterile şi cum slabele forţe ale fugarei nu 
erau susţinute decât de dorinţa ei aprigă de a scăpa, urmărirea 
s-ar fi terminat curând, şi Hetty ar îi încăput desigur în mâinile 
urmăritorului, dacă nu i-ar fi dat prin gând să cârmească scurt, 
de câteva ori, pe neaşteptate, barca. Ocolurile astea o ajutară să 
mai câştige timp, în vreme ce se afunda împreună cu vasul ce se 
ţinea după ea în întunericul tot mai adânc, cu cât se apropiau de 
ţărmul abrupt. Cum distanţa dintre fugară şi gonaci sporise între 
timp, Judith le strigă tovarăşilor ei să se oprească din vâslit, 
pentru că pierduse cu totul din vedere barca. 

In momentul când le împărtăşi această veste tristă, Hetty se 
afla de fapt încă destul de aproape ca să audă fiece cuvânt rostit 
de sora ei, cu toate că, din prudenţă, Judith vorbea încet de tot, 
nu chiar atât de încet, totuşi, ca să nu se poată desluşi ce 
spunea. În aceeaşi clipă Hetty încetă să mai vâslească şi aşteptă 
nerăbdătoare să vadă ce o să se mai întâmple, ţinându-şi 
răsuflarea; se simţea istovită de atâtea sforţări, şi totodată se 
gândea cum să facă să debarce. Apoi cobori o tăcere 
mormântală, în timpul căreia cei trei călători de pe arcă îşi 
încordară simţurile, străduindu-se fiecare în felul său, să 
descopere luntrea. Judith se aplecase peste bord, ciulind 

urechea, doar, doar, va auzi ceva, un foşnet cât de uşor care să-i 
arate încotro se furişase sora ei, pe când Vânătorul de Cerbi şi 
prietenul său îşi aţintiră privirile cam pe unde bănuiau că e faţa 
apei, în nădejdea că vor zări ceva plutind pe lac. Degeaba însă: 
niciun zvon şi nicio nălucire nu veni să le răsplătească 
străduinţele. In tot acest timp, Hetty, nefiind destul de şireată ca 
să se întindă pe fundul bărcii, rămase în picioare, cu degetul la 
buze şi privirea îndreptată în direcţia de unde se auzeau 
glasurile, aidoma unei statui ce ar fi înfăţişat încordarea şi 
sfiiciunea unui om la pândă. Atâta o tăiase capul să facă: să ia 
luntrea şi să părăsească pe nesimţite vasul aşa cum am arătat 
mai înainte şi acum părea sleită de puteri. Mişcările dezordonate 
ale bărcii păreau mai degrabă să se datoreze faptului că nu mai 
avea nicio siguranţă în mâini şi zbuciumului ei nervos, decât 
vreunui şiretlic sau calcul pe care şi-l făcuse. 

Răgazul acesta ţinu câteva minute, în care timp Vânătorul de 
Cerbi şi prietenul său se sfătuiră în graiul delawarilor. Apoi, 
lopeţile fură din nou cufundate în apă, şi arca porni mai departe, 
amândoi vâslaşii silindu-se să înăbuşe pe cât se putea zgomotul. 
Vasul se îndreptă spre sud-vest, adică în direcţia taberei 
inamice. Ajungând într-un punct unde întunericul părea şi mai 
adânc, din cauză că malul era aproape, zăboviră acolo aproape 
un ceas, doar-doar vor vedea-o pe Hetty ieşind la iveală; 
chibzuiră că fata avea să încerce probabil să acosteze acolo, 
îndată ce va fi socotit că scăpase de urmăritori. Totuşi încercarea 
de a-i tăia drumul nu fu sortită să izbândească; nicio umbră şi 
niciun zvon nu-i încunoştinţă de sosirea bărcii. Necăjit că 
dăduseră greş şi înțelegând cât era de important pentru ei să 
ocupe fortăreaţa înainte de a fi apucat inamicul să pătrundă 
cumva înăuntru, Vânătorul de Cerbi se îndreptă spre castel, 
gândindu-se în sinea lui că toate precauţiile pe care le luase 
ascunzând bărcile s-ar putea să fie zădărnicite de nesăbuinţa 
îngrijorătoare a zănaticei Hetty. 


Capitolul X 


De teamă, dar totodată şi din chibzuinţă, Hetty se oprise din 
vâslit, în momentul când observase că urmăritorii ei nu ştiau 
încotro s-o apuce. Rămase deci locului, fără să se clintească, 
până când arca ajunse în dreptul taberei, aşa cum am arătat în 
capitolul precedent; abia atunci începu să vâslească din nou, cu 

multă băgare de seamă, îndreptându-se spre vest, cu gândul să 
iasă la liman. Totuşi, ca să se ferească din calea urmăritorilor ei, 
care, după cum prea bine îşi făcuse ea socoteala, aveau s-o 
pornească şi ei probabil de-a lungul țărmului, cârmi atât de mult 
barca spre nord, încât ajunse să acosteze pe o limbă de pământ 
ce pătrundea adânc în lac, la o distanţă de aproape o leghe de 
obârşia râului. 

Locul cu pricina era singurul punct în partea aceea de unde o 
barcă mânată în derivă de vântul dinspre sud avea sorţi să iasă 
în larg, ba poate să şi ajungă la castel, acesta din urmă aflându- 
se chiar în direcţia în care bătea vântul. Asta şi voia Hetty care 
debarcă la capătul grindului, sub ramurile răsfirate ale unui 
stejar, cu gândul de a împinge luntrea înapoi, în apă, silind-o să 
ia calea locuinţei lacustre clădite de tatăl ei. 

Fata rătăci aproape o oră până să ajungă acolo, dar cum puse 
piciorul pe prundiş se şi grăbi să facă vânt bărcii, în scopul mai 
sus pomenit. Tocmai când se pregătea s-o împingă, însă, auzi un 
murmur de glasuri, ce păreau că vin dinspre arborii din spatele 
ei. În faţa acestei nebănuite primejdii, Hetty, speriată, fu cât pe 
ce să sară înapoi în barcă şi s-o şteargă spre a se pune la 
adăpost, când i se păru că recunoaşte glasul melodios al surorii 
sale. Intinse gâtul ca să audă mai bine şi sunetul acela îi izbi mai 
tare auzul, de astă dată adiind pe faţa lacului. Atunci se dumeri 
că arca venea dinspre sud, plutind destul de aproape de ţărmul 
vestic, pentru ca în clipa când avea să treacă prin dreptul 
grindului, să se afle la vreo douăzeci de iarzi de locul unde stătea 
ea. Totul se potrivea cum nu se poate mai bine. Făcu deci vânt 
bărcii care începu a pluti pe lac părăsindu-şi stăpâna pe fâşia 
îngustă de prundiş. 

După ce îşi jertfi astfel luntrea, Hetty tot nu se îndură să 
plece. Frunzişul ramurilor ce se plecau deasupra sa şi tufişurile 
din preajmă ar fi ascuns-o chiar şi ziua nămiaza mare, cu atât 
mai mult în toiul nopţii ar fi fost imposibil să vezi ceva, în 
întunecimea aceea, fie chiar la o distanţă de câteva picioare. 
Fuga ei devenise acum un lucru simplu, întrucât era destul să 
facă douăzeci de paşi ca să pătrundă în pădure. Rămase deci 
locului, privind cu inima strânsă urmările isprăvii sale. Arca se 
îndrepta într-acolo cu pânzele întinse; Vânătorul de Cerbi stătea 
la prova cu Judith, iar delawarul ţinea cârma. Pe cât se părea, 
după ce dăduse o raită prin golful vecin, se apropiase şi mai mult 
de țărm ca să taie drumul fugarei, pentru că pe măsură ce 
distanţa se micşora, Hetty putea desluşi perfect instrucţiunile pe 

care tânărul vânător le dădea prietenului său, sfătuindu-l să 
ocolească grindul. 

— Pune capul pe drum, delawarule! repetă Vânătorul de Cerbi 
pentru a treia oară, vorbind englezeşte ca să înţeleagă şi 
frumoasa lui însoţitoare. Cât mai departe de mal. Ne-am cam 
împotmolit aici; trebuie să păzim catargul să nu se încurce 
cumva în rămurişul copacilor. Uite o barcă, Judith! 

Nici nu apucă bine să spună, dintr-o suflare, ultimele cuvinte 
şi Vânătorul de Cerbi se şi grăbi să înşface arma. Isteaţă cum 
era, Judith ghici însă numaidecât adevărul şi-i explică tovarăşului 
său că nu putea să fie decât luntrea cu care fugise soră-sa. 

— Ţine-o drept înainte, delawarule, drept înainte, cum zboară 
glontele când iei la ochi cerbul; aşa... acum e bine! 

Barca fu pescuită şi legată din nou de arcă. O clipă după 
aceea pânza fu coborâtă şi vasul oprit în loc cu ajutorul vâslelor. 

— Hetty! strigă în gura mare Judith, în vocea căreia se simţea 
fremătând dragostea şi îngrijorarea. Mă auzi, surioară? 
Răspunde-mi, pentru numele lui Dumnezeu, lasă-mă să-ţi mai 
aud măcar o singură dată glasul! Hetty! Dragă Hetty! 

— Sunt aici, Judith - aci pe mal; nu încercaţi să vă ţineţi după 
mine, fiindcă o să mă ascund în pădure. 

— Ce vrei să faci, Hetty? Gândeşte-te că este aproape miezul 
nopţii, şi-n pădure mişună fiarele. 

— Fii sigură că n-au să se atingă de o biată fată neajutorată ca 
mine. Dumnezeu mă ocroteşte deopotrivă aici ca şi pe arcă sau 
acasă. Mă duc să-l scap pe tata şi pe Harry, săracul, să nu-i 
canonească ori să-i omoare, dacă nimeni n-are grijă de ei. 

— Toţi le purtăm de grijă, surioară; mâine dimineaţă vrem să 
înălţăm un steag alb în semn de pace ca să i putem răscumpăra. 
Aşa că vino înapoi, surioară. Trebuie să ai încredere în noi care 
suntem ceva mai luminaţi la minte ca tine; fii sigură c-o să facem 
tot ce ne-o sta în putere să-l scăpăm pe tata. 

— Ştiu că eşti mai isteaţă ca mine, Judith, fiindcă mintea mea 
e tare plăpândă, dar trebuie să-l văd pe tata şi pe bietul Harry. 
Voi doi, tu şi cu Vânătorul de Cerbi, aveţi grijă de castel; pe mine 
lăsaţi-mă în paza Domnului. 

— Domnul ne ocroteşte pe toţi, Hetty, fie că suntem în castel 
ori pe țărm, pe tata ca şi pe noi ceilalţi. E păcat să nu te încrezi 
în bunătatea lui. Vino înapoi, măcar noaptea asta; mâine 
dimineaţă, uite, o să te aducem chiar noi până la țărm şi o să te 
lăsăm să faci cum crezi tu de cuviinţă. 

— Spui numai din gură aşa şi poate că şi crezi treaba asta, 

Judith, dar de făcut n-o să faci aşa. O să te apuce frica şi n-o să 
mai vezi în fata ochilor decât tomahawkuri şi cosoare de scalpat. 
Şi pe urmă, vreau să stau de vorbă cu şeful tribului, am să-i spun 
ceva care o să facă să ni se împlinească toate dorinţele. Mi-e 
frică să nu uit, dacă nu-i spun chiar acum. Ai să vezi c-o să-i dea 
drumul tatei, cum o să audă despre ce-i vorba! 

— Biata Hetty! Ce poţi tu să-i spui unui irochez, ca să-l 
îndupleci să-şi schimbe gândurile? 

— Să vezi c-o să se sperie de ce-o să-i spun eu şi o să-i dea 
drumul tatei - îi răspunse fata cu toată convingerea. Ai să vezi, 
surioară, ai să vezi ce repede o să-l aduc înapoi, ca pe un copil 
cuminte! 

— N-aş putea să ştiu şi eu, Hetty, ce vrei să-i spui? întrebă 
Vânătorul de Cerbi. li cunosc bine pe mingoşi, şi sunt în stare să- 
mi dau seama în ce măsură nişte cuvinte frumoase ar putea să-i 
înduplece. Dacă nu-s în stare să le înţeleagă, n-au să fie de 
niciun folos. 

— Ei bine - rosti molcom Hetty, coborând glasul, ca pentru o 
tainică mărturisire - dumitale, Vânătorule, am să-ţi spun, fiindcă 
te văd om cinstit şi cumsecade. Nu scot o vorbă faţă de ei până 
nu apuc să dau ochi cu şeful lor, oricât m-ar hărţui cu întrebările. 
O să-i explic atunci, Vânătorule, că Dumnezeu nu iartă nici 
omorul şi nici furtul, şi că deşi tata şi cu Harry au pornit cu 
gândul să-i scalpeze pe irochezi, el ar trebui să le întoarcă răul 
cu bine, aşa cum scrie în biblie, altfel o să aibă parte de osânda 
veşnică. Când o să audă una ca asta şi o să-şi dea seama că-i 
adevărat, căci nu se poate să nu-şi dea seama, crezi c-o să mai 
stea la gânduri oare? O să ne scoată pe câteşitrei, adică pe 
mine, pe tata şi pe Harry, pe țărm, în dreptul castelului, 
spunându-ne să mergem în pace! 

Vorbele din urmă le rosti cu un glas triumfător; apoi, în 
simplitatea ei, Hetty începu a chicoti închipuindu-şi mutra pe 
care, fără îndoială, o făcuseră ascultătorii ei, când le destăinuise 
ce pusese la cale. Vânătorul de Cerbi rămase mut de mirare 
văzând cât de naivă putea fi biata fată; Judith însă găsi 
numaidecât mijlocul să-i schimbe intenţiile, făcând apel chiar la 
sentimentul din care izvorâseră. Fără să ia în seamă ultimele 
cuvinte şi nici chicotul de râs de la sfârşit, o strigă din nou pe 
soră-sa stăruitor, ca şi cum ar fi avut să-i spună un lucru foarte 
important. Chemarea ei însă nu mai primi niciun răspuns. 

Trosnetele crengilor şi un foşnet de frunze le arătară că Hetty 
se depărtase de țărm afundându-se în pădure. Degeaba ar fi 

încercat să se ţină după ea; era atât de întuneric şi pădurea atât 
de deasă, încât ar fi fost aproape imposibil să-i dea de urmă, 
lăsând deoparte faptul că puteau să cadă la fiecare pas în 
mâinile vrăjmaşilor. După câteva cuvinte pline de tristeţe 
schimbate între ei, pânza fu ridicată din nou, şi arca îşi văzu mai 
departe de drum, îndepărtându-se spre castel. In sinea lui, 
Vânătorul de Cerbi se felicita că reuşise să găsească luntrea şi 
rumega în gând fel de fel de planuri pentru a doua zi. In 
momentul când vasul se urni din loc, vântul se înteţise, aşa că 
ajunseră la castel în mai puţin de o oră. Acolo nimic nu se clintise 
din loc, toate erau aşa cum le lăsaseră; repetând, de astă dată 
într-o ordine răsturnată, operaţiunile pe care le făcuseră la 
plecare, intrară în sfârşit în casă. In noaptea aceea, Judith se 
culcă singură în pat şi udă perna cu lacrimi gândindu-se la fiinţa 
nevinovată alături de care trăise şi pe care poate n-o luase 
îndeajuns în seamă până atunci. Părerile de rău o năpădiră, 
prilejuite de atâtea şi atâtea amintiri, şi somnul nu se lipi de ea 
decât în faptul zilei. Vânătorul de Cerbi şi delawarul se odihneau 
pe bordul vasului, unde îi vom lăsa să se bucure de somnul 
adânc al oamenilor cinstiţi, sănătoşi şi neînfricaţi, pentru a ne 
întoarce la fata pe care am lăsat-o mai înainte la marginea 
pădurii. 


Părăsind malul lacului, Hetty pătrunse fără să mai stea la 
gânduri în desiş, tremurând încă de teamă să nu fie urmărită. 
Din fericire, drumul pe care îl alese era cel mai prielnic ca să-şi 
aducă la îndeplinire planul, fiind de altminteri singurul care 
pornea din dreptul grindului. Era o beznă atât de adâncă sub 
rămurişul copacilor, încât cu chiu cu vai putea să înainteze, 
mergând mai mult la întâmplare de la primii paşi. Două ore 
încheiate biata fată, săracă cu duhul, dar curată la suflet, osteni 
rătăcind pe căile încâlcite ale pădurii, ieşind câteodată din nou 
pe malul apei, alteori încercând să urce câte o costişă pe o 
cărăruie ce se dovedea până la urmă că nu-i putea fi de niciun 
folos întrucât era perpendiculară pe direcţia în care voia să 
meargă. Adesea îi scăpătau picioarele şi cădea jos, fără să 
păţească însă nimic; totuşi după trecerea celor două ceasuri se 
simţi atât de istovită, că nu mai avu putere să facă un singur 
pas. Trebuia neapărat să se odihnească şi Hetty se apucă să-şi 
încropească la iuţeală un culcuş, cu o linişte pe care spaimele 
pădurii nu păreau s-o poată nicidecum tulbura. Ştia că jur 
împrejur printre copaci mişunau fiare sălbatice, dar prea puţine 

dintre ele se dădeau la oameni, iar şerpii veninoşi nu bântuiau 
coclaurii aceia. Toate astea le aflase de la tatăl ei, şi puţinele 
lucruri ce reuşiseră să pătrundă în mintea ei mărginită le primise 
cu o încredere ce nu îngăduia nici umbră de îndoială sau de 
scepticism. 

După ce strânse destule vreascuri ca să-şi cruţe trupul de 
umezeala pământului, îngenunche lângă grămăjoara aceea 
amărâtă de găteje şi împreunându-şi mâinile cu adâncă evlavie 
îngână cu o voce gingaşă, joasă, dar desluşită, o rugăciune. 
indeplinind această datorie, se întinse pe jos şi se pregăti să 
doarmă. Deşi potrivită cu anotimpul, îmbrăcămintea fetei era 
destul de călduroasă, în împrejurări obişnuite; iar nopţile în 
această parte a ţării situată la oarecare altitudine sunt de cele 
mai multe ori reci, de aceea în pădure totdeauna e răcoare chiar 
în miez de vară şi un călător trebuie să se îmbrace mai gros 
decât în regiunile de şes. Hetty avusese în vedere lucrul acesta 
şi luase cu ea o manta groasă, grea, cu care se acoperi în loc de 
pătură. Astfel învelită, în câteva minute adormi împăcată, ca şi 
cum ar fi stat de veghe la căpătâiul ei, grijulie şi ocrotitoare, 
maică-sa care fusese nu de mult răpită pe veci de lângă ea. 

Ceasurile trecură, unul după altul, şi liniştea pădurii rămase 
netulburată, iar odihna ei fu nespus de dulce, ca şi cum îngerii 
trimişi anume din cer ar fi stat de strajă în jurul culcuşului său. 
Ochii ei frumoşi nu se deschiseră măcar o singură dată până 
când lumina sură a zorilor nu se strecură prin frunzişul copacilor, 
cernându-i-se peste pleoape, o dată cu răcoarea dimineţii de 
vară, şi nu-i dădu de ştire ca-n fiecare zi că trebuie să se scoale. 
Fata murmură ceva prin somn, întinse o mână, zâmbind gingaş 
ca un prunc în leagăn, şi rămase mai departe în culcuşul ei. 
Făcând fără să-şi dea seama gestul acesta, atinse cu mâna un 
obiect călduţ şi, ca prin vis, căută să lege cumva senzaţia asta 
de obiceiurile sale zilnice. O clipă mai apoi se simţi îmboldită 
vârtos în coaste, ca şi cum un animal râmător ar fi scurmat 
pământul cu botul vrând s-o clintească cu sila din loc. „Judith”, 
şopti ea şi se trezi speriată, ridicându-se în capul oaselor; o 
mogâldeaţă o zbughise de lângă ea, împrăştiind frunzele uscate 
şi călcând zorită peste crenguţele de pe jos. Mare îi fu mirarea 
când se dezmeteci în sfârşit, şi zări ceva mai încolo un ursuleţ 
din specia urşilor bruni din America, care se legăna pe labele 
dinapoi, uitându-se la ea, ca şi cum s-ar fi întrebat dacă ar fi 
cuminte să mai încerce să se apropie o dată. In prima clipă, 
Hetty, care avusese câţiva ursuleţi dintr-ăştia, fu gata să se 

scoale de jos şi să ia în braţe mototolul acela viu, când un 
mormăit vajnic îi făcu îndată cunoscut cam ce-ar putea să-i pată 
pielea dacă ar pune mâna pe ursuleţ. Fata se dădu îndărăt, şi 
aruncând o privire în jur, văzu în apropiere o ursoaică ce aţintise 
o pereche de ochi fioroşi asupra ei, pândindu-i fiece mişcare. Un 
arbore scorburos în care îşi făcuse stup un roi de albine se 
prăbuşise de curând şi ursoaica se înfrupta împreună cu doi pui 
ai săi din bunătăţile pe care întâmplarea i le scosese în cale. 
Sălbăticiunea însă nu scăpa din ochi ursuleţii care se zbenguiau 
nepăsători. 

Nimeni nu poate pretinde că ar fi în stare să spună cu precizie 
care împrejurări anume şi în ce fel exercită vreo influenţă asupra 
comportării animalelor inferioare. in împrejurarea de faţă, 
ursoaica, deşi toată lumea ştie ce furie năprasnică o apucă 
atunci când îşi închipuie că puii ei sunt în primejdie, nu dădu 
niciun semn că s-ar pregăti cumva să tabere asupra fetei. 
Părăsind scorbura cu miere, fiara se apropie la vreo douăzeci de 
paşi de Hetty; acolo se ridică în două picioare şi începu să se 
legene, mârâind nemulțumită, supărată, fără să facă însă un păs 
mai mult. Spre norocul ei, însă, Hetty n-o rupse la fugă; 
dimpotrivă, deşi nu fără teamă, îngenunche cu faţa spre 
ursoaică, împreună mâinile şi, cu ochii la cer, repetă rugăciunea 
pe care o spusese la culcare. În momentul când Hetty se ridică în 
picioare, fiara se aşeză din nou în patru labe şi-şi strânse 
ursuleţii pe lângă ea, lăsându-i să sugă hrana lor de fiece zi. 
Mişcată de această dovadă de duioşie la o lighioană care nu 
avea de loc reputaţia de a fi prea simţitoare, băgând de seamă 
că un ursuleţ se depărtase de maică-sa ca să zburde în voie, 
Hetty simţi iarăşi o dorinţă irezistibilă să-l ia în braţe şi să se 
joace cu el. Prevenită însă de mormăitul ursoaicei, avu destulă 
minte ca să nu aducă la îndeplinire un gând atât de primejdios; 
amintindu-şi apoi deodată pentru ce anume venise pe aceste 
meleaguri, se despărţi de cele trei sălbăticiuni şi-şi văzu mai 
departe de drum, apucând-o de-a lungul țărmului, pe lângă apa 
care se întrezărea licărind printre copaci. Văzu atunci cu mirare, 
fără să se neliniştească totuşi, că familia de urşi se sculase de 
asemenea de jos şi se ţinea după ea, la câţiva paşi, neslăbind-o 
parcă din ochi, atentă la orice mişcare, ca şi cum ar fi vrut să 
afle cu tot dinadinsul ce voia să facă. 

Astfel escortată de ursoaică şi de puii săi, Hetty merse cale de 
aproape o milă, adică de trei ori mai mult decât ar fi putut să 
facă pe întuneric, în acelaşi răstimp. Drumul ei ducea de-a lungul 

unei largi terase aproape netede, apoi cobora de sus, de pe mal, 
într-o vâlcea, care se zărea mai încolo, formând un alt tăpşan 
ceva mai accidentat. In partea aceea, înălțimile începeau să se 
teşească şi la poalele lor începea câmpia ce se desfăşură până 
hăt departe, la sudul lacului. Hetty socoti atunci că se apropiase 
probabil da tabăra pieilor roşii; chiar dacă nu şi-ar fi dat seama 
de asta, urşii i-ar fi atras atenţia asupra unei vecinătăţi omeneşti. 
Adulmecând aerul, ursoaica se opri locului şi nu mai voi să facă 
un Singur pas mai departe, cu toate că fata se uita mereu 
îndărăt, îmbiind-o prin semne copilăreşti să vină după ea, ba 
chiar chemând-o cu glasul ei dulce. În timp ce îşi croi astfel drum 
prin tufărişuri, uitându-se mereu înapoi la fiarele ce nu voiau să 
se clintească din loc, fata simţi deodată o mână omenească pe 
umărul ei. 

— Unde merge? murmură o voce îngrijorată de femeie, 
vorbind întretăiat. Asta mingo... piele roşii... sălbatic, războinic 
rau... acolo, na, acolo. 

Intâlnirea aceasta neprevăzută n-o nelinişti pe Hetty mai mult 
decât apropierea fioroşilor locuitori ai pădurii. Ce-i drept, în 
primul moment tresări mirată, însă era pregătită din vreme 
pentru asemenea împrejurare; iar cât priveşte făptura ce-i 
aţinuse calea nu era nici ea făcută s-o bage în răcori, fiind mai 
puţin înspăimântătoare decât oricare alta din neamul pieilor 
roşii. Era o fată ceva mai mare ca vârstă decât ea, cu un zâmbet 
însorit ca al lui Judith în zilele ei bune, un glas melodios şi o 
gingăşie sfielnică în vorbă ca şi în gesturi, proprie femeilor 
născute în mijlocul unor popoare pentru care partea femeiască 
îndeobşte e o simplă anexă a bărbatului, menită să-i slujească 
pe aceştia. Frumuseţea nu este un lucru rar în rândul fetelor 
indigene din America, câtă vreme mai sunt cruţate încă de 
greutăţile pe care le au de înfruntat mai apoi, ca soţii şi ca 
mame. Din acest punct de vedere, primii locuitori ai ţării nu se 
deosebeau prea mult de urmaşii lor mai civilizaţi, ca şi cum 
natura ar fi hărăzit femeilor de pe acele meleaguri o delicateţe 
deosebită, trăsăturile fetii fiind tot atât de gingaşe ca şi talia lor; 
din păcate însă femeile indigene pierd de timpuriu subţirimea 
trupului ce face farmecul lor în tinereţe, fie din pricina greutăților 
vieţii de familie, fie din cine ştie ce alte motive. 

Fata care o oprise pe Hetty în loc era îmbrăcată cu un fel de 
mantie de stambă, ce-i acoperea aproape tot bustul şi cu o 
cămaşă scurtă din pânză albastră, tivită cu dantelă de aur, ce 
nu-i trecea de genunchi; nişte jambiere din acelaşi material şi o 

pereche de mocassini din piele de căprioară îi întregeau 
costumul. Părul împletit în cosiţe lungi, negre, îi cădea pe umeri 
şi pe spate, fiind despărţit în două deasupra frunţii joase şi 
netede, într-un fel ce îndulcea expresia ştrengărească a ochilor 
ei plini de gingăşie. Faţa îi era ovală, cu trăsături subţiri, dinţii ca 
două şiraguri de mărgăritare, iar pe buzele ei flutura o blândă 
melancolie, ca şi cum ar fi intuit în chip ciudat destinul său de 
fiinţă ce trebuia să îndure suferinţele hărăzite femeii în sânul 
tribului său, suferinţe îndulcite cumva de duioşia pe care natura 
a dăruit-o femeii. Glasul său, după cum am mai spus, era 
molcom, ca surâsul brizei nocturne, tot o însuşire proprie 
femeilor din rasa ei, dar care la ea avea ceva atât de deosebit, 
încât fata fusese poreclită Wah-ta-Wah, adică Susur Blând. 

Nu e prea uşor de spus care dintre ele se dovedi mai stăpână 
pe sine cu prilejul acestei neaşteptate întâlniri: faţa palidă ori 
pielea roşie. Cu toate că şi ea era destul de mirată, Wah-ta-Wah 
avea mai mult chef de vorbă şi îşi dădea şi mai bine seama de 
consecinţele pe care le putea avea această împrejurare, după 
cum tot atât de bine cunoştea şi mijloacele de a le ocoli. Pe când 
era copilă, taică-său fusese o bună bucată de vreme angajat în 
armată, făcându-şi serviciul în garnizoana din colonie; cum 
locuise câţiva ani în preajma forturilor, fata începuse s-o rupă 
binişor pe englezeşte, vorbind prescurtat, aşa cum obişnuiesc 
pieile roşii, dar curgător şi fără acea silnicie pe care o manifestă 
îndeobşte indigenii când sunt nevoiţi să folosească limba 
aceasta. 

— Unde merge? repetă Wah-ta-Wah, zâmbindu-i şi ea lui 
Hetty, drăguță şi îmbietoare cum îi era felul. Războinic rau, 
acolo; războinic bun - na, departe. 

— Cum te cheamă? o întrebă simplu Hetty, ca un copil. 

— Wah-ta-Wah. Eu nu mingo - eu delawar adevărat - prieten 
yankei. Mingo mult crud, jupoaie om, place sânge - delawar 
jupoaie om, cinste place el. Vine tu aici, nu este ochi pândeşte. 

Wah-ta-Wah se duse cu ea spre marginea lacului şi coborâră 
împreună în râpă, să se ascundă sub tufişurile şi copacii ce-şi 
plecau crengile până la pământ, ferindu-le de ochii vreunei 
iscoade. Acolo se aşezară una lângă alta, pe trunchiul unui copac 
prăbuşit, ce zăcea pe jumătate cufundat în apă. 

— De ce tu aici vine? o întrebă fata cu însufleţire. De unde 
vine tu? 

Hetty îi povesti din fir-a-păr totul, simplu şi cu inima deschisă, 
cum îi era felul. li arătă în ce impas se află taică-său, 

mărturisindu-i c-ar vrea din toată inima să-i fie de folos sau dacă 
s-ar putea chiar să-l elibereze. 

— De ce tata vii noaptea mingo tabără? întrebă Wah-ta-Wah 
care era deprinsă ca şi Hetty să spună cinstit adevărul fără 
ocolişuri. Ştie noi război suntem... el nu copil - barba crescut - 
trebuie ştiut irochezii tomahawk poartă şi cuţit şi puşca. De ce 
venit noapte - apucat păr fata delawar şi vrut jupoaie cap la 
mine? 

— Pe tine? făcu Hetty înmărmurită de groază. Te-a apucat de 
păr şi a vrut să te scalpeze? 

— De ce nu? Scalp delawar plăteşte tot aşa scalp mingo. 
Guvernator nu zice altfel este. Asta faţa palida jupoaie om. Nu el 
este cum asta Vânător Cerbi spus faţa palida eşti. 

— II cunoşti pe Vânătorul de Cerbi? întrebă Hetty 
îmbujorându-se de bucurie şi mirare, ceea ce o făcu să uite pe 
loc părerile de rău. Şi eu îl cunosc. E la noi acum, în arcă 
împreună cu Judith şi cu un delawar care se numeşte Şarpele cel 
Mare. Chipeş şi neînfricat, Şarpele ăsta! 

Cu tot coloritul închis şi paşnic pa care natura îl hărăzise 
acestei frumuseți indigene, sângele ce-i năvăli în obraji în 
momentul acela îi rumeni şi mai tare chipul, dând în vileag 
emoția puternică ce o cuprinsese şi înteţind strălucirea ochilor ei 
inteligenţi, negri ca tăciunele. Ridicând un deget, ca şi cum ar fi 
vrut să-i spună lui Hetty să ia seama, cobori şi mai mult glasul ei 
molcom şi dulce şi continuă să vorbească în şoaptă. 

— Chingachgook! murmură gingaş tânăra delawară, mai mult 
suspinând numele acesta cu sunete aspre, guturale, ce pe 
buzele ei părea atât de melodios. Tata lui asta Uncas eşti, mare 
şef mohican, nu aşa mare cum Tamenund moşul! Războinic eşti, 
puţin cărunt, şi mai puţin când foc faci sfat. Cunoaşte tu, Şarpe 
Mare? 

— A sosit la noi aseară abia, cu vreo două-trei ore înainte de 
plecarea mea. Mi-e teamă, Susur Blând - neputând să pronunţe 
numele noii sale prietene în graiul tribului ei, Hetty îşi amintise 
deodată că Vânătorul de Cerbi o numise aşa, mai familiar şi se 
grăbise să-l imite, fără să ţină seama de eticheta de rigoare în 
lumea civilizată. Mi-e teamă Susur Blând să nu umble şi el după 
scalpuri ca tata şi ca Pripitul. 

— De ce nu, ha? Asta Chingachgook războinic eşti delawar 
scalp cinste faci, sigur, el jupoi. 

— Atunci e tot atât de crud ca şi ceilalţi - zise repede Hetty - 
nici delawarul n-o să găsească îndurare în faţa lui Dumnezeu 

pentru o faptă ca asta, cum n-o să găsească nici faţa palidă. 

— Nu adevărat - răspunse impetuos, aproape cu patimă fata 
delawară - nu adevărat, zic. Manitu bine părut vede voinic venit 
război, douăzece, suta scalp în par! Tata Chingachgook jupuit 
scalp, bunicul jupuit scalp, toţi şef batrin jupuit scalp, şi asta 
Chingachgook el jupoi scalp mult, cât el duce poate. 

— Atunci, mă întreb cum mai doarme noaptea. Mă apucă 
groaza numai când mă gândesc. Un om crud nu mai poate trage 
nădejde să i se ierte păcatele. 

— Nu crud, el tot iertat tot, tot - protestă Wah-ta-Wah, bătând 
cu piciorul în pământul pietros şi scuturând din cap, ceea ce 
dovedea că una din formele de manifestare ale sensibilităţii ei 
feminine fusese covârşită de un alt aspect al aceleiaşi 
sensibilităţi. Zic asta Şarpe curajos eşti, merge el acasă patru 
sau doi scalp. 

— De aia a venit încoace? Ba nu, zău, a făcut atâta drum 
trecând peste munţi şi văi, peste râuri şi lacuri ca să nu dea pace 
semenilor săi şi să săvârşească asemenea neomenii? 

intrebarea asta domoli îndată mânia clocotitoare a frumoasei 
delaware ce se simţise jignită, biruind prejudecățile în mijlocul 
cărora crescuse şi îndreptându-i gândurile pe un făgaş mai 
potrivit cu inima ei de femeie şi mai senin. Mai întâi aruncă 
împrejur o privire bănuitoare, ca şi cum i-ar fi fost frică să nu 
tragă cineva cu urechea, pe urmă se uită drept în ochii prietenei 
sale, şi după aceste nevinovate mărturii de sfiiciune feminină, îşi 
acoperi faţa cu mâinile şi izbucni într-un hohot de râs care, pe 
bună dreptate, s-ar îi putut asemăna cu cântarea pădurii. Teama 
de a nu se da în vileag însă înfrână numaidecât această 
copilăroasă manifestare a simţămintelor ei, şi luând mâinile de la 
ochi, gingaşa făptură, încântător de spontană, se uită din nou cu 
un zâmbet şăgalnic în ochi la Hetty, ca şi cum s-ar fi întrebat în 
ce măsură putea să aibă încredere într-o femeie, încă străină 
pentru ea, împărtăşindu-i taina inimii ei. Cu toate că Hetty nu era 
chiar atât de frumoasă ca sora ei, multă lume o socotea mai 
atrăgătoare decât Judith prin felul său de a fi. Hetty lăsa să se 
vadă fără niciun ascunziş sufletul său cinstit şi în acelaşi timp nu 
purta pe faţă niciunul din semnele ce trădează de obicei 
debilitatea mintală. Este adevărat că un om înzestrat cu un spirit 
de observaţie mai dezvoltat ar fi putut să descopere unele indicii 
în expresia ochilor ei câteodată pustii, dar aceste mărturii erau 
mai curând menite să-i atragă simpatiile, dovedind nu atât lipsa 
unei conştiinţe mai adânci, cât mai ales lipsa oricărei umbre de 

vinovăţie. Impresia pe care Hetty o făcu asupra fetei delaware fu 
cât se poate de bună, şi într-un elan de afecţiune, Susur Blând, 
ca să folosim şi noi acest nume mai uşor de pronunţat, se repezi 
s-o cuprindă în braţe, strângând-o cu o impetuozitate ce nu 
putea fi întrecută decât de căldura ei sufletească. 

— Tu bun - murmură tânăra indigenă. Tu bun, ştiu, mult este 
de când Wah-ta-Wah nu prieten ai, nu sora, nu cine ea spui 
inima! Tu prieten este Wah-ta-Wah, nu? 

— Niciodată n-am avut o prietenă, îi răspunse Hetty, 
întorcându-i calda îmbrăţişare din toată inima. Am o soră, ce-i 
drept, dar n-am nicio prietenă. Judith mă iubeşte, e adevărat, şi 
eu o iubesc pe ea, dar aşa e dat să se iubească surorile. Aş vrea 
să am însă o prietenă. Să ştii că am să-ţi fiu prietenă, cu tot 
sufletul, pentru că îmi place şi glasul, şi zâmbetul, şi felul cum 
gândeşti tu, numai cu scalpurile nu mă pot împăca. 

— Nu mai tu gândeşte asta, Wah-ta-Wah nu mai spui scalp, 
gata - o întrerupse, duioasă, Susur Blând - tu este faţa palidă, eu 
piele eşti roşie, tu crescut unu fel, eu altu fel crescut. Vânătorul 
de Cerbi şi Chingachgook prieten bun; tu, Wah-ta-Wah prieten 
bun... cum tu cheamă, draga? 

— Mă cheamă Hetty, dar numele meu adevărat este Esthera. 

— De ce? Tot asta eşti. De ce trebuie nume citeşti? Moravieni 
zis Wah-ta-Wah trebuie citeşti, Wah-ta-Wah nu citeşti vrut. Nu 
bine fata delawar ştie mult prea decât voinic. Mult ruşine. Eu 
chemat Wah-ta-Wah, Susur Blând ei zis, aşa cum vorbeşte voi. 
Spune tu Wah-ta-Wah, spui eu Hetty. 

După ce chestiunile acestea preliminare fură în sfârşit 
rezolvate spre mulţumirea amândurora, cele două fete se 
apucară să-şi împărtăşească năzuinţele şi planurile lor. Hetty îi 
destăinui fetei delaware ce voia să facă pentru tatăl ei, iar la 
rândul său Wah-ta-Wah îi mărturisi noii sale prietene, care nu 
prea era curioasă de felul ei să afle secretele altora, gândurile pe 
care le urzise în legătură cu un tânăr din tribul său. Deşi îşi 
dezvăluiseră sufletul îndeajuns ca să-şi poată da fiecare seama 
de părerile celeilalte, le mai rămăsese totuşi încă multe lucruri 
tăinuite în adâncul inimii, prilej pentru alte întrebări şi 
răspunsuri, cu care de altfel se şi încheie convorbirea. Fiind mai 
isteaţă, Wah-ta-Wah începu ea s-o descoasă. Inlănţuind mijlocul 
lui Hetty îşi dădu capul pe spate şi se uită în sus spre prietena ei 
cu o scânteiere jucăuşă în ochi, râzând ca şi cum veselia asta se 
răsfrângea din priviri şi o întrebă răspicat: 

— Hetty frate are, cum tata are? întrebă ea. De ce Hetty nu 

vorbeşte frate, cum vorbeşte tata? 

— N-am niciun frate, Susur Blând. Se zice că aş fi avut cândva, 
dar s-a prăpădit de mult, şi acum se odihneşte pe fundul lacului, 
lângă mama. 

— Nu frate are, atunci tânar războinic are, mult el iubeşte cum 
tata, nu? Mult frumos el eşti, vitează el eşti, şef mare eşti. Cum 
el arată eşti? 

— Ar fi păcat să iubesc pe altcineva, aşa cum îl iubesc pe tata. 
Nici nu mă gândesc la aşa ceva, protestă Hetty, care nu ştia cum 
să-şi ascundă mai bine emoția şi să ocolească o mărturisire, cu 
toate că, datorită acestei sfiiciuni atât de femeieşti, era pe cale 
să tăinuiască faţă de prietena sa adevărul, deşi mă tem uneori 
că ispita o să fie mai tare ca mine, dacă Harry o să vină mai des 
pe la noi. Uite, ţi-am mărturisit cinstit totul, pentru că m-ai 
întrebat, dar să ştii că m-aş prăbuşi de ruşine în mijlocul pădurii, 
dacă el ar afla vreodată! 

— De ce nu el întrebi tu? Nu el îndrăzneşti? Voinic trebuie 
întrebi fata, nu trebuie aştept fata vorbeşte el. Fetele mingo 
ruşine faci asta. 

— Ce să mă întrebe? spuse Hetty cu sufletul la gură, ca şi cum 
s-ar fi temut grozav de lucrul acesta. Dacă-l iubesc aşa cum îl 
iubesc pe tata? Oh! Sper că niciodată n-o să-mi pună astfel de 
întrebări, pentru că atunci ar trebui să-i răspund şi sunt sigură că 
aş muri de ruşine! 

— Nu, nu, nu murit - rosti cealaltă, râzând fără să vrea. Face 
roşu obraz, face ruşine, dar asta nu mult, pe urma fericit este, 
niciodată aşa mult fericit. Voinic spui trebuie fata el nevasta iei, 
el nu luat, el nu ai, poale, wigwam unde staţi. 

— Harry nu vrea să se însoare cu mine şi nimeni n-o să-şi lege 
vreodată viaţa de a mea, Susur Blând. 

— Cum tu asta ştie? Poate unu om şi altu om însurat tu; aşa 
încetul, încetul, limba spus, inima simţit. De ce nimeni legi viaţa 
tine? 

— Fiindcă nu-s întreagă la minte, zic ei. Şi tata tot aşa zice de 
multe ori, şi Judith la fel, când e supărată, dar nu-mi pasă mie de 
ce spun ei, cât mi-a păsat de vorbele mamei. Şi dânsa mi-a spus 
odată aşa, pe urmă a început să plângă de parcă i-ar fi zdrobit 
cineva inima. Atunci mi-am dat seama şi eu că nu-s întreagă la 
minte. 

Wah-ta-Wah rămase un timp cu ochii la ea fără să scoată un 
cuvânt privind-o cât era de simplă şi drăguță, şi deodată i se 
dezvălui tot adevărul. Mila, respectul şi duioşia păreau că dau o 

luptă în inima ei; în cele din urmă se ridică brusc, dându-i să 
înţeleagă lui Hetty că-i gata s-o conducă până în tabăra 
mingoşilor, care se afla destul de aproape. Faptul că Wah-ta- 
Wah, care mai înainte se ferise cu atâta grijă să nu fie văzute 
cumva împreună, acum îşi schimbase atitudinea, se datora 
convingerii sale că nicio piele roşie n-ar fi fost în stare să 
căşuneze cel mai mic rău unei fiinţe pe care Marele Spirit o 
lăsase atât de neajutorată în viaţă, lipsind-o de cel mai temeinic 
mijloc de apărare al unui om - judecata. 

Hetty o urmă pe noua sa prietenă fără pic de teamă şi fără 
nicio umbră de dispreţ. Ţinea cu orice preţ să ajungă în tabără şi 
având motivele ei pentru asta, care-i sporeau curajul, era tot 
atât de puţin îngrijorată de ceea ce ar putea să i se întâmple ca 
şi însoţitoarea sa care ştia că prin firea lucrurilor fata albă avea 
să fie cruţată de orice neajuns. Mergând aşa amândouă de-a 
lungul țărmului împânzit de tufişuri, Hetty, căreia i se dezlegase 
limba, nu mai tăcea o clipă, punând tot felul de întrebări tinerei 
delaware, în vreme ce Wah-ta-Wah renunţase la orice discuţie 
din clipa când băgase de seamă cu cine avea de-a face. 

— Bine, dar tu nu eşti mărginită ca mine - spunea Hetty - ce-l 
împiedică atunci pe Şarpe să te ia de nevastă. 

— Wah-ta-Wah prizonier eşti şi mingo urechi mari ai. Nu 
vorbeşte Chingachgook aici. Tu asta făgăduit Wah-ta-Wah, Hetty 
bun, da? 

— Lasă că ştiu eu, ştiu - se grăbi s-o liniştească Hetty, vorbind 
aproape în şoaptă, ca să-i arate că îşi dădea şi ea seama de 
necesitatea acestor precauţii. Ştiu, Vânătorul de Cerbi şi Şarpele 
au pus la cale să te scape din mâinile irochezilor, şi ţi-e teamă - 
nu-i aşa? - să nu prindă cineva de veste. 

— De unde tu ştie? se repezi Wah-ta-Wah, contrariată, parcă, 
o clipă, că Hetty nu era chiar atât de nătângă pe cât îşi 
închipuise. De unde tu ştie? Nu spus nimeni, auzi? Numai tata şi 
Harry. Mingo ţelegi poate asta. Tu făgăduit nu vorbeşte ce asta 
nu ţelege. 

— Dar eu înţeleg foarte bine, Susur Blând. De ce n-aş vorbi 
atunci? Vânătorul de Cerbi i-a spus tatei de faţă cu mine, şi cum 
nimeni nu m-a oprit să nu ascult, am auzit tot ce-au vorbit, aşa 
cum am auzit şi ce-a vorbit tata cu Harry despre scalpuri. 

— Nu bine faţa palidă vorbit scalp, nu bine asta fetiţa ascultat 
Wah-ta-Wah ştii cum iubeşti Hetty. Delawar când mult iubeşti, 
puţin vorbeşti. 

— Numai că, vezi tu, fetele palide au alt obicei: când li-e drag 

ceva, tot timpul nu vorbesc decât despre asta. Pesemne că nu 
mă taie pe mine capul, dar zău dacă înţeleg de ce la pieile roşii 
trebuie să fie altfel. 

— Asta Vânător Cerbi zice aşa piele roşie făcut eşti. Unul făcut 
vorbeşti eşti, altul făcut ţii gura închide. Când venit mingo 
trebuie ţii gura închide. Dacă Şarpe vrei vezi Wah-ta-Wah, Hetty 
vrei asta vezi Harry. Fetiţa bun Hetty, nu dai gol prieten secret. 

Hetty înţelese rugămintea ei şi-i făgădui să nu sufle o vorbă 
cuiva că Chingachgook se afla acolo şi de ce venise. 

— Poate el scapi Harry şi tata şi Wah-ta-Wah, dacă lăsat el faci 
cum asta trebuie - îi şopti dulce şi tainic fata delawară prietenei 
sale, când ajunseră destul de aproape de tabără ca să audă 
vocile femeilor care roboteau ca toate femeile ce împărtăşeau 
soarta lor. Asta tu gândeşte, Hetty, pune douăzeci degete peste 
gura. Prieten nu scape, dacă Şarpe nu ele scape. 

Wah-ta-Wah nici nu putea găsi argument mai bun ca să 
pecetluiască gura lui Hetty, făcând-o să păstreze secretul. Cum 
tocmai pentru asta fugise de pe arcă, anume ca să-l scape şi pe 
taică-său şi pe tânărul de pe frontieră din mâinile celor ce-i 
luaseră prizonieri, Hetty se dumeri în sfârşit că exista o strânsă 
legătură între țelul ei şi hatârul pe care i-l ceruse delawara să i-l 
facă. Chicotind fără rost, fata dădu din cap în semn c-a înţeles şi 
tot aşa, cuminte, făgădui să respecte dorinţele prietenei sale. 
Fiind în sfârşit liniştită în această privinţă, Wah-ta-Wah nu mai 
zăbovi o clipă şi o porni întins spre tabăra celor ce o ţineau 
zălog. 


Capitolul XI 


Îndeletnicirea de căpetenie a cetei din care, vrând-nevrând, 
făcea parte şi Wah-ta-Wah nu era de obicei, cum s-ar putea 
crede, războiul; asta se vedea mai cu seamă din faptul că în 
tabără se aflau şi femei. De fapt ceata aceea nu era decât o mică 
parte dintr-un trib din Canada şi atunci când începuseră 
ostilitățile venise tocmai pe teritoriul englez, la vânătoare şi la 
pescuit. După ce o iarnă întreagă şi o primăvară trăiseră numai 
din prăzile luate de la inamicii lor, puseseră la cale o ultimă 
lovitură înainte de a se retrage. În acelaşi timp, faptul că 
pătrunseseră atât de adânc pe teritoriul duşman mai avea o 
explicaţie care dovedea ascuţita isteţime a pieilor roşii. In 
momentul când sosise ştafeta cu vestea că izbucnise războiul 

între englezi şi francezi, conflict care angajase implicit şi triburile 
aflate sub influenţa celor doi beligeranţi, ceata de irochezi 
tocmai tăbărâse pe malurile lacului Oneida, ce se afla cu vreo 
cincizeci de mile mai aproape de frontiera lor, decât de locul 
unde se desfăşoară acţiunea povestirii noastre. Ca să se 
refugieze pe teritoriul Canadei ar fi însemnat să înfrunte riscul de 
a fi hărțuit de inamic, de aceea conducătorii grupului se 
gândiseră la o altă soluţie şi căutaseră să pătrundă şi mai adânc 
într-o regiune undei pândeau primejdii la tot pasul, în speranţa 
că, luând calea asta, se vor putea retrage prin spatele 
inamicului, în loc să fie fugăriţi de el. Fuseseră nevoiţi să recurgă 
la acest vicleşug din pricină că în mijlocul lor se aflau şi femei şi 
cu slabele forţe de care dispuneau componenţii grupului ar fi fost 
peste putinţă să facă faţă efortului necesar pentru a scăpa de 
urmăritori. 

Deoarece tabăra fusese aşezată acolo vremelnic, avea 
înfăţişarea austeră a unui bivuac, îndulcită într-o oarecare 
măsură de o seamă de mijloace ingenioase pe care numai 
inventivitatea unor oameni obişnuiţi să trăiască în asemenea 
vitrege condiţii le puteau născoci. Focul aprins la rădăcina unui 
stejar verde era folosit de toţi laolaltă, vremea fiind prea 
frumoasă ca să aibă altă întrebuințare decât la gătitul bucatelor. 
In jurul acestui centru de gravitate se aflau împrăştiate vreo 
cincisprezece sau douăzeci de colibe scunde - cuvântul bordeie 
ar fi poate mai potrivit - unde la căderea nopţii locuitorii taberei 
intrau în patru labe să se odihnească sau, pe timp de furtună, 
pentru a se adăposti. Colibele scunde erau înjghebate din crengi 
îmbinate laolaltă cu destulă iscusinţă şi acoperite toate cu 
scoarță de copac desfăcută de pe arborii căzuţi, căci în orice 
pădure virgină se găsesc buşteni cu duiumul, care mai de care 
mai putregăioşi. Cât priveşte mobilierul era aproape inexistent. 
Unelte de bucătărie cât se poate de rudimentare zăceau risipite 
în jurul focului. Se vedeau şi câteva lucruri de îmbrăcăminte 
înăuntru, ca şi în preajma colibelor. Erau şi puşti, fireşte, şi 
cornuri cu pulbere şi cartuşiere care atârnate de ramurile cele 
mai de jos ale copacilor, care azvârlite la poalele acestora, iar 
scheletele a doi sau trei cerbi rămăseseră întinse la vedere, chiar 
pe locul unde vânatul fusese căsăpit. 

Ajungând împreună cu prietena ei la marginea taberei, Hetty 
scoase un țipăt când dădu cu ochii de tatăl ei. Şedea pe jos la 
rădăcina unui arbore sprijinindu-se cu spatele de el, lângă Harry 
care ascuţea tacticos o surcică. Văzându-i ai fi zis că erau la fel 

de slobozi ca toată lumea din tabără, ba încă cineva care n-ar fi 
cunoscut obiceiurile pieilor roşii ar fi putut chiar să creadă că 
erau nişte oaspeţi; nici prin gând nu i-ar fi trecut că se afla în 
faţa unor prizonieri. Wah-ta-Wah îşi conduse prietena până 
aproape de ei, apoi se retrase cuminte, ca nu cumva din pricina 
ei aceştia să se simtă cumva stingheriţi. Hetty nu era obişnuită 
cu alintările, sau cu alte mărturii de afecţiune ca să-şi manifeste 
prea impetuos simţămintele. Se mulţumi, deci, să se ducă la 
taică-său şi să se oprească în faţa lui, fără un cuvânt, aidoma 
unei statui a dragostei filiale. Bătrânul nu se sperie şi nici nu se 
arătă mirat când o văzu răsărind aşa, din senin. In această 
privinţă îşi însuşise stoicismul indienilor, ştiind prea bine că nu 
există mijloc mai sigur să le câştige respectul, decât 
împrumutând stăpânirea lor de sine. lrochezii, la rândul lor, nu 
manifestară nicio surpriză, în faţa apariţiei neaşteptate a unui 
chip necunoscut în mijlocul lor. Într-un cuvânt, sosirea aceasta 
stârni aparent mai puţină vâlvă, deşi împrejurările erau atât de 
curioase, decât sosirea unui călător la cel mai arătos han dintr-o 
localitate cu pretenţii de civilizaţie. Stăpânirea de sine este o 
trăsătură caracteristică pieilor roşii din America de Nord, 
trăsătură pe care unii pretind că ar fi având-o şi succesorii lor 
albi; în cazul de faţă, însă, lucrul acesta mai putea fi explicat şi 
prin situaţia avantajoasă pe care o avea ceata de indigeni. Se 
ştia, astfel, ce forţe se aflau pe arcă, după cum se ştia faptul că 
Chingachgook era aşteptat; niciun trib sau vreun detaşament 
armat nu se bănuia c-ar fi prin apropiere, şi pretutindeni, de jur 
împrejurul lacului, stăteau de strajă ochi vigilenţi, pândind zi şi 
noapte orişice mişcare a celor de pe vas care, pe drept cuvânt, 
se puteau socoti asediați. 

In sinea sa Hutter era mişcat până în fundul inimii de fapta 
copilei sale, Hetty, cu toate că părea atât de indiferent. Işi 
amintea de rugămintea duioasă pe care fiică-sa i-o făcuse în ziua 
când părăsise arca şi nenorocirea îi cobori pe inimă o povară pe 
care n-ar fi simţit-o în viitoarea triumfală a unei victorii. Pe urmă 
cunoştea devotamentul curat, desăvârşit, al copilei sale şi-şi 
dădea seama pentru ce venise şi de câtă abnegaţie putea fi în 
stare Hetty. 

— N-ai făcut bine, fetiţo - o dojeni taică-său, gândul cel mai 
chinuitor pentru el în momentul acela fiind ca nu cumva biata 
copilă să aibă de suferit de pe urma faptei sale. lrochezii ăştia 
sunt nişte fiinţe aprige şi nu-mi vine a crede că se pot socoti 
măguliţi când cineva i-a jignit aşa cum am făcut noi. 

— Spune-mi, tată - îl întrebă fata, uitându-se pe furiş în jur, ca 
şi cum i-ar îi fost teamă să n-o audă cineva - Dumnezeu v-a 
îngăduit cumva să săvârşiţi fapta sângeroasă pentru care aţi 
venit încoace? Aş vrea să ştiu asta, ca să pot vorbi slobod şi 
desluşit cu pieile roşii, dacă Cel de Sus nu v-a lăsat s-o faceţi. 

— Nu trebuia să vii aici, Hetty. Aştia n-au să înţeleagă nici felul 
tău de a fi, nici gândurile ce te-au adus încoace. 

— Cum s-a întâmplat asta, dragă tată? Nici tu, nici Harry, după 
câte ştiu, n-aveţi asupra voastră ceva care să semene cu un 
scalp. i 

— Dacă asta te linişteşte, draga tatii, uite, am să-ți răspund. In 
momentul când am prins-o pe fata care te-a însoţit până aici, a 
început să ţipe şi atunci a ieşit ca din pământ şi a tăbărât pe 
mine toată liota asta de pisici sălbatice, prea mulţi ca un singur 
creştin să le poată ţine piept. Ca să fii împăcată, află că de astă 
dată nu ne ştim vinovaţi să fi luat niciun scalp, după cum de 
bună seamă n-o să ne ştim vinovaţi nici de a fi încasat vreun 
premiu pentru asta. 

— iți mulţumesc, tată! Acum pot să le vorbesc de sus 
irochezilor cu inima împăcată. Sper că nici pe Harry nu l-a lăsat 
cugetul să lovească pe vreunul din ei? 

— Ai vorbit întocmai ca o femeie bisericoasă, Hetty, aşa cum 
te-am ştiut totdeauna. Ai dreptate, nici pe Harry nu l-a lăsat 
cugetul. Asta-i adevărul adevărat! 

— Eşti liber acum, Harry - spuse Hetty aruncând o privire 
sfioasă spre picioarele neferecate în lanţuri ale namilei de flăcău. 
N-ai nici frânghii, nici cătuşe care să-ţi rănească mâinile sau 
gleznele. 

— Nu, Hetty. Firea îşi are cerinţele ei şi libertatea este şi ea 
ceva firesc. Picioarele par slobode, dar numai atât, fiindcă nu mă 
pot folosi de ele aşa cum aş vrea. Până şi copacii ăştia au ochi, 
da, chiar şi gură, căci dacă unchiaşul de lângă mine ori eu am 
încerca să facem un singur pas peste graniţele închisorii noastre, 
nici n-am apuca bine să ne luăm tălpăşiţa, că toată tabăra ar fi în 
picioare, şi, fie că ne place sau nu, patru sau cinci gloanţe ar 
zbura după noi, poftindu-ne cu tot dinadinsul să ne ţinem în frâu 
nerăbdarea. 

— Cu atât mai bine, Harry - răspunse fata - e mai cuminte ca 
dumneata şi tata să staţi liniştiţi şi paşnici până ce voi apuca să 
vorbesc cu irochezii, pe urmă ai să vezi că totul o să meargă 
strună şi o să fim fericiţi. Aş vrea să nu mă însoţească nimeni, 
nici dumneata, nici tata. Lăsaţi-mă singură. Când o să pun toate 

lucrurile la cale şi o să fiţi liberi să plecaţi, viu eu să vă dau de 
ştire. 

Hetty vorbea cu un aer atât de firesc şi de serios, părea atât 
de convinsă c-o să reuşească, şi pe faţa ei se oglindea 
seninătatea unui suflet atât de curat şi de cinstit, încât amândoi 
ascultătorii se simţiră înclinați să-şi pună toată nădejdea în 
demersul ei, aşa cum nu s-ar fi întâmplat în alte împrejurări. De 
aceea nu încercară câtuşi de puţin s-o oprească, atunci când se 
hotărî în sfârşit să se despartă de ei, îndreptându-se spre grupul 
căpeteniilor ce ţineau ceva mai la o parte sfat, chibzuind în fel şi 
chip, de unde şi cu ce scop anume picase aşa din senin străina 
aceea în mijlocul lor. 

După ce Susur Blând, pentru că e mai nostim, credem noi, să-i 
spunem aşa, se desprinsese de lângă prietena ei, Wah-ta-Wah se 
dusese lângă doi mingoşi mai în vârstă, care se purtaseră mai 
frumos cu ea de când irochezii o luaseră zălog, ba unul din ei, 
mai cu vază, se arătase gata s-o înfieze, dacă ar fi primit cumva 
să intre în rândul huronilori!. Alăturându-li-se celor doi, şireata 
delawară ştia c-au să caute s-o tragă de limbă. Wah-ta-Wanh îşi 
însuşise prea bine obiceiurile poporului său, ca să-şi dea în vileag 
faţă de nişte bărbaţi străini părerile pe care o fată la vârsta ei 
putea să le aibă; natura o înzestrase cu un tact şi o abilitate 
datorită cărora reuşea să fie luată în seamă atunci când voia, 
fără a răni cumva mândria unor oameni cărora le datora 
supunere şi respect. Până şi indiferența ei simulată izbutea să 
stârnească curiozitatea, aşa că Hetty abia apucase să ajungă 
lângă tatăl ei, că fata delawară se şi văzu chemată cu un semn 
discret, dar plin de tâlc în mijlocul grupului de irochezi. Aceştia 
începură s-o descoasă, întrebând-o cine era însoţitoarea ei şi ce 
caută în tabără. Fata le împărtăşi faptul că, după cât îşi putuse 
da seama, Hetty nu era întreagă la minte, căutând mai curând să 
exagereze meteahna ei decât s-o micşoreze, apoi le spuse într-o 
doară motivul pentru care se încumetase a pătrunde în mijlocul 
duşmanilor. Cuvintele ei avură efectul aşteptat, urzind în jurul 
străinei un nimb de respect şi de sfinţenie, care, după cum 
constatase chiar ea, era cea mai bună pavăză pentru Hetty. 
Văzând că-şi atinsese scopul, Wah-ta-Wah se retrase deoparte şi, 
cu o duioşie de soră şi o grijă plină de gingăşie, se apucă să 
pregătească ceva de mâncare, s-o poată ospăta pe noua sa 
prietenă, atunci când Hetty va fi avut în sfârşit răgaz să îmbuce. 


11 Ramură a poporului irochez. (n.t.). 

Tot timpul, însă, cât roboti, fata nu slăbi din ochi grupul celor 
strânşi la sfat, înregistrând orice schimbare în atitudinea 
căpeteniilor, orişice gest al lui Hetty şi cele mai neînsemnate 
împrejurări ce ar fi putut avea vreo înrâurire asupra propriei sale 
soarte ori a prietenei ei. 

Indată ce Hetty se apropie de grup, căpeteniile, cu un aer 
degajat şi politicos, vrednic de nişte oameni dintr-o lume mult 
mai aleasă, desfăcură cercul lor restrâns, ca s-o primească. Şi 
cum în preajmă se afla un copac prăbuşit, cel mai vârstnic dintre 
ei îi făcu liniştit semn, fetei, poftind-o să şadă, după care luă şi el 
loc lângă ea, binevoitor ca un părinte. Ceilalţi se rânduiră în jurul 
lor, demni şi plini de solemnitate. Fata care avea oarecare spirit 
de observaţie îşi dădu seama dintru început că abia aşteptau să 
le spună pentru ce venise. În momentul când deschise gura însă, 
bătrânul şef îl făcu semn părinteşte să mai zăbovească o clipă şi- 
i spuse unui subaltern mai tânăr s-o cheme şi pe Wah-ta-Wah în 
mijlocul lor, apoi rămase tăcut, în aşteptare. Intreruperea se 
datora faptului că şeful se dumerise dintr-o dată că aveau nevoie 
de un tălmaci, deoarece prea puţini dintre huronii de faţă 
înțelegeau de bine, de rău, limba engleză. 

Wah-ta-Wah nu era de loc supărată că fusese chemată şi ea la 
discuţie, mai ales că i se încredinţase asemenea misiune. Işi 
dădea seama c-ar fi fost vai de ea dac-ar fi încercat să înşele pe 
vreuna dintre căpetenii, dar era hotărâtă să folosească orice 
prilej, să recurgă la oricare din vicleşugurile ce şi le însuşise în 
mijlocul pieilor roşii, ca să le ascundă faptul că iubitul ei se afla 
pe aproape şi pricina pentru care acesta bătuse atâta cale. 
Cineva care n-ar fi fost familiarizat cu obiceiurile şi mijloacele 
unor oameni ce duceau o viaţă sălbatică nici n-ar fi bănuit 
măcar, sub privirile sfioase, ochii blânzi şi zâmbetul luminos al 
acestei tinere frumuseți indigene, prezenţa de spirit, prudenţa, 
fermitatea,  imboldurile nobile,  profundul devotament şi 
abnegaţia de care este în stare o femeie când e în joc dragostea 
ei. In timp ce se îndrepta spre ei, bătrânii, de felul lor ursuzi, o 
priveau cu drag, întrucât nutreau ambiția tainică de a altoi acest 
minunat lăstar pe trunchiul propriei lor seminţii, adopţiunea fiind 
deopotrivă recunoscută şi practicată de triburile din America, aşa 
cum a fost totdeauna în ţările unde națiunea se supune unor legi 
de organizare civică. 

Indată ce Wah-ta-Wah se aşeză lângă Hetty, bătrânul şef o 
rugă s-o întrebe pe „frumoasa şi tânăra faţă palidă” ce anume o 
adusese printre irochezi şi cu ce puteau să-i fie de folos. 

— Spune-le, Susur Blând, cine sunt; mezina lui Thomas Hutter, 
cel mai vârstnic dintre cei doi prizonieri, stăpânul castelului şi 
arcei şi omul cel mai îndreptăţit, totodată, să se socotească 
stăpân peste uscatul şi apele acestor coclauri, ca unul ce a trăit, 
a vânat şi a pescuit o viaţă întreagă pe meleagurile astea. 
Împărtăşindu-le tot ce ţi-am spus, au să-şi dea seama cine e 
Thomas Hutter. Arată-le apoi că am venit aci să-i conving că nu 
trebuie să se răzbune nici pe tata şi nici pe Harry, ci să-i lase mai 
bine să plece nestingheriţi şi să se aibă cu ei ca fraţii, iar nu ca 
nişte duşmani. Spune-le lămurit toate astea, Susur Blând, nu-ţi 
fie teamă nici pentru mine, nici pentru tine, dragă fată, pentru că 
Dumnezeu ne are în paza lui. 

Wah-ta-Wah îi împlini întocmai dorinţa, având grijă să 
tălmăcească vorbele ei cât mai exact în graiul irochez, pe care îl 
vorbea tot atât de bine ca şi limba maternă. Şefii ascultară gravi 
toate lămuririle preliminare. Doi dintre ei, care ştiau puţin 
englezeşte, confirmară prin ocheade pline de înţeles aruncate pe 
furiş celorlalţi că tălmaciul îşi făcuse conştiincios datoria. 

— Şi acum, Susur Blând - rosti Hetty, când îi făcură semn să 
urmeze - te-aş ruga să le împărtăşeşti, cuvânt cu cuvânt, tot ce 
am să-ţi spun. Întâi şi întâi arată-le că tata şi cu Harry au venit 
aici ca să adune cât mai multe scalpuri, deoarece precum se ştie 
câinele de guvernator şi colonia plătesc cu bani gheaţă orişice 
scalp, fie de bărbaţi, fie de femei, de oameni în toată firea sau de 
copii, şi lăcomia lor de bani a fost atât de puternică, încât inimile 
lor slabe nu li s-au putut împotrivi. Spune-le toate astea, dragă 
fată, aşa cum le-ai auzit din gura mea, vorbă cu vorbă. 

Wah-ta-Wah pregetă să tălmăcească aidoma cuvântarea ei, 
aşa cum fusese rugată, însă observând privirile schimbate de cei 
doi războinici care ştiau ceva englezeşte şi temându-se ca nu 
cumva cunoştinţele lor în această privinţă să fie mai întinse 
decât şi-ar fi putut închipui ea, se văzu nevoită să se supună 
dorinţei lui Hetty. Impotriva aşteptărilor unui om civilizat, 
mărturisirea motivelor şi intenţiilor cu care veniseră cei doi 
prizonieri, nu avu niciun efect deosebit asupra ascultătorilor, cel 
puţin judecând după expresia lor. Probabil că pentru dânşii era o 
faptă lăudabilă, şi cum niciunul dintre ei n-ar fi pregetat s-o 
săvârşească, nu puteau, desigur, s-o condamne nici când o făcea 
altcineva. 

— Şi acum, Susur Blând - rosti Hetty, băgând de seamă că 
prima parte a cuvântării ei fusese pe deplin înţeleasă de 
căpetenii - aş vrea să le mai spui ceva. Dânşii ştiu că tata şi cu 

Harry n-au apucat să-şi ducă planurile la îndeplinire, aşa că n-au 
de ce să fie supăraţi pe ei, de vreme ce n-au făcut nimănui 
niciun rău. Dacă le-ar fi ucis femeile şi copii lor, am impresia că 
situaţia nu s-ar fi schimbat cu nimic, ba chiar îmi vine a crede că 
ceea ce mă gândesc să le spun acum ar fi avut poate mai mare 
greutate dacă răul ar fi fost săvârşit. Mai întâi întreabă-i dacă 
ştiu că există un Dumnezeu care domneşte peste tot pământul? 

Auzind această întrebare, Wah-ta-Wah o privi puţin 
nedumerită, întrucât ideea existenţei Marelui Spirit sălăşluia în 
mintea oricărei fecioare indigene. Fata repetă la rândul ei 
întrebarea silindu-se s-o tălmăcească vorbă cu vorbă, şi primi un 
răspuns afirmativ, rostit cu gravitate. 

— Bine - se arătă mulţumită Hetty - atunci îmi va fi mai uşor 
să-i conving. Marele Spirit, cum îi spuneţi voi lui Dumnezeu, a 
poruncit să se scrie o carte pe care noi o numim biblia. Uite, am 
adus cu mine una din aceste cucernice cărţi şi te-aş ruga să le 
spui căpeteniilor că vreau să le citesc din sfântă scriptură. 

Isprăvind de vorbit, Hetty scoase cu evlavie o mică biblie 
englezească din învelitoarea ei de pânză groasă, umblând cu ea 
cu acel adânc respect pe care un catolic l-ar fi manifestat faţă de 
o relicvă sfântă. in timp ce ea era ocupată cu treaba asta, 
mingoşii n-o slăbiseră o clipă din ochi pândindu-i fiece mişcare şi 
când volumaşul ieşi în sfârşit la iveală, doi, trei dintre ei scoaseră 
un strigăt uşor de uimire. Hetty îl flutură triumfătoare sub ochii 
lor, ca şi cum s-ar fi aşteptat ca vederea lui să facă o minune. 
Apoi, fără să se arate cumva nedumerită, ori dezamăgită de 
scepticismul huronilor, se întoarse din nou spre Wah-ta-Wah spre 
a-i tălmăci mai departe vorbele. 

— Asta-i o carte sfântă, Susur Blând - îi explică ea - şi fiece 
cuvânt, fiece rând, verset ori capitol vine de la Dumnezeu! 

— De ce Mare spirit nu asta trimis carte piele roşie? întrebă 
îndrăzneață Wah-ta-Wah, cu aerul cel mai firesc din lume. 

— De ce? răspunse Hetty, oarecum încurcată de întrebarea 
aceasta la care nu se aştepta. De ce?... Ah! Uite de ce: pentru că 
pieile roşii nu ştiu să citească. 

Chiar dacă Wah-ta-Wah nu va fi găsit explicaţia satisfăcătoare 
nu stărui totuşi, gândindu-se că nu e ceva prea important. Dând 
din cap în semn de încuviinţare aşteptă liniştită înlănţuirea 
argumentelor inimoasei feţe palide. 

— Poţi să le spui căpeteniilor că pretutindeni în cartea asta stă 
scris să fim iertători faţă de duşmanii noştri, să ne purtăm cu ei 
ca şi cum ne-ar fi fraţi buni şi să nu lovim niciodată în semenii 

noştri, nici din răzbunare nici din vreo altă pornire pătimaşă. Te 
simţi în stare să le spui toate astea în aşa fel ca să înţeleagă? 

— Spui bine eu tot, dar asta nu uşor ţelegi. 

Wah-ta-Wah împărtăşi cât putu mai desluşit tâlcul cuvintelor 
rostite de Hetty indigenilor care ascultau numai urechi, în timp 
ce pe faţa lor se zugrăvea o uimire egală cu surpriza pe care ar 
manifesta-o un american din timpurile noastre când i-ar spune 
cineva că marele conducător modern, a cărui fire din păcate e 
atât de schimbătoare, al destinelor omeneşti, opinia publică, s-ar 
putea să greşească. Totuşi, unul sau doi dintre ei, care 
avuseseră prilejul să stea de vorbă cu misionarii, le dădură 
câteva lămuriri, după care grupul aşteptă din nou cu toată 
atenţia încordată să vadă ce voia să le mai spună fata. Inainte de 
a lua iarăşi cuvântul, Hetty o întrebă stăruitor pe Wah-ta-Wah 
dacă într-adevăr căpeteniile o înţeleseseră pe deplin şi primi un 
răspuns în doi peri cu care trebui să se mulţumească. 

— Acum aş vrea să le citesc acestor irochezi câteva versete 
din carte, pe care cred că-i bine să le cunoască şi ei - spuse ea, 
care luă dintr-o dată un aer grav şi plin de solemnitate în 
momentul când începu lectura, şi să ia seama că vorbele astea 
sunt rostite chiar de Marele Spirit. Întâi şi-ntâi iată ce vă 
porunceşte el: „lubeşte pe aproapele tău ca pe tine însuţi”. 
Tălmăceşte-le asta, Susur Blând. 

— Pentru piele roşie asta faţa palida nu aproapele eşti - îi 
întoarse vorba tânăra delawară cu o fermitate pe care n-o 
pusese niciodată până atunci în răspunsurile ei. Nu trebuie 
spune altceva şef. 

— Nu trebuie să uiţi, dragă fată, că astea sunt cuvintele 
Marelui Spirit, şi că şefii sunt datori să le dea ascultare, la fel ca 
toată lumea. lată a doua poruncă: „Dacă te loveşte cineva peste 
obrazul drept, întoarce-l şi pe celălalt”. 

— Asta cum? se repezi să întrebe Wah-ta-Wah. 

Hetty o lămuri, spunându-i că potrivit acestei porunci 
niciodată nu trebuie să primeşti cu inimă rea o jignire, ci mai 
curând să fii oricând gata de a suferi şi alte neajunsuri din partea 
celui care te-a lovit. 

Nu mai e nevoie, credem, să-i arătăm cititorului ce vâlvă 
stârniră aceste îndatoriri printre indigeni pentru care era lege 
sfântă să nu uite niciodată o binefacere, nici să ierte cumva o 
insultă. Din fericire, explicaţiile pe care le dăduse mai înainte 
Wah-ta-Wah  pregătiseră cugetul huronilor, făcându-i să se 
aştepte în fiece clipă să audă numai lucruri cu totul neobişnuite, 

şi dacă multe din aceste lucruri li se părură paradoxale şi lipsite 
de orice temei, ele îşi aflară, totuşi, justificare în ochii lor în 
faptul că fata era înzestrată cu o minte cu totul deosebită de a 
majorităţii fiinţelor omeneşti. Printre ei însă erau vreo doi mai în 
vârstă care mai auziseră asemenea cuvântări din gura 
misionarilor şi care ar fi dorit să aibă un pic de răgaz să continue 
discuţia asta pentru ei atât de curioasă. 

— Asta este cartea cea înţeleaptă a feţelor palide? întrebă 
unul dintre şefi, luând volumul din mâinile lui Hetty care i-l dădu 
fără nicio împotrivire. Asta este legea după care fraţii noştri albi 
se bat cu pumnii în piept, în tăcere? 

Wah-ta-Wah, căreia îi fusese adresată întrebarea, răspunse că 
da, aşa era, adăugând apoi că atât francezii sau canadienii, cât 
şi englezii din provinciile britanice recunoşteau deopotrivă 
autoritatea ei şi ziceau, chipurile, că îi păzesc rânduielile. 

— Spune tinerei mele surori - grăi huronul uitându-se în ochii 
fetei delaware - că voi dezlega limba, spre a rosti câteva 
cuvinte. 

— Şef irochez vrei vorbeşti prieten, faţa palidă asculţi, tălmăci 
Wah-ta-Wah. 

— Mă bucur să-l ascult! exclamă Hetty. Dumnezeu i-a înmuiat 
inima şi poate c-o să-i dea drumul tatei şi lui Harry să plece. 

— Asta este legea - urmă şeful huron - care porunceşte 
feţelor palide să facă bine celor ce-i lovesc iar dacă unul din fraţii 
lor le cere puşca, să fie gata să-i dea şi cornul cu pulbere. 

— Nu, nu aşa - protestă cu aprindere Hetty, când i se tâlcuiră 
spusele lui. Nicăieri în cartea asta nu se pomeneşte un cuvânt 
despre asemenea arme; praful de puşcă şi gloanţele sunt lucruri 
nelegiuite înaintea Marelui Spirit. 

— Atunci, de ce feţele palide se folosesc de ele? Ei vin din 
zarea lui soare răsare, cu scripturilor în mână şi învaţă feţele 
roşii să citească; cum se întâmpla atunci că ei sunt cei dintâi 
care uită vorbele rostite de gura lor? Niciodată nu sunt mulţumiţi 
cu ce le dau pieile roşii: ei plătesc cu aur scalpurile femeilor şi 
copiilor iar dacă noi luăm cumva scalpul unui războinic ucis pe 
câmpul de bătaie, în luptă dreaptă, suntem nişte fiare. Numele 
meu este Rivenoak!?. 

Nu mai e nevoie să spunem că auzind această zdrobitoare 
întrebare rostită lămurit în graiul său, căci şi de astă dată Wah- 
ta-Wah îşi făcu datoria conştiincios, ba chiar cu mai multă 

sârguinţă ca înainte, Hetty rămase încremenită de uimire. 

— Ce să le spun, Susur Blând? o rugă ea cu lacrimi în ochi. 
Ştiu bine că tot ce le-am citit din carte e adevărat, şi totuşi, s-ar 
părea că nu-i aşa, judecând după faptele celor cărora cartea asta 
le-a fost dată? 

— Asta dreptate la feţe palide - îi răspunse Wah-ta-Wah 
ironică - bun eşti numai unu oameni, rea eşti alt oameni. . 

— Nu, nu, adevărul nu poate să aibă două chipuri. In vecii 
vecilor, nu, Susur Blând. 

— Fata delawara, săraca, ea părut totul poate eşti la feţe 
palide - îi întoarse vorba cealaltă cu răceală. Una dată spus eşti 
alb, una dată spus eşti negru. 

Hetty era din ce în ce mai încurcată, şi până la urmă, cuprinsă 
de spaimă la gândul că viaţa tatălui ei şi a lui Harry s-ar putea să 
fie la ananghie din vina ei, izbucni în lacrimi. Asta reuşi să alunge 
orice urmă de neîncredere ori de ironie din inima delawarei. 
Imbrăţişând-o pe Hetty care plângea cu hohote, Wah-ta-Wah se 
sili să-i aline supărarea cu duioasele ei dovezi de compătimire, 
balsam pe care numai o femeie ştie să-l folosească. 

— Nu plâns, tu, asta, nu plâns - murmură ea, ştergându-i 
lacrimile de pe faţă. De ce aşa tu necăjit? Nu tu asta carte făcut 
daca ea nu drept spui; şi nu tu făcut feţe palide, daca ei dracului 
eşti; şi piele roşie dracului eşti şi faţa palidă dracului eşti, nu asta 
unu bun şi asta altu rău. Şef el asta ştii. 

Hetty se potoli curând după acel potop de lacrimi şi începu 
iarăşi a chibzui, cu toată osârdia inimii sale curate, cum să facă 
să-şi atingă scopul. Văzând că şefii indieni, cu mutrele lor 
morocănoase, stăteau mai departe strânşi în jurul ei fără s-o 
slăbească o clipă din ochi, se gândi că poate dacă ar încerca din 
nou să le deschidă capul şi să le arate unde-i dreptatea, s-ar 
putea ca de astă dată încercarea ei să fie încununată de succes. 

— Ascultă, Susur Blând - rosti ea, silindu-se să-şi stăvilească 
lacrimile. Explică-le căpeteniilor că orişice ar face oamenii răi, 
dreptatea rămâne dreptate şi nimeni nu poate să săvârşească o 
ticăloşie fără să-şi primească pedeapsa, sub cuvânt că 
asemenea ticăloşii ar mai fi făptuit şi alţii, mai înainte. Aşa spune 
scriptura şi legea asta are acelaşi temei şi pentru pieile roşii ca şi 
pentru feţele palide. 

— Asta lege nu eu auzit niciodată delawari ori irochezi - 
răspunse Wah-ta-Wah căutând s-o mângâie. Nu bine spus şef 
asta lege, spus tu alta ei poţi crezi. 

Wah-ta-Wah se pregătea totuşi să tălmăcească mai departe 

cuvintele ei, când simţi c-o bate pe umăr cineva şi întorcându-se 
dădu cu ochii de cel mai vârstnic dintre şefi. Abia atunci băgă de 
seamă că Hutter şi Harry se apropiau de grup escortaţi de unul 
dintre războinici, care la un moment dat se desprinsese din cerc. 
inţelegând că feţele palide urmau să ia de asemenea parte la 
discuţie, Wah-ta-Wah îşi înghiţi vorbele, obişnuită să se supună 
fără a crâcni, ca toate femeile pieilor roşii. Câteva clipe mai 
târziu cei doi prizonieri stăteau faţă în faţă cu căpeteniile 
irochezilor. 

— Fata mea - spuse cel mai bătrân dintre şefi întorcându-se 
către delawară - întreabă-l pe omul ăsta cu barba sură de cea 
venit la noi în tabără? 

Wah-ta-Wah  tălmăci întrebarea, în englezeasca ei cam 
scâlciată, nu chiar atât de scâlciată totuşi ca Hutter să n-o 
înţeleagă. Bătrânul era un om dintr-o bucată şi prea dârz din fire 
ca să caute a scăpa de urmările faptelor sale, şi cunoştea prea 
bine părerile mingoşilor, ca să nu-şi dea seama că n-ar fi avut 
nimic de câştigat vorbindu-le, după cum nu era nici lipsit de 
bărbăţie ca să tremure în faţa mâniei lor. Aşa că fără să stea 
mult în cumpănă mărturisi cinstit cu ce gânduri debarcase, 
justificând încercarea lui numai prin faptul că autorităţile plăteau 
din gros pentru scalpuri. Această sinceră mărturisire fu primită 
cu vădită satisfacţie de irochezi, nu atât pentru că în felul acesta 
ieşea în vileag superioritatea lor din punct de vedere moral, cât 
mai ales fiindcă reuşiseră să captureze un om care merita într- 
adevăr atâta osteneală şi pe care-l puteau lua drept ţintă a 
răzbunării lor. 

După ce toate întrebările lor primiră un răspuns, căpeteniile se 
îndepărtară fără un cuvânt, ca şi cum ar fi socotit răfuiala 
încheiată. Toate dogmele despre care le vorbise Hetty nu 
avuseseră nicio înrâurire asupra acestor oameni. Hetty şi Wah- 
ta-Wah rămaseră, aşadar, singure cu Hutter şi Harry; nimeni nu 
şi-ar fi închipuit în momentul acela că s-ar fi aflat în preajmă vreo 
pereche de ochi la pândă, când, de fapt câteşipatru erau păziţi 
cu cea mai mare străşnicie. Amândoi bărbaţii se gândeau tot 
timpul cum să facă să găsească un mijloc de scăpare, şi, fără să 
se fi schimbat vreo vorbă între ei, fiecare îşi dădea prea bine 
seama de zădărnicia oricărei tentative în cazul când n-ar fi fost 
bine chibzuită şi pusă în aplicare cu cea mai mare promptitudine. 
Şi cum stăteau de o bucată de vreme în tabără şi aveau amândoi 
un spirit de observație destul de ascuţit, observaseră, 
bineînţeles, că Wah-ta-Wah era şi ea într-un fel ostatică. 

Bizuindu-se pe acest lucru, Hutter îşi îngădui să vorbească de 
faţă cu ea mult mai deschis decât ar fi făcut-o altminteri, lăsând 
deoparte prudenţa. Harry îi urmă exemplul şi nu se mai osteni 
să-şi pună lacăt la gură. 

— N-am să te cert, Hetty, pentru că ai venit aici cu gânduri 
bune, dar nu prea înţelept cumpănite, spuse moş Hutter, 
aşezându-se lângă copila lui şi luându-i mâna, cu o duioşie pe 
care omul ăsta de obicei ursuz o avea numai faţă de ea. Spune- 
mi mai bine dacă Vânătorul de Cerbi ne-a trimis vorbă cumva 
sau dacă a pus ceva la cale să ne scape? 

— Da, asta ne interesează în primul rând! se amestecă şi 
Harry. Dacă ai putea să ne ajuţi, fetiţo, să ne depărtăm aşa, la 
vreo jumătate de milă de tabără ca să meargă treaba strună sau 
măcar la un sfert de milă, încolo las’ pe mine. Poate că unchieşul 
o fi având nevoie de mai mult, dar pentru un găligan ca mine în 
floarea tinereţii ajunge şi atât. 

Hetty se uita mâhnită când la unul când la celălalt, gândindu- 
se că n-are ce să răspundă la întrebarea nesinchisitului Harry. 

— Tată - rosti ea, în cele din urmă - nici Vânătorul de Cerbi şi 
nici Judith habar n-au avut că vreau să vin aici, până în clipa 
când am părăsit arca. Atâta pot să vă spun că se temeau ca nu 
cumva irochezii să-şi întocmească o plută pentru a încerca să ia 
cu asalt castelul; aşadar, deocamdată se gândesc mai mult cum 
să-l apere decât să vină în ajutorul vostru. 

— Nu, nu, nu - protestă Wah-ta-Wah, cu jumătate de voce 
însă şi cu capul în pământ, ca nu cumva cei ce stăteau la pândă 
să observe că vorbea. Nu, nu, nu, Vânător de Cerbi nu asta om 
eşti. El nu asta gândeşti apărat, când prieten primejdie eşti. Intâi 
el ajute altu om, pe urmă ajute castel. 

— Sună frumos, moş Tom, nu-i aşa? prinse a râde Harry, 
făcându-i unchiaşului cu ochiul; el însă nu era atât de prudent ca 
să coboare glasul. Daţi-mi o indigenă ageră la minte cum e fata 
asta şi vă spun drept, aş fi în stare să mă iau la trântă şi cu 
dracul, dacă nu cumva m-aş lua mai întâi la trântă cu un irochez. 

— Nu tare vorbit - interveni fata - mult irochez vorbeşti 
englezesc, toţi avut urechi englezesc. 

— Ne eşti prietenă, copilă? o întrebă Hutter care lua parte la 
discuţie cu tot mai multă însufleţire. Dacă da, fii sigură că vei fi 
din plin răsplătită; nimic n-o să fie mai lesne decât să te trimitem 
înapoi, acasă, dacă vom izbuti să te luăm cu noi. Să avem numai 
la îndemână arca şi bărcile şi ai să vezi că tot noi o să fim mari şi 
tari peste lac, oricâţi indieni ar veni din Canada să ne ia cu asalt. 

Numai cu tunurile ne-ar mai putea scoate din castel, după ce ne 
vom fi întors acolo. 

— Tată - spuse Hetty - Judith se gândea să spargă cufărul cel 
mare, crezând c-o să găsească înăuntru ceva cu care să-ţi poată 
răscumpăra libertatea. 

O umbră învălui ochii lui Hutter la auzul acestui lucru; bătrânul 
începu să bombăne supărat. 

— De ce nu el cufăr spart? se amestecă în vorbă delawara. 
Viaţa scump mai cufăr vechi, scalp scump mai cufăr vechi, vechi. 
Dacă nu asta cufăr spargi, Wah-ta-Wah nu ajuţi el fugi. 

— Habar n-ai ce-mi ceri. N-aveţi niciun dram de minte 
amândouă, mai bine nu vă băgaţi nasul unde nu vă fierbe oala. 
Ascultă, Harry, ştii că nu-mi plac de loc mutrele astea liniştite ale 
irochezilor. Tare mă tem c-or fi clocind ceva în mintea lor, aşa că 
de vrem să facem o treabă, s-o facem cât mai repede. Ce crezi, 
ne putem bizui pe fata asta irocheză? 

— Uite ce - îi tăie îndată vorba Wah-ta-Wah, cu o mutră 
încruntată ce arăta cât de mult cântăreau pentru ea spusele 
astea. Wah-ta-Wah nu irochez eşti, delawar eşti tot, inima 
delawar, simţeşti delawar. Şi ea prizonier eşti. Prizonier ajuţi 
prizonier. Nu bun acum vorbeşti mult. Fata stai tata, Wah-ta-Wah 
vii asta prieten vezi, el tot om cum trebuie părut, spus atunci 
cum faci. 

Cuvintele de mai sus fură rostite în şoaptă dar desluşit şi într- 
un fel care îi tulbură pe toţi. Isprăvind, Wah-ta-Wah se ridică şi se 
depărtă de ei, îndreptându-se spre coliba în care locuia, ca şi 
cum puţin i-ar fi păsat de soarta celor trei feţe palide. 


Capitolul XII 


l-am părăsit pe locatarii castelului şi ai arcei cufundaţi într-un 
somn adânc. E drept că peste noapte şi Vânătorul de Cerbi şi 
delawarul se sculară în vreo două rânduri să-şi arunce ochii 
peste faţa liniştită a lacului şi văzând că nu se simte nimic, se 
băgară iar în culcuş şi dormiră tun ca unii ce nu se puteau lipsi 
chiar atât de uşor de repaosul firesc. La revărsatul zorilor, 
Vânătorul se trezi cel dintâi şi începu să se pregătească pentru 
ziua ce se înfiripa lăsându-l pe prietenul său, care în ultima 
vreme nu avusese de loc parte de nopţi tihnite şi întremătoare, 
să doarmă netulburat până ce soarele se ridică de o suliță pe 
cer. Judith se sculă şi ea mai târziu ca de obicei întrucât în 

primele ceasuri din noapte nu prea apucase să închidă ochii nici 
să se odihnească. Inainte ca astrul zilei să fi împânzit cu razele 
sale colinele din vest, toată lumea fu în picioare; nici chiar pe 
tânărul delawar care se dedulcise cu somnul nu-l mai rabdă 
inima să lenevească în aşternut după ce uriaşul izvor de lumină 
cuprinse toată zarea. 

Chingachgook se dichisise tocmai îmbrăcând costumul cu care 
bătea de obicei potecile pădurii, când Vânătorul de Cerbi intră în 
cabină şi-i aruncă nişte haine de vară de-ale lui Thomas Hutter, 
croite fără niciun şart, însă uşoare. 

— Mi le-a dat Judith să ai cu ce să te îmbraci, Şarpe - spuse el 
azvârlindu-i gherocul şi pantalonii la picioare - să nu te ia la ochi 
când te-or vedea aşa împopoţonat şi spoit ca pentru război. 

Chingachgook se uită scârbit la straiele pe care i le adusese, 
dar îşi dădu numaidecât seama că-i mai cuminte să umble aşa 
travestit, chiar dacă nu părea convins că era într-adevăr necesar 
s-o facă. Prezenţa unui indigen în castel sau în preajma acestuia, 
fireşte că le-ar fi dat de gândit irochezilor care ar fi început s-o 
bănuiască pe ostatica lor. Mai bine îmbrăcat aşa, chibzui el, 
decât să dea greş cumva încercarea de a-şi scăpa logodnica, şi 
după ce răsuci un timp în mâini veşmintele aduse, cercetându-le 
cu un fel de ironie, deşi părea cât se poate de serios, şeful 
delawar se apucă să le îmbrace cu o stângăcie simulată, 
îndărătnic aşa cum poate fi un tânăr indian când se vede nevoit 
să-şi schimbe costumul cu straiele lumii civilizate, fără a pregeta 
totuşi să asculte îndrumările prietenului său; în cele din urmă, 
aşa cum arăta înţolit, numai culoarea pielii îi mai putea da în 
vileag obârşia. Aerul stângaci pe care-l avea delawarul în straiele 
de împrumut aduse de câteva ori peste zi un surâs pe buzele 
Vânătorului de Cerbi care abia se stăpâni să nu facă vreo glumă 
pe socoteala acestui lucru aşa cum de bună seamă ar fi făcut 
orice om alb într-o împrejurare ca asta; demnitatea unui şef de 
trib, mândria lui de indigen ce intra pentru prima oară în foc ar fi 
fost rănită de asemenea glumă care în orice caz nu-şi avea locul 
în impasul în care se aflau cu toţii. 

Când se întâlniră la gustarea de dimineaţă, cei trei insulari, 
dacă-i putem numi aşa, erau tăcuţi câteşitrei, încruntaţi şi 
gânditori. Judith se vedea după ochi că petrecuse o noapte 
agitată, iar cei doi bărbaţi priveau în faţă viitorul, căutând să 
ghicească întâmplările nebănuite pe care le vor mai avea de 
întâmpinat. Tot timpul mesei fata şi Vânătorul de Cerbi abia dacă 
schimbară câteva cuvinte politicoase, fără să sufle însă niciun 

cuvânt în legătură cu situaţia în care se găseau. Până la urmă, 
totuşi, Judith, care era peste măsură de îngrijorată şi care tocmai 
de aceea căuta să fie mai drăguță cu însoțitorii săi ca de obicei, 
aduse vorba despre ceea ce o frământa, mărturisindu-le astfel 
fără să vrea că toată vremea se gândea numai la asta aşa, încât 
nici somnul nu se mai lipea de ea. 

— Ar fi îngrozitor, Vânătorule - rosti din senin Judith - dacă 
tata sau Hetty ar păţi ceva! Nu putem sta aşa cu mâinile în sân, 
lăsându-i la cheremul irochezilor, fără să facem nimic ca să le 
venim în ajutor. 

— Sunt gata, Judith, să le vin în ajutor şi nu numai lor ci 
oricărui om care ar fi la ananghie, dacă aş vedea vreun mijloc s-o 
fac. Ştii foarte bine, poate mai bine ca oricine chiar, că nu-i 
glumă să încapi din mâinile lor, când ai pus la cale un plan cum e 
cel pe care îl aveau Hutter şi Harry atunci când au debarcat pe 
țărm. Nu i-aş dori nici celui mai crâncen duşman al meu să 
ajungă într-o situaţie ca asta, cu atât mai puţin unor oameni cu 
care am călătorit, am mâncat şi am dormit împreună. Ai cumva 
vreo idee pe care Şarpele şi cu mine s-o putem aduce la 
îndeplinire? 

— Nu cunosc alt mijloc să-i scăpăm decât cumpărând 
bunăvoința irochezilor. Sunt slabi de înger când e vorba de 
daruri şi cred că avem cu ce-i îmbia, ca să le dăm de gândit că ar 
fi totuşi mai bine să plece de aici încărcaţi cu tot felul de lucruri 
ce în ochii lor au mare preţ, decât cu nişte bieţi prizonieri săraci; 
bineînţeles dacă vor fi vrând cumva să-i ia cu ei. 

— Ideea dumitale e foarte bună, Judith, într-adevăr, dacă 
duşmanul poate fi cumpărat, şi cred că am putea găsi şi lucrurile 
cu care să-l câştigăm. Tatăl dumitale are o casă iscusit întocmită 
şi cu toate înlesnirile trebuincioase deşi mă tem că nu prea sunt 
multe scule de preţ cu care să putem acoperi răscumpărarea. De 
pildă arma asta căreia dânsul îi spune „Cerbucid”, îmi închipui că 
face destule parale, şi bănuiesc că s-o fi găsind pe aci şi vreun 
butoiaş cu pulbere, care ar trage greu la cântar, însă, vezi 
dumneata, nu-i chiar aşa uşor să răscumperi doi ostatici cu 
câteva fleacuri... În afară de asta... 

— In afară de asta? îl zori Judith nerăbdătoare, observând că 
celălalt şovăia de teamă, probabil, să nu-i zdrobească inima sub 
o povară şi mai mare. 

— Vezi dumneata, Judith, francezii au pus şi ei premii pe 
scalpuri, întocmai ca şi autorităţile noastre şi preţul ce-l plătesc 
pentru două scalpuri e destul de mare ca să-ţi poţi cumpăra o 

puşcă şi un corn cu pulbere, deşi nu cred să fie pe undeva o 
armă atât de grozavă cum e „Cerbucid”. Oricum, de cumpărat 
tot au să-şi poată cumpăra o puşcă şi pulbere din prisos, şi cum 
pieile roşii nu se pricep la arme de foc, nu sunt în stare să 
deosebească o flintă de soi de o rablă. 

— Ingrozitor! murmură Judith, înspăimântată de sângele rece 
cu care Vânătorul privea de obicei lucrurile. Dar ai uitat rochiile 
mele, Vânătorule, cred că văzându-le, femeilor irocheze le-ar 
lăsa gura apă. 

— Nici vorbă că s-ar uita cu jind la ele, Judith, nu mă îndoiesc - 
îi răspunse tânărul. Eşti chiar aşa sigură însă c-o să te poţi 
despărţi cu inima uşoară de gătelile dumitale atât de mândre? 
Mulţi s-au crezut viteji până în clipa când au dat ochi cu 
primejdia. Am mai cunoscut apoi alţii care se socoteau miloşi, în 
stare să-şi dea şi cămaşa de pe ei ca să îmbrace un om sărac, 
lăcrămând numai cât auzeau pomenindu-se de necazurile altora, 
dar ai căror pumni s-au strâns ca o nucă atunci când a fost vorba 
să renunţe la un lucruşor cât de mic. Şi pe urmă dumneata, 
Judith, eşti o fată frumoasă, ca o zână de frumoasă, aşa cum 
oricine îşi poate da seama de la prima vedere şi toată lumea ştie 
că de obicei făpturile încântătoare ca dumneata ţin la dichisurile 
lor cu care îşi împodobesc frumuseţea. 

Cuvintele măgulitoare pe care tânărul le spusese despre 
farmecele fetei erau bine venite pentru a şterge cumva impresia 
lăsată de neîncrederea lui în devotamentul filial al lui Judith. Să fi 
fost altcineva în locul Vânătorului de Cerbi, complimentul ar fi 
trecut probabil nebăgat în seamă, covârşit de indignarea pe care 
ar fi stârnit-o asemenea îndoieli; sinceritatea neşlefuită cu care 
Vânătorul îşi mărturisea îndeobşte gândurile avea însă un farmec 
al ei pentru Judith, şi cu toate că i se aprinseră obrajii şi-n ochii 
săi scăpăraseră fulgere o clipă, fata nu găsi în inima ei destulă 
tărie ca să poată fi cu tot dinadinsul supărată pe tânărul vânător 
al cărui suflet părea atât de curat şi plin de omenie. 

— Pesemne că părerile bune le păstrezi pentru fetele 
delaware, Vânătorule, dacă gândeşti într-adevăr aşa despre 
oamenii albi la faţă ca şi dumneata - zise dânsa, în glumă. Pune- 
mă însă la încercare: dacă o să observi cumva că-mi pare rău 
după niscai panglici sau pene, mătăsuri ori mai ştiu cu ce alte 
scumpeturi, atunci n-ai decât să crezi ce vrei despre mine, şi să 
spui rituos ce gândeşti. 

— Aşa e şi drept! Nu există lucru mai rar pe lume decât un om 
cu adevărat drept! Aşa spune Tamenund cel înţelept profet al 

delawarilor şi probabil că asta e şi părerea tuturor celor ce au 
ocazia să vadă, să vorbească şi să trăiască în mijlocul oamenilor. 
Îmi place omul drept, Şarpe; ochii lui nu sunt niciodată întunecaţi 
când îşi priveşte duşmanii, iar faţă de prieteni sunt totdeauna 
luminoşi şi strălucitori. El ştie să-şi folosească mintea pe care i-a 
hărăzit-o Dumnezeu , şi o foloseşte cunoscând datoria ce-o are 
de a vedea şi desluşi lucrurile aşa cum sunt ele, şi nu cum ar dori 
să fie. Găseşti la tot pasul oameni care singuri se socotesc 
drepţi, dar ce lucru rar, ce lucru minunat e să te întâlneşti cu cei 
ce sunt cu adevărat drepţi. 

— Aşa e, Vânătorule - încuviinţă Judith - şi sper ca în părerea 
pe care ţi-o vei face despre mine să te ştiu călăuzit de dragostea 
dumitale de dreptate. Şi mai ales aş vrea să judeci totul cu 
mintea dumitale, iar să nu dai crezare născocirilor pe care un 
palavragiu ca secătura de Harry ar putea să ţi le îndruge, ca să 
ponegrească faţă de dumneata o fată ale cărei păreri în privinţa 
persoanei şi chipului dumitale întâmplător nu se potrivesc cu 
părerile unui zevzec înfumurat ca el. 

— Părerile lui Harry cel Pripit nu sunt pentru mine literă de 
evanghelie, Judith, dar atât mai rău pentru el dacă nu are ochi să 
vadă şi urechi să audă - răspunse grav Vânătorul. 

— Ajunge! exclamă Judith cu o privire încărcată de fulgere, 
roşindu-se până în vârful urechilor. Mai bine să vorbim despre 
tata să vedem cum am putea să-l scăpăm. Aşa e cum ai spus 
dumneata, Vânătorule. Mă tem că pieile roşii n-au să le dea 
drumul cu una, cu două prizonierilor, decât momindu-i cu ceva 
mai de preţ decât podoabele mele, puşca tatei şi cornul cu 
pulbere, luate la un loc. Mai e, însă, şi cufărul. 

— Da, mai e şi cufărul, cum zici, Judith. Tatăl tău ţi-a spus 
vreodată ce trebuie să faci cu el? 

— Niciodată. S-o fi gândit pesemne că lacătele şi ferecătura lui 
de oţel sunt destul de solide ca să nu mai fie nevoie să fie păzit. 

— N-am mai văzut încă un cufăr ca ăsta, atât de meşteşugit 
lucrat - spuse Vânătorul de Cerbi, apropiindu-se de obiectul cu 
pricina pe care se aşeză ca să-l poată cerceta mai amănunţit. 
Chingachgook, ăsta nu cred să fie lemn din pădurile cutreierate 
de noi! Nu pare să fie nuc negru, deşi e la fel de arătos, ba poate 
chiar mai mult, să nu fi fost afumat şi lovit peste tot. 

Delawarul se apropie şi el, pipăi cufărul, cercetă fibrele 
lemnului, încercă să-l zgârie cu un cui şi-şi trecu mâna, curios, 
peste benzile de oţel, lacătele grele şi peste toată ferecătura 
atât de ciudată a lăzii masive, care pentru el erau tot atâtea 

lucruri noi. 

— Nu, aşa ceva nu se pomeneşte în pădurile de pe aceste 
plaiuri - continuă Vânătorul de Cerbi. Am văzut stejari, cunosc 
două soiuri de paltini, ulmi, tei, mai multe neamuri de nuci, şi tot 
ce se cheamă copac are o culoare şi poate fi lemn meşterit în fel 
şi chip, niciodată însă nu mi-a fost dat să întâlnesc un lemn ca 
ăsta! Judith, ajunge cufărul, cred, ca să răscumperi libertatea 
tatălui dumitale, căci irochezii nu-s chiar atât de curioşi cum se 
arată a fi îndeobşte celelalte piei roşii, cu atât mai puţin ar fi 
curioşi să ştie din ce fel de lemn e făcut. 

— Mă gândesc că am putea încheia târgul la un preţ mai 
potrivit, Vânătorule. Lada e ticsită cu lucruri şi cred că-i mai bine 
să dăm jumătate din ea decât să dăm tot. Şi pe urmă tata, nu 
ştiu pentru ce, dar ţinea ca la ochii din cap la cufărul ăsta. 

— Cred că ţine mai mult la ce se află înăuntru, decât la cufăr 
în sine, judecând după felul cum l-a ferecat pe dinafară ca să-l 
păzească. Văd că are trei lacăte, Judith; unde sunt cheile? 

— Nu-mi amintesc să fi dat de ele vreodată şi totuşi trebuie să 
fie pe undeva, fiindcă Hetty spune că l-a văzut de multe ori 
deschis. 

— Cheile nu stau în aer, fată dragă, şi nici nu plutesc pe apă; 
nici oamenii nu sunt în stare de aşa ceva; din moment ce există 
o cheie, trebuie să fie şi un loc unde-i păstrată. 

— Ai dreptate şi nu se poate să nu-l găsim, dacă vom căuta cu 
tot dinadinsul. 

— Asta cred c-ar fi mai degrabă datoria dumitale, Judith, 
numai şi numai a dumitale. Cufărul este al dumitale sau al tatălui 
dumitale, şi după cât ştiu, Hutter e părintele dumitale nu al meu. 
Când stăpânul unei capcane, al unui cerb sau al unei bărci 
lipseşte, ruda sa cea mai apropiată trebuie să-i ţină locul, după 
toate legile pădurii. Aşa că te lăsăm pe tine să hotărăşti dacă ne 
este îngăduit sau nu să deschidem cufărul. 

— Nu-ţi închipui, cred, sau cel puţin nădăjduiesc lucrul ăsta, că 
aş putea sta în cumpănă când e în cumpănă viaţa tatei, 
Vânătorule? 

— De ce? Ai de ales între mustrările pe care le-ai primi de 
bună seamă şi hainele cernite şi jalea ce s-ar putea să te 
aştepte. Ţi-e teamă poate că moş Tom o să se burzuluiască de 
ciudă când s-o întoarce la el, în bârlog şi o vedea ce ispravă i-am 
făcut. De câte ori nu se întâmpla să te ia la rost cineva pentru 
cine ştie ce lucru pe care de fapt l-ai făcut spre binele său. Cred 
că până şi luna pare altfel decât o vezi acum, privită din partea 

cealaltă. 

— Dacă vom găsi totuşi cheia, Vânătorule, îţi dau voie, cu de 
la mine putere, să deschizi cufărul şi să iei dinăuntru tot ce 
socoteşti că ar putea răscumpăra libertatea tatălui meu. 

— Găseşte mai întâi cheia, fată dragă, şi pe urmă stăm noi de 
vorbă. Şarpe, tu care ai nişte ochi ageri de muscă şi o judecată 
ce rareori dă greş, n-ai vrea să ne ajuţi să dibuim unde ar fi putut 
Tom Navigatorul sa ascundă cheia cufărului ăstuia pe care văd 
că-l păstrează cu grijă numai pentru folosinţa lui? 

Delawarul nu se amestecase în discuţie până în momentul 
când nu i se ceru rituos să-şi spună cuvântul; abia atunci se 
dezlipi de lada care-i ţinuse atenţia prinsă tot timpul şi se uită în 
jur căutând cotlonul unde putea fi ascunsă o cheie, într-o 
împrejurare cum era cea de faţă. Intrucât nici Judith şi nici 
Vânătorul de Cerbi nu se gândeau să stea cu mâinile încrucişate, 
câteşitrei se apucară să cotrobăiască de zor peste tot. Fiind 
siguri că în orice caz cheia nu se găsea într-un sertar sau în 
vreunul din numeroasele dulapuri aflate în casă, nici unuia nu-i 
trecu prin minte să caute acolo, dimpotrivă toţi umblau cu ochii 
după locurile unde li se părea c-ar fi cele mai bine păzite şi mai 
iscusite tainiţe. Incepură deci prin a scotoci camera din faţă, fără 
nicio scofală însă, după care trecură în odaia lui Hutter. Din toate 
încăperile ce alcătuiau locuinţa aceea atât de rudimentar 
construită, camera bătrânului era cea mai elegant mobilată, 
adăpostind diferite lucruri de care se folosise cândva răposata lui 
soţie; cum însă Judith avea toate cheile în mână răscoliră şi acolo 
fără a reuşi să dea de urma obiectului căutat. 

In sfârşit intrară şi în camera fetelor. De la prima vedere, pe 
Chingachgook îl izbi contrastul dintre lucrurile şi felul cum erau 
ele aşezate în ungherul care, să zicem aşa, era al lui Judith, şi cel 
unde-şi ţinea puţinele ei lucruşoare Hetty. Lăsând să-i scape un 
strigăt uşor de mirare, Chingachgook îi arătă amicului său cele 
două cotloane şi-i împărtăşi în şoaptă, bineînţeles în graiul 
delawar, observaţia pe care o făcuse. 

— Ai dreptate, Şarpe - întări Vânătorul de Cerbi - ai dreptate, 
se vede cât de colo. Fiecare om cu firea lui. Uneia dintre surori îi 
plac mult gătelile, poate chiar prea mult, pe când cealaltă s-a 
născut smerită şi supusă. 

— Şi cea plăpândă la minte a văzut cufărul deschis? se 
intereșă Chingachgook, cu o scăpărare de curiozitate în ochi. 

— Intocmai. Am auzit-o chiar din gura ei, ca şi tine de 
altminteri. 

— Atunci cheia înseamnă c-a fost ascunsă numai de privirea 
Trandafirului  Sălbatic? pentru că aşa îi spunea galant 
Chingachgook lui Judith, când şedea de vorbă între patru ochi cu 
prietenul său. N 

— Să ştii că-i aşa! Nici vorbă! Intr-una are încredere şi în 
cealaltă nu. 

— Unde poate fi pusă o cheie, ca să bată cât mai puțin la ochi 
dacă ar căuta-o Trandafirul Sălbatic, decât printre straie groase? 

Vânătorul de Cerbi se întoarse către prietenul lui privindu-l cu 
admiraţie şi începu a râde pe tăcute, aşa cum râdea de obicei, 
dar din toată inima, de iscusinţa şi promptitudinea acestei 
socoteli. 

— Îți meriţi cu prisosinţă numele, Şarpe. Sigur că da: unde nu 
s-ar gândi să umble o femeie care îndrăgeşte lucrurile subţiri 
decât printre boarfele aspre şi sărăcăcioase ale soră-si Hetty? 
Cred că degetele gingaşe ale lui Judith n-au atins niciodată de 
când se învârteşte în mijlocul ofiţerimii o țesătură atât de groasă 
şi urâtă cum e cea din care-i croită cămaşa asta a surorii ei! 
Totuşi, cine ştie? Cheia s-ar putea să se găsească uite colo, în 
cui, tot atât de bine ca şi-n altă parte. Scoate lucrurile astea 
afară, delawarule, să vedem dacă eşti cu adevărat profet. 

Chingachgook făcu aşa cum i se ceruse, dar nu găsiră nici 
urmă de cheie. Mai rămăsese doar o pungă destul de grosolan 
lucrată ce părea goală, agăţată într-un cui. Venise şi rândul ei să 
fie cercetată. In momentul acela Judith îşi aruncă şi ea ochii într- 
acolo şi se grăbi să le spună, ca şi cum ar fi vrut să-i scutească 
de o osteneală zadarnică: 

— Acolo-s nişte lucruri de-ale bietei Hetty, mititica de ea! 
Degeaba scotociţi acolo. 

Abia apucaseră să iasă aceste cuvinte din gura ei 
fermecătoare, că Chingachgook scoase din pungă cheia mult 
căutată. Judith avea o minte prea isteaţă ca să nu-şi dea seama 
de ce anume fusese aleasă ascunzătoarea aceea în văzul şi la 
mintea oricui. Se făcu roşie ca focul, probabil de ciudă dar şi de 
ruşine şi îşi muşcă buzele, fără să spună un cuvânt. Vânătorul de 
Cerbi şi prietenul său vădiră cu acest prilej o delicateţe vrednică 
de nişte oameni cu o nobleţă sufletească înnăscută: niciunul 
dintre ei nu zâmbi nici nu schimbă cu celălalt o privire ca să 
arate că înţelegea prea bine motivul şi dibăcia acestui iscusit 
tertip. Luând cheia din mâinile amicului său, Vânătorul de Cerbi 
trecu în camera alăturată şi încercă să descuie unul din lacăte cu 
ea şi astfel se convinse că în sfârşit descoperiseră ceea ce 

căutau. De fapt erau trei lacăte, dar toate se deschideau uşor cu 
aceeaşi cheie. Vânătorul de Cerbi le desferecă pe câteşitrele, 
trase zăvoarele, săltă puţin capacul să vadă dacă era într-adevăr 
deschis, apoi se trase câţiva paşi îndărăt făcându-i semn lui 
Chingachgook să vină lângă el. 

— Asta-i un cufăr de familie, Judith - spuse el - şi s-ar putea să 
aibă înăuntru cine ştie ce secrete. Şarpele şi cu mine o să ne 
ducem pe arcă, să cercetăm bărcile, vâslele şi cârma, iar 
dumneata între timp o să poţi scotoci în voie, să vezi dacă se 
află sau nu înăuntru vreun lucru de preţ ca să-l putem 
răscumpăra pe tatăl dumitale. 

— Stai aici, Vânătorule - îl strigă Judith, în clipa când dădea să 
plece - să ştii că nu mă ating de niciun lucru, nici capacul măcar 
nu-l ridic, dacă nu eşti şi dumneata de faţă. De vreme ce tata şi 
Hetty au socotit de cuviinţă ca tot ce se află aici în ladă să 
rămână un secret pentru mine, sunt mult prea mândră ca să 
cotrobăiesc prin comorile lor păzite cu atâta grijă, decât cu 
gândul c-o fac spre binele lor. Pentru nimic în lume însă nu vreau 
să deschid cufărul singură. Te rog deci să stai cu mine. Vreau să 
am martori la tot ce se întâmplă. 

— Aşa e, are dreptate fata, Şarpe! încrederea îţi dă o 
siguranţă, în timp ce bănuiala te îndeamnă să umbli cu fereală. 
Judith e în dreptul ei să ne ceară să rămânem şi dacă s-o 
întâmpla ca în ladă să fie niscai secrete de-ale lui jupân Hutter, 
cel puţin aceste secrete vor cădea în mâinile a doi tineri care ştiu 
să-şi pună lacăt gurii, cum puţini ştiu pe lume. 

Judith nu reuşise să se dezbare de o mică superstiție în 
legătură cu lada, care stătuse tot timpul sub ochii săi ca o relicvă 
păstrată cu grijă, un lucru tabu, din copilărie şi până atunci. 
Sosise totuşi momentul când misterul avea sa fie dezlegat, 
datorită unei împrejurări, în care Judith nu putea proceda altfel. 

Văzând că tovarăşii ei aşteptau să vadă ce face, Judith puse 
solemn mâna pe capac şi încercă să-l ridice. Cum însă puterile ei 
erau prea slabe ca să-l urnească, fetei i se păru că, deşi 
încuietorile fuseseră desferecate, o forţă supranaturală o 
împiedica să săvârşească asemenea profanare. 

— Nu pot să ridic capacul, Vânătorule - zise ea - poate c-ar fi 
bine să ne lăsăm păgubaşi şi să căutăm alte mijloace ca să-i 
eliberăm pe ostatici? 

— Nu, Judith, nu, fată dragă. Nu există mijloc mai sigur decât 
plătind din gros - îi răspunse tânărul - cât despre capac, să ştii 
că nu e tras în jos decât de greutatea lui, destul de mare pentru 

o biată bucată de lemn, cât ar fi ea de încărcată cu ferecături. 

Spunând acestea, Vânătorul de Cerbi, voinic cum era, se 
opinti o dată şi săltă în sus capacul pe care-l rezemă de perete, 
având grijă să-l înţepenească bine. Tremurând vargă, Judith 
aruncă o privire înăuntru şi parcă se mai uşură puţin când văzu 
bucata de pânză aşezată cu băgare de seamă deasupra, ce 
ascundea privirilor tezaurul tăinuit. Pe cât se părea, lada era 
înţesată cu lucruri, întrucât învelitoarea se găsea chiar la nivelul 
capacului. 

— E plină ochi - spuse Vânătorul de Cerbi, privindu-i dichisul - 
şi trebuie să lucrăm pe îndelete şi nestingheriţi. Adu câteva 
scaune, Şarpe, în timp ce eu am să întind pătura asta pe jos, şi 
atunci o să ne putem vedea de treabă în voie şi cu rânduială. 

Delawarul se supuse. Politicos, Vânătorul de Cerbi îi oferi un 
scaun lui Judith, se aşeză şi el pe un altul şi se apucă să ridice 
învelitoarea de pânză. După ce o dădu la o parte, primele lucruri 
ce ieşiră la iveală fură nişte haine bărbăteşti. Erau făcute din 
stofe fine şi croite după moda altor timpuri, înzorzonate şi 
bătătoare la ochi. Mai ales, o haină stacojie cu găetane de fir. Nu 
era totuşi o haină militară, ci făcea parte din garderoba unui civil 
înstărit, într-o vreme când rangul social era respectat cu stricteţe 
în îmbrăcăminte. Chingachgook nu-şi putu stăpâni un strigăt 
uşor de încântare în clipa când Vânătorul de Cerbi despături 
haina şi o întinse la vedere, strălucirea veşmântului biruind 
stăpânirea de sine ce de mic îi fusese sădită în inimă 
delawarului. Vânătorul de Cerbi întoarse capul spre el, privindu-l 
o clipă, mirat de slăbiciunea pe care fără să vrea prietenul său o 
dăduse în vileag, apoi începu a comenta incidentul, ca totdeauna 
când era impresionat de câte ceva. 

— Vezi, e-n firea lui asta! Aşa sunt toţi indigenii, se dau în vânt 
după orişice fel de zorzoane, nu poţi să le-o iei în nume de rău. 
De altfel, în viaţa mea n-am văzut o haină ca asta, e ceva 
neobişnuit pentru noi şi, deci, ca orice lucru nemaivăzut, e firesc 
să dea naştere la simţăminte nebănuite încă. Eu cred că haina 
asta ar ajunge, Judith, pentru că nu ştiu, zău, dacă există pe tot 
întinsul Americii o inimă de indigen care să nu se topească 
văzând-o atât de bătătoare la ochi şi încărcată de fireturi. Dacă 
tatăl dumitale şi-o fi făcut-o cumva pentru dânsul, îmi dau atunci 
seama de ce eşti atât de ahtiată de lucruri alese şi scumpe. 

— Cum o să fie a tatei? îi întoarse ea vorba numaidecât. Nu 
vezi ce lungă e, când tata e scurt şi îndesat? 

— Stofă se găsea berechet pe atunci, dacă haina a fost făcută 

pentru dânsul; cât despre fireturi erau pe toate drumurile şi la un 
preţ de nimic - răspunse Vânătorul de Cerbi râzând pe tăcute, 
cum râdea el de obicei. Şarpe, costumul ăsta, pare-mi-se, a fost 
croit pe măsura unui om de talia ta; ia, să vedem cum îţi vine. 

Chingachgook îi împlini fără să crâcnească rugămintea şi 
lepădând de pe el jacheta lucrată de mântuială şi roasă a lui 
Hutter, îmbrăcă haina ce părea să fi fost purtată cândva de un 
gentleman. Schimbarea se dovedi comică într-adevăr, rareori 
însă întâlneşti un om care să-şi dea seama de ceea ce este 
ridicol în înfăţişarea sau în apucăturile lui. Delawarul se privi 
îndelung într-o oglinjoară, de care Hutter se folosea la bărbierit. 
In momentul acela îi zbură gândul la Wah-ta-Wah şi, ca să 
spunem adevărul curat, deşi s-ar putea să nu-l pună într-o 
lumină prea măgulitoare, că ar fi dorit din toată inima ca 
logodnica lui să-l poată vedea măcar o clipă, aşa fercheş cum 
arăta acum. 

— Dă-o jos, Şarpe, dă-o jos - se grăbi să-i spună Vânătorul de 
Cerbi stricându-i tot cheful - nu-s pentru noi asemenea 
marafeturi. La mutra ta nu merg decât vopselele şi penele de 
vultur, păturile şi wampum*ř; iar la a mea hainele de piele, 
pantalonii groşi şi mocassinii trainici. 

— Nu înţeleg pentru ce cutare om poate să umble într-o haină 
stacojie şi altul nu, Vânătorule? se amestecă fata. Aş vrea să văd 
cum te prinde pe dumneata. 

— Să mă vezi îmbrăcat ca un domn! Poţi să aştepţi mult şi 
bine, Judith, până o veni ziua aceea! O să tot aştepţi până ţi s-o 
slăbi şi ţinerea de minte şi judecata. Ce ţi-am făcut, de vrei să 
mă vezi aşa înzorzonat din cap până-n picioare? 

— Dar ce crezi că numai filfizonii din garnizoană, inimile astea 
făţarnice şi gurile astea clevetitoare merită să umble cu panaşe 
scumpe? Sinceritatea şi cinstea nu se cuvine oare să fie şi ele 
răsplătite şi lăudate? 

— Şi ce laudă ar fi pentru mine, Judith, să mă pot înţoli ca un 
şef de trib mingo ce a primit plocon din Quebec, o haină 
stacojie? Nu, nu, mie îmi stă bine aşa cum sunt; mai frumos 
decât atât, crede-mă, n-o să pot arăta niciodată. Întinde haina 
jos pe pătură, Şarpe, şi hai să vedem ce mai e în cufăr. 

Veşmântul ademenitor, care fără doar şi poate nu fusese făcut 
pentru Hutter, fu pus de o parte şi se apucară să scoată alte 
lucruri din ladă. Rând pe rând le trecură prin mână toate 

costumele bărbăteşti până la ultimul, şi trebuie să spunem că 
toate erau la fel de scumpe ca şi haina de deasupra, după care 
urmară veşmintele femeieşti. In sfârşit ieşi la iveală o minunată 
rochie de brocart, puţin mototolită fiindcă nu fusese aşezată cu 
grijă în cufăr, la vederea căreia, de astă dată, Judith scăpă un 
strigăt de uimire. Fata era cuprinsă de o admiraţie aproape 
copilărească şi nu voi cu niciun chip să ducă mai departe treaba 
începută până nu va fi încercat mai întâi toaleta aceea scumpă, 
atât de puţin potrivită cu felul ei de viaţă şi casa în care locuia. 
Rochia, din întâmplare, veni ca turnată pe trupul ei mlădiu cu 
forme sculpturale şi probabil că niciodată până atunci nu fusese 
îmbrăcată de o fiinţă atât de înzestrată de natură care, purtând- 
o, punea în valoare bogăţia ei de nuanţe şi fineţea ţesăturii. 
Când intră din nou în încăpere, atât Chingachgook cât şi 
Vânătorul de Cerbi, care în lipsa ei se mai uitaseră o dată la 
veşmintele bărbăteşti, rămaseră înmărmuriţi de uimire. Niciunul 
din ei nu se sfii apoi să-şi manifeste zgomotos încântarea şi 
admiraţia şi cu atâta spontaneitate, încât ochii lui Judith căpătară 
o nouă strălucire şi obrajii i se rumeniră de văpaia triumfului. 
Prefăcându-se totuşi că nu băgase de seamă impresia pe care le- 
o făcuse, fata se aşeză la locul ei, măreaţă ca o regină, să 
scotocească mai departe în cufăr. 

— Cel mai bun lucru, cred, pentru a intra în tratative cu 
mingoşii - spuse Vânătorul de Cerbi - ar fi să te trimitem pe 
dumneata, aşa cum eşti îmbrăcată, să te dai drept regină. Ar fi în 
stare să-i pună pe toţi în libertate, şi pe moş Hutter, şi pe Harry, 
şi pe Hetty când ar vedea în faţa ochilor asemenea minunăţie! 

— Inima dumitale, după câte ştiu, e prea cinstită ca să cauţi 
acum să mă măguleşti - îi răspunse fata, care în sinea ei era 
mult mai încântată de această mărturisire de admiraţie, decât 
voia s-o arate. De aceea te şi stimez atât, Vânătorule, pentru 
dragostea dumitale de adevăr, deşi mai sunt şi alte motive 
pentru care te preţuiesc. 

— Şi de astă dată n-am spus decât adevărul, sfântul adevăr, 
Judith, nimic altceva. Niciodată ochii mei n-au privit o făptură 
atât de măreaţă ca dumneata în clipa asta! Am mai văzut eu 
femei frumoase în viaţa mea, şi albe şi roşii la faţă. Le-am văzut 
şi mai de aproape şi mai de departe pe cele mult lăudate, cărora 
le mergea vestea că n-ar avea seamăn pe lume; niciuna din ele 
însă, îţi spun cinstit, nu s-ar fi putut măsura cu dumneata, aşa 
cum eşti acum, în clipa asta binecuvântată, nu, niciuna. 

O seamă de zorzoane şi dichisuri femeieşti, tot atât de 

scumpe ca şi rochia, ieşiră apoi la iveală. Toate fură depuse fără 
un cuvânt la picioarele lui Judith, ca şi cum ar fi fost cea mai 
îndreptăţită să le poarte. Fata ridică de jos câteva din ele, de 
pildă o pereche de mănuşi şi nişte dantele, adăugându-le la 
toaleta ei bogată, chipurile numai aşa în glumă, de fapt însă 
pentru a fi cât mai gătită. După ce toată hăinăria de preţ, şi cea 
bărbătească, şi cea feminină, fu scoasă afară, dădură de încă o 
învelitoare ce despărţea lucrurile de la fund de cele de deasupra. 
Văzând felul cum fuseseră rânduite lucrurile în cufăr, Vânătorul 
de Cerbi stătu în cumpănă dacă se cuvenea oare să scotocească 
mai departe. 

— Fiecare om are secretele lui - rosti el - şi toţi deopotrivă, 
cred, au dreptul să li se păstreze. Părerea mea e că am ajuns 
până aproape de fund fără să fi găsit ce căutam. Mă gândesc 
dacă n-am face mai bine să ne oprim aici şi să lăsăm în seama 
lui jupân Hutter tot ce se află sub pânza asta. 

— Nu cumva vrei să duci plocon toate hăineturile astea 
irochezilor pentru răscumpărarea ostatecilor? sări în sus Judith. 

— Ba bine că nu. De ce am mai răvăşit atunci lucrurile omului 
dacă nu spre a fi de folos stăpânului lor? Haina asta ar ajunge ca 
să sucească mintea starostelui irochezilor iar dacă s-o întâmpla 
să fie şi nevastă-sa ori fie-sa pe acolo ai să vezi c-au să rămână 
cu ochii la ele, căci nicăieri, de la Albany şi până la Montreal, nu 
cred să existe femeie care să nu fie ispitită de asemenea 
frumuseți. Nu ştiu deci dac-am mai avea nevoie şi de alte lucruri 
pe lângă ele ca să încheiem târgul. 

— Aşa crezi dumneata, Vânătorule - îi răspunse fata 
dezamăgită - dar nu te gândeşti ce poate să facă o indigenă cu 
asemenea rochie? N-ar putea s-o poarte prin hăţişuri; ar ajunge 
într-un hal fără hal, îmbâcsită de praf şi de fumul wigwamurilor, 
şi pe urmă, zău, închipuie-ţi cum o să arate nişte braţe stacojii cu 
mânecile astea scurte de dantelă! 

— Aşa e, ai dreptate, Judith; ai putea chiar să spui şi mai mult; 
de pildă că sunt nişte costume demodate ce n-au nici în clin, nici 
în mânecă nici cu tabăra irochezilor, nici cu vremea de afară şi 
nici cu aceste coclauri. Dar ce ne interesează pe noi ce soartă au 
să aibă zorzoanele astea atâta timp cât ne putem face treaba cu 
ele? Nu-l văd pe tatăl dumitale folosindu-le vreodată; s-ar putea 
în schimb să fie spre norocul lui c-a păstrat asemenea lucruri, 
care pentru dânsul n-au nicio valoare, dar preţuiesc atâta în ochii 
altora. 

— Crezi oare, Vânătorule, că Thomas Hutter nu mai are pe 

nimeni pe lume, niciun copil, nicio fată căreia să se fi gândit că 
veşmintele astea i-ar prinde bine şi pe care chiar dumitale ţi-ar 
plăcea s-o vezi punându-le când şi când, măcar aşa, în glumă? 

— Inţeleg, Judith, da, acum înţeleg ce vrei să spui şi cred că, 
poate, ţi-am ghicit şi dorinţele. Eşti fermecătoare, într-adevăr, în 
rochia asta ca un răsărit ori un apus de soare într-o minunată zi 
de octombrie; aş zice chiar că dumneata o faci să arate şi mai 
frumoasă, decât te arată ea pe dumneata. Eşti însă fata lui 
Thomas Hutter, Judith, şi rochia asta a fost pesemne făcută 
pentru odrasla vreunui guvernator, sau pentru cine ştie ce 
cucoană din lumea mare, iar soarta ei a fost să fie înconjurată de 
mobile scumpe, de obraji subţiri. După mine, Judith, o fată 
modestă nu poate fi mai încântătoare decât îmbrăcată aşa cum îi 
şade ei bine, şi nicio rochie n-o prinde dacă nu se potriveşte cu 
felul ei de a fi. In afară de asta, dragă fată, dacă există cumva în 
toată colonia vreo femeie pentru care orice zorzoane să fie de 
prisos, farmecul şi nurii ei fiind cea mai aleasă podoabă, atunci 
femeia asta nu poţi fi decât dumneata. 

— Chiar acum mă duc să dau jos zdrenţele astea de pe mine, 
Vânătorule! spuse Judith grăbindu-se să iasă din cameră - şi în 
viaţa mea nu vreau să le mai văd purtate de cineva. 

— Aşa sunt toate femeile, Şarpe - spuse înveselit Vânătorul 
întorcându-se către prietenul lui, îndată ce frumoasa frumoaselor 
se făcu nevăzută. Li-s dragi podoabele, e adevărat, dar 
farmecele cu care le-a înzestrat firea li-s şi mai dragi. Imi pare 
bine că s-a înduplecat aşa degrabă să lepede toate zorzoanele 
de pe ea; nu cred că-i un lucru cuminte nici sănătos pentru o fată 
ca ea să se împopoţoneze aşa şi, pe urmă, cum am spus, este 
destul de nurlie ca să se poată lipsi de orice găteli. Ce zici, nu-i 
aşa că şi tu ai căsca ochii mari văzând-o aşa înţolită pe Wah-ta- 
Wah, delawarule? 

— Wah-ta-Wah este piele roşie, Vânătorule - îi răspunse 
Chingachgook - şi ca şi pe hulubi, o recunoşti după penele ci. 
Dacă şi-ar pune o piele ca asta, aş trece pe lângă ea fără să ştiu 
cine e. Trandafirul Sălbatic e minunat de frumos, dar să ştii că nu 
se face mai frumos dacă se îmbracă în straie pestriţe. 

— Ai dreptate! E-n firea lucrurilor aşa şi aici se află temelia 
adevărată a simţământului de dragoste şi de ocrotire. Când un 
om se opreşte să culeagă o fragă, nu se aşteaptă să dea peste 
un pepene, iar dacă vrând să culeagă un pepene, bagă de 
seamă că-i dovleac sadea, bineînţeles că-i dezamăgit, cu toate 
că de multe ori dovlecii sunt mai arătoşi decât pepenii. Asta e 

socoteala; cu alte cuvinte rămâi credincios firii tale, ca firea ta la 
rându-i să nu te trădeze niciodată. 

Cei doi bărbaţi avură apoi un scurt schimb de vederi 
întrebându-se dacă se făcea sau nu să scotocească până la fund 
cufărul lui Hutter. In sfârşit Judith se arătă iar; lepădase rochia 
înzorzonată şi se îmbrăcase ca de obicei în stambă. 

— iți mulţumesc, Judith - spuse Vânătorul de Cerbi, luând-o cu 
duioşie de mână. Imi dau seama că o femeie trebuie să-şi calce 
pe inimă ca să se lipsească de asemenea găteli. Aşa cum eşti 
acum, însă, ochii mei te văd mai strălucitoare decât dac-ai purta 
o coroană pe cap şi giuvaericale prinse în păr. Ne întrebam 
tocmai dacă face să ridicăm şi învelitoarea asta, să vedem dacă 
n-om găsi ceva mai potrivit pentru târgul pe care vrem să-l 
punem la cale ca să-l scăpăm pe jupân Hutter. Trebuie să ne 
gândim ce-ar face dânsul în locul nostru şi să facem ca el. 

— Dacă am şti ce e-n cufăr, Vânătorule - îi răspunse fata, 
când îşi mai reveni puţin în fire după atâtea laude aduse 
frumuseţii sale - poate c-am alege mai degrabă unul din lucrurile 
pe care încă nu le-am văzut. 

— Nimic nu ne împiedică s-o facem, dragă fată, deşi, ca să-ţi 
spun drept, meteahna asta de a iscodi tainele altora, cred eu, e 
vrednică mai curând de un sălbatic decât de un om civilizat. 

— Curiozitatea este ceva firesc, şi fiecare om, bineînţeles, are 
slăbiciunile lui. De câte ori am fost prin colonie, am băgat de 
seamă că mai toată lumea nu avea altceva mai bun de făcut 
decât să scormonească secretele vecinilor. 

— Da, şi uneori chiar să le născocească, dacă nu le puteau 
afla! Uite, vezi, asta-i deosebirea dintre un gentleman indigen şi 
un gentleman alb. Şarpele, care-i aci de faţă, ar întoarce imediat 
capul, dacă ar băga de seamă că şi-a aruncat ochii fără să vrea 
în wigwamul unui alt şef de trib; şi gândeşte-te pe urmă la atâţia 
oameni care se socotesc, chipurile, persoane cu vază în colonie, 
şi care se apucă să clevetească pe socoteala altora; nu-i aşa că 
sunt mai prejos decât el? Pe cinstea mea îţi spun, Judith, în 
ruptul capului Şarpele cel Mare n-ar recunoaşte că la el în trib 
poate fi cineva de acelaşi rang cu el care să-i dea pricină de 
gândit şi pe seama căruia să-şi încerce ascuţişul limbii 
trăncănind verzi şi uscate: ce face, pe unde umblă, ce mănâncă, 
şi tot felul de fleacuri cu care îşi frământă creierii un om când n- 
are altceva mai bun de făcut. Un om cu asemenea morav nu 
poate fi decât o secătură, iar cei care-i dau nas să poarte vorba 
de colo până colo nu-s nici ei mai breji, oricât de scumpe şi de 

arătoase ar fi hainele de pe ei. 

— Bine, dar aici nu e un wigwam străin. E casa tatălui meu. lar 
astea sunt lucrurile lui şi avem nevoie de ele ca să-i putem fi de 
folos. 

— Ai dreptate, fetiţo, ai dreptate! Cuvântul tău totdeauna are 
greutate. Bine. Fireşte că atunci când o să avem toate lucrurile 
în faţa ochilor o să putem chibzui mai bine ce să dăm ca preţ de 
răscumpărare şi ce să păstrăm. 

Judith nu era chiar atât de dezinteresată în sinea ei, pe cât ar 
fi vrut să pară. Işi adusese aminte că soră-sa Hetty avusese 
prilejul să-şi satisfacă pe deplin curiozitatea în privinţa comorilor 
tăinuite în cufăr, în timp ce curiozitatea ei fusese nesocotită. Nu-i 
părea rău aşadar că întâmplarea îi dădea posibilitatea să nu 
rămână nici în privinţa asta mai prejos decât sora ei cu care 
soarta se arătase mai vitregă. Şi cum, pe cât se părea, toţi erau 
de acord să cerceteze până la fundul cufărului, Vânătorul de 
Cerbi întinse mâna să dea la o parte şi cea de a doua învelitoare. 

Primul lucru pe care îl văzură îndată ce cortina fu ridicată 
peste secretele încuiate în ladă fu o pereche de pistoale, cu o 
ferecătură ciudată în argint. Pistoalele acestea ar fi fost la mare 
preţ, în orişicare oraş; asemenea arme însă rareori se vedeau în 
inima pădurii, am putea spune chiar niciodată, afară numai dacă 
nu s-ar fi abătut pe acolo vreun ofiţer venit din Europa să 
viziteze coloniile, şi erau destui de aceştia toţi atât de pătrunşi 
de superioritatea obiceiurilor londoneze, încât cu niciun chip nu 
s-ar fi înduplecat să renunţe la ele în clipa când puneau piciorul 
pe pământul Americii. Ce se întâmpla în minutul când 
descoperiră aceste pistoale, vom vedea mai departe. 


Capitolul XIII 


Abia apucă să scoată pistoalele din ladă şi Vânătorul de Cerbi 
se şi grăbi să i le arate prietenului său. 

— Puşcă de copil - spuse Şarpele cu un zâmbet pe buze, 
mânuind una dintre arme ca şi cum ar fi fost o jucărie. 

— Ba nu, Şarpe, ba nu. Sunt arme adevărate, făcute pentru 
oameni în toată firea, ba cred c-ar mulţumi şi un uriaş, dacă ar 
şti cum să umble cu ele. la stai! Se spune că feţele palide sunt 
cam uituce de felul lor, cel puţin aşa le merge vestea, şi lasă 
adeseori tot felul de arme încărcate prin dulapuri sau în câte un 
cotlon. Dă-mi voie să văd dacă s-a gândit cineva să le 

controleze. 

Spunând acestea, Vânătorul de Cerbi luă pistolul din mâna 
prietenului său şi se grăbi să-i ridice cocoşul. Dedesubt găsi 
încărcătura de pulbere, care din pricina umezelii şi stând atâta 
vreme îndesată se întărise, semănând cu un tăciune. Slujindu-se 
apoi de o vergea, constată că amândouă pistoalele erau 
încărcate, deşi Judith spuse că zăceau acolo de ani de zile, 
poate. 

— Aşa-s oamenii albi, uituci - zise Vânătorul de Cerbi, dând 
din cap - de aceea din când în când auzi de câte o nenorocire 
întâmplată în colonie. Ar fi de mirare, Judith, da, într-adevăr ar fi 
de mirare ca din trei focuri trase cu o armă ca asta asupra unui 
cerb sau altui vânat ori chiar asupra unui duşman, două să nu 
nimerească ţinta; în schimb încărcăturile astea uitate pe ţeava 
au pricinuit o mulţime de accidente şi un copil, ba un frate, ba un 
prieten au plătit cu viaţa nesocotinţa altora! Eu cred că-i facem 
într-adevăr un bine stăpânului acestor pistoale dacă le 
descărcăm în locul său. Nici eu şi nici tu, Şarpe, n-am umblat 
până acum cu astfel de arme; ce-ar fi, aşadar, să ne încercăm 
dibăcia trăgând la ţintă? Schimbă-i încărcătura şi eu am să fac la 
fel cu pistolul pe care-l ţin în mână. Pe urmă vom vedea care din 
noi e mai bun ochitor cu bazaconiile astea căci dacă-i vorba de 
puşcă, asta s-a lămurit de mult între noi. 

Vânătorul de Cerbi începu a râde singur de ifosele lui; după 
două minute ieşiră amândoi pe punte, căutară din ochi un obiect 
de pe arcă, pe care să-l ia la ochi. Curioasă, Judith se ţinu după 
ei. 

— Rămâi acolo, în spatele nostru, dă-te puţin înapoi - spuse 
Vânătorul de Cerbi. Armele astea au zăcut prea mult timp 
încărcate, şi mi-e teamă să nu se întâmple vreun bucluc când 
vom apăsa pe trăgaci. 

— Atunci nu mai umblaţi cu ele. Dă-le pe amândouă 
delawarului, sau mai bine descărcaţi-le fără să mai trageţi la 
semn. 

— Ar fi împotriva obiceiurilor noastre, ba lumea ar putea să 
spună că şi împotriva bărbăţiei, cu toate că eu i-aş dovedi 
numaidecât că-s vorbe goale. Trebuie să tragem cu ele, Judith, 
da, trebuie neapărat, deşi parcă văd că niciunul, nici altul n-o să 
facem cine ştie ce ispravă. 

Judith era o fată vitează din fire şi dat fiind şi felul de viaţă pe 
care-l dusese, nimeni n-o văzuse vreodată încremenind de 
spaimă aşa cum li se întâmpla de obicei femeilor, la auzul unei 

detunături. Se supuse deci poruncii Vânătorului de Cerbi dându- 
se în spatele acestuia şi făcându-i loc delawarului să treacă din 
faţă spre marginea punţii. Chingachgook luă de câteva ori arma 
la cătare, străduindu-se a ţinti cât mai bine, apucă apoi pistolul 
cu amândouă mâinile şi schimbă de câteva ori poziţia, aşezându- 
se în diferite chipuri, care mai de care mai caraghioase, ca în 
cele din urmă, cuprins de disperare să apese pe trăgaci la voia 
întâmplării, fără să ochească nimic. In loc să nimerească nodul 
unei scânduri pe care-l aleseseră drept ţintă, glonţul nici măcar 
nu atinse arca, ricoşând de câteva ori pe suprafaţa lucie a lacului 
ca o piatră aruncată cu mâna. 

— Bravo, Şarpe, bravo - îl lăudă Vânătorul de Cerbi, râzând în 
felul său, pe tăcute - îmi place c-ai nimerit la ţanc lacul; unii nici 
atâta n-ar fi în stare să facă. 

Vânătorul de Cerbi ochi repede şi precis şi detunătura izbucni 
o clipă după ce luă arma la cătare. Pistolul însă întârzia să se 
descarce ca deodată să zboare în ţăndări în toate părţile. Judith 
scoase un țipăt şi când cei doi bărbaţi se întoarseră îngrijoraţi 
spre ea o văzură palidă ca o moartă şi tremurând din toate 
mădularele. 

— E rănită... biata fată, să ştii că-i rănită, Şarpe; cine ar fi 
crezut c-o să păţească ceva, acolo unde stătea. S-o aşezăm pe 
un scaun şi să facem tot ce ne-o sta în putinţă, cum ne-o tăia 
capul şi atâta cât ne-om pricepe şi noi. 

Judith se lăsă purtată pe sus până la scaun, înghiţi o gură de 
apă din burduful pe care i-l întinse delawarul, şi scuturându-se 
toată ca de friguri, încât ai fi zis gingaşă cum era c-o să se 
fărâme din clipă în clipă, izbucni în lacrimi. 

— Ţine-ţi firea, Judith, dragă fată... auzi? Ţine-ţi firea - o 
îndemnă Vânătorul de Cerbi căutând s-o mângâie. Unde o fi 
rănită, Şarpe? Nu se vede nicio pată de sânge, nici măcar vreo 
zgârietură pe corp şi nici îmbrăcămintea nu e nicăieri străpunsă. 

— N-am nimic, Vânătorule - bâlbâi fata printre sughiţuri. M-am 
speriat, atâta tot, zău. Slavă domnului, nimeni n-a păţit nimic. 

— Extraordinar! se miră Vânătorul care nu bănuia ce 
ascundeau cuvintele ei. Nu te credeam aşa slabă de înger, 
Judith, dimpotrivă te socoteam mai oţelită decât cei din Colonie, 
auzi să te sperii aşa de o detunătură! Nu, zău, nu mi-aş fi 
închipuit că eşti atât de sperioasă. Mai curând aş fi văzut-o pe 
Hetty înfricoşându-se de o nimica toată, însă dumneata ai prea 
multă minte şi eşti prea chibzuită ca să tremuri vargă când ştii 
doar că primejdia a trecut. Fetele astea, Şarpe, mai mare dragul 

să le priveşti, ce păcat însă că sunt schimbătoare ca vântul şi nu 
poţi să ştii niciodată ce-i cu ele! 

Judith, de ruşine, tăcu mâlc. Tulburarea ei nu era câtuşi de 
puţin simulată, dimpotrivă fusese pricinuită de o spaimă 
năprasnică, cu neputinţă de stăpânit. Ştergându-şi dârele de 
lacrimi de pe obraji fata începu iar a zâmbi şi o clipă mai târziu fu 
gata să râdă împreună cu ei de propria sa nerozie. 

— Dar dumneata, Vânătorule - întrebă ea în cele din urmă - 
eşti sigur că n-ai păţit nimic? 

— Orice om care umblă zilnic cu armele e obişnuit cu 
asemenea buclucuri. Prima puşcă pe care am primit-o mi-a jucat 
acelaşi renghi, dar nici atunci nu mi s-a întâmplat nimic, deşi n- 
am scăpat chiar aşa teafăr ca de data asta. Şi acum hai să 
vedem ce mai găsim în cufăr. 

intre timp, Judith, venindu-şi pe deplin în fire, se aşezase 
liniştită la locul ei şi cercetările putură să se desfăşoare mai 
departe. Obiectul pe care îl scoaseră acum din ladă, înfăşurat 
într-o pânză, se dovedi a fi, după ce-l despachetară, un 
instrument de calcul din cele folosite de marinari. Aparatul avea, 
ca toate instrumentele de felul acesta, diferite ornamente şi 
articulaţii de alamă. Vânătorul de Cerbi şi Chingachgook îşi 
manifestară admiraţia şi mirarea în faţa acelei năzdrăvănii ale 
cărei ferecături străluceau lună, semn că fusese bine îngrijită. 

— Asta trebuie să fie un marafet de acelea cu care umblă 
inginerii hotarnici, Judith - rosti Vânătorul de Cerbi, după ce suci 
aparatul pe toate părţile. Mi-a fost dat să văd o mulţime de 
drăcovenii dintr-astea, neomenoase şi crâncene, pentru că de 
câte ori pătrund în pădure fac prăpăd şi pustiesc totul în cale; 
niciunul din ele însă nu mi s-a părut atât de curios. Îmi vine a 
crede până la urmă că moş Hutter n-a cutreierat coclaurile astea 
decât cu gânduri rele, ca să le tulbure tihna. la spune, fată 
dragă, l-ai simţit cumva pe tatăl dumitale stăpânit de lăcomia 
nesăţioasă a inginerilor hotarnici? 

— Bine, dar dânsul nu este inginer hotarnic şi nici nu ştie 
măcar să umble cu asemenea unealtă, deşi, pe cât se pare, ea 
sa. Ţi-l închipui cumva pe Thomas Hutter îmbrăcat cu haina 
asta? E mult prea largă pentru dânsul, iar cât priveşte aparatul, e 
mai presus de priceperea lui. 

— Aşa e, ai dreptate, Şarpe, cine ştie cum şi de la cine l-o fi 
moştenit bătrânul! Se spune c-ar fi fost cândva marinar; poate că 
lada cu tot ce se află înăuntru... A! la uite ce-am găsit aici! Ceva 
şi mai şi decât parascovenia asta cu toate alămurile şi lemnăria 

ei! 

Vânătorul de Cerbi desfăcuse băierile unui săculeţ din care 
scotea, una câte una, figurile unui joc de şah. Erau făcute din 
fildeş, mult mai mari decât cele obişnuite, cizelate cu meşteşug. 
Fiecare piesă era în aşa fel migălită încât să facă într-adevăr 
cinste numelui pe care-l purta: caii duceau nişte cavaleri în şa, 
turnurile erau cocoţate pe spinarea unor elefanţi şi până şi pionii 
înfăţişau busturi omeneşti. Chiar şi Judith se minună de ele, în 
timp ce năzdrăvăniile acelea se perindau pe dinaintea ochilor ei 
iar cât priveşte pe Chingachgook era atât de uimit, de fascinat, 
încât părăsi cu totul aerul solemn pe care-l avea de obicei ca 
toate pieile roşii. Luând fiecare piesă în mână, o cercetă cu o 
neistovită încântare, arătându-i mereu fetei cu câtă iscusinţă le 
lucrase meşterul. Indeosebi nu se mai sătura privind elefanții; se 
uita la ei scoțând strigăte uşoare de admiraţie şi pipăindu-le 
trupurile masive, urechile şi coada, din ce în ce mai fermecat. 
Fireşte că nu scăpă din vedere nici pionii cu chipuri de arcaşi şi-i 
atrase atenţia lui Judith asupra lor. Examinarea pieselor ţinu 
câteva minute, în care timp delawarul şi Judith uitară cu 
desăvârşire de toate. In schimb, Vânătorul de Cerbi şedea tăcut, 
gânditor, chiar morocănos, deşi nu-i slăbea din ochi pe ceilalţi 
doi, luând aminte la fiece nou amănunt pe care-l observa în 
alcătuirea figurilor de şah de câte ori aceştia le ridicau în sus 
pentru a le privi mai bine. Nu făcu însă nici cel mai mic 
comentariu, nici nu-şi manifestă cumva admiraţia. In cele din 
urmă prietenii săi băgară de seamă că nu i se auzise de loc 
glasul; de abia atunci, pentru prima oară de când descoperiseră 
jocul de şah, Vânătorul se îndură să deschidă gura. 

— Judith - întrebă el cu un aer grav, dar cu bunăvoință totuşi, 
aproape cu duioşie - părinţii tăi ţi-au vorbit vreodată de 
Dumnezeu? 

— Mama da, şi chiar adesea - îi răspunse ea. Tata însă 
niciodată. Mama avea grijă să ne amintească totdeauna să ne 
spunem rugăciunile şi să ne împlinim toate îndatoririle; în schimb 
tata nu ne-a pomenit niciodată despre aşa ceva nici înainte şi 
nici după moartea mamei. 

— Te cred. Dânsul n-are niciun Dumnezeu, nu crede nici în 
Dumnezeul Cel de Sus în faţa căruia se smeresc oamenii albi, 
nici în vreun alt Dumnezeu la care să se închine pieile roşii. Ştii 
dumneata ce sunt astea? Idoli! 

Judith tresări şi o clipă rămase consternată, parcă. Apoi, după 
ce stătu puţin în cumpănă, se porni pe râs. 

— Nu cumva îţi închipui, Vânătorule, că tata se închină la 
jucăriile astea de fildeş? Ştiu şi eu ce sunt idolii şi cum arată. 

— Jucăriile astea sunt idoli, ascultă-mă pe mine - stărui el 
convins. De ce atunci le-ar fi păstrat, dacă nu se închina la ele? 

— Cum putea să-şi ţină zeii într-un săculeţ, ascunşi pe fundul 
unui cufăr? Nu, nu, Vânătorule. Bietul tata îşi poartă zeul cu sine, 
oriunde se duce, iar acest zeu e plăsmuit după chipul şi 
asemănarea dorințelor lui. S-ar putea să fie într-adevăr idoli cum 
spui şi-mi vine şi mie să cred că-i aşa, după câte am citit şi am 
auzit despre idolatrie; vin însă dintr-o ţară îndepărtată, ca toate 
lucrurile ce au încăput în mâna lui Thomas Hutter, pe vremea 
când era marinar. 

— Mi-ar părea bine să fie aşa, nici nu ştii ce bine mi-ar părea, 
Judith, altminteri mă întreb dacă aş fi găsit destulă tărie în mine 
pentru a mă face luntre şi punte ajutându-l să scape din 
încurcăturile în care singur a intrat pe un alb care se închină la 
idoli. Bătrânul e alb ca şi mine şi de acelaşi neam, de aceea şi 
vreau să-i fiu de folos, dar pentru unul care s-a lepădat de 
credinţa lui şi de toate lucrurile spre care simţea un îndemn mi- 
ar fi fost greu s-o fac. Cum văd eu, lighioana asta te-a fermecat, 
Şarpe, deşi, dacă te gândeşti bine, nu-i decât o pocitanie, un 
idol. 

— Este un elefant - îi tăie vorba Judith. Am văzut o mulţime de 
poze cu astfel de animale când eram la forturi, mama avea 
atunci o carte în care era o poveste cu un elefant. Tata a pus 
însă pe foc toate cărţile fiindcă, zicea el, prea îi plăcea să 
citească mult. Asta s-a întâmplat puţin înainte de a fi închis 
mama ochii şi de multe ori mă gândesc dacă nu cumva lucrul 
ăsta i-o fi grăbit moartea. 

— Elefant sau nu, tot idol se cheamă că e - răspunse 
Vânătorul - şi deci nu se cuvine să rămână în păstrarea unui 
creştin., 

— Asta-i bun pentru irochezi - zise  Chingachgook, 
despărţindu-se cu regret de unul din turnuri, pe care prietenul 
său i-l luase din mână ca să-l bage la loc în săculeţ. Cu un elefant 
cumperi tot tribul, îl cumperi chiar şi pe delawar! 

— Tot ce se poate. Oricine cunoaşte şi înţelege firea pieilor 
roşii îşi dă seama de asta - rosti Vânătorul de Cerbi - numai că, 
vezi tu, cine umblă cu bani calpi, este tot atât de vinovat ca şi 
cel care i-a făcut. Ai văzut tu vreun indigen de treabă căruia să 
nu-i fie lehamite să precupeţească o blană de urs spălător 
vânzând-o drept jder sadea sau o blană de vidră drept castor? 

Îmi dau seama că numai câţiva din idolii ăştia, poate chiar un 
singur elefant, ar ajunge să răscumpere libertatea lui Thomas 
Hutter; ar însemna să-mi calc, însă, pe cuget, plătindu-i cu 
asemenea bani calpi. S-ar putea ca niciun trib de piei roşii de 
prin partea locului să nu se închine la idoli; sunt totuşi unele pe 
cale s-o facă şi imboldul pe care feţele palide ar arăta că-l simt 
pentru acest lucru ar putea să-i încurajeze a merge pe un drum 
greşit. 

— Chipurile astea de fildeş însă, Vânătorule, s-ar putea să nu 
fie idoli. Acum mi-aduc aminte că am văzut odată la un ofiţer de 
la forturi nişte vulpi şi gâşte tot aşa migălite. A, uite ceva tare, 
înfăşurat într-o bucată de pânză: te pomeneşti că şi ăsta o fi tot 
un idol. 

Vânătorul de Cerbi luă pachetul pe care i-l întinse fata şi, 
desfăcându-l, găsi înăuntru o tablă de şah. Destul de mare, ca 
pentru piesele din săculeţ şi împodobită cu incrustaţii de abanos 
şi fildeş. 

Punându-le pe toate la un loc, Vânătorul de Cerbi ajunse 
încetul cu încetul, deşi mai păstrând încă unele îndoieli, să 
împărtăşească şi el părerea lui Judith şi până la urmă conveni că 
pretinşii idoli nu erau decât nişte figuri sculptate în chip ciudat 
ce îşi aveau rostul în cine ştie ce joc necunoscut. Judith se folosi 
cu mult tact de victoria sa; o singură dată măcar nu pomeni un 
cuvânt despre confuzia hazlie a Vânătorului. 

Acum că descoperiseră, în sfârşit, rostul acelor păpuşele 
ciudate se dezlegase şi problema răscumpărării. Câteşitrei erau 
de acord că nimic nu putea ispiti mai mult pe irochezi decât 
elefanții; cele patru animale ce purtau turnurile urmau să fie 
jertfite pentru răscumpărarea prizonierilor. Restul pieselor şi, 
bineînţeles şi celelalte lucruri din cufăr, trebuiau dosite cât mai 
bine, cu gândul de a nu fi folosite decât în caz de mare nevoie. 
După ce chestiunile preliminare fură astfel rezolvate, toate 
lucrurile din cufăr, în afară de cele hărăzite răscumpărării, fură 
aşezate cu grijă la loc, iar învelitorile „ticluite” la fel cum le 
găsiseră, aşa încât Hutter, în cazul când s-ar fi întors iar la castel, 
ar fi putut foarte bine să stea toată viaţa acolo fără să bănuiască 
vreodată că umblase cineva prin cufăr, descoperindu-i tainele. 
Pistolul sfărâmat, care ar fi putut să-i dea de gol, fu rânduit lângă 
perechea lui, şi toate obiectele îndesate şi aşezate întocmai cum 
fuseseră mai înainte; doar câteva pachete de la fundul lăzii 
rămăseseră nedesfăcute. Isprăvind şi treaba asta, lăsară capacul 
jos, puseră lacătele şi le încuiară cu cheia pe care o băgară la 

locul ei în pungă. 

Trecuse cu rânduiala mai bine de un ceas până să 
statornicească ce aveau de făcut şi să pună înapoi, în cufăr, 
lucrurile răvăşite. E drept că din când în când găsiseră destul 
răgaz să stea de vorbă, iar Judith care se simţea deosebit de 
încântată de admiraţia făţişă, sinceră, ce se citea în privirile 
curate ale Vânătorului de Cerbi aţintite asupra chipului său 
nurliu, făcu tot ce socoti cu cale ca să prelungească discuţiile, cu 
o iscusinţă pe care numai cochetăria feminină o cunoaşte. 
Vânătorul de Cerbi, însă, nu întârzie să-şi dea seama că pierdeau 
vremea de prisos şi le atrase atenţia prietenilor săi spunându-le 
că trebuie să se grăbească a îndeplini planul pe care-l urziseră 
pentru răscumpărarea ostatecilor. Chingachgook rămase în 
camera lui Hutter, unde se aflau elefanții, să-şi poată desfăta 
privirea cu chipurile acestor animale atât de minunat şi de 
original plăsmuite. Simţea pesemne din instinct că prezenţa sa 
nu era chiar atât de dorită de ceilalţi doi, mai cu seamă de 
Judith, care de altfel nu se prea sfia să arate ce-i plăcea şi ce nu, 
iar la rândul său delawarul, ca unul ce se afla în preajma 
căsătoriei, cunoştea prea bine simptomele unei pasiuni 
atotstăpânitoare. 

— Ei bine, Judith - spuse Vânătorul de Cerbi, sculându-se în 
sfârşit după ce zăboviseră la taclale mai mult decât şi-ar fi 
închipuit el - într-adevăr e o plăcere să stai de vorbă cu 
dumneata şi să pui la cale ba una, ba alta, numai că, vezi, 
datoria ne cheamă spre alte țeluri. Intre timp, Harry cel Pripit şi 
tatăl dumitale ca să nu mai vorbesc de Hetty... 

Cuvintele îngheţară deodată pe buzele lui, pentru că în 
aceeaşi clipă se auzi un pas lin pe punte, apoi o umbră 
omenească întunecă lumina, şi persoana al cărei nume tocmai îl 
rostise răsări în uşă. Nici nu apucă bine Vânătorul de Cerbi să se 
minuneze, scoțând o exclamaţie uşoară, nici Judith să dea un 
țipăt slab că în spatele noii sosite se şi ivi un băieţandru indigen 
de vreo cincisprezece ani. Incălţaţi cum erau cu mocassini, cei 
doi oaspeţi pătrunseseră pe nesimţite aproape în castel; cu toate 
că veniseră însă tiptil şi pe nepusă masă, vânătorul nu-şi pierdu 
sângele rece. Primul lucru la care se gândi fu să-i atragă atenţia 
prietenului său spunându-i în limba delawară să nu iasă din 
cameră şi să fie gata pentru orice împrejurare, apoi se duse la 
uşă să vadă ce primejdie îi pândea. In afară de cei doi, însă, nu 
mai era ţipenie de om; doar un fel de plută foarte simplu 
înjghebată, ce adăsta lângă arcă, îl lămuri asupra mijlocului prin 

care Hetty ajunsese acasă; două trunchiuri uscate de brad, care 
începuseră să putrezească şi deci se ţineau cu uşurinţă la 
suprafaţa apei, erau legate între ele cu nuieluşe şi curmeie din 
scoarță de copac iar deasupra se afla aşezată un fel de punte 
rudimentară din crengi de stejar. După ce aruncă o privire 
cercetătoare asupra plutei, constatând cu satisfacţie că nu mai 
era nimeni în preajmă, Vânătorul de Cerbi clătină din cap şi 
începu a bodogăni ca pentru sine, după cum îi era obiceiul: 

— Aşa păţeşti când îţi bagi nasul în cufărul altuia! Dacă am fi 
luat aminte şi am fi fost cu ochii în patru, nu ni s-ar fi putut 
întâmpla niciodată să ne pice un plocon ca ăsta. Dacă un mucos 
de băiat a fost în stare să ne joace asemenea renghi, cine ştie la 
ce ne putem aştepta din partea unor oameni în toată firea când 
şi-ar pune mintea cu noi. lată, totuşi, că ne-a ieşit în cale un 
mijloc de a începe tocmeala cu irochezii. Să vedem, însă, mai 
întâi ce are de spus Hetty. 

Indată ce-i trecu spaima şi uimirea i se mai risipi, Judith dădu 
în vileag toată dragostea ce o purta surorii sale, întâmpinând cu 
bucurie, întoarcerea ei acasă. O strânse la piept şi o sărută, aşa 
cum făcea în timpul nevinovatei copilării. Cât despre Hetty, era 
mai puţin tulburată, întrucât ea nu încercase nicio surpriză şi 
inima sa era întărită de puritatea şi sfinţenia năzuinţelor ei. La 
stăruinţele surorii sale, se aşeză pe un scaun şi prinse a povesti 
peripeţiile prin care trecuse de când se despărţiseră. Tocmai 
când începuse să depene întâmplările se înapoie şi Vânătorul de 
Cerbi, care stătu şi el s-o asculte, cu urechea ciulită, în timp ce 
tânărul irochez rămăsese lângă uşă, la fel de nepăsător ca şi 
stâlpii ce susțineau tavanul. 

Lucrurile istorisite de Hetty se înlănţuiră destul de lămurit, 
până ce ajunse să vorbească despre împrejurările în care am 
lăsat-o în momentul când Wah-ta-Wah o părăsise pe 
neaşteptate, aşa cum am arătat mai înainte. Intâmplările 
avuseseră loc; mai apoi le-am putea aşadar înfăţişa cu propriile 
sale cuvinte: 

— Când le-am citit învăţăturile acelea şefilor irochezi, Judith, 
văzându-i ai fi zis că nu se clintise nimic în ei - continuă ea - dar 
o sămânță pe care o sădeşti trebuie lotuşi să încolţească. 

— Şi ai reuşit cumva să-i îndupleci, Hetty dragă? 

— Da, Judith, mai mult chiar decât aş fi crezut şi peste 
aşteptările mele. N-am stat prea mult cu tata şi cu Harry, ci m- 
am dus să mănânc cu Wah-ta-Wah. Cum am isprăvit masa, şefii 
tribului au venit la noi şi atunci am putut să-mi dau seama că 

seminţele sădite legaseră rod. Mi-au spus că cele citite de mine 
din cartea cea înţeleaptă erau vorbe cu şart, de bună seamă că 
aşa erau, şi sunau cu şart, ca un cântec dulce de pasăre, la 
urechile lor. Mi-au mai spus pe urmă să mă întorc înapoi şi să 
împărtăşesc ceea ce îmi vor încredința ei marelui şef care 
doborâse pe unul dintre vitejii lor; să vă dau de ştire astfel, 
tuturor, că ar fi nespus de fericiţi să vină aici la castel, să se 
închine ca într-o biserică, ori să iasă în bătaia soarelui şi să mă 
asculte din nou citind din cartea sfântă, şi să-i împărtăşesc de 
asemeni că ar dori să le împrumute câteva bărci ca să poată 
aduce pe tata şi pe Harry cel Pripit şi pe femeile lor, aici, la 
castel, să stăm cu toţii afară, pe punte, şi să ascultăm cântecele 
închinate lui Manitu de feţele palide. Spune drept, Judith, ai mai 
pomenit vreodată o minune care să arate atât de lămurit 
puterea sfintei scripturi? 

— Dacă aşa ar sta într-adevăr lucrurile, dragă Hetty, fără doar 
şi poate c-ar fi o minune la mijloc. Din păcate însă e vorba doar 
de un şiretlic de-al irochezilor care caută să ne răzbească pe 
ocolite prin vicleşug, văzând că n-au reuşit altminteri. 

— Te îndoieşti cumva de puterea sfintei scripturi, surioară, de- 
i judeci cu atâta asprime pe irochezi? 

— Sărăcuţa de tine, Hetty! Ce crezi dumneata despre vizita 
asta, Vânătorule? 

— Lăsaţi-mă mai întâi să stau puţin de vorbă cu Hetty - 
răspunse el - ia spune-mi când a fost meşterită pluta: după ce ai 
mâncat în tabără şi ai coborât pe țărm, în dreptul castelului? 

— O, nu, Vânătorule. Pluta era trasă la mal, gata înjghebată... 
Nu cumva o fi şi asta o minune, Judith? 

— Ba da... sigur că da... o minune irocheză - îi întoarse vorba 
vânătorul. Sunt foarte pricepuţi, să ştii, în minuni dintr-astea. Va 
să zică ai găsit pluta pe apă, aşteptându-te, gata de plecare? 

— Chiar aşa. Pluta se afla undeva în preajma taberei şi după 
ce m-au ajutat să mă urc pe ea, irochezii au tras-o la edec până 
în dreptul castelului, pe urmă i-au spus băiatului să ia vâsla şi să 
mă aducă până acasă. 

— Şi-n clipa asta pădurile sunt înţesate de mingoşi care 
pândesc să vadă ce o să iasă din minunea asta. Acum am dibăcit 
cum stau lucrurile, Judith. Să scap întâi de băiatul ăsta, iar după 
aceea om vedea ce mai e de făcut. Dumneata şi cu Hetty lăsați- 
mă singur cu el, şi aduceţi-mi aici elefanții în faţa cărora Şarpele 
mai stă şi acum cu gura căscată. Nu-l putem scăpa o clipă din 
ochi pe cerbul ăsta fiindcă, iute de picior cum este, mă tem să 

nu ia cu împrumut vreo barcă fără să mai ceară voie. 

Judith îi ascultă rugămintea şi, după ce-i aduse figurile de şah, 
se retrase cu sora ei la ele în cameră. Vânătorul de Cerbi 
prinsese câteva cuvinte din mai toate graiurile pieilor roşii din 
împrejurimi, ba chiar ajunsese s-o rupă binişor pe limba irocheză, 
destul de bine oricum ca să lege o conversaţie. li făcu deci semn 
băieţandrului să vină mai aproape şi să se aşeze pe cufăr şi-i 
puse deodată două turnuri în faţă. Până în momentul acela pe 
chipul tânărului sălbatic nu se citise niciun fel de curiozitate sau 
dorinţă. Se aflau acolo doar destule lucruri curioase pentru el şi 
totuşi ştiuse să-şi păstreze stăpânirea de sine cu o cumpătare 
într-adevăr vrednică de un înţelept. Ce-i drept, Vânătorul de 
Cerbi observase că ochii săi întunecaţi rătăceau peste tot, 
căutând ungherele apărate şi armele investigaţiile astea însă 
fuseseră făcute cu o mutră atât de candidă, cu gura căscată şi 
cu o nesinchiseală copilăroasă, încât numai un om care învățase 
la aceeaşi şcoală a vieţii ar fi putut ghici ce anume iscodeau 
privirile lui. Totuşi, în clipa când ochii băiatului întâlniră chipurile 
sculptate în fildeş ale acelor năstruşnice bâzdâgănii, ca din altă 
lume, admiraţia şi uimirea se dovediră mai tari decât sângele 
rece. Felul în care indigenii de prin Mările Sudului holbează ochii 
în faţa unor marafeturi ale lumii civilizate a fost deseori zugrăvit; 
cititorul nu trebuie să confunde însă manifestările lor cu reacţiile 
indigenilor din America în împrejurări similare. In cazul de faţă, 
tânărul irochez, sau huron, lăsă să-i scape un strigăt uşor de 
mirare, apoi îşi luă imediat seama ca şi cum s-ar fi făcut vinovat 
de o necuviinţă. Pe urmă ochii săi, în care nu mai scăpăra 
uimirea, rămaseră pironiţi asupra elefanților. In sfârşit după o 
clipă de şovăire întinse mâna şi luă unul din ei. Vânătorul de 
Cerbi îl lăsă în pace zece minute încheiate, ştiind că băiatul 
căuta să-şi întipărească în minte toate trăsăturile acestor 
plăsmuiri năzdrăvane ca să le poată înfăţişa bătrânilor o 
descriere cât mai amănunţită şi mai aproape de realitate, când 
avea să se înapoieze în tabără. Socotind că-i lăsase destul răgaz 
pentru ca imaginea obiectului din mâna lui să i se imprime adânc 
în minte, vânătorul îi atinse cu degetul genunchiul gol ca să-i 
atragă atenţia. 

— Ascultă - începu el - aş vrea să stau de vorbă cu tânărul 
prieten canadian. Să dea uitării deci pentru câteva clipe 
minunăţia asta. 

— Unde-i cealaltă faţă palidă? întrebă băiatul cu ochii în tavan, 
trădând astfel, fără să vrea, gândul ce-i stăruise tot timpul în 

minte, până ce privirea îi fusese ademenită de figurile de şah. 

— Doarme, sau dacă nu, trebuie să fie în camera unde se 
odihnesc bărbaţii, îi răspunse Vânătorul de Cerbi. De unde ştie 
tânărul prieten că aici se mai află încă o faţă palidă? 

— L-am zărit de pe mal. lrochezii au vederea lungă, răzbate 
fundul marelui izvor! 

— Foarte frumos, să fie sănătoşi. După câte ştiu două feţe 
palide au fost luate zălog la voi în tabără, băiete. 

Flăcăiandrul dădu din cap, ticluindu-şi o mutră cât mai 
nepăsătoare cu putinţă; o clipă mai târziu, însă, îl umflă râsul ca 
şi cum s-ar fi bucurat de isteţimea tribului său. 

— Ai putea să-mi spui, băiete, ce au de gând căpeteniile 
voastre cu prizonierii sau încă nu s-au hotărât ce să facă? 

Băietanul se uită puţin mirat la vânător, apoi duse liniştit 
degetul arătător la cap deasupra urechii stângi, rotindu-l în jurul 
scăfârliei, cu o precizie şi o îndemânare ce arătau lecţiile 
excelente pe care le primise în vederea acestei îndeletniciri 
tradiţionale a neamului său. 

— Când? întrebă Vânătorul de Cerbi, simțind cum i se pune un 
nod în gât în faţa acestei dovezi de rece nepăsare pentru viaţa 
unui om. De ce nu-i duc mai bine la wigwamurile voastre? 

— Prea lung drumul şi înţesat de feţe palide. Wigwamurile 
pline. Scalpurile bine plătite. Un scalp mic face cât o grămadă de 
aur. 

— Ei, atunci înţeleg de ce au ales calea asta, da, înţeleg tot. 
Nu e nevoie să-mi spui mai mult. Acum uite ce e, băieţaş. Cel 
mai bătrân dintre prizonieri să ştii că e tatăl fetelor ăstora iar 
celuilalt i-e dragă una din ele. lţi dai seama deci că fetele ţin cu 
tot dinadinsul să fie cruţate scalpurile acestor prieteni, de aceea 
vor să le răscumpere cu aceste două chipuri de fildeş. Câte unul 
pentru fiecare. Aşa că fă bine şi du-te înapoi să le spui ce-am 
vorbit şefilor voştri şi vino de-mi adu răspunsul până nu scăpată 
soarele. 

Băietanul se arătă gata să aducă la îndeplinire cu dragă inimă 
misiunea asta, şi cu o spontaneitate ce nu lăsa nici umbră de 
îndoială asupra râvnei lui de a se achita de îndatorire cât mai 
inteligent şi mai grabnic cu putinţă. Afară pe punte, când să 
coboare pe plută, rămase pe gânduri o clipă, apoi se întoarse 
brusc cerându-i să-i împrumute o barcă, ca să încheie mai 
degrabă târgul. Vânătorul de Cerbi îl refuză categoric, aşa că 
după ce mai zăbovi un pic, băietanul începu să vâslească agale, 
depărtându-se de castel, în direcţia unui hăţiş de pe țărm ce se 

găsea la o distantă mai mică de o jumătate de milă. 

In timp ce Vânătorul de Cerbi stătea de vorbă cu flăcăiandrul, 
în camera de alături avea loc o altă scenă. Hetty se interesase 
de tânărul delawar şi aflând unde şi pentru ce se ascunsese, se 
duse să-l caute. Chingachgook o primi cât se poate de 
respectuos şi de îndatoritor. Işi dădea seama ce fel de om era 
mezina şi se purta cu atât mai binevoitor cu ea cu cât nădăjduia 
să afle ceva din soarta logodnicei sale. După ce intră la el, în 
cameră, fata se aşeză pe un scaun şi-l pofti şi pe el să ia loc. 
Apoi rămase aşa fără să scoată un cuvânt, ca şi cum ar fi socotit 
mai politicos să-i dea răgaz s-o întrebe câte ceva înainte de a-i 
spune ea ce avea de spus. Cum însă Chingachgook nu se 
dumerea ce aşteaptă Hetty, tăcu respectuos, până ce ea se 
hotărî să deschidă vorba. 

—  Dumneata eşti Chingachgook, Şarpele cel Mare al 
delawarilor, nu-i aşa? întrebă în cele din urmă Hetty, simplu cum 
îi era felul, sătulă de atâta aşteptare şi dornică să rupă tăcerea 
odată, având totuşi grijă să se informeze mai întâi cu cine avea 
de-a face. 

—  Chingachgook - răspunse delawarul cu mândrie. Asta 
înseamnă Şarpele cel Mare pe limba Vânătorului de Cerbi. 

— Adică şi pe limba mea. Vânătorul de Cerbi şi tata, şi Judith, 
şi eu, şi Harry cel Pripit, săracul, îl cunoşti pe Henry March, nu-i 
aşa? Nu, sigur că nu, fiindcă altminteri mi-ar fi vorbit de 
dumneata. 

— Ai aflat oare numele lui Chingachgook pe buzele cuiva, Crin 
Mlădios? pentru că aşa i se năzărise şefului de trib să-i spună 
bietei Hetty. Numele lui a fost cumva ciripit de o păsărică, la 
irochezi, acolo? 

Hetty nu-i răspunse dintru început, ci, cuprinsă de acel negrăit 
simţământ pe care-l trezeşte în inima tinerelor fete lipsite de 
experienţă simpatia şi înţelegerea faţă de năzuinţele unei alte 
inimi, îşi aplecă puţin capul, în timp ce sângele îi năvălea în 
obraji fără să poată rosti un cuvânt. 

— Surorii mele, Crin Mlădios, i-a ajuns, fireşte, la ureche, un 
ciripit! stărui Chingachgook, cu atâta dulceaţă în glas, încât cei 
care avuseseră prilejul să audă răcnetele ce ieşeau adeseori din 
gâtlejul lui ar fi rămas miraţi. Trecerea asta de la sunetele aspre, 
guturale, la cele dulci, armonioase, nu era ceva neobişnuit în 
vorbirea pieilor roşii. Urechile surorii mele erau deschise, ori 
poate limba ei a amuţit? 

— Dumneata eşti Chingachgook; dumneata trebuie să fii, 

pentru că nu mai e altă piele roşie aici. Şi ea îl aştepta pe 
Chingachgook să vină. 

— Chin-gach-gook - rosti el răspicat, apăsând pe fiecare silabă 
- Şarpele cel Mare, pe englezeşte. 

— Chin-gach-gook - repetă tot aşa, răspicat, Hetty. Da, aşa 
spunea şi Susur Blând, aşa că dumneata trebuie să fii şeful de 
trib de care mi-a vorbit. 

— Wah-ta-Wah - adăugă delawarul. 

— Wah-ta-Wah sau Susur Blând. Mi se pare mai drăguţ Susur 
Blând decât Wah, de aceea îi spuneam aşa. 

— Wah! sună dulce la ureche unui delawar. 

— Într-adevăr în gura dumitale sună altfel decât rostit de 
mine. Asta însă-i altă socoteală. Da, am auzit ciripind pasărea 
despre care vorbeşti, Şarpe. 

— Ar putea să-mi spună sora mea cuvintele cântecului său? 
Ce cuvânt ciripea mai des, cum arăta, râdea mult? 

— Mai des ciripea Chin-gach-gook, şi a râs din toată inima 
când i-am povestit cum au intrat în apă irochezii după noi şi tot 
n-au reuşit să ne înhaţe. Sper că pereţii ăştia de lemn n-au 
urechi, Şarpe. 

— Nu-ţi fie teamă de pereţi, nici de sora care-i în camera de 
alături. Şi nici de irochez n-ai de ce să te temi, Vânătorul de 
Cerbi i-a luat văzul şi auzul cu o dihanie ciudată. 

— Te înţeleg, Şarpe, şi o înţeleg şi pe Wah-ta-Wah. Câteodată 
îmi vine să cred că nu-s nici pe jumătate măcar atât de nătângă 
cum zic alţii. Acum, uită-te colo, în tavan, în timp ce eu am să-ți 
povestesc tot, de-a fir-a-păr. Altfel mă sperii, fiindcă-ţi ard ochii 
de câte ori pomenesc de Wah-ta-Wah. 

Delawarul îşi mută privirea, prefăcându-se că dă ascultare 
rugăminţii ei. 

— Wah-ta-Wah mi-a şoptit încet de tot să-ţi spun că nu trebuie 
să te încrezi de loc în irochezi. Sunt mai şireţi decât toţi indigenii 
pe care-i cunoaşte ea. Mi-a mai spus apoi că este o stea mare, 
strălucitoare, ce răsare peste coamele dealurilor, cam la vreo oră 
după ce se lasă întunericul, probabil se gândea, fără să ştie, la 
planeta Jupiter, şi că în clipa când steaua aceea o să înceapă să 
scânteieze, ea o să fie în locul unde am coborât eu din luntre 
astă-noapte; de acolo trebuie să vii s-o iei cu barca. 

— Bine, Chingachgook s-a dumerit acum de-ajuns de bine, şi o 
să se dumerească şi mai bine dacă sora lui va mai ciripi o dată. 

Hetty îi repetă totul cuvânt cu cuvânt, explicându-i mai pe 
îndelete despre care stea era vorba şi descriindu-i locul de pe 

țărm unde trebuia să acosteze. Continuă apoi să-i povestească, 
simplu cum ştia ea, în ce fel ajunsese s-o cunoască pe delawară, 
împărtăşindu-i spusele şi părerile acesteia, încât, ascultând-o, de 
bucurie, logodnicul se simţea într-al nouălea cer. Stărui mai ales 
asupra sfatului pe care i-l dăduse ea şi anume să ia seama să nu 
cadă în vreo cursă, deşi nu mai era necesar să le atragă cineva 
atenţia, dat fiind că, şi aşa, erau cât se poate de prevăzători. li 
explică de asemenea, cât se poate de lămurit, pentru că erau 
unele lucruri pe care mintea ei le înregistra fără greş, situaţia în 
care se găseau în momentul acela duşmanii lor, şi tot ce 
făcuseră, pas cu pas, în cursul dimineţii. Wah-ta-Wah rămăsese 
cu ea până când pluta se desprinsese de țărm; iar în clipa de 
faţă se afla undeva în inima pădurii în dreptul castelului, şi 
probabil că nu avea de gând să se mai întoarcă în tabără, până 
la căderea nopţii, când spera că va reuşi s-o şteargă de lângă 
însoțitorii ei, lăsându-i să-şi urmeze drumul mai departe de-a 
lungul țărmului spre sălaşul lor şi să se ascundă în apropierea 
locului unde trebuie să vină delawarul. Pe cât se părea, nimeni n- 
avea habar că Chingachgook se afla în împrejurimi, deşi se ştia 
că peste noapte o piele roşie pătrunsese în arcă şi se bănuia că 
se pripăşise la castel ori undeva pe aproape, îmbrăcat ca o faţă 
palidă. in privinţa asta, totuşi, mai stăruiau unele îndoieli, pentru 
că în momentul acela se puteau oricând aştepta la sosirea unor 
feţe palide şi se temeau ca nu cumva garnizoana castelului să fi 
primit între timp întăriri. Toate astea Wah-ta-Wah i le destăinuise 
lui Hetty, pe când mergeau escortate de irochezi de-a lungul 
malului, şi cum făcuseră un drum de vreo şase mile şi mai bine, 
avuseseră destul răgaz să vorbească. 

— Wah-ta-Wah nu-şi dă prea bine seama dacă au cumva vreo 
bănuială în privinţa ei sau dacă li s-a năzărit că dumneata ai fi 
aici, dar speră să nu fie niciuna, nici alta. Şi acum, Şarpe, după 
ce ţi-am spus atâtea din partea logodnicei dumitale - continuă 
Hetty, luând fără să-şi dea seama mâna delawarului şi jucându- 
se cu ea, aşa cum se joacă uneori copiii cu mâinile părinţilor - 
îngăduie-mi să-ţi spun ceva şi din partea mea. Când ai să te 
însori cu Wah-ta-Wah, vezi să fii cât mai bun cu ea, şi să-i 
zâmbeşti mereu, aşa cum îmi zâmbeşti mie acuma, să nu te uiţi 
urât la ea, cum se uită unii şefi de-ai voştri la nevestele lor. Imi 
făgăduieşti? 

— O să fiu totdeauna bun cu ea! Mlădiţa fragedă să n-o îndoi 
tare, că se rupe. 

— Da, şi să-i zâmbeşti. Nu ştii cum se luminează inima unei 

fete când îl vede zâmbind pe cel ce i-e drag. Tata parcă mi-aduc 
aminte că mi-a zâmbit odată când eram cu el, şi Harry, da, Harry 
vorbea în gura mare şi râdea mereu, dar de zâmbit nu cred să- 
mi fi zâmbit decât cel mult o singură dată. Cunoşti, nu-i aşa, 
deosebirea dintre râs şi zâmbet? 

— Râsul îmi place mai mult. Ai auzit cum râde Wah? 
Gungureşte ca o pasăre! 

— Aşa e, mai mare dragul s-o auzi râzând, dar dumneata 
trebuie să zâmbeşti. Şi pe urmă, Şarpe, vezi, să n-o pui să care 
poveri şi să prăşească porumbul, aşa cum fac atâţia indigeni, ci 
pe cât se poate cată să te porţi cu ea aşa cum se poartă feţele 
palide cu nevestele lor. 

— Wah-ta-Wah nu este faţă palidă, ci piele roşie, şi inima şi 
firea ei sunt tot de piele roşie. Wah-ta-Wah nu este faţă palidă. 
Trebuie să poarte papuz!?. 

— Fireşte că orice femeie trebuie să-şi poarte copilul său - 
spuse Hetty zâmbind - şi nu-i nimic rău în asta. Cată să-ţi iubeşti 
însă nevasta şi să fii drăguţ şi bun cu ea, pentru că şi ea e 
drăguță şi bună. 

Chingachgook se înclină solemn ca şi cum ar fi vrut să pună 
capăt discuţiei. Hetty nu apucă să mai spună nimic pentru că în 
momentul acela din camera alăturată se auzi vocea Vânătorului 
de Cerbi care îşi striga prietenul. Şarpele se sculă să răspundă 
chemării, iar Hetty se duse s-o caute pe sora ei. 


Capitolul XIV 


Primul lucru pe care îl făcu delawarul ducându-se în camera 
de alături, la amicul său, fu să lepede straiele lumii civilizate şi 
să îmbrace din nou veşmintele lui de şef delawar. lrochezii - îi 
explică el Vânătorului de Cerbi care protesta - ştiau că se află o 
piele roşie în castel, aşa că rămânând mai departe deghizat ar fi 
însemnat să atragă, probabil, mai mult atenţia asupra lui, decât 
dacă le arăta făţiş că făcea parte dintr-un trib potrivnic. 
Vânătorul se dumeri în sfârşit cum stăteau lucrurile şi văzând că 
se înşelase închipuindu-şi că Chingachgook reuşise să ajungă pe 
vas, fără să fi prins nimeni de veste, consimţi bucuros la această 
schimbare, întrucât îşi dădea şi el seama că nu mai avea niciun 
rost să umble cu ascunzişuri. 


14 Copil - în limba indigenilor (n.t.) 

Stând apoi de vorbă, cei doi prieteni îşi împărtăşiră unul altuia 
ceea ce discutaseră între timp fiecare în parte. Vânătorul îi 
povesti lui  Chingachgook cum începuse tratativele de 
răscumpărare, şi ascultă la rândul său tot ceea ce reuşise să afle 
delawarul de la Hetty. Işi plecă urechea la nădejdile pe care le 
nutrea prietenul său şi-i făgădui din toată inima să-l ajute pe cât 
îi stătea în putinţă. 

— Asta e şi țelul nostru, după cum ne-am înţeles de la început, 
Şarpe, lupta pe care o dăm pentru castel şi pentru fetele lui moş 
Hutter fiind ceva cu totul întâmplător. Da... da... o să-mi dau 
toată osteneala s-o scăpăm pe logodnica ta, care o lume 
întreagă ştie că-i una din cele mai vrednice şi mai mândre fete 
din trib, deşi e prea puţin spus, fiindcă Wah-ta-Wah e cea mai 
vrednică şi mai frumoasă dintre toate. 

— Mă duc în tabăra irochezilor - rosti grav delawarul. Nimeni 
nu-l cunoaşte pe Chingachgook în afară de Wah, şi nimeni altul 
decât un şef de trib nu poate încheia o învoială când e vorba de 
viaţă şi de moarte. Dă-ncoace dihania aceea şi îngăduie-mi să 
iau o barcă. 

Vânătorul de Cerbi puse capul în piept şi începu să se joace cu 
o sforicică cu undiţă în capăt pe care-o lăsa mereu să alunece în 
apă, cum şedea aşa la marginea punţii legănându-şi picioarele 
deasupra undelor, ca un om pierdut în gânduri, furat de o idee 
nouă. În loc să răspundă rituos la cererea prietenului său, se 
pomeni vorbind de unul singur, ceea ce, fără îndoială, dădea şi 
mai multă greutate cuvintelor sale, întrucât toată lumea ştia că 
Vânătorul nu putea să spună altceva decât ce gândea, fie despre 
sine însuşi, fie despre alţii. 

— Da, da. Asta trebuie să fie ceea ce se cheamă dragoste - 
bodogănea el. Am auzit că uneori când se abate asupra vreunui 
flăcău, îi suceşte de tot minţile, lăsându-l pe bietul om, 
neajutorat, de nu mai e în stare nici să judece, nici să-şi 
păzească pielea, întocmai ca o jivină sălbatică. Când te gândeşti 
că Şarpele a ajuns, din pricina asta, să-şi piardă şi judecata, şi 
dibăcia, şi înţelepciunea! Trebuie neapărat să facem ceva s-o 
scăpăm pe Wah-ta-Wah de acolo şi să-i căsătorim cum ne-om 
întoarce înapoi acasă, altminteri tare mă tem că şeful nostru n-o 
să se aleagă mai cu nimic de pe urma războiului, decât cu ce s- 
ar alege dintr-o vânătoare mai vajnică şi mai năzdrăvană. Da... 
da... mă tem că niciodată n-o să mai fie ce-a fost, până când nu 
i-o ieşi din cap gândul ăsta şi nu şi-o veni iar în simţiri, ca tot 
omul. Şarpe, zău, nu-mi vine să cred că vorbeşti serios, aşa că 

nu prea văd ce-aş putea să-ţi răspund. După cum ştiu, însă, eşti 
şef de trib, aşa că te întreb dacă ţi s-a năzărit cumva să te dai pe 
mâna duşmanului, înainte de a începe bătălia? 

— Wah! suspină delawarul. 

— Da... Wah!... Ştiu prea bine că e Wah şi numai Wah! 
Ascultă, Şarpe, află că sunt îngrijorat şi mâhnit din pricina ta! În 
viaţa mea n-am auzit asemenea nerozie din gura unui şef de trib, 
şi încă a unuia căruia îi merge numele da om înţelept, deşi atât 
de tânăr şi neîncercat! N-ai să capeţi nicio barcă, atâta timp cât 
glasul prieteniei şi sfaturile ei mai au vreun răsunet în tine. 

— Prietenul faţă palidă are dreptate. Un nor s-a aşternut peste 
obrazul lui Chingachgook; o slăbiciune i-a şubrezit mintea, în 
timp ce ochii săi erau înneguraţi. Fratele meu are o bună ţinere 
de minte pentru faptele bune, şi o slabă tinere de minte pentru 
cele proaspete. Şi o să uite, deci. 

— Da, nu e mare lucru. Să nu mai vorbim despre asta, Şarpe. 
Dar dacă s-o mai întâmpla să se abată asupra ta vreun nor dintr- 
ăsta, ai grijă şi fereşte-te din calea lui. Mă gândeam că mai 
cuminte ar fi să punem tot calabalâcul lui moş Tom în arcă, să 
închidem bine şi să zăvorim castelul, şi să ne strângem cu toţii 
pe corabie. Arca îşi poate schimba locul, şi astfel, cu pânzele sus, 
mutându-ne de ici-colo, o mai putem întinde câteva nopţi, fără 
ca mingoşii ăştia să aibă cum pătrunde în sălaşul nostru. 

Chingachgook luă aminte şi încuviinţă planul său. Dacă 
negocierile dădeau greş, slabă nădejde să se poată bizui c-o să 
mai treacă o noapte fără să fie atacați. Inamicul era destul de 
isteţ ca să-şi dea seama că reuşind să ia cu asalt castelul, va 
pune mâna fără doar şi poate pe toate lucrurile aflate înăuntru, 
inclusiv obiectele oferite pentru răscumpărare, fără să piardă 
totuşi avantajele pe care le câştigase până atunci. Aşa stând 
lucrurile, nu mai încăpea îndoială că trebuiau să ia anumite 
măsuri de precauţie, întrucât, acum că ştiau cât erau de 
numeroşi irochezii, un atac nocturn nu putea fi respins decât cu 
mare greutate. Nu le-ar fi stat în putere să împiedice inamicul de 
a pune mâna pe bărci şi pe arcă, ai cărei pereţi groşi le-ar fi 
îngăduit asediatorilor să se pună la adăpost de gloanţele celor ce 
apărau castelul. După ce se sfătuiră ca nişte oameni cu scaun la 
cap, cântărind fără părtinire toate probabilitățile, cei doi tineri 
ajunseră la concluzia că arca le punea la îndemână singurele 
mijloace de apărare posibile. Luând această hotărâre, se grăbiră 
s-o împărtăşească şi lui Judith. Şi cum fata nu avu mare lucru de 
spus în privinţa asta, se apucară câteşipatru să facă pregătirile 

necesare pentru a-şi aduce la îndeplinire planul. 

Cititorul şi-a dat seama, desigur, că Tom Navigatorul n-avea 
cine ştie ce bunuri. Două paturi, câteva obiecte de 
îmbrăcăminte, armele şi muniţiile, nişte unelte de bucătărie şi 
cufărul misterios, scotocit până la jumătate, alcătuiau aproape 
întregul său avut. Tot calabalâcul fu adunat la repezeală în 
partea de răsărit a casei, aşa ca să nu se vadă de pe țărm ce 
făceau ei. Socotiră că n-ar fi avut niciun rost să se încarce cu 
mobilele mai grele şi mai voluminoase, deoarece nu erau de 
niciun folos pe arcă, iar pe de altă parte n-aveau nici prea mare 
valoare. Întrucât mutarea diferitelor obiecte trebuia îndeplinită 
cu multă fereală, majoritatea fiind scoase pe fereastră, ca să nu 
prindă nimeni de veste ce se punea la cale, trecură vreo două, 
trei ceasuri până să termine. La capătul acestui răstimp, pluta 
ieşi din nou la iveală, venind dinspre mal. Imediat Vânătorul de 
Cerbi luă în mână ocheanul şi, slujindu-se de el, reuşi să vadă că 
era mânată de doi oameni, care nu păreau să fie înarmaţi. Pluta 
înainta agale şi încetineala ei nu putea fi decât în avantajul celor 
de pe arcă, în eventualitatea unei bătălii, întrucât corabia se 
deplasa uşor şi repede. Având destul răgaz să se pregătească în 
vederea primirii celor doi oaspeţi primejdioşi, totul fu pus la 
punct cu mult înainte ca pluta să se fi apropiat îndeajuns de ei ca 
sunetul glasului omenesc să se audă dintr-o parte într-alta. 
Şarpele şi cu fetele se retraseră în castel, delawarul postându-se 
la uşă, cu nişte arme încărcate la îndemână, în timp ce Judith se 
uita afară printr-una din ferestruici. Cât despre Vânătorul de 
Cerbi, acesta trăsese un scaun până la marginea punţii, în partea 
de unde venea pluta, şi se aşezase cu puşca între picioare 
rezemată neglijent. 

În timp ce pluta se apropia de castel, locatarii acestuia se 
căzneau în fel şi chip să vadă dacă vreunul dintre noii veniţi 
ascunsese pe undeva niscai arme de foc. Nici Vânătorul de Cerbi 
însă şi nici Chingachgook nu reuşiră să descopere nimic; Judith în 
schimb, neavând încredere în agerimea văzului său, luă 
ocheanul pe care îl aşeză în dreptul ferestruicii aţintindu-l asupra 
crengilor de stejar aşternute de-a curmezişul celor doi buşteni ce 
alcătuiau pluta, în chip de podea ori de bancă pentru vâslaşi. 
Când pluta greoaie ajunse la vreo cincizeci de picioare de el, 
Vânătorul de Cerbi le strigă huronilor să se oprească din vâslit, 
întrucât nu avea de gând să-i lase să acosteze. Siliţi să-i dea 
ascultare, cei doi irochezi cu mutre ursuze se ridicară îndată de 
pe bancă, în timp ce pluta continua să înainteze, până ce ajunse 

destul de aproape de punte. 

— Sunteţi căpetenii? întrebă cu ifos Vânătorul de Cerbi. 
Sunteţi căpetenii? Ori mingoşii mi-au trimis cumva nişte oameni 
de rând, pentru o treabă atât de însemnată? Dacă-i aşa, duceţi- 
vă degrabă înapoi acasă, şi tot aşa, degrabă, nădăjduim c-o să 
vină aici un indian vrednic să stea de vorbă cu noi. 

Cel mai în vârstă dintre plutaşi scoase un strigăt nedesluşit, 
cuprinzând dintr-o privire toate lucrurile care se puteau vedea 
atât pe afară cât şi înăuntrul castelului, cu o agerime căreia, 
pare-se, cu greu i-ar fi scăpat ceva. 

— Fratele meu este din cale-afară de semeţ - rosti el - dar 
Rivenoak este un nume ce-i face să pălească pe delawari. 

— O fi adevărat ce spui sau poate că te înşeli, Rivenoak, dar 
de pălit n-am cum să pălesc, întrucât sunt palid la faţă din 
născare. Aş vrea să ştiu ce însărcinare aveţi şi de ce ai venit 
încoace pe nişte butuci fără găvane? 

— lrochezii nu-s rațe să meargă prin apă! Feţele palide n-au 
decât să le dea o barcă şi atunci au să vină cu barca. 

— Te-ai gândit bine, nu zic nu, dar mă tem că n-o să se 
întâmple aşa. Nu avem decât patru bărci în cap, şi cum suntem 
cu toţii patru la număr, ne vine câte o barcă de fiecare. iți 
mulţumim totuşi pentru propunere, dar să ne daţi voie să n-o 
primim. Fiţi, deci, bineveniţi, oaspeţi irochezi, cu butucii voştri cu 
tot. 

— Mulţumesc, viteaz cu faţa palidă, al cărui nume nu-l cunosc. 
Aş putea oare să ştiu cum i-au spus şefii săi? 

Vânătorul de Cerbi şovăi o clipă, cuprins de un simţământ de 
făloşie şi de deşertăciune omenească. Surâse, bombănind ceva 
printre dinţi, apoi cu o căutătură mândră, răspunse: 

— Mingo, ca toţi oamenii tineri şi harnici, am purtat tot felul de 
nume de-a lungul vremii. Unul din vitejii voştri, al cărui suflet şi-a 
luat mai deunăzi zborul spre fericitele câmpuri de vânătoare ale 
poporului vostru, a socotit de cuviinţă să mă numească Ochi de 
Şoim. Asta fiindcă întâmplarea a făcut ca ochiul meu să fie mai 
ager decât al lui, în toiul unei lupte pe viaţă şi pe moarte între 
noi. 

— Fratele meu, Ochi de Şoim, a trimis o ştafetă huronilor - 
continuă Rivenoak - şi inimile lor au crescut de bucurie, auzind 
că dânsul are chipurile unor dihănii cu două cozi! Ar vrea cumva 
să le arate prietenilor săi? 

— Duşmanilor săi ar suna mai potrivit - spuse Vânătorul de 
Cerbi - dar tâlcul nu stă într-un sunet, care de altfel nu poate 

face nimănui vreun rău. Uite aici unul din acele chipuri, ţi-l azvâri 
bizuindu-mă că vei păstra rânduiala tocmelilor dintre noi. Dacă 
nu-l voi căpăta îndărăt, puşca o să aibă ultimul cuvânt. 

lrochezul păru a fi de acord cu această propunere, aşa că 
Vânătorul de Cerbi se sculă, pregătindu-se să le arunce plutaşilor 
unul din elefanţi, în timp ce ei îşi luau toate măsurile ca să 
preîntâmpine pierderea lui. Intrucât simţul practic îi face pe 
oameni să fie îndemânatici în astfel de împrejurări, mica figurină 
de fildeş trecu în chip fericit dintr-o mână într-alta, şi în clipa 
următoare pe plută avu loc o scenă aidoma celei petrecute mai 
înainte în castel - admiraţia şi uimirea reuşind din nou să biruie 
faimoasa stăpânire de sine a pieilor roşii. Cercetând piesa de şah 
sculptată în fildeş cei doi mingoşi morocănoşi îşi arătară 
încântarea mai făţiş decât o făcuse mai înainte băiatul, dat fiind 
că acesta din urmă se afla încă sub înrâurirea educaţiei proaspăt 
primite, în timp ce ei, ca toţi oamenii cu un renume gata făcut şi 
bine statornicit, nu se sfiau să dea în vileag uneori simţămintele 
lor. Pe cât se părea, timp de câteva minute, luntraşii uitară cu 
desăvârşire locul şi împrejurările în care se găseau; nu se mai 
săturau privind minunăţia aceea lucrată cu atâta migală, dintr-un 
material preţios, ce înfăţişa o asemenea lighioană ciudată. Dintre 
sălbăticiunile ce trăiesc în pădurile americane, elanul are poate 
buza de sus astfel făcută încât să se apropie cumva de trompa 
elefantului, dar această asemănare era departe de a fi atât de 
vădită încât să poată aşeza făptura aceea năstruşnică în rândul 
lucrurilor şi ideilor cu care erau obişnuiţi şi cu cât cercetau mai 
mult figura de şah, cu atât uimirea irochezilor părea să 
sporească. Aceste vlăstare ale pădurii îşi dădură seama totuşi că 
turnul din spinarea elefantului era ceva deosebit de corpul lui. 
Caii şi boii fiind pentru ei animale cunoscute şi cum văzuseră 
turnuri în Canada, nu li se păru câtuşi de puţin curios că 
patrupedul acela purta în spinare o povară. Printr-o asociaţie de 
idei însă, ajunseră la concluzia că piesa sculptata arata forţa 
uriaşă a unui animal în stare să ducă un turn întreg în spinare, 
ceea ce fireşte nu făcu de loc să scadă mirarea lor. 

— Mai are fratele meu faţă palidă şi alţi balauri dintr-ăştia? 
întrebă cel mai în vârstă dintre irochezi, pe un ton stăruitor. 

— Sunt berechet acolo de unde vine ăsta, mingo - răspunse 
Vânătorul - unul singur însă cred că ajunge să plătească cincizeci 
de scalpuri. 

— Unul dintre ostaticii mei este războinic de seamă - înalt ca 
bradul, vânjos ca elanul, sprinten ca un cerb şi aprig ca pantera! 

într-o zi o să ajungă om de seamă şi o să fie în fruntea oștirii 
craiului George! 

— Ts, ts, mingo, Harry cel Pripit e ceea ce este, niciodată n-o 
să ajungă decât cel mult caporal, în cazul când ar fi în stare să 
ajungă şi atât. 

— Bătrânul este înţelept din cale-afară, craiul lacului, războinic 
de frunte, sfetnic mintos! 

— Ei, află atunci că sunt unii oameni care ar tăgădui şi asta, 
mingo. Să fi fost atât de înţelept cum spui, nu s-ar fi lăsat înhăţat 
ca un neghiob, aşa cum a păţit jupân Hutter; iar dacă ştie să dea 
sfaturi bune, de astă dată s-a luat, pesemne, după sfetnici răi. 

— Fratele meu mai are cumva un balaur? Poate să dea doi - 
continuă irochezul ridicând numărul corespunzător de degete - 
pentru bătrânul său tată? 

— Tom Navigatorul nu mi-e tată, să ştii; asta nu înseamnă 
însă că n-o să-i port de grijă ca şi cum mi-ar fi. Dar ca să dau doi 
balauri pentru scăfârlia lui, fiecare din ei având câte două cozi, 
asta, mă iartă, niciun om cu judecata întreagă n-ar face-o. 
Gândeşte-te bine, mingo, să nu închei un târg mult mai prost. 

intre timp, stăpânirea de sine a lui Rivenoak reuşise să-i 
învingă mirarea şi omul începu să umble iar cu vicleşuguri cum îi 
stătea în obicei, doar, doar va dobândi un preţ de răscumpărare 
mai acătării. N-ar avea, cred, niciun rost să împărtăşim cititorului 
decât lucrurile mai de seamă din discuţia ce se iscă între ei şi în 
decursul căreia irochezul încercă în fel şi chip să recâştige 
terenul pe care-l pierduse din pricina surprizei manifestate. Se 
prefăcu chiar că se îndoieşte de existenţa reală a unui astfel de 
animal, spunând că nici cel mai bătrân dintre ei nu auzise 
niciodată de aşa ceva. Şi cum se întâmplă adeseori în toiul unei 
discuţii, unul din adversari trebuie până la urmă să-şi iasă din 
ţâţâni. Vânătorul de Cerbi respingea însă toate argumentele şi 
răstălmăcirile subtilului său interlocutor cu sânge rece şi hotărât 
cum îi era felul, bazându-se pe dragostea lui de adevăr. Ştia 
ceva mai mult decât sălbaticul ce este un elefant, dar îşi dădea 
limpede seama că sculptura de fildeş avea fără doar şi poate o 
deosebită valoare în ochii irochezului, ca o pungă plină cu aur 
sau un balot cu blănuri de biber pentru un negustor. Şi înţelese 
că n-ar fi bine să facă prea multe concesii, în primul rând pentru 
că exista un obstacol aproape de nestrămutat în calea acestui 
schimb, chiar dacă amândouă părţile ar fi căzut la învoială. 
Având în vedere această dificultate, Vânătorul păstră celelalte 
piese de şah în rezervă, pentru a înlătura orice piedică la nevoie. 

Într-un târziu, irochezul îi declară că n-are niciun rost să se 
tocmească mai departe, deoarece nu-l lăsa inima să pricinuiască 
asemenea pagubă tribului său, lipsindu-l de faima şi foloasele pe 
care i le-ar fi adus cele două scalpuri, cu atât mai mult cu cât era 
vorba de scalpurile unor oameni în toată firea, amândoi bărbaţi 
de seamă, numai pentru că-i rămăseseră ochii la nişte biete 
jucării, şi spunându-i acestea se pregăti să plece. În momentul 
când însoţitorul său se opinti să urnească pluta din loc, 
îndepărtând-o de debarcaderul castelului, Rivenoak îşi pierdu din 
nou cumpătul şi privirea începu să-i scapere, cu toate că, la 
plecare, schimonosi un zâmbet amical şi schimbă cu Vânătorul 
un salut cât se poate de ceremonios. 

Trecu o bucată de vreme până ce acea vis inertiae™ a 
trunchiurilor de copaci din care era înjghebată pluta fu biruită şi 
în timp ce însoţitorul său, care nu deschisese o singură dată gura 
până atunci, mâna pluta, Rivenoak se plimba furios şi plin de 
semeţie pe aşternutul de crengi de stejar aşezate de-a 
curmezişul buştenilor, cu o mutră crâncenă şi mohorâtă, 
sfredelind cu ascuţişul privirii casa, debarcaderul şi persoana cu 
care discutase până atunci. La un moment dat, îi spuse repede 
ceva în şoaptă celuilalt sol al irochezilor şi începu a scormoni cu 
vârful piciorului printre crengi ca un animal cuprins de 
neastâmpăr. În momentul acela Vânătorul de Cerbi îl scăpase din 
ochi, deoarece chibzuia în sinea lui cum să facă să reînceapă 
tocmeala, fără ca să obţină partea adversă un câştig mai mare 
decât voia el să-i dea. Spre marele lui noroc, însă, ochii 
pătrunzători şi luminoşi ai lui Judith vegheau necontenit. Şi 
tocmai când atenţia tânărului slăbise, în timp ce duşmanul său 
era numai ochi şi urechi, fata scoase un țipăt ca să-l pună în 
gardă pe vânător, dând la timp alarma. 

— la seama, Vânătorule - strigă ea. Văd prin ochean nişte 
puşti dosite sub crengi şi pe irochez cum încearcă să le scoată 
afară cu picioarele! 

Inamicul, pe cât se pare, fusese destul de şiret ca să trimită în 
vederea tratativelor un sol care pricepea limba engleză. Discuţia 
relatată mai înainte avusese loc în graiul băştinaşilor, dar faptul 
că mişcarea picioarelor ce puneau la cale o mişelie încetă brusc 
în momentul acela şi că Rivenoak se schimbă la faţă din senin, 
trecând de la o expresie cruntă şi întunecată la un zâmbet 
politicos, dovedi că trimisul irochezilor înţelesese perfect 

avertismentul fetei. Făcându-i semn însoţitorului său să nu se 
mai ostenească a urni pluta din loc, înaintă până la marginea ei 
ca să fie mai aproape de debarcader şi spuse: 

— De ce să stăruie un nor între Rivenoak şi fratele său? 
Amândoi sunt înţelepţi, amândoi viteji şi amândoi inimoşi din 
fire. Să zicem că preţul ar fi un balaur de fiecare ostatic. 

— Bine, mingo, fie - răspunse Vânătorul, mulţumit că oricum 
tratativele fuseseră reluate şi chibzui în sine să cadă în cele din 
urmă la învoială, chiar dacă ar fi avut de făcut şi alte hatâruri 
mai mari - vreau să-ţi arăt că o faţă palidă ştie să plătească, un 
preţ cum se cuvine când face o tocmeală cu sufletul deschis şi 
mâna largă. Păstrează balaurul acela pe care ai uitat să mi-l dai 
îndărăt, la plecare, şi pe care şi eu am uitat să ţi-l cer înapoi, de 
inimă rea că ne despărţim ca nişte duşmani. la-l şi te du de-l 
arată şefilor tăi. Când ai să te întorci iar însoţit de prietenii noştri 
alte două chipuri dintr-astea vor veni să se adauge la cel pe 
care-l ai în mână, şi - şovăi o clipă, îndoindu-se dacă e bine să 
facă o concesie atât de mare, apoi hotărându-se în sfârşit, 
continuă - şi dacă o fi să-i vedem înainte de scăpătatul soarelui, 
cine ştie, poate o să-l găsim şi pe al patrulea, ca socoteala să fie 
rotundă. 

Cu asta lucrurile fură puse la cale. Orice urmă de nemulţumire 
se şterse de pe obrazul mohorât al irochezului, care îi zâmbi la 
fel de amabil, ca să nu spunem dulce, cum surâdea Judith Hutter. 
Piesa de şah ce-i încăpuse în mână fu luată din nou în cercetare 
şi o exclamaţie bucuroasă dădu în vileag mulţumirea pe care o 
simţea trimisul văzând că până la urmă târgul fusese totuşi 
încheiat. 

— Ce temei putem pune oare pe cuvântul ăstora? întrebă 
Judith, care ieşise cu Hetty afară pe punte oprindu-se lângă 
Vânătorul de Cerbi, să privească pluta ce se îndepărta agale. Te 
pomeneşti c-au să păstreze jucăria, trimiţându-ne în schimb cine 
ştie ce mărturii sângeroase ale vicleşugului lor, numai ca să se 
umfle în pene şi să ne arate că ne-au tras pe sfoară. Au mai 
păţit-o şi alţii, după câte ştiu. 

— S-ar putea să fie şi aşa, Judith, s-ar putea, nu zic nu, dacă n- 
aş cunoaşte firea pieilor roşii. Uite, să nu-mi spui mie pe nume 
dacă balaurul ăsta cu două cozi n-o să stârnească tot tribul, ca o 
bâtă azvârlită într-un stup de albine. Gândeşte-te la Şarpe, de 
pildă, un om cu umeri de oţel, care în viaţa de toate zilele 
niciodată nu s-ar arăta mai curios decât e cuminte să fie, şi 
totuşi ai văzut cum a rămas cu gura căscată când a dat cu ochii 

de elefantul de fildeş: mi-era ruşine pentru el! Aşa sunt ei, n-ai 
ce le face; nu te poţi lua la harţă cu un om pentru că are cutare 
sau cutare apucături, când acestea sunt fireşti. Chingachgook 
însă are să-şi biruie repede slăbiciunea, amintindu-şi că-i şef de 
trib, că-i de neam mare şi poartă un nume vestit cu care se 
mândreşte; cât despre ei, să ştii că n-au să-şi găsească astâmpăr 
până n-or fi siguri c-au pus mâna pe toate jucăriile de fildeş, câte 
s-or afla în calabalâcul lui Thomas Hutter. 

— Ei nu ştiu decât de elefanţi, de unde să-şi închipuie că mai 
sunt şi altele? 

— Ai dreptate, Judith, totuşi lăcomia e o patimă afurisită! Au 
să-şi facă pesemne socoteala că de vreme ce feţele palide au 
asemenea lighioane ciudate cu câte două cozi, s-ar putea, cine 
ştie, să mai aibă şi altele cu câte trei sau chiar patru cozi! E ceea 
ce se cheamă o socoteală băbească şi socoteala asta, ascultă- 
mă pe mine, o să-i pună pe jeratic. Ai să vezi că n-or să se 
liniştească până n-or afla care-i adevărul. 

— Nu cumva, crezi, Vânătorule - întrebă Hetty, cu aerul ei 
sincer şi nevinovat - că irochezii n-au să-i dea drumul tatei şi lui 
Harry? Le-am citit doar câteva dintre cele mai frumoase versete 
din biblie, şi ai văzut şi dumneata ce repede s-au înduplecat. 

— Nu ştiu dacă un om alb trebuie să se ruşineze sau nu că 
habar n-are să citească, dar aşa stau lucrurile cu mine, Judith. 

— Vrei să te învăţ eu, Vânătorule? sări îndată Hetty. E drept că 
nu mă prea ajută capul, după cum spune lumea, dar de citit ştiu 
să citesc la fel de bine ca şi Judith. 

— iți mulţumesc, Hetty - îţi mulţumesc din toată inima. Din 
păcate, precum se arată, ne aşteaptă momente grele, şi n-o să 
avem răgaz; dar după ce s-o face iarăşi pace, să ştii c-am să mă 
întorc iar aici, pe lac, şi am să mă apuc de învăţat şi atunci o să- 
mi fie mai bine. S-ar cuveni poate să mă sfiesc, Judith, dar n-am 
ce face: ăsta-i adevărul. Cât despre irochezi, nu prea îmi vine a 
crede c-ar fi în stare să uite atât de uşor un balaur cu două cozi, 
pentru un verset din biblie. Mai curând mă aştept să ni-i dea 
înapoi pe ostatici, bizuindu-se pe cine ştie ce vicleşug, ca să-i 
înhaţe iarăşi şi o dată cu ei să pună mâna şi pe noi şi să se facă 
stăpâni pe castel cu tot ce se află în el şi pe arcă. E mai bine 
totuşi să-i luăm cu binişorul, întâi ca să-i scăpăm teferi pe Harry 
şi pe tatăl vostru din mâinile lor, apoi ca să rămânem pe picior 
de pace, până o sosi în sfârşit prilejul ca Şarpele, aci de faţă, să- 
şi izbăvească logodnica. În ziua când s-or lăsa pradă mâniei şi 
înverşunării lor, irochezii au să-şi trimită pe loc femeile şi copiii 

înapoi acasă, pe când dacă reuşim să păstrăm liniştea şi să le 
câştigăm încrederea, poate om ajunge să ne întâlnim cu Wah-ta- 
Wah la locul ştiut. Decât să nu închei târgul în momentul de faţă, 
mai bine arunc în talgerul balanței jumătate de duzină de 
cioplituri şi pe deasupra şi nişte arcuri cu săgeți că dintr-astea 
sunt berechet în cufăr. 

Judith încuviinţă cu dragă inimă, ba încă ar fi fost în stare să le 
dea şi rochia de brocart numai să-şi scape tatăl, şi să fie pe 
placul Vânătorului de Cerbi. 

Cele ce se întâmplară mai apoi adeveriră spusele acestuia. Cu 
puţin înainte de scăpătatul soarelui văzură venind o plută 
dinspre ţărmul împădurit. Când pluta se apropie, Judith le dădu 
de ştire că taică-său împreună cu Harry, legaţi fedeleş, stăteau 
culcaţi pe crengile aşternute la mijloc. Şi de astă dată vâslele 
erau mânuite de doi irochezi. Şi, ca şi cum şi-ar fi dat seama că 
era târziu şi trebuiau să se grăbească, făcând un efort cu care 
cei din neamul lor nu erau obişnuiţi, ca unii ce nu erau dotați cu 
o muncă mai anevoioasă, plutaşii se luptau din greu cu nişte 
lopeţi lucrate din topor. Cu chiu cu vai pluta reuşi să ajungă în 
locul unde se oprise şi data trecută, străbătând aceeaşi distanţă 
în mai puţin de jumătate din timpul pe care îl pierduse atunci. 

Deşi condiţiile schimbului fuseseră bine stabilite şi tratativele 
păreau a fi destul de avansate, predarea ostaticilor nu era o 
treabă care să se poată îndeplini chiar aşa uşor. lrochezii erau 
obligaţi să se bizuie pe buna credinţă a inamicului, împotriva 
propriei lor voințe chiar şi mai mult siliţi de împrejurări, fără să 
aibă altă chezăşie. Din clipa când Hutter şi Harry aveau să fie 
puşi în libertate, locatarii castelului îşi sporeau numărul, fiind de 
două ori mai mulţi decât ei, şi ca să scape cu fuga la o adică nici 
gând nu putea fi, întrucât primii aveau la îndemână trei bărci 
uşoare ca să nu mai vorbim de mijloacele de apărare ale 
castelului şi arcei. Şi unii şi alţii îşi dădeau seama de lucrurile 
astea şi probabil că niciodată tocmeala nu ar fi ajuns la bun 
sfârşit, dacă onestitatea ce se citea pe chipul Vânătorului de 
Cerbi şi firea lui deschisă n-ar fi reuşit, aşa cum era de aşteptat, 
să liniştească temerile lui Rivenoak. 

— Fratele meu ştie că am toată încrederea în el - rosti acesta 
din urmă, apropiindu-se împreună cu Hutter, ale cărui picioare 
fuseseră dezlegate, pentru ca bătrânul să se poată urca pe 
punte. Un scalp - un balaur. 

— Aşteaptă puţin, mingo - îi tăie vorba Vânătorul de Cerbi - 
ţine-ţi ostaticul încă o clipă. Mă duc s-aduc preţul răscumpărării. 

197 


— James Fenimore Cooper — 


Motivul acesta, deşi în parte adevărat, era de fapt o 
stratagemă. Părăsind puntea Vânătorul de Cerbi intră în casă şi o 
puse pe Judith să strângă toate armele şi să le dosească la ea în 
cameră. Pe urmă schimbă la repezeală câteva cuvinte cu 
delawarul care continua să stea de pază la intrare, băgă în 
buzunar cele trei turnuri câte mai rămăseseră şi se întoarse 
înapoi. 

— Bine ai sosit la dumneata, în bârlog, jupân Hutter - îl 
întâmpină Vânătorul de Cerbi, ajutându-i să se urce pe punte în 
timp ce strecura încă un turn de fildeş în mâna lui Rivenoak. Nici 
nu ştii cum se bucură fetele dumitale să te vadă. Uite-o şi pe 
Hetty că vine încoace să-ţi spună singură cât e de fericită. 

Vânătorul se opri din vorbă şi bufni într-un hohot de râs, un 
râs spontan ca tot ce pornea de la el, deşi puţin cam ciudat, ce-i 
drept, în împrejurarea de faţă. Intre timp Harry fusese dezlegat şi 
el şi ajutat să se scoale în picioare. Funiile însă îi pătrunseseră 
atât de adânc în carne, încât la început nu putu să se folosească 
de picioare şi, în momentul acela, flăcăul voinic cât un munte 
arăta în aşa hal, încât îţi venea pur şi simplu să-i plângi de milă, 
dar în acelaşi timp avea şi ceva comic, ca orişice lucru anapoda; 
mai ales când vedea mutra buimacă a prietenului său, Vânătorul 
de Cerbi simţea că se topeşte de râs. 

— Parc-ar fi un brad noduros într-un luminiş, clătinându-se în 
bătaia vântului - zise Vânătorul de Cerbi, reuşind în cele din 
urmă să-şi înfrâneze izbucnirea aceea de veselie, nepotrivită cu 
împrejurările, mai mult din delicateţe faţă de ceilalţi, decât din 
consideraţie pentru prizonierul pus în libertate, îmi pare bine 
totuşi că nu s-a găsit niciun bărbier irochez să-ţi tundă părul 
acum când te-ai socotit îndatorat să le faci o vizită la ei, în 
tabără. 

— la ascultă, Vânătorule - îi spuse celălalt puţin răstit - ar fi 
mai cuminte, cred, ca în împrejurările de faţă să dai dovadă de 
ceva mai multă prietenie şi să-ţi mai astâmperi puţin pofta de 
râs. Poartă-te ca un om cu frica lui Dumnezeu, măcar de astă 
dată, nu ca o fetiţă de la ţară care se hlizeşte în clasă, de câte 
ori învățătorul se întoarce cu spatele. Spune-mi mai bine dacă 
mai am cumva picioare, sau dacă tălpile-s la locul lor, că nu le 
mai simt. A, parcă le văd, dar de simţit le simt ca şi cum s-ar afla 
pe malul Mohawkului, iar nu acolo unde sunt. 

— Bine c-ai scăpat teafăr. E mare lucru să ştii - îi spuse 
celălalt, strecurând pe furiş în mâna indianului ce mai rămăsese 
de dat pentru răscumpărare şi făcându-i totodată un semn 

discret să-şi ia cât mai repede tălpăşiţa. Ai scăpat teafăr, din cap 
până-n picioare. Eşti numai un pic amorţit fiindcă te-au strâns 
funiile cu care te-au legat. Incă puţin şi sângele o să ţi se pună 
de la sine în mişcare, şi atunci o să poţi juca de bucurie pentru a 
sărbători acest eveniment fiindcă nu ţin minte să fi văzut până 
acum pe cineva scăpând ca prin minune, în chipul cel mai 
năstruşnic cu putinţă din bârlogul lupilor. 

Vânătorul de Cerbi se apucă să dezlege mâinile prietenilor săi, 
îndată ce aceştia se urcară pe punte. Cei doi începură să se 
plimbe şontăc, şontâc, suduind printre dinţi, pe palma de loc pe 
care o aveau la îndemână, ca să-şi dezmorţească picioarele. 
Fuseseră totuşi prea mult timp legaţi fedeleş, ca să se poată 
folosi din nou de mădularele lor numai după câteva mişcări. 
lrochezii păreau a fi tot atât de grăbiţi acum, la plecare ca şi la 
venire, şi pluta lor ajunsese la mai bine de o sută de picioare 
distanţă de castel, în momentul când, întorcându-se din 
întâmplare într-acolo, Harry avu prilejul să constate cum îi fugea 
de sub ochi orice putinţă de răzbunare. Incepuse între timp să se 
mişte cu ceva mai multă uşurinţă, deşi încă destul de stângaci şi 
poticnindu-se la tot pasul. Fără să se gândească la starea în care 
se afla, apucă totuşi puşca pe care Vânătorul de Cerbi o ţinea 
sprijinită de umăr şi dădu să-i ridice cocoşul şi să ochească. 
Tânărul vânător era însă mai sprinten decât el. Înşfăcând arma, 
o smulse la iuţeală din mâinile găliganului, fără să poată totuşi 
împiedica puşca să se descarce în toiul luptei, din fericire tocmai 
când ţeava era îndreptată în sus. 

Supărat că nu reuşise să se răzbune pe loc, Harry se aşeză jos 
pe punte, şi, la fel ca şi moş Tom Hutter, timp de vreo jumătate 
de oră, îşi frecă picioarele ca să pună sângele în mişcare şi să le 
poată folosi din nou în mod normal, fiind astfel prea ocupat ca să 
se mai gândească şi la altceva. In cele din urmă putu să-şi dea 
seama că pluta se făcuse nevăzută şi că noaptea începuse iarăşi 
să-şi aştearnă umbrele peste întreaga privelişte silvestră. Până 
ce întunericul ajunse să înghită totul, în timp ce fetele pregăteau 
cina, Vânătorul de Cerbi îi povesti lui Tom Hutter pe scurt cele 
întâmplate în lipsa lui de acasă, împărtăşindu-i totodată tot ce 
pusese la cale ca să apere viaţa copilelor şi bunurile sale. 


Capitolul XV 


Înserarea cobora iarăşi, uimitor de liniştită, în contrast cu 

zbuciumul ce sălăşluia în inimile oamenilor, pe când negurile ce 
se lăsau cu încetul se îngemănau într-un chip tot atât de uimitor 
cu neliniştea acestora. Soarele scăpătase şi razele astrului 
dătător de lumină nu mai poleiau acum marginile norilor răzleţi 
ce lăsau să se strecoare ultimele pâlpâiri ale zilei. Bolta cerească 
avea ceva apăsător şi sumbru vestind încă o noapte neagră ca 
păcura iar faţa lacului abia se încreţea din când în când. Sufla o 
briză atât de uşoară încât n-ai fi putut-o numi vânt. Umezeala pe 
care o aducea cu ea şi stăruința cu care adia o făceau să pară 
mai puternică decât era în realitate. La castel toată lumea era la 
fel de mohorâtă şi de tăcută ca şi natura înconjurătoare. Cei doi 
ostatici răscumpăraţi se simțeau umiliţi şi cu onoarea pătată şi 
umilinţa lor era întreţinută de o poftă aprigă de răzbunare. 
Amândoi erau mai curând înclinați să-şi amintească felul nedemn 
în care fuseseră trataţi în ultimele ore de captivitate, decât să se 
gândească cu recunoştinţă la îngăduinţa cu care se purtaseră 
irochezii până în momentul acela. Cât priveşte pe ceilalţi 
rămăseseră cu toţii pe gânduri, fie cuprinşi de melancolie, fie 
rumegându-şi bucuria. Vânătorul de Cerbi şi Judith erau stăpâniţi 
mai mult de primul sentiment, însă din motive cu totul diferite, în 
timp ce Hetty, deocamdată cel puţin, era în culmea fericirii. 
Delawarul de asemenea avea şi el clipe de adâncă mulţumire, în 
nădejdea că va reuşi curând să-şi scape logodnica. In asemenea 
dispoziţii lăuntrice şi în împrejurările mai sus arătate, se 
aşezaseră cu toţii la masă. 

— Moş Tom! strigă Harry, izbucnind deodată într-un hohot de 
râs - nici nu ştii ce grozav semănai cu un urs prins în laţ, cum 
zăceai aşa trântit peste crengi, mă miram chiar că nu mormăi 
mai tare. Bine că s-a isprăvit; bocetele şi suspinele nu mai ajută 
la nimic. Ticălosul de Rivenoak, ştii, ăla care ne-a adus încoace, 
are un scalp clasa-ntâi, zău că l-aş cumpăra cu bani buni, atât 
cât ar da pe el şi Colonia. Da, aşa cum sunt, mă simt tot atât de 
bogat ca şi guvernatorul şi aş putea să plătesc deopotrivă cu el, 
bani peşin, aur curat. la spune, Judith dragă, nu-i aşa că ţi-ai 
făcut inimă rea cât am fost în mâinile Philipsteinilor? 

Numele atesta era al unei familii germane de pe ţărmul râului 
Mohawk, familia pentru care Harry avea o deosebită antipatie 
asemuind-o cu filistinii, duşmanii iudeilor. 

— Atâta am plâns că s-au umflat apele lacului, Harry March, 
după cum cred c-ai observat şi dumneata de pe mal - îi răspunse 
Judith ticluindu-şi o mutră nepăsătoare, ce era departe de a 
oglindi starea ei sufletească. Era firesc ca Hetty şi cu mine să-i 

purtăm de grijă tatei, dar pentru dumneata află că am vărsat un 
potop de lacrimi. 

— Ne-a părut rău de bietul Harry, cum ne-a părut rău şi de 
tata, Judith - mărturisi cu toată nevinovăția şi pe nepusă masă 
sora ei. 

— Aşa e, surioară dragă, aşa e; dar după cum ştii am tremurat 
deopotrivă pentru toată lumea care se afla în primejdie - se 
grăbi să-i taie vorba cealaltă, pe un ton mustrător şi cu o voce 
scăzută. Ne pare bine totuşi că te vedem iarăşi teafăr, jupân 
March, şi că ai scăpat cu bine din mâinile Philipsteinilor. 

— Da, afurisit soi de oameni, ca şi ăia care trăiesc pe râu, mai 
la vale. Mă întreb, zău, cum ai izbutit să ne scapi, Vânătorule? 
Pentru mâna asta de ajutor ce ne-ai dat, te iert că m-ai 
împiedicat să-mi fac singur dreptate fată de împieliţatul acela. 
Ce-ar fi să ne spui şi nouă secretul ca să-ţi putem răspunde cu 
aceeaşi măsură la nevoie. Cum ai izbutit; prin ce vicleşug sau 
linguşeli? 

— Nici aşa, nici aşa, Pripitule, ci prin tocmeală. Am plătit şi 
pentru unul, şi pentru celălalt, şi încă din gros, aşa că aveţi grijă 
să nu cădeţi iarăşi în mâinile lor fiindcă mi-e teamă că altă dată 
n-o să mai avem mijloace să vă scăpăm. 

Hutter se sculă de pe scaun, şi făcându-i semn Vânătorului de 
Cerbi, trecu împreună cu el în camera alăturată şi, descosându-l, 
află preţul ce fusese plătit pentru eliberarea sa. Felul deschis de 
a vorbi al Vânătorului de Cerbi îl scuti de orice ocolişuri aşa că 
discuţia se încheie repede şi puţin după aceea se întoarseră 
împreună în mijlocul celorlalţi. 

— Mă întreb dacă în momentul de faţă suntem pe picior de 
pace ori de război cu irochezii? spuse în gura mare Harry, în 
momentul când Vânătorul de Cerbi, care stătuse câteva clipe 
tăcut, ciulind urechea, se sculă şi ieşi afară. Faptul că au predat 
ostaticii pare a fi un semn de prietenie, iar din moment ce au 
încheiat un târg în chip cinstit şi vrednic, s-ar cuveni să ne 
despărţim prieteneşte, cel puţin de astă dată. Vino încoace, 
Vânătorule, să auzim ce crezi tu, fiindcă am început să am o 
părere mai bună despre tine după cele întâmplate în ultimul 
timp. 

— Uite şi răspunsul la întrebarea ta, Pripitule, fiindcă, precum 
văd de-abia aştepţi să sari la bătaie. 

Spunând acestea, Vânătorul de Cerbi aruncă pe masă un 
mănunchi de vreascuri strâns legat cu o cureluşă din piele de 
cerb; luându-l în mână March băgă de seamă că gătejele erau 

muiate la un capăt în sânge. 

— Dacă nu e lămurit pe englezeşte - rosti flegmatic Pripitul - e 
cât se poate de limpede în schimb pe limba pieilor roşii! Asta 
înseamnă pentru ei o declaraţie de război, cum s-ar zice la York, 
Judith. Dar cum ai dat peste ştafeta asta, Vânătorule? 

— Foarte lesne. Zăcea de vreun minut în locul unde, precum 
zici tu, se află ograda Corăbierului nostru. 

— Dar cum o fi ajuns acolo? O fi picat pesemne din nori, aşa 
cum pică uneori broscuţele râioase, Judith, şi nici măcar nu plouă 
după aceea. Trebuie să afli de unde vine, Vânătorule, altfel o să 
te bănuim că vrei să bagi în sperieţi o mână de oameni care de 
mult şi-au pierdut cumpătul, dacă spaima e-n stare cumva să 
scoată pe cineva din minţi. 

Vânătorul de Cerbi se duse la fereastră şi-şi aruncă ochii 
afară, pe întinsul întunecat al lacului. Apoi ca şi cum ar fi fost 
mulţumit de ceea ce văzuse, se apropie de Harry şi-i luă din 
mână legătura de vreascuri, cercetând-o cu atenţie. 

— Da, sigur că e o declaraţie de război din partea pieilor roşii - 
întări el - ca să vezi, Harry March, că habar n-ai pe unde a venit 
ştafeta de vreme ce-a sosit aici fără ca tu să fi prins de veste. 
Mingoşii ţi-au lăsat scăfârlia întreagă, în schimb mi se pare că ti- 
au luat urechile, altfel ai fi auzit clipocind apa vânturată de 
vâslele băiatului ce s-a întors înapoi la castel, pe pluta lui 
înjghebată din butuci. L-au trimis să arunce gătejele astea la uşa 
noastră, vrând, adică, să ne spună că prin târgul încheiat am 
doborât stâlpul războiului, şi că şi ei la rândul lor au să vă 
doboare pe voi. 

— Lupi hămesiţi! Dă-mi puşca aia, Judith, să le trimit răspunsul 
derbedeilor, chiar prin solul lor. 

— Nu atâta timp cât sunt eu aici, jupân March - spuse calm 
Vânătorul de Cerbi, făcându-i semn celuilalt să-l asculte. 
Increderea este încredere, fie c-o dai unui irochez fie c-o dai unui 
creştin. Flăcăul a aprins o torţă şi a venit încoace făţiş, la lumina 
ei, să ne aducă ştafeta şi nimeni dintre cei de faţă n-o să se 
atingă de el, atâta vreme cât are de îndeplinit asemenea 
însărcinare. Dar ce să ne mai răcim gura degeaba: băiatul e 
destul de isteţ ca să stingă torţa, acum după ce şi-a mântuit 
treaba. Şi pe urmă prea e beznă afară ca un foc de puşcă să-şi 
nimerească ţinta. 

— Dacă-i vorba de puşcă, nu zic nu, se poate să ai dreptate; în 
schimb ne-am putea sluji de o luntre, cu mai mult folos - îi 
răspunse Harry, şi se îndreptă spre uşă, cu paşi de o poştă, 

ţinând puşca în mână. Nu s-a născut încă omul care să mă 
împiedice s-o pornesc pe urmele irochezului şi să mă înapoiez cu 
scalpul lui. 

Judith tremura vargă, fără să ştie nici ea prea bine de ce, cu 
toate că se aştepta la o încăierare, căci dacă Harry era un om 
care se aprindea din te miri ce, bizuindu-se pe neasemuita lui 
forţă, Vânătorul de Cerbi era în schimb înzestrat cu o fire 
cumpănită şi calmă, semn că era mai stăruitor şi mai hotărât 
atunci când voia ceva. Ceea ce o făcuse să se înfioare de spaimă 
fusese mai degrabă privirea încruntată a celui din urmă, decât 
vehemenţa zgomotoasă a primului. Din câţiva paşi Harry ajunse 
în locul unde se afla priponită barca, nu înainte însă ca Vânătorul 
de Cerbi să fi apucat să-i spună la repezeală, cu o voce 
poruncitoare, câteva cuvinte Şarpelui în graiul delawar. De fapt 
Şarpele auzise cel dintâi zgomotul vâslelor şi ieşise afară pe 
punte, unde stătuse la pândă tot timpul numai ochi şi urechi. 
Zărind lumina se dumerise numaidecât că era vorba de o solie. 
Şi când băiatul îi aruncase la picioare mănunchiul de surcele, nu 
dăduse nici cel mai mic semn de mânie sau de mirare. La 
porunca Vânătorului de Cerbi se aplecă spre barcă, şi, iute ca 
fulgerul, îi smulse vâslele. Văzându-se lipsit de mijloace pentru a 
lua urma ştafetei, Harry îşi ieşi din sărite. Şi niciuna, nici două 
tăbări asupra delawarului, foc şi pară de mânie, încât până şi 
Vânătorului de Cerbi i se tăie o clipă suflarea de teama celor ce 
se puteau întâmpla. In momentul când March ajunse în dreptul 
lui Chingachgook învârtindu-şi prin aer pumnii ca nişte baroase şi 
agitându-şi braţele, toată lumea aştepta pierită să-l doboare la 
pământ; fulgerat, însă, de privirea dârză a şefului delawar, Harry 
îşi dădu seama că nicio insultă adusă acestuia n-ar fi rămas 
nepedepsită şi se întoarse deci să-şi verse mânia asupra 
Vânătorului de Cerbi socotind că dinspre partea asta n-avea să 
se teamă de asemenea buclucuri. In acel fel s-ar fi soldat 
această nouă ofensivă, presupunând că ar fi dus-o până la capăt, 
nu putem şti, deoarece până la urmă n-a mai avut loc. 

— Harry - auzi în clipa aceea o voce gingaşă de fată, în 
spatele lui - nu se cade să te laşi pradă mâniei în halul ăsta; e un 
păcat pe care Dumnezeu nu-l iartă niciodată. Gândeşte-te că 
irochezii s-au purtat frumos cu tine şi nu te-au scalpat, cu toate 
că dumneata şi cu tata v-aţi dus la ei cu gânduri rele. 

Se ştie prea bine influenţa binefăcătoare ce-o are chibzuinţa 
asupra unei patimi dezlănţuite. In afară de aceasta, în ultimele 
zile, Hetty câştigase un fel de prestigiu în ochii tuturor, prin 

curajul şi abnegaţia de care dăduse dovadă. Poate că această 
influenţă se datora întrucâtva şi sărăciei sale cu duhul, îndeobşte 
cunoscută, aşa încât nici prin gând nu i-ar fi trecut cuiva că fata 
ar fi fost în stare de vreun vicleşug. Oricare ar fi fost pricina, 
efectul se văzu imediat. In loc să-şi înfigă mâna în beregata 
prietenului său, Harry se întoarse către Hetty şi îşi descărcă faţă 
de ea nemulţumirea, ca să nu zicem furia, ce îl stăpânea. 

— Mare prostie, Hetty - răbufni el, vărsându-şi focul - o 
prostie de neiertat. Costul a şase blănuri de cel mai bun soi s-a 
dus la vale pe butucii ăştia, când ar fi fost de ajuns douăzeci de 
lovituri bune de vâslă ca să-i aţin calea. Costul lor, am spus, căci 
altminteri mucosul ăsta nu e decât un mucos şi nu face nici mai 
mult nici mai puţin ca oricare altul de teapa lui. Să ştii, 
Vânătorule, că nu eşti un prieten bun dacă ai lăsat să ne scape şi 
mie, şi ţie de altminteri, printre degete asemenea prilej. 

Răspunsul Vânătorului fu cumpătat, însă categoric, aşa cum 
putea fi răspunsul unui om stăpân pe sine şi cu simţul dreptăţii. 

— N-aş fi fost prieten bun cu dreptatea, dacă făceam altfel - 
spuse Vânătorul de Cerbi răspicat - şi nici tu, nici vreun alt om 
de pe lume nu poate să-mi ceară aşa ceva. 

Cu aceste cuvinte, Vânătorul de Cerbi îi întoarse spatele 
socotind că n-ar mai avea niciun rost să lungească vorba, iar 
Hutter îl trase pe Harry de mânecă silindu-l să meargă cu el pe 
arcă. Şi statură acolo ele vorbă între patru ochi o bună bucată de 
vreme. Intre timp, Chingachgook şi cu prietenul său avură un 
scurt conciliabul, pentru că, deşi mai erau trei sau patru ore 
până când să răsară luceafărul, delawarul stătea ca pe ghimpi, 
abia  aşteptând să-şi deschidă celuilalt inima şi să-i 
împărtăşească planul pe care-l urzise între timp. La rândul său, 
Judith, sub îndemnul bunelor ei simţăminte, o ascultă pe Hetty 
care-i povesti în cuvinte simple din fir-a-păr tot ce se întâmplase 
după debarcarea ei. Despre Wah-ta-Wah, Hetty pomeni doar în 
treacăt. Vorbi despre bunătatea şi drăgălăşenia ei şi despre 
întâlnirea lor din pădure, păstrând în schimb secretul lui 
Chingachgook cu o fidelitate şi o discreţie, de care multe fete 
mai agere la minte ca ea nu ar fi fost poate în stare. 

In cele din urmă, apariţia lui Hutter pe punte puse capăt 
diverselor consfătuiri. Bătrânul îi adună pe toţi în jurul său pentru 
a le destăinui planurile sale, în măsura în care socoti că este 
necesar. Cât priveşte cele puse la cale de Vânătorul de Cerbi 
care se gândise c-ar fi bine să părăsească toată lumea castelul 
peste noapte şi să se refugieze pe arcă, moş Tom se arătă întru 

totul de acord cu el. Acum, că mingoşii se apucaseră să-şi 
înjghebeze plute, nu mai încăpea nicio îndoială că aveau să 
încerce să ia cu asalt fortăreaţa, iar solia trimisă prin surcelele 
muiate în sânge vădea cât se poate de lămurit că se bizuiau cu 
tot dinadinsul pe victoria lor. Pe scurt, pentru moş Hutter 
noaptea aceea constituia o etapă, drept care îi pofti pe toţi să se 
pregătească, şi cât mai repede cu putinţă, să părăsească, cel 
puţin vremelnic, dacă nu pentru totdeauna, castelul. 

După ce le împărtăşi cele de mai sus, fiecare se apucă de 
lucru la iuţeală, căutând să facă totul cu îndemânare. Castelul fu 
zăvorât aşa cum am arătat mai înainte. Bărcile fură scoase din 
adăpostul lor şi legate de-o parte şi de alta a vasului. Puținele 
lucruri de trebuinţă ce se mai aflau prin casă fură cărate în 
cabină şi, după ce stinseră focul, se îmbarcară cu toţii. 

Vânătorul de Cerbi nu-i slăbea o clipă din ochi pe Hutter şi pe 
Harry. La început nu putu să-şi dea seama dacă drumul pe care îl 
urma vasul era la voia întâmplării sau avea cumva o ţintă, ca 
mai apoi să înceapă a bănui că era vorba de cea de-a doua 
alternativă. Cunoscând lacul ca-n palmă, Hutter putea foarte 
bine să ducă de nas pe cineva mai puţin priceput în rosturile 
navigaţiei, dar oricare ar fi fost intenţiile sale, era evident, după 
două ore de călătorie, că arca ajunsese la o distanţă de 
aproximativ o sută de picioare de mal, în dreptul locului unde se 
afla tabăra pieilor roşii. Cu mult înainte de a fi ajuns acolo, Harry, 
care o rupea puţin pe limba algonquină intrase în vorbă cu 
delawarul, iar acesta, la rândul său, avusese grijă să-i comunice 
totul Vânătorului de Cerbi, care-i urmărise tot timpul cu o privire 
prudentă, ca să nu zicem chiar bănuitoare. 

— Bătrânul meu tată şi fratele meu cel tânăr, Brad Semet, 
pentru că aşa îl poreclise delawarul pe Harry March, ar vrea să 
vadă scalpurile huronilor atârnate la cingătoare - îi destăinui 
Chingachgook prietenului său. Câteva mai încap şi la brâul 
Şarpelui. De aceea, cred, nu se cade să-i lăsăm a bâjbâi prea 
mult, trebuie să le dăm mai curând prilejul să afle ce caută. Ştiu 
că fratele meu are o mână albă şi că n-ar fi în stare să jupoaie 
nici măcar un mort. Să stea aici să ne aştepte şi când ne-om 
întoarce să nu-şi ascundă faţa de ruşine pentru prietenii lui. 
Şarpele mohican trebuie să fie vrednic a porni la război cot la cot 
cu Ochi de Şoim. 

— Da, da, Şarpe, văd eu cum stau lucrurile. Şi pentru că veni 
vorba, mi se pare mie c-o să rămân cu porecla asta. Şi cu timpul, 
cred, o s-ajung să mă cunoască toată lumea sub numele de Ochi 

de Şoim şi nu ca Vânător de Cerbi, dacă o să mă bucur de 
asemenea cinste. Şi acum ce pot să-ţi spun: cel mai umil dintre 
noi trebuie să se supună. Cât despre faptul că umbli după 
scalpuri n-am ce-ţi face: astea-s apucăturile tale. Dacă n-am fi 
primit surcelele acelea muiate în sânge, însă, nimeni nu s-ar fi 
gândit să tabere în noaptea asta asupra mingoşilor, fiindcă ar fi 
însemnat să întinăm cinstea şi firea noastră. De ce să nu fii, 
totuşi, omenos, Şarpe? Nu porni la drum în viaţă în bocete de 
muieri şi ţipete de copii. Poartă-te în aşa fel încât Wah-ta-Wah să 
te întâmpine cu zâmbetul pe buze, nu cu lacrimi când o fi să vă 
întâlniți. Du-te acum şi Manitu să te aibă în pază! 

— Fratele meu să rămână aici cu barca cea mare. Peste puţin 
Wah o să vină pe mal şi Chingachgook nu trebuie s-o lase să-l 
aştepte. 

Chingachgook se alătură după aceea celor doi vântură-ţară, şi 
după ce strânseră pânzele, coborâră tustrei în barcă şi se 
îndepărtară de vas. Nici Hutter, nici March nu suflară o vorbă 
faţă de Vânătorul de Cerbi despre planurile lor, nici nu-i spuseră 
cât aveau de gând să lipsească. li încredinţaseră această sarcină 
delawarului, care se achitase de ea laconic, aşa cum îi era de 
obicei vorba. De îndată ce barca îi pieri din ochi, lucru care se 
întâmplă după câteva lovituri de vâslă, Vânătorul de Cerbi luă 
măsurile pe care le socoti de cuviinţă pentru ca, pe cât era 
posibil, arca să nu se clintească din loc. Pe urmă se aşeză la unul 
din capetele ciudatei corăbii, să-şi rumege amărăciunea. Puțin 
după aceea veni lângă el şi Judith care, toată ziua, bună ziua, se 
învârtea în preajma lui, îndreptându-şi săgețile spre inima 
tânărului cu o iscusinţă ce se datora parte cochetăriei sale 
înnăscute, parte unei experienţe destul de îndelungate, reuşind 
încetul cu încetul să-l prindă în mreajă prin gingăşia unei 
sensibilităţi ce nuanţa felul său de a fi, glasul, vorba, gândurile şi 
faptele ei şi prin neasemuitul farmec ce-l răspândea inima sa 
duioasă. 

Va trebui, totuşi, să-l părăsim pe tânărul vânător lăsându-l la 
cheremul acestor primejdioşi asediatori, datoria noastră fiind 
acum să-i urmărim pe cei din barcă în drumul lor spre țărm. 

Hutter stătea ca întotdeauna plin de curaj la cârmă, Harry, la 
postul lui, în faţă, iar Chingachgook în mijloc. Am spus stăteau, 
deoarece câteşitrei erau deprinşi să conducă o luntre cât de 
uşoară stând proţăpiţi pe picioare, chiar în toiul nopţii. Se 
apropiară astfel de mal cu cea mai mare atenţie, iar debarcarea 
se făcu în condiţii prielnice. Cei trei îşi pregătiră armele şi se 

îndreptară spre tabără, păşind ca nişte tigri. În frunte mergea 
delawarul, iar ceilalţi doi se ţineau după el, tiptil, aşa încât 
înaintau aproape fără să facă nici cel mai mic zgomot. Din când 
în când vreo creangă uscată trosnea sub greutatea trupului 
mătăhălos al lui Harry ori strivită de picioarele împleticite ale 
unchiaşului în schimb Chingachgook să fi mers prin aer, şi tot n- 
ar fi păşit mai uşor. Obiectivul principal era să descopere mai 
întâi unde se găsea focul, ştiind că în locul acela se afla mijlocul 
taberei duşmane. În sfârşit, ochiul ager al lui Chingachgook dibui 
acest reper important: un licăr slab ce răzbătea printre 
trunchiurile copacilor. Focul nu mai ardea cu vâlvoare la ceasul 
acela, rămăseseră doar nişte tăciuni ce fumegau, indienii 
obişnuind să se culce şi să se scoale o dată cu soarele. 

Indată ce descoperiră izvorul acela de lumină, cutreierătorii 
începură a înainta cu paşi mai repezi şi mai hotărâți. In câteva 
minute ajunseră în dreptul colibelor irochezilor aşezate în cerc. 
Acolo se opriră pentru a cerceta mai bine împrejurimile şi a se 
sfătui ce să facă mai departe. Întunericul era atât de adânc, încât 
abia se putea distinge licărul cărbunilor, trunchiurile de copaci 
din preajmă şi bolta de frunze de jur împrejur ce ascundea cerul 
înnorat. Putură totuşi să-şi dea seama că se aflau la câţiva paşi 
de un bordei, şi Chingachgook ţinu să vadă ce era înăuntru. Cu 
atâta fereală păşea spre sălaşul duşmanilor săi încât ai fi zis că-i 
o pisică ce căuta să se apropie tiptil de o pasăre. Ajungând în 
sfârşit lângă bordei se lăsă pe brânci, deoarece intrarea era atât 
de scundă, încât numai de-a buşilea putea pătrunde înăuntru. 
Inainte de a se strecura prin deschizătură, însă, ciuli un timp 
urechea, doar, doar va auzi răsuflarea celor ce dormeau. 
Neputând să prindă niciun zvon, Şarpele cu chip omenesc îşi 
băgă scăfârlia pe uşă sau mai bine zis prin borta ce ţinea loc de 
uşă, la fel cum un şarpe şi-ar fi strecurat capul într-un cuib. 
Această primejdioasă tentativă nu fu nicidecum răsplătită 
deoarece, după ce pipăi locul cu atenţie, Chingachgook îşi dădu 
seama că sălaşul era pustiu. 

Delawarul îşi continuă tot atât de prudent cercetările în alte 
două, trei colibe, cu acelaşi rezultat, după care se întoarse la 
însoțitorii săi pentru a-i înştiinţa că huronii îşi părăsiseră tabăra. 
investigaţiile amănunțite pe care le întreprinseră confirmară 
acest fapt, aşa că nu le mai rămase altceva de făcut, decât să se 
ducă îndărăt, la barcă. Felul în care cei trei vântură-ţară 
întâmpinară această dezamăgire merită, credem, a fi menţionat. 
Şeful de trib, care debarcase numai în nădejdea că-şi va spori 

faima, stătea rezemat liniştit de un copac, aşteptând să vadă ce 
gânduri aveau tovarăşii săi. Ce-i drept se simţea umilit şi puţin 
nedumerit; ţinu însă piept împrejurărilor cu demnitate chemând 
în ajutor speranţele dragi pe care noaptea aceasta poate avea să 
i le împlinească. Este adevărat că nu se mai putea amăgi să-şi 
întâmpine aleasa inimii, mândru şi împodobit cu mărturiile 
curajului şi isteţimii sale şi totuşi mai nutrea încă nădejdea că va 
întâlni prilejul aşteptat, căci luptătorul ce se află necontenit pe 
urmele _ duşmanului nădăjduieşte în orice clipă să cucerească 
faima. In schimb Hutter şi Harry, mânaţi într-acolo de meteahna 
cea mai josnică dintre toate metehnele omeneşti, lăcomia de 
bani, abia dacă îşi putură ţine cumpătul. Timp de câteva minute 
căutară printre colibe, doar, doar vor da peste vreun plod rătăcit 
sau vreun somnoros ce nu apucase să se scoale şi de câteva ori 
îşi vărsaseră orbeşte focul asupra bietelor bordeie nesimţitoare 
sfărâmându-le şi împrăştiind hârburile peste tot. In cele din urmă 
se luară la harţă între ei, aruncându-şi unul altuia tot felul de 
injurii. Şi cine ştie ce s-ar fi ales până la sfârşit din toate astea, 
nesocotiţi cum erau, dacă delawarul nu s-ar fi amestecat, 
reamintindu-le de primejdia ce-i pândea şi îndemnându-i să se 
înapoieze la arcă. Intervenţia lui puse capăt discuţiei şi, câteva 
minute mai târziu, vâsleau amândoi supăraţi făcând calea 
întoarsă spre locul unde ştiau că-i aştepta vasul. 

Curând după plecarea celor trei în aventură, Judith se aşezase, 
după cum spuneam, lângă Vânătorul de Cerbi. O bucată de 
vreme fata nu scoase o vorbă, aşa că Vânătorul nu putu să-şi 
dea seama care din cele două surori stătea lângă el; după câteva 
minute însă îi sună la ureche vocea plăcută şi îmbietoare a 
surorii mai mari, care simţea, pare-se, nevoie să-i facă 
mărturisiri: 

— Ce viaţă îngrozitoare pentru o femeie, Vânătorule! suspină 
ea. De ar da Dumnezeu să se isprăvească odată! 

— E o viaţă destul de frumoasă, totuşi, Judith - se auzi 
răspunsul - depinde numai dacă ştii s-o foloseşti cu măsură. 
Spune-mi, ce ai dori în locul ei? 

— AŞ fi de o mie de ori mai fericită să trăiesc într-o lume 
civilizată, unde sunt ferme şi case ca toate casele, şi unde 
noaptea somnul să-mi fie liniştit şi dulce! Mi-ar plăcea mult mai 
mult să locuiesc undeva pe lângă forturi decât în pustietatea 
asta unde trăim acum! 

— Nu, Judith, eu n-aş putea spune acelaşi lucru. Dacă forturile 
sunt de trebuinţă spre a nu da voie inamicului să se apropie, se 

întâmpla uneori să întâlneşti între zidurile lor altfel de duşmani. 
Nu ştiu dacă ar fi spre binele tău ori al lui Hetty să trăiţi în 
preajma lor, şi, ca să-ţi mărturisesc cinstit, chiar aici unde eşti 
mi-e teamă că te afli prea aproape de ele. Vânătorul de Cerbi 
vorbea hotărât şi serios, ca întotdeauna, întrucât întunericul îl 
împiedica să vadă roşeaţa ce năpădise obrajii fetii; Judith se 
făcuse aproape stacojie la faţă şi se străduia din răsputeri să 
ascundă gâfâiala ce o îneca. Fermele au şi ele un rost, ce-i drept, 
şi sunt unii oameni care ar dori să hălăduiască toată viaţa în 
mijlocul lor, dar mă întreb ce plăcere poate simţi cineva să-şi 
înnoade zilele prin asemenea pârloage, când e de două ori mai 
plăcut să trăieşti în inima pădurilor? Cât priveşte bisericile, nu 
sunt chiar absolut necesare. Nici forturile, nici bisericile nu-i fac 
mai fericiţi pe oameni. Mai mult decât atât, în mijlocul 
coloniştilor există mereu un sâmbure de vrajbă, pe când în 
pădure domneşte împăcarea. Forturile şi bisericile au fost 
totdeauna vecine, şi totuşi ce cumplită dezbinare există între ele. 
Nu, nu, dă-mi mie meleagurile astea ale vajnicei sălbăticiuni, 
copacii ăştia şi bolțile acestor lăcaşuri pe care firea le-a înălţat. 

— Femeia nu-i făcută să trăiască în asemenea locuri, 
Vânătorule. Păţaniile prin care am trecut până acum n-au să se 
mai isprăvească atâta timp cât o să fie război. 

— Dacă te gândeşti la femeile albe, cred că nu eşti departe de 
adevăr, dar dacă-i vorba de femeile pieilor roşii, iureşurile astea 
pentru ele sunt în firea lucrurilor. Nu cred să fie pe lume bucurie 
mai mare pentru Wah-ta-Wah, logodnica delawarului nostru, 
decât să ştie că în clipa de faţă iubitul ei dă târcoale duşmanilor 
săi din născare ca să pună mâna pe vreun scalp. 

— Ai dreptate, Vânătorule, dar totuşi n-aş crede să existe vreo 
femeie care să nu se gândească cu o strângere de inimă că omul 
pe care-l iubeşte se află în primejdie! 

— Bine, dar ea nici habar n-are de primejdii, Judith, nu se 
gândeşte decât la mărire. Când inima este stăpânită până la 
nesăbuinţă de asemenea simţăminte, nu mai rămâne loc şi 
pentru temeri. Wah-ta-Wah e o fată gingaşă, sprintenă, dulce şi 
atrăgătoare, dar ţine la mărire ca orişice fată din toate câte am 
cunoscut în mijlocul delawarilor. Peste un ceas Wah-ta-Wah 
trebuie să se întâlnească cu Şarpele în locul unde a coborât din 
barcă Hetty, şi de bună seamă ca orişice femeie cred că de-abia 
aşteaptă să-l vadă, şi totuşi sunt sigur că ar fi în culmea fericirii 
să ştie că în momentul ăsta iubitul ei pândeşte vreun mingo să-l 
scalpeze. 

— Dacă într-adevăr eşti convins de lucrul ăsta, Vânătorule, nu- 
i de mirare că pentru dumneata felul de a fi şi apucăturile unui 
om au asemenea importanţă. Dinspre partea mea sunt sigură că 
orişice fată albă n-ar simţi decât groază la gândul că viaţa celui 
pe care îl iubeşte e în cumpănă! Nu-mi vine totuşi să cred că 
dumneata, aşa calm şi cu sânge rece cum pari a fi de obicei, ai 
putea să rămâi liniştit dacă ai bănui numai că Wah-ta-Wah a 
dumitale se află în vreun impas. 

— Asta-i altă socoteală, cu totul alta, Judith. Femeia este prea 
slabă şi gingaşă din fire pentru a fi lăsată pradă unei primejdii şi 
bărbatul e dator să lupte pentru ea. Da, şi cred că la fel trebuie 
să gândească, în privinţa asta, şi pieile roşii ca şi feţele palide. 
Numai că eu n-am nicio Wah-ta-Wah. 

— Se vede, într-adevăr, că eşti un om dintr-o bucată! Cât 
despre Harry, cred că lui i-ar fi totuna ce nevastă şi-ar lua, numai 
să fie nurlie şi să-i dea putinţa să-şi umple stomacul pururea 
hămesit. 

— Prea îl nedreptăţeşti pe Harry March, Judith; da, da, să ştii 
că-i aşa. Bietul băiat moare de dragul dumitale, şi când un om s- 
a legat trup şi suflet de o făptură ca dumneata, nicio codană 
mingo sau delawară nu l-ar putea face să-şi schimbe gândul. |ţi 
vine a râde poate de oamenii de teapa mea sau a lui Harry c-om 
fi prea din topor şi nu pricepem o boabă din câte scrie în cărţi, 
nici din toate ştiinţele alea, dar avem şi noi părţile noastre bune, 
cum le avem şi pe cele rele. 

— Dumneata, Vânătorule! Ai vrea... ai putea măcar o clipă să 
te gândeşti că te-aş putea aşeza pe aceeaşi treaptă cu Harry 
March? Nu, nu! Nu sunt chiar atât de nesocotită. Nimeni, fie 
bărbat, fie femeie, n-ar fi în stare să pună inima dumitale cinstită 
de bărbat, şi firea deschisă, fără ascunzişuri, alături de egoismul 
sălbatic, cărpănoşia nemaipomenită şi cruzimea neînduplecată a 
lui Harry March. Singurul lucru de bine ce se poate spune despre 
el este că-i pripit, cum îi merge numele, ceea ce, dacă nu 
înseamnă nimic rău, nu e nici spre lauda lui. Până şi tata, care, 
mânat de firea lui, merge mână în mână cu Harry, aşa cum vezi 
că s-a întâmplat şi de astă dată, îşi dă prea bine seama că 
trebuie să facă o deosebire între voi amândoi. Ştiu asta fiindcă 
mi-a spus-o cât se poate de lămurit. 

— ţi mulţumesc, Judith, din toată inima, îţi mulţumesc - 
răspunse Vânătorul de Cerbi, a cărui modestie îl împiedică să ia 
drept o laudă meritată cuvintele ori mărturiile de stimă venite 
din partea ei. iți mulţumesc, ca şi cum ar fi într-adevăr aşa. Harry 

este chipeş, la fel de chipeş ca şi cel mai falnic brad de pe aceste 
plaiuri, cum bine i-a spus Şarpele. Totuşi dacă unii se topesc de 
dragul unui chip frumos, sunt alţii care pun mai mare preţ pe o 
purtare frumoasă. Harry se poate mândri cu cea dintâi însuşire şi 
nu atârnă decât de el s-o dobândească şi pe cealaltă sau... la 
auzi! E glasul tatălui dumitale, copilă dragă, şi după vorbă pare a 
fi mânios. 

— Ferească-ne Dumnezeu de alte încercări cumplite cum au 
fost cele prin care am trecut! se cutremură Judith, rezemându-şi 
fruntea de genunchi, şi astupându-şi urechile să nu mai audă 
tipetele acelea stridente. Uneori parc-aş dori să nu mai am tată! 

Cuvintele acestea fură rostite cu amărăciune în glas şi 
amintirile penibile care i le aduseseră pe buze păreau a fi şi mai 
pline de amărăciune. Şi cine ştie ce ar mai fi adăugat, dacă în 
momentul acela n-ar fi auzit lângă ea o voce caldă şi molcomă: 

— Judith, ar fi trebuit să le citesc un capitol din biblie tatei şi 
lui Harry - rosti, candid, glasul şi în acelaşi timp înspăimântat - şi 
poate că atunci nu s-ar mai fi îndurat să plece cu asemenea 
gânduri nelegiuite. N-ai vrea să-i chemi, Vânătorule, să le spui 
că-i rog din toată inima să vină înapoi, şi că ar fi mai bine pentru 
amândoi să se întoarcă şi să-mi dea ascultare? 

— Ah! Biata Hetty, ce puţin cunoşti lăcomia pătimaşă de bani 
şi setea de răzbunare, dacă îţi închipui că le poţi înăbuși atât de 
lesne în inima lor. E ceva curios la mijloc, Judith, judecând după 
unele semne! Aud pe tatăl dumitale şi pe Harry mârâind ca nişte 
urşi şi totuşi tânărul nostru şef delawar tace mâlc. S-ar părea c- 
au descoperit locul cu pricina, deşi încă n-am auzit încă 
răsunând, cum ar fi fost de aşteptat, ţipătul lui Chingachgook, 
fiindcă atunci ar fi clocotit munţii! 

— Pedeapsa cerului s-o fi abătut asupră-i, izbăvind prin 
moartea sa vieţile unor bieţi oameni nevinovaţi. 

— Nu, n-ai dreptate. Nu asupra lui s-ar cuveni să se abată 
pedeapsa cerului, dacă asta ar fi legea. Sunt sigur că n-au dat 
niciun iureş, mai curând aş crede că au găsit tabăra duşmană 
pustie şi că se întorc înapoi dezamăgiţi. Aşa s-ar părea, judecând 
după ocările lui Harry şi tăcerea Şarpelui. 

In aceeaşi clipă se auzi zgomotul unei vâsle aruncate în luntre, 
căci de mânie Harry cel Pripit nu mai ţinea socoteală de nimic şi 
atunci Vânătorul de Cerbi înţelese lămurit că presupunerile sale 
erau întemeiate. Cum pânzele nu fuseseră ridicate, arca nu se 
deplasase decât foarte puţin, şi, după câteva minute, îi veni la 
ureche glasul lui Chingachgook care-i dădea indicaţii lui Hutter, 

pe un ton scăzut şi liniştit, încotro să cârmească pentru a se 
apropia de vas. Intr-un răstimp mai scurt decât ar fi necesar 
pentru a povesti cele de mai sus, luntrea acostă lângă arcă, şi 
cei trei vântură-ţară se urcară pe punte. Nici Hutter şi nici Harry 
nu suflară o vorbă despre cele întâmplate. Delawarul însă îi şopti 
în treacăt prietenului său doar atât: „focul s-a stins”, ceea ce 
dacă nu corespundea întru totul realităţii înfăţişa destul de 
lămurit situaţia de pe țărm. 

Se puse apoi în discuţie drumul pe care trebuiau să-l urmeze 
de aci înainte. Şi cu acest prilej avu loc un scurt dar înfocat 
schimb de păreri; Hutter spuse cu hotărâre că lucrul cel mai 
cuminte ar fi să plece cât mai departe căci numai aşa puteau 
evita un atac neprevăzut, anunțând totodată intenţia sa şi a lui 
Harry de a se duce la culcare pentru a recâştiga orele de somn 
pierdute în timpul cât fuseseră prizonieri. Cum adia încă o briză 
uşoară ce-şi schimba mereu direcţia, stabiliră în cele din urmă să 
meargă cu vântul în spate, indiferent din ce parte ar fi bătut, 
având numai grijă să nu-i mâne prea aproape de mal. După ce 
căzură de acord asupra acestui punct, foştii ostatici dădură o 
mână de ajutor la ridicatul pânzelor, apoi se culcară fiecare în 
patul lui, lăsându-l pe Vânătorul de Cerbi şi pe amicii lui să 
supravegheze direcţia vasului. 

Câtva timp, acesta merse mai mult în derivă de-a lungul 
malului vestic, mânat de un curent uşor de aer ce venea dinspre 
sud. Inaintau extrem de încet, fără să facă mai mult de două 
mile pe oră; totuşi, după cum putură să constate cei doi tineri, 
nu numai că se îndreptau spre punctul dorit, dar viteza aceasta 
era suficientă ca să ajungă acolo la timp. Vorbiră foarte puţin - 
chiar şi fetele - tot drumul schimbară doar câteva cuvinte în 
legătură cu eliberarea logodnicii lui Chingachgook. În aparenţă, 
delawarul era liniştit, dar cu cât treceau minutele, emoția sa era 
din ce în ce mai puternică, atât de puternică, încât ar fi fost pe 
placul celei mai năzuroase iubite. Vânătorul de Cerbi lăsă arca să 
pătrundă, pe cât îi îngăduia prudenţa, într-un mic golf, urmărind 
două lucruri deodată: să-şi continue drumul la umbra copacilor şi 
să descopere în treacăt vreun indiciu că undeva pe mal s-ar fi 
aflat o tabără. Lunecară astfel pe lângă o limbă de pământ şi 
pătrunseră în sfârşit în golful aproape de ţărmul dinspre nord 
unde se gândiseră să poposească. Să mai fi avut doar vreun 
sfert de milă de mers, când Chingachgook se apropie pe tăcute 
de prietenul său şi-i arătă un punct drept înainte. La marginea 
hăţişului de pe ţărmul sudic al limbii de pământ se zărea licărind 

un foc, ceea ce arăta în chip neîndoios că pieile roşii îşi mutaseră 
pe nepusă masă tabăra undeva în preajma locului unde 
Chingachgook urma să-şi întâlnească logodnica, dacă nu chiar în 
punctul acela. 


Capitolul XVI 


Descoperirea făcută la sfârşitul capitolului precedent era cât 
se poate de importantă atât pentru Vânătorul de Cerbi, cât şi 
pentru prietenul său. În primul rând nu mai încăpea nicio îndoială 
că Hutter şi Harry ar fi pus la cale o nouă incursiune în tabăra 
duşmană, dacă trezindu-se în momentul acela, ar fi ochit cumva 
locul unde se afla aşezată aceasta. Pe urmă aveau de înfruntat 
primejdii mult mai mari acum, încercând să debarce pentru a o 
răpi pe Wah-ta-Wah, ca să nu mai vorbim de nesiguranța 
situaţiei în care se aflau şi de jocul întâmplării de care de 
asemenea trebuiau să ţină seamă, dat fiind că inamicul începuse 
să-şi schimbe poziţiile. Văzând că se apropie ora când trebuia să 
meargă la întâlnire, delawarul încetă să se mai gândească la 
trofeele pe care le-ar fi putut smulge potrivnicilor lui, şi hotărî 
dintru început, în înţelegere cu prietenul său, să-i lase pe ceilalţi 
doi să doarmă mai departe liniştiţi, ca nu cumva să le dea peste 
cap planurile, pentru a şi le aduce la îndeplinire pe ale lor. Arca 
înainta încet, şi dacă ar îi continuat să meargă cu aceeaşi viteză, 
ar mai fi avut de făcut cam un sfert de oră până la punctul 
stabilit. Aveau deci destul răgaz să mai chibzuiască puţin. Vrând 
să ascundă orice licăr de lumină de ochii celor care, credeau ei, 
se mai aflau în castel, irochezii aprinseseră focul pe ţărmul sudic 
al limbii de pământ, aşa ca să fie acoperit aproape cu totul de 
tufăriş, de aceea Vânătorul de Cerbi era nevoit să cârmească 
vasul când la dreapta când la stânga, ca să-l poată zări. 

— Ce bine că focul este atât de aproape de țărm, Judith - 
spuse el, în timp ce executa aceste mici manevre. Asta arată că 
irochezii îşi închipuie că am rămas mai departe la castel; nici prin 
gând nu le-ar trece că s-ar putea să venim din direcţia asta. 
Noroc că Harry şi cu tatăl dumitale dorm duşi, altminteri ar fi 
plecat iar după scalpuri. Na! hăţişurile au acoperit iarăşi focul şi 
acum nu se mai zăreşte nimic! 

Vânătorul de Cerbi zăbovi puţin până ce se încredinţă că 
ajunsese acolo unde voia, apoi dădu semnalul convenit şi 
Chingachgook se grăbi să arunce ancora şi să coboare pânzele. 

Situaţia în care se găsea în momentul acela vasul era destul 
de prielnică în anumite privinţe dar avea şi dezavantajele ei. 
Focul fusese treptat acoperit de frunzişuri, pe măsură ce arca se 
apropiase de malul care se afla poate la o distanţă mai mică 
decât ar fi dorit ei. Ştiau totuşi că apa era mult mai adâncă spre 
mijlocul lacului, şi în împrejurările de faţă în niciun caz nu era 
indicat să ancoreze într-un loc unde fundul ar fi fost prea adânc. 
Se bizuiau de asemenea pe faptul că pe o rază de câteva mile jur 
împrejur nu exista nicio plută şi cu toate că, aşa cum stăteau la 
umbra deasă a copacilor, s-ar fi zis că ramurile acestora se 
întindeau până deasupra corăbiei, n-ar fi putut debarca decât 
folosindu-se de o luntre. Bezna groasă ce-i învăluia, acolo în 
imediata apropiere a pădurii, era totodată cea mai sigură pavăză 
pentru ei, şi atâta timp cât aveau grijă să nu işte nici cel mai mic 
zgomot, era greu de presupus că puteau fi descoperiţi. Toate 
aceste lucruri Vânătorul de Cerbi i le explică lui Judith, învățând- 
o ce trebuia să facă în cazul unei alarme, căci după socoteala lor 
ar fi fost imprudent să-i trezească din somn pe cei ce dormeau, 
decât dacă era într-adevăr necesar. 

— Şi acum, Judith, fiindcă ne-am înţeles, cred c-ar fi timpul ca 
Şarpele şi cu mine s-o pornim - încheie Vânătorul. Luceafărul, ce- 
i drept, n-a răsărit încă pe cer, dar nu mai poate să zăbovească 
mult, deşi s-ar putea să nu-l vadă nimeni dintre noi, în noaptea 
asta, din pricina norilor. 

— Ascultă, Vânătorule - îi tăie repede vorba Judith - de ce vrei 
să-ţi rişti viaţa pentru el? Nu înţeleg, zău, de ce trebuie neapărat 
să-l însoţeşti? 

— Ei, asta-i acum! Ştii prea bine, copilă dragă, că ne ducem s- 
o luăm pe logodnica Şarpelui, fata cu care vrea să se însoare, 
îndată ce s-o întoarce acasă, la el, în trib. 

— Să-i fie de bine, dar, după câte ştiu, dumneata nu ai de 
gând să te însori cu Wah-ta-Wah şi nici nu eşti logodit cu ea. La 
ce bun să-şi pună doi oameni viaţa şi libertatea în joc, spre a 
face un lucru pe care îl poate îndeplini unul singur? 

— Ah! Acuma vin de acasă, Judith, de-abia acum văd cum stau 
lucrurile. După dumneata, din moment ce Wah-ta-Wah este 
logodnica Şarpelui, cum i se spune, şi nu a mea, înseamnă că-l 
priveşte numai pe el, şi dat fiind că o barcă poate fi mânată de 
un singur om, de ce nu l-aş lăsa, spui dumneata, să se ducă 
singur să-şi scape iubita? Nu te gândeşti însă că noi pentru asta 
am venit aici, pe lac, şi că nu şade frumos să dai bir cu fugiţii, 
după ce ai bătut atâta drum, în clipa când vezi că se îngroaşă 

gluma. Sunt convins că delawarul poate să vâslească şi singur şi 
tot singur poate să-şi ducă şi logodnica pe vas, şi chiar mă întreb 
dacă nu i-ar plăcea mai mult să fie aşa, decât să mă ţin scai de 
el, numai că, vezi dumneata, singur nu poate să născocească fot 
felul de tertipuri, nici să întindă o capcană, ori să dea piept cu 
irochezii, şi în acelaşi timp să-şi scape iubita, aşa cum ar putea-o 
face cu ajutorul unui amic pe care să se bizuie, chiar dacă amicul 
ăsta e un biet om ca mine. Nu, nu, Judith, nu se cade să 
părăseşti în restrişte un prieten care şi-a pus nădejdea în tine; să 
nu-ţi închipui, deci, că eu aş fi în stare de aşa ceva. 

— Mă tem că ai dreptate, Vânătorule, şi totuşi aş dori din 
suflet să nu te duci! Un singur lucru te rog să-mi făgăduieşti: că 
n-o să te avânţi în mijlocul mingoşilor nici n-o să încerci să faci 
un lucru peste puterile dumitale ca să salvezi fata. Ajunge, de 
astă dată, să te întorci cu sufletul împăcat! j 

— Dumnezeu să te aibă în pază, copilă dragă! Imi vine să cred 
că vorbele astea au ieşit din gura lui Hetty şi nu a lui Judith 
Hutter, fata aceea isteață şi mândră pe care o ştiu! Numai că, 
vezi dumneata, frica face dintr-un om înţelept, un năuc şi dintr- 
unul zdravăn, un nevolnic. Da, mi-a fost dat să văd asemenea 
ciudățenii, şi nu numai o singură dată! Ei află, Judith, că grija pe 
care o porţi unui biet muritor ca mine este într-adevăr 
mişcătoare şi plină de gingăşie, şi totdeauna am să spun sus şi 
tare că eşti o fată cu inimă bună şi cinstită, orişice scornituri ți-ar 
pune în seamă cei care privesc cu ochi răi frumuseţea dumitale. 

— Ascultă, Vânătorule - îl întrerupse din nou Judith, deşi cu 
suflarea tăiată de emoție - poţi oare să dai crezare tuturor 
născocirilor pe care le-ai auzit pe socoteala unei biete fete, 
orfană de mamă? Oare limba spurcată a lui Harry cel Pripit 
trebuie să-mi amărască toată viaţa? 

— Nu, Judith, nicidecum. l-am spus-o în faţă lui Harry că nu 
şade frumos unui bărbat să clevetească pe seama unei fete pe 
care n-o poate cuceri prin mijloace cinstite, şi că până şi un 
indigen dă dovadă de mai multă chibzuinţă când e vorba de 
cinstea unei femei tinere. 

— Dacă aveam un frate, i-ar fi arătat el lui Harry cum să se 
poarte - izbucni Judith, scăpărând fulgere din ochi. Dar aşa, 
văzându-mă lipsită de un ocrotitor, în afară de taică-meu, al 
cărui auz, la vârsta lui, e la fel de tocit ca şi simţămintele sale, îşi 
face de cap! 

— Nu-i chiar aşa, Judith, zău nu! Niciun om, fie el frate de 
sânge sau străin, nu poate să rămână nepăsător, văzând cum 

numele unei fete frumoase ca tine e terfelit, fără să sară să-i ia 
apărarea. Harry doreşte într-adevăr să se însoare cu dumneata, 
şi dacă-i scapă ici-colo câte o vorbă nesocotită pe socoteala 
dumitale, o face numai din gelozie. Zâmbeşte-i numai, când o să 
se scoale din somn, şi mă prind pe orice că bietul băiat o să-şi 
piardă de tot cumpătul, vrăjit de farmecele dumitale. 

Spunând acestea, Vânătorul de Cerbi începu a râde pe tăcute, 
aşa cum îi era obiceiul, apoi îl înştiinţa pe Chingachgook, care 
părea că-l aşteaptă răbdător, pe când în realitate stătea ca pe 
ghimpi, că este gata de plecare. După ce tânărul vânător cobori 
în barcă, fata rămase locului nemişcată ca o stană de piatră, 
furată de gândurile pe care i le iscaseră cuvintele şi purtarea lui. 
Nu putem tăgădui că o parte din aceste gânduri erau pline de 
amărăciune, deşi pe măsură ce se va depăna firul acestei 
povestiri va trebui să revenim asupra lor pentru a desluşi în ce 
măsură suferinţele sale erau meritate şi cât de mult se frământa 
Judith din pricina lor. 

Chingachgook şi prietenul său, cel palid la faţă, porniră în 
expediţia lor plină de riscuri şi atât de delicată, cu un calm şi o 
tactică ce ar fi făcut cinste chiar unora care plecau pentru a 
douăzecea oară la război, nu pentru întâia dată. Date fiind 
simţămintele lui pentru drăgălaşa fugară pe care se zbăteau 
amândoi s-o scape, coborând în barcă, Chingachgook se aşeză în 
faţă, iar Vânătorul de Cerbi la cârmă. Işi alese locul acela fără să 
spună nimic, cu gândul că un om atât de frământat cum era 
delawarul în clipele acelea nu ar fi putut conduce luntrea cu 
aceeaşi mână sigură şi aceeaşi iscusinţă ca un altul care avea 
mai multă stăpânire de sine. Din momentul când părăsiră arca, 
cei doi cutezători se comportară întocmai ca nişte soldaţi bine 
instruiți, chemaţi pentru prima oară să dea piept cu inamicul în 
câmp deschis. Niciodată până atunci Chingachgook nu slobozise 
vreun foc de puşcă asupra cuiva, nici chiar într-o clipă de mânie, 
iar cât priveşte debutul războinic al prietenului său, este 
cunoscut cititorului. Ce-i drept, în ziua când pusese pentru prima 
oară piciorul pe aceste meleaguri, indigenul dăduse timp de 
câteva ceasuri târcoale taberei duşmane, ba încă o dată se 
încumetase chiar să pătrundă în mijlocul ei, aşa cum am arătat 
în capitolul precedent, dar încercările sale nu fuseseră 
încununate de succes. De astă dată era convins că se va alege 
fie cu o izbândă deplină, fie cu o înfrângere umilitoare. Wah-ta- 
Wah avea să fie scăpată din mâinile irochezilor sau să rămână 
mai departe în captivitate, după cum expediţia lor avea să 

reuşească sau nu. 

In loc să meargă drept înainte spre punctul unde trebuiau să 
se întâlnească cu Wah-ta-Wah, punct care se afla cam la un sfert 
de milă distanţă de arcă, Vânătorul de Cerbi mână barca pieziş, 
spre mijlocul lacului, cu gândul ca de acolo să se poată îndrepta 
apoi spre țărm, în aşa fel încât să aibă tot timpul inamicul în faţă. 
Locul unde coborâse Hetty pe țărm şi unde Wah-ta-Wah le 
dăduse întâlnire se nimerise a fi cel mai înalt punct de pe întinsul 
fâşiei de pământ. Ca să ajungă acolo, cei doi cutezători ar fi fost 
nevoiţi să treacă pe lângă mal, dacă n-ar fi luat din vreme 
această măsură de precauţie. Necesitatea ei era atât de 
evidentă, încât Chingachgook continuă să vâslească liniştit, cu 
toate că nu i se ceruse părerea şi în aparenţă se îndreptau într-o 
direcţie cu totul opusă țintei spre care năzuia el. Totuşi, în 
câteva minute numai, barca ajunse acolo şi atunci, instinctiv, 
amândoi tinerii, ca şi când s-ar fi înţeles dinainte, încetară să mai 
vâslească şi barca se opri din mers. 

Deşi, între timp, întunericul parcă se învârtoşase şi mai mult, 
din locul unde se găseau cei doi vântură-ţară puteau totuşi să 
desluşească în zare crenelurile munţilor. Degeaba întoarse 
delawarul capul în câteva rânduri spre est doar, doar va vedea 
răsărind steaua aşteptată, căci, deşi perdeaua de nori se 
destrămase puţin în partea aceea, cerul continua să fie acoperit. 
In faţă, judecând după conturul țărmului, la o distanţă de 
aproape o mie de picioare, se afla limba de pământ. Nu se zărea 
de loc castelul din mijlocul lacului şi nici nu se auzea vreun 
zgomot din direcţia aceea. 

Cei doi tineri schimbară câteva cuvinte între ei, cu voce 
scăzută, întrebându-se cam cât putea să fie ceasul. Vânătorul de 
Cerbi chibzuia că mai aveau încă puţin de aşteptat până să 
răsară luceafărul, pe când şeful de trib, cuprins de nerăbdare, îşi 
închipuia că vremea trecuse mult mai repede, fiind convins că 
logodnica sa se şi uita după el să apară pe țărm. Bineînţeles că, 
până la urmă, părerea lui se dovedi mai tare şi Vânătorul de 
Cerbi se învoi în sfârşit să conducă barca la locul întâlnirii. In 
timp ce se afundau în umbra ce încingea ca un brâu pădurea, 
băgară de seama că o cârmiseră prea mult spre nord, şi 
îndreptară direcţia bărcii. S-ar fi spus că luntrea înainta acum 
mânată ca de un instinct, atât de precaute şi socotite erau 
mişcările ei. Pluti aşa mai departe până când botul ei scrâşni, 
frecându-se de prundişul de pe mal, chiar în locul în care 
debarcase Hetty, şi de unde auziseră venind glasul ei cu o 

noapte înainte, când arca trecuse prin apropiere. Fâşia de 
prundiş de la marginea țărmului era tot atât de îngustă şi aici ca 
peste tot; tufişurile închipuiau un fel de cingătoare la poalele 
copacilor, şi pe alocuri îşi întindeau nuielele deasupra apei. 

Chingachgook puse piciorul pe țărm şi se uită atent într-o 
parte şi într-alta, cât putea răzbate cu privirea, ba ca să vadă 
mai bine intră de câteva ori până la genunchi în apă; Wah-ta- 
Wah însă nu ieşi de nicăieri la iveală să-i răsplătească ostenelile. 
Întorcându-se la un moment dat, delawarul băgă de seamă că 
prietenul său coborâse şi el pe țărm. 

Schimbară câteva cuvinte în şoaptă. Chingachgook se temea 
să nu se fi înşelat în privinţa locului întâlnirii; Vânătorul de Cerbi, 
însă, era de părere că se înşelaseră mai degrabă în privinţa orei. 
Şi cum stăteau aşa de vorbă, îl apucă deodată de braţ pe 
delawar silindu-l să se întoarcă cu fata spre lac, şi-i arătă 
crestele munţilor dinspre răsărit. Norii se destrămaseră un pic 
deasupra câmpiei de la poalele munţilor şi steaua aleasă se 
zărea licărind printre ramurile unui brad. Era un semn bun 
pentru ei şi tinerii îşi proptiră puştile în pământ, ciulind urechea, 
doar, doar vor desluşi un foşnet de paşi în apropiere. În câteva 
rânduri auziră larmă de glasuri, amestecate cu ţipete zburdalnice 
de copii, apoi râsul gros dar plăcut al unor femei indigene. 
Intrucât băştinaşii din America sunt îndeobşte prudenţi şi rareori 
se încumetă a vorbi cu voce tare, tinerii înţeleseră că se aflau 
chiar în preajma taberei. Işi puteau da lesne seama că în pădure 
ardea un foc, după felul cum erau luminate vârfurile copacilor, 
dar de acolo unde stăteau ei era imposibil să ghicească cât de 
aproape se afla vâlvătaia. Trecu astfel un sfert de oră de 
nelinişte şi de aprigă încordare până ce Vânătorul de Cerbi îi 
propuse însoţitorului său să ocolească limba de pământ cu barca 
şi să caute un loc, de unde puteau vedea lămurit tabăra 
duşmană, pentru ca, punându-se la pândă, să se poată dumeri 
de ce Wah-ta-Wah nu venise la întâlnire. Delawarul însă nu voi în 
ruptul capului să plece de acolo, spunându-i, şi pe bună 
dreptate, că logodnica lui ar fi din cale-afară de mâhnită dacă s- 
ar întâmplă să sosească în lipsa lor. Inţelegând ce se petrecea în 
sufletul prietenului său, Vânătorul se gândi c-ar fi mai bine să 
facă singur această încercare şi să-şi lase însoţitorul pitit în 
tufăriş, în aşteptarea prilejului fericit care să-i împace în sfârşit 
inima. După ce căzură de acord asupra acestei tactici, cei doi 
viteji se despărţiră. 

Indată ce Vânătorul de Cerbi se văzu din nou în barcă, la locul 

său obişnuit, căută să se desprindă de țărm cu aceeaşi băgare 
de seamă şi tot aşa, fără zgomot, ca şi atunci când acostase. De 
astă dată căută să nu se îndepărteze prea mult de mal, tufişurile 
dese oferindu-i un ascunziş destul de bun. Într-adevăr, nu ştiu 
dacă ar fi putut să găsească condiţii atât de prielnice cum erau 
cele de faţă pentru o recunoaştere a împrejurimilor taberei. 
Limba de pământ era în aşa fel croită, încât putea fi înconjurată 
pe trei laturi, iar barca plutea atât de lin, încât n-avea de ce să 
se teamă că foşnetul apei ar putea să-i neliniştească pe indigeni. 

Nici nu apucase bine să ajungă în dreptul liniei ce unea arca 
de tabăra duşmană, că Vânătorul de Cerbi şi văzu vâlvoarea 
focului. Atât de brusc se întâmpla acest lucru tocmai când se 
aştepta mai puţin, încât simţi o strângere de inimă închipuindu-şi 
că poate, din nebăgare de seamă, se aventurase prea aproape 
de lumina lui. Dându-şi însă numaidecât seama că era în afara 
oricărei primejdii şi că irochezii n-aveau cum să-l descopere, 
atâta timp cât stăteau adunaţi în jurul focului, luntraşul opri 
barca într-un loc cât mai prielnic cu putinţă şi se apucă să 
cerceteze pe îndelete împrejurimile. 

In faţa bărcii se deschidea o perspectivă largă, dat fiind că în 
locul acela tufişurile ce mărgineau peninsula ca şi copacii din 
mijloc erau mult mai rare, îngăduindu-i astfel Vânătorului să 
cuprindă din ochi întreaga tabără. Tot prin această rarişte se 
zărise mai înainte, de pe bordul arcei, licărind lumina focului. 
Deoarece abia poposiseră acolo, indigenii nu se vârâseră încă în 
colibe, fiind ocupați cu gătitul mâncării şi dichisirea locuinţelor. 
Un foc mare fusese aprins, atât pentru a înlocui luminatul cu 
torţe, cât şi pentru bucătăria frugală, şi chiar în momentul acela 
cineva aruncase încă un braţ de vreascuri peste jeratic, înteţind 
vâltoarea flăcărilor. Şi atunci bolta pădurii fu luminată până 
departe de văpaie şi tot cuprinsul taberei se văzu desluşit ca în 
toiul zilei de parcă ardeau sute de torţe. Forfoteala începuse să 
se astâmpere; până şi copiii cei mai lihniţi îşi astâmpăraseră 
foamea. Intr-un cuvânt totul părea să arate momentul acela de 
huzur şi de obştească bucurie ce urmează de obicei după o masă 
îmbelşugată când toate treburile de peste zi s-au isprăvit. 

De la prima ochire, Vânătorul de Cerbi băgă de seamă că 
lipseau o mulţime de războinici. Totuşi, cel cu care făcuse 
cunoştinţă de curând, Rivenoak, era de faţă, în primul plan al 
unui tablou pe care Salvator Rosa l-ar fi pictat cu dragă inimă; 
chipul său negricios era luminat în aceeaşi măsură de bucurie ca 
şi de pălălaia focului, în timp ce-i arăta cuiva din trib unul din 


219 


— James Fenimore Cooper — 


elefanții ce stârniseră atâta vâlvă printre oamenii lui. Un ştrengar 
se uita, curios, peste umărul lui, întregind astfel grupul. În planul 
al doilea, opt sau zece irochezi stăteau pe jos într-o rână ori 
rezemaţi cu spatele de copaci, adormind aşa cum apucase 
fiecare să se aşeze pentru odihnă. Armele zăceau lângă ei, fie 
sprijinite de aceiaşi arbori, fie trântite la întâmplare printre 
trupurile întinse pe pământul gol. Grupul care-i atrase însă 
îndeosebi atenţia Vânătorului de Cerbi era alcătuit din femei şi 
copii. Toate femeile din tabără păreau să se fi adunat la un loc, 
fiecare cu liota ei de copii în jur aşa cum se şi cuvenea. Râdeau 
şi vorbeau molcom şi măsurat cum le era felul, deşi cineva care 
le cunoştea obiceiurile şi-ar fi dat numaidecât seama că se 
întâmplă totuşi ceva curios. Majoritatea femeilor tinere păreau 
bine dispuse ca totdeauna, dar ceva mai la o parte şedea o 
hoaşcă bătrână cu o mutră fioroasă, care, după cum bănui 
Vânătorul, fusese înadins pusă să stea acolo cu cine ştie ce 
îndatorire urâcioasă pe care o primise de la şefii tribului. Ce fel 
de îndatorire n-avea cum să afle; probabil însă ceva în legătură 
tot cu o femeie, întrucât numai bătrânelor li se încredinţează de 
obicei asemenea misiuni. 

Cum era şi firesc, ochii ageri ai Vânătorului de Cerbi o căutară 
neliniştiţi, cu stăruinţă, pe Wah-ta-Wah. Fata nu se zărea nicăieri, 
deşi lumina focului răzbătea până departe, jur împrejur. În cele 
din urmă bătrâna spuse ceva cu glas tare, supărată, apoi din 
întunericul ce învăluia o parte din tabără se zăriră desprinzându- 
se nişte umbre care se suciră în loc ca şi cum s-ar fi supus unei 
porunci şi se apropiară de cercul de lumină. Mai întâi ieşi la 
iveală chipul tânăr al unui indigen, urmat de două femei, dintre 
care una era fata delawară. Vânătorul de Cerbi se dumeri 
numaidecât că Wah-ta-Wah se afla, fără îndoială, sub paza 
bătrânei şi, poate, şi a flăcăului. Acesta îi făcea pesemne ochi 
dulci, ei sau însoţitoarei sale, dar, pe cât se părea, nici el nu se 
bucura de prea mare încredere, probabil din cauza simpatiei pe 
care o avea pentru Wah-ta-Wah. Vecinătatea unor inşi bănuiţi a 
fi prieteni cu ea şi sosirea indigenului necunoscut îi îndemnaseră 
pe irochezi a fi mai prudenţi ca de obicei, aşa că fata nu reuşise 
să se furişeze de lângă paznicii ei ca sa vină la întâlnire. 

Vânătorul de Cerbi se simţea în mare încurcătură, neştiind ce 
să facă. Işi dădea prea bine seama că pentru nimic în lume 
Chingachgook nu s-ar fi învoit să se întoarcă din drum, fără să fi 
încercat s-o scape cu orice preţ pe stăpâna inimii sale şi în 
acelaşi timp sufletul său generos îl mâna să ia şi el parte la 

această încercare. | se păru, după unele semne, că pâlcul de 
femei se pregătea să meargă la culcare. Stând mai departe la 
pândă, dacă avea norocul ca focul să rămână mai departe 
aprins, putea să observe în care colibă sau tufiş se afla culcuşul 
logodnicei lui Chingachgook, ceea ce fireşte le-ar fi fost de mare 
ajutor mai târziu când aveau să-şi aducă la îndeplinire planul. Pe 
de altă parte, dacă zăboveau mai mult cu barca în locul acela, 
cine ştie ce nesăbuinţă ar fi fost în stare să facă prietenul său 
care stătea ca pe ace. Şi aşa, se tot aştepta din clipă în clipă să 
vadă răsărindu-i în faţă chipul oacheş al delawarului, ca un tigru 
ce ar fi dat târcoale prăzii. Ţinând seama, aşadar, de toate astea, 
Vânătorul ajunse la concluzia că ar fi mai bine să se înapoieze 
lângă el şi să caute să-i astâmpere nerăbdarea cu liniştea şi 
cumpătarea sa. In mai puţin de două minute barca se întoarse la 
locul de plecare; în totul dacă lipsise vreo zece, cincisprezece 
minute. 

Impotriva aşteptărilor sale, însă, Vânătorul de Cerbi îl găsi pe 
delawar aşa cum îl lăsase; şeful de trib nu se clintise din loc de 
teamă să nu sosească tocmai atunci logodnica. În câteva minute 
Chingachgook fu pus la curent cu starea de lucruri din tabăra 
duşmană. Atunci când Wah-ta-Wah stabilise punctul de întâlnire, 
avusese desigur în vedere vechea aşezare a taberei pe care 
urma s-o părăsească într-ascuns, gândindu-se că în locul acela n- 
o să fie ţipenie de om; din pricină însă că pieile roşii îşi mutaseră 
pe neaşteptate sălaşul, planurile ei fuseseră date peste cap. Cei 
doi prieteni trebuiau deci să fie tot timpul cu ochii în patru, cu 
atât mai mult, cu cât bătrâna n-o slăbea o clipă din ochi pe Wah- 
ta-Wah, ceea ce, bineînţeles, era un motiv mai mult de 
îngrijorare. Toate aceste consideraţii şi încă altele câteva pe care 
cititorul le poate presupune şi singur, fură analizate pe scurt, 
înainte ca cei doi tineri să ia o hotărâre. Totuşi, cum împrejurările 
în care se aflau le cereau să pornească imediat la acţiune, în loc 
să se întindă la vorbă fără niciun rost, găsiră repede calea pe 
care s-o urmeze. 

Aşezară, deci, barca în aşa fel ca fata s-o poată vedea, în 
cazul când ar fi venit la întâlnire înainte ca ei să se fi înapoiat şi, 
după ce îşi cercetară armele, se pregătiră să intre în pădure. 
Limba de pământ ce pătrundea în apă era în întregime 
împădurită, având o suprafaţă de aproape doi acri, din care 
tabăra irochezilor ocupa mai puţin de jumătate. Majoritatea 
copacilor erau stejari şi, lucru caracteristic pentru pădurile 
americane, creşteau imens de înalţi, cu trunchiul neted, fără 

crengi, ca tocmai spre vârf să-şi desfăşoare coroana rotată şi 
frunzoasă. Terenul era mai mult sau mai puţin şes; doar la mijloc 
se afla un dâmb înalt ce-l împărțea în două, jumătate la nord şi 
jumătate la sud. Huronii făcuseră focul în partea din sud, 
profitând de configuraţia locului, ca să-i ascundă văpaia de 
privirile feţelor palide, bizuindu-se că acestea, aşa cum am mai 
spus, se găseau hăt departe, în castel, adică spre nord. Se 
desluşea de asemenea şopotul unui pârâiaş ce cobora susurând 
de pe coasta măgurii învecinate spre lac, străbătând jumătatea 
sudică a micii peninsule. Pârâiaşul trecea pe lângă tabără, la 
vest de ea, şi apele lui îşi croiau apoi drum spre sud, vărsându-se 
în marele rezervor al regiunii, foarte aproape de focul aprins de 
irochezi. 

Vânătorul de Cerbi căutase a-şi întipări cât mai bine în minte 
toate aceste particularităţi spre a i le împărtăşi mai apoi şi 
prietenului său. 

Cititorul îşi dă seama, fireşte, că ridicătura de pământ din 
spatele taberei indigenilor uşura în mare măsură înaintarea pe 
furiş a celor doi cutezători. Dâmbul împiedica lumina focului să 
răzbată nestânjenită pe versantul celălalt, cu toate că terenul 
cobora în pantă spre lac, lăsând descoperit ceea ce s-ar putea 
numi flancul stâng sau estic al poziţiei. Am spus „descoperit” 
deşi nu este cuvântul cel mai potrivit, întrucât cocoaşa dâmbului 
din spatele colibelor şi focul constituiau o pavăză pentru cei ce 
se apropiau pe furiş de tabăra irochezilor, mai bună decât orice 
alt mijloc de protecţie. 

Indată ce ieşiră din hăţiş, cei doi prieteni se opriră să se 
dumerească unde se aflau. Focul ardea mai departe îndărătul 
ghebului de pământ şi învăpăia vârfurile copacilor, prilejuind 
nişte efecte de lumină destul de pitoreşti dar care nu erau chiar 
pe gustul celor doi. Totuşi vâlvoarea focului le oferea şi unele 
avantaje, pentru că în timp ce lucrurile aflate în preajma 
flăcărilor erau luminate din plin, cele ce se găseau puţin mai 
departe rămâneau cu desăvârşire în umbră. Aşa că mingoşii 
puteau fi văzuţi de oriunde, în vreme ce duşmanii lor continuau 
să rămână ascunşi. Profitând de acest fapt tinerii se îndreptară 
cu mare fereală spre ridicătura de teren. Vânătorul de Cerbi 
ţinuse s-o ia înaintea delawarului, de teamă ca nu cumva, 
cuprins de nerăbdare, Chingachgook să facă vreo imprudenţă. 
Intr-o clipă fură la poalele dâmbului, de unde începea partea cea 
măi dificilă a expediției. Mergeau amândoi cu cea mai mare 
băgare de seamă, cu puşca la picior, nu numai ca să ascundă 

sclipirea ţevii, dar ca s-o şi aibă la îndemână în orice moment. 
Vânătorul de Cerbi înaintă pas cu pas până când ajunse destul 
de sus ca să poată arunca o privire peste muchia dâmbului, 
scoțând doar capul în bătaia focului. Chingachgook se ţinu după 
el; în sfârşit se opriră şi unul şi altul să cerceteze din ochi mai pe 
îndelete tabăra. Ca să preîntâmpine totuşi vreun atac răzleţ din 
spate, se sprijiniră de trunchiul unui stejar, stând cu faţa spre 
foc. 

Perspectiva pe care Vânătorul de Cerbi o avea acum asupra 
bivuacului era opusă unghiului din care îl privise când era în 
barcă. Mogâldeţele pe care le zărise atunci se găseau probabil 
sus pe dâmb, la câţiva paşi, poate, de locul unde se aşezase la 
pândă. Focul ardea cu vâlvoare şi jur împrejurul lui şedeau pe 
nişte butuci treisprezece indieni, pe care apucase să-i numere 
mai dinainte, când se afla în barcă. Discutau cu însufleţire, 
trecându-şi din mână în mână elefantul sculptat. Uimirea 
copleşitoare pe care o încercaseră la început se mai risipise şi 
acum pesemne ajunseseră să vorbească despre felul de viaţă, 
obiceiurile şi istoria unei lighioane atât de năstruşnice. 

Femeile stăteau una lângă alta, mai înghesuite decât le 
văzuse prima oară Vânătorul de Cerbi, înşiruite pe un singur 
rând, în dreptul dâmbului, cu faţa spre focul din tabără. Distanţa 
între stejarul de care se sprijineau cei doi flăcăi şi pieile roşii să 
tot fi fost de vreo treizeci de iarzi, iar femeile se găseau cam pe 
la jumătatea ei. 

— Huronii au o mulţime de dihănii şi mai năstruşnice ca asta - 
spuse una din fete cu un fel de dispreţ în glas, căci şi ele 
discutau deopotrivă cu bărbaţii despre elefant şi despre 
ciudăţeniile lui. Pentru delawari o fi ea minunea minunilor, dar la 
noi să vedeţi că de mâine nimeni n-o s-o mai pomenească. 
Flăcăii noştri au să-i dea ei de urmă, dacă balaurul s-o încumeta 
să dea târcoale wigwamurilor noastre. Cuvintele astea erau de 
fapt adresate lui Wah-ta-Wah, deşi fata care le rostise vorbea cu 
oarecare şovăială în glas şi cu o smerenie ce o scuteau să se uite 
în ochii ei. 

— Delawarii n-ar lăsa în ruptul capului asemenea dihănii să 
calce pe pământurile lor - răspunse Wah-ta-Wah. Nimeni după 
câte ştiu n-a pomenit asemenea pocitanii prin partea locului! 
Voinicii delawari le-ar băga în sperieţi cât ar fi ele de slute. 

— Asta-i bună - voinicii delawari! Toţi sunt nişte muieri - până 
şi cerbul se preumblă în tihnă când simte pasul unui vânător de- 
al lor! Cine a auzit pomenindu-se de vreun viteaz delawar? 

Deşi spuse mai mult în glumă şi cu râsul pe buze, cuvintele 
acestea erau pline de ironie. Răspunsul fetei dovedi că Wah-ta- 
Wah îşi dădea seama de asta. 

— Cine a auzit pomenindu-se de vreun viteaz delawar? o 
îngână ea. Dar Tamenund? Deşi acum este mai bătrân decât 
pinii codrilor sau decât vulturii din slăvile cerului, a fost şi el 
odată în floarea tinereţii. li mersese vestea de viteaz ce era de la 
marele lac sărat până la apele dulci dinspre soare-apune. Dar 
neamul uncaşilor? E altul mai vestit pe aceste meleaguri, cu 
toate că feţele palide le-au pângărit mormintele şi le-au călcat 
osemintele în picioare? Oare văzut-ai vultur să se înalțe atât de 
sus, cerb să fie atât de sprinten sau panteră atât de 
neînfricoşată? Să nu mai fie oare niciun viteaz din seminţia asta? 
Fetele huronilor să deschidă atunci ochii mari şi au să vadă pe 
unul care se numeşte Chingachgook, mândru ca un frasin tânăr 
şi mlădiu ca un alun. 

in momentul când fata, în graiul ei presărat cu metafore, 
îndemna însoţitoarele „să deschidă ochii mari ca să-l vadă” pe 
Chingachgook. Vânătorul de Cerbi îl înghionti cu-cotul pe 
delawar şi începu să râdă voios ca de obicei. Celălalt zâmbi, însă 
laudele aduse de Wah-ta-Wah erau prea din cale-afară şi glasul 
ei prea dulce pentru urechile sale, pentru ca să se lase furat de 
jocul întâmplării ce prilejuise o coincidenţă atât de nostimă. 
Cuvântarea logodnicei delawarului primi o ripostă şi disputa 
dintre fete, deşi purtată amical, fără ca vreuna să ridice glasul 
sau să facă un gest nelalocul lui, ceea ce adeseori scade din 
farmecul unei femei în mijlocul aşa-numitei lumi civilizate, 
începu să se înteţească, devenind ceva mai gălăgioasă. Tocmai 
când schimbul de păreri era mai aprins, delawarul îi făcu semn 
prietenului să se aplece şi scoase un sunet din gâtlej ce semăna 
cu ţipătul uneia dintre cele mai mici specii de veveriţe 
americane. Chiţcăitul acela se auzea atât de des în pădure, încât 
niciunul dintre huroni nu se sinchisi cât de puţin, în schimb, Wah- 
ta-Wah amuţi deodată, împietrind locului. li venise la ureche 
semnalul prin care iubitul ei o chemase în atâtea rânduri, să se 
întâlnească împreună într-ascuns, semnal ce învăluia în aceeaşi 
vrajă inima şi simţurile sale ca o serenadă cântată la fereastra 
unei tinere fete în ţara cântecului. 

Din momentul acela, Chingachgook fu sigur că sosirea lui nu 
mai era taină pentru Wah-ta-Wah. Deocamdată se mulțumea şi 
cu atât; de aci încolo putea nădăjdui că iubita lui avea să 
procedeze cu mai mult curaj decât în cazul când n-ar fi ştiut prea 

bine dacă el venise ori nu. Fără doar şi poate că fata avea să-şi 
dea toată silinţa să-i pună la îndemănă mijlocul de a o salva. 
Wah-ta-Wah se prefăcu deci prinsă mai departe în discuţia 
începută, deşi răspunsurile ei nu mai aveau nici iscusinţa şi nici 
însufleţirea pe care fata le dovedise la început; tot ce spunea 
acum părea mai degrabă o momeală menită să-i prilejuiască 
potrivnicei sale o izbândă uşoară, ca şi cum, dinspre partea ei, ar 
fi renunţat să-i mai ţină piept. E drept că în două rânduri 
isteţimea ei înnăscută îi aduse pe buze câte o replică ascuţită ori 
vreun cuvânt mucalit care stârnea râsul aplecând spre ea 
cumpăna disputei, dar aceste iscusite riposte ce musteau din 
izvorul de înţelepciune al poporului ei nu-i foloseau decât să 
ascundă mai bine adevăratele ei sentimente şi să dea un aer cât 
mai firesc biruinţei pe care adversara ei era pe cale s-o câştige. 
În cele din urmă combatantele dădură semne de oboseală şi 
toată lumea se ridică să plece. Abia atunci Wah-ta-Wah se 
încumetă pentru prima oară să se întoarcă în partea de unde se 
auzise semnalul. Şi ca să nu dea de bănuit, şi gestul ei să pară 
cât mai natural, se întinse şi începu să caşte ca şi cum ar fi picat 
de somn. Chiţcăitul veveriţei se auzi din nou, spre mulţumirea 
fetei care dibuise în sfârşit locul unde se găsea iubitul ei, cu 
toate că lumina puternică ce o împresura ca şi întunericul relativ 
în care stăteau cufundaţi cei doi voinici o împiedicau să le vadă 
capetele, dat fiind că din toată făptura lor numai ele ieşeau la 
iveală de după creasta dâmbului. Copacul pe care se sprijineau 
tinerii era adumbrit de un brad uriaş ce creştea falnic în dreptul 
focului, ascunzând ochilor de orişiunde te-ai fi uitat orice lucru ce 
cădea în cuprinsul dârei întunecoase. Tocmai de aceea îl şi 
alesese Vânătorul de Cerbi. 

Se apropia momentul când Wah-ta-Wah trebuia să acţioneze. 
Din fericire, tocmai atunci unul dintre irochezi o strigă pe bătrâna 
ei păzitoare cerându-i să-i aducă apă de băut. In partea de nord 
a taberei curgea un izvor cu o apă limpede ca lacrima, aşa că 
baba luă o tigvă goală de pe o laviţă şi spunându-i fetei să vină 
cu ea, o porni pe dâmb în sus, cu gândul să scurteze drumul spre 
izvor. Cei doi cutezători prinseră însă de veste şi se traseră 
înapoi în dâra de umbră, ferindu-se după copac, în clipa când 
cele două femei trecură pe lângă ei. Când Wah-ta-Wah, care 
mergea ţinută strâns de mână de paznica ei, ajunse în dreptul 
arborelui după care Chingachgook şi cu prietenul lui stăteau 
pitiţi, delawarul înşfacă tomahawkul, gata să-l repeadă în ţeasta 
bătrânei. Vânătorul însă îl ţinu din scurt, gândindu-se pe de o 


225 


— James Fenimore Cooper — 


parte la primejdia ce-i pândea, întrucât era destul ca femeia să 
dea un țipăt şi toţi indienii ar fi tăbărât asupra lor, pe de altă 
parte, din omenie, căci inima lui nu se putea împăca de fel cu 
asemenea fapte crâncene. Din nou se auzi atunci un chiţcăit de 
veveriţă, în timp ce ele îşi vedeau de drum mai departe. Bătrâna 
se opri locului, ridicând ochii spre copacul de unde părea că vine 
chiţcăitul; în momentul acela se găsea la o distanţă mai mică de 
şase picioare de duşmanii ei. Mirată că o veveriţă nu avea 
astâmpăr la ora aceea târzie, spuse că pesemne era o piază rea. 
In sfârşit tigva fu umplută cu apă, şi tocmai când se pregătea s-o 
pornească înapoi fără a o slăbi pe fată o clipă din strânsoare, 
bătrâna se pomeni fără veste înhăţată atât de vârtos de 
beregată, c-o lăsă de mână pe ostatică, fără a mai apuca să 
scoată alt sunet din gâtlej decât un horcăit înfundat. Şarpele o 
cuprinse de mijloc, pe logodnica sa şi se mistuiră amândoi în 
hăţiş, îndreptându-se spre partea de nord a micii peninsule, apoi 
o cotiră îndată spre țărm şi rupând-o la fugă spre luntre. Ar fi 
putut, fireşte, să mai scurteze din drum, dar se temură să nu dea 
cumva în vileag locul de îmbarcare. 

Vânătorul de Cerbi ţinea mai departe încleştat gâtlejul 
bătrânei apăsând ca pe clapele unei orgi; când şi când o lăsa 
slobodă să respire, ca apoi să strângă iarăşi degetele, mai, mai 
să o sugrume. Victima nu lăsă totuşi să-i scape aceste scurte 
răstimpuri în care putea să răsufle şi scoase nişte scâncete ce 
ridicară întreaga tabără în picioare. Se auzi desluşit ropotul 
mingoşilor ce se puseseră în mişcare şi o clipă mai târziu se şi 
iviră câţiva pe creasta colinei, profilându-şi umbrele în zarea 
focului ca într-o fantasmagorie. Venise timpul ca Vânătorul să 
facă stânga împrejur. Punându-i o piedică bătrânei şi strângând- 
o puţin mai tare de gât la despărţire, ca să-i plătească atât 
pentru _silinţele-i încăpăţânate de a da alarma, cât şi pentru 
faptele-i păcătoase, o lăsă lungită pe spate şi se mistui în desiş, 
cu puşca în cumpănire şi capul sus, uitându-se mereu îndărăt, 
peste umăr, ca un leu hăituit. 


Capitolul XVII 


Focul din tabără, barca şi izvorul din preajma căruia Vânătorul 
de Cerbi începuse a bate în retragere alcătuiau laolaltă un 
triunghi cu laturile aproape egale. Distanţa dintre foc şi barcă 
era ceva mai mică decât cea dintre foc şi izvor, fiind în schimb 

aproape egală cu intervalul dintre barcă şi izvor. Distanţele însă 
erau socotite în linie dreaptă, aşa cum nu puteau să meargă 
fugarii; aceştia se văzuseră nevoiţi să facă un ocol pentru a 
rămâne mereu la adăpostul hăţişurilor, mergând de-a lungul 
țărmului. Condiţiile erau destul de neprielnice pentru retragerea 
Vânătorului, cu atât mai mult cu cât tânărul cunoştea obiceiul 
indigenilor care rareori ar fi uitat să trimită, în caz de alarmă şi 
mai cu seamă într-o regiune păduroasă, oameni pe flancuri 
pentru ca să taie calea inamicului său, pe cât posibil, să-i cadă în 
spate; acelaşi sistem fu şi de astă dată folosit, judecând după 
ropotul de paşi ce se auzea din ce în ce mai aproape ca şi cum ar 
fi luat cu asalt colina, pe când alţi paşi se pierdeau în depărtare 
spre extremitatea limbii de pământ, în direcţia opusă celei spre 
care o pornise Vânătorul. Totul depindea deci numai de iuţeala 
piciorului; în felul acesta cele două grupe se puteau întâlni pe 
țărm, înainte ca fugarul să fi ajuns la barcă. 

Dintr-o întinsoare flăcăul fu pe ţărmul lacului şi o ţinu tot aşa 
înainte, până în locul unde Chingachgook şi Wah-ta-Wah îl 
aşteptau nerăbdători în luntre. După ce aruncă puşca pe fundul 
bărcii, Vânătorul de Cerbi se aplecă să împingă vârtos luntrea în 
apă, când, în aceeaşi clipă, o namilă de irochez ţâşni din hăţiş şi 
se azvârli ca o panteră în spinarea lui. Cu o abnegaţie pentru 
care un om din antichitate ar fi rămas vestit de-a lungul 
veacurilor, Vânătorul de Cerbi se încorda tot într-un efort 
disperat, şi, opintindu-se din răsputeri, făcu vânt ambarcaţiei în 
larg până hăt departe, la o distanţă de aproape o sută de 
picioare, apoi se prăvăli în apă cu faţa în jos, purtându-şi 
agresorul în cârcă. 

Deşi apa era destul de adâncă la câţiva iarzi numai de țărm, în 
locul unde se prăbuşiseră cei doi adversari abia dacă le ajungea 
până la piept; destul pentru ca un om să se poată îneca, ţinând 
seama de situaţia critică în care se găsea Vânătorul de Cerbi. li 
rămăseseră totuşi mâinile libere, iar pe de altă parte sălbaticul 
fusese şi el silit să-şi mai slăbească strânsoarea ca să-şi ţină 
capul deasupra apei. Timp de vreo jumătate de minut se dădu o 
luptă înverşunată, după care amândoi reuşiră să se scoale în 
picioare, ţinându-se zdravăn de mâini ca nu cumva vreunul din ei 
să poată apuca pe întuneric cuțitul ucigaş. Care ar fi fost sfârşitul 
acestei crâncene încăierări nu putem şti, întrucât chiar în 
momentul acela ieşiră ca din pământ vreo cinci-şase irochezi 
care se aruncară în apă, sărind în ajutorul agresorului, şi în cele 
din urmă Vânătorul de Cerbi se dădu prins, cu o demnitate la fel 

de impresionantă ca şi chipul în care se jertfise pentru prietenii 
săi. 

În mai puţin de un minut, irochezii se şi depărtaseră de lac, 
ducându-şi prizonierul în tabără. Infierbântaţi însă de lupta ce se 
încinsese şi de tot ce mai urmase după aceea nici nu băgaseră în 
seamă luntrea deşi aceasta se afla atât de aproape de țărm, 
încât delawarul şi logodnica sa auziseră desluşit fiece vorbă 
rostită de ei. Grupul se desfăcuse în două; unii plecaseră s-o 
caute pe Wah-ta-Wah mai departe pe țărm, în timp ce 
majoritatea se îndreptau spre foc. Până să ajungă acolo irochezul 
ce sărise în spinarea Vânătorului de Cerbi îşi veni în fire şi îşi 
recapătă suflul, căci nu lipsise mult ca să fie sugrumat, aşa încât 
putu să le atragă atenţia celorlalţi că erau pe cale să scape fata 
din mână. Era prea târziu însă ca să-i mai încolţească pe fugari, 
deoarece în clipa când prietenul său dispăruse în pădure, 
Chingachgook se şi grăbise să cufunde vâslele în apă şi acum 
luntrea uşoară luneca repede şi fără zgomot în larg; abia când 
socoti că se aflau destul de departe de țărm ca să nu-i mai poată 
nimeri niciun fel de armă, delawarul se gândi s-o pornească în 
căutarea arcei. 

Când Vânătorul de Cerbi poposi în sfârşit lângă foc se pomeni 
deodată înconjurat de opt indigeni cu mutre ursuze printre care 
se afla şi vechea lui cunoştinţă, Rivenoak. Cum dădu cu ochii de 
prizonier, acesta le şopti ceva în taină celorlalţi, după care se 
auzi un murmur de mirare şi satisfacţie trecând printre privitori: 
aflaseră că învingătorul irochezului căzut pe malul celălalt al 
lacului se afla acum în mâinile lor, la cheremul dorinţei lor de 
răzbunare sau îndurării lor. Totodată însă privirile fioroase 
aruncate prizonierului oglindeau şi o mare admiraţie, prilejuită 
de sângele rece de care dădea dovadă în împrejurarea aceea cât 
şi de isprăvile lui din trecut. De atunci am putea spune fără să 
greşim că i se trage Vânătorului de Cerbi ori Ochi de Şoim, cum a 
fost poreclit mai târziu, măreaţa, strălucita faimă de care avea 
să se bucure printre triburile de piei roşii din New York şi din 
Canada, faimă mai puţin întinsă, de bună seamă, şi mai puţin 
răsunătoare decât aceea pe care o poate dobândi cineva în 
lumea civilizată, compensată totuşi prin faptul că era pe deplin 
îndreptăţită şi că nu era la mijloc niciun fel de mistificare sau 
înşelăciune. 

Vânătorul de Cerbi rămăsese cu braţele slobode, 
neîncătuşate, aşa încât se putea sluji de ele; din capul locului 
însă îi luară cuțitul. Singura măsură de pază pe care se gândiseră 

s-o ia în privinţa lui, pe lângă faptul că nu-l slăbeau o clipă din 
ochi, fusese să-i petreacă un ochi de funie în jurul gleznelor nu 
atât ca să-l împiedice de a umbla prin tabără ci ca nu cumva să 
încerce să scape rupând-o la fugă. Până şi această măsură 
suplimentară de precauţie nu se hotărâseră s-o ia decât după ce 
prizonierul fusese adus lângă foc şi văzuseră cu cine aveau de-a 
face. De fapt am putea spune că era o recunoaştere a vitejiei lui 
şi Vânătorul se simţi măgulit că i se acordă atâta atenţiei. Se 
aşteptă să fie legat fedeleş abia când avea să vină vremea de 
culcare, dar faptul că se arătaseră atât de prevăzători chiar din 
clipa când le încăpuse în mână, dovedea că deşi atât de tânăr, îi 
mersese vestea printre pieile roşii. În timp ce indigenii îi legau 
funia de picioare, se întrebase în sinea lui dacă Chingachgook ar 
fi fost tratat la fel dacă s-ar fi întâmplat să cadă în mâinile 
inamicului. Faima voinicului alb nu se baza numai pe biruinţa 
câştigată mai deunăzi în luptă sau pe chibzuinţă şi sângele rece 
cu care dusese tratativele, ci sporise şi mai mult datorită 
isprăvilor pe care le săvârşise în noaptea aceea. Cum habar n- 
aveau de peregrinările arcei, nici de întâmplarea ce făcuse ca 
văpaia focului să fie zărită de pe lac, irochezii îşi închipuiau că 
aşezarea cea nouă a taberei fusese descoperită numai datorită 
dibăciei unui inamic foarte viclean. Felul în care acesta se 
aventurase pe uscat, eliberarea, sau, mai bine zis răpirea fetei 
delaware şi, mai cu seamă, jertfa pe care o înfăptuise prizonierul, 
adăugată la puterea cu care făcuse vânt luntrii în larg, alcătuiau 
verigile unui lanţ întreg de fapte, şi pe aceste fapte se 
întemeiase o faimă ce avea să sporească zi de zi. O parte dintre 
aceste isprăvi le văzuseră cu ochii lor, altele le cunoşteau din 
auzite, dar în privinţa tuturora erau dumeriţi. 

Cu toată admiraţia şi cinstea ce i se arăta cu prisosinţă 
Vânătorul de Cerbi nu fu scutit de unele neajunsuri pe care nu se 
putea să nu i le atragă situaţia lui. Ca să-şi poată zvânta 
îmbrăcămintea i se dăduse voie să se aşeze la capătul unui 
buştean de lângă foc, faţă în faţă cu ultimul său adversar şi 
prizonierul se apucase să-şi întindă la dogoarea flăcărilor 
veşmintele sărăcăcioase frecându-şi când şi când gâtul pe care 
se mai vedeau încă urmele degetelor potrivnicului său. Restul 
mingoşilor discutau în apropiere; între timp ser înapoiaseră şi cei 
plecaţi în căutare, vestindu-i că în preajma taberei nu mai era 
nici picior de inamic. Şi cum şedea aşa, zgripţoroaica, care se 
chema Cap de Urs, se apropie de el cu pumnii încleştaţi şi ochii 
scăpărând fulgere. 

— Vai de păcatele tale, chip sleit - tăbări cu gura urgia 
dezlănţuită, într-un stil colorat, vânturându-şi pumnul pe sub 
nasul vânătorului, care o asculta nepăsător - şi o muiere tot e 
mai brează ca tine. Prietenii ăia ai tăi, delawarii, nu-s decât nişte 
mulieri, iar tu oaie în turmă. Tu zici că l-ai răpus pe viteazul care 
ne-a părăsit? Nu, sufletului său ales i-a fost scârbă să se încaiere 
cu tine, decât să-şi spurce mâinile cu sângele tău, mai bine şi-a 
luat zborul în văzduh! Sângele pe care l-ai vărsat, însă, atunci 
când duhul lui nu voia să te vadă în ochi l-a supt pământul. În 
vaietele tale ar trebui să fie îngropat. Dar ce zvon se aude? Asta 
nu-i glas de piele roşie! Niciun voinic de al nostru nu grohăie aşa 
ca un porc. Asemenea glas nu poate ieşi decât din beregata unei 
feţe palide, dintr-o guşă de englez, dulce glas ca o cârâială de 
muieri. Bot de câine, jigodie, dihor şi porc puturos, spurcăciune, 
broască râioasă, păianjen, englez... 

Aici cotoroanţa se opri să-şi tragă suflarea, isprăvind 
pomelnicul de ocări, în timp ce pumnii ei se vânturau mai 
departe sub nasul vânătorului, iar pe chipul său brăzdat de 
creţuri se citea o ură nemărginită. Tânărul fu scutit însă de un 
nou atac datorită intervenţiei lui Rivenoak, care împinse la o 
parte pe bătrână spunându-i să plece de acolo, şi se aşeză lângă 
prizonier. Zgripţoroaica n-avu încotro şi se supuse, însă 
vânătorul se gândi în sinea lui că de aci înainte atâta timp cât se 
va afla în mâinile duşmanilor, de câte ori va putea, cotoroanţa o 
să-i facă zile fripte, dacă n-o căuta chiar să-i vină de hac fiindcă 
nimic nu înveninează mai aprig pe cineva decât constatarea că 
toate încercările sale de a scoate din sărite pe un potrivnic sunt 
întâmpinate cu dispreţ, cel mai indiferent, poate, dintre toate 
sentimentele ce sălăşluiesc în inima omului. Rivenoak se aşeză 
liniştit pe locul mai sus-arătat şi, după ce tăcu câtva timp, intră 
în vorbă cu el; conversaţia ce se înfiripă între ei o vom reda ca 
de obicei, în tălmăcire, spre înlesnirea acelora dintre cititorii 
noştri ce nu au învăţat graiurile triburilor din America de Nord. 

— Prietenul meu faţă palidă e cât se poate de bine venit la 
noi, în tabără - începu irochezul dând din cap cu familiaritate şi 
cu un zâmbet atât de subţire, încât numai Vânătorul de Cerbi cu 
ochiul său ager reuşi să-l desluşească, dovedindu-se destul de 
chibzuit ca să nu-i arate că-l zărise. Da, da, e bine venit. Huronii 
au aprins un foc straşnic, ca hainele feţei palide să se poată 
zvânta. 

— Mulţumim dumitale, cinstite huron sau minho, fiindcă îmi 
vine mai la îndemână să-ţi spun aşa - îi răspunse Vânătorul. 

Mulţumim dumitale pentru urare, mulţumim şi pentru focul 
aprins. Fiecare în felul său e de folos, mai cu seamă vâlvoarea 
focului pentru cineva care s-a cufundat în unda rece a oglinzii 
strălucitoare. Chiar şi căldura huronilor poate fi plăcută, pe o 
vreme ca asta, pentru un om în pieptul căruia bate o inimă de 
delawar. 

— Faţa palidă... Dar fratele meu o fi având şi el un nume, nu-i 
aşa? Un viteaz de seamă ca dânsul n-a putut trăi până acum fără 
să poarte un nume! 

— Mingo - spuse Vânătorul, în ochii căruia şi-n rumeneala 
obrajilor se desluşea o urmă de vanitate omenească - mingo, în 
timp ce zăcea în braţele mele, o clipă înainte ca duhul lui să-şi ia 
zborul spre  fericitele câmpii de vânătoare, voinicul vostru 
neînfricat m-a poreclit Ochi de Şoim, văzând pesemne cât de 
repede şi sigur mă pricep să ţintesc. 

— E într-adevăr un nume de soi! Şoimul întotdeauna 
nimereşte la ţanc prada ce-o ocheşte din văzduh. Ochi de Şoim 
nu poate fi deci o muiere; cum de-l rabdă atunci inima să stea 
printre delawari? 

— Văd eu unde vrei să baţi, mingo, numai că pentru noi toate 
astea nu-s decât vorbe în vânt, clevetirile unor draci împieliţaţi 
de-ai voştri; noi nu punem niciun temei pa asemenea scorniri. 
Cerul a vrut să trăiesc de mic printre delawari, şi lăsând 
deoparte deprinderile creştineşti pe care le am ca om alb şi 
datorită felului meu de a fi, sper să trăiesc şi să mor în mijlocul 
tribului lor. Nu vreau totuşi să renunţ cu desăvârşire la 
deprinderile mele din născare, de aceea mă voi strădui să 
îndeplinesc datoriile ce le are un om alb faţă de indigeni. 

— Bun! Un huron se cheamă că-i tot piele roşie şi el ca şi un 
delawar. Aşa că Ochi de Şoim e mai degrabă huron decât 
muiere. 

— Poate că vorbele astea, mingo, vor fi având un înţeles 
pentru tine. Dacă nu, atunci numai satana poate o fi ştiind ce vor 
să însemne. Dacă vrei să scoţi ceva de la mine, fii bun şi 
vorbeşte lămurit, pentru că nu se poate ajunge la o înţelegere 
între oameni legaţi la ochi ori cu limbile împiedicate. 

— Bun! Ochi de Şoim nu are limbă despicată şi-i place să 
vorbească pe şleau. Dânsul îl cunoaşte bine pe Sconcs şi a şi stat 
chiar la ei, în wigwam, fără să-i fie totuşi prieten. Dânsul nu 
umblă după scalpuri ca păcătoasele astea de piei roşii, în schimb 
ştie să lupte ca o faţă palidă cu inima neînfricată. Ochi de Şoim 
n-are decât să se înapoieze acasă şi să-i povestească cum i-a 

tras pe sfoară pe irochezi, luându-şi tălpăşiţa. Pe urmă când ochii 
Sconcsului vor fi împăienjeniţi de ceaţă, încât de la el, din castel, 
să nu poată vedea până-n pădure, atunci Ochi de Şoim poate să 
le deschidă huronilor uşa. Cât priveşte împărţeala prăzii, nici 
vorbă că Ochi de Şoim va fi slobod să aleagă ce i-o plăcea lui, iar 
huronii au să ia ce-o mai rămâne. lar scalpurile n-au decât să 
plece în Canada, că şi aşa o faţă palidă n-are nicio mulţumire de 
pe urma lor. 

— Bine, foarte bine, Rivenoak. Acum mai vii de acasă; drept 
să-ţi spun asta întrece şi cel mai îndrăcit vicleşug ai mingoşilor! 
Nimic mai uşor pentru mine decât să fac calea întoarsă, să-i 
spun Sconcsului că am şters-o de aici, de la voi şi să-i câştig 
încrederea datorită acestei isprăvi. 

— Bine. Asta şi voiam de la faţa palidă! 

— Da, da, e limpede ca lumina zilei. Ştiu ce vrei de la mine 
fără să mai adaugi nimic. Când o să mă văd în casă, la Sconcs, 
mâncând cu el la masă, râzând şi glumind cu drăgălaşele-i 
copile, o să-mi fie uşor să-i împăienjenesc ochii cu o ceată atât 
de deasă, încât să nu mai vadă nici uşa, darmite malul! 

— Bine! Ochi de Şoim ar fi trebuit să se nască huron! Numai 
jumătate din sângele ce curge în vinele lui e sânge de faţă 
palidă. 

— Aici greşeşti, huronule. E ca şi când ai asemui un lup cu o 
pisică sălbatică. Sunt alb prin sânge, inimă, fire şi apucături, deşi 
aş putea spune că sunt într-o oarecare măsură şi piele roşie 
judecând după simţăminte şi obiceiuri. Atunci însă când moş 
Hutter o să aibă ochii împăienjeniţi de ceaţă şi mândrele sale 
odrasle, pesemne, au să doarmă duse, Harry cel Pripit, Bradul 
Semet cum îi spuneţi voi în graiul vostru, o să viseze la cine ştie 
ce năzdrăvănie de-a lui, şi când toată lumea o să fie încredinţată 
că Ochi de Şoim stă de veghe ca o santinelă credincioasă, 
singurul lucru pe care o să-l am de făcut, o să fie să pun într-un 
anumit loc o faclă aprinsă ca semnal, să deschid uşa şi să le dau 
drumul huronilor înăuntru să le vină tuturor de hac. 

— Fratele meu se înşeală, nu se poate să aibă sânge de alb! E 
vrednic să fie mare căpetenie de huroni! 

— Ai avea dreptate să spui aşa ceva, ba mai bine că nu, dacă 
într-adevăr Ochi de Şoim ar fi în stare să facă asemenea fapte. 
Acum ia aminte, huronule, ca să auzi şi tu o dată o vorbă cinstită 
din gura unui om cu inima deschisă. Sunt creştin din născare şi 
oamenii de felul meu, care au avut parte să asculte aceleaşi 
cuvinte pe care le-au ascultat şi părinţii lor şi au să le asculte şi 

copiii copiilor lor, cât timp va dăinui pământul cu tot ce se află 
pe el, niciodată n-ar putea să pună la cale astfel de blestemăţii. 
Vicleşugurile s-ar putea să meargă într-un război, sunt chiar 
admise, dar vicleşugul, minciunile şi trădarea prietenilor, toate 
astea sunt bune numai pentru lepădăturile feţelor palide. E 
adevărat că sunt şi printre albi destui care ţi-or fi dat prilejul să-ţi 
faci o părere greşită despre felul nostru de a fi, dar ăştia trebuie 
să ştii că nu se poartă potrivit cu firea şi deprinderile unor 
oameni civilizaţi, şi ar trebui să fie, dacă nu chiar sunt, nişte 
haimanale şi nişte secături. Nicio faţă palidă cu gânduri curate n- 
ar fi în stare să facă un lucru ca ăsta pe care-l doreşti tu, şi ca să 
vorbesc pe şleau, aşa cum îmi place, după mine niciun delawar 
cinstit n-ar face una ca asta. Cu un mingo, însă, se schimbă 
socoteala. 

Huronul ascultă dojana cu un dispreţ vădit dar cum avea un 
gând al lui şi era prea şiret ca să piardă prilejul de a-l înfăptui, se 
feri să-şi dea în vileag resentimentele. Ticluindu-şi un zâmbet pe 
faţă se prefăcu a-l asculta cu atenţie, ca după aceea să cugete 
adânc la cele auzite. 

— Nu cumva lui Ochi de Şoim i-o fi drag Sconcsul? întrebă el 
brusc. Ori poate i-o fi dragă una din fetele lui? 

— Niciuna, nici alta, mingo. Moş Tom nu este omul care să 
poată câştiga dragostea mea, iar cât priveşte pe fetele lui, sunt 
destul de nurlii ca să fie pe placul oricărui băiai, dar sunt 
anumite motive ca să nu mă îndrăgostesc de niciuna din ele. 
Hetty are o inimă bună, din păcate însă, firea i-a hărăzit o minte 
cam înceată. Biata copilă! 

— Dar Trandafirul Sălbatic nu este oare destul de gingaş ca să 
stea la pieptul fratelui meu? 

Vânătorul de Cerbi avea o delicateţe înnăscută şi n-ar fi fost în 
stare să facă nici cea mai mică aluzie care ar fi putut să arunce o 
umbră asupra unui om atunci când cel în cauză, nefiind de faţă, 
nu putea să se apere; în acelaşi timp nici nu-l lăsa inima să 
spună un neadevăr, aşa că socoti mai cuminte să tacă. Huronul 
atribui însă cu totul alt motiv acestei tăceri, convins că nu putea 
fi la mijloc decât o dragoste neîmpărtăşită. Cum ţinea însă cu tot 
dinadinsul să corupă sau să cumpere conştiinţa prizonierului său, 
ca să poată pune mâna pe comorile cu care închipuirea lui ticsise 
încăperile castelului, se ţinu mai departe de capul său. 

— Ochi de Şoim vorbeşte cu un prieten - urmă el. Dânsul ştie 
că Rivenoak e om de cuvânt, întrucât au stat amândoi la 
tocmeală şi tocmeala îţi deschide sufletul. Prietenul meu a venit 

pesemne încoace pentru că o fată ţinea în mână o sfoară cu care 
putea trage spre ea un voinic între voinici? 

— Eşti mai aproape de adevăr acum, huronule, decât ai fost la 
început, când ne-am aşezat la taifas. Aşa e cum spui. Numai că 
unul din capetele sforii nu era prins de inima mea şi nici celălalt 
nu se afla în mâinile Trandafirului Sălbatic. 

— Minunat! Va să zică fratele meu iubeşte cu mintea nu cu 
inima? Atât de bine să fi prins Minte Inceată în mrejele ei un 
voinic cât muntele? 

— Ce pot să-ţi spun decât că ai şi n-ai dreptate! Sfoara de 
care ai pomenit este legată de inima unui delawar de frunte, un 
mohican, de fapt, care sălăşluieşte în mijlocul delawarilor de 
când poporul său a fost împrăştiat şi e viţă de uncas; îl cheamă 
Chingachgook, adică Şarpele cel Mare, şi a venit, tras încoace de 
sfoara de care vorbeai, iar eu l-am urmat, sau mai bine zis i-am 
luat-o înainte, întrucât am sosit primul aici, mânat numai de o 
veche prietenie, care s-a dovedit a fi de ajuns de trainică, aşa 
cum era şi de aşteptat între doi oameni care ştiu să-şi respecte 
simţămintele şi care înţeleg să trăiască nu numai pentru ei dar şi 
pentru semenii lor. 

— Bine, dar orice sfoară are două capete - unul zici că-i legat 
de gândurile unui mohican, iar celălalt?... 

— Păi, celălalt era aici, lângă foc, până mai acum vreo 
jumătate de oră. Wah-ta-Wah îl ţinea în mână, dacă nu cumva îl 
lipise de inimă. 

— Am înţeles acum ce vrea să spună fratele meu - răspunse 
cu gravitate irochezul, care pricepuse în sfârşit adevăratul tâlc al 
întâmplărilor petrecute în seara aceea - fiind mai voinic, Şarpele 
cel Mare a smucit de sfoară mai vârtos şi atunci, vrând, nevrând, 
Wah-ta-Wah a trebuit să ne părăsească. 

— Mă tem că n-a fost nevoie să smucească prea tare - spuse 
Vânătorul râzând pe tăcute cum îi era obiceiul, dar cu atâta poftă 
de parcă n-ar fi fost prizonier, în primejdie de a fi oricând supus 
la cazne sau osândit la moarte. Mă tem, zău, că n-a fost nevoie 
să smucească prea tare. Domnul să te aibă în pază, huronule! 
Şarpele ţine la fată, şi fata ţine la el. lubirea lor a zădărnicit 
vicleşugurile huronilor care au căutat să despartă doi tineri, când 
erau legaţi de un simţământ atât de puternic. 

— Ochi de Şoim şi Chingachgook au venit la noi în tabără? 
__— lată o întrebare al cărei răspuns e de la sine înţeles, mingo! 
intr-adevăr, dacă o întrebare ar putea să vorbească, ti-ar 
răspunde ea însăşi spre mulţumirea ta deplină. Atunci, pentru ce 

crezi c-am fi venit încoace? Şi totuşi nu este chiar aşa, întrucât 
de fapt nici n-am pus piciorul la voi în tabără, ci ne-am oprit în 
dreptul bradului de colo de la poalele colinei, unde am stat la 
pândă nestingheriţi. Folosindu-se de un moment prielnic, Şarpele 
a dat semnalul, după care totul s-a desfăşurat aşa cum trebuia, 
până când zevzecul acela mi-a sărit în spinare. Nici vorbă că 
pentru asta am venit şi nu pentru altceva şi trebuie să ştii că am 
reuşit ce voiam. Ce rost ar avea să mint că nu-i aşa? Wah-ta-Wah 
este liberă acum alături de tânărul care în curând o să-i fie soţ şi 
orice mi-ar fi dat să păţesc, este un lucru bine făcut. 

— In ce fel sau care-i semnalul ce i-a dat de ştire fetei că 
iubitul ei se află în preajmă? îl descusu bătrânul huron, mai 
curios decât se arăta de obicei. 

Vânătorul de Cerbi râse din nou; atât de mult se bucura de 
faptul că-i reuşise planul, încât nici nu s-ar fi zis că dintre ei doi, 
el era cel ce căzuse în capcană. 

— Veveriţele voastre umblă tot timpul haihui, mingo! spuse el 
râzând de zor. Da, chiar aşa, sunt nişte haimanale! Când alte 
neamuri de veveriţe stau acasă şi dorm, ale voastre se foiesc în 
copaci, fac zarvă şi chiţcăie într-un fel pe care până şi o fetişcană 
delawară îl poate deosebi! Ei bine, află că sunt veveriţe cu patru 
picioare şi altele numai cu două; de astea din urmă trebuie să te 
păzeşti, când două inimi sunt strâns legate cu o sfoară. Dacă una 
din ele doreşte să fie alături de perechea ei, cealaltă-i dă de 
veste când trebuie să smucească de sfoară! 

Huronul păru jignit, cu toate că ştiu să-şi stăpânească orice 
pornire aprigă faţă de el. Puțin mai apoi îl părăsi pe ostaticul său 
şi alăturându-se grupului de luptători din tabără, le împărtăşi în 
câteva cuvinte tot ce discutase cu Vânătorul de Cerbi. 

În momentul acela tânărul huron pe care Vânătorul îl văzuse 
plimbându-se cu Wah-ta-Wah şi cu încă o fată şi care până 
atunci nici nu căutase măcar să intre în vorbă cu prizonierul, 
ţinându-se deoparte chiar şi de ai săi, trecu pe lângă stolul de 
fete, care stăteau ca de obicei strânse laolaltă, ceva mai încolo, 
şi sporovăiau pe şoptite despre fuga delawarei. Cred că n-am 
minţi dacă am spune că erau în acelaşi timp bucuroase şi 
necăjite din pricina celor întâmplate. Simpatiile lor feminine se 
îndreptau spre cei doi îndrăgostiţi, în vreme ce mândria le făcea 
să dorească izbânda tribului lor. Se prea poate de asemenea ca, 
din cauza situaţiei privilegiate pe care o avea în tabără, Wah-ta- 
Wah să fi fost privită ca o rivală primejdioasă de unele fete din 
grup, cărora pesemne nu le părea rău că dânsa nu se mai găsea 

în mijlocul lor.  Îndeobşte, însă, sentimentele bune 
precumpăneau, pentru că nici condițiile primitive în care trăiau, 
nici prejudiciile suferite de tribul lor, nici soarta vitregă a 
femeilor indigene nu puteau birui întru totul nevoia stăruitoare 
de afecțiune a sufletului feminin. Ba încă pe una din fete o umflă 
râsul văzând cât de nemângâiat era tânărul ce făcea pe 
ibovnicul părăsit; râsul ei pare-se îl trezi brusc din lâncezeală, 
îndreptându-i paşii spre buşteanul pe care prizonierul se aşezase 
să-şi zvânte hainele. 

— Eu sunt Pisica Sălbatică - rosti pielea roşie şi spunând 
acestea se lovi plin de ifos cu palma peste pieptul gol, ca şi cum 
s-ar fi aşteptat să stârnească uimirea celuilalt. 

— Şi eu Ochi de Şoim - răspunse liniştit Vânătorul de Cerbi, 
însuşindu-şi numele sub care bănuia că va fi cândva cunoscut de 
toate triburile irocheze. Am ochiul ager. Aş vrea să ştiu cât de 
mare-i săritura fratelui meu? 

— De aici şi până în sălaşurile delaware. Ochi de Şoim mi-a 
furat soţia, să facă bine şi să mi-o aducă înapoi, dacă nu scalpul 
său o să stea în vârful unui par să se usuce la mine în wigwam. 

— Ochi de Şoim nu ţi-a furat nimic, huronule. Dânsul nu e 
prăsilă de hoţi, şi nici n-are asemenea apucături. Soţia ta, cum îi 
spui lui Wah-ta-Wah, n-o să fie în vecii vecilor perechea unui 
indigen din Canada; gândul ei zboară spre coliba unui delawar pe 
care făptura ei a plecat să-l caute. Ştiu că Pisica Sălbatică e tare 
inimoasă, dar mă tem că picioarele sale nu pot ţine pasul cu 
dorinţele unei femei. 

— Şarpele delawar e o spurcăciune; o jivină scârboasă ce-şi 
face veacul în apă şi se teme să stea pe uscat, aşa cum ar face o 
piele roşie cu inima oţelită! 

— Bine, bine, huronule! Cum văd eu nu prea ai obraz, căci n-a 
trecut nicio oră de când Şarpele se găsea la mai puţin de o sută 
de picioare de tine, şi puţin ar fi lipsit să încerce cu o zburătură 
de plumb cât de groasă ţi-e pielea, dacă nu i-aş fi oprit mâna 
prin cumpăna unei judecăţi sănătoase. Poate că vei fi reuşind să 
amăgeşti nişte fetişcana sperioase de la voi din sat cu 
miorlăiturile tale de pisică sălbatică, dar urechea unui bărbat se 
pricepe să deosebească adevărul de neadevăr. 

— Wah-ta-Wah îşi bate joc de el! Doar îşi dă seama că nu-i 
decât un nevolnic, un vânător de duzină şi că n-a trecut încă 
niciodată prin foc. Mă bizui c-o să ia de bărbat un om întreg, nu 
un nătărău. 

— De unde ştii tu toate astea, Pisică Sălbatică? De unde ştii? îl 

întrebă Vânătorul de Cerbi râzând. Cum vezi, a plecat totuşi pe 
apă. Poate că i-o fi mai drag să ia un păstrăv de bărbat, decât o 
corcitură de pisică. Ascultă-mă pe mine, Pisică Sălbatică, caută-ţi 
mai bine o nevastă printre fetele de huroni, fiindcă în vecii 
vecilor n-ai să găseşti o delawară care să se mărite cu tine de 
bună voie. 

Pisica Sălbatică dădu să înşface tomahawkul; când îl apucă 
însă de coadă, degetele începură să-i tremure înfrigurate, ca şi 
cum stăpânul lor ar fi şovăit între chibzuinţă şi dorinţa de 
răzbunare. Din fericire, tocmai atunci Rivenoak se apropie de ei 
şi cu un gest autoritar îi făcu semn flăcăului s-o şteargă, după 
care se aşeză la locul lui pe buştean, lângă Vânătorul de Cerbi. O 
bucată de vreme stătu aşa, fără să scoată o vorbă, păstrând 
aceeaşi atitudine gravă şi cumpănită ca un adevărat şef de trib 
ce era. 

— Ochi de Şoim are dreptate - rosti într-un târziu irochezul - 
privirea lui e atât de pătrunzătoare încât poate deosebi adevărul 
în toiul unei nopţi întunecoase, pe când ochii noştri au fost orbiţi. 
Dânsul e ca o bufniţă, întunericul nu-i poate ascunde nimic. Nu 
se cade să le căşuneze vreun rău prietenilor săi. Are dreptate. 

— Imi pare bine că gândeşti aşa, mingo - încuviinţă Vânătorul 
- pentru că după mine un trădător este mai ticălos decât un laş. 
Pentru mine Sconcsul înseamnă tot atât cât înseamnă o faţă 
palidă pentru oricare semen de-al ei; ţin însă prea mult la el ca 
să-l lovesc pe la spate, aşa cum ai vrea tu. 

— Fratele meu are dreptate; dânsul nu este piele roşie să uite 
de chipul său palid şi de voinţa lui Manitu. Huronii ştiu că le-a 
încăput în mână un viteaz de soi, şi au să se poarte cu el ca 
atare. Dacă o să-l supunem la cazne, chinurile sale vor fi în aşa 
fel alese, ca niciun muritor de rând să nu le poată îndura, iar 
dacă o fi să-l avem ca prieten, prietenia ce i-o vom dărui va fi 
prietenia hărăzită unui om de frunte. 

— Dumnezeu m-a lăsat în mâinile voastre, huronule - 
răspunse liniştit prizonierul - n-aveţi decât să faceţi cu mine ce 
vă place. De ce m-aş lăuda c-am să mă port aşa sau altminteri 
de o fi să mă supuneţi la cazne, când niciodată n-am trecut prin 
asemenea încercări şi nimeni nu poate şti ce o să facă într-o 
împrejurare pe care n-a trăit-o încă; am să mă străduiesc să nu 
dau de ruşine poporul din mijlocul căruia m-am ridicat. Orice s-ar 
întâmpla, te iau martor că sunt un om alb get-beget, cu 
apucăturile fireşti ale unui om alb, aşa că de-oi fi biruit şi-oi uita 
de mine, nădăjduiesc că ai să afli unde-i buba. Oricum vina nu 

poate fi nici a delawarilor, nici a prietenilor acestora, mohicanii. 
Toţi oamenii au fost plăsmuiţi cu slăbiciuni mai mari sau mai 
mici, şi mă tem că de obicei feţele palide sunt slabe de înger 
când au de îndurat cumplite chinuri trupeşti, în timp ce o piele 
roşie e-n stare să cânte chiar atunci când se află în ghearele 
duşmanului. 

— Vom vedea. Ochi de Şoim ştie să se ţină bine căci l-a călit 
viaţa. De ce ar fi însă schingiuit, când huronii îl îndrăgesc? Doar 
nu le este vrăjmaş din născare, iar moartea unui războinic nu 
poate să aştearnă de-a pururi o negură între ei. 

— Cu atât mai bine, huronule; n-aş vrea totuşi să dăinuie vreo 
neînțelegere între noi. E foarte frumos să nu nutreşti gânduri de 
răzbunare pentru pierderea unui voinic căzut în luptă, dar pe de 
altă parte, crede-mă, te înşeli când spui că între noi n-ar fi o 
duşmănie întemeiată. De vreme ce am unele apucături de piele 
roşie, află că aceste apucături sunt deprinse de la delawari, şi te 
las să judeci singur cât de prieteni ar putea ei să fie cu 
mingoşii... 

Vânătorul de Cerbi se opri deodată, pentru că tocmai atunci 
ceva ca o arătare miji în faţa lui, curmându-i brusc firul vorbei şi 
silindu-l o clipă să se îndoiască de limpezimea ochilor săi atât de 
mult lăudaţi. Hetty Hutter stătea lângă foc liniştită de parcă ar fi 
făcut parte din trib. 

— Venirea dumitale - nu-i aşa? - e o dovadă că Şarpele şi 
logodnica lui au ajuns cu bine acasă, Hetty - spuse Vânătorul de 
Cerbi. Altminteri n-avea niciun rost să cobori din nou pe țărm, 
pentru acelaşi lucru ca şi data trecută. 

— De rândul ăsta Judith m-a mânat încoace, Vânătorule, îi 
răspunse Hetty. Chiar ea m-a adus cu barca până aici. Am plecat 
îndată ce Şarpele a venit cu logodnica lui şi ne-a povestit tot ce 
s-a întâmplat. Ce frumoasă e Wah-ta-Wah în noaptea asta, 
Vânătorule, şi ce fericită pare, mult mai fericită decât atunci 
când trăia printre huroni! 

— Nici nu se putea altfel, dragă fată; sigur că da, e-n firea 
omului să fie aşa. Se află, doar, lângă logodnicul ei; nu se mai 
teme c-ar putea fi silită să se mărite c-un mingo. Cred că şi 
farmecele surioarei dumitale s-ar irosi dacă ar şti că trebuie să le 
dăruiască unui mingo! Spuneai că Judith te-a îndemnat să vii 
încoace: de ce o fi făcut-o oare? 

— M-a rugat să viu aici să te văd şi să-i înduplec pe sălbatici 
să mai ia câţiva elefanţi ca să te lase slobod. Eu, însă, am adus şi 
biblia cu mine. 

— Dar tata şi cu Harry, copilă dragă, ştiu oare că ai plecat de 
acasă? 

— Habar n-au de nimic. Dormeau duşi amândoi, iar Judith şi cu 
Şarpele s-au gândit că-i mai bine să nu-i trezească din somn, ca 
nu cumva să le abată iarăşi să vină aici după scalpuri, când vor 
auzi c-au rămas doar câţiva huroni în tabără şi o sumedenie de 
femei şi copii. Şi pe urmă, ştii, Judith nu mi-ar fi dat pace o clipă 
până nu plecam să văd ce-i cu dumneata. 

— Zău, mi se pare foarte curios! De ce şi-o fi bătând atâta 
capul din pricina mea? Ah, ştiu acum despre ce-i vorba, da, acum 
înţeleg tot. |ţi dai şi dumneata seama - nu-i aşa? Hetty - că sora 
dumitale se teme ca nu cumva Pripitul să se scoale din somn şi 
s-o pornească iar razna să se azvârle în ghearele duşmanului, 
închipuindu-şi pesemne că Harry s-ar putea socoti îndatorat, ca 
prieten ce-mi este, să-mi dea o mână de ajutor în impasul ăsta! 
Harry calcă în străchini deseori, trebuie s-o recunosc, dar nu cred 
că ar fi în stare să-şi pună pielea în joc de dragul meu fără niciun 
rost, ştiind cât de mult ţine la pielea lui. 

— Judith nici nu se sinchiseşte de Harry, cu toate că Harry o 
pierde din ochi - răspunse cu nevinovăție Hetty, dar răspicat. 

— Lucrul ăsta l-am mai auzit din gura dumitale şi altădată, 
copilă dragă. Da, l-am mai auzit şi crede-mă că nu-i aşa. Nu se 
poate să trăieşti atâta timp în mijlocul unui trib de indigeni fără 
să ajungi a înţelege cum iubeşte o inimă de fată. Cu toate că nu- 
mi ardea de loc de însurătoare, am fost curios să ştiu cum vine 
asta cât am trăit printre delawari. E acelaşi lucru, fie că-i vorba 
de feţele palide, fie că-i vorba de pieile roşii. Când simte pentru 
prima oară fiorul dragostei, copila e tot timpul visătoare şi nu 
mai are ochi şi urechi decât pentru voinicul ce i-a fermecat 
închipuirea. Pe urmă începe melancolia, suspinele, şi toate 
celelalte, apoi dacă lucrurile nu se dezleagă printr-o mărturisire 
făţişă, copila îşi varsă focul prin ponegreli şi învinuiri, ajungând 
să-i arunce în obraz băiatului tocmai ceea ce-i plăcuse mai mult 
la el. Să ştii că sunt multe fete care îşi mărturisesc astfel 
dragostea şi, după mine, Judith este una din ele. Prea am auzit-o 
de multe ori tăgăduind că Harry ar fi un băiat chipeş, ca să nu-mi 
dau seama că o fată care-i în stare să spună aşa ceva, este 
îndrăgostită până peste cap. 

— O fată care l-ar place pe Harry nu se poate să nu 
recunoască cinstit că e un bărbat frumos. Eu cred chiar că Harry 
este foarte frumos, Vânătorule, şi sunt sigură că oricine are ochi 
să vadă trebuie să spună acelaşi lucru. Judith nu ţine la Harry de 

aceea îi şi caută nod în papură. 

— Bine, bine, fetiţo, fie aşa cum zici dumneata. Totuşi nu poţi 
să-mi scoţi mie din cap că Judith se topeşte după Harry şi mai 
devreme ori mai târziu o să se mărite cu el; îmi dau seama de 
asta tocmai văzând cum îl ia peste picior, deşi sunt convins că 
dumneata priveşti cu totul altfel lucrurile. Ţine mine, însă, ce ți- 
am spus, şi fă aşa ca şi cum n-ai şti nimic - continuă el. Acum 
bag de seamă ce urzesc haimanalele. Uite, Rivenoak, care a 
plecat de lângă noi, în momentul ăsta stă de vorbă cu oamenii 
săi, şi deşi crede că e mult prea departe ca să-l pot auzi, e destul 
să-l văd ca să ştiu ce spune. Le-a poruncit să nu te slăbească din 
ochi şi să caute să afle unde trebuie să tragă luntrea care vine să 
te ia şi când o să fie aici, căci bănuiesc că Judith vrea, nu-i aşa, 
să te întorci acasă. 

— Lucrurile astea sunt puse dinainte la cale, Vânătorule - îi 
răspunse tainic fata şi cu subînţeles - poţi să te bizui pe mine că 
sunt în stare să leg la gard şi pe cel mai isteţ huron. Ştiu că nu 
prea mă ajută mintea, dar tot am un pic de bun simţ, şi ai să vezi 
că mă pricep să-l folosesc când am să mă înapoiez acasă, după 
ce-mi voi fi împlinit misiunea cu care am venit aici! 

— Vai! Sărăcuţa de ea! Lesne de spus dar greu de făcut. Ai 
căzut într-un cuib de duşmani şi crede-mă că după ce Wah-ta- 
Wah le-a scăpat din mână, veninul lor nu s-a îndulcit câtuşi de 
puţin. Mă bucur însă că Şarpele a reuşit să-şi scape logodnica, 
cel puţin acum ştiu că sunt două suflete fericite. Dacă dânsul ar 
fi încăput în mâinile mingoşilor, ar fi fost fără doar şi poate doi 
oameni îndureraţi şi un al treilea care nu s-ar fi simţit de loc în 
apele lui. 

— A, bine că mi-ai adus aminte de încă un lucru pentru care 
am venit aici; era cât pe ce să uit, Vânătorule. Judith mi-a spus 
să te întreb ce crezi că au de gând huronii cu dumneata, în cazul 
când n-ar putea să-ţi răscumpere libertatea, şi ce trebuie să facă 
ea, ca să te ajute mai bine. Da, pentru asta am şi venit aici; ce 
trebuie să facă ea, ca să-ţi poată fi de folos. 

— Crezi dumneata, Hetty, că mi-ar putea fi de vreun folos? 
Aşa sunteţi voi, femeile, vă-nchipuiţi că nimic nu-i mai presus pe 
lume decât dorinţele voastre, numai că aici nu merge aşa. Fă 
cum socoteşti că-i mai bine; ia seama însă ca nu cumva afurisiţii 
ăştia să pună mâna pe barcă. Când o să te înapoiezi pe vas, 
spune-le să stea tot timpul ferecaţi şi să schimbe mereu locul, 
mai ales noaptea. Azi, mâine, trupele din garnizoană trebuie să 
prindă cumva de veste că sunt la ananghie. Şi atunci au să poată 

întrezări o scăpare. 

— Ce veşti să-i duc surorii mele despre dumneata, 
Vânătorule? Sunt sigură c-o să mă trimită îndărăt, dacă nu-i spun 
tot adevărul. 

— Atunci n-ai decât să i-l spui. Nu văd pentru ce Judith Hutter 
n-ar afla adevărul? De ce s-o minţim? Spune-i că sunt în mâinile 
pieilor roşii şi numai cerul ştie ce soartă mă aşteaptă! Ascultă- 
mă, Hetty - urmă el cu o voce scăzută, ca şi cum i-ar fi 
împărtăşit o taină - e drept, nu te prea ajută mintea şi-mi dau şi 
eu seama prea bine de asta, dar cunoşti totuşi o mulţime de 
lucruri despre pieile roşii. Cum vezi, le-am încăput în gheare, 
curând după ce am răpus pe unul din oamenii lor. lrochezii au 
căutat să mă înfricoşeze în fel şi chip, doar, doar m-or face să-l 
vând pe tatăl dumitale dându-l pe mâna lor împreună cu toţi 
ceilalţi de pe arcă. Am înţeles de la început ce gânduri clocesc 
ticăloşii, ca şi cum mi-ar fi vorbit pe şleau. Au încercat pe de o 
parte să-mi stârnească lăcomia, pe de alta să mă bage în 
sperieţi, închipuindu-şi că în felul ăsta aş putea să-mi dau cinstea 
de ruşine. Spune-i, te rog, însă, tatălui dumitale şi lui Harry, că 
nu e nimic de făcut; cât despre Şarpe, el ştie asta de pe acum. 

— Dar lui Judith ce să-i spun? Ai să vezi că mă trimite înapoi, 
dacă n-o să fie mulţumită de răspuns. 

— Spune-i să nu fie îngrijată. O să-mi fie greu, ştiu prea bine; 
dumneata, însă, vezi să-i spui să nu-i fie teamă câtuşi de puţin. 
Cred totuşi c-am să mă ţin tare până la urmă şi orice s-ar 
întâmpla, dânsa poate să se bizuie pe cuvântul meu; chiar dacă 
s-ar întâmpla să mă biruie slăbiciunea, chiar dacă s-ar întâmpla 
să mă tângui, să urlu şi să-mi curgă lacrimile, de înjosit niciodată 
n-am să mă înjosesc într-atâta încât să-mi vând prietenii. 

Hetty îl asculta cu cea mai mare atenţie, în timp ce pe chipul 
său cu trăsături blânde şi expresive se oglindea compătimirea pe 
care i-o trezeau suferinţele anticipate ale presupusului torturat. 
La început se pierdu cu firea, neştiind ce să facă; apoi, 
apucându-l de mână pe Vânătorul de Cerbi, îl îndemnă din toată 
inima să ia biblia ei şi să caute a citi din ea, în timp ce irochezii 
aveau să-l schingiuiască. Când Vânătorul îi răspunse pe şleau că 
aşa ceva îl depăşeşte întrucât nu ştia carte, îi propuse să rămână 
cu el şi să-i citească ea ce trebuia. Oferta aceasta însă fu 
respinsă cu delicateţe, şi cum Rivenoak tocmai se apropia, 
Vânătorul de Cerbi o rugă să plece, atrăgându-i încă o dată 
atenţia să le spună celor de pe vas că se pot bizui pe el şi că le 
va rămâne credincios. Hetty plecă în sfârşit, îndreptându-se spre 


241 


— James Fenimore Cooper — 


pâlcul de femei cu atâta încredere şi stăpânire de sine, de parcă 
ar fi făcut şi ea parte din trib. La rândul său, huronul se aşeză 
iarăşi lângă prizonier şi continuă să-l descoasă cu viclenia unui 
încercat şef de trib indigen, în timp ce Vânătorul de Cerbi căuta 
să-i zădărnicească planurile folosind mijloacele pe care le 
socotea mai prielnice pentru a dejuca fineţea uneia dintre 
diplomaţiile vechii civilizaţii sau mulţumindu-se să înfăţişeze în 
răspunsurile lui numai adevărul - adevărul curat. 


Capitolul XVIII 


Tinerii trimişi în recunoaştere după venirea neaşteptată a lui 
Hetty se înapoiară curând să raporteze că toate cercetările lor 
fuseseră zadarnice; de aceea puseră oameni de pază şi toată 
lumea, în afară de santinele, se duse la culcare. 

Avuseseră însă grijă, fireşte, să ia măsurile cuvenite pentru ca 
prizonierul să nu poată scăpa, fără a-i pricinui totuşi vreo 
suferinţă de prisos; cât priveşte pe Hetty, i se dădu voie să-şi 
caute un loc printre fetele irocheze, unde i-o plăcea ei. De astă 
dată, însă, nu mai întâlni prietenia îndatoritoare, a lui Wah-ta- 
Wah, deşi firea ei nu numai că o cruţă de neajunsurile captivităţii 
sau de cine ştie ce samavolnicie, dar o făcu să se bucure de o 
atenţie şi o consideraţie deosebită, datorită cărora ajunse să se 
bucure de acelaşi confort ca şi făpturile îndatoritoare din 
preajmă. Cineva îi aduse o blană, aşa că îşi înjghebă un culcuş 
pe o movilă de cetină, ceva mai la o parte. Işi aşternu deci să 
doarmă acolo şi curând se cufundă într-un somn adânc, ca toată 
lumea din jur. 

În tabără se aflau acum treisprezece bărbaţi, dintre care trei 
rămăseseră de pază. Unul se trase în întuneric nu departe de 
foc. Datoria sa era să nu-l scape din ochi pe captiv, şi să aibă 
grijă ca nu cumva focul să se înteţească, luminând astfel 
împrejurimile, dar nici să se stingă de tot, şi în acelaşi timp să 
vegheze asupra întregii tabere. Altul se plimba încolo şi încoace 
de-a curmezişul limbii de pământ, în timp ce al treilea măsura cu 
paşi rari prundişul ca nu cumva să se mai repete surpriza de 
care avuseseră parte în noaptea aceea. 

Promptitudinea cu care se trezesc din somn oamenii obişnuiţi 
să fie vigilenţi, sau a căror odihnă este adeseori tulburată, nu 
este poate chiar cel mai puţin interesant fenomen din câte se 
petrec înlăuntrul misterioasei noastre fiinţe. Abia pui capul jos, 

că îţi şi pierzi cunoştinţa, şi totuşi, la ora dorită, s-ar zice că 
spiritul rămas de veghe are grijă să trezească trupul celui 
adormit, tot atât de prompt ca o strajă anume pusă pentru asta. 
La fel se întâmpla şi cu Hetty Hutter. Oricât de plăpânadă părea 
să fie această parte imaterială a făpturii sale, se dovedi totuşi 
destul de vrednică pentru a o face să deschidă ochii la miezul 
nopţii. La ceasul acela fata se scufă, şi părăsindu-şi aşternutul de 
cetină şi blănuri se îndreptă cu inima senină şi fără nicio fereală 
spre foc şi începu a scormoni tăciunii, ca şi cum răcoarea nopţii 
în miez de pădure şi culcuşul improvizat ar fi înfrigurat-o. 
Ţâşnind, flacăra lumină chipul santinelei hurone, ai cărei ochi de 
smoală scăpărară ca ochii panterei hăituite în bârlog cu torţe 
aprinse. Hetty însă se duse întins la el, fără nicio teamă. 
Mişcările sale erau atât de fireşti şi vădeau atât de puţin intenţia 
de a folosi vreun tertip sau vreo înşelăciune, încât huronul îşi 
închipui că fata fusese trezită din somn de răcoarea nopţii, lucru 
destul de obişnuit într-un bivuac, şi care deci nu dădea loc la 
vreo bănuială. Hetty încercă să-i vorbească, dar omul nu 
înţelegea limba engleză. Pe urmă stătu o bucată de vreme să se 
uite la prizonierul adormit, şi se îndepărtă tristă şi gânditoare. 

Nu încape îndoială că Hetty nu avea nicio noţiune precisă 
asupra locului unde se afla, totuşi reuşi fără nicio greutate să 
găsească drumul cel mai drept de la tabără spre țărm. Mergând 
apoi pe malul lacului, spre nord, dădu în curând peste straja 
pieilor roşii ce se plimba încolo şi încoace la marginea apei. Era 
un huron tânăr, care auzind paşi uşori foşnind pe prundiş, se 
grăbi să-i iasă în întâmpinare fără să pară câtuşi de puţin 
ameninţător. intunericul era atât de adânc încât ochiul abia 
putea să întrezărească o siluetă omenească în umbra copacilor, 
la o distanţă de douăzeci de picioare, şi era imposibil aproape să 
desluşeşti chipul cuiva, până când nu ajungeai să-l atingi cu 
mâna. 

Tânărul huron fu dezamăgit când se dumeri cine era, pentru 
că, de fapt, o aştepta pe iubita lui, care-i făgăduise să vină să-i 
ţină de urât în timpul veghei la miez de noapte. Nici acesta nu 
ştia o boabă englezeşte, dar nu se arătă mirat că fata se sculase 
aşa, în puterea nopţii. Era un lucru obişnuit într-o tabără de piei 
roşii şi în satele lor, unde somnul este pe apucate ca şi 
mâncarea. Apoi, sărăcia cu duhul a bielei Hetty de care îşi 
dădeau seama şi irochezii îi prinse foarte bine şi în această 
împrejurare. Dezamăgit când văzu cine venise şi neliniştit de 
prezenţa unui om pe care îl socotea un intrus, tânărul huron îi 

făcu semn să-şi vadă de drum mai departe pe țărm. Hetty se 
supuse, dar plecând, spuse tare în englezeşte, cu glasul ei 
molcom care în tăcerea nopţii se auzea până departe: 

— Dacă aşteptai cumva o fată de-a voastră, voinice - zise ea - 
cred şi eu că nu-ţi pare bine. Sunt Hetty Hutter, fiica lui Thomas 
Hutter, şi în viaţa mea nu m-am întâlnit cu vreun bărbat 
noaptea, pentru că mama mea totdeauna spunea că nu se cade, 
şi că o fată cuminte nu trebuie să facă aşa ceva. Adică o fată 
cuminte la noi, la oamenii albi, pentru că după câte ştiu 
obiceiurile nu sunt pretutindeni la fel. Nu, nu, sunt Hetty Hutter 
şi nu mi-aş da întâlnire nici chiar cu Harry cel Pripit; să mă roage 
în genunchi şi tot n-aş face-o! Aşa spunea mama că nu se 
cuvine. 

Vorbind astfel, Hetty ajunse în locul unde acostaseră bărcile, 
şi unde, datorită cotiturii pe care o făcea ţărmul împânzit de 
hăţişuri, era cu desăvârşire ascunsă ochilor strajei; nici chiar ziua 
în nămiaza mare n-ar fi putut s-o zărească. In clipa aceea însă 
urechea tânărului îndrăgostit pândea foşnetul altor paşi şi 
huronul prea puţin se sinchisea de fata cu glas argintiu. 
Cufundată în gânduri, aceasta vorbea mai departe, dar dulceaţa 
cu care rostea cuvintele nu lăsa sunetul lor să răzbată prea 
adânc în pădure; se răspândea în schimb în largul apei. 

— Sunt aici, Judith, şi nu mai e nimeni lângă mine - continuă 
ea. Paznicul s-a dus să se întâlnească cu iubita lui, care după 
cum bănuieşti, fiind ca şi el piele roşie, n-a avut parte de o 
mamă creştină, care să-i arate ce greşeală săvârşeşte o fată 
întâlnindu-se în toiul nopţii cu un bărbat... 

Un „pst”! ce se auzi dinspre lac îi curmă vorba şi abia atunci 
Hetty desluşi umbra unei bărci, ce se apropia pe tăcute, ca o 
clipă mai apoi botul ei să scrâşnească în pietrişul de pe țărm. 
Indată ce Hetty puse piciorul în luntrea uşoară, aceasta se grăbi 
să iasă în larg, ca şi cum ar fi fost o făptură vie înzestrată cu 
voinţă; când ajunseră la o distanţă de vreo sută de iarzi de mal, 
Judith, care ocupa locul dinspre botul luntrei, vâslind aproape cu 
aceeaşi îndemânare ca şi un bărbat, se socoti în afara oricărei 
primejdii şi rosti în sfârşit cuvintele ce-i stăteau pe buze din clipa 
când părăsiseră ţărmul. 

— Aici suntem ferite, Hetty - începu ea - poţi să vorbeşti fără 
teamă că s-ar putea să te audă cineva. Totuşi, nu strică să cobori 
glasul, pentru că sunetele răzbat până departe pe apă, noaptea, 
când e linişte. Poposisem atât de aproape de mal, ca să te aştept 
cât ai fost plecată, că am auzit desluşit glasurile mingoşilor, am 

auzit până şi paşii tăi pe prundiş, înainte de a îi apucat să 
deschizi gura. 

— Cred că huronii nici habar n-au, Judith, c-am şters-o. 

— Nici nu mă îndoiesc, căci, ştii, un îndrăgostit nu poate fi 
decât un paznic prost, decât dacă nu cumva îşi păzeşte iubita! 
Dar ia spune, Hetty, ai reuşit să dai ochi cu Vânătorul de Cerbi şi 
să vorbeşti cu el? 

— Sigur că da. Şedea acolo, la foc, cu picioarele legate; avea 
în schimb mâinile slobode, putea să le mişte în voie. 

— Şi ce ţi-a spus, surioară? Hai, mai repede. Mor de nerăbdare 
să aflu ce veşti îmi trimite. 

— Ce mi-a spus? Nici nu-ţi închipui, Judith. Mi-a spus că nu ştie 
să citească! Gândeşte-te numai: un om alb să nu ştie să 
citească! Nici chiar biblia! Bietul băiat, se vede că n-a avut parte 
de o mamă, surioară! 

— Lasă asta, Hetty. Doar nu toată lumea e tobă de carte. 
Gândeşte-te, de pildă, că mama ştia o mulţime de lucruri şi de la 
ea am învăţat şi noi atâtea, pe când tata nu prea se împacă el cu 
cărţile, de-abia dacă poate să citească biblia. 

— Oh! Niciodată nu m-am gândit că un tată trebuie să fie tobă 
de carte, în schimb o mamă trebuie să ştie de toate; altfel cum 
ar putea să-şi înveţe odraslele? De aceea, ziceam, Judith, că 
Vânătorul de Cerbi nu cred să fi avut parte, săracul, de maică-sa, 
altfel ar cunoaşte şi el, de bine de rău, buchile. 

— l-ai spus, Hetty, că eu te-am trimis acolo, şi cât mă frământ 
din pricina nenorocirii ce i s-a întâmplat? o întrebă cealaltă 
nerăbdătoare. 

— Cred că da, Judith, dar tu ştii că pe mine nu prea mă ajută 
mintea şi se poate să fi uitat. l-am spus că tu m-ai adus până la 
țărm. Şi el mi-a spus o mulţime de lucruri pe care să ţi le 
împărtăşesc; pe astea însă le ţin bine minte, fiindcă, zău, mi-a 
îngheţat sângele în vine de ce mi-a fost dat să aud. Zicea să le 
spun prietenilor lui, şi cred că tu te numeri printre ei, surioară... 

— De ce mă chinuieşti, Hetty? Mai încape oare îndoială că mă 
număr printre prietenii lui cei mai apropiaţi? 

— Să te chinui! A, da. Acum mi-aduc aminte tot. Ei bine, zicea 
că s-ar putea să fie chinuit de irochezi, dar va căuta să îndure 
totul ca un creştin şi ca un alb, şi că nimeni să nu fie îngrijit, de 
ce o fi spunând oare Vânătorul de Cerbi „să fie îngrijit”, când 
maică-sa pesemne l-o fi învăţat să zică „îngrijorat”? 

— Dar bine, Hetty dragă, de asta îţi arde ţie acum? izbucni 
cealaltă, simțind cum i se taie suflarea. Chiar aşa a spus, într- 

adevăr, Vânătorul de Cerbi: bănuieşte cumva că huronii vor să-l 
schingiuiască? Incearcă să-ţi aminteşti bine, Hetty, pentru că 
este vorba de un lucru pe cât de important, pe atât de îngrozitor. 

— Da, chiar aşa, mi-am adus aminte de asta când ai spus că 
te chinuiesc. Oh! Mi se rupe inima de mila lui. Să-l fi văzut ce 
liniştit vorbea, fără să se vaite câtuşi de puţin! Vânătorul de 
Cerbi n-o fi el chipeş ca Harry, Judith, dar e mai potolit. 

— E de un milion de ori mai bun decât Harry! E un om sincer... 
N-am auzit o singură minciună din gura lui. Nu ştiu dacă tu, 
Hetty, poţi să-ţi dai seama ce mare calitate este pentru un om să 
fie sincer, şi de s-o întâmpla să întâlneşti... nu... mai bine ar fi să 
nu ştii nicidecum ce-i asta. La ce bun o fiinţă ca tine să simtă 
vreodată ce înseamnă să nu crezi în nimic şi să urăşti? 

Deşi era întuneric beznă şi nu se afla în preajmă niciun ochi 
străin s-o vadă, în afară de privirea atotştiutorului, Judith îşi 
ascunse faţa în palme şi suspină adânc. Această răbufnire de 
dureroase simţăminte ţinu câteva clipe, după care, domolindu- 
se, Judith continuă să vorbească deschis cu sora ei, ştiind că se 
poate bizui întru totul pe discreţia sa. Cu toate astea, vocea ei 
era acum răguşită şi aspră, nu mai avea limpezimea şi vioiciunea 
de mai înainte. 

— E tare rău să-ţi fie teamă de adevăr, nu-i aşa, Hetty? - 
spuse ea - şi totuşi, uite, îţi mărturisesc, mi-e teamă de 
adevărurile pe care le spune Vânătorul de Cerbi, mai mult ca de 
un duşman! lţi trebuie mult curaj să înfrunţi atâta sinceritate, 
atâta cinste! Cu toate astea nu suntem chiar atât de deosebiți, 
surioară, eu şi Vânătorul de Cerbi? Nu e chiar cu mult mai presus 
decât mine? 

— Mai presus, Judith! Cum ar putea Vânătorul de Cerbi să fie 
mai presus ca tine? Ca şi cum n-ai fi odrasla mamei noastre - 
ştie el oare să citească? - şi mama n-ar fi fost mai presus decât 
toate femeile din colonie? Cum să cred c-ar putea fi mai presus 
ca tine, când abia dacă e ceva mai răsărit decât surioara ta? Tu 
eşti frumoasă şi el e urât... 

— Ba nu, nu-i de loc urât, Hetty - îi tăie vorba Judith, este doar 
un om simplu. Chipul cinstit şi privirea lui preţuiesc mai mult ca 
frumuseţea. In ochii mei Vânătorul de Cerbi este într-adevăr mai 
frumos ca Harry cel Pripit. 

— Judith Hutter! Mă înspăimânţi! Harry este cel mai frumos 
bărbat din lume, mai frumos chiar decât tine, întrucât, cum bine 
ştii, un bărbat chipeş are mai mult pe vino-ncoace decât o 
femeie nostimă. 

Această nevinovată mărturie nu fu pentru moment pe placul 
surorii mai mari care nu se sfii să-i atragă atenţia. 

— Nu vezi că vorbeşti prostii, Hetty, mai bine las-o baltă şi nu 
mai spune nimic - o dojeni ea. Harry e departe de a fi cel mai 
frumos bărbat din lume; mai sunt doar şi ofiţerii din garnizoană - 
Judith se bâlbâi puţin rostind aceste cuvinte - ofiţerii de la noi din 
garnizoană pare-mi-se sunt mai chipeşi decât el. Dar de ce crezi 
c-aş fi potrivită cu Vânătorul de Cerbi, vorbeşte mai bine despre 
asta, decât să te aud ridicând în slăvi un om ca Harry cel Pripit 
care n-are nimic, nici suflet, şi nici măcar nu ştie să se poarte. Tu 
eşti prea bună pentru el, ar trebui să se găsească cineva să-i 
spună asta în faţă. 

— Eu! Judith, dar ce, ai uitat? Eu nu sunt de loc frumoasă şi 
mai sunt şi grea de cap. 

— Tu eşti o inimă de aur, Hetty, şi nu ştiu zău dacă ar putea 
spune cineva acelaşi lucru despre Harry March. Ce are a face că-i 
arătos la chip şi la trup, dacă n-are niciun pic de inimă? Destul 
am vorbit, însă, despre asta. Zi, de ce mă crezi potrivită cu 
Vânătorul de Cerbi? 

— Mă mai întrebi, Judith? Mai întâi că el nu ştie să citească, pe 
când tu ştii. Pe urmă nici nu vorbeşte ca lumea, e chiar mai 
necioplit decât Harry, căci, surioară, şi Harry cam stâlceşte 
cuvintele. Ai băgat şi tu de seamă, nu-i aşa? 

— Sigur că da. E tot atât de necioplit când vorbeşte ca în tot 
ce face. Dar mi se pare mie că mă cam linguşeşti, Hetty, când 
spui că m-ar putea socoti cineva deopotrivă cu un om ca 
Vânătorul de Cerbi. E drept că am învăţat mai multă carte decât 
el şi că sunt mai frumoasă într-un fel, şi aş putea să năzuiesc la o 
lume mai de seamă; dar sufletul său e atât de cinstit încât într- 
adevăr e o mare, o imensă deosebire între noi! Şi cu asta gata, 
nu mai scot o vorbă, mai bine să ne gândim cum să-l scoatem 
din mâinile huronilor. Avem cufărul acela al tatei în arcă, Hetty, 
ce-ar fi să-i mai ademenim cu nişte elefanţi, deşi nu prea îmi 
vine a crede că astfel de fleacuri ajung să răscumpere libertatea 
unui om ca Vânătorul de Cerbi. Mi-e teamă că nici Harry şi nici 
tata nu sunt atât de grăbiţi să-l răscumpere, pe cât a fost el când 
i-a scăpat. 

— De ce nu, Judith? Harry şi cu Vânătorul de Cerbi sunt doar 
prieteni la toartă, şi prietenii sunt datori să se ajute unul pe altul. 

— Vai! Hetty, sărăcuţa de tine, ce puţin cunoşti oamenii! 
Adeseori aceia pe care ţi-i crezi prieteni sunt mult mai de temut 
decât nişte vrăjmaşi făţişi, mai cu seamă când e vorba de femei. 

Dar nu-i aşa că mâine dimineaţă ai să cobori din nou pe mal să 
mai vezi o dată cam ce s-ar putea face pentru Vânătorul nostru? 
Cât timp Judith Hutter e în viaţă şi poate găsi mijloace să 
împiedice asta, n-o să fie, nu, n-o să fie schingiuit. 

Vorbiră apoi de una, de alta, zăbovind aşa până când Judith 
ajunse să afle din gura mezinei tot ceea ce reuşise să-şi 
întipărească în mintea ei nevolnică, spre a-i împărtăşi surorii 
sale. In cele din urmă, când curiozitatea lui Judith fu satisfăcută, 
deşi nu s-ar putea spune că va fi fost într-adevăr, deoarece 
interesul pe care îl manifesta pentru acest subiect vădea o 
neţărmurită curiozitate, când aşadar, Judith socoti că nu mai 
avea ce întrebare să-i pună, fără să se repete, luntrea se 
îndreptă spre arcă. Bezna adâncă a nopţii şi umbra groasă pe 
care o arunca pădurea şi dealurile asupra apei le îngreunau 
căutarea vasului, ancorat aproape de țărm, atât cât să poată fi în 
siguranţă. Judith era dedată cu mânuitul vâslelor, îndeletnicire 
destul de uşoară care cerea mai curând dibăcie decât forţă, şi 
începu a-şi croi drum cu barca pe apă îndată ce, isprăvind ce 
avusese de vorbit cu Hetty, se hotărâră să se întoarcă. Totuşi, nu 
se vedea nici urmă de arcă. În câteva rânduri celor două surori li 
se năluci c-o zăresc, adăstând în întuneric ca o stâncă neagră 
teşită, dar de fiece dată constatară că era vorba numai de o 
simplă iluzie optică, de vreun joc de umbre prilejuit de frunzişul 
de pe țărm. După ce căutară aşa preţ de vreo jumătate de oră, 
fetele ajunseră la trista încheiere că arca îşi schimbase locul 
între timp. 

— Te pomeneşti, Hetty - spuse Judith, când se convinse în 
sfârşit, după o amănunţită cercetare, că vasul nu se mai afla 
acolo - te pomeneşti că irochezii or fi venit cu plutele sau înot şi 
or fi tăbărât pe ai noştri în timp ce dormeau? 

— Nu cred că Wah-ta-Wah şi Chingachgook vor fi apucat să 
doarmă până nu-şi vor fi împărtăşit tot ce aveau de spus, după o 
despărţire atât de lungă, ce zici, surioară? 

— Poate că nu, Hetty. Erau atâtea motive ca să rămână treji, 
numai că, vezi tu, şi o piele roşie poate fi luată pe nepusă masă 
chiar dacă nu doarme, atunci când gândurile-i umblă cine ştie pe 
unde. Oricum bănuiesc c-am fi auzit ceva, căci pe o noapte ca 
asta, o sudalmă de-a lui Harry ar fi răbufnit ca tunetul din culme 
în culme. 

— Harry este un păcătos, nu-şi dă niciodată seama ce 
vorbeşte, Judith - răspunse blajin Hetty şi cu tristeţe în glas. 

— Nu, nu se poate să fi pus mâna pe arcă fără să fi auzit 

nimic. N-a trecut nicio oră de când am plecat şi tot timpul doar 
am stat cu urechea la pândă. Şi totuşi, parcă nu e de crezut că |- 
ar fi lăsat inima pe tata să-şi părăsească în voia sorții odraslele! 

— Tata o fi crezut că dormim la noi în cabină, Judith, şi o fi 
pornit spre castel. Ştii că deseori plecam aşa, cu arca în toiul 
nopţii. 

— Ai dreptate, Hetty, probabil că aşa s-a întâmplat. Bate acum 
un vânt ceva mai tăricel dinspre miazăzi şi or fi pornit-o de bună 
seamă spre castel... 

Judith se întrerupse deodată, căci în clipa când ultimul cuvânt 
i se desprindea de pe buze, priveliştea fu brusc luminată dintr-o 
dată, o singură clipă numai, de o străfulgerare. Apoi se auzi o 
detunătură de puşcă, urmată de vuietul ecoului în munţii de la 
est. In acelaşi moment un glas ascuţit de femeie străpunse 
văzduhul scoțând un urlet prelung. Tăcerea grea ce se lăsă după 
aceea fu mai cumplită, dacă e cu putinţă, decât răcnetul acela 
lugubru ce curmase năprasnic liniştea adâncă din toiul nopţii. 
Oricât sânge rece ar fi avut Judith, şi nu numai din născare, dar 
şi datorită vieţii pe care o dusese, i se tăiase suflarea, în timp ce 
biata Hetty îşi acoperise faţa şi tremura ca varga. 

— Era un țipăt de femeie, Hetty - rosti grav sora cea mare - şi 
un țipăt de suferinţă. Dacă arca şi-a schimbat locul, nu putea fi 
mânată decât spre nord, aşa cum bate vântul; iar împuşcătura şi 
ţipătul veneau dinspre dâmbul acela de pământ. Să nu fi păţit 
ceva Wah-ta-Wah? 

— Să mergem, să vedem, Judith, poate c-o fi având nevoie de 
noi, căci, după cum ştii, în afară de ea, nu sunt decât bărbaţi pe 
bord. 

Nu mai era niciun moment de pierdut, şi înainte de a fi 
terminat ea de vorbit, Judith şi cufundă vâsla în apă. În linie 
dreaptă distanţa până la fâşia de pământ ce pătrundea în lac nu 
era prea mare, şi cele două fete începură a vâsli din răsputeri 
mânuind cu atâta grabă lopeţile încât nici nu se mai gândiră să 
ia vreo măsură de precauţie, ca să nu irosească nici măcar o 
singură clipă. Işi croiră drum, aşadar, fără a se păzi câtuşi de 
puţin; din fericire însă aceeaşi grabă îi împiedică pe irochezi să 
observe încotro se îndreptau. La un moment dat, printr-o rarişte, 
un licăr de lumină izbi privirea lui Judith; fata cârmi într-acolo, 
conducând barca în aşa fel, ca să aibă în faţa ochilor lumina şi 
vâsli până când ajunseră destul de aproape de mal, nu mai mult 
decât trebuia şi era prudent s-o facă. 

Scena ce li se înfăţişa celor două surori se petrecea în pădure, 

în dreptul ridicăturii de pământ despre care am mai avut prilejul 
să vorbim de câteva ori mai înainte şi totodată şi în dreptul 
bărcii. Se afla acolo în păr toată lumea din tabără: şase sau opt 
bărbaţi ţineau în mâini nişte torţe de brad, luminând puternic, 
dar lugubru bolta pădurii. Rezemată cu spatele de un copac, şi 
sprijinită dintr-o parte de flăcăul care fusese de strajă şi din a 
cărui nesocotinţă Hetty reuşise s-o şteargă, şedea fata huronă 
pe care santinela o aşteptase cu atâta nerăbdare încât nu-şi 
păzise aşa cum s-ar fi cuvenit îndatoririle. La lumina faclei pe 
care cineva o ţinea în dreptul chipului ei se vedea lămurit că fata 
intrase în agonie. Sângele ce se prelingea pe pieptul ei gol arăta 
locul unde fusese rănită. Un miros iute, specific, de praf de 
puşcă, stăruia încă în aerul apăsător şi umed al nopţii. Nu mai 
încăpea nicio îndoială că fusese împuşcată. Judith îşi dădu seama 
de asta dintr-o privire. Dâra de lumină fulgerase pe apă, lao 
mică distanţă de peninsulă, semn că arma fusese descărcată 
dintr-o luntre ce dădea târcoale țărmului, dacă nu cumva glonţul 
pornise chiar de pe bordul arcei care trecuse probabil pe acolo. 
O exclamaţie nesocotită sau un chicotit fusese pesemne motivul 
ce prilejuise agresiunea, pentru că ar fi fost greu de crezut ca 
trăgătorul să fi ţintit altfel decât luându-se după ureche. Cât 
priveşte efectul se văzu curând după aceea şi mai lămurit; capul 
victimei căzu pe piept, iar trupul zvâcni străbătut de fiorul morţii. 
Toate torţele fură stinse în afară de una singură - ca măsură de 
precauţie - şi tristul alai ce purta trupul neînsufleţit spre tabără 
abia se mai putea desluşi la lumina aceea firavă. 

Judith oftă adânc, cutremurându-se toată. Apoi cufundă din 
nou vâslele în apă şi luntrea ocoli cu toată băgarea de seamă 
capătul peninsulei. Văzuse ceva care o mâhnise adânc şi-i 
stăruia acuma în minte, un lucru ce o îndurerase mai mult chiar 
decât soarta vitregă şi moartea timpurie a fetei. La lumina 
puternică a torţelor Judith zărise statura falnică a Vânătorului de 
Cerbi, care privea cuprins de tristeţe, şi parcă, nu ştiu cum, 
judecând după atitudinea lui, cuprins de ruşine faţă de victima 
ce trăgea să moară. Pe chipul său nu părea să se oglindească 
nici teamă, nici nelinişte, în schimb în privirile pe care i le 
aruncau mingoşii se desluşea patima răzbunătoare ce clocotea 
în piepturile lor. S-ar fi zis că ostaticul nici nu băga în seamă 
lucrul acesta; scena însă rămase adânc întipărită în mintea lui 
Judith chinuind-o toată noaptea. 

Nu întâlniră nicio barcă pe apă în preajma peninsulei. Tăcerea 
şi adânca întunecime a nopţii domneau peste fâşia de pământ şi 

peste apa întunecată, peste pădurea adormită şi chiar peste 
cerul mohorât, de ai fi crezut că liniştea codrilor nu fusese 
nicicând tulburată şi nici soarele nu strălucise vreodată deasupra 
acestor singuratice meleaguri. Dat fiind împrejurările, nu le mai 
rămânea nimic altceva de făcut decât să-şi caute un adăpost cât 
mai sigur, pe care nu-l aflară decât în mijlocul lacului. Şi după ce 
vâsliră pe tăcute într-acolo, surorile lăsară barca să plutească 
încet în derivă spre nord, şi încercară să se odihnească un pic, 
atât cât le îngăduia situaţia în care se găseau şi starea lor 
sufletească. 


Capitolul XIX 


Bănuielile ce încolţiseră în mintea fetei mai mari a lui Hutter, 
în privinţa felului cum fusese ucisă tânăra huronă, erau în linii 
mari întemeiate. După ce dormiseră câteva ore în şir, taică-său şi 
cu Harry March se treziseră odihniţi. Asta se întâmplase puţin 
după ce Judith părăsise arca, pornind în căutarea surorii sale, în 
timp ce, precum se ştie, Chingachgook şi cu aleasa inimii lui 
stăteau de vorbă pe punte. Bătrânul aflase din gura delawarului 
locul unde era tabăra duşmană şi ultimele evenimente, precum 
şi faptul că fiicele lui plecaseră de acasă. In privinţa asta nu 
ducea nicio grijă, pentru că se bizuia mult pe isteţimea celei 
mari, şi era încredinţat că mezina nu putea fi ameninţată de 
niciun pericol din partea irochezilor. Pe deasupra, traiul 
îndelungat în mijlocul  primejdiilor îi  tocise întrucâtva 
sensibilitatea. S-ar fi spus că nu regretă prea mult nici 
captivitatea Vânătorului de Cerbi, deoarece, cu toate că ştia cât 
de preţios era ajutorul acestuia la apărare, divergenţa dintre 
părerile lor asupra obiceiurilor ce dăinuiau în inima pădurii nu 
făcuse să se nască vreo simpatie deosebită între dânşii. Moş 
Tom ar fi fost nespus de bucuros să pornească în recunoaştere 
înainte ca huronii să fi prins de veste că Wah-ta-Wah dăduse bir 
cu fugiţii, dar cum era mult prea riscant să încerce o nouă 
debarcare, se văzuse silit să renunţe în noaptea aceea, spre 
regretul său, la planurile cumplite pe care captivitatea şi setea 
de răzbunare îl îndemnaseră să le urzească. In această stare de 
spirit, Hutter se aşeză la prova corăbiei, unde ceva mai târziu 
veni şi Harry, lăsându-l pe Şarpele cel Mare cu logodnica lui la 
celălalt capăt al punţii. 

— Ce copilărie a făcut Vânătorul de Cerbi; să se ducă el la 

vremea asta pe mal şi să cadă în mâinile indienilor, ca un cerb 
într-o capcană - bodogăni moşneagul, observând ca de obicei 
paiul din ochiul altuia, fără a lua în seamă bârna din ochiul său. 
Dacă i-o fi dat să simtă pe pielea lui prostia pe care a făcut-o, 
nimeni altul decât el nu-i vinovat. 

— Aşa e rostul lumii noastre, moş Tom - răspunse Harry cel 
Pripit. Fiecare om trebuie să-şi plătească datoriile şi să răspundă 
pentru greşelile lui. Mă mir totuşi că un băiat atât de iscusit şi 
pururea cu ochii în patru ca Vânătorul de Cerbi să fi căzut într-o 
asemenea capcană! Il credeam mai cu scaun la cap, la drept 
vorbind, dar trebuie să-i trecem cu vederea neştiinţa, că nu-i 
decât un boboc. Jupân Hutter, nu ştii unde-s fetele? Nu le văd 
nicăieri, nici pe Judith, nici pe Hetty, cu toate că am colindat de 
la un cap la altul arca şi m-am uitat peste tot. 

Hutter îi împărtăşi în câteva cuvinte ceea ce-i spusese şi lui 
delawarul: cum fiică-sa luase barca, cum apoi Judith se întorsese 
acasă după ce o lăsase pe Hetty pe mal, şi cum în sfârşit plecase 
din nou s-o aducă pe soră-sa. 

— lată ce înseamnă să fii bun de gură, corăbierule - izbucni 
Harry, scrâşnind din dinţi, vădit indignat. Toate astea ni se trag 
de la un om bun de gură şi de la nişte fete slabe de înger. Ar fi 
bine să iei mai din scurt treaba asta! Şi dumneata şi eu, cum ştii, 
am fost prizonieri, şi totuşi Judith n-a mişcat un deget ca să ne 
vină în ajutor! Sfrijitul ăsta de Vânător parc-a fermecat-o; şi el, şi 
ea, şi dumneata, noi toţi am face bine să deschidem ochii. Nu 
sunt eu omul care să înghită fără a crâcni o asemenea ocară; 
cine are urechi de auzit să se păzească! la hai să ridicăm ancora, 
moşnege, şi s-o luăm într-acolo, spre dâmb, să vedem ce se mai 
întâmplă. 

Hutter nu avu nimic împotrivă şi arca o porni mânată de vânt, 
ca de obicei, singura lor grijă fiind să nu işte niciun zgomot. Tom 
Corăbierul trecu la cârmă şi căută să se apropie cât mai mult de 
mal, în măsura în care îi îngăduia adâncimea apei. Nu se putea 
desluşi nimic în bezna ce domnea sub copacii de pe mal, în 
schimb umbra vasului şi a pânzei ridicate atrase atenţia flăcăului 
de strajă de pe țărm, despre care am pomenit mai înainte. 
Surprins, irochezul scăpă un strigăt gutural. Cu sânge rece şi 
ferocitate, trăsături ce stăteau la temelia caracterului său, Harry 
cel Pripit înşfacă atunci puşca şi trase. Glonţul fu slobozit la 
întâmplare şi fata huronă se prăbuşi la pământ. După care urmă 
scena cu torţe descrisă mai sus. 

In clipa în care Harry săvârşea această nesăbuită cruzime, 

barca fetelor ajunsese cam la vreo sută de picioare distanţă de 
locul unde se afla arca. Am arătat ceva mai înainte drumul pe 
care-l făcuseră cele două surori, aşa încât ar fi cu cale, cred, 
acum, să-l urmărim pe acela străbătut de tatăl lor şi de însoțitorii 
acestuia. Un țipăt ascuţit vesti efectul împuşcăturii trase la 
întâmplare de Harry March, dând totodată în vileag faptul că 
victima era o femeie. Până şi Pripitul tresări în faţa acestei 
întorsături neaşteptate şi, o clipă, inima lui fu împărţită între 
simţăminte contradictorii. La început izbucni în râs cu o aprigă 
veselie, ca după aceea să simtă săgețile remuşcărilor. Un 
moment în cugetul acestei făpturi se iscă o întreagă harababură 
de simţăminte şi omul nu mai ştiu ce să creadă despre fapta pe 
care o săvârşise, ca după aceea, încăpăţânarea şi mândria să se 
dovedească mai tari, precumpănind ca de obicei. Harry lovi cu 
patul puştii în podeaua vasului ca o înfruntare, şi începu a fluiera 
un cântec cu un aer nepăsător. Între timp, vasul care plutea mai 
departe era pe cale să iasă din golful format de peninsulă, 
aflându-se la oarecare distanţă de țărm. 

Insoţitorii lui Harry însă nu priveau purtarea lui cu indulgenţa 
pe care acesta părea dispus să şi-o acorde singur. Hutter începu 
a cârti în gura mare, pentru că o agresiune de felul acesta nu le 
era de niciun folos, dimpotrivă, înverşuna şi mai mult bătălia. Nu 
e om care să condamne cu mai mare străşnicie abaterile 
nemotivate de la măsura cea dreaptă decât cel care umblă 
ahtiat după recompense şi n-are nimic sfânt pe lume. Până la 
urmă însă, moş Tom căută să-şi pună frâu mâniei, deoarece 
acum când Vânătorul de Cerbi încăpuse în mâinile irochezilor, 
braţul ucigaşului era de două ori mai preţios pentru el. 
Chingachgook se ridică în picioare, şi pentru o clipă numai, 
vechea  duşmănie dintre triburi se mistui, lăsând să 
precumpănească solidaritatea celor de aceeaşi culoare, dar se 
stăpâni la timp, temându-se să nu provoace cine ştie ce 
nenorocire, de care s-ar căi un moment mai târziu. Nu tot aşa se 
întâmpla, însă, şi cu Wah-ta-Wah. Străbătând în grabă cabina, 
fata ajunse lângă Harry, tocmai când acesta sprijinea patul armei 
de podeaua vasului, şi fără nicio sfială, spre lauda firii sale, îl 
mustră cu aceste cuvinte în care se simţea clocotul generos al 
unei inimi îndurerate de femeie. 

— De ce tu împuşcat? îl dojeni ea. Ce fata huron făcut, tu 
omoare pe ea? Ce tu crede Manitu spui? Ce tu crede Manitu 
simţi? Ce irochezi făcut? Nu cinste câştigat... nu tabăra 
câştigat... nu prizonier câştigat... nu biruinţa câştigat... nu scalp 

câştigat... nimic, nimic câştigat. Sânge după sânge mergi! Ce tu 
zice nevasta la tine omorât? Cine tu crede plângi pentru tine, 
când altu plângi pentru mama sau sora? Tu mare cum brad - 
fata huron micuța fost cum mesteacăn slăbuţ, de ce tu lovit pe 
ea şi ucis? Crede tu huron uiţi asta? Nu! Niciodată piele roşie uiţi! 
Niciodată prieten uiţi, niciodată duşman uiţi. Asta el, piele roşie, 
cum Manitu eşti. De ce aşa răutate mare eşti faţa palidă? 

In viaţa lui Harry nu se simţise atât de încurcat, ca sub potopul 
de mustrări al fetei delaware. E drept că fata avea un puternic 
aliat în propria lui conştiinţă şi, deşi vorbea serios, glasul ei era 
plin de gingăşie feminină, încât nu putea sub niciun cuvânt să-şi 
descarce mânia, lucru ce nu s-ar fi căzut din partea unui bărbat. 
Gingăşia vocii dădea parcă şi mai mare tărie dojenitor sale, care 
dobândea astfel sonoritatea celui mai curat adevăr. Cugetul 
Pripitului era prea împovărat ca să-i îngăduie o nouă izbucnire şi 
poate că îşi dădea şi el seama că săvârşise o faptă ce putea 
stârni îndoieli în privinţa bărbăţiei sale. In loc să răbufnească sau 
să răspundă ceva cuvintelor simple dar pornite din inimă ale 
fetei, se mulţumi să se îndepărteze, ca omul care nu catadicsea 
să stea la discuţie cu o femeie. 

intre timp, arca plutea mai departe, şi în momentul când în 
pădure se desfăşura scena cu torţele, ieşi în largul lacului, Tom 
Corăbierul vrând să se depărteze cât mai mult de mal, dintr-o 
teamă instinctivă de răzbunare. Trecu astfel o oră într-o tăcere 
mohorâtă pe care nimeni nu părea dispus s-o risipească. Wah-ta- 
Wah se culcă într-un pat din cabină, în timp ce Chingachgook se 
întinse să doarmă pe punte, la prova. Doar Hutter şi cu Harry 
rămaseră de veghe, primul la cârmă, pe când celălalt rumega în 
gând fapta săvârşită, cu îndărătnicia oamenilor mici la suflet, 
incapabili să-şi recunoască greşelile, simțind cum îl roade acel 
vierme ascuns sortit să nu piară niciodată. Aşa stăteau lucrurile 
în momentul când Judith şi cu Hetty ajunseră în mijlocul lacului şi 
se culcară cu gândul că, poate, vor reuşi să aţipească în luntrea 
ce plutea în derivă. 

Era tocmai vremea celor mai scurte nopţi de peste an aşa că 
nu trecu mult şi întunericul începu să se destrame, lăsând să 
mijească zorii zilei. Dacă există pe faţa pământului vreo 
privelişte în stare să domolească patimile unui om şi să-i 
îmbuneze cruzimea, apoi asemenea privelişte nu putea fi decât 
cea care se desfăşura în faţa ochilor lui Hutter şi ai lui Harry, pe 
măsură ce se perindau orele, preschimbând noaptea în zi. Bolta 
cerului se învolbura în acele dulci culori, în care negurile nopţii 

se îngână cu strălucirea soarelui, culori ce par mai ireale, am 
spune chiar mai sacre ca în oricare din cele douăzeci şi patru de 
ceasuri ale zilei. Liniştea fermecată şi plină de împăcare a serii a 
fost cântată de mii de poeţi şi totuşi oricare din aceste cântece 
reuşeşte să trezească gândurile înălţătoare, sublime, ce se nasc 
în jumătatea aceea de oră din preajma răsăritului de soare. 

Hutter însă şi Harry se uitau în jur fără să simtă molcoma 
desfătare pe care o prilejuieşte îndeobşte acest spectacol, atunci 
când gândurile omului sunt cinstite şi năzuinţele curate; şi nu 
numai că îl aveau în momentul acela sub ochi, dar îl priveau şi în 
împrejurări deosebite ce nu făceau decât să-i sporească şi să-i 
înnobileze frumuseţea. In lumina ce începea să mijească se 
putea desluşi doar o singură plăsmuire a cărei formă şi utilitate 
se datora gustului sau dorințelor omeneşti, ştiut fiind că în 
genere acestea reuşesc fie să sluţească, fie să înfrumuseţeze un 
peisaj, şi acea plăsmuire stingheră nu era decât castelul; restul, 
de o minunată prospeţime, era făurit de natură. Locuinţa asta 
curioasă părea totuşi a fi în armonie cu izvodirile firii ce o 
înconjurau. Aşa cum răsărea din negurile nopţii, părea un 
ornament pitoresc şi ciudat al peisajului. Totul însă se irosea în 
zadar pentru cei doi privitori care nu aveau niciun dram de 
simţire poetică; amândoi îşi pierduseră sentimentul evlavios în 
faţa naturii într-o viaţă plină de un rigid şi meschin egoism şi 
natura le prilejuia prea puţine desfătări în afară de plăcerile ce îşi 
aveau obârşia în cele mai josnice porniri. 

Indată ce se lumină îndeajuns ca să se poată vedea lămurit 
întinsul lacului şi mai ales malurile lui, Hutter cârmi vasul spre 
castel, cu intenţia vădită de a reintra în stăpânirea lui, cel puţin 
peste zi, chibzuind că numai acolo va putea să le regăsească pe 
fetele lui şi că totodată era şi cel mai potrivit loc pentru a 
continua operaţiile împotriva pieilor roşii. Chiar atunci, ca şi cum 
norocul le-ar fi surâs din nou, zăriră barca fetelor plutind spre 
nord, în largul lacului. Luntrea trecuse pe lângă arcă în timpul 
nopţii, mânată numai de puterea elementelor naturii. Hutter luă 
ocheanul şi privi îndelung într-acolo, cu inima strânsă, vrând să 
se încredinţeze dacă într-adevăr în barcă se aflau fetele sale. Un 
strigăt de bucurie îi scăpă descoperind la marginea luntrii ceva 
ce i se păru c-ar semăna cu rochia fetei mai mari. O clipă mai 
târziu, Judith se ridică în picioare şi atunci o văzu privind în jur ca 
să-şi dea seama unde se găsea. Când Hutter lăsă jos ocheanul 
fără să-i schimbe distanţa focală, Şarpele se grăbi să i-l ia, curios 
să ştie ce se poate vedea printr-însul. Era pentru prima oară 

când folosea un instrument de felul ăsta şi Wah-ta-Wah se 
dumeri îndată, după şuierul de mirare pe care-l scoase, după 
mutra şi după toată atitudinea lui, că descoperise pesemne cine 
ştie ce minunăţie ce-l umpluse de admiraţie. Se ştie prea bine că 
indigenii de pe meleagurile americane, cu deosebire cei de un 
rang şi cu o stare mai deosebită, îşi păstrează sângele rece şi 
calmul cel mai desăvârşit oricâte minunăţii fără seamăn ar avea 
prilejul să întâlnească atunci când se întâmpla să dea câte o 
raită prin lumea civilizată, iar Chingachgook reuşise să-şi 
strunească destul de bine firea pentru a nu manifesta niciodată 
nici cea mai mică surpriză, ca fiind un lucru nedemn de el. In 
schimb Wah-ta-Wah care nu era obligată să respecte asemenea 
disciplină, după ce logodnicul ei reuşi să aţintească luneta spre 
barcă, în momentul când îşi potrivi şi ea ochiul în dreptul 
capătului mai îngust, se dădu înapoi speriată, apoi începu să 
bată din palme de bucurie, izbucnind într-un hohot de râs, 
mărturie ce vădea din partea ei o admiraţie nemărginită. Isteaţă 
la minte cum era, fetei nu-i trebui mai mult de câteva minute ca 
să înveţe a mânui singură ocheanul. După care începu să se uite 
cu el la orice lucru mai bătător la ochi ce i se părea vrednic de 
luare-aminte. Sprijinindu-l la un capăt de pervazul ferestrei, şi ea 
şi delawarul se apucară să cerceteze rând pe rând şi pe îndelete 
întinsul lacului, pe urmă ţărmul, dealurile ca, în cele din urmă, 
atenţia să le fie atrasă de castel. După ce îl privi o bucată de 
vreme cu de-amănuntul Wah-ta-Wah îşi dezlipi ochiul de lunetă 
şi, întorcându-se către logodnicul ei, îi şopti ceva repede. 
Chingachgook se grăbi să treacă în locul ei şi stătu aşa să 
privească mai îndelung şi cu mai multă încordare decât fata. 
Apoi se sfătuiră pe şoptite între ei, ca şi cum ar fi căutat să-şi 
verifice părerile, după care lăsară deoparte luneta şi tânărul 
delawar ieşi din cabină ducându-se după Hutter şi Harry. 

Arca înainta încet dar sigur; castelul se afla cam la vreo 
jumătate de milă depărtare, în momentul când Chingachgook se 
apropie de cei doi albi ce stăteau la prova corăbiei. Delawarul 
era ca totdeauna imperturbabil şi totuşi însoțitorii, care 
începuseră a-i cunoaşte felul de a fi, îşi dădură seama că avea să 
le spună ceva important. Harry era dispus orişicând să 
trăncănească şi, ca de obicei, deschise tot el vorba. 

— Gata, gata, stacojiule - îi strigă el repezit cum îi era felul. Ai 
descoperit vreo veveriţă într-un copac sau vreun păstrăv înotând 
sub arcă? Acum ai şi tu, Şarpe, prilejul să vezi cât de ageri pot fi 
ochii unui alb. Să nu te miri că putem zări până hăt departe 

tărâmurile pieilor roşii. 

— Nu mergeţi la castel - rosti articulând cu greutate cuvintele 
Chingachgook, în clipa când celălalt îi îngădui să spună şi el ce 
avea de spus. Sunt huroni acolo. 

— Dracu' să-i ia! Dacă-i aşa, gândeşte-te, moş Tom, în ce 
capcană straşnică era să ne vârâm scăfârlia! Auzi ca huronii-s 
acolo! Bine, o fi cum zici, dar eu nu văd niciun semn care să dea 
de bănuit în jurul şandramalei, nimic decât bârne, apă, scoarță 
de copac... două, trei ferestre şi o uşă. 

Hutter ceru ocheanul şi se uită cu atenţie, înainte de a-şi 
spune şi el cuvântul, apoi declară cu toată politeţa cuvenită că 
nu împărtăşea părerea pieilor roşii. 

— Te-oi fi uitat de-a-ndoaselea prin sticlă, delawarule - 
continuă Harry - nici eu, nici moşneagul nu zărim nicio urmă pe 
lac. 

— Nicio urmă - unde văzut rămâi urme apă - se amestecă în 
vorbă Wah-ta-Wah, corabia tu opreşte... mai nu merge mult... 
huroni acolo eşti! 

— Ei asta-i! Amândoi o ţineţi una şi bună de e-n stare lumea 
să vă creadă. Tare mă tem, Şarpe, că după ce v-oţi lua, tu şi cu 
fetiţa asta, toată ziua n-o să aveţi altă treabă decât să scorniţi la 
poveşti. Acolo huroni! Da' unde or fi de-i vedeţi: sub lacăt, în 
ochiurile lanțurilor sau printre bârne? 

— Nu mocassin vede? spuse nerăbdătoare Wah-ta-Wah. De ce 
tu nu uite - să el vezi. 

— Dă-mi ocheanul, Harry - îi tăie vorba Hutter - şi coboară 
pânza. Văd într-adevăr un mocassin plutind în dreptul unuia din 
piloţi şi s-ar putea să fie sau să nu fie un semn că în lipsa noastră 
ne-au călcat niscai musafiri. Atâta numai că mocassini sunt pe 
toate drumurile, fiindcă şi eu şi Vânătorul de Cerbi purtăm aşa 
ceva, ba chiar şi dumneata, Harry March, şi Hetty la fel, deşi ea 
umblă adesea încălţată şi cu pantofi; pe Judith însă, drept să-ţi 
spun, n-am văzut-o niciodată strecurându-şi picioruşul într-o 
ciubotă de asta. 

Până ce Harry să coboare pânza, arca ajunsese la vreo două 
sute de iarzi de castel şi continua să se apropie treptat, treptat, 
cu o viteză redusă, ca nu cumva să-i pândească vreo surpriză. 
Ocheanul trecea mereu din mână în mână şi fiecare din ei 
cerceta castelul şi împrejurimile lui cu cea mai mare atenţie. Nu 
mai încăpea nicio îndoială că acolo, pe apă, plutea un mocassin 
care părea a fi atât de uşor şi-şi păstrase atât de bine forma, 
încât ai fi zis că nu pătrunsese niciun strop de apă înăuntru. Se 

agăţase în treacăt de o aşchie a unuia dintre bulumacii 
îngrăditurii aşa-numitei ogrăzi despre care am mai avut înainte 
ocazia să vorbim; numai din pricina asta nu fusese mânat aiurea 
de valuri. Erau, fireşte, atâtea şi atâtea împrejurări posibile care 
să explice prezenţa lui acolo, fără a presupune, însă, neapărat, 
că fusese lăsat de vreun duşman. Putea foarte bine să fi căzut de 
pe punte, deunăzi când Hutter încă se mai afla în castel, şi să fi 
fost adus de curent în locul acela unde rămăsese până ce 
privirea ageră a logodnicei delawarului îl descoperise. După cum 
se putea tot aşa de bine să fi venit de undeva, de pe ţărmul 
lacului şi să se fi oprit întâmplător în dreptul ulucilor. Aşijderea 
putea să fi fost aruncat pe fereastră şi să fi căzut tocmai acolo, 
sau să fi scăpat din piciorul vreunei iscoade sau vreunui irochez 
care încercase să pătrundă în castel peste noapte şi care se 
văzuse silit să-l lase în apă unde căzuse, fiind întuneric beznă. 

Hutter şi Harry discutară între ei toate aceste posibilităţi, 
primul înclinând să vadă lucrurile mai în negru, pe când celălalt 
privea întâmplarea cu disprețul şi obişnuita lui nepăsare. Cât 
despre delawar, acesta era de părere că mocassinul se cuvenea 
a fi privit la fel ca şi o urmă în pădure, care poate sau nu să fie 
primejdioasă. La rândul său, Wah-ta-Wah le propuse să-i dea o 
barcă, fiindcă ea e gata să facă un drum până la castel şi să 
aducă mocassinul; atunci au să-şi poată da seama după dichisul 
lui care-i era obârşia. Albii erau amândoi îndemnați să primească 
această propunere, dar delawarul se împotrivi, de teamă să nui 
se întâmple ceva logodnicei lui. Dacă cineva trebuia să execute 
această misiune era mai bine să-şi pună un bărbat pielea la 
bătaie pentru ca s-o aducă la îndeplinire; refuză deci s-o lase pe 
Wah-ta-Wah să plece, pe tonul liniştit dar categoric, cu care un 
soţ delawar ştie să poruncească. 

— Atunci du-te tu, delawarule, dacă ţii atât de mult la 
nevestica ta - îi răspunse grosolan Harry. Trebuie cu orice preţ 
să punem mâna pe mocassinul ăla, dacă nu corăbierul nostru e 
în stare să ne ţină aici, când suntem doar la o aruncătură de băț 
de castel, până s-o răci vatra din bârlogul lui. Nu-i decât un petic 
de piele de cerb, croit într-un fel sau într-altul şi nu o sperietoare 
de păsări, în stare să bage în răcori ditai vânătorii. Ei, ce zici, 
Şarpe, care din noi doi se duce cu barca? 

— Lasă mai bine să meargă pielea roşie. Ochiul său e mai 
ager decât al feţei palide şi cunoaşte şi mai bine tertipurile 
huronilor. 

— Asta nu, pun capul jos că nu-i aşa! Ochiul unui alb, şi 

mirosul lui, adicătelea, în cazul său, văzul şi auzul, sunt mai 
ascuţite decât ale unui indigen, dacă-i vorba să fie într-adevăr 
puse la încercare. Nu numai o dată, şi nici de două ori am dat 
dovadă de asta, şi din moment ce un lucru e dovedit, nu mai 
poate încăpea nicio îndoială. Şi eu cred că şi cel mai prăpădit 
vagabond, c-o fi delawar ori huron, e-n stare să dea o raită până 
la castel, aşa că, Şarpe, pune mâna pe vâsle şi mergi sănătos. 

Chingachgook şi sărise în barcă şi cufundase lopeţile în apă 
până ce Harry isprăvise cu flecăreala. Wah-ta-Wah asistă la 
plecarea logodnicului, tăcută şi supusă şi de astă dată, cum sunt 
îndeobşte fetele indigene, nu fără a simţi însă neliniştile şi 
îngrijorările ce adeseori încearcă inima unei femei. Din clipa când 
se întâlniseră în toiul nopţii şi până în momentul când se uitaseră 
amândoi cu ocheanul, Chingachgook fusese tot timpul drăgăstos 
cu ea, ca orice bărbat care în asemenea împrejurări căuta să-şi 
dea în vileag faţă de logodnica sa cele mai gingaşe simţăminte; 
acum însă orice semn de slăbiciune dispăruse de pe chipul său, 
făcând loc unei dârze hotărâri. Oricât încerca Wah-ta-Wah cu 
timiditate să-i întâlnească privirea, în clipa în care luntrea se 
desprinse de arcă, mândria nu-i îngădui voinicului delawar să se 
uite în ochii calzi şi plini de nelinişte ai logodnicei sale. Barca se 
depărta fără ca şeful de trib să întoarcă măcar o singură dată 
privirea către dânsa să-i răsplătească grija ce i-o purta. 

Chingachgook mâna luntrea spre castel, cu ochii ţintă la cele 
câteva borte din ulucile împrejmuirii. In fiece clipă se aştepta să 
vadă ieşind la iveală de undeva oţelul unei puşti sau să audă 
vreo detunătură puternică; reuşi totuşi să ajungă în dreptul 
bulumacilor. Aici oarecum era ocrotit, deoarece între el şi 
castelul Sconcsului se aflau acum ulucile şi fiind astfel la 
adăpost, posibilităţile unei agresiuni scăzuseră simţitor. Barca se 
găsea, cum am spus, în dreptul piloților, cu botul spre nord, la o 
mică distanţă de mocassin. In loc să întoarcă însă luntrea pe loc 
şi să-l ia, delawarul se apucă să înconjoare tacticos întreaga 
clădire, căutând cu luare-aminte vreun semn care să-i arate că s- 
ar fi aflat vreun duşman înăuntru sau vreo urmă de silnicie. Nu 
reuşi totuşi să descopere nimic, nici urmă şi nici semn care să-i 
întărească bănuielile. intr-un cuvânt, ochiul cel mai ager şi mai 
zelos oricât ar fi căutat n-ar fi izbutit să găsească vreo altă 
mărturie a incursiunii săvârşite de inamic, decât mocassinul 
plutitor. 

Delawarul nu ştia ce să mai facă. La un moment dat, ajungând 
în faţa castelului, se gândi să se urce pe punte şi să se uite 


259 


— James Fenimore Cooper — 


înăuntru printr-o deschizătură, să vadă cu ochii lui care era 
situaţia, dar pregeta. Cu toate că nu prea avea experienţa unor 
lucruri de felul acesta, cunoştea însă din auzite o mulţime din 
vicleşugurile folosite de indigeni în astfel de împrejurări şi 
ascultase cu răsuflarea tăiată povestirile atât de palpitante ale 
vârstnicilor, pe scurt, era atât de bine iniţiat în teoria războiului, 
încât ar fi fost aproape imposibil să facă vreo boacănă într-o 
asemenea ocazie, întocmai ca un şcolar temeinic pregătit, care 
începe bine rezolvarea unei probleme de matematici, ca să se 
încurce la urmă. Renunţând la intenţia iniţială de a debarca, 
continuă să ocolească agale împrejmuirea castelului. Ajungând 
în dreptul mocassinului, după ce ocolise mai toată clădirea, cu o 
lovitură uşoară de vâslă şi foarte dibace, aruncă în barcă obiectul 
cu pricina. Se pregătea tocmai s-o pornească înapoi; retragerea 
însă părea şi mai primejdioasă chiar decât acostarea, întrucât nu 
mai avea înaintea ochilor ferestruicile castelului. Dacă s-ar fi 
aflat cineva înăuntru, nu se putea să nu-şi dea seama cu ce scop 
delawarul făcuse această recunoaştere. Lucrul cel mai înţelept, 
oricât de riscant ar fi fost, era să se retragă cu aerul unui om 
care se ştie în deplină siguranţă, ca şi cum în urma acestor 
investigaţii, orice îndoială s-ar fi spulberat. Ceea ce delawarul se 
şi hotărî să facă, vâslind liniştit spre arcă, fără să-şi impună 
vreun efort spre a înteţi mişcarea braţelor, şi fără să arunce 
măcar o privire fugară în urmă. 

— Ei, Şarpe - îl întâmpină Pripitul, guraliv ca totdeauna - ce 
mai veste poveste pe la castel? Pieile roşii şi-au arătat colții cât 
ai dat târcoale casei? 

— Nu-mi miroase a bine - răspunse cu seriozitate delawarul. 
Prea e linişte. Atâta linişte, că parcă o şi vezi! 

— Numai un indigen poate fi în stare să spună aşa ceva - ca şi 
cum e cu putinţă să fie o linişte mai adâncă decât atunci când nu 
se aude niciun zgomot! Dacă n-ai descoperit un motiv mai 
serios, moş Tom n-are decât să ridice pânzele şi să pornească, 
să putem lua ceva în gură până la prânz sub acoperişul casei 
dumisale. Dar mocassinul unde-i? 

— Uite-l aici - răspunse Chingachgook, ridicând prada ca să 
poată fi văzută de toţi. 

Mocassinul fu luat în cercetare şi Wah-ta-Wah declară că nu 
putea fi decât al unui huron, judecând după felul cum erau 
aşezaţi ţepii de porc spinos de pe botul încălțămintei. Atât Hutter 
cât şi delawarul erau şi ei de aceeaşi părere. Admiţând acest 
lucru, nimeni totuşi nu era obligat să creadă că stăpânul lui se 

afla în castel. Mocassinul putea foarte bine să fi fost adus de apă 
de undeva mai de departe, sau să-i fi scăpat din picior vreunei 
iscoade, în clipa când îşi lua tălpăşiţa după ce-şi îndeplinise 
misiunea. Pe scurt, nu lămurea nimic, trezind în schimb o 
mulţime de bănuieli. 

In împrejurarea de faţă, Hutter şi Pripitul nu erau ei oamenii 
care să tărăgănească prea mult timp un lucru din pricina unor 
dovezi atât de puţin convingătoare ca mocassinul cu pricina. 
Ridicară deci pânzele şi arca porni mai departe spre castel. Briza 
uşoară continua să sufle molcom, şi vasul luneca destul de încet 
ca să le îngăduie a cerceta pe îndelete clădirea în timp ce 
înaintau. Domnea aceeaşi tăcere de moarte şi cu greu ţi-ar fi 
venit să crezi că o fiinţă vie s-ar fi putut afla undeva, în preajmă. 
Dacă Şarpele cel Mare, a cărui imaginaţie se plămădise în spiritul 
străbunilor săi, era în stare a desluşi când anume liniştea avea 
ceva nefiresc, ceilalţi nu puteau de loc să înţeleagă de ce ar 
trebui să se simtă îngrijoraţi în mijlocul acelei tăceri mormântale, 
în care ei nu vedeau altceva decât odihna unor lucruri 
neînsufleţite. Şi atâta seninătate şi tihnă era în jur, încât tăcerea 
părea şi mai adâncă. Ziua nu se înfiripase încă şi soarele nu 
apucase încă să învăpăieze zarea; cerul, văzduhul, pădurea şi 
lacul, toate erau învăluite în acea lumină molcomă care precede 
răsăritul soarelui, închipuind poate cel mai încântător moment 
din cele douăzeci şi patru de ore ale zilei. 

Farmecul acestei privelişti însă nu se putea răsfrânge decât 
asupra unor oameni în a căror alcătuire lăuntrică precumpănea 
simţirea, irosindu-se în zadar pentru Hutter şi Harry; în schimb 
cei doi delawari, deşi obişnuiţi de mici copii a fi martorii acestui 
miracol al zorilor, ca să mai zăbovească cercetându-şi 
simţămintele, se dovedeau a fi totuşi sensibili la frumuseţea 
clipei de faţă, cu toate că, probabil, nici ei nu-şi dădeau bine 
seama de asta. Pe tânărul delawar îl îmbia să fie paşnic, şi 
niciodată parcă nu simţise mai departe de sine gândul unor fapte 
de vitejie, ca în momentul când se îndreptă spre cabina în care 
se afla Wah-ta-Wah. Chiar atunci bordul vasului se hârşcâi de 
puntea castelului. Chingachgook fu smuls din acea dulce vrajă 
de zbieretele Pripitului, care îl chema afară să-i ajute să coboare 
pânzele şi să priponească arca. 

Delawarul se supuse şi în clipa când ajunse la prova, Harry şi 
pusese piciorul pe schela debarcaderului, tropăind mulţumit, ca 
şi cum s-ar fi bucurat că apucase să calce din nou pe uscat - 
terra firma - mărturisindu-şi totodată în chip zgomotos şi 

categoric, aşa cum îi era felul, nepăsarea fată de întregul trib al 
huronilor. Hutter trăsese o barcă în dreptul provei şi se muncea 
să descuie lacătul de la poartă, ca să poată intra în curtea 
castelului. 

March nu avea niciun motiv să debarce primul, lucru pe care-l 
făcuse doar dintr-o bravadă fără rost şi, după ce zgâlţâi uşa ca şi 
cum ar fi vrut s-o încerce cât era de rezistentă, cobori din nou 
lângă Hutter, în luntre, ca să-i ajute să deschidă poarta. Cititorul 
îşi aminteşte că numai în felul acesta se putea intra în castel din 
pricina sistemului folosit de proprietarul năstruşnicei locuinţe 
care căuta s-o ferece cât mai bine ori de câte ori pleca de acasă, 
mai ales atunci când se temea de vreo primejdie. In momentul 
când coborâse în barcă, Hutter îi dăduse în mână delawarului 
capătul unui odgon, spunându-i să priponească arca de podină şi 
să strângă la iuţeală pânzele. 

In loc să urmeze instrucţiunile primite, Chingachgook lăsase 
pânzele întinse în vânt şi, petrecând parâma pe după un stâlp al 
debarcaderului se apucase să tragă arca până lângă uluci, în aşa 
fel încât nimeni nu s-ar fi putut urca pe bord decât slujindu-se de 
o barcă, sau sărind peste zăplaz, ispravă pentru care ar fi avut 
nevoie de nişte picioare zdravene şi la care nu s-ar fi încumetat 
decât în faţa unui duşman aprig. 

Dintr-o singură lovitură de vâsle şeful de trib făcu vânt, apoi, 
luntrii, din poartă până în dreptul chepengului prin care se intra 
în castel. Acolo Hutter putu să-şi dea seama că totul era ferecat; 
nici lacătul, nici lanţul nu fuseseră atinse. Cheia fu vârâtă în 
broască, zăvoarele trase, lanţul lăsat să lunece afară, şi în sfârşit 
chepengul fu ridicat. Harry îşi băgă capul prin gârlici, pe urmă 
braţele, şi în sfârşit săltă şi picioarele-i nemăsurat de lungi, fără 
să facă cine ştie ce sforţare. O clipă mai târziu îl auziră 
străbătând cu pasul său greu coridorul ce despărţea camera 
tatălui de odaia fetelor şi unde se deschidea chepengul. Nu trecu 
mult şi izbucni un strigăt victorios. 

— Vino-ncoace, moş Tom - începu a răcni ca un smintit 
dinăuntru namila de om crescut în pădure. Uite-aici bârlogul 
dumitale teafăr şi nevătămat şi pustiu ca o nucă după ce a stat 
jumătate de oră în lăbuţele unei veveriţe! Delawarul nostru se 
lăuda că e în stare să vadă liniştea; să vină aici, s-o şi simtă. 

— Liniştea acolo unde eşti tu, Pripitule - îi răspunse Hutter - 
poate fi de bună seamă şi văzută şi simțită, fiindcă sunt sigur că 
nu mai e alta ca ea. 

— Hai, vino şi dumneata, moşulică. Hopa sus, să deschidem 

uşile şi ferestrele, să între aer proaspăt înăuntru. Câteva cuvinte 
schimbate în momentele de restrişte şi oamenii devin prieteni la 
cataramă. Deschide fereastra aia, moş Tom că eu mă duc 
degrabă să fac acelaşi lucru la uşa din faţă. 

Urmă o clipă de tăcere, după care se auzi o bufnitură ca şi 
cum ar fi căzut jos un corp greu. Apoi o sudalmă cumplită trasă 
de Harry, şi îndată tot cuprinsul clădirii parcă se trezi la viaţă. 
Zgomotele atât de lămurite, şi am putea spune atât de 
neaşteptate chiar şi pentru delawar, ce spulberară liniştea din 
interior nu mai puteau fi socotite o nălucire. S-ar fi zis că doi tigri 
se încăieraseră într-o cuşcă. O dată sau de două ori se auzi 
strigătul de luptă al pieilor roşii, înăbuşit însă, ca şi cum ar fi ieşit 
dintr-un gâtlej vlăguit sau sugrumat şi într-un rând izbucni o 
nouă sudalmă surugească din gura Pripitului mânios foc. Când şi 
când se părea că nişte trupuri erau buşite vârtos de podelele 
castelului după care încăierarea începea iar. Chingachgook se 
zăpăcise de tot şi nu mai ştia ce să facă. Toate armele se aflau 
pe arcă. Hutter şi Harry plecaseră fără puşti, dar şi aşa delawarul 
n-ar fi avut cum să le folosească, nici nu le-ar îi putut înmâna 
celor dinăuntru. Apoi, mai era şi Wah-ta-Wah care îl stingherea, 
paralizându-i mişcările. Pentru a scăpa de acest neajuns, o 
îndemnă pe fată să ia barca ce mai rămăsese, şi să iasă înaintea 
fiicelor lui Hutter, care se apropiau din ce în ce de vas în chip 
nesăbuit; în felul ăsta se salva şi ea şi totodată le dădea şi lor de 
ştire să ocolească primejdia ce le păştea. Wah-ta-Wah, însă nici 
nu voia să audă de aşa ceva. Impasul în care se aflau nu 
permitea nici cea mai mică zăbavă, şi cum delawarul nu mai 
vedea niciun mijloc să-şi ajute prietenii, reteză pe loc odgonul 
ce-l ţinea priponit de castel şi opintindu-se din răsputeri ajunse 
să împingă arca la vreo douăzeci de picioare de gard. Pe urmă, 
apucând lopeţile, reuşi să se deplaseze încă puţin, în direcţia în 
care bătea vântul, dacă s-ar putea numi aşa adierea uşoară ce 
sufla peste lac, dar nici timpul, nici iscusinţa lui la vâslit nu-i 
îngăduiră să se depărteze prea mult. Când se opri din vâslit, arca 
să tot fi fost la vreo sută de metri de debarcader şi la o distanţă 
pe jumătate mai mică de latura de sud a castelului. Tocmai 
atunci Judith şi Hetty băgară de seamă că se întâmpla ceva 
neobişnuit, rămaseră locului, la vreo mie de picioare spre nord. 

În vremea asta o luptă îndârjită se încinsese în casă. În 
asemenea cazuri, lucrurile se desfăşoară într-un răstimp mult 
mai scurt decât ar cere istorisirea lor. Din momentul în care se 
auzise prima bufnitură înlăuntrul castelului şi până când 

delawarul încetase să se mai opintească din greu mânuind 
vâslele, trecuseră trei sau patru minute, dar nu încape nicio 
îndoială că luptătorii avuseseră tot timpul să obosească. Nu se 
mai auzeau ocările şi sudălmile Pripitului şi până şi bătălia 
pierduse parcă din tăria şi înverşunarea ei, deşi ambele tabere 
continuau să se lupte cu aceeaşi îndârjire. Deodată uşa smucită 
se deschise brusc şi învălmăşeala se mută afară, sub cerul liber, 
pe puntea debarcaderului, la lumina zilei. 

Un huron trăsese zăvorul de la uşa încuiată şi dintr-a dată trei 
sau patru inşi din acelaşi trib ieşiseră valvârtej afară, după el, 
prin deschizătura îngustă, bucuroşi parcă să scape de grozăviile 
ce se petreceau înăuntru. Un altul le luă urma ţâşnind cu capul 
înainte pe uşă, azvârlit cu o forţă năprasnică. In sfârşit ieşi la 
iveală furios ca un leu încolţit March, care izbutise să se 
descotorosească o clipă de droaia duşmanilor. Hutter fusese 
făcut prizonier şi legat fedeleş. Lupta fu suspendată un timp, aşa 
cum în toiul unei furtuni intervine câte un moment de acalmie. 
Toată lumea simţea nevoia să-şi tragă suflarea şi combatanții se 
pândeau din ochi unii pe alţii, ca nişte dulăi împiedicaţi să se 
încaiere, ce nu aşteaptă decât prilejul potrivit ca să se ia din nou 
la colţi. Să ne folosim de pauza aceasta pentru a istorisi felul în 
care pieile roşii reuşiseră să pună mâna pe castel, cu atât mai 
mult cu cât se cuvine să-i explicăm cititorului pentru ce, într-o 
luptă atât de înverşunată, nu se vărsase niciun strop de sânge. 

Rivenoak şi însoțitorii săi, mai ales aceştia din urmă, care 
păreau să fie sub ordinele lui şi mânaseră de obicei pluta, 
făcuseră o seamă de observaţii importante cu prilejul drumurilor 
la castel. Până şi băietanul trimis acolo adusese informaţii destul 
de amănunțite. Prin aceste mijloace huronii reuşiseră să-şi facă 
în linii mari o idee de felul cum era construit şi apărat castelul, 
dobândind totodată o mulţime de indicaţii ce le dădeau 
posibilitatea să manevreze cu pricepere chiar în toiul nopţii. Cum 
se întunecase afară, două plute, aidoma celei descrise mai 
înainte, plecaseră în recunoaştere din două puncte diferite de pe 
țărm; arca trecuse chiar la cincizeci de picioare de una din ele, 
fără s-o descopere. Plutaşii stăteau întinşi pe trunchiurile de 
copaci, aşa încât corpurile lor împreună cu pluta păreau să fie 
una cu undele lacului. 

Ajungând în preajma castelului cele două pâlcuri de duşmani 
se întâlniseră, şi după ce-şi împărtăşiseră observaţiile respective, 
se apropiară fără nicio şovăială de castel. Aşa cum se şi 
aşteptau, acesta era cu desăvârşire pustiu. Indată plutele fură 

trimise îndărăt la țărm după întăriri, iar doi dintre huroni 
rămăseseră în clădire. Aceştia reuşiseră să se caţăre pe acoperiş 
şi, dând la o parte câteva bucăţi din scoarţa cu care era învelit 
castelul, pătrunseră în ceea ce am putea numi podul casei. Acolo 
îi găsiseră soţii lor la înapoiere. Slujindu-se de topoare făcuseră 
apoi o spărtură în tavanul uneia din camere prin care se 
strecuraseră nici mai mult nici mai puţin decât opt dintre cei mai 
vânjoşi huroni. Acolo şi rămăseseră după ce fuseseră înzestrați 
cu arme şi cu merinde, ca să poată înfrunta un atac sau încerca 
o ieşire potrivit cu împrejurările. Noaptea o petrecuseră dormind, 
aşa cum obişnuiesc pieile roşii când sunt într-o expediţie. 

A doua zi dăduseră cu ochii de arca pe care o zăriseră 
apropiindu-se prin crăpăturile pereţilor, pe unde pătrundea 
înăuntru lumina şi aerul, ferestrele mari fiind astupate şi 
baricadate cu blăni de lemn potrivite la iuţeală. 

Băgând de seamă că două feţe palide erau pe punctul să 
ridice chepengul ca să intre în casă, cel ce conducea expediţia se 
grăbise să ia măsurile de rigoare. Strânsese toate armele ce se 
aflau în mâinile oamenilor săi, chiar şi cuţitele, temându-se de 
răfuiala mingoşilor şi le dosise aşa ca să nu poată fi găsite prea 
lesne. 

Huronii pregătiseră apoi nişte curmeie din scoarță de copac şi, 
postându-se în trei încăperi diferite, aşteptaseră cu toţii un 
semnal ca să tabere asupra noilor veniţi pe care voiau să-i 
înhaţe. 

Îndată ce grupul de irochezi reuşise să pătrundă înăuntru, cei 
rămaşi afară puseseră la loc scoarţa de copac de pe casă, având 
grijă să nu lase vreo urmă ce i-ar fi dat de gol, după care se 
înapoiaseră pe uscat. Unul din ei pierduse mocassinul, pe care 
din pricina întunericului nu mai apucase să-l găsească. 


Capitolul XX 


În capitolul precedent, în clipa când i-am părăsit noi pe ringul 
lor îngust, combatanții, gâfâind, se uitau unii la alţii, mai, mai să 
se răpună. În situaţia în care se aflau, un armistițiu, oricare ar fi 
fost motivul ce l-ar fi prilejuit, nu putea să ţină prea mult. Locul 
pe care stăteau era prea strimt, şi neîncrederea prea mare, 
pentru ca starea aceasta de lucruri să mai poată fi prelungită. 

În pofida oricăror aşteptări, Pripitul fu primul care se grăbi să 
redeschidă ostilitățile. Nimeni n-ar fi putut spune dacă era vorba 

de vreun vicleşug sau o făcuse cu gândul că ar putea să câştige 
teren, atacându-i aşa pe nepusă masă, ori dacă nu cumva îşi 
ieşise din fire sau fusese podidit de ura lui cumplită împotriva 
pieilor roşii. Atacul se dovedi înverşunat şi vijelios şi, la început, 
Pripitul fu stăpân pe situaţie. Inşfăcând din mijlocul huronilor pe 
unul dintre ei îl săltă sus până deasupra capului ca pe un copil şi- 
i făcu vânt în apă. In jumătate de minut acestuia îi mai luară 
urma încă doi, dintre care unul, destul de grav rănit, căzu peste 
cel azvârlit o clipă mai înainte. Mai rămăseseră totuşi încă patru 
duşmani. Harry se socotea în stare a se măsura singur cu 
câteşipatru deodată, mai ales că într-o luptă corp la corp 
singurele arme ce pot fi folosite sunt cele cu care fiece om e 
înzestrat de la natură. 

— Ura, moş Tom - strigă el - ia uite cum o tulesc ticăloşii în 
lac! Stai să vezi cum îi fac eu pe toţi să înoate! Şi cu aceste 
cuvinte, se grăbi să azvârle îndărăt în apă, izbindu-l vârtos cu 
piciorul drept în faţă, pe războinicul rănit care se agăţase de 
marginea debarcaderului şi încerca să se caţăre de punte, fără 
prea multă vlagă ori nădejde. După ce încăierarea luă sfârşit, 
trupul său oacheş se văzu prin limpezimea undelor oglinzii 
scânteietoare, zăcând cu braţele desfăcute pe bancul de nisip pe 
care fusese durat castelul, cu mâinile înfipte în nisipul şi ierburile 
de pe fundul lacului ca şi cum ar fi încercat să oprească viaţa în 
loc prin această ultimă sforţare disperată din pragul morţii. Un 
ghiont repezit în pântecele unui alt huron îl făcu să se încovoaie 
ca un vierme călcat în picioare; mai rămâneau totuşi doi 
potrivnici teferi. Unul dintre aceştia era nu numai cel mai înalt şi 
mai vânjos dintre huroni, dar totodată şi cel mai încercat dintre 
luptătorii aflaţi în castel. Acesta cântărise din ochi puterea 
colosală a inamicului său şi avusese grijă să-şi economisească 
forţele. In acelaşi timp era şi mai bine echipat pentru o 
asemenea încercare, neavând pe el decât un şort în jurul 
coapselor, desăvârşit model pentru o statuie a forţei şi agilităţii. 
Cu toate acestea Harry nu pregetă şi abia apucase să-i facă de 
petrecanie unuia dintre agresori că se şi luă la trântă cu 
vrăjmaşul său din cale-afară de puternic, încercând să-l arunce şi 
pe el în apă. Lupta ce se încinse fu într-adevăr crâncenă. Atât de 
aprig se înteţi din prima clipă, şi atât de fulgerătoare şi de 
întortocheate fură mişcările celor doi atleți, încât al doilea huron 
nu putea cu niciun chip să intervină, chiar dacă ar fi vrut, şi 
rămăsese cu gura căscată de spaimă şi uimire. Era încă boboc 
într-ale războiului şi-i îngheţase sângele în vine în faţa acestei 

dezlănţuiri de crunte patimi omeneşti, cum nu mai avusese încă 
parte să vadă până atunci. 

La început Pripitul se strădui să-i facă vânt în apă 
adversarului, drept care îl înşfacă de gât şi apucându-l totodată 
de o mână, încercă să-i pună o piedică cu agilitatea şi forţa unui 
grănicer american. 

Rezultatul însă nu fu nicidecum cel aşteptat; huronul care era 
foarte sprinten se agăţă de hainele lui Harry ferindu-şi cu iuţeală 
picioarele tocmai când adversarul său încerca să-i pună o 
piedică. Urmă apoi un fel de mêlée, dacă am putea folosi acest 
cuvânt fiind vorba de o luptă între doi oameni, în care nu mai era 
posibil să deosebeşti sforţările unuia de opintelile celuilalt, 
mâinile, picioarele şi trupurile celor doi combatanți răsucindu-se 
mereu în fel şi chip. Această crâncenă încăierare ţinu totuşi mai 
puţin de un minut; la un moment dat Harry văzând că toate 
silinţele sale sunt zădărnicite pe de o parte de agilitatea 
adversarului, pe de alta de faptul că acesta lupta despuiat, 
mâniat la culme, printr-un ultim efort deznădăjduit, îl azvârli cât 
colo pe huron cu o mişcare atât de năprasnică, încât îl buşi de 
peretele casei. Buimăcit de izbitură, o clipă indigenul îşi pierdu 
de tot cumpătul, în timp ce durerea îi smulgea un geamăt din 
adâncul pieptului, tribut pe care rareori o piele roşie se întâmpla 
să-l plătească în toiul unei lupte. Cu toate astea sări îndată în 
picioare, gata să se încaiere din nou cu inamicul, dându-şi seama 
că singura lui scăpare era să pornească iar la atac. 

Pripitul îl înşfacă de mijloc şi-l săltă în sus, desprinzându-i 
picioarele de podină, apoi se prăbuşi cât era de greu peste el. 
Această nouă buşitură îl năuci pe indigen atât de tare, încât 
potrivnicul său alb, înalt cât un munte, îl avea acum la cheremul 
său. Pripitul îşi înfipse mâinile în gâtul victimei sale şi strânse cu 
toată puterea pe care i-o trezise înverşunarea luptei până ce 
îndoi grumazul indigenului peste marginile podinei, dându-i cu 
totul capul pe spate, poziţie cât se poate de incomodă, aşa cum 
se văzu numaidecât. Ochii victimei stăteau parcă să-i iasă din 
cap, limba îi spânzura din gură, iar nările i se umflaseră mai, mai 
să-i plesnească. In acelaşi moment însă o funie cu un ochi la 
capăt fu petrecută cu iscusinţă printre braţele lui Harry 
trăgându-i-le la spate, cu o forţă căreia, cât era el de mătăhălos 
zadarnic încercă să i se împotrivească. Oricât de penibilă era 
situaţia în care se afla, când se văzu silit să-şi descleşteze 
mâinile de pe grumazul sălbaticului, Harry fu podidit de o mânie 
oarbă. În aceeaşi clipă însă, îşi simţi gleznele prinse deopotrivă 


267 


— James Fenimore Cooper — 


în laţ, şi se pomeni dat de-a rostogolul ca o buturugă spre 
mijlocul debarcaderului. 

Duşmanul ce-i scăpase din mâini nu reuşi însă să se scoale de 
jos, căci deşi îşi recăpătase suflarea capul îi atârna mai departe, 
fără vlagă, peste marginea podinei încât la prima vedere ai fi zis 
că-i frânsese gâtul. incetul cu încetul însă îşi veni în fire; trecură 
totuşi câteva ore până să se poată ţine din nou pe picioare. Ba 
încă unii rămaseră încredinţaţi că din ziua aceea, când spectrul 
morţii îi dăduse târcoale, huronul nu mai era întreg la minte şi 
nici prea teafăr trupeşte. 

Dacă Harry fusese înfrânt şi luat prizonier, asta se datora 
numai faptului că în focul luptei toate gândurile şi simţurile lui 
fuseseră concentrate asupra distrugerii inamicului prăbuşit. 

In timp ce el era preocupat numai de asta, cei doi indigeni 
căzuţi în apă, căţărându-se pe piloni, izbutiseră să pună piciorul 
pe debarcader unde se afla tovarăşul lor. Acesta apucase între 
timp să se dezmeticească şi să aducă nişte funii, pe care, în clipa 
când ortacii săi ieşiră la iveală, le avea la îndemână. 

Frânghiile fură întrebuințate aşa cum am arătat mai sus, în 
timp ce Pripitul, povârnit peste potrivnicul său cu toată greutatea 
trupului său mătăhălos, nu avea în cap decât gândul amarnic să- 
| sugrume. 

Chingachgook şi logodnica asistaseră la întreaga luptă, pe 
care o urmăriseră de pe bordul arcei. In momentul când cei trei 
huroni încolăceau frânghiile în jurul braţelor Pripitului, care zăcea 
neputincios pe jos, delawarul duse puşca la ochi. Până să apuce 
el să tragă, însă, omul alb şi fusese legat fedeleş, şi nenorocirea 
se înfăptuise. Ar fi putut totuşi să doboare pe unul dintre inamici, 
numai că n-ar fi avut cum să-l scalpeze. Tânărul şef de trib, care 
cu dragă inimă şi-ar fi riscat viaţa ca să pună mâna pe asemenea 
trofeu, pregetă să omoare un duşman din momentul ce nu-şi 
putea atinge țelul. După cum i s-a mai spus cititorului, 
Chingachgook nu se pricepea câtuşi de puţin să vâslească, cu 
toate că mânuia cu iscusinţă padela. 

Nu cred să existe îndeletnicire în care omul să se dovedească 
atât de neîndemânatic şi de stângaci ca la prima încercare de a 
folosi vâslele; chiar un marinar călit sau un luntraş de pildă oricât 
s-ar strădui ar rămâne de căruţă dacă ar vrea să se ia la 
întrecere cu un gondolier, într-un cuvânt, un nepriceput la prima 
încercare n-ar putea să facă nicio ispravă slujindu-se fie chiar 
numai de o singură vâslă, iar în cazul de faţă, delawarul trebuia 
să mânuiască două dintr-o dată, ambele de o lungime 

respectabilă. Este adevărat că cineva neiniţiat se descurcă mai 
repede cu nişte vâsle lungi decât cu unele uşoare, de aceea 
delawarul reuşise să urnească arca din loc, în primul moment. 
Chiar de atunci însă simţise încolţindu-i în inimă neîncrederea în 
destoinicia lui. Şi îşi dădea prea bine seama de impasul în care s- 
ar fi găsit şi el, şi Wah-ta-Wah, dacă huronii ar fi pus mâna pe 
luntrea ce rămăsese legată sub chepeng şi s-ar fi îndreptat spre 
ei. O clipă îi trecu prin gând să coboare cu Wah-ta-Wah în barcă 
şi s-o întindă la drum spre plaiurile răsăritene în nădejdea că 
mergând aşa, tot înainte, va reuşi să dea în cele din urmă de 
sălaşurile delawarilor. 

În acelaşi moment însă îi veniră în minte o seamă de motive 
care îl împiedecau să facă asemenea pas. Era aproape sigur că 
iscoadele inamice stăteau la pândă pe malurile lacului şi că nicio 
luntre nu s-ar fi putut apropia de țărm, fără să fie imediat văzută 
de sus de pe dâmb. Apoi, ar fi fost cu neputinţă să ascundă de 
ochii unui huron dâra pe care barca ar fi lăsat-o pe apă, şi în 
sfârşit Wah-ta-Wah nu avea destulă putere ca să poată scăpa cu 
fuga în cazul când nişte irochezi încercaţi le-ar fi luat urma. 

Wah-ta-Wah în anumite privinţe judeca şi chiar simţea altfel 
decât logodnicul său deşi ajunsese şi ea la aceeaşi concluzie. Nu- 
i păsa prea mult de ceea ce i s-ar fi putut întâmpla ei cât o 
neliniştea soarta celor două surori de care era legată printr-un 
puternic ataşament, aşa cum numai o inimă de femeie poate 
avea. În momentul în care încăierarea de pe schela 
debarcaderului încetă, barca în care se găseau fetele ajunsese la 
vreo trei sute de metri de castel. Deodată Judith se opri din 
vâslit, prinzând abia atunci de veste că la castel se întâmpla 
ceva neobişnuit. Şi ea, şi Hetty se ridicară în picioare să vadă ce 
este, fără a-şi putea, însă, limpezi bănuielile, deoarece clădirea 
acoperea mai toată scena îngustă pe care se desfăşura bătălia. 

Perechea de pe arcă, precum şi cele două surori din bărcuţă 
se aflau în momentul acela în siguranţă numai datorită 
înverşunării cu care Harry ţinuse piept inamicului. In alte 
împrejurări fetele ar fi fost numaidecât capturate; nimic nu putea 
fi mai uşor acum când mingoşii aveau la îndemână o barcă, dacă 
îndrăzneala huronilor n-ar fi suferit acea formidabilă lovitură în 
timpul încăierării. Indienii avură aşadar nevoie de un răgaz ca să 
se dezmeticească după o atât de aprigă bătălie. Mai ales că cel 
mai răsărit dintre ei, cel puţin în privinţa vitejiei, fusese şi cel mai 
zdravăn buşit. Trebuia totuşi neapărat ca Judith să se refugieze 
împreună cu sora ei cât mai degrabă pe vas ai cărui pereţi le 

ofereau măcar un adăpost vremelnic; rămânea numai de găsit 
mijlocul prin care să le poată îndupleca. Zadarnic le făcu Wah-ta- 
Wah tot felul de semne arătând spre pupa vasului ca să le dea a- 
nţelege fetelor să caute a ocoli castelul şi să acosteze arca pe la 
răsărit. Semnele ei însă fură privite cu neîncredere sau trecură 
poate neobservate. Probabil că Judith nu-şi dădea încă bine 
seama de situaţie ca să pună bază pe ele, căci în loc să facă aşa 
cum i se arătase, îşi văzu de drum mai departe, mânând agale 
barca îndărăt spre nord, adică în largul lacului, de unde putea să 
aibă o privelişte mai largă şi totodată un spaţiu mai vast ca, la 
nevoie, să se retragă. In momentul acela soarele izbucni din 
brădetul ce acoperea coastele munţilor răsăriteni, şi un vânticel 
uşor se stârni dinspre sud, ca de obicei la ceasul acela în timpul 
verii. 

Chingachgook nu zăbovi prea mult ca să ridice pânza. Orice s- 
ar fi întâmplat nu mai încăpea nicio îndoială că trebuia neapărat 
să îndepărteze cât mai mult arca de castel ca nu cumva 
duşmanul s-o acosteze cu barca pe care sorții războiului i-o 
puseseră la îndemână. Vederea pânzei umflate de vânt păru a-i 
trezi pe huroni din apatia în care zăceau, în timp ce vasul încerca 
să cârmească pentru a prinde vântul din spate, încercare ce din 
păcate nu-i reuşi aşa că execută aceeaşi manevră în direcţia 
opusă, până ce ajunse la câţiva stânjeni de schela 
debarcaderului. In momentul acela Wah-ta-Wah găsi de cuviinţă 
să-i atragă atenţia iubitului ei să nu mai stea în bătaia puştilor 
inamicului. Asemenea primejdie trebuia orişicum evitată cu atât 
mai mult în cazul de faţă, când delawarul îşi dădea seama că n- 
ar fi reuşit cu niciun chip s-o înduplece pe logodnica lui să se 
pună la adăpost câtă vreme el rămânea descoperit. De aceea 
Chingachgook lăsă vasul la cheremul vântului şi o sili pe Wah-ta- 
Wah să intre în cabină, grăbindu-se să închidă numaidecât uşile. 
Abia după aceea se uită după arme. 

Situaţia în care se aflau grupurile de mai sus e destul de 
neobişnuită pentru a merita să fie descrisă mai amănunţit. 

Arca se găsea în acel moment la vreo şaizeci de stânjeni de 
castel, spre sud, în direcţia vântului cu pânza înfoiată şi cârma 
lăsată la voia întâmplării. Din fericire vâsla ce slujea de cârmă nu 
era fixată, aşa că nu influenţa prea mult mişcarea înceată a 
vasului greoi. Cu pânza sus, cum spun marinarii, umflată de 
vântul ce bătea, deşi nu toate parâmele fuseseră dezlegate, 
vasul înainta mereu. Efectul fu întreit asupra ambarcaţiunii care, 
având fundul perfect plat, nu intra decât de trei, patru degete în 

apă. Arca fu întoarsă cu prova în direcţia vântului, şi vasul începu 
a se învârti continuând, totodată, să înainteze. Toate aceste 
peripeții însă se desfăşurară extrem de încet, deoarece vântui 
era slab şi schimbător, aşa că pânza fu scuturată în câteva 
rânduri, ba chiar la un moment dat rămase spânzurată de 
catarg. 

Dacă ar fi avut o chilă, nu încape nicio îndoială că vasul ar fi 
eşuat lângă schela debarcaderului cu prova înainte şi atunci 
nimic nu i-ar mai fi împiedicat pe huroni să-l captureze, mai ales 
că pânza le-ar fi îngăduit să se arunce pe furiş asupra celor de pe 
bord. Astfel, încet, încet, vasul ocoli razant debarcaderul. Inalţi 
de câteva picioare, piloţii nici nu fură atinşi, în schimb prova 
arcei, care înainta ca un melc, se prinse între doi bulumaci şi 
rămase înţepenită. Delawarul era cu ochii în patru, uitându-se 
afară pe fereastră, cu mâna pe armă, ca şi huronii care se 
aciuaseră în castel. Războinicul istovit în luptă rămăsese pe 
punte rezemat de perete; ceilalţi nu mai apucaseră să-l care cu 
ei. Harry Pripitul zăcea şi el butuc către mijlocul punţii fără pic de 
vlagă, legat fedeleş ca o oaie în drum spre abator. Pe cel dintâi 
Chingachgook l-ar fi putut ucide pe loc, numai că făcând acest 
lucru, însemna să se lipsească de un scalp, drept care tânărul şef 
de trib socoti că nu e de demnitatea lui să trimită pe lumea 
cealaltă un om, fără să tragă nici folos dintr-asta şi nici fală. 

— Apucă un par, Şarpe, dacă eşti într-adevăr - îl îndemnă 
Pripitul, printre gemetele smulse de strânsoarea funiei cu care 
era legat - apucă un par şi desţepeneşte botul arcei. Pe urmă o 
să te ducă mai departe curentul, şi după ce o să mântui treaba 
asta care sigur c-o să-ţi prindă bine, fii atât de bun şi fă-i de 
petrecanie neisprăvitului ăstuia în locul meu. 

Cuvintele lui Harry nu se irosiră în van, fiindcă-i atraseră 
atenţia logodnicei delawarului asupra impasului în care se afla 
Pripitul. 

Isteaţă din fire, Wah-ta-Wah înţelese pe loc ce avea de făcut. 
Gleznele Pripitului erau înfăşurate cu nişte curmeie din scoarță 
de copac petrecute de mai multe ori, iar braţele aşijderea legate 
la spate, mai sus de cot lăsându-i cât de cât mâinile slobode. 
Punând gura în dreptul unei crăpături din perete, fata îi spuse 
aproape în şoaptă, dar desluşit: 

— De ce tu nu aşa drumul dă rostogol arca? Chingachgook 
bum-bum huron, dacă el după tine mergi vrei! 

— Doamne sfinte, asta zic şi eu că-i o socoteală înţeleaptă, şi 
nu strică să facem încercarea, numai de-ar putea să se apropie 

prova ceva mai mult. Puneţi acolo o saltea să cad pe moale. 

Vorbele de mai sus fură schimbate într-un moment fericit, 
pentru că tocmai atunci plictisiţi de atâta aşteptare huronii 
descărcară, cât ai zice peşte, aproape toţi odată armele fără să 
rănească pe nimeni, deşi câteva gloanţe pătrunseră în arcă prin 
ferestruici,. 

Wah-ta-Wah apucase să audă numai o parte din cuvintele lui 
Harry; din păcate restul fuseseră acoperite de zgomotul 
detunăturii. Impinse, deci, drugul ce zăvora uşa dinspre prova, 
ferindu-se să nu fie văzută cumva. In tot acest timp, botul arcei 
ce rămăsese mai departe înţepenit între piloţi începuse să se 
desprindă puţin câte puţin şi, pe măsură ce pupa se rotea, să se 
apropie de debarcader. Pripitul, care zăcea într-o rână cu faţa 
spre arcă, zvârcolindu-se când şi când ca săgetat de dureri, lucru 
pe care-l făcea încă din clipa când fusese legat fedeleş, urmărea 
cu atenţie tot ce se întâmpla, până ce, la un moment, observă că 
vasul reuşise în cele din urmă să se degajeze, şi se urnise din 
loc, frecându-se de piloţii debarcaderului. Era desigur o tentativă 
disperată; părea să fie totuşi singurul mijloc de a scăpa de 
tortură şi moarte, şi pe de altă parte se potrivea şi cu firea lui 
cutezătoare. Aşteptă deci până în clipa când pupa se alătură de 
puntea castelului şi atunci începu iar să se perpelească de zor ca 
şi cum ar fi îndurat cele mai cumplite chinuri blestemând toate 
pieile roşii în genere, şi cu precădere pe huroni. Apoi, deodată, 
îşi dădu drumul de-a dura, ca fulgerul de repede, în direcţia unde 
socotea că s-ar afla pupa vasului. Din nefericire, umerii lui Harry 
aveau nevoie de un spaţiu mai larg ca să se poată răsuci decât 
picioarele şi, când ajunse la marginea punţii, se abătuse atât de 
mult de la direcţia iniţială încât se pomeni dincolo de prova 
arcei. Cum, însă, iuţeala cu care se rostogolea, ca şi situaţia 
critică în care se afla nu îngăduiau nicio zăbavă, n-avu încotro şi- 
şi dădu drumul în apă. Intre timp Chingachgook, ca şi cum s-ar fi 
înţeles dinainte cu logodnica lui, reuşise să atragă din nou focul 
huronilor asupra vasului în aşa fel încât nimeni dintre ei nu băgă 
de seamă că omul, pe care îl ştiau legat cobză pe platformă, se 
făcuse nevăzut. In schimb Wah-ta-Wah care ţinea cu tot 
dinadinsul ca încercarea aceasta atât de hazardată să fie 
încununată de succes îl pândea din ochi pe Harry, aşa cum pisica 
pândeşte un şoarece. 

In momentul când acesta o pornise de-a dura, fata, prevăzând 
ce-o să se întâmple, mai cu seamă că arca începuse să lunece 
mai repede, şi chibzuise în sinea ei cum să facă să-l scape. Cu o 

mişcare instinctivă, deschise uşa cabinei chiar în clipa când 
răbufniră împuşcăturile, şi primejdia fiind astfel evitată, se 
îndreptă în grabă spre pupa, aşa încât ajunse acolo tocmai bine 
ca să-l vadă pe Harry cum se prăvălea în lac. Din întâmplare 
chiar atunci dădu cu piciorul de capătul pânzei care era legată la 
ghiul din spate, şi apucând parâma cu totul o azvârli în apă, dacă 
nu cu gestul avântat al unui marinar, cel puţin cu hotărârea 
inimoasă a unei femei, în locul unde căzuse, neputincios, Pripitul. 
Colacul de frânghie nimeri peste capul omului pe cale să se 
scufunde: acesta reuşi totuşi să se agate de el nu numai cu 
mâinile, dar şi cu dinţii. 

Fiind un înotător de forţă, aşa strâns în chingi cum era, Pripitul 
recurse la singurul mijloc pe care i-l aduse în minte înţelepciunea 
şi chibzuinţă lui. Şi cum se întâmplase să cadă pe spate, în loc să 
se zbată şi să se ducă pe copcă, tot încercând desperat să dea 
din picioare, căută să se afunde cât mai încet cu putinţă, aşa că 
în momentul când parâma picase peste el, Harry intrase în apă 
până la gât. Ar fi putut să rămână aşa mai departe până l-ar fi 
scos afară huronii, neputând să-şi mişte mâinile decât aşa cum 
îşi flutură peştii înotătoarele, dacă n-ar fi primit dintr-altă parte 
ajutor; deplasându-se, arca făcu să se întindă parâma şi în felul 
ăsta se pomeni şi el, fireşte, urnindu-se încetişor din loc, ba chiar 
înaintând o dată cu ea. Astfel, datorită mişcării, reuşi să-şi 
menţină mai departe capul deasupra apei. 

Un om oţelit era, desigur, în stare să se lase remorcat în 
modul acesta cu totul original, deşi foarte simplu, pe o distanţă 
de aproape o milă. 

Huronii, după cum spuneam mai înainte, nu băgaseră de 
seamă că, de la o clipă la alta, Pripitul îşi luase valea. Acolo unde 
se afla, în momentul acela, Harry era ferit de privirile lor, ca de 
un paravan, de schela debarcaderului; şi după aceea în timp ce 
arca se urnea din loc cu pânza umflată de briză, pilonii îi făcură 
acelaşi serviciu prietenesc. Huronii erau prea înverşunaţi să-l dea 
gata pe inamicul lor delawar, slobozind unul câte unul gloanţele 
prin crăpăturile pereţilor cabinei, ca să-şi mai aducă aminte 
cumva de prizonierul lor pe care îl ştiau legat butuc. Singura lor 
preocupare în clipa de faţă era să urmărească mersul arcei care 
înainta ştergându-se de piloţii debarcaderului, deşi, cu o viteză 
micşorată pe jumătate din pricina frecării. Se mutară deci în 
partea de nord a castelului, ca să poată ţinti de acolo prin 
crăpăturile pereţilor. Cum Chingachgook de asemeni nu avea 
ochi decât pentru desfăşurarea bătăliei, nu ştia nici el nimic de 

soarta lui Harry. În timp ce vasul continua să înainteze aşa cum 
am arătat, carabinele semănau nouraşi de fum când ici, când 
colo în aer, dar ochii celor din taberele vrăjmaşe erau prea ageri 
şi mişcările lor prea sprintene ca vreunul din ei să poată fi rănit. 
In cele din urmă, una din tabere avu nefericitul prilej - fericit însă 
pentru cealaltă tabără - să vadă arca desprinzându-se definitiv 
de îngrăditura castelului, şi îndepărtându-se fără nicio zăbavă, cu 
o viteză pe fiece clipă sporită, spre nord. 

De-abia atunci află Chingachgook de la Wah-ta-Wah în ce 
impas se găsea Harry. Ca să se arate vreunul dintre ei ia pupa 
vasului, ar fi însemnat să-şi pună, fără doar şi poate, viaţa în joc; 
noroc însă că frânghia de care stătea agăţat Harry era legată la 
prova corăbiei. Delawarul reuşi să dezlege odgonul de tachetul 
de care era aninat la pupa, iar Wah-ta-Wah care se dusese la 
prova se apucă pe loc să tragă parâma. In momentul acela Harry 
se afla cam la vreo cincizeci sau şaizeci picioare în urmă, purtat 
la remorca vasului, lăsând să i se vadă numai capul la suprafaţă. 
Abia când ieşi la iveală din umbra castelului şi a îngrăditurii, 
huronii îl zăriră pentru prima oară şi, scoțând un urlet fioros, 
deschiseră focul asupra lui deşi se vedea în depărtare doar ca un 
punct pe întinsul lacului. În aceeaşi clipă, însă, fata începu să 
tragă cu nădejde odgonul şi asta, probabil, împreună cu dibăcia 
şi sângele lui rece, îl ajută pe Harry să scape cu viaţă. Primul 
glonte săgetă apa chiar în locul unde o secundă mai înainte se 
zărise prin apa limpede spinarea largă a voinicului; şi poate că şi 
ăsta, cine ştie, l-ar li nimerit drept în inimă, dacă unghiul din care 
ochise trăgătorul ar fi fost mai puţin ascuţit. In loc să se afunde 
în lac glontele ricoşă la suprafaţa apei şi se înfipse în pereţii de 
lemn ai cabinei, în locul unde fusese Chingachgook puţin mai 
înainte, atunci când se apucase să deznoade parâma de tachet. 
Urmă încă un glonte şi încă unul şi în sfârşit al patrulea şi fiecare 
pe rând avu de întâmpinat aceeaşi invincibilă rezistenţă din 
partea suprafeţei lacului. Plumbii fulgerau atât de aproape de 
pieptul şi de obrazul lui, încât Harry simţea vibrația loviturilor 
transmisă de undele lacului. Dându-şi seama de nesocotinţa lor, 
huronii îşi schimbară tactica, luând la ochi capul ce plutea 
deasupra apei. 

intre timp, însă, Wah-ta-Wah continua să tragă fără zăbavă de 
odgon, aşa încât ţinta nu rămânea o clipă locului şi toate focurile 
slobozite de indigeni dădeau greş. 

Câteva secunde mai târziu Harry ieşi din câmpul privirii 
huronilor, datorită uşoarei mişcări de rotaţie pe care o făcuse 

vasul. Cât despre delawar şi logodnica lui, aceştia putură să 
acţioneze în voie la adăpostul pereţilor cabinei şi, în mai puţin 
timp decât ne-ar trebui ca să povestim cele întâmplate, reuşiră 
să tragă trupul mătăhălos al lui Harry până în dreptul locului 
unde se găseau ei. Chingachgook care ţinea în mână un pumnal 
ascuţit se aplecă peste parapetul vasului şi în doi timpi şi trei 
mişcări reteză curmeiele cu care era legat fedeleş uriaşul. Avură 
însă mai mult de furcă până să-l ridice sus în aşa fel ca să se 
poată agăța de parapet şi să-l ajute apoi să se urce pe bord, 
întrucât Pripitul îşi simţea braţele încă amorţite; apucară totuşi s- 
o facă la timpul potrivit, căci sleit de puteri, mai mult mort decât 
viu, cel salvat se clătină pe picioare şi se întinse cât era de lung 
pe puntea vasului. 

In momentul în care huronii îl pierdură din ochi pe Harry, 
scoaseră cu toţii un strigăt de ciudă şi, pe loc, trei dintre ei, mai 
întreprinzători, se şi repeziră spre chepeng şi coborâră în luntre. 
Le trebui totuşi câtva timp până să se îmbarce cu arme cu tot, 
până să găsească vâslele şi, ca să folosim o expresie mai 
tehnică, până „să iasă din radă”. 

In vremea asta, Pripitul apucase să se urce pe bordul vasului 
iar delawarul îşi ţinea din nou armele la îndemână. 

leşind din incinta castelului, cei trei huroni se pomeniră 
deodată pe întinsul apei, obligaţi să acosteze arca fără a fi 
ocrotiţi de nimic, dacă voiau să-şi ducă la îndeplinire hotărârea 
de la început şi atunci toată înflăcărarea şi osârdia lor războinică 
se domoli brusc. In barcă erau cu totul descoperiţi şi firea lor se 
împotrivea unui sacrificiu fără rost, deoarece, încercând să atace 
un duşman atât de bine apărat cum era delawarul, însemna să-şi 
pună viaţa la bătaie. Aşa că, în loc s-o pornească pe urmele 
arcei, câteşitrei huronii se îndreptară spre ţărmul răsăritean, 
căutând să păstreze o distanţă respectabilă de puştile pe care 
Chingachgook le ţinea pregătite. 

Acum, după această întâmplare, poziţia fiecărui grup în parte 
în raport cu celălalt era întru totul schimbată. Cu pânzele umflate 
de vânt, arca străbătuse între timp aproape o jumătate de milă, 
spre nord, distanţă la care se găsea de castel în momentul acela. 

Văzând că fetele lui Hutter se fereau de el cum nu se simţea 
în stare să piloteze vasul greoi şi cum pe de altă parte ştia că în 
cazul când cele două surori ar fi fost prigonite arca n-ar fi izbutit 
să ajungă din urmă bărcuţa lor sprintenă, delawarul strânse 
pânzele cu gândul că fugarele îşi vor schimba până la urmă 
planul şi-şi vor căuta un refugiu pe corabie. 

Luând această măsură, Chingachgook reuşi să menţină vasul 
aproape de locul unde se desfăşura acţiunea aşa încât cei de pe 
bord putură să asiste la urmărire. Barca mânată de Judith se afla 
cam la vreun sfert de milă spre sud de luntrea huronilor, ceva 
mai aproape de ţărmul răsăritean, la aceeaşi distanţă, să zicem, 
de castel ca şi barca inamică, aşa că aceasta din urmă se afla, în 
raport cu ea, pe aceeaşi linie cu fortăreaţa lui moş Hutter. 

— De ce să fugim, Judith? întrebă candidă Hetty. Huronii doar 
nu mi-au făcut niciun rău, şi nici nu-i cred în stare să-mi facă. 

— Poate că ţie nu, Hetty, însă cu mine se schimbă socoteala. 
Fă tot ce poţi şi ajută-mi să scap. Ai grijă şi nu mă uita, surioară 
dragă. 

Barca porni în curând cu o iuţeală sporită. La început totuşi 
nici într-o tabără, nici în cealaltă nu se făcură cine ştie ce sforţări 
din cale-afară de mari, şi unii şi alţii bănuind că urmărirea va fi 
de lungă durată şi plină de înfrigurare. Ca două vase de război ce 
se pregătesc în vederea unei bătălii, păreau că vor să-şi dea mai 
întâi seama de viteza pe care fiecare dintre ele putea s-o atingă, 
spre a şti cum să-şi împartă forţele înainte de marea ciocnire. 

In câteva minute huronii se putură convinge că fetele se 
pricepeau de minune la vâslit şi că vor trebui să-şi dea toată 
silinţa şi să se folosească de toată îndemânarea lor ca să le 
poată ajunge. 

In primul moment Judith îndreptase luntrea spre ţărmul 
răsăritean, cu speranţa nelămurită că vor reuşi să debarce acolo 
şi să se refugieze în pădure, neîntrezărind deocamdată altă 
scăpare; pe măsură însă ce se apropia de mal, bănuiala că unele 
iscoade ale pieilor roşii îi pândeau fiece mişcare se strecură în 
sufletul ei făcând-o să se îndoiască totuşi că o asemenea soluţie 
ar putea să aibă sorţi de izbândă. Şi cum se simţea odihnită, 
nădăjduia că până la sfârşit urmăritorii săi totuşi vor obosi. Cale 
de jumătate de milă pieile roşii nu reuşiră să câştige teren, în 
schimb eforturile depuse de ambele părţi păreau să le fi ostenit 
deopotrivă. Atunci, huronii se gândiră la un mijloc care le 
îngăduia ca, vâslind cu schimbul, unul dintre ei să se odihnească, 
fără ca să se lase totuşi pe tânjeală. Aruncând din întâmplare o 
privire îndărăt Judith văzu cum stau lucrurile. Şi asta o făcu să nu 
se mai bizuie de loc pe un sfârşit norocos, întrucât nici forţele şi 
nici rezistenţa lor nu puteau ţine piept unor bărbaţi, care pe 
deasupra mai aveau şi posibilitatea să lopăteze cu schimbul. Cu 
toate astea vâsli mai departe, fără să se mai gândească la 
consecinţele apropiate ale acestei noi tactici. 

Până în momentul acela, huronii nu reuşiseră să se apropie de 
fete mai mult de două sute de metri, cu toate că se aflau, aşa 
cum spun marinarii „în siaj” sau în linie dreaptă în spatele lor, 
înaintând chiar pe dâra lăsată în apă de barca lor. E ceea ce în 
termeni tehnici s-ar numi urmărire „din pupa”. Asemenea 
competiţii sunt de lungă durată, însă de la o vreme Judith putu 
să constate că huronii se apropiau văzând cu ochii, în timp ce ea 
nici nu apucase să ajungă în mijlocul lacului. Deşi nu s-ar fi putut 
spune că era slabă de înger, o clipă fetei îi trecu prin minte să se 
dea bătută, în dorinţa, poate, de a fi împreună cu Vânătorul de 
Cerbi, în tabăra unde ştia că acesta era prizonier. Mijloacele pe 
care chibzuia să le folosească spre a-l pune în libertate îi veniră 
imediat în gând întărindu-i planurile şi înzecindu-i puterile. Dacă 
ar fi fost cineva de faţă să observe înaintarea celor două bărci, ar 
fi băgat de seamă că din momentul când Judith îşi înteţi 
eforturile, în timp ce mintea sa urzea cele mai avântate şi mai 
generoase proiecte, luntrea ei începuse a se îndepărta clipă cu 
clipă de barca urmăritorilor. Cinci minute mai târziu diferenţa de 
viteză dintre cele două ambarcaţiuni fu atât de vizibilă încât 
huronii îşi dădură seama că trebuia să-şi încordeze toate forţele 
ca să nu pată ruşinea de a fi biruiţi de nişte femei. Gândul ăsta îi 
învenina atât de tare, încât, de furie, unul dintre ei, mai voinic, 
îşi frânse vâsla în clipa când dădu s-o ia din mâna celui pe care 
trebuia să-l înlocuiască, fapt care decise dintr-o dată soarta 
competiţiei; o luntre cu trei războinici şi o singură vâslă nu putea 
fireşte ţine pas cu nişte fugare ca fetele lui Thomas Hutter. 

— la uite, Judith! exclamă Hetty care observase accidentul. 
Huronii au rupt o vâslă şi-n vecii vecilor n-au să ne mai poată 
ajunge din urmă! 

— Cred că de astă dată am scăpat, cum bine zici, şi poate că 
n-ar strica să mergem ceva mai încolo, spre sud, ca să putem 
răsufla uşurate. 

Zis şi făcut; de la o clipă la alta, ca o corabie care şi-ar fi 
pierdut într-un accident unul din catarge, inamicul se lăsase 
păgubaş. Şi, în loc să urmărească mai departe luntrea celor două 
surori, care spinteca lin apa îndreptându-se spre sud, huronii 
cârmiră spre castel, unde ajunseră fără multă zăbavă, pentru ca, 
în sfârşit, să debarce. Temându-se totuşi ca nu cumva huronii să 
găsească alte vâsle acolo, fetele îşi continuară drumul, poposind 
doar când socotiră că se aflau la o distanţă destul de mare de 
inamic, ca să fie sigure că scăpaseră, chiar dacă urmăritorilor le- 
ar fi căşunat să pornească iar după ele. S-ar fi spus că irochezilor 

nici prin gând nu le trecea aşa ceva, mai ales că, un ceas mai 
târziu, barca lor încărcată cu oameni părăsi castelul, 
îndreptându-se spre țărm. Fetele nu luaseră niciun fel de 
merinde cu ele: hotărâră deci să se apropie de castel şi de arcă, 
deoarece, judecând după manevrele vasului, se dumeriseră că 
pe bord nu puteau fi decât prieteni. 

Cu toată pustietatea ce părea că sălăşluieşte în cuprinsul 
castelului, Judith porni într-acolo cu cea mai mare băgare de 
seamă. Arca se găsea la o distanţă de aproape o milă spre nord 
şi se îndrepta cu iuţeală spre castel ceea ce o făcu pe Judith să-şi 
dea seama că la cârmă se afla un om alb. Ajungând la vreo sută 
de stânjeni de locuinţa lacustră, fetele începură să-i dea 
târcoale, ca să fie sigure că într-adevăr nu era nimeni înăuntru. 
Faptul că nu se mai zărea nici urmă de barcă le spori curajul, 
îndemnându-le să se apropie şi mai mult. Până la urmă făcură 
ocolul tuturor piloților şi se pomeniră în dreptul debarcaderului. 

— Intră tu în casă, Hetty, şi vezi dacă au plecat toţi mingoşii - 
spuse Judith. Ţie n-au să-ţi facă niciun rău, iar dacă a mai rămas 
cineva acolo, dă-mi de ştire. Nu-i cred în stare să tragă asupra 
unei biete femei lipsite de apărare, deşi totuşi cred c-am scăpat 
de ei deocamdată, până când am să mă duc eu însămi de bună 
voie în tabăra lor. 

Hetty făcu întocmai şi după ce soră-sa cobori din barcă, Judith 
se depărtă cu câţiva stânjeni de platformă, gata să dea bir cu 
fugiţii, la nevoie. Ceea ce nu se întâmplă, întrucât nu trecu niciun 
minut şi Hetty se întoarse s-o înştiinţeze că totul era în ordine. 

— Am intrat peste tot - rosti ea precipitat - şi toate încăperile 
sunt goale, în afară de odaia tatei. L-am găsit acolo dormind, din 
păcate, însă nu aşa de liniştit cum aş fi vrut. 

— Ce are tata, s-a întâmplat ceva? întrebă cu sufletul la gură 
Judith, punând piciorul pe puntea castelului; nervii săi erau atât 
de slăbiţi încât la cel mai mic lucru se neliniştea. 

Incurcată, Hetty aruncă o privire furişă în jur, ca şi cum s-ar fi 
temut să n-o audă altcineva decât soră-sa căreia se ferea să-i 
spună pe şleau ce se întâmplase. 

— Parcă tu nu-i ştii obiceiul, Judith - zise ea. Când s-a întrecut 
cu băutura tata nu prea îşi dă seama ce vorbeşte sau ce face, şi 
mi se pare că de astă dată a băut mai mult decât trebuie. 

— Ce curios! Să-l fi îmbătat oare huronii, ca pe urmă să-l 
părăsească aici? Ce tristă privelişte pentru un copil, Hetty, să-şi 
vadă tatăl ajuns în asemenea hal! Mai bine să nu intrăm la el în 
cameră până nu s-o trezi. 

Un geamăt puternic se auzi din camera învecinată, făcând-o 
să se răzgândească pe loc; fetele se grăbiră să se ducă lângă 
tatăl lor, pe care nu numai o dată avuseseră prilejul să-l vadă 
într-o stare ce coboară omul în rândul dobitoacelor. Era aşezat 
într-un ungher al încăperii înguste, cu spatele rezemat de perete 
şi capul căzut greu pe piept. Judith se repezi spre el şi-i scoase 
boneta de bumbac trasă atât de mult peste cap, încât îi 
ascundea cu totul faţa până la grumaz. În clipa când îl descoperi, 
văzu că tatăl său fusese scalpat. 


Capitolul XXI 


Cititorul îşi închipuie, cred, cutremurarea pe care o simţiră 
cele două fete în faţa unei privelişti atât de înspăimântătoare 
cum e cea descrisă la sfârşitul capitolului precedent. Să ne 
grăbim, deci, a trece peste primele emoţii şi mărturii de pietate 
filială şi să depănăm mai departe firul povestirii. Intâmplările 
simple, aşa cum se desfăşuraseră, nu ajunseră a fi cunoscute în 
amănunţime decât mult mai târziu, după câţiva ani; am putea 
totuşi încerca să le istorisim aici, pe cât se poate mai succint. In 
toiul încăierării cu huronii, Hutter fusese rănit, de cuțitul 
irochezului mai vârstnic, care, din prudenţă, ascunsese toate 
armele, în afară de cele pe care le purta asupra lui. Văzându-se 
atacat atât de năprasnic de vajnicul său duşman, ca să iasă din 
încurcătură, huronul se folosise de cuţit. Şi asta chiar în clipa 
când uşa fusese dată de perete, şi Harry dăduse buzna afară pe 
punte, aşa cum am arătat în capitolul precedent. lată deci 
pricina pentru care niciunul dintre aceşti doi combatanți nu luase 
parte la lupta ce continuase afară; Hutter fiind pus pur şi simplu 
la pământ iar învingătorul simțindu-se prost să se arate în halul 
în care era plin de sânge de sus şi până jos, după ce se străduise 
atâta să-i convingă pe soţii săi mai tineri şi să le explice pentru 
ce trebuia neapărat să prindă de vii cele două feţe palide. Mai 
apoi când cei trei huroni plecaţi pe urmele fetelor lui Hutter se 
înapoiaseră şi luaseră hotărârea să părăsească lacul şi să se 
întâlnească iarăşi cu toţii pe mal, moş Tom fusese fără multă 
vorbă scalpat, fiindcă huronii nu voiau să scape din mână 
asemenea trofeu, şi lăsat după aceea să se stingă încetul cu 
încetul, aşa cum mai procedaseră de atâtea şi atâtea ori în 
asemenea ocazii războinicii de pe acele meleaguri ale 
continentului american. Dacă n-ar fi avut şi alte răni decât cele 

de la cap, Hutter, cine ştie, poate că ar fi reuşit să scape totuşi 
cu viaţă; din păcate însă lovitura de cuţit pe care o căpătase în 
lupta cu irochezul se dovedi a-i fi fost fatală. 

— Vezi tu, Judith - se tângui sora cea plăpândă la minte, după 
ce-i dădură primele ajutoare suferindului - tata umbla după 
scalpuri, şi acum uite ce-a păţit. 

— Sst! Hetty, sst, surioară, sărmana de tine, uite că tata 
deschide ochii. S-ar putea să te audă şi să înţeleagă. Şi eu tot 
aşa gândesc şi zic ca şi tine, dar mai bine să nu mai vorbim 
despre asta că-i prea îngrozitor! 

— Apă - gemu Hutter, opintindu-se din răsputeri, cu un glas 
cavernos şi surprinzător de puternic pentru un om în pragul 
morţii cum era el - apă, neroadelor, ce, vreţi să mă lăsaţi să mor 
de sete? 

li aduseră apă, şi-i dădură să bea primele picături ce udau 
buzele schingiuitului după atâtea ore de chinuri. Şi asta îi prii în 
două feluri: îi limpezi gâtlejul şi-i împrospătă pentru un moment 
puterile sleite. Rănitul holbă ochii în care se zărea licărul acela 
de spaimă ce însoţeşte de obicei plecarea unui suflet împresurat 
de moarte, ca şi cum ar fi vrut să spună ceva. 

— Tată - murmură Judith, adânc îndurerată de toată 
nenorocirea, mai ales că nu ştia cum să-i vină în ajutor - tată, 
spune, ce putem face pentru dumneata? Hetty şi cu mine am 
putea oare să-ţi alinăm cumva suferinţele? 

— Tată! îngână tărăgănat bătrânul. Nu, Judith..., nu, Hetty; nu 
sunt tatăl vostru. Ea a fost mama voastră, eu însă nu v-am fost 
tată. Uitaţi-vă în cufăr... o să găsiţi acolo tot... mai daţi-mi apă! 

Fetele îi îndepliniră dorinţa. Judith, ale cărei amintiri 
îmbrăţişau un timp mai îndelungat decât ale surorii sale, şi care 
se dovedise a fi păstrat totdeauna reminiscenţe mai desluşite din 
trecut, simţi la auzul acestor cuvinte un fior de bucurie 
năprasnică. Niciodată nu existase o afecţiune prea mare între cel 
pe care îl socotea părintele ei şi ea. Adeseori îi trecuseră prin 
minte unele bănuieli în legătură cu asta, în urma diferitelor 
discuţii pe care le auzise între Hutter şi maică-sa. Ar fi, poate, 
exagerat, dacă am spune că nu ţinuse niciodată la el; trebuie 
totuşi să recunoaştem că în clipa aceea se bucura că nu mai 
avea asemenea îndatorire faţă de dânsul. Altele erau în schimb 
simţămintele surorii sale. Incapabilă să facă deosebirile pe care 
le făcea soră-sa, având o inimă drăgăstoasă, ţinuse şi ea la cel 
pe care-l socotise până atunci tatăl ei, deşi dragostea ce i-o 
purta era de fapt mult mai puţin puternică decât simţământul pe 

care de bună seamă l-ar fi avut faţă de părintele ei adevărat; şi 
acum suferea să-l audă spunând că, în mod firesc, nu el ar fi 
trebuit să aibă parte de această iubire. Mâhnirea ei era cu atât 
mai adâncă aşadar, ca şi cum pe deoparte moartea lui Hutter, iar 
pe de alta cuvintele lui i-ar fi răpit de două ori părintele. Dând 
frâu liber sentimentelor ei, biata copilă se vâri într-un ungher şi 
se aşternu pe plâns. 

Emoţiile atât de diferite ce puseseră stăpânire pe inimile celor 
două fete le pecetlui buzele o bună bucată de vreme. Judith avea 
mereu grijă să-i dea de băut căsăpitului, ferindu-se să-l sâcâie cu 
întrebări, în primul rând fiindcă-l vedea în ce hal se afla; dar ca 
să spunem pe deplin adevărul, şi pentru că-i era teamă ca nu 
cumva acesta adăugând vreun cuvânt spre a fi mai lămurit, să-i 
spulbere ideea plăcută că dânsa nu era odrasla lui Thomas 
Hutter. În cele din urmă, Hetty îşi şterse lacrimile şi, apropiindu- 
se de ei, se aşeză pe un scăunel lângă muribund, care zăcea 
întins pe podele cu nişte boarfe vechi sub cap. 

— Tată - rosti ea - dă-mi voie să-ţi spun tot aşa deşi 
dumneata zici că nu eşti tatăl nostru. Tată, nu vrei să-ţi citesc 
din biblie? 

— Apă! - ceru Hutter în loc de răspuns. Dă-mi apă, Judith. Mă 
întreb, tot aşa mereu o să simt jeraticul ce mă mistuie acum? 

Vorbele lui îi închiseră gura până şi cucernicei Hetty care nu 
ştia în ce fel să răspundă la o întrebare atât de disperată. Apă, 
atâta timp cât era o alinare pentru cel ce se canonea, îi puteau 
da fetele; şi de câte ori le cerea, îi duceau la buze paharul. Cât 
despre Hetty, văzând că toată osteneala pe care şi-o dădea să-l 
facă pe taică-său a-şi pleca urechea la ceea ce-i citea ea, nu era 
câtuşi de puţin răsplătită, îngenunche lângă el. 

Hutter zăcu însă mai mult decât crezuseră fetele că ar fi cu 
putinţă, în clipa când dăduseră peste el. Uneori bolborosea vorbe 
fără noimă, dar mai adesea mişca buzele scoțând nişte sunete 
neînţelese. 

Luând aminte, Judith reuşi să desluşească unele cuvinte „soţ”, 
„moarte”, „pirat”, „lege”, „scalpuri” şi alte asemănătoare, cu 
toate că nu erau însăilate într-o propoziţiune care să înfiripe vreo 
legătură între ele. Aveau totuşi un tâlc al lor, destul ca să poată 
fi pe înţelesul unei persoane căreia nu-i scăpaseră anumite 
zvonuri şi tâlcul acesta punea într-o lumină urâtă chipul celui pe 
care se obişnuise a-l socoti tatăl ei, şi a cărei inteligenţă era tot 
atât de scăpărătoare, pe cât de agere îi erau simţurile. 

De-a lungul clipelor chinuitoare, ce se depanară vreme de un 

ceas, nici uneia dintre fete nu-i trecu prin minte că huronii s-ar 
putea înapoia cumva. S-ar fi spus că jalea şi amărăciunea ce le 
stăpânea le punea deasupra unei asemenea primejdii şi, într-un 
târziu, când le veni la ureche un foşnet de vâsle, până şi Judith, 
singura care avea pentru ce să se teamă de inamic, nu tresări 
câtuşi de puţin, dându-şi seama îndată că arca se îndrepta spre 
castel. leşi deci fără frică pe punte; căci dacă s-ar fi întâmplat să 
nu fie Harry pe vas în cazul când arca ar fi încăput în mâinile 
huronilor, nu exista nicio scăpare pentru ea. Simţea însă în sine 
încrederea ce încolţeşte în suflet în clipele de grea cumpănă. Nu 
avea însă niciun motiv să se neliniştească, Chingachgook, Wah- 
ta-Wah şi Harry se aflau câteşitrei pe puntea micii corăbii şi 
cercetau din ochi castelul, ca să-şi dea seama dacă într-adevăr 
duşmanul îşi luase tălpăşiţa. li zăriseră şi ei de altfel pe huroni 
plecând şi mai apoi luntrea în care se aflau fetele apropiindu-se 
de castel. 

Bizuindu-se pe această ultimă constatare, March îndreptase 
arca spre debarcader. Un singur cuvânt ajunse ca să-i 
liniştească, şi puţin mai apoi corabia acostă în vechea ei dană. 

Găsindu-l pe vechiul său prieten într-un hal fără hal, Pripitul 
simţi ca o lovitură în piept şi rămase înmărmurit de uimire. 

— Cum se poate, moş Tom - exclamă el - derbedeii ăia ţi-au 
venit de hac. Te-au doborât, moşule! Cred că n-ai de gând 
cumva să-ţi faci bârlog în pământ? Te credeam prizonier, şi când 
colo ce-mi văd ochii; niciodată nu mi-aş fi închipuit c-o să te 
găsesc în halul ăsta. 

Hutter aruncă ochii sticloşi asupra celui ce-i vorbise. Un noian 
întreg de amintiri îl năpădiră de-a valma la vederea prietenului 
său de ani de zile. Se vedea cât colo cum se străduia să 
deosebească nălucirile de realitate. 

— Cine eşti? şuieră el printre dinţi, căci în starea în care era 
nu avea putere să vorbească mai tare. Cine eşti? Parc-ai fi 
secundul de pe Omătul că şi ăla era o namilă de om, n-a lipsit 
mult să ne frângă oasele. 

— Sunt secundul dumitale, corăbierule, şi bunul dumitale 
prieten, cât despre omăt n-am ce face cu el. Suntem doar în toiul 
verii şi Harry March părăseşte de obicei plaiurile astea cum cade 
bruma. 

— Da, da, ştiu cine ştii... Ascultă, Pripitule... am de vânzare un 
scalp... unul pe cinste... de bărbat; cât dai pe el? 

— Bietul Tom! Socoteala asta cu scalpurile cum se vede nu 
face parale. Mai bine mă las păgubaş. 


282 


— Vânătorul de cerbi — 


— Ai pus laba pe vreun scalp? Al meu cum vezi s-a dus să nu 
mai vină. la spune cum e când ai pielea pe cap? Că acum ştiu 
cum e când n-o mai ai... foc şi pară pe creieri... şi-un cârcel în 
inimă... 

— Ce-o fi vrând să spună unchiaşul, Judith? Vorbeşte ca şi cum 
s-ar fi săturat şi el de toată dandanaua asta, ca şi mine. De ce l- 
aţi oblojit aşa? Nu cumva l-or fi izbit mingoşii cu tomahawkul în 
moalele capului? 

— l-au făcut ceea ce şi tu şi dânsul, cu mare drag le-aţi fi făcut 
lor, Harry March. L-au scalpat, ca să capete bani de la 
guvernatorul din Canada, aşa cum şi voi i-aţi fi scalpat pe huroni 
ca să luaţi bani de la guvernatorul din York. 

Judith se străduia din răsputeri să-şi păstreze cumpătul, deşi 
nici firea ei, nici sentimentele de care era stăpânită în momentul 
acela nu-i puteau da tăria de a vorbi fără amărăciune. Tonul ei şi 
felul de a fi o făcură pe Hetty să-i arunce o privire dojenitoare. 

— Nu-mi vine a crede că asemenea cuvinte grele pot ieşi din 
gura uneia din fetele lui Thomas Hutter, când bietul bătrân trage 
să moară sub ochii ei - răspunse Pripitul. 

— Slavă Domnului, nu! Orice s-ar putea spune pe socoteala 
mamei mele, află că eu nu sunt fata lui Thomas Hutter! 

— Nu eşti fata lui Thomas Hutter! De ce te lepezi de bietul 
unchiaş în clipa când îşi dă sfârşitul, Judith? E un păcat pentru 
care nu încape iertare în faţa Celui de Sus! Dacă nu eşti fata lui 
Thomas Hutter, al cui copil eşti atunci? 

Intrebarea aceasta fu ca un duş rece pentru inima răzvrătită a 
fetei întrucât, scăpând de un părinte pe care acum putea 
mărturisi cu inima uşoară şi fără înconjur că nu-l iubise niciodată, 
trecuse cu vederea un lucru important şi anume că nu exista un 
altul care să-l înlocuiască. 

— N-aş putea să-ţi spun, Harry, cine a fost tata - rosti ea cu un 
glas mai domol. Sper să fi fost cel puţin un om cinstit. 

— Adică, vrei să zici, aşa cum n-a fost moş Hutter? Ei bine, 
Judith, recunosc, ce-i drept, că s-or fi vorbit tot felul de năzbâtii 
pe socoteala lui Tom Corăbierul, dar cine, oare, scapă teafăr, 
nevătămat, când vrăjmaşul te ia în furci? Multă lume trăncăneşte 
verzi şi uscate şi pe seama mea, chiar şi dumneata, da, da, 
dumneata, frumoasă fată. 


Cele de mai sus fuseseră anume rostite pentru a statornici 
unele trăsături similare între ea şi lumea cealaltă, cum 
obişnuiesc să spună politicienii de astăzi, cu toată precizia. E 

greu de ştiut ce s-ar fi putut întâmplă în urma acestor cuvinte, 
cunoscând firea lui Judith, ca şi antipatia sa faţă de cel ce-i 
adresase aceste vorbe, deoarece chiar atunci Hutter dădu 
semne lămurite că i se apropiase sfârşitul. Judith şi Hetty, care 
stătuseră amândouă la căpătâiul mamei lor în agonie, nu aveau 
nevoie să afle din gura cuiva cum se desfăşoară lucrurile, şi în 
momentul acela, orice umbră de aversiune se şterse de pe chipul 
fetei mai mari. Hutter deschise ochii şi începu a bâjbâi cu mâna 
împrejur, ceea ce arăta că lumina ochilor i se stinsese. O clipă 
mai târziu, suflarea îi deveni şuierătoare; urmă apoi un răstimp 
în care nu-l mai auziră de loc răsuflând şi în sfârşit un ultim şi 
adânc suspin, când, după cum spune lumea, duhul îşi ia zborul, 
desprinzându-se de trup. 

Ziua trecu fără alte incidente, cu toate că huronii puseseră 
mâna pe o barcă, şi păreau atât de mulţumiţi de cucerirea lor 
încât renunţaseră deocamdată la orice atac asupra castelului. Pe 
de altă parte nici n-ar fi fost indicat să se apropie de el atâta 
vreme cât armele celor ce-l ocupau în momentul de faţă puteau 
oricând să-i împroaşte cu plumbi; de aceea probabil şi încetaseră 
focul. 

intre timp se făcuseră pregătiri pentru îngropăciunea lui 
Hutter. Ar fi fost însă cu neputinţă să debarce şi să-i sape 
mormântul pe țărm, şi pe de altă parte mai era şi dorinţa 
mezinei ca rămăşiţele-i pământeşti să se odihnească pe fundul 
lacului, lângă osemintele mamei lor. Ba chiar găsi în ea puterea 
să citeze cuvintele lui Hutter care spusese odată că lacul era 
„cimitirul familiei”. Din fericire toate astea se înfăptuiră fără 
ştirea surorii mai mari, care dacă ar fi prins de veste s-ar fi 
împotrivit acestui plan cu toată hotărârea, cutremurată până în 
adâncul sufletului. 

Când în sfârşit o încunoştinţară pe Judith că totul era gata, 
dânsa ieşi pe punte, supunându-se pasiv rugăminţilor surorii 
sale, şi atunci pentru prima oară se interesă de pregătirile 
făcute. Trupul neînsufleţit se afla pe arcă, înfăşurat într-o pânză. 
Linţoliul cuprindea şi un lest de câţiva bolovani desprinşi din 
vatră, pentru ca să se scufunde mai repede. Şi cum Hetty luase 
şi biblia cu ea, s-ar fi spus că nu mai era nevoie de nimic. 

După ce toată lumea se îmbarcă pe arcă, năstruşnica locuinţă 
a celui ce purcedea acum spre lăcaşul de veci fu pusă în 
mişcare. p 

Vâslele fuseseră încredințate Pripitului. In mâinile-i viguroase, 
lopeţile păreau într-adevăr nişte jucării mânuite fără niciun pic 

de osteneală. Întrucât Pripitul avea o mare iscusinţă în privinţa 
asta, delawarul se mulţumi să fie simplu spectator. Înaintarea 
arcei avea ceva din solemnitatea maiestuoasă a unui cortegiu 
funerar, cufundarea vâslelor fiind cadenţată, iar mişcarea vasului 
lunecoasă şi lină. Plescăitul apei, de câte ori vâslele se înălţau şi 
se afundau, era în ritm cu opintelile Pripitului, putând fi asemuite 
cu paşii cadenţaţi ai unui alai de înmormântare. Judith era 
zguduită până la lacrimi; chiar şi Pripitul, deşi nici el nu îşi dădea 
prea bine seama de ce, se simţea tulburat. Hetty păstrase o 
linişte înşelătoare pe faţă, pe când în sufletul ei, jalea era mai 
adâncă decât a surorii sale, căci inima ei duioasă se ataşase de 
răposatul Hutter mai mult din obişnuinţă şi în virtutea anilor 
îndelungaţi pe care-i petrecuse lângă el, decât aşa cum se 
întâmpla îndeobşte, din îmbinarea simţămintelor cu o înclinaţie 
firească. Era totuşi întărită de o cucernică speranţă ce cuprindea 
în sufletul ei locul pe care ajunseseră să-l dobândească în 
sufletul surorii sale lucrurile lumeşti, şi aştepta să vadă cu ochii 
arătându-se un semn ceresc într-o împrejurare atât de solemnă. 
Nu se putea spune totuşi că Hetty ar fi avut o fire exaltată ori 
aplecată spre misticism, mintea sa plăpândă fiind la fel de 
refractară faţă de aceste lucruri. În credinţa că există o lume mai 
bună deasupra, gândurile sale erau atât de pure încât puteau 
foarte lesne să se desprindă cu totul de pământ luându-şi zborul 
spre slăvi. 

Wah-ta-Wah era serioasă, numai ochi şi urechi, plină de 
curiozitate. Deşi asistase la destule înmormântări de-ale feţelor 
palide, niciuna totuşi nu fusese atât de ciudată pe cât promitea 
să fie aceasta. Intre timp, delawarul pe cât se părea, judecând 
după atitudinea lui, deşi grav, era cu ochii în patru, păstrându-şi 
mai departe calmul şi stăpânirea de sine. 

Hetty juca rolul de pilot, indicându-i Pripitului pe unde s-o ia ca 
să ajungă acolo unde, cum spunea ea, se afla „mormântul” 
maică-si. Cititorul îşi aduce probabil aminte că aşa-numitul castel 
se găsea la extremitatea unui banc de nisip, ce se întindea pe o 
distanţă de aproape o jumătate de milă şi că Tom Corăbierul 
socotise cu cale să depună rămăşiţele pământeşti ale soţiei şi 
feciorului său tocmai la celălalt capăt al bancului de nisip mai 
sus pomenit, unde apa era mai puţin adâncă. 

Tot acolo, lângă ei, urma deci să fie coborât şi trupul 
decedatului. Hetty avea ea anumite repere pe mal după care se 
conducea de obicei ca să găsească locul acela, deşi aşezarea 
castelului, orientarea bancului de nisip şi apa minunat de 

limpede a lacului, atât de limpede că vedeai până-n fundul ei, 
toate erau parcă anume făcute spre a-i veni într-ajutor. In felul 
acesta, fata putea să-şi dea seama pe unde trebuia să meargă 
corabia şi la momentul potrivit se apropie de Harry March 
şoptindu-i: 

— Poţi să te opreşti aici, Pripitule. Am trecut de piatra cea 
mare de pe fund; mormântul mamei trebuie să fie undeva, pe 
aproape. 

March încetă cu opintelile şi lăsă numaidecât să cadă ancora 
în apă, având grijă să înşface odgonul ca să frâneze înaintarea 
corăbiei. Arca începu deci a se învârti molcom pe loc şi în clipa 
când se opri de-a binelea, Hetty, care se afla acum la pupa, 
arătă cu degetul în jos, în timp ce lacrimile îi scăldau obrazul, 
lacrimi izvorâte dintr-un simţământ firesc pe care nu şi-l putea 
înăbuşi. Judith fusese şi ea de faţă la înmormântarea maică-si, 
dar din ziua aceea nu se mai abătuse niciodată pe acolo. Şi nu 
pentru că s-ar fi şters din mintea ei amintirea dispărutei, întrucât 
o iubise pe maică-sa, şi avusese de atâtea ori prilejul să regrete 
amar pierderea ei, ci pur şi simplu pentru că nu se putea împăca 
nicidecum în sinea ei cu gândul morţii, şi pentru că nefericita ei 
măicuţă închisese ochii şi că în viaţa copilei sale mai mari se 
întâmplaseră anumite lucruri care-i întăriseră acest sentiment; 
de atunci Judith se încăpăţâna parcă şi mai mult, dacă aşa ceva 
era cu putinţă, să nu se apropie cu niciun chip de locul unde se 
odihnea pe veci răposata, ale cărei lecţii severe asupra vieţii 
cinstite pe care trebuie s-o ducă o femeie şi felul cum trebuie să 
se poarte în mijlocul oamenilor, lăsaseră urme adânci în sufletul 
ei, cu atât mai sensibil şi mai adânci, cu cât era mai împovărată 
de remuşcările pe care i le prilejuiau propriile sale greşeli. Cu 
Hetty se schimbau, însă, lucrurile. In sufletul ei curat şi fără 
ascunzişuri, singurul sentiment pe care-l trezea amintirea mamei 
sale era o gingaşă tristeţe, o mâhnire îngemănată cu duioşia în 
timp ce înaintea ochilor ei stăruia minunata şi luminoasa imagine 
a unei existenţe mai fericite. 

Nu era de faţă niciun preot care să oficieze ritualul funebru în 
împrejurări atât de neobişnuite, în inima sălbăticiunii, decât 
natura însăşi. March aruncă o privire în jos şi zări prin apa 
străvezie şi limpede, la fel de străvezie aproape ca şi aerul, locul 
unde Hetty spunea mereu că s-ar fi aflat „mormântul” maică-si. 
Pe panta bancului de nisip se desluşea o movilită de pământ, 
neîntocmită cu lopata, de sub care ieşea la iveală o bucată din 
pânza cu care fusese înfăşurat trupul răposatei. După ce 

rămăşiţele-i pământeşti fuseseră depuse pe fundul lacului, 
Hutter adusese ţărână de pe mal şi-o aruncase deasupra, până 
ce trupul fusese în întregime acoperit. Locul rămăsese astfel 
neatins, până când mişcătoarele ape dezveliseră mărturiile 
solitare ce arătau care era rostul acelei moviliţe de pământ. 
March nu simţea nici cea mai mică dorinţă de a-şi încerca 
sonoritatea glasului păstrând o atitudine cumpătată, sobră. Se 
gândea poate la pedeapsa ce se abătuse asupra răposatului său 
prieten, cumpănind în minte primejdia îngrozitoare în care 
fusese propria lui viaţă cu prilejul ultimelor evenimente. li arătă, 
deci, printr-un semn lui Judith că totul era gata şi, primind 
instrucţiuni în privinţa celor ce avea de făcut, puternic cum era, 
fără niciun ajutor, ridică de unul singur trupul şi-l duse până la 
marginea punţii. Şi, după ce capetele unei funii fură petrecute pe 
sub braţele şi picioarele mortului, ca şi cum ar fi fost aşezat într- 
un sicriu, leşul fu lăsat încet să coboare sub oglinda lacului. 

— Nu acolo, Harry March, nu acolo - strigă Judith, 
cutremurându-se fără să vrea. Nu-l pune atât de aproape de 
mama! 

— De ce nu, Judith? interveni Hetty. Au trăit împreună o viaţă 
întreagă şi tot împreună se cade să se odihnească şi după 
moarte. 

— Nu, nu, Harry March - mai încolo, mai încolo. Tu nu-ţi dai 
seama ce spui, Hetty, vai de tine. Lasă că ştiu eu ce fac. 

— E adevărat că nu prea mă ajută mintea, Judith, şi că tu eşti 
mai deşteaptă ca mine, dar cred totuşi că aşa se cade ca 
bărbatul să nu se despartă de soţia lui. Aşa spunea şi mama că-i 
rânduiala în cimitire. 

Aceste câteva cuvinte fură schimbate în grabă, dar pe şoptite, 
ca şi cum fetele s-ar fi temut să nu le audă cumva răposatul. 
Judith nu avea niciun chef s-o contrazică pe sora sa într-o 
împrejurare cum era cea de faţă, totuşi, cu un gest autoritar, îi 
făcu semn lui March să cufunde leşul ceva mai încolo de locul 
unde zăceau rămăşiţele pământeşti ale soţiei defunctului. Apoi 
frânghia fu ridicată şi ceremonia funebră luă sfârşit. 

— l-a sunat ceasul şi lui Tom Corăbierul - oftă Pripitul, 
aplecându-se peste parapetul arcei. Era om de ispravă, bun 
cercetaş şi nimeni altul nu se pricepea ca el să pună capcanele. 
Şterge-ţi ochii, Judith, alungă jalea, Hetty, pentru că şi cei mai 
drepţi dintre noi au şi ei un sfârşit. Când i se împlineşte cuiva 
sorocul, jalea şi suspinele nu pot să-l scoale din mormânt. 
Moartea tatălui vostru e fără doar şi poate o pierdere grea, ca 

moartea oricărui tată, mai ales când fetele lui au rămas 
nemăritate; există însă leac şi pentru asta, şi sunteţi prea 
frumoase şi tinere amândouă ca să nu ajungeţi odată şi odată să 
vă gândiţi şi la lucrul ăsta. Şi când te-a îndemna inima vreodată 
să-ţi pleci urechea la cuvintele unui om cumsecade şi fără ifose, 
Judith, aş vrea să stăm atunci puţin de vorbă între patru ochi. 

— Tocmai acum ţi-ai găsit să-mi vorbeşti de măritiş, Harry 
March - îl dojeni ea - la mormântul părinţilor mei? Nu, nu. Cum 
aş putea să-ţi dau ascultare, aici la mormântul mamei mele, al 
măicuţei mele dragi? 

— Asta-i prea din cale-afară... nu ştiu, zău, ce-i cu dumneata 
astă-seară, Judith - se minună Pripitul, mult mai tulburat decât ar 
fi vrut să arate - adevărul însă e unul singur şi oricum trebuie să- 
| mărturisesc, fie ce-o fi. Dumneata, copilă dragă, ştii foarte bine 
că în inima mea de mult te socot cea mai dulce fată din câte 
ochii mei au avut parte să vadă şi că n-am ascuns nimănui asta, 
nici aici pe lac, nici printre vânătorii şi puitorii de capcane şi nici 
la noi, în colonie. 

— Da, da, am mai auzit şi eu şi cred că-i aşa cum zici - îi 
răspunse Judith, nervoasă şi un pic nerăbdătoare. 

— Când un băiat spune asemenea cuvinte unei fete, se 
înţelege de la sine că se gândeşte cu toată nădejdea la ea. 

— Aşa e, o fi, dar lucrurile astea, Pripitule, mi le-ai mai înşirat 
de nu ştiu câte ori până acum. 

— Dacă i-ar face într-adevăr plăcere, cred că niciodată o 
femeie nu s-ar sătura ascultându-le. Aşa cel puţin zice lumea că 
trebuie să te porţi cu femeile şi nimic nu le place mai mult pe 
lume decât să le mărturiseşti într-una, de câte o sută de ori pe zi, 
că le iubeşti ca ochii din cap, doar dacă nu cumva ti-ar fi aminte 
să le spui cât de frumoase sunt! 

— Sigur că da, cui nu i-ar plăcea să audă asemenea lucruri, 
Pripitule, numai că, vezi, nu-i acuma momentul cel mai potrivit şi 
orice cuvânt în doi peri în împrejurarea de faţă n-are, zău, niciun 
rost. Ar fi mai bine, cred, să vorbeşti lămurit. 

— Fie, cum vrei dumneata, Judith, şi mă bizui că totdeauna în 
viaţă o să fie aşa. Ti-am spus de atâtea ori că ţin la dumneata 
mai mult ca la oricare altă fată, sau decât la toate luate 
împreună; nu se poate totuşi să nu fi băgat de seamă, Judith, că 
niciodată până acum nu te-am întrebat pe şleau dacă vrei să te 
măriţi cu mine. 

— Am observat şi una, şi alta - îi răspunse fata, cu un zâmbet 
uşor pe buze, cu toate că în mintea ei stăruiau gânduri triste, 

ceea ce îi aduse o roşeaţă în obraji şi făcu să-i scapere ochii. Am 
observat şi una, şi alta, şi am socotit în sinea mea că e într- 
adevăr un lucru destul de ciudat din partea unui bărbat atât de 
îndrăzneţ şi hotărât cum e Harry March. 

— Era ceva la mijloc, dragă fată, şi acest ceva mă face şi 
acum să mă fâstâcesc - ei, lasă, nu mai roşi atât şi nu te mai uita 
aşa mânioasă la mine, pentru că sunt cuvinte care oricui, zău, i 
s-ar opri în gât. Sunt însă şi simţăminte mai puternice ca orice pe 
lume şi n-am încotro, trebuie să le dau ascultare. Dumneata nu 
mai ai nici tată şi nici mamă, Judith, şi omeneşte vorbind, e cu 
neputinţă să rămâneţi aici amândouă, singure singurele, chiar 
dacă ar fi pace şi irochezii s-ar fi astâmpărat. Aşa cum stau 
lucrurile în clipa de faţă nu numai că sunteţi sortite să muriţi 
amândouă de foame, dar s-ar putea, cine ştie, să nu treacă nicio 
săptămână şi să cădeţi în mâinile lor, sau să fiţi scalpate. Ar fi 
timpul să te gândeşti la măritiş, şi dacă m-ai vrea de bărbat, tot 
ce-a fost va fi dat uitării, şi astfel o să se sfârşească o dată totul. 

Judith abia reuşi să-şi ţină în frâu nerăbdarea până când 
flăcăul îşi făcu atât de stângaci declaraţia şi cererea în căsătorie, 
pe care fata se gândea probabil c-o s-o audă din gura lui, 
ascultând-o cu o atenţie ce i-ar fi putut da oarecare speranţe 
Pripitului. Aproape că nici nu-l lăsă a-şi încheia fraza, aşteptând 
ca pe ghimpi să afle exact ce doreşte, gata să-i ia vorba din 
gură. 

— Destul acuma, Pripitule - spuse ea, ridicând mâna ca şi cum 
ar fi vrut să-i taie cuvântul. O lună de zile să fi vorbit şi tot n-aş fi 
înţeles mai bine. Vrei să zici că mă preferi pe mine oricărei alte 
fete şi că ţii să fiu soţia dumitale. 

— Ai găsit mai bine ca mine cuvintele potrivite, Judith. Te rog 
să mă crezi că m-am străduit să-ţi vorbesc aşa ca să-ţi fie pe 
plac. 

— Ai fost destul de lămurit, Pripitule, iar cuvintele pe care mi 
le-ai spus au fost cât se poate de potrivite. Nu este locul, cred, 
nici să luăm lucrurile în glumă, nici să ne amăgim. Acum ascultă 
şi răspunsul meu, care va fi în toate privinţele la fel de cinstit ca 
şi cererea ce mi-ai făcut-o. Există un motiv, March, pentru care 
niciodată n-am să... 

— Bănuiesc despre ce e vorba, Judith, dar sunt gata să trec 
peste el, şi asta nu mă priveşte decât pe mine şi numai pe mine. 
Acum, nu te aprinde ca zarea cerului în asfinţit, pentru că nu m- 
am gândit să spun nimic care să te jignească, şi-n orice caz n-aş 
vrea să înţelegi greşit cuvintele mele. 


289 


— James Fenimore Cooper — 


— N-am să mă aprind şi nici prin gând nu-mi trece să mă 
socotesc jignită - zise Judith, luptându-se ca niciodată să-şi ţină 
în frâu supărarea. Există un motiv, cum ţi-am spus, pentru care 
n-o să fiu şi nici n-aş putea fi vreodată soţia dumitale, Pripitule, 
un motiv la care pare-mi-se că nu te-ai gândit, şi mă simt 
datoare să ţi-l mărturisesc la fel de răspicat cum mi-ai cerut să 
fiu soţia dumitale. Nu te iubesc, şi sunt sigură că niciodată n-am 
să te pot iubi de ajuns ca să mă căsătoresc cu dumneata. Niciun 
bărbat din lume cred că n-ar vrea să aibă o nevastă în ochii 
căreia n-ar preţui mai mult decât toţi bărbaţii de pe faţa 
pământului, şi dacă îţi vorbesc atât de cinstit, o fac numai cu 
gândul c-o să-mi mulţumeşti pentru sinceritatea mea. 

— Aha, acum mai vii de acasă, Judith, ştiu cine-i de vină, 
ofiţeraşii în mondire stacojii, din garnizoană! Toţi nişte palavragii 
şi nişte înfumuraţi! Ei sunt de vină, ştiu! 

— St! March, nu se cade să-mi arunci în faţă asemenea vorbe 
la mormântul mamei! Nu uita că sunt femeie, iar dumneata 
bărbat, şi că n-am nici tată, nici frate care să-mi ia apărarea. 

— Mda, ai şi dumneata dreptate, uite tac, nu mai scot o vorbă. 
Mai ai încă răgaz, Judith, gândeşte-te bine la tot ce ţi-am spus. 

— N-am nevoie de niciun răgaz, hotărârea mea e luată de 
mult; aşteptam numai să-mi vorbeşti deschis, ca să-ţi pot 
răspunde şi eu tot aşa. Acum cred că ne-am înţeles perfect, nu 
mai avem nimic să ne spunem. 

Tonul cât se poate de peremptoriu cu care-i vorbise Judith îi 
închise gura Pripitului; niciodată până atunci n-o văzuse încă atât 
de hotărâtă şi de stăpână pe sine. De câte ori îi făcuse curte mai 
înainte, fata îi răspunsese în doi peri ori îl luase în zeflemea; 
Pripitul însă fusese convins că nu era la mijloc decât o cochetărie 
femeiască şi că nu-i va fi greu s-o înduplece pe Judith să-l ia de 
bărbat. Stătuse totuşi mult în cumpănă până s-o ceară. Nu 
crezuse nicio clipă cu tot dinadinsul că s-ar putea cumva ca 
Judith să nu primească a fi soţia celui mai chipeş flăcău de pe 
întreaga frontieră. Acum că se pomenise refuzat, în cele din 
urmă, şi încă atât de categoric încât nu mai încăpea niciun fel de 
stăruinţă, dacă nu-i pieri graiul de uimire, rămase totuşi surprins, 
socotindu-se atât de umilit că nici nu încercă măcar s-o facă pe 
Judith a-şi schimba hotărârea. 

— Oglinda Strălucitoare de aci încolo nu mai are niciun farmec 
pentru mine - rosti el, după un răstimp. Moş Tom a închis ochii. 
Huronii s-au înmulţit puzderie în codrii de pe mal, ca şi porumbeii 
în tufăriş. Sunt atâtea şi atâtea motive ca să nu mai am niciun 


290 


— Vânătorul de cerbi — 


chef să rămân aici. 

— N-ai decât să pleci. Cum vezi aici, la tot pasul, te pândeşte 
câte o primejdie, şi nu înţeleg la ce bun ţi-ai pune viaţa în joc de 
dragul mai ştiu cui. De altminteri mă şi întreb în ce fel ne-ai mai 
putea fi de vreun folos. Pleacă la noapte chiar; niciodată, fii 
sigur, n-o să-ţi reproşăm c-ai fi făcut un lucru neîngăduit sau 
lipsit de omenie. 

— Dacă plec, crede-mă c-o fac cu inima împovărată din pricina 
dumitale, Judith. Mai c-aş vrea să te iau cu mine. 

— Nu mai are rost să vorbim despre asta, March, dar uite, 
cum s-o însera, merg cu dumneata să te duc cu barca până la 
mal; de acolo găseşti şi singur drumul spre o garnizoană din 
împrejurimi. lar când o să ajungi la forturi, ai grijă să ni se trimită 
ajutoare... 

— Dacă o fi să ajung teafăr la forturi, fii sigură c-o să 
pornească îndată un detaşament pe urmele derbedeilor şi o dată 
cu el să ştii că mă întorc şi eu, fiindcă vreau să te ştiu şi pe 
dumneata şi pe Hetty la adăpost, înainte de a ne spune pentru 
totdeauna rămas bun. 

— Ah, Harry March, dacă mi-ai fi vorbit întotdeauna aşa şi ai fi 
simţit ceea ce simţi acum, poate că şi eu te-aş fi privit cu alţi 
ochi! 

— Şi crezi oare că-i prea târziu acuma, Judith? Ce-i drept sunt 
eu cam din topor, ca omul crescut în pădure, dar ştii şi dumneata 
că omul se schimbă cu desăvârşire când se schimbă şi 
împrejurările în care trăieşte. 

— E într-adevăr prea târziu, March. Niciodată n-am să pot 
simţi vreun imbold pentru dumneata, nici pentru nimeni altul de 
pe lume, în afară de unul singur. Cred că ţi-am spus destul acum 
ca să nu mă mai întrebi nimic. Cum s-o însera deci, eu ori 
delawarul te conducem până la țărm. Fă ce-oi face şi caută să 
răzbeşti spre râul Mohawk şi spre forturile apropiate, şi să ne 
trimiţi de acolo cum vei putea ajutoare. Şi acum, Pripitule, 
rămânem prieteni şi pot să am toată încrederea în dumneata, 
nu-i aşa? 

— Nici nu încape vorbă, Judith, deşi prietenia noastră ar putea 
fi mai caldă dacă m-ai privi aşa cum te privesc eu. 

Judith şovăi copleşită de emoție. Apoi, ca şi cum s-ar fi hotărât 
să treacă peste orice slăbiciune, ducând până la capăt cu orice 
preţ ceea ce îşi pusese în gând, îi vorbi mai răspicat. 

— La postul cel mai apropiat s-ar putea să dai de Warley - 
rosti ea palidă ca o moartă şi tremurând toată. Sunt sigură c-o să 

ţină neapărat să ia dânsul comanda detaşamentului trimis în 
ajutorul nostru. Aş prefera să nu vină el ci altcineva. Dacă 
reuşeşti să-l opreşti pe căpitanul Warley acolo, ţi-aş fi îndatorată! 

— Lesne de spus, dar greu de îndeplinit, Judith, pentru că ştii 
cum sunt ofiţerii, nu vor să facă decât ce le trăsneşte lor prin 
cap. Când maiorul dă ordin, oricine, fie el căpitan, locotenent sau 
sergent, trebuie să se supună. Ştiu despre cine vorbeşti. E unul 
rumen la faţă, vesel, un gentleman plin de viaţă şi de voie bună, 
în stare să toarne pe gât un puhoi de sticle de Maderă că s-ar 
revărsa şi albia râului Mohawk, şi care totuşi ştie să-şi aleagă 
cuvintele când vorbeşte. Toate fetele din vale îi fac ochi dulci. Se 
spune că şi el, la rândul său, le face ochi dulci tuturor. Nu mă mir 
că nu-l poţi înghiţi, Judith, fiindcă Warley e, cum s-ar zice, un 
curtezan general, chiar dacă nu l-au făcut încă general. 

Judith nu-i răspunse, cu toate că tremura ca varga şi schimba 
feţe-feţe, din palidă devenind roşie, ca după aceea să se facă iar 
palidă ca un mort. 

— Vai, biată măicuţă - spuse ea în sinea ei, fără a deschide 
gura - suntem aci, la mormântul tău, şi tu nici măcar nu 
bănuieşti că tot ce te-ai străduit să mă înveţi a fost de mult uitat, 
osteneala ce ţi-ai dat-o nesocotită şi că dragostea ta s-a irosit în 
van! 

Simţind cum în sufletul ei începe iar a se răsuci necruţătorul 
sfredel ce niciodată nu-şi găseşte odihna, se ridică în picioare ca 
să-i dea a înţelege Pripitului că nu mai avea nimic de spus. 


Capitolul XXII 


În vremea asta, Hetty nu se clintea de la prova, privind 
abătută în apă unde se întrezărea mormântul maică-si şi al celui 
pe care se obişnuise a-l socoti tatăl ei. Wah-ta-Wah stătea lângă 
ea, păstrând o tăcere plină de duioşie; simţea şi ea că orice ar fi 
spus nu-i putea aduce nicio mângâiere bietei fete. Potrivit 
datinelor poporului său, delawara ştia că în asemenea 
împrejurări se cuvine să stea deoparte şi pe urmă era deprinsă 
ca orice femeie să aştepte un prilej potrivit ca să-şi poată arăta 
compătimirea, mai mult prin gesturi decât prin cuvinte. 
Chingachgook stătea stingher ceva mai încolo, într-o atitudine 
rezervată şi gravă, purtându-se ca un adevărat luptător, fără a 
înăbuşi în el simţămintele omeneşti. 

Judith se apropie de sora sa cu un aer demn şi plin de 

solemnitate pe care nu-l avea de obicei. Cu toate că păstra încă 
pe chipul său frumos urmele suferinţei, îi vorbi pe un ton hotărât, 
fără să-i tremure glasul, în timp ce delawarul şi cu logodnica lui 
se îndreptau spre pupa, unde rămăsese Pripitul, ca să le lase 
singure. 

— Surioară - rosti Judith cu blândeţe în glas - am atâtea 
lucruri să-ţi spun. N-ai vrea să coborâm în luntre şi să vâslim în 
larg până ne-om depărta de arcă? Tainele noastre, biete orfane, 
nu se cade să ajungă la urechea oricui. 

— Fireşte, Judith. In schimb pot foarte bine să ajungă la 
urechea părinţilor noştri. Mai bine să ridice ancora Pripitul şi să 
iasă cu vasul în larg, şi să rămânem noi aici, lângă mormântul 
mamei şi al tatei, ca să ne spunem ce avem de spus. 

— Al tatei - o îngână Judith, căreia pentru prima oară, după 
discuţia pe care o avusese cu Pripitul, i se urcă iar sângele în 
obraji. Dânsul n-a fost tatăl nostru, Hetty! El însuşi, doar, ne-a 
mărturisit, în ultimele clipe. 

— Şi-ţi pare bine, Judith, să ştii că n-ai tată? Gândeşte-te că 
dânsul ne-a purtat de grijă, ne-a hrănit, ne-a îmbrăcat şi a ţinut 
la noi. Care părinte crezi c-ar fi în stare să facă mai mult? Nu-mi 
intră în cap, zău, cum se poate să nu fi fost tatăl nostru. 

— Să lăsăm asta, fetiţo dragă. Fie aşa cum zici tu. Mai bine să 
rămânem noi aici şi să lăsăm arca să se depărteze puţin. Tu ai 
grijă de barcă, iar eu mă duc să-i spun Pripitului şi logodnicilor ce 
aşteptăm de la ei. 

Zis şi făcut; încet, încet arca se îndepărtă la vreo sută de 
stânjeni mulţumită vâslelor ce se mişcau în cadență, lăsând 
fetele în locul unde se aflau îngropaţi părinţii lor; atât de uşoară 
era bărcuţa în care se aflau cele două surori şi de limpede unda 
lacului, încât amândouă păreau că plutesc în văzduh. 

— Moartea lui Thomas Hutter - începu Judith, după ce-i lăsă 
câteva clipe răgaz surorii sale ca să se pregătească pentru ceea 
ce voia să-i spună - a răsturnat toate planurile noastre de viitor, 
Hetty. Dacă dânsul nu era tatăl nostru, noi două suntem totuşi 
surori, trebuie să fim pătrunse de asta, şi să rămânem mai 
departe împreună. 

— De unde ştiu eu, Judith, că mâine, poimâine n-ai să te 
bucuri tot aşa, aflând că nu suntem surori, cum te-ai bucurat 
atunci când ai descoperit că Thomas Hutter, cum îi spui tu, nu 
ne-a fost tată? Vezi tu, pe mine nu prea mă ajută mintea şi mă 
întreb câţi oameni s-ar simţi bine să aibă în familie o fiinţă cu 
asemenea beteşug. Şi pe urmă nici nu-s prea frumoasă - cel 

puţin nu atât de frumoasă ca tine - şi poate că ţi-ar place şi ţie, 
şi pe bună dreptate, să ai o soră mai drăgălaşă. 

— Nu, nu, Hetty. Tu, şi numai tu eşti sora mea. Şi inima şi 
dragostea ce ţi-o port mi-o spun lămurit - şi mama era iarăşi cu 
adevărat mama mea - lucru de care mă bucur şi sunt mândră, 
pentru că fără îndoială a fost o mamă cu care ne putem mândri; 
tata, însă, crede-mă, n-a fost sângele nostru! 

— St! Judith! Dacă sufletul lui o fi aici lângă noi? Gândeşte-te 
ce durere ar fi pentru bietul om să audă cum vorbesc copiii lui 
despre dânsul, şi asta chiar la mormântul său. Copiii, îmi spunea 
mereu mama, nu trebuie sub niciun cuvânt să-şi mâhnească 
părinţii cât sunt în viaţă şi cu atât mai puţin după ce au închis 
ochii! 

— Hetty, sărăcuţa de tine! Din fericire, şi-au încheiat socotelile 
cu lumea asta unde le-am dat destulă bătaie de cap. Orice aş 
face sau aş spune eu, nimic nu mai poate s-o mâhnească pe 
mama, asta e singura mea mângâiere acum, şi orice ai face sau 
ai spune tu, nimic nu mai poate să-i aducă zâmbetul pe buze, 
aşa cum zâmbea când trăia, fericită că te vede atât de cuminte. 

— De unde ştii tu, Judith? Sufletele au darul de a vedea şi 
sufletul mamei, ca oricare altul, are şi el acest dar. 

— Hetty, Hetty, nu-ţi dai seama ce vorbeşti - murmură Judith. 
Morţii nu pot să vadă şi nu ştiu nimic din tot ce se întâmplă aici! 
Dar să lăsăm asta. Răposata noastră mamă şi Thomas Hutter se 
odihnesc unul lângă altul, pe fundul apei; să sperăm că sufletele 
amândurora plutesc în clipa de faţă în slăvile cereşti. Tot ce 
putem şti cu siguranţă este că noi amândouă, odraslele unuia 
dintre ei, am rămas aici, pe pământ; să vedem, aşadar, ce-o să 
facem de aci încolo. 

— Chiar dacă n-am fi odraslele lui Thomas Hutter, Judith, 
nimeni, cred, n-o să tăgăduiască drepturile noastre asupra 
bunurilor stăpânite de dânsul. Castelul şi arca, şi bărcile, şi 
pădurea, şi lacul sunt ale noastre ca şi atunci când trăia dânsul. 
Ce ne poate împiedica, oare, să rămânem mai departe aici şi să 
ne petrecem viaţa aşa cum am trăit şi până acum? 

— Nu, nu, surioară. Aşa nu mai merge. Două fete singure ca 
noi n-ar fi câtuşi de puţin în siguranţă pe aceste coclauri, chiar 
dacă n-ar mai rămâne picior de huron. Trebuie neapărat să 
plecăm de aici, Hetty, să ne mutăm în colonie. 

— Imi pare rău că ai asemenea planuri, Judith - răspunse 
Hetty, lăsând capul în piept şi privind gânditoare movila ce 
închipuia mormântul mamei sale. Imi pare foarte rău să te aud 

vorbind aşa. Prefer să rămân aici unde m-am născut şi unde am 
trăit până acum, decât să mă duc în colonie. Ce să-ţi spun, nu 
mă simt în apele mele acolo. Nu întâlneşti decât răutate şi 
învrăjbire. Imi sunt dragi copacii şi dealurile astea, şi lacul, şi 
izvoarele, şi mi s-ar rupe inima dacă aş fi silită să mă despart de 
ele. Tu eşti frumoasă, Judith, şi ageră la minte. Intr-o bună zi ai 
să te căsătoreşti şi atunci o să ai şi tu un soţiar eu un frate, care 
să ne poarte amândurora de grijă, dacă tu crezi că două femei 
nu sunt în stare s-o scoată singure la capăt, pe meleagurile 
astea. 

— Ah! dacă lucrurile ar sta într-adevăr aşa, Hetty, atunci fără 
îndoială că m-aş simţi de o mie de ori mai fericită în inima 
codrilor decât în colonie! Adineauri nu gândeam aşa, acum însă 
da. Mă întreb totuşi unde e oare omul în stare să prefacă aceste 
fermecate tărâmuri într-o gură de rai? 

— Harry March te iubeşte, surioară - îi răspunse biata Hetty, 
râcâind în neştire căptuşeala de scoarță a luntrii. Nici nu-ți 
închipui, zău, ce fericit ar fi să-l iei de bărbat. Flăcău mai voinic şi 
mai viteaz ca el nu întâlneşti nicăieri, oricât ai colinda 
împrejurimile. 

— Harry March şi cu mine ne-am lămurit pe deplin în privinţa 
asta, şi cred că nu mai are niciun rost să vorbim despre dânsul. 
Există, însă, un om... dar asta n-are a face. Totul e în mâinile 
Celui de Sus. Trebuie totuşi să luăm cât mai degrabă o hotărâre 
să vedem în ce fel ar fi mai bine să ne orânduim viaţa de aci 
înainte. Ca să rămânem mai departe aici, înseamnă să stăm aşa 
răzleţite de lume şi asta nu se poate, iar ca să ne înjghebăm 
viaţa aşa cum ţi s-a năzărit ţie, tare mă tem că n-o să avem 
niciodată asemenea prilej. Şi apoi n-ar fi timpul, Hetty, să ştim şi 
noi ce se întâmpla cu rudele şi toţi cei apropiaţi? Parcă nu-mi 
vine să cred că am fi chiar aşa, singure pe lume, fără niciun fel 
de neamuri şi poate că neamurile astea s-ar bucura să ne vadă. 
Cufărul cel vechi a rămas acum în seama noastră şi putem deci 
foarte bine să ne uităm înăuntru, să vedem ce cuprinde. Mama 
se deosebea atât de mult de Thomas Hutter, încât abia acum îmi 
dau seama că nu putem fi în niciun caz fetele lui şi, drept să-ţi 
spun, ard de nerăbdare să aflu ale cui odrasle suntem. Trebuie 
să găsim acolo niscaiva hârţoage. Şi hârţoagele astea au să ne 
lămurească o mulţime de lucruri în legătură cu părinţii noştri şi 
cu prietenii lor cei mai apropiaţi. 

— Fie cum zici, Judith, tu ştii mai bine ce avem de făcut, 
fiindcă, aşa cum spunea mereu mama, multă lume ar vrea să 

aibă mintea ta isteaţă pe când pe mine nu prea mă ajută capul. 
Acum că tata şi mama s-au prăpădit, ce zor am eu, zău aşa, de 
celelalte rudenii? Mi-ajunge că te am pe tine. De altfel nici nu 
cred că m-aş putea apropia prea mult de ele, de vreme ce nu le- 
am văzut în viaţa mea. Dacă tu zici că nu vrei să te măriţi cu 
Pripitul, atunci nu văd pe cine ai putea să iei de bărbat, şi tare 
mă tem, în cazul acesta, că vrând nevrând, până la urmă va 
trebui să plecăm de aici. 

— la spune, Hetty, ce crezi tu despre Vânătorul de Cerbi? o 
întrebă Judith, aplecându-se puţin ca să fie mai aproape de 
nevinovata ei surioară şi încercând să-şi ascundă stânjeneala. 
Ce-ai zice dacă ţi-ar fi cumnat? Te-ai bucura? 

— Vânătorul de Cerbi?! repetă cealaltă, privind-o ţintă în ochi 
cu o neprefăcută uimire. Dar bine, Judith, Vânătorul de Cerbi n- 
are nimic care să te atragă şi nici nu se potriveşte cu o fată ca 
tine! 

— Dar nu-i urât de loc, Hetty, şi pe urmă frumuseţea la un 
bărbat nu înseamnă mare lucru. 

— Aşa crezi tu, Judith? E drept că frumuseţea la o femeie sau 
la un bărbat nu e chiar însuşirea cea mai de seamă, cel puţin aşa 
îmi spunea mereu mama, socotind cumva că-mi pare rău fiindcă 
nu sunt atât de frumoasă ca tine, deşi, crede-mă, n-avea niciun 
rost să-şi facă sânge rău din pricina asta, căci niciodată, 
mărturisesc, n-am râvnit la niciunul din bunurile cu care ai fost tu 
înzestrată, surioară. Aşa spunea dânsa şi totuşi, după mine, fie 
că-i vorba de o femeie, fie că-i vorba de un bărbat, frumuseţea e 
ceva ce farmecă ochiul. Să fi fost bărbat, zău că i-aş fi dus mai 
mult lipsa decât aşa, ca fată. Un bărbat chipeş e mult mai plăcut 
la vedere decât o femeie frumoasă. 

— Biata fată! Nu ştii ce vorbeşti sau poate că nu înţeleg eu ce 
vrei să spui cu asta! Frumuseţea pentru o femeie înseamnă 
foarte mult, pe când la bărbaţi n-are nicio importanţă. Fireşte că 
oricărui bărbat îi şade bine să fie înalt, dar mai sunt şi alţii pe 
lume tot aşa de înalţi ca Pripitul; că trebuie să fie destoinic, dar 
cred că ştiu o mulţime şi mai destoinici decât el; puternic, dar, 
dacă vrei să mă crezi, aş putea să-ţi spun pe loc numele unui 
băiat mai viteaz decât el! 

— Ce curios, Judith. Nu mi-aş fi închipuit să existe pe lume 
bărbat mai chipeş sau mai puternic, mai iscusit sau mai viteaz 
decât Pripitul! Crede-mă că n-am întâlnit în viaţa mea un om 
care să se poată măsura cu el în vreuna din aceste privinţe. 

— Bine, bine, Hetty, să lăsăm asta. Imi vine greu să te aud 

vorbind aşa. Nu se potriveşte cu sufletul tău neprihănit, nici cu 
nevinovăția inimii tale duioase. Lasă-l pe Harry March să plece. 
La noapte îşi ia rămas bun de la noi şi crede-mă că nu-mi lasă 
nici cea mai mică părere de rău; dacă-mi pare rău de ceva e 
doar că a stat atâta vreme aici fără niciun rost. 

— Ah! Judith, de mult mă temeam c-o să se întâmple aşa. ŞI 
nu ştii cât am ţinut să-mi fie cumnat! 

— Nu te mai gândi la asta acum. Să vorbim mai bine de biata 
mamă şi de Thomas Hutter. 

— Găseşte atunci cuvinte mai dulci, surioară, fiindcă cine ştie 
dacă sufletele celor morţi nu ne pot auzi şi vedea. Dacă tata nu 
ne-a fost tată adevărat, cel puţin a fost bun cu noi, ne-a 
adăpostit şi ne-a dat de mâncare. Din păcate n-avem cum pune 
o lespede pe mormintele lor, aici pe fundul lacului, ca să putem 
săpa în piatră lucrurile astea, să le afle toată lumea; să ne 
mulţumim, deci, a le rosti prin viu grai. 

— Mult crezi că le pasă lor de asta, fetiţo? E totuşi o mare 
mângâiere să ştii, Hetty, că dacă mama a săvârşit vreun păcat în 
tinereţe, s-a căit din adâncul inimii toată viaţa. Şi nu mă îndoiesc 
că toate păcatele i-au fost iertate. 

— Copiii, Judith, nu se cade să judece păcatele părinţilor. Mai 
bine am vorbi de ale noastre. 

— De păcatele tale, Hetty! Dacă a existat vreodată pe 
pământul ăsta vreo făptură fără prihană, atunci tu eşti aceea! 
Mi-ar plăcea să spun sau să cred acelaşi lucru şi despre mine, 
dar asta rămâne de văzut. Nimeni nu ştie ce schimbări poate 
aduce în inima unei femei dragostea ce o poartă unui soţ bun. 
Mă crezi, fetiţo, dacă am să-ţi spun că nu mai ţin aşa mult la 
găteli cum ţineam odată? 

— Ar fi şi păcat, Judith, să te gândeşti la zorzoane, tocmai aici, 
la mormântul părinţilor tăi. Atunci nu mai plecăm din aceste 
cuprinsuri niciodată, dacă aşa zici tu, iar cât despre Pripit n-are 
decât să se ducă unde o vrea. 

— Sunt de acord, Hetty, cu cele ce-ai spus la urmă, dar n-aş 
putea, crede-mă, să-ţi răspund tot aşa la cuvintele rostite mai 
înainte. Trebuie să trăim de aci încolo aşa cum se cuvine să 
trăiască două fete tinere, vrednice de respect; aşadar nu se cade 
să mai rămânem aici, ca să aibă lumea ce cleveti şi să ajungem 
de râsul tuturor vânătorilor şi puitorilor de capcane care vor mai 
cutreiera lacul. Lasă-l deci pe Harry să plece unde o vedea cu 
ochii şi pe urmă voi găsi eu vreun mijloc să-l scap, fără doar şi 
poate, pe Vânătorul de Cerbi, şi atunci o să punem la cale şi 

viitorul nostru. Haidem, surioară, soarele a scăpătat şi arca se 
îndepărtează cu fiece clipă de noi. Să vâslim într-acolo şi ne-om 
sfătui apoi cu prietenii noştri. La noapte vreau să văd ce e în 
cufăr şi mâine vom hotărî ce avem de făcut. Cât despre huroni, 
acum că putem face orice cu zestrea noastră fără să-i mai ştim 
de frică lui Thomas Hutter, nu e mare lucru să le cumpărăm 
bunăvoința. Să-l scot numai pe Vânătorul de Cerbi din mâinile lor 
şi ai să vezi cum într-un ceas toate lucrurile au să se lămurească. 

— Judith, ai uitat pesemne pentru ce am venit aici - o dojeni 
Hetty. Ai uitat că suntem la mormântul mamei şi că adineauri am 
coborât pe răposatul nostru tată lângă ea. Nu se cădea să 
vorbim atât despre noi în asemenea loc. 

Ridicându-se de jos, Hetty, care era oricum o făptură plăcută 
la înfăţişare, avea un chip atât de luminos şi de senin încât părea 
în momentul acela cu adevărat frumoasă. Sufletul ei era 
împăcat, şi cugetul îi spunea că îşi îndeplinise datoria. 

— Acum, dacă vrei, putem pleca, Judith - rosti ea. Dumnezeu 
mi-a luat o povară de pe inimă. După câte-mi spunea mama, şi 
dânsa şi-a simţit uneori sufletul împovărat şi numai aşa îşi găsea 
uşurarea. Dar tu nu te mai rogi aşa cum te rugai când erai mică, 
Judith! 

— Gata, gata, fetiţo, lasă asta, i-o tăie scurt cealaltă. N-are a 
face acum. Mama s-a prăpădit, Thomas Hutter nu mai e nici el 
între noi, cred c-ar fi timpul să gândim şi să ne croim viitorul aşa 
cum ne duce capul. 

Pe când barca luneca agale, mânată molcom de sora mai 
mare, mezina stătea gânditoare, ca de obicei când mintea sa era 
depăşită de o idee mai abstractă şi mai dificilă. 

— Nu ştiu ce înţelegi tu prin viitor, Judith - rosti ea în cele din 
urmă. După cum spunea mama, viitorul ar fi sus în ceruri, dar din 
cuvintele tale s-ar părea că-i vorba de săptămâna viitoare sau de 
ziua de mâine chiar! 

— Şi una şi alta, surioară dragă; e tot ce ne aşteaptă pe lumea 
asta sau pe cealaltă. Este un cuvânt hotărâtor, Hetty, şi - tare 
mă tem - mai ales pentru cei care parcă nici nu se sinchisesc de 
el. Pentru mama viitorul este veşnicia; pentru noi e tot ce ni se 
poate întâmpla de aci încolo cât ne-o fi dat să trăim pe lumea 
asta. Mi se pare mie sau se vede o luntre dând tocmai să treacă 
prin spatele castelului? Uite colo! în dreptul pintenului aceluia de 
pământ. Acum nu se mai vede nimic; pot să jur însă că era o 
barcă ce se furişa în dosul casei. 

— Am zărit-o mai de mult - răspunse Hetty liniştită, care nu 

tremura câtuşi de puţin de frica huronilor - dar m-am gândit că 
n-are rost să pomenesc de aşa ceva la mormântul mamei. Venea 
dinspre tabăra pieilor roşii şi la vâsle nu se afla decât un singur 
om. Semăna cu Vânătorul de Cerbi, nu părea să fie irochez. 

— Vânătorul de Cerbi! exclamă soră-sa impetuoasă cum îi era 
firea. Nu se poate! Vânătorul de Cerbi se află în mâinile lor, şi tot 
timpul m-am gândit cum şi-n ce fel l-am putea scăpa. De ce 
crezi, fetiţo, că era Vânătorul de Cerbi? 

— Poţi să vezi şi tu, surioară, acum. Barca a ieşit din nou la 
iveală, de partea astălaltă a castelului. 

Intr-adevăr, luntrea depăşise clădirea din mijlocul lacului, şi 
tocmai se îndrepta spre arcă, în timp ce pe bordul corăbiei 
câteşitrei călătorii se strânseseră la prova, să-şi întâmpine 
oaspetele. De la prima ochire Judith se putu încredința că sora ei 
avusese dreptate şi că Vânătorul de Cerbi se afla singur în barcă. 
Atât de liniştit şi tacticos venea spre ele, încât rămase uimită; nu 
putea să priceapă cum un om care scăpase din tabăra irochezilor 
prin vicleşug sau prin silnicie, era în stare să vâslească atât de 
sigur pe sine şi de cumpănit în mişcări. 

— Bine ai venit, Vânătorule, bine ai venit! strigă ea, în clipa 
când bărcile poposiră una lângă alta, cu vâslele în repaus. Tristă 
a fost ziua de azi şi cumplită, dar în sfârşit reîntoarcerea ta, 
măcar, înseamnă o nenorocire mai puţin. Să fi devenit oare 
huronii mai omenoşi, de te-au lăsat să pleci, sau ai reuşit cumva 
să scapi din mâinile mingoşilor prin curajul şi dibăcia dumitale? 

— Niciuna, nici alta, Judith. Mingoşii tot mingoşi rămân şi aşa 
vor fi mereu până la capătul vieţii. Nu-mi vine, zău, a crede că se 
vor schimba cândva. La urma urmei, au şi ei felul lor de a fi, 
după cum şi noi îl avem pe al nostru, Judith. Că pot fi traşi pe 
sfoară, pot fi foarte bine, cu atât mai mult cu cât am şi făcut-o 
cândva, eu însumi şi cu Şarpele cel Mare, când o căutam pe 
logodnica lui, aici Vânătorul se opri şi râse pe tăcute, aşa cum îi 
era obiceiul, dar să ştii că nu merge să păcăleşti a doua oară un 
om pe care l-ai mai potcovit o dată. Până şi puii de căprioară 
ajung să dibăcească chichiţele vânătorilor în timpul sezonului de 
vânătoare, darmite o piele roşie, care dacă a deschis o dată ochii 
după ce-a înghiţit un hap, apoi fii sigură că nu-i mai închide la 
loc. Mi s-a întâmplat să văd printre albi unii care au păţit ruşinea 
asta, printre pieile roşii, însă, pe nimeni. Ce ştiu ei e din viaţă, nu 
din cărţi; şi nu cred să fie dascăl mai bun decât viata, ale cărei 
învăţăminte rămân multă vreme în cap. 

— Ai dreptate, Vânătorule, nu zic nu, dar dacă n-ai fugit din 

tabăra huronilor, spune-mi cum se face c-ai ajuns aici? 

— E o întrebare firească şi în acelaşi timp încântătoare, în felul 
cum ai rostit-o. Ce frumoasă eşti astă-seară, Judith, sau Trandafir 
Sălbatic, aşa cum te-a numit Şarpele, minunat de frumoasă, ţi-o 
mărturisesc cu mâna pe inimă. Ai dreptate să spui că-s sălbatici, 
pentru că simţirea lor e într-adevăr de sălbatici şi se poartă ca 
atare, când le dai prilejul. Au turbat de necaz după pierderea ce- 
au suferit-o în ultima încăierare aici, la castel, şi acum ar fi în 
stare să se răzbune pe orice prăsilă de englez ce le-ar pica în 
mâini. M-aş prinde totuşi că n-ar sta mult pe gânduri, dacă le-ar 
fi la îndemână, să-şi verse focul şi pe un olandez. 

— L-au omorât pe tata. Nu le-a fost destul ca să-şi astâmpere 
nesăţioasa lor sete de sânge? răbufni Hetty cu obidă. 

— Ştiu, copilă dragă, cunosc toată povestea, din ce mi-a fost 
dat să văd cu ochii mei de pe mal, când m-au cărat acolo, pe 
dâmb, ca şi din amenințările şi spusele lor. Ce vrei, viaţa se 
sfarmă tocmai când ţi-e mai dragă şi-n fiece clipă-i legată de 
suflarea pieptului nostru. Dacă aţi pierdut un prieten drag, şi nu 
mă îndoiesc de asta, pronia cerească va avea grijă să vă scoată 
în cale un altul care să-l poată înlocui şi, întrucât împrejurările în 
care ne-am cunoscut au fost atât de neobişnuite, mă socot 
cumva îndatorat ca, de aci înainte, dacă voi avea putinţă să-mi 
dau osteneala să nu lipsească pâinea de pe masă în wigwamul 
vostru. E drept, nu-mi stă în putere să înviez un mort; dar ca să-i 
hrănesc pe cei vii nu ştiu dacă-s mulţi să se priceapă ca mine, 
aici la graniţă. Toate astea, credeţi-mă, vi le spun numai din 
simpatie şi ca să vă aduc o mângâiere, nicidecum ca să mă 
fălesc. 

— Ne dăm seama, Vânătorule - se grăbi să-i răspundă Judith - 
şi fiece vorbă ce iese din gura dumitale ştim că e întocmai cum 
ţi-e gândul, pornită din dragoste şi prietenie. Facă cerul ca toţi 
oamenii să aibă pururea adevărul pe buze şi inimile la fel de 
cinstite ca dumneata! 

— Cât despre asta, Judith, om cu om nu seamănă. Am 
cunoscut oameni pe care te puteai bizui numai atâta timp cât îi 
aveai în faţă, iar alţii în ale căror ştafete, însoţite uneori şi de 
câte un wampum, te puteai încrede doar atâta cât ţi-ai fi aruncat 
ochii pe ele. Da, Judith, niciodată poate n-ai grăit un mai mare 
adevăr decât atunci când ai spus că sunt oameni în care poţi 
avea încredere, şi alţii în care nu poţi avea. 

— Ce om curios eşti dumneata, Vânătorule - îi răspunse fata, 
descumpănită puţin de acea naivitate copilăroasă pe care o 

mărturiseau adeseori cuvintele Vânătorului de Cerbi, o naivitate 
atât de vădită, încât de multe ori aduceau cu prostia bietei 
Hetty, deşi la ea sărăcia cu duhul era compensată de frumuseţea 
morală ce se desprindea din faptele şi vorbele nefericitei copile - 
zău, eşti atât de curios că de multe ori nici eu nu ştiu ce să cred. 
Dar asta n-are a face, în orice caz nu-i momentul pentru aşa 
ceva. Ai uitat să ne spui, Vânătorule, cum ai reuşit să ajungi aici. 

— Eu? A, nu-i mare scofală, Judith, drept să-ţi spun! Sunt 
învoit! 

— Cum adică, învoit? După câte ştiu cuvântul ăsta e folosit 
numai în militărie. Mă întreb ce înţeles poate să aibă în gura unui 
prizonier? 

— Exact acelaşi înţeles. Ai dreptate, aşa cum îl folosesc 
militarii, l-am folosit şi eu. Cineva căruia i se dă o învoire 
înseamnă că are voie să părăsească o tabără sau o garnizoană 
pentru un anumit răstimp, după care trebuie să se întoarcă 
pentru a pune din nou arma la umăr, sau pentru a îndura caznele 
ce-l aşteaptă, după cum se întâmplă să fie ostaş sau prizonier. 
Cum eu sunt prizonier, trebuie să respect îndatoririle unui 
prizonier. 

— Şi cum te-au lăsat huronii să pleci aşa, fără nicio iscoadă 
sau cineva care să te însoţească? 

— Cum vezi! Altminteri n-aş fi putut veni decât cu forţa sau 
prin vicleşug. 

— Şi ce chezăşie au c-o să te mai întorci vreodată? 

— Cuvântul meu - răspunse simplu vânătorul - da, mi-am dat 
cuvântul. Gândeşte-te ce neghiobie ar fi făcut dacă mă lăsau să 
plec fără să-mi ceară o chezăşie. Atunci nu mai eram îndatorat 
să mă întorc ca să încerc pe pielea mea cine ştie ce scornituri 
drăceşti pe care, turbaţi de mânie cum sunt, le-ar fi pus la cale, 
ci puteam foarte bine să-mi iau puşca la umăr şi s-o întind spre 
sălaşele delaware. Of, doamne! Din păcate, Judith, şi-au dat şi ei 
seama de asta tot atât de bine ca mine sau ca dumneata, şi-n 
ruptul capului nu m-ar fi lăsat să plec, dacă nu le făgăduiam să 
mă întorc, cum n-ar fi lăsat lupii să dezgroape osemintele 
strămoşilor lor! 

— Sper că n-ai de gând să faci asemenea prostie? Ar fi curată 
sinucidere un lucru fără precedent! 

— Cum, cum? 

— Te-am întrebat dacă eşti cumva în stare să te dai de 
bunăvoie pe mâna unor duşmani atât de crânceni, să intri singur 
în gura lupului, numai ca să nu-ţi calci cuvântul? 

Vânătorul de Cerbi se uită la ea vădit contrariat în faţa unei 
întrebări atât de răspicate. Apoi chipul său onest şi plin de 
candoare îşi schimbă dintr-o dată expresia, părând iluminat 
deodată de fulgerarea unui gând. Incepu a râde muteşte, ca de 
obicei. 

— N-am înţeles la început ce-ai vrut să spui, Judith. Zău, n-am 
înţeles! lţi închipui că Chingachgook sau Pripitul n-ar face una ca 
asta, dar văd că nu cunoşti încă bine lumea. Delawarul e ultimul 
om de pe pământ în stare să nesocotească ceea ce pentru el 
înseamnă o datorie; cât despre March, puţin îi pasă de orişice pe 
lume, în afară de el, ca să-şi răcească gura degeaba pentru o 
treabă ca asta. Chiar dacă ar face-o, crede-mă c-ar fi acelaşi 
lucru, dar n-ai nicio grijă că n-o s-o facă fiindcă se gândeşte mai 
mult la binele lui decât la cuvântul dat. incolo, fii sigură că nici 
nu se sinchiseşte câtuşi de puţin de legămintele făcute de mine 
sau de dumneata, Judith, ori de mai ştiu eu cine. Aşa că nute 
mai necăji degeaba, copilă dragă. Trebuie să mă întorc în tabără 
în momentul când mi s-o termina învoirea, iar de s-ar întâmplă 
să se ivească vreo piedică, apoi nu degeaba am crescut şi m-am 
călit în inima codrului, ca să nu mă pricep cum s-o răzbesc. 

— Şi până când ai învoire, Vânătorule? îl întrebă ea, după ce 
bărcile o porniră împreună spre arcă, lunecând lin pe undele 
lacului, mânate fără prea multă osteneală de vâslaşi. 

— Mâine la amiază, nici mai de vreme, nici mai târziu, şi poţi 
să te bizui, Judith, că nici prin gând nu-mi trece să părăsesc o 
adunare, cum s-ar zice creştinească, ca să mă dau singur plocon 
pe mâna mingoşilor o clipă mai curând decât ar fi nevoie. Ştii, se 
cam tem să nu tabere peste ei cumva trupele din garnizoană şi 
de aceea nu vor să zăbovească niciun moment; ne-am înţeles 
din capul locului că în cazul când misiunea mea o să dea greş, 
până nu scăpată soarele au să mă şi supună la chinuri, aşa ca 
să-şi poată lua drumul spre casă, când s-o întuneca de-a binelea 
afară. 

Rostise aceste cuvinte cu gravitate, ca şi cum gândul 
încercărilor pe care le avea de înfruntat nu era chiar floare la 
ureche, dar cu toată simplitatea şi fără a face vreo paradă de 
curaj, vrând parcă mai degrabă să preîntâmpine unele mărturii 
făţişe de compătimire, decât să le prilejuiască. 

— Vor cu tot dinadinsul, deci, să ne-o plătească? întrebă Judith 
încet, sub influenţa atitudinii liniştite, integre şi demne a 
celuilalt. 

— Nu încape nicio îndoială, dacă mai sunt în stare să 

tălmăcesc gândurile pieilor roşii după anumite dovezi. Totuşi, ei 
sunt încredinţaţi că nici măcar nu bănuiesc ce pun la cale, dar 
cineva care a trăit atât amar de ani în mijlocul unor oameni croiţi 
pe măsura lor, nu se poate înşela în privinţa simţămintelor unui 
indigen, aşa cum un adevărat vânător nu poate pierde urma 
vânatului, sau un ogar o dâră adulmecată. Judecata mea se 
împotriveşte din răsputeri oricărei încercări de a mă salva, 
pentru că femeile lor, le-am văzut, erau mânioase foc pe Wah-ta- 
Wah, cu atât mai mult cu cât poate că n-ar trebui s-o spun, i-am 
dat şi eu o mână bună de ajutor bietei fete să scape. Mai pune la 
socoteală şi omorul acela crâncen întâmplat astă-noapte la ei în 
tabără. Glontele parcă m-a lovit pe mine, drept în inimă. Oricum 
ar fi, Şarpele şi logodnica lui, din fericire, sunt acum la adăpost, 
şi asta e totuşi o mângâiere pentru mine. 

— Of, Vânătorule, fii sigur că nici nu o să se mai gândească la 
asta, din moment ce ti-au dat răgaz până mâine la amiază să iei 
o hotărâre! 

— Nu cred, Judith, zău nu cred. Mingosul e mingos, copilă 
dragă, când a adulmecat el o urmă şi umblă cu nările în vânt, 
degeaba mai încerci să-l întorci din drum. Delawarii, ce-i drept, 
sunt un trib mai civilizat; şi totuşi răzbunarea stă încolăcită pe 
inimile lor ca vrejurile astea pe copaci! Pe urmă, cum ştii, am 
ucis pe unul dintre cei mai vajnici viteji ai lor, zic ei, şi parcă nu- 
mi vine a crede că avându-l în mână pe făptaş, nu vor căuta să i- 
o plătească. Cum văd, însă Judith, n-am vorbit până acum decât 
numai de mine şi de ale mele, când voi aveţi aici atâtea griji pe 
cap şi poate că aţi vrea să vă sfătuiţi cu un prieten în privinţa 
necazurilor voastre. Pe răposatul unchiaş l-aţi cufundat în lac, 
aşa cum pesemne a şi dorit să-şi doarmă somnul de veci? 

— Intocmai, Vânătorule - răspunse Judith cu un glas ce abia se 
auzea. Am împlinit mai adineauri această datorie. Aşa e cum 
spui, aş vrea într-adevăr să mă sfătuiesc cu un prieten, şi 
prietenul acesta eşti chiar dumneata. Pripitul se pregăteşte de 
plecare. După ce va fi pornit la drum şi vom birui şi noi povara ce 
ne-a lăsat-o în suflet această tristă ceremonie, sper că îmi voi 
găsi răgaz un ceas să stăm de vorbă între patru ochi. Hetty şi cu 
mine suntem în mare cumpănă şi nu ştim ce să facem. 

— E şi firesc, când te gândeşti cum s-au petrecut lucrurile, pe 
cât de năprasnic, pe atât de cumplit. lată, însă, că am ajuns; lasă 
că mai vorbim noi despre asta, cum s-o ivi un prilej nimerit. 

Capitolul XXIII 


Întâlnirea dintre Vânătorul de Cerbi şi prietenii săi de pe arcă 
avu loc într-o atmosferă gravă şi înfiorată de nelinişte. Mai cu 
seamă şeful de trib şi cu logodnica lui îşi dădeau seama din 
purtarea sa că nu arăta câtuşi de puţin ca un om care ar fi 
încercat să evadeze şi ar fi reuşit să biruie toate piedicile, şi din 
câteva cuvinte răspicate putură să se dumerească cum stătea 
socoteala cu „învoirea” căpătată de prietenul lor. Chingachgook 
căzu îndată pe gânduri, iar Wah-ta-Wah, ca de obicei, căută să-şi 
mărturisească simpatia prin mici gingăşii pe care numai o inimă 
duioasă de femeie le poate avea. 

In câteva cuvinte, reuşiră totuşi să stabilească în linii generale 
ceea ce s-ar putea numi planul de acţiune pe timpul nopţii. 
Pentru o persoană care n-ar fi ştiut despre ce-i vorba, lucrurile 
păreau să-şi urmeze desfăşurarea lor obişnuită. Şi cum începuse 
să se însereze, hotărâră să acosteze din nou la castel, ancorând 
vasul la locul lui din totdeauna. Intr-o oarecare măsură se 
opriseră la această alternativă şi pentru faptul că se ştiau iarăşi 
stăpâni pe toate bărcile. Ceea ce însă îi făcea în primul rând să 
fie liniştiţi erau informaţiile aduse de Vânătorul de Cerbi care, 
cunoscând starea de lucruri din tabăra huronilor, putuse să-şi 
dea seama că ei nu făceau niciun fel de pregătiri în vederea unui 
nou asalt nocturn; pierderile suferite le tăiaseră deocamdată 
orice chef de a porni iarăşi la acţiune. Pe urmă ostaticul avea de 
făcut o propunere care constituia de fapt scopul venirii sale, 
explicându-le că în cazul când această propunere va fi 
acceptată, ostilitățile vor înceta definitiv. Şi era greu de crezut că 
huronii puteau să anticipeze eşecul unui proiect în care şeful lor 
îşi pusese atâta nădejde, trecând la atac înainte ca solul lor să se 
fi înapoiat. 

Indată ce arca fu priponită cum trebuie, fiecare îşi văzu de 
treaba lui. Bărbaţii se sfătuiră în pripă căutând să ia o hotărâre; 
nu le mai ardea să comenteze isprăvile albilor de pe frontieră, 
nici pe ale pieilor roşii din vecinătatea acestora. Femeile 
roboteau abătute pregătind cina, fără să scoată o vorbă, şi totuşi 
grijulii faţă de cerinţele elementare ale firii. 

Harry se apucase să repare un mocassin la lumina unei torţe 
de răşină, Chingachgook părea cotropit de gânduri negre, în timp 
ce Vânătorul de Cerbi, cu aerul unui om căruia nu i-ar fi păsat de 
nimic şi nici n-ar fi fost preocupat de nimic, cerceta pe îndelete 
puşca lui Hutter, „Cerbucid” despre care am mai vorbit cu alte 

ocazii, fără să aibă habar în momentul acela, în timp ce-i aprecia 
calităţile, că mai târziu arma aceasta avea să câştige o faimă 
atât de mare în mâinile sale. Arma era ceva mai lungă decât 
puştile obişnuite şi se vedea cât de colo că ieşise din atelierele 
unei fabrici de mâna întâia. Şi cu toate că avea o ferecătură de 
argint, văzând-o, majoritatea locuitorilor de pe frontieră ar fi 
luat-o drept o carabină de rând. Meritul ei cel mai mare consta în 
exactitatea calibrului, iscusinţa cu care erau lucrate toate piesele 
şi calitatea deosebită a oţelului. De câteva ori Vânătorul duse 
puşca la umăr, uitându-se prin cătare. Şi tot de atâtea ori se 
aplecă din şale şi o ridică încet în mână, ca şi când ar fi ochit un 
cerb, ca să-şi dea seama cât e de grea şi cât de repede şi de 
precis poate să tragă. Toate aceste gesturi fură săvârşite la 
lumina torţei lui Harry, simplu, dar cu toată seriozitatea şi cu o 
atenţie ce ar fi înduioşat pe oricine ar fi fost de faţă, dacă ar fi 
cunoscut situaţia în care se afla de fapt tânărul Vânător. 

— Straşnică armă, Harry! - exclamă într-un târziu acesta - zău 
dacă nu-ţi vine să mori de ciudă când te gândeşti c-a încăput în 
mâinile unor femei. Am auzit atâtea poveşti din gura vânătorilor 
despre isprăvile ei, şi judecând după zvonurile ce mi-au ajuns la 
ureche, mă prind că, într-o mână dibace, puşca asta înseamnă 
moarte sigură. 

— Aşa-i, moş Tom se lăuda mereu cu ea, deşi, să spun drept, 
nu era el omul în stare să preţuiască aşa cum se cuvenea 
însuşirile deosebite ale unei arme de foc - zise March, trecând o 
cureluşă din piele de cerb prin găurile mocassinului, cu iscusinţa 
unui cizmar de meserie. Trebuie să recunoaştem cu toţii că nu 
era un ochitor de frunte, dar avea, fireşte, şi părţile lui bune, ca 
şi pe cele rele. Nădăjduiam că Judith s-a gândit sau poate se va 
gândi să-mi dea mie pe „Cerbucid”. 

— Adevărul e că nimeni nu poate şti ce gânduri are o fată, 
Harry, şi nu văd de ce n-ai fi tot atât de îndreptăţit ca orişicare 
altul să capeţi arma. Totuşi când mai lipseşte puţin ca un lucru 
să fie desăvârşit, parcă simţi o strângere de inimă că nu e 
desăvârşit întru totul. 

— Ce vrei să spui? Crezi oare că puşca asta n-ar sta la fel de 
bine pe umărul meu, ca pe umărul altcuiva? 

— Dinspre partea asta, nimic de zis. Şi ţie şi ei v-ar sta foarte 
bine, şi amândoi împreună aţi alcătui ceea ce se cheamă o 
pereche potrivită. Vorba e cum o mânuieşti. Fii sigur că în 
mâinile cutărui om ar face mai multă ispravă într-o singură zi, 
culcând la pământ cerbii cu duiumul, decât ar face într-o 

săptămână în mâinile tale, Harry! Am văzut ce-a ieşit când ai 
fost pus la încercare. lţi aduci aminte mai deunăzi de istoria cu 
cerbul? 

— Atunci când cu cerbul nu era încă sezonul de vânătoare! 
Am vrut numai să-l sperii, săracul, şi trebuie să recunoşti şi tu, 
nu-i aşa, că oricum l-am băgat în răcori. 

— Bine, bine, fie cum spui tu. Da, e într-adevăr o armă 
dumnezeieşte făurită şi un om stăpân pe mâna lui şi cu ochiul 
ager ar ajunge cu ea craiul pădurilor! 

— Păstreaz-o atunci şi fii craiul pădurilor, Vânătorule - se grăbi 
să spună Judith, care auzise tot ce vorbiseră până atunci şi ai 
cărei ochi nu se puteau dezlipi de figura onestă a Vânătorului de 
Cerbi. Nici că putea să încapă în mâini mai bune. Şi nădăjduiesc 
că în mâinile dumitale va rămâne încă cincizeci de ani. 

— Nu se poate, Judith, glumeşti! exclamă Vânătorul de Cerbi, 
atât de surprins încât se dădu de gol, lăsând să i se citească 
desluşit emoția pe faţă, aşa cum nu s-ar fi întâmplat altădată. E 
cu adevărat un dar regesc; da, da, şi pe care numai un cap 
încoronat l-ar putea primi. 

— Niciodată n-am vorbit mai serios decât acuma, Vânătorule, 
şi tot atât de serioasă e şi dorinţa mea de a primi acest dar. 

— Bine, bine, avem timp să mai discutăm despre asta. Să nu 
fii supărat, Harry, pentru că Judith e un drăcuşor de fată isteaţă 
foc. Şi dânsa îşi dă seama că faima cucerită de arma tatălui său 
va fi mai bine păstrată în mâinile mele, decât într-ale tale. Să nu- 
ţi faci inimă rea. Ai să vezi dac-o mai fi vreun prilej de felul 
acesta c-o să aibă grijă întâi şi întâi de tine. 

Harry bombăni îmbufnat, dar cum era pe picior de plecare şi 
se grăbea să se pregătească de drum, nu mai avea chef să 
lungească vorba. Curând cina fu gata. Mâncară în tăcere, aşa 
cum e obiceiul celor pentru care mâncarea înseamnă obligaţia 
de a satisface o necesitate firească. 

Indată ce isprăviră de cinat, şi resturile mesei frugale fură 
strânse, ieşiră cu toţii pe punte spre a da ascultare Vânătorului 
de Cerbi, care trebuia să le împărtăşească solia huronilor. Se 
vedea cât de colo că nu prea îl trăgea inima s-o facă, dar 
neastâmpărul de care dădea dovadă Judith nu mai îngăduia nicio 
amânare. Aduseră deci nişte scaune de pe arcă şi se aşezară toţi 
şase roată în dreptul uşii, încercând să-şi desluşească pe cât 
puteau chipurile, la lumina palidă a unei îmbietoare nopţi 
înstelate. 

— Şi acum, Vânătorule - începu Judith, care ardea de 

nerăbdare - şi acum vrem să aflăm din gura dumitale tot ce ţi-au 
spus huronii să ne aduci la cunoştinţă, şi cum se face că te-au 
trimis aici cu această solie, bizuindu-se numai pe cuvântul 
dumitale. 

— Mi-au dat o învoire, Judith, o învoire, aşa se cheamă asta şi 
înseamnă acelaşi lucru fie că-i vorba de un prizonier lăsat slobod 
fie de un ostaş care pleacă din unitate. Ei bine, dacă ţineţi 
neapărat să vă dezvălui misiunea cu care am venit, n-am 
încotro, am să vă spun. De altfel n-are niciun rost, cred, să mai 
tărăgănăm lucrurile. Harry e gata să plece pe râu la vale, iar 
stelele răsar şi apun, ca şi cum nu s-ar sinchisi nici de huroni nici 
de solia lor. Din păcate nu e o solie plăcută şi ştiu de altminteri 
că e în zadar; totuşi trebuie să vă spun! 

— Ascultă, hăitaş de cerbi - interveni Harry puţin răstit. 
Recunosc, eşti iscusit la vânătoare şi un tovarăş de drum fără 
pereche, când e vorba să faci câte şaizeci de mile pe zi. |n 
schimb eşti un mototol cum n-am mai pomenit, când e vorba de 
o solie, mai ales de una care crezi tu că n-are sorţi de izbândă. 

— Te înţeleg, Pripitule, şi poate că niciodată nu ţi s-a potrivit 
mai bine porecla asta decât acum, când n-ai nicio clipă de 
pierdut. Să ne întoarcem, însă, la oile noastre; doar pentru asta 
ne-am adunat aci cu toţii, la sfat, căci sfat se cheamă că este, 
deşi iau parte la el şi femei. lată faptele aşa cum sunt, sadea. 
După ce oamenii lor care au dat iureş la castel s-au înapoiat în 
tabără, mingoşii au ţinut o adunare, şi precum se vedea pe 
chipurile lor mohorâte, mai toţi aveau gânduri pline de 
amărăciune. Ei bine, după ce au fumat cât au fumat şi au 
sporovăit câte-n lună şi-n stele, în timp ce focul în jurul căruia 
şedeau chinciţi ardea mocnit, a venit în sfârşit vorba şi despre 
țelul adevărat al întrunirii lor. Pe cât puteam eu să pricep, cei 
mai bătrâni dintre ei erau de părere să mi se dea această 
învoire, socotind c-aş fi om de încredere. Mingoşii, vă spun eu, 
cântăresc omul dintr-o ochire; asta nu se poate să n-o 
recunoască nici cei mai aprigi vrăjmaşi ai lor. Şi să ştiţi că nu se 
întâmpla chiar în fiecare zi să facă un lucru ca ăsta - adăugă 
vânătorul, mulţumit în sinea sa că viaţa pe care o dusese până 
atunci justifica încrederea în cugetul său cinstit - într-adevăr nu 
se întâmpla prea des să pună atâta temei pe cuvântul unei feţe 
palide. Uite însă c-au făcut-o cu mine, de aceea n-au stat de loc 
în cumpănă să-mi spună din fir-a-păr ce aşteptau din partea 
mea. Să vedeţi cum stau lucrurile. Mingoşii se cred stăpâni peste 
lac cu tot ce se află pe cuprinsul lui. Thomas Hutter a încetat din 

viaţă, cât despre Harry, şi-au făcut socoteala că, după ce astăzi a 
fost la un pas de moarte, o să-i piară cheful să mai dea ochi cu 
ea, cel puţin în vara asta. Stând şi judecând aşa, au ajuns la 
încheierea că n-au mai rămas aici alte braţe decât ale lui 
Chingachgook şi ale celor două fete, şi deşi ştiu prea bine că 
delawarul e viţă de viteaz, îşi dau seama totuşi că de-abia acum 
a intrat pentru prima oară în foc. Cât despre fete, vă închipuiţi, în 
ochii lor au tot atâta trecere ca oricare femeie de-a lor. 

— Vrei să spui că ne dispreţuiesc - îl întrerupse Judith, ai cărei 
ochi scăpărau atât de aprig, încât nimănui dintre cei de faţă nu-i 
scăpă acest lucru. 

— Asta rămâne de văzut. Aşadar mingoşii ţin una şi bună că 
lacul se află, din mal în mal, în stăpânirea lor, şi de aceea m-au 
trimis încoace cu cingătoarea asta de wam-pum - continuă 
Vânătorul de Cerbi, arătându-le obiectul despre care vorbea - 
încredinţându-mi următoarea solie: 

„Spune-i Şarpelui din partea noastră, ziceau ei, că pentru 
cineva care nu-i călit în lupte s-a descurcat destul de bine şi că 
de aci încolo poate să se întoarcă peste munţi acasă, la el, că 
nimeni n-o să-i aţină calea. Dacă i-a încăput în mână cumva un 
scalp, n-are decât să-l ia cu dânsul; oameni de ispravă, huronii 
au şi ei inimă şi pot să înţeleagă dorinţa unui pui de viteaz ce nu 
vrea să se înapoieze acasă aşa cu mâna goală. lar de-i isteţ, 
poate foarte bine să strângă o mână de voinici şi s-o pornească 
pe urmele lor. Wah-ta-Wah, însă, trebuie să se întoarcă în 
mijlocul huronilor. Astă-noapte la plecare a luat cu ea din 
greşeală de acolo ceva ce nu era alei. 

— Nu se poate, nu-i adevărat - sări Hetty înfierbântată. O fată 
ca dânsa nu e-n stare de aşa ceva, dimpotrivă, ştie să dea 
fiecăruia ce-i al lui... 

Şi poate că ar mai fi spus ea încă multe lucruri, indignată, 
dacă Wah-ta-Wah, jumătate râzând, jumătate ruşinată, căutând 
să-şi ascundă obrazul, nu i-ar fi astupat gura. 

— Hetty, mititica de ea, n-are cum să înţeleagă soliile 
mingoşilor - urmă Vânătorul de Cerbi - al căror tâlc uneori e mai 
presus de orice înţeles. lată care-i tâlcul: plecând Wah-ta-Wah a 
furat inima unui tânăr huron şi de aia ţin ei cu tot dinadinsul să 
se întoarcă în tabără pentru ca bietul băiat să-şi simtă iarăşi 
inima bătând la locul ei, unde a simţit-o până mai deunăzi! 
Şarpele, spun ei, e un pui de voinic sortit să ajungă departe şi 
poate să găsească neveste berechet; Wah-ta-Wah însă n-o să fie 
niciodată a lui. Cam asta era tot ce trebuia să vă spun, din câte 

am înţeles. 

— Ce oameni îndatoritori şi chibzuiţi sunt huronii ăştia dacă-şi 
închipuie cumva că o fată e în stare să-şi calce inima în picioare, 
numai şi numai pentru ca un biet copilandru s-o poată pune la 
loc pe a lui - rosti Judith cu sarcasm, deşi pe măsură ce vorbea 
glasul i se umplea de amărăciune. Femeia, cred eu, rămâne 
femeie, fie că-i albă la faţă sau stacojie, iar căpeteniile lor habar 
n-au ce înseamnă o inimă de femeie, Vânătorule, dacă sunt în 
stare să creadă că ea poate să ierte vreun păcat, sau să uite 
ceea ce-i este mai drag chiar decât lumina ochilor. 

— Aşa or fi, nu zic nu, unele dintre ele, Judith, deşi, să-ţi spun 
drept am cunoscut femeie în stare să facă şi una, şi alta. Oa 
doua solie e pentru voi, fetelor. Cică Sconcsul, cum îl porecliseră 
ei pe tatăl vostru, zace acum pe fundul lacului şi că de ieşit n-o 
să mai iasă deasupra cât lumea, aşadar odraslele sale, mâine, 
poimâine, au să aibă nevoie de un wigwam, dacă nu şi de hrană. 
Casele huronilor, cică, ar fi mai bune decât cele din York. Vă 
poftesc deci să veniţi la ei să le vedeţi. E adevărat că aveţi pielea 
albă ca laptele; totuşi dânşii cred că trăind de atâta vreme în 
inima codrului, aţi uitat drumul ce duce spre luminişuri. Un 
irochez de frunte din mijlocul lor şi-a pierdut de curând soţia şi s- 
ar socoti fericit dacă Trandafirul Sălbatic ar vrea să şadă în locul 
ei în preajma focului. Cât priveşte pe Minte inceată, huronii 
făgăduiesc să-i poarte de grijă şi s-o cinstească aşa cum se 
cuvine. Bunurile tatălui vostru, cred ei, trebuie să sporească 
avutul tribului lor, în schimb lucruşoarele voastre, adică tot 
calabalâcul trebuincios unei femei, o să meargă, aşa cum e 
datoria, în wigwamul bărbatului lor. Mai mult chiar: cum deunăzi 
s-a prăpădit o fecioară de la ei din trib, răpusă în chip sângeros, 
se cade, zic dânşii, ca locul ei să-l ia alte două fecioare din 
rândurile feţelor palide. 

— Şi dumneata ai fost în stare să vii cu asemenea solie la 
mine! exclamă Judith, deşi glasul cu care rostise aceste cuvinte 
era mai degrabă copleşit de tristeţe decât clocotitor de mânie. O 
fată ca mine să robească unui huron? 

— Dacă ţii cu adevărat să ştii ce gândesc în adâncul meu, află 
atunci, Judith, că nu cred să sosească vreodată ziua când tu ai să 
ajungi să robeşti unui bărbat, fie el stacojiu ori alb la chip. Să nu 
fii supărată însă pe mine c-am venit cu asemenea solie şi că ți- 
am înşirat aici aproape cuvânt cu cuvânt tot ce mi-au spus, cât 
am putut ţine minte. Numai cu această condiţie am căpătat 
învoire; şi un legământ rămâne oricum în picioare, chiar dacă ţi-a 

fost dat să-l faci cu o haimana. M-am mulţumit să-ţi spun numai 
ceea ce mi-au încredinţat ei, nu însă şi ce socotesc eu că s-ar 
cuveni să răspunzi la cuvintele lor şi dumneata şi ceilalţi. 

— Aşa da, Vânătorule, s-auzim - se amestecă în vorbă Harry. 
Dacă-i aşa, crede-mă că ard de nerăbdare să aud din gura ta 
cum şi ce fel chibzuieşti c-ar trebui ticluit răspunsul. Din partea 
mea, eu ştiu cum le-aş răspunde şi o s-o aflaţi cu toţii, când o fi 
momentul. 

— Şi eu m-am gândit, Harry, pentru fiecare în parte cam ce ar 
fi cu cale să răspundă şi cred că pentru nimeni n-am întocmit un 
răspuns atât de bun ca pentru tine. Să fiu în locul tău, uite ce 
vorbă le-aş trimite: „Vânătorule, fă bine şi spune-le că habar n- 
au cine este Harry March! Să afle atunci că e un om dintr-o 
bucată şi că n-o să părăsească la ananghie două fete. Să ştie 
deci că nu şi-au găsit omul cu care să facă astfel de tocmeli şi că 
ar însemna să fumeze un butoi întreg de tutun târguindu-se cu 
el”. 

— Vorba dulce prieteni de nădejde ţi-aduce, Vânătorule, spuse 
el pe un ton oarecum ameninţător. Nu eşti decât un mucos şi 
cred că ai simţit pe pielea ta ce păţeşti când încapi pe mâinile 
unui bărbat în lege. Cum eu sunt eu, iar tu nu eşti decât un biet 
mijlocitor pe care ei l-au trimis în mijlocul creştinilor de aici, fă 
bine şi spune-le celor ce te-au făcut mijlocitor că îl cunosc prea 
bine pe Harry March, ceea ce dovedeşte că au şi ei bun simţ, aşa 
cum am şi eu. Nimeni nu poate face mai mult decât e omeneşte 
să facă şi asta îmi dă de gândit că ar fi o adevărată nebunie să 
dai piept de unul singur cu un trib întreg. Din moment ce femeile 
îl părăsesc, la ce alt s-ar putea aştepta de la Harry March decât 
să le răspundă cu aceeaşi măsură, chit că sunt din acelaşi neam 
cu dânsul. Dacă Judith socoteşte de cuviinţă să se răzgândească, 
n-are decât să plece cu mine pe râu la vale şi s-o ia şi pe Hetty 
cu dânsa; în cazul când are altă părere, eu îmi iau frumuşel 
tălpăşiţa cum mi s-o părea că iscoadele vrăjmaşilor au de gând 
să se aciuiască peste noapte prin tufişuri şi-n cetina căzută. 

— Judith n-are să se răzgândească niciodată şi nici nu-i trece 
prin cap să plece cu dumneata, jupâne March - îi răspunse fata 
răspicat. 

— In privinţa asta suntem, deci, lămuriţi - continuă Vânătorul 
de Cerbi, fără să ia în seamă paraponul amicului său. Pripitul n- 
are decât să facă ce-o vrea şi cum îl taie capul. O să aleagă 
calea ce i-o fi mai la îndemână, de vreme ce n-are mustrări de 
conştiinţă. Acum să vedem cum rămâne cu Wah-ta-Wah. Ce 

spui, copilă dragă? Şi dumneata vei fi având cumva de gând să-ţi 
calci datoria şi să faci calea întoarsă spre tabăra mingoşilor ca 
să-ţi legi viaţa de unul de al lor - şi asta nu pentru c-ai ofta după 
omul ce ţi l-au hărăzit ca bărbat, ci numai şi numai pentru că ţi-e 
milă de căpăţâna dumitale? 

— De ce vorbeşti aşa de Wah-ta-Wah? îl luă la rost logodnica 
şefului de trib, supărată. Crezi oare că fata delawară e ca o 
cucoană de căpitan care râde şi glumeşte cu toţi ofiţerii? 

— Ce cred eu, Wah-ta-Wah, n-are a face acum. Trebuie să le 
duc totuşi un răspuns din partea dumitale şi pentru asta cred că 
se cuvine să-l aflu mai întâi din gura dumitale. Un sol cinstit 
cumpăneşte fiece cuvânt al soliei sale. 

Wah-ta-Wah nu mai stătu la îndoială să dea în vileag tot ce 
avea pe suflet. 

— Spune-le huronilor, Vânătorule, rosti ea, că ochii lor sunt 
orbi ca ai cârtiţei şi că pentru huroni, lup ori cotei tot una e. La 
noi în trib s-a uscat o răsură pe a cărei tulpină abia îmbobocise o 
floare. Cu lacrimi amare mlădiţa crudă a stropit mormintele 
strămoşilor ei. Şi apoi deodată s-a pomenit azvârlită în mijlocul 
unui lan de porumb. Spune-le că fata delawară nu este trepăduş 
să umble de colo, colo, când la ea, în trib, când încinsă cu 
cingătoare de wampum. Ea este ca o floare de caprifoi, cea mai 
înmiresmată floare din pădurile noastre; şi ibovnicul ei a pus-o la 
piept ca să miroasă dulce. Crede oare flăcăul huron că pentru el 
miroase atât de dulce floarea din Lenni Lenape? El nu-i decât o 
gâză şi ochiul fetei nu se uită la el cum zboară, ci se întoarce 
mereu îndărăt, acolo unde se află delawarii. Dacă vrea să cânte 
din os, să caute atunci o fată din Canada; Wah-ta-Wah nu 
cunoaşte decât viersul pe care l-a auzit de când era copil. Poate 
să fie huronul dintr-un neam vechi ce cutreieră de veacuri 
marele lac sărat, tot degeaba, dacă nu e neam de Uncas. Puiul 
de huron să crească mare, mare de tot, ca strămoşii săi. Wah-ta- 
Wah n-are decât o inimă şi nu poate iubi decât un singur om şi 
omul acela e bărbatul ei. 

Vânătorul de Cerbi ascultă cu o neprefăcută mulţumire acest 
original mesaj împărtăşit cu o râvnă pe măsura simţămintelor 
din care izvora. Şi întâmpină cuvintele pătimaşe ale delawarei, 
după ce Wah-ta-Wah îşi spuse tot focul, râzând pe tăcute, aşa 
cum râdea el, dar din toată inima. 

— Şi acum, Judith, că am primit răspunsul pieilor roşii, ar fi 
timpul să capăt un răspuns şi din partea feţei palide, cu toate că 
nu ştiu dacă e cuvântul cel mai potrivit în momentul ăsta, dat 

fiind roşeaţa din obrajii dumitale. Numele de Trandafir Sălbatic ţi 
s-ar potrivi mai mult, şi fiindcă am pomenit de culori, surioara 
dumitale Hetty ar putea fi foarte bine o floare de caprifoi. 

— Să fi auzit asemenea vorbe din partea vreunui fante din 
garnizoană, îţi spun drept că l-aş fi luat la vale, Vânătorule; 
venind însă din partea dumitale, n-am de ce să nu cred în 
sinceritatea lor, răspunse Judith cât se poate de măgulită de 
acest compliment, atât de puţin meşteşugit şi totodată 
semănând atât de mult cu firea celui care i-l făcuse. Cred totuşi 
că te grăbeşti cerându-mi răspuns. Şarpele după câte ştiu încă 
nu şi-a spus cuvântul. 

— Şarpele! Sfinte Dumnezeule! Puteam să mă întorc oare cu 
răspunsul fără să fi auzit o vorbă din gura lui? Mărturisesc că nici 
nu m-am gândit măcar să-l întreb dacă are ceva de spus, cu 
toate că n-ar fi fost tocmai drept, de vreme ce adevărul e 
adevăr, şi sunt dator să le înfăţişez mingoşilor lucrurile aşa cum 
sunt şi nimic altceva. Aşa că Chingachgook, să ascultăm şi 
părerea ta: spune, ai fi gata s-o porneşti peste munţi spre casă 
lăsându-ţi logodnica pe mâinile unui huron şi sosind acolo să le 
spui şefilor de trib să pornească degrabă, dacă sunt oameni 
destoinici şi de vreo ispravă pe urmele irochezilor, deşi duşmanul 
îşi va fi luat de câteva zile tălpăşiţa de pe aceste coclauri? 

Ca şi logodnica sa, tânărul şef se ridică în picioare, ca să dea 
mai multă solemnitate şi răspunsului său şi să-l facă impunător. 
Wah-ta-Wah vorbise cu mâinile la piept, ca şi cum ar fi căutat a- 
şi stăpâni clocotul lăuntric; huronul, însă, întinse braţul, cu o 
cumpănită dârzenie, ca pentru a întări vorbele sale rostite 
răspicat. 

— Wampum pentru wampum - zise el - şi solie pentru solie. 
Ascultaţi acum ce are de spus Şarpele cel Mare al delawarilor: 
cei ce au venit să urle ca lupii în pădurile noastre şi pe întinsul 
lacului nu sunt lupi ci câini sadea şi dacă se vor apropia prea 
mult, delawarii au să le taie şi coada şi urechile. Chingachgook 
şi-a luat logodnica înapoi unde a găsit-o fără să le mai ceară 
voie. Dacă inima lui e unită prin legăturile dragostei de fata 
delawară, asta nu-i priveşte pe huroni. El ştie să-i spună ceea ce 
inima ei doreşte să afle, el nu urlă ca lupii în codru ca să înfioare 
urechile celor ce ascultă. Nimeni nu porunceşte la el în colibă, 
nici şefii de la el din trib şi cu atât mai puţin nişte mingoşi... 

— N-ai nicio grijă; am să împărtăşesc solia ta, vorbă cu vorbă, 
gând cu gând. Să li se urce sângele-n obraji ca mâzga în crengile 
copacilor! 

— Niciodată, mingo, niciodată! rosti vajnic Chingachgook, 
îndeplinind cu dragă inimă rugămintea prietenului său. De aceea 
se vede că dulăii huroni au lătrat în mijlocul pădurii pentru ca 
delawarul să le poată lua urma printre copaci; mai bine şedeau 
ca vulpea în vizuina lor, cine i-a pus să umble cu puşca la 
vânătoare. Atâta timp cât fata delawară ar fi la ei în tabără, 
armele vor detuna mereu în pădure. Chingachgook nu uită 
niciodată când l-a muşcat un câine. Şi nici nu-i place să-i spună 
cineva ce trebuie să facă. Nu este el omul să se întoarcă înapoi 
acasă şi să trimită alţii în loc. E-n stare să găsească şi singur 
urmele fugarului şi să umble aşa pe urmele lui până hăt departe 
în Canada, numai dacă fugarul nu se ascunde sub pământ. 
Chingachgook o ia şi pe Wah-ta-Wah cu el să gătească vânatul. 
Nu e nevoie de alţi delawari; ei doi ajung ca să-i pună pe goană 
pe huroni, hăituindu-i până la ei acasă. 

— Măreaţă solie, într-adevăr, vorba ofiţerilor! - exclamă 
Vânătorul de Cerbi - o să le pună tot sângele în mişcare 
huronilor, mai cu seamă când o să le-o spun că Chingachgook 
împreună cu Wah-ta-Wah au să-i hăituiască până le-o pieri şi 
urma de pe aceste meleaguri. Din păcate, vai! cuvintele mari nu 
atrag totdeauna după ele şi fapte mari! Dar-ar sfântul să ne 
străduim să facem măcar pe jumătate din ceea ce făgăduim! Şi 
acum, Judith, e rândul dumitale să-ţi spui cuvântul, căci zurbagiii 
ăştia aşteaptă un răspuns de la fiecare în parte, în afară, poate, 
doar de biata Hetty. 

— De ce nu şi Hetty? Adeseori, Vânătorule, vorba ce-i iese din 
gură e plină de înţelepciune. Şi nu m-aş mira ca pieile roşii să-i 
dea ascultare, ştiind de câtă cinste se bucură în ochii lor oamenii 
ce s-au născut aşa ca ea. 

— Ai dreptate, Judith, asta îmi arată o dată mai mult cât eşti 
de isteaţă. Pieile roşii privesc într-adevăr cu respect pe toţi cei 
pe care într-un fel ori altul viaţa i-a oropsit şi mai cu seamă, cred, 
pe Hetty. Aşa că, Hetty dragă, dacă ai ceva de spus, te poţi bizui 
c-o să împărtăşesc cu sfinţenie cuvintele tale huronilor. 

Fata stătu în cumpănă o clipă, apoi glasul ei duios sună cu 
blândeţe, dar tot atât de hotărât ca şi al celor ce vorbiseră mai 
înainte. 

— Nu putem merge acolo. Lacul e al nostru şi nu se poate să-l 
părăsim. Şi mama, şi tata îşi au lăcaşul de veci aici, pe fundul 
apei şi nici huronii, după câte ştiu, nu s-ar îndupleca să se 
despartă de mormintele strămoşeşti; nici chiar cel mai păcătos 
dintre ei n-ar face asta. Viu să-i văd, dacă ţin neapărat, dar nu 


313 


— James Fenimore Cooper — 


m-aş îndura în ruptul capului să părăsesc mormântul mamei şi al 
tatei. 

— Destul, Hetty, destul, să fi însăilat de două ori mai multe 
cuvinte şi n-ai fi vorbit mai frumos decât ai vorbit acum - o 
întrerupse Vânătorul de Cerbi. Am să le împărtăşesc negreşit tot 
ce mi-ai spus şi ce ai vrut să înţelegi prin cuvintele tale, şi cred c- 
au să fie mulţumiţi de această solie. Şi acum, Judith, ţi-a venit şi 
dumitale rândul şi cu asta se încheie şi misiunea mea. 

— Aş vrea să ştiu mai întâi, aş vrea să ştiu, Vânătorule - 
începu ea, repetând aceleaşi cuvinte ca să-şi poată drege glasul 
- în ce fel răspunsurile noastre ar putea înrâuri soarta dumitale? 
Dacă au cumva de gând să te pună să plăteşti cu viaţa semeţia 
cuvintelor noastre, nu era mai bine să fi cântărit pe îndelete 
vorbă cu vorbă? Aşadar în ce măsură crezi c-ar putea să se 
răsfrângă toate astea asupra dumitale? 

— Doamne, Judith, de ce nu mă întrebi mai degrabă dacă o să 
bată vântul săptămâna viitoare, sau câţi ani cred c-o să aibă 
cerbul pe care am să-l împuşc mâine, poimâine! Atâta pot să-ţi 
spun, că se uitau la mine cu nişte mutre destul de cătrănite; nu 
totdeauna însă se aude tunând când cerul se acoperă de nori 
cenuşii, după cum nu orice învârtejire de vânt aduce ploaie. 
Lesne de întrebat, greu de răspuns. 

— Acest lucru l-aş putea spune şi despre solia irochezilor - 
adăugă Judith, sculându-se în picioare, ca şi cum s-ar fi hotărât în 
sfârşit ce să facă. Răspunsul, Vânătorule, am să ţi-l dau după ce 
mai întâi vom fi stat de vorbă între patru ochi la noapte, când 
toată lumea se va fi dus la culcare. 

Era atâta fermitate în atitudinea ei încât Vânătorul de Cerbi se 
decise să-i respecte dorinţa, cu atât mai mult cu cât această 
amânare nu putea să schimbe în niciun fel situaţia în care se 
aflau. Consfătuirea luă aşadar sfârşit şi cu acest prilej Harry le 
aduse la cunoştinţă că se hotărâse să-i părăsească fără multă 
zăbavă. Aşteptând să se întunece de tot afară pentru ca Pripitul 
să poată pleca, vreme de un ceas fiecare îşi văzu de treburile 
sale, ca de obicei: tânărul vânător nu lăsă o clipă din mână 
puşca primită în dar, cercetând în amănunţime perfecţiunile cu 
care era înzestrată. 

Nu trecu mult şi se făcu şi ora nouă seara, când socotiră că 
Harry putea în sfârşit să purceadă la drum. În loc să-şi ia rămas 
bun cu căldură şi sinceritate, puţinele cuvinte pe care acesta 
crezu de cuviinţă să le rostească fură spuse cu răceală şi pe un 
ton posac. Nemulțumirea prilejuită de ceea ce în ochii lui părea 

să fie o încăpățânare din partea lui Judith era sporită de toate 
buclucurile prin care trecuse de când îşi îndreptase paşii spre 
țărmurile lacului şi, aşa cum fac de obicei oamenii grosolani şi 
strâmţi la minte, ar fi fost în stare să le pună în cârcă celorlalţi 
toate necazurile îndurate, în loc să se gândească dacă nu cumva 
era el de vină. Judith îi întinse mâna cu oarecare părere de rău 
dar în acelaşi timp şi cu o tainică bucurie. Cei doi delawari în 
schimb păreau să nu regrete câtuşi de puţin plecarea lui. Dintre 
toţi numai Hetty se arătă cu adevărat mâhnită. Sfiiciunea ei 
femeiască şi modestia firii sale o făcută să şadă ascunsă, 
încumetându-se să iasă la iveală abia în clipa când Harry cobori 
afară în barcă, unde îl aştepta Vânătorul de Cerbi. Până să 
străbată puntea vasului ca să ajungă la prova, barca şi începuse 
să se îndepărteze încetul cu încetul. Emoţia o prididi, însă, 
biruindu-i în cele din urmă sfiiciunea, şi Hetty prinse glas 
adresându-se călătorului. 

— Rămas bun, Harry - îi strigă din urmă cu vocea ei duioasă. 
Rămas bun, dragă Harry. Fii cu ochii în patru în pădure, întinde 
pasul la drum până ajungi în garnizoană. Câte frunze sunt în 
copaci tot atâţia huroni şi-n preajma lacului, şi nu ştiu zău dacă 
au să fie atât de drăguţi cu o matahală ca tine, pe cât s-au arătat 
faţă de mine. 

Atât de puţine fuseseră dovezile de simpatie pe care le 
primise Harry la plecare, încât glasul duios al fetei ce-l striga din 
urmă îi sună la ureche ca o mângâiere. Se opri în loc şi dintr-o 
singură opintire a braţelor sale vânjoase împinse luntrea înapoi, 
lângă arcă. Asta întrecea tot ce ar fi putut nădăjdui Hetty, al 
cărei curaj se trezise o dată cu plecarea eroului său şi văzând că 
acesta se întorsese pe neaşteptate din drum, se simţi din nou 
cuprinsă de slăbiciune. 

— Ce fată bună eşti dumneata, Hetty, zău, nu mă lăsa inima 
să plec fără să-ţi strâng mâna - rosti March. La urma urmelor nu 
ştiu dacă Judith merita să fie pusă la degetul cel mic al dumitale, 
deşi, ca să zic aşa, are mai mult farmec. Cât priveşte duhul, dacă 
a fi cinstită şi cu inima deschisă faţă de un băiat e o dovadă de 
bun simţ din partea unei fete, pentru mine dumneata preţuieşti 
cât o duzină de fetişcane ca Judith, aş spune chiar că toate 
fetişcanele pe care le-am cunoscut nu fac laolaltă cât dumneata. 

— Să n-o vorbeşti de rău pe Judith, Harry - îl rugă Hetty. Tata 
nu mai trăieşte şi nici mama; Judith şi cu mine am rămas singure 
pe lume. Nu şade frumos unor surori să se clevetească una pe 
alta, nici să plece urechea la clevetirile altora. 

— Înţelepte cuvinte, copilă dragă, ca mai tot ce-ţi iese din 
gură. Să ştii, Hetty, că de ne-o fi dat să ne mai întâlnim vreodată, 
ai să ai în mine un prieten adevărat, orice ar face sora dumitale. 

— Rămas bun, Harry - spuse Hetty - rămas bun. Fii cu ochii în 
patru în pădure, nu te opri în drum până la garnizoană. Am să 
citesc din biblie pentru dumneata, înainte de culcare, şi am să te 
pomenesc mereu în rugăciunile mele. 

Cum însă March nu avea niciun fel de simpatie pentru 
asemenea lucruri, fără să mai adauge nimic, se mulţumi să 
scuture cu căldură mâna fetei după care se aşeză la locul lui în 
barcă. 

Un minut mai apoi, cei doi vântură-ţară se aflau la o sută de 
picioare departe de arcă, şi după alte câteva minute pieriră cu 
totul din ochii lor. Hetty oftă adânc şi se întoarse iarăşi lângă 
sora ei şi Wah-ta-Wah. 

O bucată de vreme, Vânătorul de Cerbi şi tovarăşul său vâsliră 
în tăcere. Harry, aşa cum stabiliseră mai dinainte, trebuia să 
coboare pe țărm chiar în punctul de unde, la începutul acestei 
povestiri, se îmbarcaseră pentru prima oară. Şi asta nu numai 
pentru că locul acela, după toate probabilitățile, nu era 
supravegheat de huroni, dar şi pentru că Harry cunoştea destul 
de bine drumul prin pădure în partea aceea, ca să poată răzbate 
chiar şi pe întuneric. Mânară deci barca uşoară într-acolo dintr-o 
întinsoare, fără zgomot, aşa cum doar nişte luntraşi destoinici şi 
vânjoşi sunt în stare să tragă brazdă cu barca prin apă, sau mai 
bine zis pe apă. Nu le trebui niciun sfert de ceas ca să-şi atingă 
telul şi când se văzură sub umbrarele de pe mal, şi unul şi altul 
se opriră din vâslit, pentru a schimba câteva cuvinte de rămas 
bun, în aşa fel ca să nu ajungă din întâmplare la urechea cuiva, 
care ar fi dat o raită prin împrejurimi. 

— Bine ar fi dacă i-ai putea convinge pe ofiţerii din 
garnizoană, îndată ce soseşti, Harry, să trimită un detaşament 
pe urmele irochezilor - spuse Vânătorul de Cerbi - şi ar fi şi mai 
bine dac-ai vrea să-i călăuzeşti tu însuţi până aci. Cunoşti fiece 
potecuţă şi marginile lacului, şi toată întocmirea acestor 
cuprinsuri, şi ai putea să faci mult mai bine treaba asta decât 
orişicare cercetaş. la-o mai întâi spre tabăra huronilor, pe urmă 
ai să vezi ce mai e de făcut după urmele ce fără îndoială au să-ţi 
iasă singure în cale. Va fi destul să tragi cu ochiul când şi când 
spre arcă şi spre castel ca să-ţi dai seama ce se întâmplă cu 
delawarul şi cu fetele. Oricum e cel mai bun prilej acum să-i 
fugăreşti pe mingoşi. Să se înveţe minte, să nu te mai uite multă 

vreme încă de aci încolo. Mie bănuiesc că treaba asta n-o să-mi 
ţină de cald, întrucât socotelile mele cu viaţa au să se încheie 
mai înainte ca soarele să fi apucat mâine să scapete, în schimb e 
un lucru de care atârnă toate nădejdile, mai mult chiar, viaţa 
fetelor, Judith şi Hetty. 

— Dar tu, Nathaniel - îl întrebă Harry, pe faţa căruia se citea 
un interes mai viu decât manifesta îndeobşte pentru soarta 
semenilor - dar tu ce crezi c-ai putea să păţeşti? 

— Numai Cel de Sus în înţelepciunea lui poate şti, Harry 
March! Zările-s întunecate de neguri amenințătoare, şi sunt 
pregătit sufleteşte pentru cele mai cumplite lucruri. Răzbunarea 
mocneşte în pieptul mingoşilor, fiindcă au rămas cu buzele 
umflate: nu numai că nu le-a încăput nimic în mână din maldărul 
de prăzi pe care nădăjduiau că le vor smulge prizonierilor dar, pe 
deasupra şi-a mai luat şi Wah-ta-Wah tălpăşiţa. Nu mai rămâne 
nicio îndoială c-au să mă supună la cazne. Doar Cel de Sus în 
înţelepciunea sa poate şti soarta ce ne aşteaptă pe fiecare dintre 
noi! 

— Ce ticăloşie, nu se poate, fie ce-o fi trebuie împiedecată - 
izbucni Harry. Aş da oricât acum să-i fi scalpat pe toţi din tabără, 
atunci când am coborât cu gândul ăsta pentru prima oară 
împreună cu moş Hutter, în toiul nopţii, pe țărm! 

— Mai bine spuneai că ai da oricât să nu fi pus niciodată la 
cale un lucru care nu e câtuşi de puţin vrednic de un om civilizat. 
să fi fost aşa ne-am fi cruțat nu numai buclucurile ce de atunci 
curg mereu cu duiumul peste noi, dar şi viaţa lui Thomas Hutter 
şi nici inimile huronilor n-ar fi fost atât de setoase de răzbunare. 
Şi pe urmă şi moartea fetei aceleia ne-a căşunat numai rău, 
Harry March, lăsând o pată neagră pe numele, dacă nu şi pe 
cugetul nostru! 

Era într-adevăr un lucru evident, atât de evident încât Harry 
dându-şi seama că Vânătorul de Cerbi avea dreptate se grăbi să 
cufunde vâsla în apă şi să mâne barca spre mal ca şi cum în 
momentul acela nu mai dorea nimic altceva decât să scape de 
arsura mustrărilor de conştiinţă. Văzând cu câtă râvnă căuta să 
plece, însoţitorul său îi dădu o mână de ajutor şi după vreo două 
minute, fundul bărcii se hârşâi uşor de prundişul țărmului. În doi 
timpi şi trei mişcări, Harry puse piciorul pe uscat, îşi urcă sacul în 
spate, luă puşca în mână şi se pregăti de plecare, apoi, 
mormăind un rămas bun, se afundă în noapte; după câţiva paşi 
însă, răzgândindu-se din cine ştie ce pricină, făcu calea întoarsă 
şi se apropie de prietenul său. 

— N-o să-mi spui acum că ai într-adevăr de gând să te dai 
singur pe mâna irochezilor, Vânătorule - spuse dânsul mânat de 
un simţământ generos şi în acelaşi timp cu mânie în glas. Asta-i 
scrânteală curată sau neghiobie. 

— Pentru unii oameni e, cum zici, o scrânteală să-ţi păzeşti 
cuvântul dat, pentru alţii nu, Pripitule. S-ar putea ca tu să te 
numeri printre cei dintâi, eu însă fac parte dintre ceilalţi. În ce 
mă priveşte din câte piei roşii sunt pe lume, niciuna n-o să poată 
spune vreodată că un mingo ştie să-şi ţină mai bine cuvântul 
decât mine. Am căpătat, aşa cum ţi-am spus, o învoire, şi dacă 
puterile şi mintea nu m-or lăsa, mâine înainte de amiază, fiindcă 
până atunci am învoire, mă întorc în tabără. 

— Că mult trebuie să te mai sinchiseşti de un cuvânt dat ori 
de mai ştiu eu ce învoire căpătată de la ei. 

— Această învoire nu-i ce crezi tu. Cine îşi închipuie că poate 
face orice făgăduieli la ananghie, ca după aceea să le calce în 
picioare sub cuvânt că le-a făcut în inima codrului, habar n-are 
ce-i cu el, ce vrea şi ce năzuieşte. Drum bun, Harry, cine ştie 
dacă o să ne mai întâlnim cândva. Aş vrea însă ca de azi înainte 
să nu mai socoteşti o învoire sau orice alt legământ ca un lucru 
de glumă, peste care poţi trece cu uşurinţă, după pofta trupului 
sau după toanele inimii. 

Oftând adânc, Vânătorul de Cerbi împinse barca în apă şi o 
porni înapoi, vâslind pe îndelete dar hotărât spre arcă şi castel. 


Capitolul XXIV 


În momentul când Vânătorul de Cerbi ajunse în dreptul 
castelului, Judith tocmai ieşise pe punte şi-l aştepta ca pe ghimpi 
să se întoarcă. Wah-ta-Wah şi cu Hetty dormeau duse în patul în 
care de obicei se culcau cele două surori, stăpânele casei. 
Delawarul se lungise pe podeaua camerei învecinate, cu puşca 
lângă el, învelit cu o pătură şi tocmai depăna în vis peripeţiile 
ultimelor zile. in arcă ardea o lampă, familia îngăduindu-şi la zile 
mari asemenea risipă, pentru care, de altminteri, avea şi 
mijloacele necesare. judecând după forma ei şi după materialul 
din care era făcută, lampa probabil îşi avea şi ea obârşia printre 
lucrurile păstrate în cufărul cel vechi al lui Thomas Hutter. 

Judith îl ajută să lege barca, şi prin alte asemenea drăgălăşenii 
îi dădu a înţelege că dorea să stea cât mai degrabă de vorbă cu 
el între patru ochi. După ce luntrea fu priponită cu nădejde, fata 

răspunse la întrebarea flăcăului care voia să ştie cum îşi 
rânduiseră culcuşul peste noapte tovarăşii lor. Vânătorul o 
ascultă cu luare-aminte, simțind după aerul ei grav şi tremurul 
glasului că Judith avea să-i comunice un lucru cu totul deosebit. 

— Nu ştiu dacă ai băgat de seamă, Vânătorule - continuă ea - 
că am aprins lampa şi am dus-o în cabina vasului. Aşa ceva nu 
prea se întâmpla aici la noi, decât la zile mari, şi trebuie să-ţi 
spun că noaptea asta, cred, o să atârne greu în cumpăna vieţii 
mele. Vrei să vii cu mine, să-ţi arăt ceva şi să asculţi ce am să-ți 
spun? 

Vânătorul se arătă puţin mirat, dar nu făcu niciun fel de 
obiecţiune şi o clipă mai târziu se aflau amândoi pe puntea 
vasului, apoi în cabina luminată. lnăuntru, două scaune străjuiau 
cufărul dintr-o parte, iar lampa din partea cealaltă şi între ele o 
masă aştepta obiectele ce urmau probabil să fie scoase la iveală. 

— Acuma ştiu - se dumeri Vânătorul de Cerbi - da, abia acum 
încep să înţeleg ce rost au pregătirile astea. Dar de ce n-ai 
chemat-o şi pe Hetty? Acum că bietul Thomas Hutter s-a 
prăpădit, înseamnă că tot calabalâcul ăsta i-a rămas şi ei 
moştenire ca şi dumitale; s-ar cădea prin urmare să nu lipsească 
dacă-i vorba să se deschidă cufărul şi să se umble la lucruri. 

— Hetty doarme, se grăbi să spună Judith. Bine de ea că nu 
pune niciun preţ pe găteli şi scumpeturi. Şi pe urmă, uite chiar în 
noaptea asta mi-a spus că-mi dă mie partea ce i se cuvine din 
lucrurile ce se află aici în cufăr, să fac ce-oi vrea cu ele. 

— Şi crezi dumneata că Hetty, sărăcuţa de ea, poate fi lăsată 
să ia asemenea hotărâri, Judith? întrebă, pe drept cuvânt, 
flăcăul. Eu ştiu că-i o lege cinstită şi bună ce spune să nu 
primeşti niciodată un lucru când cel care ţi-l dăruieşte nu-şi dă 
seama de preţul lui; şi cu o făptură ca dânsa cu mintea pe 
jumătate, aşa cum a lăsat-o pe lume Cel de Sus, se cade, 
gândesc eu, să te porţi cum te-ai purta cu un mormoloc de copil 
ce n-a ajuns încă să înţeleagă bine rostul lucrurilor. 

Judith se simţi jignită de mustrările Vânătorului, mai ales că 
veneau din partea unui om ca dânsul şi poate că în sinea ei ar fi 
costat-o şi mai mult, dacă într-adevăr conştiinţa sa n-ar fi fost cât 
se poate de limpede, ştiind că nu avusese nicidecum intenţia s-o 
păgubească pe biata ei surioară sărmană cu duhul, dar vrednică 
de toată încrederea. 

— Nimeni n-are de gând s-o înşele pe Hetty - îi răspunse ea cu 
blândeţe - şi ca dovadă am să-ţi spun că sora mea ştie prea bine 
ce am pus la cale să fac în astă-seară după cum ştie şi cu ce 

scop anume. Aşa că stai colea şi ridică-n sus capacul; de astă 
dată vreau să scotocim până la fund. Ar fi într-adevăr mai mare 
tristeţea dacă n-o să descoperim nimic mai mult şi povestea 
vieţii lui Thomas Hutter şi a mamei mele va rămâne mai departe 
învăluită în taină. 

— De ce-i spui Thomas Hutter, Judith, şi nu tata? Viu sau mort, 
i se cuvine, gândesc eu, acelaşi respect! 

— De mult mă rodea bănuiala că Thomas Hutter nu mi-e tată, 
deşi pe de altă parte îmi venea să cred că Hetty s-ar fi putut să 
fie totuşi fiica lui; acum însă ştim bine că nu era tatăl nici uneia 
dintre noi. El însuşi ne-a mărturisit-o în pragul morţii. Sunt destul 
de vârstnică, nu-i aşa, ca să-mi pot aminti şi împrejurări mai 
fericite decât cele pe care mi-a fost dat să le trăiesc aici, pe lac, 
deşi mi-au rămas atât de slab întipărite în minte, încât primii ani 
din viaţă îmi apar ca prin vis. 

Vânătorul de Cerbi se aşeză pe scaun - şi începu din nou să 
scoată afară, unul câte unul, fel de fel de lucruri din cufăr. Cum 
era şi de aşteptat, cele pe care le luaseră mai înainte în mână se 
aflau „la locul lor” aşa cum le puseseră; de aceea nu le mai 
treziră acelaşi interes ca la început, după cum nu le dădură nici 
prea multe prilejuri de vorbă. Până şi Judith nu se mai uită cu 
aceiaşi ochi la rochia scumpă de brocard, pe care o puse 
deoparte, nepăsătoare, întrucât ceea ce dorea să afle în 
momentul acela era mai presus de asemenea deşertăciuni, şi 
ardea de nerăbdare să descopere mai curând comorile ce 
rămăseseră încă ascunse în cufăr, sau mai bine zis încă neştiute. 

— Astea le-am mai văzut o dată - spuse ea - să nu mai 
zăbovim desfăcându-le iar. Uite şi ceva nou, acolo, sub mâna 
dumitale, Vânătorule, trâmba aceea de pânză. Să ne uităm mai 
bine la ea. Dea Domnul să fie ceva înăuntru care să ne 
lămurească în sfârşit, şi pe mine şi pe biata mea surioară, cine 
suntem de fapt. 

— Aşa e, dacă o trâmbă ca asta ar avea grai să vorbească, 
cine ştie ce neasemuite taine ar putea dezvălui - răspunse 
tânărul, desfăcând pe îndelete, ca să vadă ce se afla înăuntru, 
sulul de pânză groasă pe care-l ţinea pe genunchi - deşi nu-mi 
vine a crede să fie un lucru de gospodărie, fiindcă, mi se pare, 
dacă nu mă înşeală ochii, că e un drapel; dar zău dacă ştiu să-ţi 
spun de ce nație poate să fie. 

— O fi avut şi el un rost, nu se poate, îi luă Judith vorba din 
gură. Desfă-l mai mult, Vânătorule, să vedem ce culori are. 

— Ce să zic, îi plâng de milă bietului stegar ce va fi fost nevoit 

să-l poarte pe umăr şi să-l plimbe de colo, colo prin bivuac. Ei! 
Dar ştii că e mare de tot, Judith, cât o duzină de steaguri din cele 
la care ofiţerii regelui se uită ca la ochii din cap. Asta nu mai e 
drapel de stegar, ci de general sadea! 

— Se prea poate să fi fost pe o corabie, Vânătorule, căci şi 
vasele după cum ştiu poartă asemenea drapele. Spune drept, nu 
ti-au venit niciodată la ureche unele zvonuri înfricoşătoare din 
trecuta viaţă a lui Thomas Hutter, n-ai auzit c-ar fi fost cumva în 
legătură cu nişte oameni cărora lumea le zice pirați? 

— Se bănuia, cel puţin aşa mi-a spus odată Pripitul că, într-un 
fel ori altul, ar fi avut de-a face cu niscai hoţi de mare, dar, zău, 
Judith, nu văd ce-ai câştiga aflând asemenea lucruri despre soţul 
mamei dumitale, chiar dacă, să zicem, nu ti-ar fi tată. 

— Nici nu-ţi închipui ce fericită aş fi să descopăr ceva, o urmă 
oarecare, să ştiu şi eu cine sunt şi să m-ajute să desluşesc 
visurile copilăriei mele. Soţul mamei, zici! Da, probabil că aşa a 
fost, dar cum de a putut o femeie ca dânsa să se mărite cu el, e 
ceva ce mintea niciunui muritor nu poate să înţeleagă. N-ai 
apucat s-o cunoşti pe mama, Vânătorule, aşa că nu poţi să-ţi dai 
seama de marea, uriaşa deosebire ce exista între ei! 

— Se mai întâmplă şi de astea; da, da, se mai întâmplă. Dar 
cum de îngăduie cerul asemenea lucruri, asta nu mai pot să 
înţeleg. Am văzut războinici aprigi de ziceai că mănâncă jeratic 
ale căror soţii erau cele mai gingaşe din tot tribul, şi câte o 
scorpie de femeie sorocită să fie nevasta unui indigen blând ca 
un miel. 

— Nu, nu era chiar aşa, Vânătorule, nu era chiar aşa. Oh! De- 
aş putea să dovedesc asta! Deşi n-aş putea spune c-aş dori ca 
dânsa să fi fost cu adevărat soţia sa legitimă. Nicio fiică n-ar 
putea cu inima uşoară să-i dorească una ca asta mamei sale! Şi 
acum la treabă, ia să vedem ce-o fi în bocceluţa aceea 
colţuroasă. 

Vânătorul de Cerbi se supuse şi descoperi înăuntru o lăcriţă 
lucrată cu multă măiestrie, dar încuiată. Mai rămânea, deci, să 
dea şi de urma cheii, dar după ce o căutară zadarnic, se deciseră 
în cele din urmă să spargă broasca, lucru pe care Vânătorul de 
Cerbi îl făcu cât ai bate din palme, slujindu-se de o unealtă de 
fier. Deschizând-o, văzură că era ticsită cu hârtii, cele mai multe 
scrisori, altele crâmpeie de manuscrise, amintiri, ciorne şi felurite 
hârţoage. Şoimul nu s-ar fi năpustit atât de năprasnic asupra 
unui puişor de găină, cum se repezi Judith să înşface acel tezaur 
de cunoştinţe, despre care până în clipa aceea nici habar n- 

avusese. După cum probabil cititorul a putut să-şi dea seama, 
educaţia ei era cu mult superioară felului său de viaţă. 

Ochii fetei lunecau peste filele scrisorilor, cu o repeziciune ce 
vădea o deprindere dobândită la şcoală, şi cu o lăcomie întru 
totul îndreptăţită de simţămintele ce clocoteau în ea. La început, 
se oglindi pe chipul său o adâncă mulţumire, după cum, am 
putea noi adăuga, era şi firesc, întrucât rândurile pline de duioşie 
şi de candoare aşternute pe hârtie de o mână femeiască o 
făceau să se simtă mândră de cea care le scrisese, având toate 
motivele să creadă că între ele două existau neîndoielnice 
legături de sânge. Cum însă nu este în intenţia noastră de a 
vorbi mai pe larg despre aceste scrisori, ne vom mulţumi doar să 
arătăm cam ce puteau să cuprindă îndeobşte, şi nu cred că am 
putea-o face mai bine decât zugrăvind felul în care conţinutul lor 
se răsfrânse asupra atitudinii, stării de spirit şi sentimentelor 
celei care le frunzărea cu atâta râvnă. 

Am arătat mai sus cum se bucurase Judith când dăduse cu 
ochii de ele. Erau scrisorile unei mame duioase şi inteligente, 
către o fiică de departe, cuprinzând referinţe atât de lămurite la 
răspunsurile primite mai înainte, încât aproape că nici nu avea 
vreo importanţă faptul că aceste răspunsuri lipseau. Totuşi din 
rândurile pe care mâna mamei le însăilase nu lipseau mustrările 
şi poveţele pline de chibzuinţă, şi Judith simţi cum i se urcă 
sângele la tâmple şi o trec fiori de gheaţă descoperind la un 
moment dat existenţa unor legături intime despre care pomenise 
probabil într-una din scrisorile ei fata, legături ce se înfiripaseră 
între ea şi un ofiţer „venit din Europa, un om despre care nu s-ar 
putea spune că ar fi o relaţie recomandabilă în America”, 
aprecierile mamei fiind destul de severe. Ciudat era că 
semnăturile fuseseră decupate cu grijă din toate scrisorile, şi ori 
de câte ori apărea vreun nume, era şters atât de bine încât 
nimeni n-ar fi putut să-l descifreze. Şi toate fuseseră păstrate în 
plicuri, aşa cum era obiceiul pe atunci, deşi niciunul din aceste 
plicuri nu purta vreo adresă. 

Urma un alt teanc de scrisori, pline de jurăminte amoroase şi, 
bineînţeles, învâlvorate de patimă, deşi mijea în ele acea 
ipocrizie pe care bărbaţii se socotesc adesea îndreptăţiţi s-o 
folosească faţă de femei. Judith care vărsase şiroaie de lacrimi 
peste filele din primul teanc avu de astă dată o tresărire de 
revoltă şi de mândrie, ce-o făcură să-şi vină în fire. Totuşi îi 
tremură mâna şi un fior rece o străbătu din nou din creştet până 
în tălpi când îşi dădu seama cât de mult se asemuiau scrisorile 

de faţă cu unele aidoma ticluite, pe care le primise la rândul ei 
cândva. La un moment dat, chiar, lăsă teancul din mână şi puse 
capul pe genunchi, cutremurată de suspine. Vânătorul de Cerbi 
şedea tăcut, fără să scape însă nimic din ce se întâmpla. Cum 
isprăvea de citit o scrisoare, Judith i-o dădea lui în primire, ca să 
caute alta, însă nu părea de loc dispusă a-i da vreo desluşire 
însoţitorului său, care nu ştia să citească. In schimb acesta putea 
să-şi dea seama de o mulţime de lucruri, simțind furtuna de 
patimi ce se zbuciuma în făptura suavă de lângă el, şi cum din 
când în când fetei îi scăpau unele cuvinte rostite în şoaptă, 
deducţiile sau presupunerile pe care le făcea Vânătorul erau mai 
aproape de adevăr decât ar fi dorit Judith. 

Printr-o fericită întâmplare, Judith începuse lectura cu cea mai 
veche dintre scrisori, aşa că reuşise să prindă cu uşurinţă 
legătura dintre ele, toate fiind aşezate cu grijă în ordine 
cronologică, încât oricine şi-ar fi dat osteneala să le citească, ar 
fi descoperit o tristă poveste de dragoste pătimaşă, de cumplită 
destrămare şi, în cele din urmă, de ură. Când ajunse să pătrundă 
mai bine tâlcul lor nerăbdarea-i spori peste măsură; sorbea din 
ochi pagină după pagină, doar, doar va descoperi mai curând 
adevărul. Printre altele constată că la un moment dat se vorbea 
lămurit şi de venirea ei pe lume, mai mult chiar, află că numele 
ce-i fusese dat să-l poarte i-l hărăzise chiar tatăl său, pe care 
abia dacă şi-l amintea ca prin vis. Numele ei nu mai fusese şters 
din cuprinsul scrisorilor, ci rămăsese intact, ca şi cum n-ar fi avut 
niciun rost să-l tăinuiască. Intr-una din scrisori se pomenea şi de 
naşterea surorii sale Hetty, mama fiind de astă dată aceea care-i 
pusese numele. Cam pe atunci începuseră să apară primele 
semne ale destrămării făcând să se întrevadă pustiul ce avea să 
se aştearnă curând. In acest stadiu al corespondenţei, maică-sa 
se apucase să păstreze copii după scrisorile ei. Erau puţine la 
număr, dar patetice prin învolburarea unei mistuitoare patimi 
bântuite de remuşcări. Judith lăcrimă peste ele şi, până la urmă, 
prididită de plâns, vrând nevrând, trebui să le pună deoparte, 
întrucât îi erau ochii împăienjeniţi şi nu mai putea să desluşească 
nimic. Işi continuă totuşi îndeletnicirea cu şi mai mult sârg, până 
ajunse la capătul ultimei misive din schimbul de scrisori ce 
avusese loc probabil fără întrerupere între părinţii săi. 

Treaba asta îi luase mai bine de un ceas, întrucât frunzărise 
aproape o sută de epistole, dintre care vreo douăzeci le citise în 
întregime. În mintea ageră a lui Judith se contura în sfârşit cât se 
poate de limpede adevărul privitor la originea ei şi a surorii sale, 

Hetty. Simţi ca o sfârşeală în faţa acestei descoperiri, şi o clipă 
avu sentimentul că se rupsese orice legătură între ea şi lumea 
dinafară. Un motiv mai mult ca să dorească a-şi petrece tot 
restul vieţii acolo, pe lac, unde avusese parte de atâtea zile 
luminoase şi de atâtea altele copleşitor de triste. 

li mai rămăseseră totuşi încă o seamă de scrisori necercetate. 
Judith se lămuri că de astă dată era vorba de o corespondenţă 
între maică-sa şi un anume Thomas Hovey. Toate aceste mărturii 
scrise erau aşezate în ordine, fiecare cu răspunsul ei, una lângă 
alta, înfăţişând mult mai clar decât ar fi dorit Judith să ştie 
începuturile unei legături dintre doi oameni cu totul nepotriviţi. 
Mama ei fusese aceea care făcuse propunerea de căsătorie, spre 
surprinderea, ca să nu zicem consternarea, fetei sale. Răsuflă 
însă uşurată când i se păru că descoperă în primele scrisori ale 
nefericitei femei unele semne de nebunie, sau poate o 
predispoziţie morbidă spre această sumbră eventualitate. 

Răspunsurile lui Hovey erau grosolane şi agramate, cu toate 
că vădeau destul de lămurit dorinţa de a obţine mâna unei femei 
atât de atrăgătoare şi peste a cărei grea nesăbuinţă era gata să 
treacă cu vederea, numai şi numai să poată ajunge stăpânul 
unei fiinţe superioare lui în atâtea şi atâtea privinţe şi, care, pe 
deasupra, pe cât se părea, nu era nici lipsită de avere. Un cuvânt 
ce-i scăpase la un moment dat mamei sale o făcu pe Judith să 
întrevadă adevăratul motiv ce o determinase să se mărite cu 
Thomas Hovey sau Hutter. Totul venea probabil dintr-o cumplită 
amărăciune, şi sub imboldul ei, aşa cum adesea se întâmpla, 
lovită până în adâncul sufletului, maică-sa căutase să-şi ia 
cumva revanşa asupra omului din pricina căruia avusese atâta 
de suferit. Judith moştenise multe din trăsăturile ei de caracter, 
destul de multe ca să poată înţelege acest sentiment, şi cu toate 
astea îşi dădu imediat seama până unde poate ajunge nebunia 
dezlănţuită în clipa când dorinţa de răzbunare pătrunde în inima 
cuiva. 

Şi cu asta putem spune că partea istorică a corespondentei se 
încheiase. Printre peticele de hârtie, rătăcite pe acolo, se afla şi o 
tăietură dintr-un ziar vechi cuprinzând un anunţ prin care se 
oferea o recompensă pentru prinderea unor flibustieri; printre 
alţii, era pomenit şi numele lui Thomas Hovey. Incolo nu găsiră 
printre hârţoage nimic altceva din care să se poată dumeri cum 
se numea şi de unde venea soţia lui Hutter. Toate datele, 
semnăturile şi adresele din scrisori fuseseră şterse; orice cuvânt 
ce ar fi putut aduce vreo lămurire în privinţa asta fusese 

stăruitor mâzgălit. Până la urmă Judith îşi dădu seama că toată 
râvna ei de a descoperi şi de a-şi cunoaşte familia era deşartă. Şi 
înţelese că pe viitor nu-i rămânea decât să meargă pe drumul pe 
care va izbuti să şi-l croiască în viaţă cu puterile ei. 

Lăsându-se pe spătarul scaunului, dori cu tot dinadinsul în 
momentul acela ca însoţitorul ei să termine odată de scotocit în 
cufăr, de vreme ce nu se găsea nimic mai deosebit înăuntru. 

— Acum isprăvim, Judith, uite acum - răspunse răbdător 
Vânătorul de Cerbi - dar dacă-or mai fi şi alte scrisori de citit, ar 
fi mai bine să aşteptăm până ce răsare soarele, ca să vedem ce-i 
cu ele! Două ceasuri întregi ai pierdut buchisind terfeloagele 
astea. 

— E vorba doar de părinţii mei acolo, Vânătorule, şi ele mi-au 
arătat pe ce drum s-o apuc în viaţă. Fii bun, deci, şi cată să treci 
cu vederea unei fiice ahtiate să afle ceva în legătură cu tatăl şi 
cu mama ei bună, cu atât mai mult cu cât în ele se află toată 
copilăria sa. Imi pare rău că te-am făcut să pierzi atâta vreme. 

— Nu te sinchisi de mine, copilă dragă, fii pe pace. Că dorm 
sau că veghez e acelaşi lucru; numai că, vezi dumneata, dacă 
pentru ochii mei e o desfătare să te privească, minunându-se cât 
eşti de frumoasă, Judith, zău, crede-mă că nu ştii ce aş fi în stare 
să fac atunci când te văd plângând. Ştiu că nimeni nu moare din 
plâns şi că sunt chiar anumite persoane, mai cu seamă femeile, 
care îşi mai uşurează astfel năduful, dar ce să-ţi spun, e mult mai 
plăcut pentru mine să te văd pururea zâmbitoare, Judith, decât 
cu lacrimile pe obraz. 

Un zâmbet dulce, dar melancolic, răsplăti cuvintele sale pline 
de galanterie, după cate fata îl rugă totuşi să răscolească mai 
departe în cufăr. Nici după aceea însă nu reuşiră să descopere 
nimic mai acătării sau mai de preţ. Singurele lucruri mai 
deosebite, care le trecură prin mâini, fură vreo două săbii, aşa 
cum purtau gentlemanii, nişte paftale bogate de argint, sau 
numai argintate, şi tot felul de găteli femeieşti de toată 
frumuseţea. Atât Judith cât şi Vânătorul de Cerbi se gândiră că 
obiectele acelea i-ar putea ademeni pe irochezi şi că ar putea 
dobândi în schimbul lor libertatea prizonierului; Vânătorul însă 
descoperi o piedică pe care fata n-o întrezărise în primul 
moment. Discuţia ce avu loc între ei după aceea se învârti 
aşadar în jurul acestui impediment. 

— Şi acum, Vânătorule - începu Judith - avem tot răgazul să 
vorbim şi despre dumneata, să vedem ce am putea face ca să te 
scăpăm din mâinile huronilor. Şi eu şi Hetty am da cu dragă 

inimă oricare din lucrurile aflate în cufăr sau chiar pe toate 
odată, numai să te ştim liber. 

— Sunteţi prea bune, într-adevăr, şi-mi dau seama că aţi face- 
o cu prisosinţă din toată inima şi cu toată dărnicia. Eu vă 
mulţumesc totuşi amândurora ca şi cum târgul s-ar fi încheiat, şi 
Rivenoak sau mai ştiu eu care tartor de al lor ar fi gata să cadă 
la învoială; din păcate, sunt două motive temeinice pentru care 
lucrul ăsta n-o să se întâmple niciodată. Şi e mai bine să ţi le 
spun din capul locului pentru ca nici dumneata şi nici eu să nu ne 
amăgim cu speranţe deşarte. 

— Ce motive pot fi la mijloc, din moment ce Hetty şi cu mine 
suntem gata să renunţăm la toate fleacurile astea pentru 
dumneata iar irochezii la rândul lor abia aşteaptă să pună mâna 
pe ele? 

— Nu zic nu, Judith; ai ceva idei în cap, numai că, nu ştiu cum 
să-ţi spun, ideile astea sunt cam sucite, întocmai ca un câine 
care ar adulmeca o urmă alergând de-a-ndărătelea. Nu încape 
nicio îndoială că mingoşii nu aşteaptă decât să înhaţe lucrurile 
astea ba chiar şi altele pe deasupra pe care le-aţi pune la bătaie; 
rămâne însă de văzut ce anume sau dacă au de gând să dea 
ceva în schimbul lor. Gândeşte-ta şi dumneata, Judith, dacă ţi-ar 
trimite vorbă cineva că în schimbul cutărui sau cutărui lucru, 
dumneata şi cu Hetty aţi căpătat cufărul ăsta cu tot ce e 
înăuntru, ai socoti oare că merită să-ţi strici gura pentru 
asemenea tocmeală? 

— Bine, dar cufărul e al nostru cu tot ce e-n el şi nu văd 
pentru ce aş cumpăra un lucru care totuşi îmi aparţine. 

— Ei vezi, aceeaşi socoteală, pesemne, şi-au făcut-o şi 
mingoşii. Cufărul, zic ei, în momentul de faţă, e al lor, sau ca şi 
cum ar fi al lor, aşa că fii sigură că nici nu le trece prin minte să-i 
mulţumească celui care le-ar da cheia lui. 

— Acum înţeleg, Vânătorule. Până una alta, însă suntem în 
orice caz stăpâni peste lac şi mă bizui c-o să fim în stare să-l 
ţinem mai departe în stăpânirea noastră. O să fim în stare, fără 
doar şi poate, dacă dumneata rămâi cu noi, în loc să te întorci la 
ei, în tabără, să fii iar la cheremul lor aşa cum văd că ţii morţiş s- 
o faci. 

— Dacă asemenea vorbe ar fi ieşit din gura Pripitului nu m-aş 
mira, fiind pe măsura lui. Atâta ştie omul şi atâta face, altceva 
mai bun n-ai de aşteptat de la el; dar întreabă-ţi, Judith, rogu-te, 
inima şi conştiinţa şi spune-mi dacă te-ai mai putea uita la mine 
cu ochi buni, aşa cum sper şi cred că mă priveşti acum, dacă aş 

nesocoti cuvântul dat şi nu m-aş mai întoarce în tabăra 
duşmană? 

— Să te privesc cu ochi mai buni decât te văd acum, 
Vânătorule, nu ştiu zău dacă mi-ar fi chiar atât de lesne s-o fac, 
în schimb pot să te privesc cu aceiaşi ochi ca şi până acum, cel 
puţin aşa cred, căci tot aurul de pe faţa pământului nu m-ar 
putea ispiti să te las cumva să faci un lucru care ar putea să-mi 
schimbe părerea despre dumneata. 

— Atunci nu mai încerca să mă ademeneşti cumva să-mi calc 
cuvântul, copilă dragă. Cuvântul dat e lucru sfânt între delawarii 
care ţin în mâinile lor cumpăna propriei vieţi, aşa cel puţin e 
datina la noi, cei ce am crescut în pădure; cred că i-ar crăpa 
obrazul şi lui moş Tamenund, şi lui Uncas, tatăl amicului 
Chingachgook, şi celorlalţi prieteni ai mei din trib, dacă mi-aş da 
cinstea pe ruşine tocmai acum când am intrat în foc. 

— Ai dreptate, fireşte, Vânătorule - îi răspunse fata, cu o voce 
întristată, după câteva clipe de gândire - un om ca dumneata nu 
e în măsură să se poarte ca un oareşicare fanfaron cu nasul pe 
sus şi cinstea pătată. Intr-adevăr, trebuie să te întorci. Să nu spui 
cumva că Judith... nici nu mai ştiu cum mă cheamă acum! 

— De ce, copilă dragă, de ce? Firesc e ca un copil să 
moştenească numele părinţilor săi aşa cum moşteneşte însuşirile 
lor. De ce dumneata şi cu Hetty aţi face altfel decât toată lumea? 
Răposatul se numea Hutter, deci şi fetele lui se cade să poarte 
acelaşi nume. 

— Mă cheamă Judith şi numai Judith - îi răspunse fata cu 
hotărâre - până când legea îmi va da dreptul să-mi iau alt nume. 
Un lucru ştiu sigur: că până la sfârşitul zilelor n-am să mai port 
numele lui Thomas Hutter şi nici Hetty cred că n-o s-o facă fără 
încuviințarea mea! Şi pe urmă ai văzut şi dumneata că nici 
măcar nu era numele său adevărat; chiar dacă însă ar fi avut de 
o mie de ori dreptul să-l poarte, nu mă interesează câtuşi de 
puţin. Slavă Domnului că nu sunt fiica lui, deşi n-am de ce să mă 
mândresc nici cu tatăl meu adevărat. 

— Curios lucru - rosti Vânătorul de Cerbi, uitându-se în ochii 
fetei, dornic să afle mai multe, dar sfiindu-se să se amestece 
într-o împrejurare care nu-l privea. Din cale-afară de curios; aşa 
ceva încă n-am mai auzit! Thomas Hutter n-a fost Thomas 
Hutter, iar fetele lui nu sunt ale lui! Atunci, cine putea să fie 
Thomas Hutter şi ce-i cu fetele lui? 

— Nu ţi-a venit niciodată oare la ureche vreun zvon în 
legătură cu viaţa pe care a dus-o mai înainte această persoană, 

Vânătorule? îl iscodi Judith. Cu toate că eram, chipurile, fata lui, 
am prins din zbor şi eu câte ceva. 

— Nu zic nu, Judith. Venind încoace, Pripitul mi-a vorbit pe 
drum destul de răspicat despre întreaga familie, şi parcă-mi 
amintesc că mi-a pomenit la un moment dat ceva despre 
Thomas Hutter cum că, în tinereţe, ar fi făcut nu ştiu ce năzbâtii 
pe mare. A făcut adică nişte năzbâtii după câte am înţeles pe 
socoteala altora, ca să zic aşa. 

— Ţi-a spus că era pirat, vorbim ca între prieteni şi n-are 
niciun rost să ne ascundem după cuvinte. Citeşte asta, 
Vânătorule, şi ai să vezi că-i adevărat. Aşa-numitul Thomas 
Hovey nu era altul decât Thomas Hutter cel pe care-l ştii, după 
cum se desprinde din aceste scrisori. 

— Ei, na - spuse el râzând; de ce nu mă pui mai bine să 
tipăresc sau să scriu slovele astea? Ai uitat, se vede, că eu am 
crescut aici, în inima pădurilor. Singura carte pe care ştiu s-o 
citesc, sau pe care doresc să ştiu a o citi cât mai bine, este cea 
pe care natura a deschis-o în faţa tuturor făpturilor sale, cartea 
falnicilor codri, a neţărmuritelor lacuri, a râurilor clocotitoare, a 
seninului ceresc, a vânturilor şi a vijeliei, a soarelui strălucitor şi 
a tuturor celorlalte neasemuite minunăţii de pe faţa lumii! Cartea 
asta ştiu s-o citesc, şi pentru mine-i plină de înţelepciune şi 
învăţăminte! 

— Te rog să mă ierţi, Vânătorule - se grăbi să spună Judith, cu 
o smerenie ce nu intra în obiceiurile ei, dându-şi seama că prin 
cuvintele sale s-ar fi putut să rănească mândria însoţitorului său. 
Uitasem, zău, felul dumitale de viaţă; crede-mă, nici prin gând 
nu mi-a trecut să te jignesc. 

— Să jigneşti? De ce să mă fi jignit, fiindcă mi-ai cerut să 
citesc, când eu nu ştiu carte? Sunt vânător. Aşa că n-am nici în 
clin nici în mânecă cu buchiile şi cu hârţoagele. Unii oameni zic 
totuşi că fiece lucru aşternut pe hârtie e şi adevărat; dacă-i aşa, 
eu, ca omul crescut în pădure, ar trebui să mă simt cumva 
oropsit; totuşi poate fi oare ceva mai adevărat decât ceea ce e 
scris sus pe cer, în inima codrilor, pe scoarţa copacilor, pe unda 
râurilor şi-n apa izvoarelor? 

— Aşadar cum ţi-am spus Hutter sau Hovey a fost pirat, şi de 
vreme ce nu-mi este tată, nu văd de ce i-aş spune aşa. Şi nici 
pentru ce i-aş mai purta numele. 

— Dacă nu-ţi place numele lui, poţi foarte bine să-l iei pe-al 
mamei dumitale, Judith. 

— Nu-l cunosc, din păcate. Am cercetat una câte una toate 

hârtiile, Vânătorule de Cerbi, doar-doar am să găsesc vreun 
cuvânt, ceva ca să mă dumeresc cine a fost mama, dar n-a fost 
chip să descopăr nici cea mai uşoară urmă din trecutul ei, nici 
măcar atâta cât lasă zborul păsării în văzduh. 

— E nemaipomenit, într-adevăr şi fără nicio noimă, zău. 
Părinţii sunt oricum datori să lase copiilor un nume, dacă n-au 
altceva de lăsat. Eu, de pildă, sunt băiat de oameni săraci, cu 
firea şi obiceiurile oricărui om alb; nu suntem totuşi chiar atât de 
săraci încât să nu purtăm şi noi, ca fieştecare, un nume. Bumppo 
e numele pe care l-am dobândit de la părinţi şi după câte am 
auzit - şi o roşeaţă i se urcă în obraji, ca o uşoară umbră de 
vanitate omenească - că au fost vremuri când neamul ăsta 
Bumppo a avut mai multă cătare în lume decât azi. 

— Nici nu ţi-ai fi găsit alt nume care să sune mai frumos, 
Vânătorule, şi care să ţi se potrivească mai bine. Şi mie şi soră- 
mi, cred, ne-ar fi plăcut de o mie de ori mai mult să ne fi numit 
Hetty sau Judith Bumppo, decât Hetty ori Judith Hutter. 

— Numai că aşa ceva nu se poate, nefiind un lucru legiuit - 
răspunse Vânătorul vesel - doar dacă vreuna din voi ar catadicsi 
să coboare până la mine şi să-şi lege viaţa de a mea. 

Judith nu-şi putu stăpâni un zâmbet, văzând cât de simplu şi 
de firesc venise vorba despre lucrul căruia de atâta vreme îi tot 
dădea târcoale. 

— Nu cred că sora mea o să se mărite vreodată, Vânătorule - 
spuse dânsa - dacă numele dumitale e hărăzit cumva să-l poarte 
vreuna din noi, singura care mai rămâne, deci, aş fi eu. 

— Se zice că şi-n neamul ăsta al nostru ar fi fost femei 
frumoase, Judith, şi dacă-ţi va fi dat să porţi numele ăsta, cine 
cunoaşte pe alde Bumppo, n-o să se mire prea tare văzând aşa 
mândreţe de fată. 

— Nu-i bine să glumim cu lucrurile astea, Vânătorule; atunci 
când un bărbat şi o femeie ajung să discute despre ele, se cade, 
cred, ca orişice cuvânt să fie bine cumpănit şi rostit cu toată 
sinceritatea. Am să las aşadar deoparte sfiala pe care fetele sunt 
datoare s-o aibă, aşteptând de obicei să deschidă alţii discuţia şi 
aşa se şi întâmplă de cele mai multe ori, şi am să-ţi vorbesc 
deschis, fiindcă te ştiu cum eşti şi cât de înţelegătoare-i inima 
dumitale. Ai putea oare... crezi cumva... Vânătorule, că ai putea 
fi fericit cu o soţie ca mine? 

— Ca dumneata, Judith? O femeie atât de frumoasă ca 
dumneata ar putea râvni să ajungă nevastă de căpitan şi, aşa 
cum te ştiu eu, cu obraz subţire şi creştere aleasă, nu prea îmi 

vine a crede că ai catadicsi cumva să mă iei de bărbat. Mă tem 
că unui drăcuşor de fată foc de isteaţă ca dumneata care pe 
deasupra ştie că toată lumea o soarbe din ochi îi cam place să se 
ţină de şotii şi să râdă pe socoteala unuia şi altuia, cum ar fi de 
pildă bietul Vânător de Cerbi. 

— Ai fi nedrept cu mine socotind c-aş putea să am asemenea 
chefuri sau toane - se grăbi să-i răspundă ea. In viaţa mea n-am 
vorbit mai serios ca în clipa de faţă, nici n-am fost mai hotărâtă 
să duc până la capăt orice înţelegere am încheia astă-seară. E 
drept că o mulţime de bărbaţi mi-au dat târcoale. N-a fost burlac, 
fie el vânător sau puitor de capcane prin coclaurile astea, în 
ultimii patru ani, care să nu mă fi îmbiat să plec în lume cu el şi 
tare mă tem că printre dânşii vor fi fost şi câţiva gata însuraţi... 

— Cred şi eu - o întrerupse celălalt! Ba bine că nu! la-i pe toţi 
câţi sunt, şi ai să vezi că pe toată faţa pământului nu se află 
oameni mai fuduli ca ei şi cărora să nu le pese de nimic în viaţă, 
nici de legi, nici de Cel de Sus. 

— Niciunuia dintre ei nu i-am... n-am putut să-i dau ascultare, 
din fericire pentru mine sau poate că aşa au fost împrejurările. Şi 
erau printre ei unii chipeşi de tot şi tineri, lucru de care poţi să-ţi 
dai seama, judecând după amicul dumitale Harry March. 

— Da, Harry într-adevăr ţi-e drag să-l priveşti, deşi din păcate 
nu este chiar cel mai chibzuit om din lume. La început mi-am 
închipuit că vrei să-l iei de bărbat, Judith. Da, aşa îmi ziceam, dar 
n-a lipsit mult ca să-mi dau seama, înainte chiar de a fi apucat el 
să plece, că voi doi nu puteţi face casă împreună. 

— Ei, vezi că până la urmă tot mi-ai dat dreptate, Vânătorule? 
Harry nu e soţul pe care mi l-aş fi dorit, chiar de mi-ar fi fost de o 
mie de ori mai drag să-l privesc şi de-ar fi avut o inimă de o sută 
de ori mai vitează decât o are. 

— De ce, Judith, zău, nu înţeleg de ce? Tare aş vrea să ştiu 
pentru ce un băiat ca Harry n-ar putea câştiga dragostea unei 
fete ca dumneata? 

— Află atunci, Vânătorule - îi spuse Judith, bucuroasă că avea 
în sfârşit prilejul să ridice în slăvi însuşirile pentru care îl preţuia 
atât de mult pe tânărul ce se afla în faţa ei, sperând că astfel va 
putea să aducă pe nesimţite vorba despre ceea ce îi stătea ei pe 
inimă - în primul rând să ştii că o femeie nu pune cine ştie ce 
preţ pe înfăţişarea unui bărbat. Ajunge ca un băiat să fie înalt 
atâta cât trebuie şi bine legat, dovedindu-se astfel în stare să 
ocrotească o femeie şi să alunge sărăcia din casă, asta-i tot ce o 
interesează. Cât despre frumuseţea chipului, o privire cinstită, 

adevărată oglindă a sufletului, face mai mult decât o statură 
falnică, o anumită culoare de ochi, ori nişte dinţi fără cusur sau 
nurii feţei. 

— Mare minune! Totdeauna am crezut că frumuseţea trage la 
frumuseţe! 

— Aşa o fi cu voi, bărbaţii, Vânătorule, numai că vezi 
dumneata cu femeile se mai schimbă uneori socoteala. Ne plac 
într-adevăr oamenii curajoşi, dar în acelaşi timp am vrea să-i 
ştim şi plini de modestie; cutezători la vânătoare sau în focul 
bătăliei, gata să moară pentru dreptate şi neînduplecaţi în faţa 
nedreptăţii. Mai presus de orice, am vrea să întâlnim o fire 
cinstită, buze ce nu ştiu ce înseamnă a rosti cuvinte pe care 
inima nu le simte, şi un suflet căruia să-i pese oleacă şi de soarta 
altora nu numai de a sa. O femeie în pieptul căreia bate cu 
adevărat o inimă e-n stare să-şi dea viaţa pentru un bărbat ca 
ăsta, în timp ce pe fantele pehlivan şi bun de gură ajunge să-l 
vadă tot atât de urât cu ochii ca şi cu sufletul, până la urmă. 

— Frumoasă eşti, ca o cadră, Judith, şi fermecătoare că nu se 
satură omul privindu-te! Ca o ziuă de frumoasă! Aşa cum nu mi-a 
fost dat să văd altă fată nici chiar cât am stat printre delawari; 
nu mă mir deci că Harry a plecat atât de cătrănit şi cu inima 
cernită. 

— Ţi-ar fi plăcut oare, Vânătorule, să mă vezi nevasta unui om 
ca Harry March? 

— Are şi el părţile lui bune, cum le are şi pe cele rele, dragă 
fată. Părerea mea este că Harry nu s-ar putea număra printre cei 
mai buni soţi; deşi nu cred că s-ar găsi multe fete care să-l 
judece cu atâta asprime ca dumneata. 

— Nu, nu, Judith cea fără nume, în ruptul capului n-ar accepta 
să poarte numele de Judith March! Orice, numai asta nu. 

— Judith Bumppo n-ar suna chiar atât de frumos, copilă dragă. 
March e un nume care dezmiardă urechea mai mult decât altele. 

— Ah! Vânătorule, în cazul ăsta sunetul plăcut nu dezmiardă 
urechea, ci inima. Când inima este mulţumită, orice lucru te 
încântă. Dacă Natty Bumppo s-ar numi Harry Marc iar March, 
Natty Bumppo, numele lui mi s-ar părea mai frumos, iar Bumppo 
nesuferit la gândul că-l poartă Harry. 

— Da, şi îmi dau seama şi pentru ce. Eu, de pildă, nu pot 
suferi şerpii, mă înfior numai când aud cuvântul şarpe; totuşi, de 
când Chingachgook se numeşte aşa cum i se spune acum, 
numele lui îmi zvoneşte tot atât de plăcut la ureche ca şi ciripitul 
păsărilor în liniştea înserării. Da, aşa este. Felul cum simţim e 

totul, de aceea şi sunt atâtea deosebiri pe lume, Judith, că-i 
vorba de sunete sau de chipurile oamenilor 

— Ai dreptate, Vânătorule, ai întrutotul dreptate, de aceea mă 
întreb cum ţi-a putut trece prin minte că o fată nurlie trebuie 
neapărat să-şi aleagă un bărbat care să aibă acelaşi dar, sau ce 
vă închipuiţi voi că ar fi un dar. Mie chipul unui bărbat nu-mi 
spune nimic dacă nu poartă întipărită pe faţă ca şi în inimă 
cinstea. Mai curând mi-aş încredința fericirea unui om pe al cărui 
cuvânt şi ale cărui simţăminte ştiu bine că mă pot bizui, decât 
unui netrebnic cu vicleşug în suflet şi pe buze, chiar dacă ar avea 
lăzi pline cu aur, şi acareturi, şi pământ, chiar dacă ar şedea pe 
un tron! 

— Frumoase cuvinte ai rostit, Judith, într-adevăr foarte 
frumoase, dar eşti sigură oare că ai simţi la fel dacă ai avea de 
ales în clipa de faţă? Să zicem că aici în faţa dumitale ar sta într- 
o parte un tânăr plin de haz, fercheş, cu mondir stacojiu, cu părul 
mirosind ca piciorul de cerb, cu obrazul neted şi rumeior ca al 
dumitale, cu mâini albe şi moi, ca şi cum Dumnezeu nu i le-ar fi 
dat să muncească, ţanţoş la umblet ca un profesor de dans ori 
ca omul fără griji; iar în partea cealaltă un om care toată viaţa a 
hălăduit sub cerul liber, de l-a bătut soarele şi pe frunte şi pe 
obraji, care şi-a croit pururea drum prin hăţişuri şi smârcuri 
gloduroase de i s-au bătucit palmele ca scoarţa stejarilor la 
poalele cărora îşi face culcuşul, care tot umblând pe urmele 
vânatului a ajuns să nu i se mai simtă pasul, ca la o pisică 
sălbatică, şi care nu răspândeşte în jur alte mirozne decât cele 
cu care firea îmbălsămează văzduhul în inima codrului - ei bine, 
dacă i-ai avea pe ăştia doi acum, aici, în faţă, şi amândoi ţi-ar 
cere mâna şi inima, care crezi că ţi-ar fi pe plac? 

— Martor mi-e Dumnezeu - răspunse cu solemnitate fata - că 
de i-aş avea în faţă pe amândoi, aşa cum îl am acum pe unul 
dintre ei, l-aş alege, dacă îmi cunosc bine inima, pe cel de al 
doilea. Nu mi-aş dori un bărbat mai presus decât mine, în nicio 
privinţă. 

— E într-adevăr plăcut să auzi asemenea cuvinte; atât de 
plăcut încât un biet băiat ar fi în stare să uite o clipă că nu-i nicio 
scofală de capul său, Judith. Degeaba, nici dumitale parcă nu-ți 
vine a crede ce spui. Dumneata te tragi din oameni mai răsăriţi 
decât au fost părinţii mei, şi căsniciile astea desperecheate ca şi 
prieteşugurile nepotrivite rareori au o soartă fericită. Toate astea 
însă, sunt, fireşte, numai vorbe în vânt; m-aş mira, zău, ca 
dumneata cel puţin să te fi gândit serios că lucrurile astea ar fi 

cumva cu putinţă. 

Judith îşi aţinti ochii săi albaştri şi adânci în ochii tânărului, ca 
şi când ar fi vrut să-i citească în suflet. Cum însă pe chipul său 
nu se desluşea niciun gând ascuns, trebui să recunoască în sinea 
sa că pentru el discuţia de faţă era mai curând un schimb de 
păreri decât un lucru temeinic, şi că Vânătorul nici măcar nu 
bănuia cât de mult erau amestecate aici sentimentele ei. În 
primul moment se simţi jignită, apoi îşi dădu seama că era 
nedreaptă cu bietul băiat imputându-i timiditatea şi modestia lui. 
Piedica pe care o avea de întâmpinat în situaţia de faţă în loc s-o 
descurajeze îi dădea parcă un nou imbold sporindu-i interesul pe 
care i-l trezise tânărul vânător. In impasul în care intrase 
convorbirea îi fulgeră deodată prin minte să-şi schimbe 
mijloacele şi, cu acea promptitudine în hotărâri pe care o au 
îndeobşte oamenii ageri la minte şi iscusiţi, adoptă pe loc o 
tactică prin care spera să-l câştige definitiv. 

— Nu prea aş avea de ce să mă laud cu neamurile mele, după 
cele ce am descoperit în noaptea asta - rosti ea cu tristeţe în 
glas. Am avut o mamă, ce-i drept, dar nici măcar nu ştiu cum o 
chema, cât despre tatăl meu, cred c-ar fi mai bine să nu-i dau 
niciodată de urmă; n-aş vrea să fiu silită e vorbi cândva despre el 
cu inima plină de venin. 

— Judith - spuse luând-o delicat de mână Vânătorul de Cerbi, 
cu o bărbătească sinceritate în glas, ce-i merse drept la inimă 
fetei - să nu mai lungim atâta vorba în noaptea asta. Inchide 
ochii peste tot ce ai văzut şi ai simţit, şi lucrurile ce ţi se par 
acuma mohorâte, mâine dimineaţă au să ţi se arate într-o lumină 
mai veselă. Mai cu seamă ai grijă să nu faci niciodată nimic când 
eşti supărată sau fiindcă îţi căşunează câteodată să te răzbuni 
asupra dumitale însăţi, pentru slăbiciunile altora. Ce s-a vorbit şi 
s-a petrecut aici, în noaptea asta, rămâne o taină a dumitale, şi 
te poţi bizui că n-am să suflu o vorbă, nici chiar faţă de Şarpe şi 
dacă el n-o să audă nimic de la mine, înseamnă că nimeni altul 
n-o să afle. 

Spunând acestea, Vânătorul de Cerbi se ridică în picioare, şi 
vrând, nevrând Judith trebui să facă şi ea acelaşi lucru. Cufărul fu 
închis şi lăcătuit apoi ieşiră amânaoi pe tăcute. Fata se duse să 
se culce lângă Wah-ta-Wah şi Hetty, iar el să caute o pătură ca s- 
o întindă pe jos, în cabină. Nu trecură nici cinci minute şi flăcăul 
dormea dus; în schimb de ea multă vreme nu se lipi somnul. Nu 
prea ştia nici ea ce să facă: să plângă ori să-i pară bine că nu 
reuşise s-o scoată la capăt cu el. E drept că aşa cum se 

petrecuseră lucrurile inima ei simţitoare de femeie fusese cumva 
cruţată, dar în acelaşi timp stăruia în ea o dezamăgire ca după 
un eşec, sau mai bine zis o tărăgănare şi începuse să i se clatine 
încrederea în viitor, dat fiind că viitorul i se zugrăvea în culori 
atât de sumbre. Adunându-şi apoi gândurile, Judith croi un plan 
îndrăzneţ pentru a doua zi. Când, în cele din urmă, oboseala făcu 
să i se închidă ochii, pleoapele-i coborâră peste plăsmuirile 
imaginaţiei sale, promițătoare de succes şi fericire, rod al unui 
temperament tumultuos şi al unei fantezii bogate. 


Capitolul XXV 


Wah-ta-Wah şi Hetty se sculară o dată cu revărsatul zorilor, 
lăsând-o pe Judith cufundată în somn. Tânăra indigenă nu pierdu 
mai mult ca un minut cu găteala: pletele-i negre ca tăciunele 
adunate într-un coc simplu, veşmântul de stambă încins peste 
mijlocul subţirel şi picioruşele ascunse în mocassinii cu felurite 
ornamente viu colorate. Astfel dichisită, în timp ce tovarăşa sa 
robotea prin casă, ieşi afară pe punte, să respire aerul proaspăt 
al dimineţii. Acolo dădu peste Chingachgook care cerceta cu 
privirea țărmurile lacului, munţii şi cerul, cu ochiul ager al 
pădureanului şi mutra serioasă a pieilor roşii. 

— Fiu-u! se minună şeful de trib în faţa acelei privelişti cu totul 
neobişnuite pentru el, pentru prima oară în viaţă având prilejul 
să vadă asemenea noian de apă. Asta-i împărăţia lui Manitu! E 
prea frumoasă pentru mingoşi, Wah-ta-Wah, şi totuşi uite la ei 
cum urlă printre copaci! Or fi crezând cumva că delawarii au 
adormit acolo, peste munţi. 

— Toţi, poate, numai unul nu, Chingachgook. Şi acela se află 
aici. Şi e din neamul lui Uncas! 

— Ce poate face un luptător împotriva unui trib întreg? lar 
până în sălaşele noastre e cale lungă, lungă şi întortocheată. Va 
trebui să umblăm sub un cer mohorât de nori. Tare mă tem, 
Floare de Caprifoi, că până la urmă o să pornim singuri la drum! 

Wah-ta-Wah înţelese la ce se gândea el şi se întrista, cu toate 
că delawarul drag inimii ei ca nimeni altul pe lume avea atâta 
dulceaţă în glas când o asemuise cu cea mai frumoasă şi mai 
înmiresmată dintre toate florile sălbatice din pădurile în care 
copilărise. Se mulţumi totuşi să păstreze mai departe tăcerea, 
aşa cum făcea de obicei când într-o împrejurare cum era cea de 
faţă lucrurile puteau fi mai lesne lămurite de un bărbat; cum însă 


334 


— Vânătorul de cerbi — 


bucuria ce o simţea în momentul acela părea să fie mai 
puternică decât disciplina cu care era învățată de mică, un 
zâmbet încântat miji totuşi pe buzele-i gingaşe. 

— Când soarele s-o înălța acolo - urmă delawarul, arătând cu 
degetul spre zenit - Marele Vânător de la noi o să se întoarcă iar 
la huroni, ca să-l jupoaie şi să-l pună la fript, cum fac când le 
pică vreun urs în mână, chiar dacă sunt ghiftuiţi. 

— Marele Spirit să le înmoaie inima şi să le potolească setea 
de sânge. Am trăit în mijlocul huronilor şi le cunosc firea. Au şi ei 
o inimă şi nu se poate să nu se gândească de bună seamă cum 
ar rămâne bieţii lor copii dacă la rândul lor li s-ar întâmpla să 
cadă în mâinile delawarilor. 

— Lupul atâta ştie să urle într-una, iar porcul să se îndoape. 
Acum că li s-au irosit dintre huroni, chiar şi femeile au să ceară, 
pesemne, răzbunare. Faţa Palidă are ochi de vultur şi poate citi 
în inima unui mingo, fii sigură că el nu umblă după îndurare. Un 
nor s-a lăsat peste sufletul său, deşi pe faţă nu i se vede nimic. 

— Şi ce gânduri are feciorul lui Uncas? întrebă cu sfială fata. 
Se numără doar printre şefii de trib şi, cu toate că-i atât de tânăr, 
a fost îngăduit să şadă în preajma focului. Ce-i spune inima că ar 
fi mai cuminte să facă? Dar mintea? Să fie oare într-un glas cu 
inima? 

— Dar Wah-ta-Wah ce are de spus acum când prietenul meu 
de nădejde e la mare strâmtoare? Cu cât sunt mai micuţe, 
păsărelele au viersul mai duios. Şi cântecul lor pururea desfată 
auzul. Şi mult mi-ar plăcea să ascult Pitulicea codrilor acum că 
sunt în cumpănă. Viersul ei ar răsuna nu numai la urechi, ci mai 
adânc, în mine. 

— Wah-ta-Wah spune că nici ea şi nici Şarpele cel Mare n-au 
să mai fie în stare să râdă, şi nici măcar de dormit n-au să aibă 
parte fiindcă somnul lor o să fie mereu bântuit de huroni, dacă s- 
ar întâmpla ca Vânătorul de Cerbi să piară ucis de tomahawkul 
unui mingo, fără ca ei să fi încercat să-l scape. Mai degrabă ar 
porni singură la drum şi singură ar bate calea până acasă, decât 
să-i întunece fericirea un nor atât de mohorât. 

— Aşa e bine! Bărbatul şi nevasta să aibă o singură inimă; să 
vadă cu aceiaşi ochi şi simţămintele lor să fie la fel. 

Nu mai e nevoie, cred, să înşiram tot ce-au mai spus după 
aceea. Am văzut până acum că discuţia s-a învârtit numai în 
jurul Vânătorului de Cerbi, al intenţiilor sale; cât priveşte 
hotărârea pe care au luat-o vom avea prilejul s-o cunoaştem 
ceva mai încolo, pe măsură ce se va desfăşura povestirea. 

Tânăra pereche nu terminase încă de vorbit când soarele răsări 
din brădet, şi lumina unei strălucitoare zile de pe continentul 
american se revărsă asupra văii, împânzind zglobie lacul, 
pădurile şi povârnişul munţilor. În momentul acela Vânătorul de 
Cerbi ieşi afară din cabina vasului şi trecu alături la castel, pe 
punte. La început îşi aruncă ochii spre seninul cerului fără scamă 
de nor, apoi dintr-o singură privire cuprinse şi apa şi uscatul ce-l 
împresurau, după care avu, în sfârşit, răgazul să-l salute amical 
pe şeful de trib şi să-i zâmbească voios logodnicei acestuia. 

— Aşa - spuse el cu o voce plăcută auzului - cine vede 
scăpătând soarele spre apus şi se scoală dis-de-dimineaţă, poate 
să pună rămăşag c-o să-l vadă iar ieşind la iveală dinspre răsărit, 
întocmai ca un cerb când e urmărit de vânători. E un lucru pe 
care cred că dumneata, Wah-ta-Wah, l-ai avut de nenumărate ori 
în faţa ochilor, şi totuşi niciodată, bănuiesc, mintea dumitale de 
copil nu s-a întrebat care să fie pricina. 

Amândoi, şi Chingachgook şi logodnica lui ridicară ochii spre 
soare, privindu-l cu o mutră uimită de parcă ar fi descoperit cine 
ştie ce minune, apoi se uitară unul la altul, ca şi cum ar fi căutat 
un mijloc să iasă din încurcătură. In cele din urmă Chingachgook 
socoti cu cale să-i răspundă. 

— Feţele Palide ştiu tot ce e pe lume - rosti el - dar ia să 
vedem dacă ar putea să-mi spună de ce soarele îşi ascunde 
obrazul de noi, când se cufundă în noapte? 

— Aha! Asta-i va să zică ştiinţa pieilor roşii - răspunse 
Vânătorul râzând, deşi nu s-ar fi putut spune că nu-i făcea cât de 
cât plăcere să dovedească superioritatea neamului său, 
rezolvând problema într-un chip neaşteptat. Ascultă aici, Şarpe - 
continuă el, ceva mai serios, însă cu simplitate ca să nu pară 
cumva că-şi dă ifose - pricina e mai uşor de lămurit decât şi-ar 
putea închipui o piele roşie. Soarele, vezi tu, s-ar zice că umblă 
tot timpul pe cer, când de fapt nici nu se clinteşte de loc; în 
schimb pământul e acela care se învârteşte în jurul lui. Oricine îşi 
poate da seama de asta, dacă stând pe o roată de moară, de 
pildă, şi învârtindu-se o dată cu ea ar vedea cum i se perindă 
prin faţa ochilor când cerul, când apa în care sa afundă roata. Nu 
e nicio taină la mijloc, ci un lucru cât se poate de firesc; greu e 
numai să pui în mişcare pământul. 

— Dar cum poate să ştie fratele meu că pământul se 
învârteşte? îl descusu delawarul. L-a văzut oare cu ochii săi? 

— Hm, pare-mi-se că vrei să mă pui în încurcătură, 
delawarule. Drept să spun am încercat eu de multe ori să văd 

dar niciodată n-am izbutit. În orice caz, de învârtit se învârteşte, 
aşa cel puţin zic ai noştri, şi se cuvine să-i credem pe cuvânt; 
gândeşte-te numai cum pot ei, de pildă, să prevadă eclipsele şi 
alte asemenea parascovenii de spaima cărora tremură vargă 
triburile, judecând după datinile voastre din moşi-strămoşi, 
legate de aceste minunăţii. 

— Bun. Se poate să fie aşa, pieile roşii nu spun că n-ar fi aşa. 
Dar când roata se învârteşte, ochii lor o văd cum se învârteşte; 
pământul însă nu se vede cum se învârteşte. 

— Uf! Asta-i încăpățânare sadea! Dacă vezi - crezi, zice 
lumea, iar ce nu se poate vedea, sunt oameni care nu vor în 
ruptul capului să creadă. Tu, de pildă, crezi în Marele Spirit, şi, 
totuşi, dacă te-aş lua din scurt să-mi spui şi mie unde anume l-ai 
văzut, aşa e că ai da din colţ în colţ? 

— Chingachgook îl vede pretutindeni, oriunde se află un lucru 
bun; iar unde e un lucru păcătos, vede sălăşluind în el spiritul 
rău. Marele Spirit e aici, pe lac; acolo, în pădure; sus, în norii din 
slavă; în Wah-ta-Wah ca şi în feciorul lui Uncas, în Tamenund ca 
şi în Vânătorul de Cerbi. Spiritul rău sălăşluieşte în mingoşi. 
Chingachgook asta ştie. El nu vede însă cum se învârteşte 
pământul. 

— Nu degeaba ţi se spune Şarpe, delawarule, zău, nu 
degeaba! Orice vorbă îţi iese din gură e cu tâlc, după cum cu tâlc 
e, de multe ori, şi ceea ce faci! Şi totuşi, uite, nu mi-ai răspuns 
pe deplin la întrebarea mea. Tu ştii, de pildă, că există Marele 
Spirit după cele împlinite de el; tot aşa şi feţele palide ştiu că 
pământul se învârteşte tot după cele ce se împlinesc. Aici e 
miezul tuturor lucrurilor, dar de ce-i aşa, drept să-ţi spun, n-aş 
putea să te lămuresc. 

— Când mâine soarele va fi sus în vârful brazilor de colo, undo 
va fi, oare, fratele meu, Vânătorul? 

Prietenul său tresări şi-şi aţinti privirea în ochii delawarului 
fără ca pe obrazul lui să treacă o cât de uşoară umbră de 
nelinişte. li făcu apoi semn să-l urmeze, şi luând-o înainte, intră 
în cabină, unde puteau vorbi mai departe în voie; ştiind că 
nimeni nu-i acolo, puteau fi siguri că judecata lor nu va putea fi 
influenţată de simţămintele altcuiva. Rămaseră, deci, acolo, 
continuând discuţia cu glas scăzut. 

— Cum poţi fi aşa de nechibzuit, Şarpe - îl mustră el - să 
pomeneşti despre asta când Wah-ta-Wah era lângă noi şi 
celelalte două feţe palide puteau să asculte tot ce vorbim. Mă 
mir fiindcă niciodată nu te-am văzut făcând un lucru fără 

socoteală. Dar nu-i nimic; Wah-ta-Wah cred că n-a înţeles, iar 
fetele n-au prins de veste. Ce-i drept, e mai uşor de puso 
întrebare ca asta pe care-am auzit-o din gura ta decât de dat un 
răspuns potrivit. Nimeni pe lume n-ar putea să spună unde o să 
fie mâine, când o să răsară soarele. Aş fi curios, de pildă, să ştiu 
ce mi-ai răspunde, Şarpe, dacă ţi-aş pune aceeaşi întrebare. 

— Chingachgook o să fie lângă prietenul său Vânătorul de 
Cerbi. Şi dacă prietenul va merge în lumea spiritelor Şarpele cel 
Mare se va târî lângă el. lar dacă prietenul se va încălzi la soare, 
acelaşi soare îi va lumina şi încălzi pe amândoi. 

— Am înţeles, delawarule. Mă bucur în sinea mea că gândeşti 
astfel şi că spui asemenea cuvinte, dar nu mi-ar părea bine de 
loc să faci un lucru ca ăsta, Şarpe. Acum doar nu mai eşti singur 
pe lume, deşi mai trebuie încă să-ţi întocmeşti un wigwam şi mai 
ai încă de îndeplinit o seamă de rânduieli pentru ca Wah-ta-Wah 
să-ţi poată fi soţie legiuită, deşi simţămintele ce vă unesc, în 
clipele de bucurie sau de tristeţe, sunt tot atât de trainice ca şi 
legăturile căsătoriei, nu, nu se poate s-o părăseşti pe Wah-ta- 
Wah numai pentru că între noi doi a coborât din senin un nor 
mult mai întunecat decât ne-am fi aşteptat noi vreodată. 

— Wah-ta-Wah e fată de mohican şi ştie că femeia trebuie să 
se supună bărbatului. Paşii ei trebuie să urmeze paşii bărbatului. 
Şi unul şi celălalt vor fi alături de Marele Vânător al delawarilor, 
mâine când soarele se va înălța în vârful bradului de acolo. 

— Dumnezeu să te binecuvânteze şi să te aibă în pază! Bine, 
mărite şef, dar asta ar fi nebunie curată! Care din voi e în stare, 
sau chiar amândoi împreună, sunteţi voi, oare, în stare să 
schimbaţi năravul unui mingo? Poate oare privirea ta mândră ori 
frumuseţea şi lacrimile lui Wah-ta-Wah să prefacă lupul în 
veveriţă, sau pisica sălbatică într-un pui nevinovat de căprioară? 
Nu, Şarpe, gândeşte-te mai bine, şi ai să vezi că lucrul cel mai 
cuminte e să lăsăm totul în seama Celui de Sus. 

— Vânătorul de Cerbi să ia aminte - îi răspunse delawarul, cu 
o semeţie prin care voia să-i arate cât de nestrămutată-i era 
hotărârea. Dacă Chingachgook s-ar fi întâmplat să cadă în 
mâinile huronilor, ce ar fi făcut atunci oare fratele lui faţă palidă? 
Ar fi şters-o pe loc spre sălaşele delaware să spună cinstitei 
adunări, unchiaşilor înţelepţi şi mulţimii de feciori viteji: „Uite, o 
vedeţi pe Wah-ta-Wah? E teafără, sănătoasă, doar puţin obosită 
după drum. Şi uite-l aici şi pe feciorul lui Uncas, şi el sănătos şi 
teafăr, dar nu aşa obosit ca Floarea de Caprifoi, fiind mai voinic 
decât dânsa. Aşa ar fi făcut oare Vânătorul de Cerbi? 

— Ce să-ţi spun, mare şmecher eşti; numai un mingo putea 
născoci asemenea chichiţă. Dracu ştie cum de ţi-a trăsnit prin 
minte să-mi pui o întrebare ca asta. Ce aş face eu? Întâi şi-ntâi e 
de la sine înţeles că Wah-ta-Wah n-ar fi împreună cu mine 
întrucât ar rămâne, bineînţeles, în preajma ta, poate chiar lângă 
tine, aşa că-i de prisos să mai vorbim despre dânsa... Şi nici c-ar 
fi obosită nu merge să spui, întrucât fii sigur că Wah-ta-Wah n-o 
să se urnească de aici; vezi, deci, că din tot ce mi-ai înşirat până 
acum, niciun cuvânt n-ar avea rost să-mi iasă din gură. Aşadar, 
Şarpe, Măria Ta, dreapta judecată e împotriva tuturor temeiurilor 
aduse de tine şi ai face mai bine să te laşi păgubaş, fiindcă, zău, 
crede-mă, nu face de obrazul unui om sortit a se număra printre 
şefii de trib, cu faima pe care o ai şi cu firea ta, să se pună 
împotriva dreptei judecăţi. 

— Fratele meu nu mai e cum a fost. El uită, se vede, că 
vorbeşte cu un om care a stat la sfat în jurul focului împreună ca 
şefii tribului său - răspunse celălalt zâmbind. Şi când omul spune 
un lucru să ştie că vorbele lui nu sunt făcute să intre pe o ureche 
şi să iasă pe cealaltă. Vorbele nu trebuie să fie uşoare ca fulgul 
de păsărică, să zboare-n văzduh, şi nici uşoare ca vântul ce adie 
peste faţa apei fără s-o încreţească. 

— Să nu faci un lucru nechibzuit, Şarpe - îl ţinu din scurt 
Vânătorul vorbindu-i cu hotărâre. Te cunosc prea bine şi ştiu că 
nu-ţi place să faci decât ce-ţi pofteşte inima şi la urma urmelor 
poate că ai dreptate. In orice caz, îmi dau seama că nu te-ai 
putea simţi bine să stai cu mâinile în sân. 

— Şarpele e totdeauna chibzuit. Vânătorul de Cerbi n-o să-l 
vadă niciodată dând buzna peste duşmani. 

Şi cu asta convorbirea se încheie. Nu trecu mult şi Hetty veni 
să-i înştiinţeze că mâncarea era gata şi, puţin mai apoi, erau cu 
toţii aşezaţi în jurul bucatelor frugale. Cât statură la masă nimeni 
nu rosti un cuvânt; niciuna dintre fete nu părea să aibă poftă de 
mâncare, pe când cei doi bărbaţi se înfruptară din bucate ca şi 
cum nimic nu s-ar fi întâmplat. Când se ridicară în sfârşit de la 
masă era încă devreme; prizonierul mai avea de stat câteva 
ceasuri în mijlocul prietenilor săi până în momentul sorocit 
despărțirii. Ştiind cu toţii asta şi cum flăcăul le era tuturor drag 
se strânseră iarăşi afară, pe punte, în jurul lui, ca să nu se 
despartă o clipă de prietenul sortit pieirii, să-i asculte ultimele 
cuvinte, şi pe cât le stătea în putinţă, să-i arate dragostea ce i-o 
purtau, silindu-se care mai de care să-i împlinească dorinţele, 
înainte chiar de a şi le fi mărturisit. Vânătorul de Cerbi, atât cât 


339 


— James Fenimore Cooper — 


putea desluşi ochiul omenesc, era acelaşi din totdeauna; vorbea 
voios şi cu un aer firesc, ferindu-se totuşi pe cât putea să 
pomenească ceva despre cumplitul deznodământ ce trebuia să 
aibă loc în ziua aceea. 

— Nu fi abătută, Hetty - o dojeni el - ţine-ţi firea! Gândeşte-te 
la ziua când ai să te întâlneşti din nou cu măicuţa dumitale fără 
suferinţă şi fără întristare. 

— Sunt sigură c-am s-o mai văd pe mama - îi răspunse sincer 
fata şi cu simplitate - mă întreb numai ce o să se întâmple cu 
bietul tata? 

— Zău dacă mai ştiu ce să-i spun, Şarpe - mărturisi Vânătorul 
în graiul delawar - chiar aşa, zău, nu mai ştiu ce să-i spun! 
Sconcsul n-a fost el sfânt nici pe astă lume, şi nici pe cealaltă îmi 
vine a crede că n-o să fie! Totuşi, Hetty - continuă el în 
englezeşte - totuşi, vezi, dumneata, Hetty, trebuie să nădăjduim 
c-o să fie bine. Este cel mai cuminte lucru şi ar fi o uşurare 
pentru sufletul dumitale, dacă ai putea să-l faci. Ascultă-mă pe 
mine, nu te lăsa biruită de presimţiri rele şi de temeri fără rost. 
Dumitale nu ţi se pare curios, Judith, când stai şi te gândeşti ce 
diferite sunt părerile oamenilor despre viitor? Unii îl văd într-un 
fel, alţii într-altul. Am întâlnit oameni care spuneau că spiritul e 
mai presus de orice, aici, pe pământ, după cum am cunoscut alţii 
care credeau că şi trupul urmează să fie cărat în lumea de apoi; 
aşa gândesc şi pieile roşii, că o să trecem pe tărâmul celălalt aşa 
cum ne aflăm, în carne şi oase, şi că o să ne putem recunoaşte 
între noi, şi o să stăm de vorbă acolo împreună, rămânând mai 
departe prieteni, aşa cum am fost aici. 

— Şi care din aceste credinţe îţi place mai mult, Vânătorule? îl 
întrebă fata, vrând să-i alunge melancolia, care, de altfel, îi 
umbrea şi ei sufletul. 

— Ultima ar fi menită să îndulcească moartea care îşi are 
partea ei de amărăciune, da, aşa ar fi. Sunt opt ani bătuţi pe 
muche de când am început să mergem împreună, eu şi cu 
Marele Şarpe la vânătoare, şi numai când mă gândesc că s-ar 
putea să nu ne mai întâlnim niciodată, mi se rupe inima. El stă 
cu ochii aţintiţi drept înainte spre vremea ce va să vie, când vom 
umbla din nou împreună pe urmele unui fel de cerb nălucă, 
colindând nu ştiu ce fermecate plaiuri unde nu se află nici spini, 
nici mărăcinişuri, nici smârcuri, nici alte oprelişti de înfruntat. Eu 
însă nu pot să pun niciun temei pe asemenea păreri ce mi se par 
împotriva dreptei judecăţi. Mi-ar fi peste putinţă să cred că 
sufletele celor fericiţi se mai îndeletnicesc şi pe lumea de dincolo 

cu vânătoare, aşa de florile mărului, canonind nişte biete 
sălbăticiuni tinere, numai pentru a-şi face cheful. In viaţa mea n- 
am apăsat vreodată pe trăgaci ca să dobor un cerb sau o 
căprioară, decât doar dacă aveam nevoie de mâncare sau de 
îmbrăcăminte, Judith. 

— Gândul ăsta, Vânătorule, nu se poate să nu fie o dulce 
mângâiere pentru dumneata. 

— Asemenea gânduri, dragii mei, ce-i drept, întăresc inima 
omului, ajutându-l, de pildă, să-şi ţină cuvântul dat într-adevăr, 
niciodată, parcă, nu te simţi mai în apele tale decât atunci când 
ţi-e cugetul împăcat. 

Judith se făcu palidă la faţă ca niciodată; luptându-se cu sine, 
reuşi în cele din urmă să-şi vină în fire. Furtuna aceea lăuntrică 
însă fusese atât de puternică încât îi tăie glasul aşa că Hetty 
rămase singură să întreţină conversaţia. Lucru pe care îl făcu 
simplu şi firesc aşa cum îi era felul. 

— Ar fi într-adevăr o cruzime să omori bieţii cerbi - spuse ea - 
pe lumea asta ori pe celălalt tărâm, fără să ai nevoie de carnea 
sau de pielea lor. Niciun om cumsecade, c-o fi alb ori stacojiu la 
faţă, nu poate avea inima să facă aşa ceva. 

— Uite ce e, Hetty dragă, în cazul ăsta, eu nu te-aş sfătui să-i 
propovăduieşti cumva lui Wah-ta-Wah credinţele tale, dacă s-o 
întâmpla să rămâneţi singure. O ţine una şi bună, n-o ştiu eu? Că 
vitejii de frunte n-au altceva mai bun de făcut pe lumea cealaltă 
decât să meargă la vânătoare şi să pescuiască; cât despre 
capcane nu prea îmi vine a crede că i-ar mai trăsni prin gând 
vreunuia dintre ei să se îndeletnicească cu o treabă ce n-ar fi pe 
măsura unui voinic. 

— Wah-ta-Wah nu poate să fie atât de haină încât să creadă 
aşa ceva - se grăbi Hetty să-i taie vorba. Nicio piele roşie nu se 
mai îndeletniceşte cu vânătoarea după moarte. 

— Nicio piele roşie, sigur că da, însă numai dacă în viaţă n-a 
fost om de ispravă. În cazul ăsta are cu totul alte îndatoriri, de 
pildă să care armele, să se uite la alţii cum vânează fără să se 
amestece printre ei, să gătească mâncarea, să aprindă focul, şi 
să facă tot felul de treburi nepotrivite pentru un bărbat. Eu nu 
spun că astea ar fi părerile mele, ci ale lui Wah-ta-Wah, şi de 
aceea, vezi, nu-ţi strica gura degeaba. Crede-mă, cu cât o să 
vorbeşti mai puţin despre aceste lucruri, cu atât o să fie mai 
bine. 

— Dar dumneata ce crezi că face o piele roşie pe lumea 
cealaltă? întrebă Judith, care abia acuma îşi venise în fire. 

— Ah, orice, copilă dragă, numai asta nu! Sunt prea bun 
creştin ca să mă pot gândi c-ar mai putea fi vorba de asemenea 
parascovenii ca vânătoarea şi pescuitul în lumea de apoi. Şi tot 
aşa nu cred că există un Manitu pentru pieile roşii şi altul pentru 
fetele palide. E adevărat că pe fata pământului întâlneşti 
obrazuri de toate culorile, precum vezi, dar în ce priveşte firea 
nu pot să existe deosebiri între oameni. Însuşirile lor da, pot fi 
deosebite; firea omenească, însă, e una şi aceeaşi pretutindeni. 

— Şi care e deosebirea dintre însuşirile oamenilor şi firea 
omenească? Oare firea omenească nu este şi ea hărăzită de Cel 
de Sus? 

— Sigur că da, Judith. E o întrebare isteaţă şi care a picat 
tocmai la ţanc; părerea dumitale însă e cu totul greşită, să ştii. 
Firea unui om este însăşi fiinţa lui, cu dorinţele şi nevoile sale, cu 
gândurile şi simţămintele sale şi cu tot ce-i înnăscut în ea. Firea 
asta, în sine, nu poate niciodată să se schimbe, deşi cu vremea 
poate să devină mai bună sau mai rea. Insuşirile unui om în 
schimb atârnă de împrejurări. Dacă pui de pildă un om să şadă la 
oraş, omul acela cu timpul îşi însuşeşte felul de a fi al unui 
orăşean; într-o colonie - felul de a fi al unui colonist, iar în 
mijlocul codrilor, al unui pădurean. Un soldat are însuşiri 
ostăşeşti, iar un misionar însuşirea de a predica. Toate astea 
cresc şi se întremează până când se încheagă firea omenească, 
ieşind în vileag în atâtea şi atâtea fapte şi păreri. Ah! nici habar 
n-aveam că astăzi o să am prilejul să vorbesc despre asemenea 
lucruri, dar ce să-i faci, e unul din neajunsurile noastre să nu ştim 
niciodată ce o să se întâmple. Nu vrei să intrăm o clipă în cabină, 
Judith? Aş vrea să-ţi spun ceva. 

Judith primi încântată, lucru pe care cu greu izbuti să-l 
ascundă. Íl însoţi deci pe Vânător în cabină şi se aşeză pe un 
scaun, în timp ce tânărul se ducea să ia dintr-un ungher puşca 
pe care i-o dăruise dânsa, „Cerbucid”. Pe urmă se aşeză şi el, cu 
arma pe genunchi. 

— Dacă am înţeles eu bine, Judith, puşca asta mi-ai dat-o de 
tot, nu-i aşa? începu el. Şi n-am şovăit s-o primesc, gândindu-mă 
că o femeie nici n-ar avea ce face cu ea. Arma asta se bucură de 
o mare faimă, după câte ştiu, pe deplin îndreptăţită şi se cuvine 
deci să încapă pe o mână încercată, ce nu dă greş, căci, oricât 
de mare să fie, faima ei se poate prea bine irosi dacă-i mânuită 
alandala, fără nicio socoteală. 

— Putea să încapă oare în mâini mai bune decât acelea în 
care se află acum, Vânătorule? Thomas Hutter rareori s-a 

întâmplat să dea greş cu ea. În mâinile tale, trebuie... 

— Să fie „moarte sigură” - îi luă el vorba din gură, râzând. Am 
cunoscut cândva un vânător de castori care-şi botezase chiar aşa 
puşca! Dar cred că se lăuda fiindcă am văzut delawari care 
nimereau drept la ţintă cu arcul şi săgețile lor, bineînţeles de la o 
depărtare ceva mai mică. Totuşi, nu pot să tăgăduiesc că dat 
fiind această însuşire a ei, întrucât aici e vorba de o însușire, 
Judith, şi nu de una omenească, nu, fireşte nu tăgăduiesc, ci 
recunosc dimpotrivă că puşca nu putea să încapă în mâini mai 
bune decât acelea în care se află în momentul de faţă. Mă întreb 
însă cât timp o să mai rămână în păstrarea lor? Acum că suntem 
singuri, nu văd de ce nu ţi-aş spune adevărul, cu toate că n-aş 
vrea să afle nimic nici Şarpele, nici Wah-ta-Wah; dumitale, însă, 
pot să ţi-l încredinţez, fiindcă n-o să fie chiar atât de dureros 
pentru dumneata, cum ar fi pentru cineva care mă cunoaşte mai 
de mult şi mai îndeaproape. Cât timp crezi c-o să mă pot folosi 
de puşca asta sau de alta ca ea? Este o întrebare destul de 
serioasă, cred, ca să stăruim un pic asupra ei. Dac-o fi să se 
întâmple ceea ce, pe cât se pare, trebuie să se întâmple până la 
urmă, „Cerbucid” o să rămână fără stăpân. 

— Şi ce ai vrea să fac cu ea - îl iscodi fata - dac-o să se 
întâmple ceea ce crezi dumneata? 

— Despre asta chiar voiam să-ţi vorbesc, Judith. Uite, mai e 
aici şi Chingachgook, care, deşi nu s-ar putea spune c-ar mânui 
cu o desăvârşită iscusinţă puşca, întrucât rareori pieile roşii 
ajung să-şi însuşească pe deplin această iscusinţă când au de 
umblat cu arme de foc deşi cum ziceam, Chingachgook nu poate 
fi încă pe deplin stăpân pe ea, e totuşi un destoinic ochitor şi cu 
timpul o să fie şi mai destoinic. In afară de asta, mi-e şi prieten, 
poate chiar cel mai bun prieten, căci nu ţin minte să se fi iscat 
cândva vreo neînțelegere între noi din pricina deprinderilor 
noastre deosebite, ale lui fiind de piele roşie iar ale mele de alb. 
Şi acum uite ce-aş dori: să-i las puşca Marelui Şarpe, dacă s-ar 
întâmplă ceva care m-ar împiedica să mă învrednicesc de acest 
dar nespus de preţios din partea dumitale, Judith. 

— Las-o cui vrei, Vânătorule. Puşca e a dumitale şi poţi să faci 
ce-ţi place cu ea. Fie deci a lui Chingachgook, dacă n-o să te 
întorci cumva să i-o ceri înapoi şi dacă asta ţi-e dorinţa. 

— Dar Hetty ce spune, ai întrebat-o? După câte ştiu averea 
părinţilor rămâne moştenire copiilor, tuturor copiilor deopotrivă, 
nu numai unuia singur. 

Fata nu-i răspunse nimic ci sculându-se de pe scaun se duse 

la fereastră şi-i făcu semn surorii sale să intre înăuntru. Când 
această întrebare fu repetată în faţa ei, Hetty, cu judecata ei 
simplă şi firea ei duioasă, primi cu dragă inimă să-i dăruiască 
Vânătorului de Cerbi drepturi depline asupra mult jinduitei arme. 
Vânătorul părea în culmea fericirii, cel puţin în momentul acela, 
şi după ce suci pe toate părţile darul primit, îşi mărturisi dorinţa 
de a pune la încercare înainte de a pleca mult lăudatele ei 
însuşiri. Niciun copil, de bună seamă, n-ar fi râvnit mai cu foc să 
arate cât de iscusită e trompeta sau arbaleta sa primită în dar, 
pe cât ţinea omul ăsta, vlăstar al pădurii, a dovedi câte parale 
plătea arma lui. leşind afară pe punte, îl luă mai întâi pe delawar 
deoparte, şi-l încunoştinţă că faimoasa carabină o să intre în 
mâinile lui, în cazul când stăpânul ei actual s-ar întâmpla să 
păţească ceva. 

— Cu atât mai mult, deci, trebuie să te păzeşti, Şarpe, şi să 
nu-ţi pui pielea în joc de florile mărului - adăugă Vânătorul - a 
avea în mână o armă ca asta face cât o biruinţă câştigată asupra 
unui trib întreg! Afurisiţii de mingoşi, o să plesnească fierea în ei 
de necaz! În primul rând, gândeşte-te că n-o să le mai dea mâna 
să se apropie fără nicio teamă de vreun sălaş în care ştiu că se 
află în păstrare puşca. Aşadar, uită-te bine la ea, Şarpe, şi ţine 
minte că s-ar putea ca, mâine, poimâine, să iei în primire o armă 
ce preţuieşte cât o fiinţă omenească, fără să aibă însă şi 
metehnele acesteia. Ţi-o fi dragă Wah-ta-Wah, nu zic nu, dar la 
„Cerbucid” tribul întreg o să se uite ca la ochii din cap şi o să-l 
ridice în slăvi. Hai, prietene, ascultă-mă pe mine, toată viaţa n-o 
să mai întâlneşti asemenea prilej. Şi acum ia să vedem ce 
scofală poate să facă vestita noastră puşcă. la-ţi arma cu tine; eu 
am să mă folosesc de „Cerbucid”, numai aşa, într-o doară, ca să- 
mi dau mai bine seama cât e de iscusită. 

intrucât propunerea de mai sus năzuia într-un fel să alunge 
gândurile negre ce-i bântuiau pe toţi, îndreptându-le pe un alt 
făgaş, şi cum toată lumea îşi dădea seama că n-aveau cum să 
intre în vreun bucluc, care mai de care se arătă dornic să ia 
parte la această încercare, fetele săriră imediat să le aducă 
armele, cu o sprinteneală ce părea să semene cu veselia. 

— Şi acum, Şarpe, să începem cu puţin, slujindu-ne mai întâi 
de armele de rând ale lui moş Tom, ca să încheiem cu puşca ta şi 
cu „Cerbucid” - spuse Vânătorul de Cerbi, încântat că are iarăşi 
prilejul să-şi arate iscusinţa lui de trăgător. 

— Aici găseşti păsări berechet, şi pe lac, şi-n văzduh, dând 
târcoale castelului la o depărtare tocmai potrivită. Să vedem ce- 


344 


— Vânătorul de cerbi — 


ţi pofteşte inima, delawarule, arată-ne şi nouă zburătoarea pe 
care chiteşti s-o bagi în sperieţi. Uite aici, aproape, către răsărit, 
un cufundar. 

Cunoşteau cu toţii obiceiul acestei păsări care se mistuia pe 
loc, ca şi cum nici n-ar fi fost, chiar în clipa când scapără puşca, 
punând astfel la grea încercare şi arma şi pulberea irosită de 
prisos. 

Chingachgook era scump la vorbă. Nu apucase bine Vânătorul 
să-i arate pasărea, că o şi luă la cătare şi trase. Răţuşca se 
cufundă fără veste cum se zări străfulgerarea şi glonţul zbură 
fără s-o vatăme, pe deasupra apei, spintecând unda la câteva 
degete de locul unde plutea o clipă mai înainte cufundarul. 
Vânătorul de Cerbi se porni pe râs din toată inima şi fără 
fasoane; în acelaşi timp însă se pregătea să tragă, cercetând din 
ochi oglinda nemişcată a lacului. La un moment dat pe faţa apei 
se zări un rotocol mai întunecat, ca îndată după aceea să se 
ivească şi cufundarul ce ieşise afară să respire, scuturându-şi 
aripile. În vreme ce pasărea se îndeletnicea cu treaba asta, un 
glonte îi săgetă pieptul, făcând-o să se răstoarne deodată pe 
spate, răpusă. O clipă mai apoi, Vânătorul de Cerbi proptise patul 
armei în scândurile punţii şi stătea aşa, liniştit, ca şi cum nu s-ar 
fi întâmplat mai nimic, râzând pe tăcute, cum îi era obiceiul. 

— Nu-i mare scofală, să ştiţi - apucă el cu gura înainte, ca şi 
cum s-ar fi temut să nu creadă cumva ceilalţi că asta este toată 
iscusinţa lui. Nu, asta nu poate fi de fel o dovadă, nici c-ar face şi 
nici că n-ar face parale puşca, întrucât aici a fost vorba numai de 
dibăcia mâinii şi a ochiului, atâta tot. Am împuşcat pasărea într- 
un moment neprielnic pentru ea; altminteri s-ar fi cufundat pe 
loc, înainte ca s-o fi picnit glonţul. Şarpele însă e prea înţelept ca 
să se supere pentru asemenea glume cu care de altfel e 
obişnuit. Nu ştiu dacă-ţi mai aminteşti, mărite şef, că, o dată, ți- 
am şters de sub nas, făcând doar să fumege un pic ţeava puştii 
mele, o gâscă sălbatică pe care chiteai s-o ai în palmă? Lucrurile 
astea însă sunt floare la ureche între prieteni, şi pe urmă, vezi 
bine, tineretul mai trebuie să şi petreacă din când în când. Nu-i 
aşa, Judith? 

O rață mare neagră ce se zarea plutind ceva mai încolo deveni 
ţinta întrecerii următoare. Chingachgook de astă dată ochi mai 
cu băgare de seamă şi apăsă pe trăgaci. Nu reuşi decât să 
frângă una din aripile pasării şi atunci Vânătorul de Cerbi, 
luându-l la rost pentru stângăcia lui, spuse că ar fi mai bine să 
curme suferinţele bietei făpturi. Propti deci arma în piept şi, 

slobozind glonţul, despărţi căpăţâna de restul trupului. Cum însă 
Wah-ta-Wah părea întrucâtva dezamăgită văzând ce ochitor 
iscusit şi trăgaci neîntrecut era Vânătorul de Cerbi în comparaţie 
cu logodnicul ei, bun la inimă cum era, prietenul celor doi 
delawari căută s-o împace cât mai repede. 

Nişte vulturi, al căror cuib se afla în vârful unui brad de pe 
marginea lacului, se roteau lin în văzduh, peste capetele lor. 
Deodată, Vânătorul de Cerbi ceru să i se dea puşca lui moş Tom, 
„Cerbucid”, şi-i spuse delawarului să pună şi el mâna pe armă; 
apoi arătându-i pasărea, îşi îndemnă concurentul să-şi încerce şi 
de astă dată dibăcia. Chingachgook ridică încet puşca şi, după ce 
zăbovi un pic, o descarcă; pasărea însă se rotea mai departe, 
nevătămată, în slăvi. Vânătorul de Cerbi se aşeză în poziţie de 
tragere şi ducând arma la ochi, o slobozi asupra zburătoarei. 
Mare fu mirarea prietenilor săi, când o văzură rostogolindu-se din 
senin, pentru a se prăbuşi apoi, neînsufleţită, pe puntea vasului, 
la prova. Uitându-se la ea după aceea, îşi dădură seama că 
glontele îi străpunsese osul pieptului. 

Nu trecuseră nici câteva clipe de la această întâmplare, că 
Vânătorul de Cerbi şi începu să aibă mustrări de conştiinţă, 
căindu-se că răpusese o vietate, fără să aducă nimănui vreun 
folos. De n-ar fi fost la mijloc învoirea căpătată - adăugă dânsul - 
s-ar fi apucat să caute cuibul bietului vultur ca să scutească puii 
de orice suferinţă. Grozav lucru mai e şi puterea! se minună el. 
Ca să vezi ce înseamnă, când o ai, să nu ştii să te foloseşti de 
ea! Mi se face rău numai când mă gândesc c-am fost în stare 
dintr-o deşartă trufie să săvârşesc asemenea cruzime. Hetty îi 
mărturisi că-l compătimea din toată inima pentru mustrările sale 
de cuget, spunându-i că este un păcat de neiertat să ucizi o 
vieţuitoare, a cărei carne nu e bună de mâncat. 

Sosise şi clipa când Vânătorul de Cerbi trebuia să se despartă 
de prietenii săi. Trecând peste împotrivirile lui, Judith vorbise 
dinainte cu Hetty să meargă ea cu dânsul în barcă, însoţindu-l 
până în tabăra huronilor. Vânătorul de Cerbi, care părea din cale- 
afară de abătut, ţinu să-şi ia rămas bun de la fiecare în parte, 
începând cu Judith. li dădu sfaturi ca un frate grijuliu şi iubitor, 
îndemnând-o să se ferească de a se împăuna cu frumuseţea 
chipului său şi de a-şi pleca urechea la cuvintele celor ce-o 
măgulesc, întrucât frumuseţea e pieritoare, iar măgulirile nu-s 
decât amăgiri. Aduse apoi vorba despre situaţia lor, deplângând 
faptul că rămăseseră amândouă în voia sorții şi povăţuind-o să 
ceară ocrotirea Celui de Sus. Cu inima răscolită, Judith vărsă un 

potop de lacrimi. În cele din urmă, chemând binecuvântarea 
proniei cereşti asupra Vânătorului, se retrase în cabină. 

Despărțirea de Wah-ta-Wah nu prilejui nicio manifestare 
deosebită a unui sentiment mai adânc. Fata ţinu totuşi să-i arate 
că ia parte cu toată inima la impasul şi împrejurările grele în care 
se afla prietenul ei, strângând puternic şi cu toată căldura mâna 
Vânătorului de Cerbi. 

In sfârşit veni şi Chingachgook lângă el şi statură amândoi de 
vorbă o bună bucată de vreme. Vânătorul îi dădu ultimele 
îndrumări prietenului său, cu un glas stăruitor şi ferm totodată, 
iar delawarul la rândul său îi făgădui solemn că nu va ieşi din 
cuvântul lui. 

— Dumnezeu să te aibă în pază, Şarpe - îi spuse el, în cele din 
urmă, delawarului, strângându-i mâna - Dumnezeu să te aibă în 
pază! Şi coborând cu Hetty în barcă, porni spre tabăra huronilor. 

Chingachgook rămase locului multă vreme, urmărind cu 
privirile luntrea, până ce se pierdu în depărtare, apoi se întoarse 
lângă logodnica lui. Pe drum, Vânătorul şi însoţitoarea sa vorbiră, 
fireşte, despre singurul lucru care putea să-i preocupe în 
momentele acelea. Hetty se arătă mirată că Vânătorul de Cerbi 
era atât de grăbit să se arunce în ghearele morţii, când putea 
foarte bine să scape. Tovarăşul său de drum încercă să-i arate ce 
înseamnă un legământ în toată puterea cuvântului oricine ar fi 
cel cu care ai încheiat acest legământ, şi îndatorirea strictă de a- 
| respecta până la capăt. li explică toate aceste lucruri simplu şi 
firesc aşa cum îi era felul, şi totodată cât mai lămurit, ca 
însoţitoarea sa, cu mintea ei înceată, să-şi poată da şi ea seama 
cât de întemeiate erau părerile lui. 

Barca se îndrepta spre promontoriul unde Vânătorul de Cerbi 
ştia prea bine că duşmanii săi îl aşteptau, temându-se chiar că n- 
o să-ajungă la vreme ca să-şi poată ţine cuvântul. Văzându-l că 
şedea ca pe ghimpi, Hetty, fără să se dumerească prea bine 
pentru ce, se strădui totuşi să-i dea o mână de ajutor, aşa încât 
curând după aceea nu mai încăpea nicio îndoială că aveau să 
sosească la timp. De-abia atunci, tânărul vânător îşi îngădui să 
mai încetinească vâslitul, în timp ce Hetty începuse iar a turui 
din gură despre una şi alta în cuvinte simple şi nevinovate ca şi 
inima ei, fără a spune însă nimic mai deosebit ca să merite a fi 
menţionat. 

Capitolul XXVI 


Cineva priceput a citi izvoadele bolţii cereşti şi-ar fi dat seama 
fără îndoială că soarele nu avea mai mult de două, trei minute, 
ca să atingă zenitul în clipa când Vânătorul de Cerbi coborî din 
barcă la poalele pintenului de pământ pe care huronii îşi 
aşezaseră de astă dată tabăra, în aşa fel ca să vină chiar în 
dreptul castelului. Locurile semănau destul de bine cu cele 
înfăţişate mai înainte, atât numai că terenul era mai neted aici 
iar copacii mai rari. Pentru aceste două motive, se dovedea, 
deci, a fi mai potrivit cu țelul urmărit de cei ce-l aleseseră, 
cuprinsul acela înverzit semănând mai degrabă cu o pajişte 
presărată cu copaci. Aici vegetaţia nu era chiar atât de bogată 
ca în alte părţi de pe ţărmul lacului, aşa încât ochiul putea 
răzbate în pădure îndată ce puneai piciorul pe uscat, îmbrăţişând 
dintr-o privire toată aşezarea. 

Huronii se întrebau tocmai dacă ostaticul lor avea să se mai 
întoarcă sau nu, părerile fiind împărţite. Într-adevăr majoritatea 
nu mai trăgea nădejde că faţa palidă avea să mai calce vreodată 
la ei în tabără ca să înfrunte de bună voie crâncenele torturi ale 
pieilor roşii despre care toată lumea auzise; unii însă mai 
vârstnici se aşteptau să-l vadă totuşi venind, ca un om stăpân pe 
sine, plin de curaj şi cinstit aşa cum se arătase a fi până atunci. 
Cu toate astea dacă adunarea se hotărâse să-i dea drumul o 
făcuse nu pentru că ar fi avut destule temeiuri să creadă că-şi 
respecta făgăduiala, cât mai ales cu gândul de a-i compromite 
pe delawari, pentru ca, în cazul când prizonierul nu s-ar fi întors, 
să-i poată arunca în spate vina de a fi trăit în mijlocul unui trib 
delawar. Bineînţeles că ar fi preferat de o mie de ori ca ostaticul 
cu pricina să fi fost Chingachgook, pentru a dovedi că nu-i decât 
un trădător, dar nici prietenul lui cu faţa palidă, mlădiţa unui 
neam vrednic de ură, nu era de lepădat, cu atât mai mult cu cât 
planurile urzite împotriva străvechiului trib dăduseră greş. Şi 
pentru ca triumful lor să facă şi mai mare vâlvă, dacă s-ar fi 
întâmplat să treacă mai bine de un ceas fără ca tânărul vânător 
să se fi arătat, veniseră la faţa locului cu toţii, atât huronii cât şi 
iscoadele lor. Tot tribul se strânsese acolo - bărbaţi, femei şi 
copii - spre a fi martor la desfăşurarea evenimentelor. Întrucât 
castelul se vedea lămurit, aflându-se destul de aproape, putea fi 
supravegheat peste zi fără nicio bătaie de cap, şi cum în 
momentul acela nu erau alţi locatari acolo decât Harry, împreună 
cu delawarul şi cele două fete, nici măcar nu le trecea prin gând 

că s-ar fi putut să le scape vreunul dintre ei fără să fi prins de 
veste. O plută mare, cu un parapet din buşteni, înjghebată din 
vreme, stătea gata să pornească împotriva castelului sau arcei, 
îndată ce avea să se lămurească ce hram ţinea Vânătorul de 
Cerbi, mai ales că bătrânii se cam temeau să nu dea de vreun 
bucluc dacă ar mai amâna cu încă o zi plecarea spre Canada. 

După cum era datina în triburile şi sălaşele nomade ale 
băştinaşilor, fiecare dintre ele avea câte doi şefi ce deţineau 
aproape în egală măsură autoritatea patriarhală asupra acestor 
Vlăstare ale codrului. Erau mai mulţi care ar fi putut râvni 
această demnitate şi totuşi cei doi şefi în cauză se bucurau de 
asemenea prestigiu în ochii celorlalţi, încât nimeni n-ar fi 
îndrăznit să cârtească; iar dacă se întâmpla ca părerile celor doi 
şefi de trib să fie împărţite, stăteau cu toţii în cumpănă, neştiind 
încotro s-o apuce, ca nişte oameni ce ar fi scăpat din mână 
cârma vieţii. După datină şi, totodată, am putea adăuga, potrivit 
cu firea băştinaşilor, autoritatea unuia dintre şefi se întemeia pe 
înţelepciunea sa, pe când celălalt ieşea în vileag prin însuşirile 
sale fizice. Unul era om în toată firea, binecunoscut pentru 
cuvintele pline de tâlc rostite de câte ori se punea la cale un 
lucru ori altul, pentru chibzuinţă sfaturilor sale şi cuminţenia 
măsurilor pe care le lua, pe când partenerul - era să zicem 
rivalul său - era un om neînfricat, vajnic în luptă, binecunoscut 
pentru cruzimea lui, şi care nu trebuia să dea dovadă de mai 
multă isteţime decât avea nevoie pentru vicleşugurile şi 
mijloacele folosite în război. Primul era în cazul de fată Rivenoak, 
cu care cititorul a făcut mai dinainte cunoştinţă, iar cel de al 
doilea era poreclit La Panthere, în limba folosită pe teritoriul 
Canadei, adică Pantera. Porecla acestei căpetenii încercate în 
luptă voia să scoată în vileag însuşirile sale războinice, îndrăgite 
de pieile roşii, cruzimea, vicleşugul şi perfidia fiind cele mai de 
seamă trăsături ale firii sale. 

Rivenoak şi Pantera şedeau unul lângă celălalt, în aşteptarea 
prizonierului lor, în momentul când Vânătorul de Cerbi, încălţat 
cu mocassini, puse piciorul pe plajă. Nimeni nu se clinti, nici nu 
rosti vreun cuvânt, până când flăcăul nu păşi în mijlocul lor, 
anunţându-şi sosirea cu glas tare, lucru pe care îl săvârşi cu 
dârzenie şi totodată cu o simplitate ce oglindea firea 
cuvântătorului. 

— Am venit, mingo - spuse el folosind graiul delawar pe care îl 
înţelegea majoritatea celor prezenţi - am venit. Vedeţi soarele 
colo, sus, pe cer? Nu ştiu dacă dintre noi doi cel de colo păzeşte 

cu atâta sfinţenie legile firii, pe cât s-a străduit celălalt să-şi ţină 
cuvântul. Sunt în mâinile voastre acum şi puteţi face cu mine ce 
poftiţi. 

Un murmur de simpatie se desprinse din rândurile femeilor la 
auzul cuvintelor lui, şi o clipă, dorinţa vie a obştei fu ca omul 
acela cu inimă atât de dârză să fie primit pe loc în sânul tribului. 
Mai erau totuşi printre ei unii ce nu împărtăşeau această părere, 
capul nemulţumiţilor fiind la Panthère şi soră-sa /e Sumaci$, 
astfel poreclită din pricina liotei de copii pe care o avea văduva 
lui Loup Cervier”, care, după câte se ştia, fusese ucis de mâna 
actualului prizonier. 

— Sufletul tău e cinstit, faţă palidă - grăi purtătorul de cuvânt 
al huronilor. Neamul meu e fericit că i-a încăput în mâini un om 
şi nu o vulpe şireată. Noi ştim acum ce fel eşti şi ne-om purta 
cum se cuvine să te porţi cu o inimă vitează. Şi dacă unul din 
voinicii noştri a fost răpus de tine, iar alţi câţiva cu ajutorul tău, 
viaţa ta e teafără şi eşti gata să plăteşti cu ea. Unii dintre tinerii 
mei şoimani au socotit că sângele unei feţe palide este prea 
subţiat ca să poată curge sub tăişul unui cuţit huron. Ai să le 
dovedeşti, cred, că nu-i aşa. Inima ţi-e călită ca şi trupul. Mai 
mare dragul să-ţi încapă în mână asemenea ostatic, şi dacă 
vitejii mei, după îndelungă chibzuială, vor socoti că moartea lui 
Loup Cervier nu îngăduie uitare, că huronul nostru nu se cade să 
călătorească singur în lumea duhurilor şi că, prin urmare, trebuie 
să-l trimitem pe duşmanul lui să-i iasă în cale, şi-or aduce totuşi 
aminte, sper, că Loup Cervier a fost doborât de mâna unui 
viteaz, şi când o veni timpul să te trimită pe urmele lui au s-o 
facă, de bună seamă, cu mare alai, ca nu cumva să-i fie ruşine 
de însoţitorul ce i l-am hărăzit. 

— Ai vorbit ca din carte, mingo - îi răspunse Vânătorul cu 
naivitate - şi am înţeles nu numai ce ai spus, dar, mai cu seamă, 
am înţeles şi ce ai vrut să spui. Şi apoi, ce mai încolo, încoace, 
iată-mă aici, gata să mă supun hotărârii pe care va socoti cu cale 
s-o ia sfatul vostru, bineînţeles dacă n-a fost cumva luată înainte 
de întoarcerea mea. 

— Află că bătrânii noştri nu obişnuiesc să se strângă la sfat 
spre a cumpăni soarta unei feţe palide, atâta vreme cât n-o au 
înaintea ochilor - îi răspunse Rivenoak, rotindu-şi privirile în jur 
cu o mutră zeflemitoare - ar fi, zic ei, ca şi cum ar ține sfat spre 


16 Oţetarul (n.t.) 
17 Râsul (n.t.) 

a cumpăni soarta vântului, care se duce încotro îi abate lui şi se 
întoarce când i se năzare. A fost totuşi un glas ce s-a ridicat să-ţi 
ia apărarea, Vânătorule de Cerbi, dar era un glas stingher ca şi 
cântecul pitulicei căreia vulturul i-a hărtănit perechea. 

— Mulţumesc acelui glas, al oricui ar fi fost el, mingo. Aş putea 
spune că era singurul glas ce grăia cu dreptate, după cum aş 
putea spune deopotrivă că celelalte nu aveau dreptate. O învoire 
înseamnă legământ tot atât de temeinic pentru o faţă palidă 
atunci când e vorba de un om cinstit, ca şi pentru o piele roşie, 
şi, chiar să nu fi fost aşa, în ruptul capului nu mi-aş fi îngăduit să- 
i fac de ocară pe delawari, care, nu mă sfiesc s-o spun, m-au 
crescut aşa cum m-au crescut. Asta însă-i vorbărie fără rost şi 
miroase a laudă de sine. Am venit. Hotărâţi ce-ţi vrea cu mine. 

Rivenoak făcu un semn de încuviinţare, apoi şefii se traseră de 
o parte să se sfătuiască între ei. Îndată ce consfătuirea se 
isprăvi, câţiva irochezi mai tineri se desprinseră din gloata 
înarmată şi plecară pe aci încolo. Pe urmă prizonierul fu 
încunoştinţat că putea să se plimbe în voie pe tăpşan până când 
adunarea mărimilor tribului avea să-i hotărască soarta. 

După un răstimp de tocmeli căpetenia huronilor se apropie de 
ostatic. 

— Ascultă aici, hăitaş de cerbi - i se adresă Rivenoak - 
bătrânii din sfat şi-au plecat urechea la o părere înţeleaptă şi 
sunt gata să-şi spună cuvântul. Eşti dintr-un neam de oameni 
veniţi din zarea lui soare răsare; iar noi suntem prăsilă din soare 
apune. Noi ne întoarcem cu faţa spre Marile Lacuri cu apă dulce 
când privim spre sălaşele noastre. E aici, la noi, o colibă dintre 
cele mai arătoase, rămasă pustie deunăzi, când stăpânul ei s-a 
prăpădit. Şi o să mai treacă o bucată de vreme până când 
fecioru-său o să crească mare, ca să-i poată ţine locul. Şi iat-o 
colo şi pe vădana lui. O să aibă nevoie femeia de vânat ca să 
hrănească atâtea guri, căci pruncii ei sunt plăpânzi ca puiul de 
prihor ce nu şi-a luat încă zborul din cuib. Toată restriştea ce s-a 
abătut asupra ei e numai de pe urma ta. Şi are două îndatoriri de 
îndeplinit: una faţă de Loup Cervier, iar alta faţă de copii. Noi 
ştim acum ce fel de om eşti, hăitaş de cerbi, un om dintr-o 
bucată, când spui un lucru, aşa e. Limba ţi-e întreagă, nu 
spintecată ca la şerpi. Niciodată nu-ţi ascunzi capul în iarbă, 
dimpotrivă, îl ţii la vedere. Ce spui, aia faci. Eşti părtaşul 
dreptăţii. De ai săvârşit o strâmbătate, abia aştepţi prilejul ca s-o 
îndrepţi. O vezi pe Sumac? A rămas stingheră în wigwamul ei, cu 
o droaie de copii ce plâng de toarne. Acolo e o puşcă gata 

încărcată, numai să ia foc. Pune mâna pe ea, du-te pe aci încolo 
şi ocheşte un cerb, adu pe urmă vânatul şi aşterne-l la picioarele 
vădanei; îndestulează-i pruncii, spune că eşti bărbatul ei. Şi ai să 
vezi că pe urmă în pieptul tău n-o să mai bată o inimă de 
delawar, ci de huron. Urechile lui Sumac n-au să mai audă 
scâncetele pruncilor, şi neamul meu o să aibă încă un viteaz 
printre viteji. 

— De asta mi-era frică, Rivenoak - răspunse Vânătorul de 
Cerbi când celălalt isprăvi de vorbit. Da, mi-era teamă c-o să 
ajungem aici. Cu orice preţ, e mai bine totuşi să-ţi spun adevărul, 
ca să se spulbere toate speranţele în privinţa asta. Sunt creştin 
din născare şi-ar însemna să păcătuiesc dacă m-aş căsători după 
datina pieilor roşii, luând o nevastă păgână. N-aş face asta ca să 
scap cu viaţă nici în vremuri paşnice, când soarele străluceşte pe 
cer, darmite acum, când e ascuns în nori! De ce n-ar umbla după 
vânat pentru Sumac voinicii tăi? lar când o fi să se mărite 
femeia, să aibă grijă de astă dată să-şi aleagă un bărbat care să 
n-aibă aşa picioare lungi şi să nu mai umble haimana prin vecini. 
Am luptat piept la piept cu el şi l-am doborât. 

Abia apucă Vânătorul de Cerbi să rostească aceste vorbe, că 
în rândurile ascultătorilor săi se făcu vâlvă mare, dovadă că 
spusele nu le erau pe plac. Pantera care socotea o înjosire 
pentru soră-sa să fie perechea unei feţe palide, a unui englez şi 
care, spunea el, îşi călcase pe inimă şi se învoise la un lucru ca 
ăsta, numai şi numai fiindcă stăruise atâta biata vădană, nu 
putea decât să se bucure acum din toată inima, văzând că 
bunăvoința lui fusese socotită ca o jignire. Fiara al cărei nume îl 
purta nu şi-ar fi țintuit prada cu o privire mai feroce decât 
scăpărarea ochilor sângeroşi pe care Pantera şi-i pironise asupra 
ostaticului şi clocotul de mistuitoare ură din sufletul său era 
însoţit de gesturi mânioase. 

— Câine spurcat, răbufni în graiul său irochez, du-te de urlă cu 
haitele de dulăi pe blestematele voastre câmpii de vânătoare. 

Cuvintele de mai sus fură întregite de o faptă pe măsura lor. 

In timp ce le rostea, Pantera ridicase braţul şi o clipă mai apoi 
tomahawkul zbură prin aer. Din fericire gâlcevitorul făcea atâta 
gură încât Vânătorul de Cerbi prinse de veste la timp, altminteri 
cine ştie dacă viaţa lui nu s-ar fi încheiat în momentul acela. 

Îndemânarea cu care arma fusese aruncată era atât de mare, 
încât fără îndoială că ar fi despicat ţeasta prizonierului, dacă 
acesta n-ar fi întins mâna, apucând din zbor securea de coadă, 
cu o iscusinţă tot atât de neobişnuită ca şi dibăcia cu care fusese 

azvârlită asupra lui. Cu atâta forţă îi făcuse vânt Pantera că în 
momentul când Vânătorul de Cerbi încremeni cu mâna în sus, 
braţul său se afla chiar deasupra capului pe care o clipă mai 
înainte şi-l aplecase pe spate, exact în poziţia cea mai potrivită 
ca să riposteze atacului. Ochii Vânătorului scăpărau şi obraijii-i 
ardeau învăpăiaţi, în timp ce îşi încorda din răsputeri braţul ca să 
azvârle arma înapoi asupra celui ce voise să-l răpună. Atât de 
năprasnic se dezlănţui acest contraatac încât îi asigură succesul, 
nemailăsându-i Panterei răgaz nici să ridice mâna, nici să-şi 
plece capul. Toporişca îl lovi deasupra nasului drept între ochi, 
zburându-i pur şi simplu creierii. Dând să se repeadă la el, 
Pantera făcu un pas înainte şi, prăbuşindu-se în mijlocul 
huronilor strânşi roată, îşi dădu sufletul. Huronii se repeziră cu 
toţii să-i vină Panterei într-ajutor, lăsându-l câteva clipe fără nicio 
pază pe ostaticul lor, care, dornic să-şi scape cu orice preţ viaţa, 
o şterse pe loc, sprinten ca un cerb. Un moment, unul singur 
doar, rămaseră toţi cu gura căscată, apoi, gloata de oameni, cu 
mic cu mare, tineri şi bătrâni, scoțând un țipăt de alarmă, lăsară 
în părăsire trupul neînsufleţit al Panterei, acolo unde căzuse, şi o 
luă la goană pe urmele fugarului. 

Vânătorul de Cerbi îşi dădea seama că singura lui scăpare era 
s-o ţină într-o fugă până la barcă. Ştia unde o putea găsi; să 
ajungă numai acolo şi, cu preţul câtorva focuri de puşcă, se 
putea socoti ca şi salvat. 

Mai avea doar câţiva paşi până la capătul promontoriului când 
se pomeni că-i taie calea o droaie de femei şi copii; cu toate că 
veniseră cu gândul să-i arunce între picioare crengi uscate, 
spaima pe care le-o strecurase în suflet falnica-i răzbunare 
asupra mult temutei Pantere se dovedi atât de mare, că nimeni 
nu îndrăzni să se apropie mai mult de el să încerce a-i zădărnici 
fuga. Vânătorul de Cerbi trecu victorios prin faţa tuturor până 
dădu de tufişuri şi, zbughind-o în hăţiş, eroul nostru ieşi la liman 
chiar în dreptul bărcii. Din păcate, însă, de la prima ochire putu 
să-şi dea seama că vâslele fuseseră luate. După atâta zbucium 
nici că se putea o mai cumplită dezamăgire, şi, în primul 
moment, îi veni în gând a face calea întoarsă şi a da iar ochi cu 
duşmanul, îndreptându-se măreț spre mijlocul taberei. in aceeaşi 
clipă însă, un urlet fioros îi dădu de ştire că hăitaşii din frunte 
soseau valvârtej, şi instinctul de conservare se dovedi a fi mai 
puternic. Işi adună puterile, intră repede în unda lacului şi, după 
ce alese direcţia potrivită, împinse cât colo luntrea în apă, într-un 
suprem efort ce slei şi ultima picătură de vlagă şi ultima scânteie 

de iscusinţă ce-i mai rămăsese, îşi făcu vânt aşa ca să cadă pe 
fundul bărcii, pe spate, sporindu-i totodată viteza. Stătu apoi aşa 
întins pe spate, ca să-şi tragă suflarea şi să fie ferit de gloanţele 
ucigaşe. 

Vânătorul de Cerbi era într-o situaţie cât se poate de nesigură; 
singurul lucru ce-l avea de făcut era să zacă pe fundul bărcii, 
lăsând-o să plutească în voia apei. Rămase aşa lungit o bucată 
de timp fără să se clintească şi când, în sfârşit, se hotărî să 
arunce o privire lăturalnică, văzu că se îndepărta de mal. Se 
întinse apoi din nou, cu ochii la cer. Zăbovi aşa încă multă 
vreme, până ce deodată spre mirarea sa băgă de seamă că 
deasupra luntrii începeau să se resfire crengi de copaci. O clipă 
mai târziu îi detună la ureche glasul unui huron care-i poruncea 
în gura mare să iasă din barcă şi să se predea. Rivenoak se şi 
înființase în dreptul luntrii, şi nemaiavând încotro, Vânătorul de 
Cerbi se lăsă dus înapoi în tabăra duşmană fără a-şi pierde 
cumpătul o clipă. Pe drum, Rivenoak se ţinu de capul său 
explicându-i că, singurul mijloc de a scăpa cu viaţă era s-o ia pe 
Sumac, cu copii cu tot, sub ocrotirea lui; cum însă vânătorul îl 
refuză şi de astă dată cu toată hotărârea, niciunul, nici altul nu 
mai spuse nimic până ce ajunseră în mijlocul huronilor strânşi 
roată. 

Indată ce prizonierul puse piciorul în tabără, irochezii mai 
vârstnici, împreună cu alţi câţiva mai tineri, se traseră la o parte 
de obştea pieilor roşii, spre a ţine sfat, punând la cale soarta 
ostaticului. Hetty se apropie atunci de Vânătorul de Cerbi şi intră 
în vorbă cu el, întrebându-l ce anume îl făcuse să-l răpună pe 
huron. Vânătorul îi răspunse că acesta era singur vinovat de 
moartea sa, dar că dinspre partea lui, se căia din tot sufletul 
pentru cele întâmplate. In simplitatea ei, duioasă cum era din 
fire, Hetty se arătă mişcată de aceste simţăminte; se temea 
totuşi, îi spuse dânsa, că de astă dată duşmanii n-au să se 
potolească decât cu preţul vieţii lui. 

— Facă-se voia Domnului - murmură tânărul. Nu mi-aş fi 
închipuit că zilele mele au să se curme aşa de curând; dar, la 
urma urmei, n-are a face. Incă o iarnă şi o vară şi alte câteva pe 
deasupra după aceea şi totul s-ar fi isprăvit potrivit cu legile firii. 
Da! Cât e tânăr şi în putere omul rareori se gândeşte la moarte, 
până în clipa când o vede rânjindu-i în fată şi o aude spunându-i 
că i-a sosit ceasul! 

Stătură astfel de vorbă o bucată de vreme, răstimp în care 
biata fată, cât era ea de şubredă la minte, făcu tot ce-i stătea în 

putere ca să-l mângâie pe ostatic; convorbirea lor fu însă 
întreruptă fără veste de mingoşii ce se înapoiau în mijlocul 
taberei. Rivenoak, care era în frunte, porunci din capul locului ca 
prizonierul să fie legat de trunchiul unui copac din apropiere. 

Porunca fu imediat adusă la îndeplinire de trei vlăjgani tineri 
cărora Vânătorul de Cerbi nu le opuse nicio rezistentă. Frânghiile 
groase îi încolăciră braţele pentru a fi apoi strâns legat încă o 
dată după copac şi tot aşa păţiră şi picioarele lui, aşa că în cele 
din urmă nu mai putea să mişte decât capul. 

Inainte de a merge până în pânzele albe, Rivenoak ţinea cu tot 
dinadinsul să încerce pentru ultima oară a-l izbăvi pe captiv de 
cumplita soartă ce i se pregătise. li făcu, deci, semn lui Sumac, şi 
se strădui s-o înduplece să depună toate stăruinţele ca să 
schimbe hotărârea prizonierului. Sumac se duse de-şi luă liota de 
copii, şi cu ei împreună se îndreptă spre Vânătorul de Cerbi, 
oprindu-se în faţa lui, ca să-i ţină un întreg discurs în care era 
vorba de toate nenorocirile ce se abătuseră asupra ei o dată cu 
moartea lui Loup Cervier şi a Panterei. Apoi, arătându-şi 
odraslele, făcu apel la inima lui ce nu se putea să nu fie mişcată 
de soarta bieţilor prunci. Vânătorul de Cerbi respinse în mod 
categoric, dar politicos, toate propunerile sale, până ce, scoasă 
din fire, femeia tăbări asupra lui şi înfigându-i mâinile în păr, 
începu să-l scarmene cu atâta înverşunare încât cei din jur se 
văzură obligaţi să intervină ca nu cumva să-i sfârtece obrazul. 

Imediat ce se statornici cât de cât ordinea, începu 
reprezentaţia ce avea să pună la grea încercare nervii 
prizonierului. Primul voinic ce ieşi în arenă era poreclit Corbul. 
După ce învârti de câteva ori tomahawkul prin aer, dădu cu el 
de-a azvârlita în aşa fel că trecu la două, trei degete de obrazul 
Vânătorului de Cerbi şi se înfipse într-un copac, hăt, încolo, la 
câţiva stânjeni depărtare. 

Următorul indian care ţinu să-şi arate iscusinţa era un om 
între două vârste, poreclit Elanul. Aruncă arma cu o precizie ce 
putea să-i fie fatala prizonierului, retezându-i o şuviţă de păr din 
cap şi împlântând-o împreună cu tăişul securei în trunchiul 
copacului de care era legat Vânătorul. 

Veni apoi rândul Săltăreţului. Acesta azvârii în el cu 
tomahawkul, ochindu-l atât de bine încât securea îi crestă puţin 
umărul şi căzu la pământ. 

După el se mai perindară încă mulţi alţii, fără să-l atingă însă, 
aşa că, în cele din urmă, ieşind din front, Rivenoak declară că 
prizonierul dăduse suficiente dovezi de curaj şi dârzenie. Într- 

adevăr, Vânătorul de Cerbi nici nu tresărise măcar tot timpul cât 
ţinuseră aceste încercări. 

Atunci, înfăţişându-se războinicilor, Hetty se strădui cu duhul 
blândeţii să  înduplece inimile huronilor faţă de soarta 
Vânătorului de Cerbi. Aceştia ascultară cu atenţie spusele ei, 
vorbă cu vorbă şi se aflau tocmai în toiul dezbaterilor când o 
întâmplare neprevăzută veni să le tulbure rosturile, aşa cum vom 
arăta în capitolul următor. 


Capitolul XXVII 


Vânătorului de Cerbi îi fu peste putinţă să se dumerească de 
ce inamicii săi care discutau cu atâta aprindere se liniştiseră ca 
prin farmec, până ce pricina nu i se dezvălui de la sine, o dată cu 
desfăşurarea evenimentelor. În primul rând băgă de seamă că 
printre femei se iscase un neastâmpăr grozav, în timp ce bărbaţii 
stăteau sprijiniți în arme, într-un fel de solemnă aşteptare. 
Nimeni nu dăduse alarma, fără doar şi poate şi, totuşi, încă nu 
era sigur dacă întreruperea fusese prilejuită cumva de sosirea 
unui oaspete amic. Rivenoak, care părea să fie la curent cu tot 
ce se întâmpla, făcu un semn celor din jurul prizonierului să 
rămână mai departe pe loc, ca să nu se destrame cercul pe care- 
| alcătuiau. 

Trecură vreo două minute până să se lămurească în sfârşit 
cine anume prilejuise această inexplicabilă şi misterioasă tăcere, 
curmată brusc în clipa când Judith se ivi în afara cercului de 
războinici ce se desfăcu spre a-i da voie să pătrundă în mijloc. 

Dacă Vânătorul de Cerbi fu consternat de vizita aceasta 
neprevăzută, ştiind prea bine că, ageră la minte cum era, Judith 
nu se putea aştepta la bunăvoința huronilor şi nici nu putea fi 
cruţată de suferinţele captivităţii, privilegii de care se bucura în 
schimb sora ei mai săracă cu duhul, rămase cu ochii căscaţi de 
uimire când o văzu cum era îmbrăcată. Veşmintele ei de toate 
zilele pe care le purta în pădure, curate şi destul de arătoase, 
fuseseră lepădate pentru rochia de brocart despre care am 
pomenit mai înainte, şi care, după cum ştim, exercitase asupra 
ei o atracţie aproape magică. Asta însă nu era tot. Obişnuită să 
vadă cucoanele din colonie care mai de care mai împopoţonată 
cu tot felul de zorzoane la modă şi toate deopotrivă deprinse să 
pună pe ele cele mai sclipitoare podoabe, fata se îngrijise să nu-i 
lipsească niciun dichis, să nu treacă cumva cu vederea nici cel 

mai neînsemnat amănunt care putea fi observat de o persoană 
iniţiată în secretele toaletei femeieşti. Din creştet şi până în tălpi, 
totul în îmbrăcămintea ei era în perfectă armonie, aşa cum se 
cere să fie o toaletă elegantă şi atrăgătoare. 

— Cine-i mai mare peste trib? întrebă Judith, adresându-se 
Vânătorului de Cerbi. Scopul pentru care am venit este prea 
important ca să nu pot sta de vorbă decât cu mărimile. Fii bun şi 
tălmăceşte-le huronilor ce-am spus şi pe urmă dă-mi răspunsul 
la întrebarea mea. 

Păstrându-şi cumpătul, Vânătorul de Cerbi îi făcu pe plac; cei 
de faţă ciuliseră urechea de la primele cuvinte rostite de 
uluitoarea vedenie. Cererea ei părea întru totul îndreptăţită, 
judecând după ifosele sale de cucoană mare. Rivenoak îi dădu 
răspunsul ieşind înaintea frumoasei vizitatoare, într-un fel care 
nu lăsa nici cea mai mică îndoială că i se cuvenea cu adevărat 
rangul ce şi-l atribuise. 

— Văd bine, huronule - continuă Judith, care îşi juca rolul cu o 
îndemânare şi o prestanţă ce făceau cinste talentului său de 
actriţă, străduindu-se să păstreze o atitudine politicoasă şi în 
acelaşi timp condescendentă, aşa cum ţinea ea minte că se 
purtase o generăleasă pe care o văzuse cândva într-o 
împrejurare similară, ceva mai paşnică, însă. Văd bine că 
dumneata trebuie să fii persoana cea mai de seamă din această 
adunare. Se simte în felul dumitale de a fi o chibzuinţă şi o 
înţelepciune deosebită. Dumitale, aşadar, se cade să-ți 
împărtăşesc cele ce am de spus. 

— Floarea Pădurilor să grăiască - îi răspunse curtenitor 
bătrânul şef de trib, după ce vorbele ei fură tălmăcite pe 
înţelesul tuturor. Dacă glasul său e tot atât de dulce ca şi chipul, 
îmi va stărui pururea în urechi; îl voi auzi încă multă vreme după 
ce iarna canadiană va fi răpus toate florile şi va fi îngheţat toate 
cântecele de peste vară. 

Admiraţia pe care i-o arăta nu putea decât să-i facă plăcere 
unei fete ca Judith, întărindu-i încrederea în sine, şi totodată 
măgulindu-i vanitatea. Zâmbind fără să vrea, oricât ar fi dorit să 
pară de serioasă, Judith îşi urzi mai departe iţele. 

— Şi acum, huronule - continuă ea - ascultă bine ce-ţi spun. 
Ochii dumitale îţi arată că nu sunt o femeie de rând. Asta nu 
înseamnă că aş fi însăşi crăiasa acestor cuprinsuri; dânsa e mult 
mai departe, într-o ţară de dincolo de zare, dar sub sceptrul 
iubitelor lor majestăţi se află atâtea şi atâtea ranguri. Unui dintre 
ele e al meu. Care anume, degeaba ţi l-aş spune, fiindcă tot n-ai 

să înţelegi. Ca să-ţi dai seama de asta, e destul să te încrezi 
ochilor. Vezi cine sunt, dar trebuie să şi simţi acest lucru luând 
aminte la cuvintele mele, fiindcă sunt rostite de o persoană cu 
vază care poate să-ţi fie prieten sau duşman, după cum vei 
socoti cu cale să te porţi. 

— Copila mea e mai mândră decât trandafirii sălbatici din 
Ontario; iar graiul său dezmiardă auzul, ca şi viersul pitulicii - îi 
răspunse, precaut şi viclean, şeful de trib. Copila mea va fi având 
de bună seamă un wigwam mare de tot pe aici, pe undeva, în 
preajma lacului, pe care huronii, nepricepuţi cum sunt, nu l-au 
descoperit încă. 

— Ţi-am spus, cinstite şef, că n-ar avea niciun rost să-ţi arăt 
care-i rangul meu şi unde mi-e lăcaşul, fiindcă tot n-ai să 
înţelegi. Increde-te ochilor şi ai să te dumereşti; există oare un 
singur om printre pieile roşii care să nu vadă că-i aşa? Nu orişice 
femeie poartă asemenea pelerină; iar podoabele astea n-ai să le 
mai găseşti decât la nevestele şi fetele înalţilor dregători. Acum 
ascultă şi ia bine aminte pentru ce am venit aici singură. Englezii 
nu duc nici ei lipsă de viteji ca şi huronii. Bănuiesc c-o ştii şi 
dumneata. 

— Orice huron ştie acest lucru! 

— Te cred, cinstite şef. Dacă veneam aici cu alai după mine 
cine ştie ce buclucuri s-ar mai fi întâmplat. Vitejii mei şi ai 
dumitale s-ar fi uitat crunt unii la alţii, mai cu seamă dacă voinicii 
noştri ar fi văzut o faţă palidă legată la stâlpul de osândă. Află că 
faţa palidă e un vânător de frunte; nici nu-ţi închipui cât e de 
iubit de toată lumea din garnizoană şi chiar mai de departe. De 
aceea, vezi, ar fi avut loc ciocniri şi tot drumul irochezilor, de aici 
şi până în Canada, ar, fi fost presărat, cu băltoace de sânge. 

— Şi acum e scăldat în puhoaie de sânge - îi răspunse 
mohorât şeful de trib - că ne întunecă vederea. Şi vitejii mei văd 
că e numai sânge de huron. 

— De bună seamă, şi s-ar fi făcut şi mai mare vărsare de 
sânge huron dacă veneam aici însoţită de alte feţe palide. Am 
auzit însă vorbindu-se de Rivenoak şi m-am gândit atunci că e 
bine să-i îngădui a se înapoia în pace la sălaşul lui, să lase acolo 
femeile şi copiii. lar dacă mai pe urmă i-o căşuna totuşi să se 
întoarcă după scalpurile noastre o să-i aţinem calea. Ştiam că-i 
plac balaurii de fildeş şi alte asemenea nimicuri. Uite, am adus 
cu mine câteva să i le arăt. Am venit cu prieteşug la el. L-aş 
sfătui, deci ca luându-le cu el, să-şi strângă calabalâcul şi să facă 
bine să plece înapoi acasă, înainte ca vreunul din vitejii mei să-i 

mai poată da de urmă. Şi atunci o să-i arate poporului său din 
Canada ce comori se găsesc prin locurile astea, acum când cei 
de dincolo de Lacul Sărat din a căror viţă ne tragem şi-au trimis 
unul altuia securea de război. lar eu am să-l păstrez aici în 
schimb pe acest iscusit vânător, fiindcă am nevoie de el să-mi 
îndestuleze casa cu vânat. 

Nici vorbă darul oferit, adică cei doi elefanţi rămaşi, precum şi 
pistoalele despre care am mai pomenit şi dintre care unul era 
destul de hârbuit după cele întâmplate de curând, făcu mare 
vâlvă printre huroni; Rivenoak însă le primi cu nepăsare, deşi 
mai înainte, când descoperise existenţa lighioanei cu două cozi 
fusese atât de încântat. Intr-un cuvânt, ager la minte şi cu sânge 
rece, şeful nu se lăsa chiar atât de uşor înduplecat aşa cum se 
arătau a fi ceilalţi huroni din trib. Cu un sentiment al demnităţii 
pe care jumătate din omenirea civilizată de bună seamă l-ar fi 
socotit exagerat, Rivenoak refuză să primească darurile sub 
cuvânt că nu era dispus să facă schimbul ce i se oferise. 

— Copila mea n-are decât să-şi păstreze râmătorii cu două 
cozi, să-i pună în frigare când o duce lipsă de vânat - îi spuse el 
sarcastic - precum şi jucăria aceea de puşcă cu două ţevi. Când 
îi răzbeşte foamea huronii se duc de vânează corbi şi atunci au 
nişte puşti cu ţevi lungi cu care de altminteri se pricep prea bine 
să şi lupte. Se poate ca tocmai acum să-i părăsească Vânătorul 
pe voinicii noştri? Vor băieţii să vadă dacă e chiar atât de viteaz 
pe cât se laudă... 

— Numai asta nu, huronule - îi tăie vorba cu aprindere 
Vânătorul de Cerbi - ar însemna să nesocoteşti însuşi adevărul şi 
dreapta judecată. Nimeni nu m-a auzit vreodată lăudându-mă şi 
nimeni n-o să mă audă cândva, de ar fi să mă jupuiţi de viu şi să 
mă frigeţi apoi pe jeratic, cu toate caznele şi scornirile voastre 
drăceşti. Oricât aş fi acum de prăpădit şi ticăloşit, oricât aş fi la 
cheremul vostru, lăudăros, însă, nu sunt din fire. 

— Faţa palidă se laudă zicând că nu-i lăudăros - îi spuse 
vicleanul şef de trib, şi are dreptate voinicul. Mi-a venit la ureche 
viersul unei păsări năstruşnice. O pasăre cu pene foarte bogate. 
Nimeni dintre huroni nu cred să fi văzut în viaţa lui asemenea 
pene! Ce ruşine ar păţi oamenii noştri dacă s-ar înapoia acasă şi 
le-ar povesti celor de acolo c-au dat drumul ostaticului să plece 
la cântecul unei păsări năstruşnice, fără a fi fost în stare să afle 
numele acelei zburătoare. Şi acum să-i întrebe cineva, n-ar şti să 
spună dacă e pitulice sau sturz. Mai mare ruşinea; voinicii mei n- 
or să mai fie slobozi să bată pădurile, decât însoţiţi de mamele 

lor, să aibă cine să-i înveţe cum se numeşte fiece păsărică. 

— N-ai decât să-l întrebi pe ostatic cum mi se spune - se grăbi 
să-i răspundă fata. Mă cheamă Judith. Dacă sunt, cum zici, o 
pasăre cu pene frumoase, nu se poate să n-am şi eu un nume. 

— Nu - răspunse pehlivanul de astă dată în limba engleză, pe 
care o vorbea de bine de rău, dând în sfârşit pe faţă şiretlicul pe 
care-l folosise atâta timp. Nu întreb pe ostatic. El este obosit, 
vrea să se odihnească. Eu întreb pe Minte Inceată. Ea spune 
adevărul. Vino aici, copilă, şi răspunde. Hetty, aşa te cheamă, 
nu? 

— Da, aşa mă cheamă, răspunse fata, deşi în biblie numele 
meu e scris Esther. 

— Şi el este scris în biblie! Toate sunt scrise în biblie? Nu-i 
nimic. Pe ea cum o cheamă? 

— Judith, aşa cum scrie şi în biblie, deşi tata o striga uneori 
Jude. E sora mea, Judith, fata lui Thomas Hutter - ştiţi cine? - 
Thomas Hutter, Sconcsul, aşa cum l-aţi poreclit voi, deşi nu prea 
înţeleg de ce, că doar era om ca toţi oamenii, nu semăna nici pe 
departe cu un sconcs; sau poate pentru că-şi făcuse o locuinţă în 
mijlocul lacului? Da, da, de aceea, pesemne. 

Un zâmbet triumfător lumină obrazul brăzdat de creţuri al 
căpeteniei tribului, când văzu că nu greşise bizuindu-se pe 
sinceritatea lui Hetty. Cât priveşte pe Judith, din clipa tind soră- 
sa fusese întrebată, îşi dăduse seama că totul avea să se ducă 
de râpă. In zadar i-ar fi făcut ea vreun semn ori s-ar fi rugat chiar 
de Hetty: dragostea ei de adevăr era mult prea puternică pentru 
ca să se înduplece cumva să spună o minciună. Privirea ei se 
întoarse atunci către Vânătorul de Cerbi, ca şi cum l-ar fi 
implorat să facă tot ce-i stătea în putinţă ca să scape şi unul şi 
celălalt cu viaţă. 

— Degeaba, Judith - spuse tânărul, răspunzând la chemarea 
pe care o citise în ochii ei, fiindcă ştia prea bine că nimic nu le 
mai putea fi de folos. Degeaba. A fost într-adevăr o mare 
cutezanţă din partea ta, vrednică de soţia unui conducător de 
oşti, numai că vezi, afurisitul ăsta de mingo - Rivenoak se 
dusese ceva mai încolo şi nu putea să audă ce vorbeau - 
afurisitul ăsta de mingo, nu-i un om de duzină şi nu cred să se fi 
găsit până acum cineva care să-l ducă de nas. Doar dacă 
lucrurile s-ar fi înlănţuit în chipul cel mai firesc, atunci, cine ştie, 
poate c-ai fi reuşit să-l legi la ochi. Era prea din cale-afară să 
încerci a-l purta cu minciuni, spunându-i că o regină ori mai ştiu 
eu ce cucoană mare s-ar fi putut statornici aici, în creierii 

munţilor. În sinea lui, pesemne, bănuieşte că straiele astea 
bogate de pe dumneata vor fi fost luate ca pradă cândva de tatăl 
dumitale, sau, mai bine zis, de cel pe care lumea l-a socotit atâta 
vreme tatăl dumitale. 

— Oricum, Vânătorule, sunt sigură că atâta timp cât am să fiu 
aici, vei fi cruțat. Nu cred c-ar îndrăzni să te canonească sub 
ochii mei. a 

— Ba bine că nu, Judith! iți închipui cumva c-au să se sfiască 
de dumneata mai mult decât s-ar sfii de femeile lor? S-ar putea 
totuşi să ţină seama că eşti femeie şi să te scutească de chinuri, 
ceea ce nu înseamnă că ţi-ar cruța cumva şi libertatea, 
dimpotrivă; şi poate nici scalpul. Aş da orice să nu fi venit 
încoace, Judith dragă; mie, cum vezi, nu mi-ai ajutat cu nimic, în 
schimb dumitale ţi-ai făcut numai rău. 

— Sunt gata să împărtăşesc soarta dumitale - răspunse fata, 
într-o pornire avântată. N-au să te chinuiască, ai să vezi, atâta 
timp cât am să fiu lângă dumneata şi o să-mi stea în putere să 
împiedic lucrul ăsta, şi pe urmă... 

— Pe urmă ce, Judith? Ce mijloace ai dumneata ca să pui 
stavilă caznelor pe care mi le-au hărăzit huronii? 

— Niciunul, poate, Vânătorule - răspunse fata, cu hotărâre - 
sunt, însă, gata să sufăr împreună cu prietenii mei şi la nevoie să 
şi moro dată cu ei. 

— Ah, Judith, de suferit într-adevăr nu te opreşte nimeni să 
suferi, dar de murit n-o să mori. Nu-mi vine a crede că o femeie 
frumoasă ca dumneata ar putea să aibă parte de o soartă mai 
cruntă decât aceea de a ajunge soţia unuia din şefii tribului, 
dacă, albă fiind, te-ar trage inima cumva să-ţi legi viaţa de o 
piele roşie. Ar fi fost mult mai bine să fi rămas pe arcă, ori la 
castel; acum însă nu mai e nimic de făcut. Dar începuseşi să spui 
ceva când te-am întrerupt eu: ziceai „şi, pe urmă...”? 

— Nu-i aci locul prielnic să-ţi spun, Vânătorule - rosti pe 
nerăsuflate Judith, apropiindu-se ca din întâmplare de el, ca să 
poată vorbi în şoaptă. De-am avea răgaz măcar o jumătate de 
oră, numai atât. Află că prietenii dumitale nu stau cu mâinile în 
sân. 

Vânătorul îi mulţumi doar din ochi, apoi se întoarse către 
duşmanii săi, gata parcă să înfrunte chinurile. Între timp avusese 
loc o scurtă consfătuire între huronii mai vârstnici din trib care se 
opriseră în sfârşit asupra unei hotărâri. Propunerea mărinimoasă 
a lui Rivenoak fusese zdruncinată serios de şarlatania pusă la 
cale de Judith, şarlatanie care, dând greş, era sortită să aibă, pe 

cât se părea, un rezultat cu totul opus celui pe care-l nădăjduise 
fata. Era şi de aşteptat să se întâmple aşa, cu atât mai mult cu 
cât pieile roşii se zbârliseră şi mai tare când îşi dăduseră seama 
că puţin ar mai fi lipsit ca să fie traşi pe sfoară de o fetişcană ce 
abia scosese faţa în lume. Până una, alta erau pe deplin dumeriţi 
în privinţa ei; mult vestita frumuseţe a chipului său le întărea şi 
mai mult convingerea că aveau într-adevăr de-a face cu fata lui 
Thomas Hutter. Cât priveşte straiele sale fără asemănare, 
rămâneau, pentru ei, învăluite în acelaşi nepătruns mister ce 
acoperea şi năstruşnicele dihănii cu două cozi, pentru care, 
deocamdată, pierduseră orice interes. 

Aşadar în clipa când Rivenoak se proţăpi din nou în faţa 
prizonierului, chipul lui se schimbase cu desăvârşire. li pierise 
precum se vede cheful să mai încerce a-i scăpa viaţa. Judith 
pândea cu sufletul la gură fiece mişcare a huronilor; până şi 
Vânătorul de Cerbi încremenise locului, aidoma brazilor din 
împrejurime. În clipa când huronii se apropiară să-l lege, tânărul 
o căută totuşi din ochi pe Judith, ca şi cum ar fi vrut s-o întrebe 
ce să facă şi cum era mai bine: să se dea bătut ori să se 
împotrivească. Fata îi făcu semn pe furiş că-i mai cuminte să 
stea liniştit, şi cât ai bate din palme prizonierul fu încătuşat 
zdravăn de trunchiul copacului. Şi poate că ar fi fost răpus în 
câteva clipe dacă Hetty n-ar fi dat buzna printre irochezi. Câţiva 
pumni se şi ridicară să zvânte în bătaie intrusul ce avusese 
asemenea îndrăzneală; din fericire şefii reuşiră să pună stavilă 
loviturilor, atrăgând atenţia că fata nu era întreagă la minte. 
Hetty însă nici habar n-avea pe lângă ce primejdie trecuse şi, 
după ce săvârşi vitejeasca-i ispravă, se opri locului şi făcu roată 
ochii încruntată. 

— Dumnezeu să te binecuvânteze, scumpă surioară, pentru 
curajul şi tăria ta - murmură Judith, atât de emoţionată de cele 
întâmplate încât nici nu se putea clinti din loc. Cerul te-a trimis 
să înfăptuieşti această minune! 

— Ai venit cu cele mai bune gânduri, Hetty - spuse la rândul 
său victima, nici nu se poate mai bune şi ai sosit tocmai la timp, 
dar până la urmă nu ştiu, zău, dacă n-ar fi fost mai bine să fi 
lăsat lucrurile în voia sorții. 

In aceeaşi clipă o femeie, o piele roşie de astă dată, se năpusti 
în mijlocul oamenilor strânşi roată. Când se întoarse cu faţa spre 
adunare, huronii dădură cu ochii de chipul împietrit al fecioarei 
delaware. Izbucniră ici şi colo strigăte de mirare şi de bucurie. Un 
timp nimeni nu se mai gândi la ostatic; toţi, cu mic cu mare, o 

înconjurară pe Wah-ta-Wah, dornici care mai de care să afle ce o 
făcuse să se întoarcă aşa, pe nepusă masă, în mijlocul lor. 
Folosindu-se de îmbulzeala iscată, Wah-ta-Wah îi şopti ceva lui 
Judith şi-i strecură în mână, pe furiş, o mică unealtă, apoi se 
întoarse să primească urările de bun venit ale fetelor din trib 
printre care se bucurase de o cinste deosebită atâta timp. Judith 
îşi redobândi pe loc sângele rece şi se apucă fără zăbavă de 
lucru. Pumnalul cu tăişurile bine ascuţite pe care i-l pusese în 
palmă Wah-ta-Wah trecu mai departe în mâinile lui Hetty, 
singura dintre ei care nu era privită cu bănuială, urmând ca, la 
rândul său, aceasta să i-l strecoare Vânătorului de Cerbi. Din 
păcate, mărginită cum era, fata dădu peste cap toate planurile 
celorlalţi trei. In loc să caute mai întâi să descătuşeze mâinile 
prizonierului şi după aceea să-i vâre pe nesimţite pumnalul în 
haine, se apucă singură de treabă, grăbită nevoie mare, cu o 
naivitate fără seamăn, începând prin a reteza legăturile ce 
înţepeneau capul prizonierului. Bineînţeles că asemenea ispravă, 
săvârşită în văzul tuturor, nu putea să scape nebăgată în seamă. 
Hetty se pomeni înşfăcată năprasnic de mâini tocmai când 
reuşise să taie frânghiile ce ţineau priponiţi grumaijii 
prizonierului, în timp ce braţele lui rămăseseră mai departe 
legate. Descoperirea acestei uneltiri făcu să se îndrepte 
numaidecât bănuielile asupra fecioarei delaware şi, mare îi fu 
mirarea prietenei sale, Judith, când luată din scurt Wah-ta-Wah 
nici nu se gândi măcar a tăgădui că ar fi avut şi ea un amestec 
aici. 

— Puteam oare să nu-l ajut pe Vânătorul de Cerbi? rosti ea sus 
şi tare. Doar e fratele unui şef de trib delawar; şi cum bine ştiţi, 
şi eu sunt cu trup şi suflet delawară. Vino încoace, Briarthorn?’, 
pui de năpârcă, şi ştergeţi de pe obraz sulemenelile irocheze, 
vino să dai ochii cu huronii, croncane! Ai fi în stare să rupi cu 
dinţii şi din stârvurile neamurilor tale, de teamă să nu 
flămânzeşti. Pune-ţi-l faţă în faţă cu Vânătorul de Cerbi, viteji şi 
căpetenii. Şi am să dovedesc ce ticălos fără pereche aţi cocoloşit 
în mijlocul vostru. 

Aceste vorbe pline de curaj, rostite în graiul lor cu atâta 
semeţie, făcură mare vâlvă printre huroni. Trădarea atrage 
totdeauna după sine neîncrederea celorlalţi şi oricât se străduise 
Briarthorn să-şi slujească pe brânci duşmanii, după toată 
osteneala pe care şi-o dăduse, nu izbutise să dobândească nimic 

mai mult de la huroni decât îngăduinţa de a trăi în mijlocul lor. 
Dorinţa lui de a lua de nevastă pe Wah-ta-Wah îl împinsese 
dintru început să o trădeze şi pe ea şi să-şi vândă totodată şi 
neamul, ca mai apoi să vadă ridicându-se din mijlocul noilor săi 
soţi, în faţa urzelilor sale, potrivnici de temut; datorită acestora, 
bunăvoința pe care obştea i-o arătase trădătorului în primele zile 
începuse să scadă din ce în ce. Până la urmă Briarthorn abia 
dacă mai era tolerat să stea în tabăra huronilor, fiind tot timpul, 
pas cu pas, supravegheat cu aceeaşi stricteţe ca şi Wah-ta-Wanh, 
aşa încât rareori se încumeta să se înfăţişeze şefilor tribului, 
păzindu-se totodată cu cea mai mare grijă să dea ochi cu 
Vânătorul de Cerbi, care până în momentul acela nici habar nu 
avusese că se afla şi el pe acolo. De vreme ce i se aduceau, însă, 
asemenea învinuiri, nu putea rămâne mai departe dosit. Se feri, 
totuşi, să-şi şteargă „sulimanurile irocheze” de pe faţă, şi cum 
stătea aşa în mijlocul huronilor strânşi roată, vopsit în acele 
culori de împrumut, în primul moment Vânătorul nici nu-l 
recunoscu. Ticluindu-şi o mutră arogantă, întrebă ţanţoş cine 
avea ceva de spus împotriva lui „Briarthorn”. 

— Intreabă-te pe tine, nu pe alţii - îi răspunse mucalit Wah-ta- 
Wah, cu toate că, judecând după atitudinea ei, nu s-ar fi zis că 
era chiar atât de pornită împotriva trădătorului; părea mai 
degrabă frământată de cu totul alte gânduri, după cum băgară 
de seamă şi Judith şi Vânătorul de Cerbi, dacă nu şi alţii. 
Intreabă-ţi mai bine inima, gotcă vicleană, nu-mi veni aici cu 
mutra asta de ţânc nevinovat. Du-te de te oglindeşte în izvor şi 
ai să vezi lucind sulimanurile duşmanilor tăi pe chipul tău 
făţarnic. Vino pe urmă înapoi şi să mi te făleşti cum ai dat bir cu 
fugiţii de la tine din trib şi ai pus pe tine ţoale franţuzeşti! Oricum 
te-ai spoi tu, şi ca pasărea colibri de pofteşti, tot negru ca un 
croncan ai să rămâi. 

Wah-ta-Wah se arătase a fi atât de paşnică tot timpul cât 
trăise printre ei, încât huronii o ascultau acum cu gura căscată. 
Vinovatul în schimb simţea cum îi clocoteşte sângele în vine; din 
fericire însă pentru vorbitoare în clipa aceea nu avea cum să se 
răzbune pe ea, cu toate că fusese, chipurile, îndrăgostit de Wah- 
ta-Wah mai înainte. 

— Cine îl strigă pe Briarthorn? întrebă el grav. Dacă faţa 
palidă e cumva sătulă de viaţă, dacă se teme cumva de chinurile 
pieilor roşii, porunceşte Rivenoak, şi ai să vezi cum ţi-l trimit pe 
loc pe urmele vitejilor noştri ce s-au irosit. 

— Nu, mărite şef, nu, Rivenoak - se repezi să-i taie vorba 

Wah-ta-Wah. Vânătorul de Cerbi nu se teme de nimic, şi cu atât 
mai puţin de o coţofană. Lăsaţi-l slobod, tăiaţi-i funiile, puneți-l 
faţă în faţă cu cobea asta de croncan, şi om vedea care din doi e 
sătul de viaţă! 

Wah-ta-Wah dădu să se urnească din loc, ca şi cum ar fi vrut 
să ia cuțitul din mâinile unui tânăr irochez, să facă ea însăşi 
treaba despre care pomenise, dar la un semn al lui Rivenoak, un 
huron mai bătrân îi aţinu calea. Şeful n-o slăbea o clipă din ochi; 
fata delawară îl punea pe gânduri fiindcă în timp ce vorbea cu 
atâta înverşunare, pe chipul ei plutea nu ştiu ce nesiguranţă şi 
aşteptare, ce nu puteau să scape unei priviri agere. Wah-ta-Wah 
îşi juca de minune rolul, şi totuşi câţiva dintre huronii mai 
vârstnici băgaseră de seamă cu o ascunsă mulţumire că fata se 
prefăcea. Cererea ei de a fi slobozit Vânătorul de Cerbi fu, 
aşadar, respinsă şi, spre consternarea sa, Wah-ta-Wah se văzu 
îndepărtată cu sila din preajma bradului de care era încătuşat 
prizonierul, tocmai când se credea pe cale să izbândească. 
Totodată, roata de oameni care între timp se destrămase şi se 
încâlcise de-a valma se făcu mai largă şi rânduiala fu iarăşi 
statornicită. Rivenoak îi încunoştinţă pe toţi că dorinţa celor mai 
vârstnici din trib era ca lucrurile să se desfăşoare mai departe, 
întrucât şi aşa ceremonia fusese prea mult întreruptă şi fără 
niciun folos. 

— Opriţi-vă, huroni, o clipă numai, cinstite feţe - strigă Judith 
nemaiştiind ce să spună sau să facă, numai şi numai să câştige 
timp. Pentru numele lui Dumnezeu, numai o clipă... Nu mai 
apucă să isprăvească însă, căci un nou incident, şi mai 
neprevăzut decât celelalte, îi curmă brusc vorba. Un tânăr 
indigen ţâşni dintr-un salt în mijlocul huronilor şi începu a-şi face 
drum spre inima adunării, cu o mutră şi un ifos ce vădeau cea 
mai deplină încredere în sine, sau o cutezanţă vecină cu 
nebunia. Cum pe marginea lacului, din loc în loc, stăteau zi şi 
noapte de veghe vreo cinci sau şase străji, în prima clipă lui 
Rivenoak i se păru că noul sosit era una din ele, venită să le 
aducă cine ştie ce veste. Străinul era atât de sprinten în mişcări, 
iar straiele lui de luptă, ce abia dacă-i acopereau trupul ca la 
statuile din vechime, erau atât de puţin deosebite de costumul 
huronilor, încât îi venea foarte greu să-şi dea seama din primul 
moment dacă avea de-a face cu un prieten ori un duşman. Din 
trei salturi războinicul ajunse lângă prizonier, ale cărui legături 
fură tăiate cât ai clipi, cu o siguranţă şi o promptitudine ce îl lăsă 
pe Vânătorul de Cerbi întru totul stăpân pe mişcările sale. Până 

nu-şi isprăvi treaba, străinul nu se uită nici într-o parte, nici într- 
alta. Abia după aceea se întoarse către huroni înfăţişându-le 
fruntea măreaţă şi ochii vultureşti ai unui tânăr războinic, vopsit 
şi împodobit după tipicul delawarilor. Ţinea în fiecare mână câte 
o puşcă, proptită cu patul în pământ, şi de una dintre ele 
spânzura punga cu gloanţe şi cornul cu pulbere; era „Cerbucid”, 
pe care o înmână pe loc prietenului său, înfruntând mulţimea din 
jur cu privirile-i semeţe. Prezenţa celor doi oameni înarmaţi, deşi 
împresuraţi din toate părţile, îi băgă în răcori pe huroni. Flintele 
lor zăceau rezemate, ici, colo de copaci, şi n-aveau alte arme la 
ei decât cuţitele şi câteva tomahawkuri. Păstrându-şi însă 
sângele rece, irochezii se feriră să le arate cumva că le-ar fi 
teamă. Era greu de crezut că s-ar fi încumetat cineva să atace cu 
forţe atât de reduse o gloată întreagă de oameni, şi toată lumea 
se aştepta ca după un pas atât de hotărâtor să audă cine ştie ce 
propunere nebănuită. Şi cum străinul, pare-se, nu avea de gând 
să le înşele aşteptările, se grăbi să ia cuvântul. 

— Huroni - spuse el - pământul e întins în lung şi-n lat. 
Aşijderea şi Marile Lacuri, încât nici nu le poţi cuprinde cu ochiul; 
e loc berechet dincolo, de cealaltă parte a lor pentru irochezi, 
după cum e loc berechet şi pentru delawari, dincoace. Eu sunt 
Chingachgook, feciorul lui Uncas, din spiţa lui Tamenund. Dânsa-i 
logodnica mea, iar faţa palidă mi-e un prieten. Inima mea îi 
ducea din greu lipsa, şi atunci am venit aci după el, să văd ce s-a 
întâmplat. Fetele delaware abia o aşteaptă pe Wah-ta-Wah şi se 
miră de ce zăboveşte atât departe de ele. Să ne luăm deci rămas 
bun şi să ne vedem de drum fiecare. 

—  Priviţi-l, huroni, ştiţi cine-i ăsta? E duşmanul vostru de 
moarte, Şarpele cel Mare, pe care voi n-aveţi ochi să-l vedeţi! 
strigă Briarthorn. Dacă o să vă scape şi de astă dată din mână 
urmele mocassinilor voştri, de aici şi până în Canada, au să fie 
scăldate în sânge. Sunt huron, credeţi-mă, cu trup şi suflet. 

Cum rosti aceste cuvinte, trădătorul îşi azvârli cuțitul asupra 
delawarului, ţintindu-i pieptul gol. Wah-ta-Wah, care stătea lângă 
el, îl lovi repede peste braţ, parând lovitura; arma ucigătoare 
merse de se împlântă într-un copac. O clipă după aceea o 
custură asemănătoare  sclipi în mâna Şarpelui cel Mare, 
săgetându-l pe trădător drept în inimă. Nu trecuse nici măcar un 
minut de când Chingachgook sărise în mijlocul huronilor strânşi 
roată şi până în momentul când Briarthorn se prăbuşi fulgerat la 
pământ. Totul se petrecuse cu atâta iuţeală că irochezi nu 
apucaseră să facă nicio mişcare. Această vărsare de sânge însă 

nu mai îngăduia niciun răgaz; scoțând un răcnet, tot tribul dădu 
să se năpustească. In aceeaşi clipă tuturor le veni la ureche nu 
ştiu ce zvon ciudat din inima pădurii, şi huronii încremeniră 
locului, bărbaţi şi femei deopotrivă, cu urechile ciulite şi fetele 
împietrite în aşteptare. Era un zgomot monoton, bubuitor, ca şi 
cum pământul ar fi fost bătut cu nişte maiuri. Se văzu apoi 
mijind ceva în adâncul pădurii, ca în sfârşit să iasă la iveală un 
detaşament de soldați ce înaintau cu pas cadenţat. 
Desfăşurându-se apoi pentru atac, uniformele stacojii ale 
armatei regale începură a se strecura prin desimea frunzişului 
verde împânzit de soare. 

Cuvintele ne lipsesc pentru a zugrăvi scena ce se petrecu 
după aceea, una din acele scene în care vălmăşagul, 
deznădejdea şi frământarea sunt atât de cumplite încât ordinea 
şi unitatea de acţiune sunt cu desăvârşire anihilate. Huronii se 
aflau într-un greu impas. De trei părţi erau înconjurați de apă iar 
pe uscat dacă ar fi încercat să fugă le-ar fi tăiat calea 
detaşamentul de ostaşi. Băştinaşii se năpustiră care mai de care 
să-şi ia armele apoi toţi câţi se aflau acolo pe limba aceea de 
pământ, bărbaţi, femei şi copii îşi căutară în graba mare un 
ascunziş. In toată harababura şi restriştea asta Vânătorul de 
Cerbi dădu dovadă de un sânge rece şi un cumpăt neîntrecut. 
Intâi şi-ntâi avu grijă să le adăpostească pe Judith şi pe Wah-ta- 
Wah după câte un copac, apoi o căută din ochi pe Hetty, care 
fusese însă luată de iureşul femeilor hurone. Huronii deschiseră 
îndată focul şi în vuietul ce se stârni în momentul acela se auzi 
desluşit răbufneala flintei lui Chingachgook şi strigătul lui de 
luptă. Pe urmă ţipetele, gemetele şi blestemele se dezlănţuiră 
năprasnic,  prilejuind desfăşurarea unuia dintre acele 
cutremurătoare spectacole când în toiul unei lupte bătrâni şi 
tineri, bărbaţi şi femei împărtăşesc cu toţii aceeaşi soartă. 


Capitolul XXVIII 


Când soarele răsări a doua zi dimineaţă, orice urmă de 
nelinişte şi  vrăjmăşie  pierise din împrejurimile  Oglinzii 
Strălucitoare. Urgia ce bântuise în ajun nu lăsase nici cea mai 
mică mărturie pe faţa încremenită a lacului, şi ceasurile se 
perindau fără oprire după rânduiala statornicită de atotputernica 
mână ce le deapănă. Nimic nu se schimbase, în afară doar de 
manifestările vieţii în preajma, ca şi înăuntrul castelului. În 

privinţa asta, de bună seamă un ochi mai atent nu se putea să 
nu observe schimbarea. O santinelă în uniformă de infanterist 
din armata regală măsura puntea debarcaderului cu pas 
cadenţat, în timp ce alţi douăzeci de soldaţi din aceeaşi unitate 
leneveau pe lângă el sau îşi făceau de lucru pe arcă. Aşezate cu 
dichis armele lor se aflau în paza santinelei din post. Doi ofiţeri 
cercetau malul prin ocheanul despre care am avut adeseori 
prilejul să vorbim. Privirile lor erau aţintite spre locul unde se 
dăduse bătălia şi unde se mai vedeau încă forfotind printre 
copaci tunicile stacojii; luneta ce mărea fiece obiect din 
depărtare le arăta cazmalele lucrând de zor în timp ce se 
desfăşura trista ceremonie a îngropăciunii. Câţiva soldaţi purtau 
unele semne pe trup care dovedeau, că duşmanii nu se lăsaseră 
înfrânți fără să le fi ţinut piept, iar cel mai tânăr dintre cei doi 
ofiţeri de pe podină purta un braţ atârnând cu o faşă de gât. 
Insoţitorul său care comanda detaşamentul avusese mai mult 
noroc. El avea în mână ocheanul şi făcea recunoaşterea ce părea 
să-i intereseze deopotrivă pe amândoi. 

Un sergent se îndreptă spre ei ca să raporteze ceva. Se adresă 
celui mai în vârstă, numindu-l căpitan Warley, pe când celuilalt îi 
spunea domnule Thornton, ceea ce însemna că nu era decât 
sublocotenent. Dintru început să menţionăm că primul era însuşi 
ofiţerul pomenit de câteva ori cu aprindere în cursul discuţiei pe 
care Judith o avusese cu Harry. El era aşadar căpitanul pe 
socoteala căruia ieşiseră atâtea cancanuri în garnizoană în 
legătură cu frumoasa dar excentrica domnişoară. Rumen la fată, 
cu trăsăturile accentuate, Warley era un bărbat de vreo treizeci 
şi cinci de ani, cu o ţinută marţială şi nişte ifose ce nu se putea 
să nu ia ochii unei făpturi atât de puţin cunoscătoare de oameni 
ca Judith. 

Intrucât sublocotenentul avea dureri tot mai mari din pricina 
rănii, căpitanul îi propuse să se ducă după medic. Plecară, deci, 
amândoi să-l caute. 

Medicul care însoţise unitatea avea un caz foarte grav pe 
arcă. După ce lupta se terminase, morţii şi răniții fuseseră 
ridicaţi; printre aceştia din urmă o descoperiseră şi pe biata 
Hetty. O lovise un glonte şi rana pe care o căpătase părea la 
prima vedere mortală. Cum se întâmplase asta, nimeni n-ar fi 
ştiut să spună. Probabil un simplu accident ca atâtea altele 
întâmplate în împrejurări de felul celor înfăţişate în capitolul 
precedent. Sumac căzuse şi ea pe câmpul de luptă împreună cu 
toate femeile mature şi cineva din fetele hurone, fie răpuse de 

baionete, fie în vălmăşagul bătăliei, fie din pricină că 
îmbrăcămintea lor se deosebea prea puţin de a bărbaţilor. 
Aproape toată partea bărbătească din tabăra pieilor roşii pierise 
în încăierare. Abia dacă scăpaseră câţiva cu fuga, iar vreo doi, 
trei fuseseră făcuţi prizonieri. In ceea ce-i priveşte pe răniţi, 
baioneta îl scutise pe medic de orice grijă. Rivenoak scăpase şi el 
cu zile, însă fusese rănit şi căzuse în mâinile ostaşilor. 
Indreptându-se spre vas, căpitanul Warley şi sublocotenentul său 
trecură prin faţa şefului de trib care şedea tăcut şi plin de 
demnitate pe puntea corăbiei retras într-un cotlon. Era bandajat 
la cap şi la un picior; pe figura lui însă nu se citea nici cea mai 
uşoară umbră de teamă ori deznădejde. Că va fi fost îndurerat 
de pierderea tribului său nu mai încape nicio îndoială, totuşi felul 
cum ştia să-şi stăpânească sentimentele era într-adevăr vrednic 
de un şef de trib. 

Cei doi ofiţeri îl găsiră pe medic în cabina cea mai încăpătoare 
de pe arcă. Se pregătea tocmai să plece de la căpătâiul rănitei, 
purtând întipărită pe faţa sa aspră de scoţian şi ciupită de vărsat 
o expresie de adâncă mâhnire şi de părere de rău, cu totul 
surprinzătoare la un om ca el. Işi dădea seama că toate 
străduinţele lui fuseseră de prisos, şi că se spulberase orişice 
speranţă de a o readuce la viaţă pe biata copilă, căreia îi mai 
dădea doar câteva ceasuri de trăit. 

— E într-adevăr ceva fenomenal, când te gândeşti că-i vorba 
de o fiinţă crescută în inima pădurii şi a cărei inteligenţă e mult 
mai redusă decât a unui om obişnuit - rosti el cu un sensibil 
accent scoţian, în clipa în care Warley şi sublocotenentul intrară 
în cabină. Tot ce doresc, domnii mei, este ca noi ăştia trei aci de 
faţă să ne putem resemna tot atât de uşor ca şi această biată 
copilă dementă şi să ne stabilim drepturile la pensie pe lumea 
cealaltă, odată şi odată, când o fi să ne încheiem socotelile cu 
lumea asta! 

— Şi cum, nu mai e nicio speranţă? Atât de grea e rana pe 
care a căpătat-o? întrebă Warley, uitându-se cu coada ochiului la 
Judith ai cărei obraji palizi se îmbujoraseră dintr-o dată în 
momentul când ofiţerul intrase în cabină. 

— Nici cât pentru Carol Stuart! Apropiaţi-vă gentlemani şi 
judecaţi singuri. Aveţi în faţa ochilor un minunat exemplu de 
credinţă, într-adevăr excepţional. Domnule Thornton, sunt la 
dispoziţia dumneavoastră. Să trecem în camera de alături ca să 
vedem ce mai e cu braţul şi să putem filosofa în voie asupra 
minunatelor  plăsmuiri şi întortocheatelor căi ale spiritului 

omenesc. 

Medicul şi sublocotenentul ieşiră din odaie, dându-i astfel lui 
Warley prilejul să se uite pe îndelete în jur şi să-şi dea mai bine 
seama de firea şi simţămintele pe care le încercau cei adunaţi 
acolo. Sărmana Hetty zăcea în pătceanul ei modest, ridicată 
între perne, purtând pe chip pecetea morţii apropiate, estompată 
însă de expresia figurii în care părea să se fi concentrat toată 
inteligenţa sa. Judith şi Wah-ta-Wah vegheau la căpătâiul ei, cea 
dintâi zdrobită de durere, cealaltă în picioare, gata să dea în 
orice clipă o mână de ajutor, cu acea îndatoritoare duioşie ce-şi 
are izvorul numai în inima unei femei. Vânătorul de Cerbi, viu şi 
nevătămat, stătea sprijinit în flintă lângă pat. Invâlvorarea 
războinică ce-i înflăcărase chipul în ajun se stinsese lăsând să 
iasă din nou în vileag mărturiile onestităţii şi blândeţii sale fireşti, 
calităţi ce erau şi mai îndulcite de un simţământ de bărbătească 
milă şi părere de rău. Şarpele cel Mare rămăsese în planul al 
doilea al scenei, drept şi împietrit ca o statuie, dar cu o privire 
atât de atentă, de pătrunzătoare, că nu-i scăpa nimic din ochi. 
Harry întregea grupul, aşezat pe un scaun lângă uşă, ca şi cum 
s-ar fi simţit de prisos, sfiindu-se totuşi să plece fără niciun 
motiv. 

— Nu fi necăjită din pricina mea, Judith dragă - rosti făptura 
neasemuit de bună şi de curată la suflet ce zăcea între perne - 
crede-mă că nu-mi pare rău dacă mi-o fi dat să mor. Şi tata şi 
mama au închis ochii, de ce aş avea eu altă soartă decât ei? Din 
toată familia eu eram cea mai umilă. Cine ştie dacă şi-o mai 
aduce aminte cineva de mine când voi dormi somnul de veci pe 
fundul lacului. 

— Nu, nu, nu, dragă, scumpă Hetty! Sărăcuţa de tine! gemu 
Judith biruită de o răscolitoare suferinţă. Eu cel puţin am să mă 
gândesc toată viaţa la tine şi aş fi fericită, ah, nici nu ştii ce 
fericită m-aş simţi să fiu atât de curată la suflet ca tine o fiinţă 
fără de prihană, cum nu cred să mai fie alta pe lume! 

In faţa acestei izbucniri de dragoste ori poate de remuşcare, 
căpitanul Warley care stătuse până atunci proptit în uşa cabinei 
ieşi încetişor afară, gânditor, trecând pe lângă aghiotantul lui, 
care în momentul acela primea tocmai îngrijirile medicului, aşa 
că nici nu-l observă. 

_ — Am biblia lângă mine, Judith! rosti sora ei cu bucurie în glas. 
Imi pare rău doar că nu mai pot citi; parcă mi s-a pus o pânză pe 
ochi, te văd ca prin ceaţă, în zare şi tot aşa şi pe Harry, când mă 
uit la el. Niciodată n-aş fi crezut că s-ar putea să-l văd atât de 

şters pe Henry March! De ce oare, Judith, mi s-o fi împăienjenit 
vederea? Ţii minte ce spunea mama, că eu am cei mai buni ochi 
din toată familia. Da, aşa slabă de minte cum eram, lumea mă 
făcea chiar nătângă, aveam nişte ochi de vultur! 

Judith scoase iarăşi un geamăt, de astă dată însă izvorât nu 
din învolburarea unei tăinuite amărăciuni ori prilejuit de vreo 
amintire din trecut; dimpotrivă era cea mai curată mărturie a 
unui simţământ de durere şi de adâncă iubire pentru sora ei. 
lnălţată sufleteşte de umilinţa şi dragostea nemărginită a fiinţei 
de lângă ea, în clipa aceea Judith n-ar fi pregetat o clipă să-şi 
dea viaţa ca s-o salveze pe Hetty. Din păcate era un lucru mai 
presus de puterile omeneşti, în faţa căruia nu-i rămânea decât să 
se mistuie de durere. 

Warley intră din nou în cabină. Hetty îl întrebă cum se făcuse 
că venise tocmai la timp ca să-i salveze. Primul care sosise cu 
vestea că duşmanii poposiseră pe ţărmul lacului, îi explică el, 
fusese un cercetaş; abia după aceea se întâlniseră cu Pripitul, 
însă  Chingachgook şi Wah-ta-Wah fuseseră cei care-i 
îndrumaseră exact spre tabăra huronilor. 

Trecură apoi mai bine de două ceasuri în care Warley intră şi 
ieşi de câteva ori din cabină. S-ar fi spus că stătea ca pe ghimpi 
când era afară şi totuşi nu se simţea în stare să rămână mai mult 
în odaie. Intre timp Hetty aţipi puţin, iar Vânătorul de Cerbi şi 
Chingachgook părăsiră arca, pentru a se sfătui împreună. Într-un 
târziu, medicul ieşi pe punte şi cu o umbră de adâncă tristeţe pe 
faţă, aşa cum niciodată nu-l văzuseră până atunci, îi încunoştinţă 
că rănita trăgea să moară. Vestea asta îi făcu pe toţi să se 
strângă din nou în cabină mânaţi de curiozitatea pe care o poate 
trezi priveliştea unei agonii, sau de un simţământ mai înalt, după 
ce până mai deunăzi fuseseră actorii unui spectacol atât de 
dramatic şi plin de peripeții. Intre timp, zdrobită da durere, Judith 
stătuse deoparte, lăsând pe seama lui Wah-ta-Wah toate acele 
mărunte îngrijiri pe care numai o femeie le poate da unui bolnav. 
Hetty nu se schimbase aproape de loc decât că se simţea sleită 
de puteri, semn că i se apropiase sfârşitul. Mintea ei, multă, 
puţină, ce-o avea, era la fel de limpede ca mai înainte, ba chiar 
s-ar fi putut spune că în momentul acela avea o inteligenţă mai 
vie ca de obicei. 

— Nu-ţi mai face inimă rea din pricina mea, Judith - îi spuse ea 
cu gingăşie surorii sale, luându-i mâna. Incă puţin şi am s-o văd 
iarăşi pe mama; ba chiar mi se pare c-o şi văd aievea; blândă şi 
zâmbitoare cum era de obicei! Poate că după ce mi-oi da 

sfârşitul Dumnezeu m-o face întreagă la minte, ca să se simtă 
mai bine şi mama lângă mine. 

— Ai să fii înger în slăvi, Hetty - suspină sora ei - nu cred să fi 
fost vreodată suflet mai vrednic decât tine să intre în cerescul 
lăcaş! 

— Nu înţeleg prea bine ce spui, dar îmi dau seama că aşa 
trebuie să fie. Cred că am citit aşa ceva în biblie. Ce întuneric se 
face! Aşa devreme se înnoptează oare? De-abia vă mai văd; 
unde-i Wah-ta-Wah? 

— Aici eşti, tu sărăcuţ. Nu vede pe mine? 

— Te văd, dar nu puteam să desluşesc dacă eşti tu sau Judith. 
Mult însă nu cred c-o să-mi fie dat să te mai văd, Wah-ta-Wah. 

— Asta rău forte părut Hetty, sărăcuţ, dar tu liniştit trebuie 
eşti, cer mergi şi fetele şi viteji. 

Despărțirea de Chingachgook, de Vânătorul de Cerbi şi de 
Harry fu înduioşătoare. Hetty îl povăţui pe delawar să se poarte 
bine cu Wah-ta-Wah; simţea desluşit în adâncul ei, îi mărturisi 
apoi Vânătorului de Cerbi, şi se mângâia cu gândul că aveau să 
se întâlnească din nou. Bravul Vânător îi răspunse că speră, 
fireşte, să se revadă în ceruri. 

— Rămas bun, Harry, murmură ea când Pripitul îi luă mâna. 
Caută să te asemeni cât mai mult cu Vânătorul de Cerbi, e tot 
ce-ţi doresc. 

Ultimele cuvinte le rosti mai mult în şoaptă. O roşeaţă uşoară 
îi acoperi o clipă obrajii, apoi lăsându-i mâna, Hetty se întoarse 
cu fata la perete, ca şi cum şi-ar fi încheiat toate socotelile cu 
lumea. Tainicul simţământ ce o legase de flăcăul acela, 
simţământ atât de gingaş, încât aproape că nici ea nu-şi dăduse 
seama de existenţa lui şi care poate nici nu s-ar fi înfiripat, dacă 
mintea ei ar fi ştiut să ţină în frâu simţirea, se pierdu pe vecie în 
gânduri mai înalte şi mai curate. 

— La ce te gândeşti, surioară dragă? şopti Judith - spune-mi, 
aş vrea să-ţi pot uşura clipele acestea! 

— Mama, o văd acum pe mama, acolo, în apă, şi-n jurul ei 
uite, nişte făpturi neasemuit de frumoase. Dar de ce n-o fi şi tata 
cu ea? Ce curios mi se pare c-o văd pe mama şi pe voi nu... Adio, 
Judith! 

Făcu o pauză înainte de a rosti ultimele cuvinte; soră-sa 
rămase aplecată un timp asupra ei, într-o dureroasă încordare, 
până când îşi dădu seama într-un târziu că sufletul ei suav îşi 
luase zborul. Astfel se stinse din viaţă Hetty Hutter. 

Ziua următoare deşi destul de frământată se dovedi a îi 

umbrită de melancolie. Soldații care avuseseră de lucru până 
atunci cu înmormântarea celor răpuşi de ei se apucară după 
aceea să îngroape morții din tabăra lor. Timpul trecea; când în 
sfârşit se lăsă seara, răposatei Hetty Hutter i se aduse ultimul 
omagiu plin de tristeţe. Trupul ei fu cufundat în lac, lângă 
osemintele mamei sale pe care o iubise şi o respectase atât de 
mult. Deşi necredincios, medicul îndeplini ritualul după datină, 
citind rugăciunile de înmormântare la locul ei de veşnică odihnă, 
aşa cum se făcuse mai înainte pentru ceilalţi creştini căzuţi în 
luptă. Lucrurile astea însă acum nu mai aveau cine ştie ce 
importanţă, căci un ochi care se pricepe a citi în inimile 
semenilor, nu se poate să nu facă o deosebire între viaţă şi 
moarte; iar sufletul suavei copile fără de noroc era acum departe 
de toate rătăcirile sau decepţiile pe care i le-ar fi prilejuit nişte 
datini omeneşti. Fără doar şi poate n-ar fi dorit totuşi ca 
împlinirea acestei simple ceremonii să fi fost însoţită şi de 
mărturiile de rigoare. Râuri de lacrimi curgeau pe obrajii lui 
Judith şi Wah-ta-Wah, în timp ce Vânătorul de Cerbi privea ţintă 
cu ochi lucitori apa ce unduia acum deasupra celei pe veci 
plecate şi al cărei suflet fusese mai limpede chiar decât cleştarul 
izvoarelor de munte. Până şi delawarul îşi întoarse capul ca să-şi 
ascundă slăbiciunea, pe când ostaşii care asistau la ceremonie 
aveau un aer solemn şi întristat. 

Soldaţii se îmbarcară apoi pe vas, în frunte cu căpitanul. 
Acesta încercase s-o descoasă pe Judith în privinţa planurilor ei 
de viitor, şi înţelese că fata dorea să rămână până în ultima clipă 
cu Wah-ta-Wah, aşa că n-o mai sâcâi cu întrebările şi totodată se 
feri să-i dea sfaturi, de teamă să n-o supere cumva. Cum pentru 
ca să ajungă cineva pe ţărmul râului Mohawk nu era decât un 
singur drum bun pe care-l cunoştea toată lumea nu mai încăpea 
nicio îndoială că aveau să se ivească alte prilejuri ca s-o 
întâlnească şi să înnoade iarăşi vechile lor legături prieteneşti. 

Când se aflară cu toţii pe bord, câţiva oameni trecură la vâsle, 
şi arca se urni din loc, îndreptându-se, agale, ca de obicei, spre 
un liman. Vânătorul de Cerbi şi Chingachgook traseră afară din 
apă două bărci pe care le lăsară în castel. După ce uşile şi 
ferestrele fură baricadate, ieşiră din casă prin chepeng, aşa cum 
am arătat mai înainte. Părăsind locuinţa, o găsiră pe Wah-ta-Wah 
aşteptându-i în luntrea rămasă afară. Delawarul se urcă lângă ea 
şi începură să vâslească amândoi, lăsând-o pe Judith pe punte. 
Totul se petrecu atât de repede, încât Vânătorul de Cerbi se 
pomeni deodată singur lângă frumoasa înlăcrimată în haine 

cernite. Fără să bănuiască nimic în naivitatea lui, tânărul 
întoarse barca în aşa fel ca stăpâna castelului să poată cobori 
înlăuntru şi o porni apoi pe urma prietenului său. 

Drumul pe care apucase tăia lacul în diagonală, trecând pe 
lângă mormintele celor plecaţi de-a pururi dintre dânşii. In 
momentul când barca ajunse în dreptul lor, Judith deschise gura 
pentru prima oară în dimineaţa aceea, ca să-i spună ceva 
tovarăşului ei de drum. Nu rosti mai mult de două, trei cuvinte; 
mai precis îl rugă să facă un scurt popas, înainte de a părăsi 
pentru totdeauna meleagurile acelea. 

— Nu ştiu dacă am să mă mai întorc vreodată aci, Vânătorule 
de Cerbi - murmură ea - în locul ăsta unde dorm somnul de veci 
mama şi surioara mea. Aş vrea însă să-ţi spun ceva - rosti Judith, 
după o tăcere îndelungată - în clipa de faţă, cred, nici 
sentimentalismele, nici vorbele goale, nici nesinceritatea nu-şi 
au locul. Aici, la mormântul mamei şi la mormântul lui Hetty care 
a iubit din toată inima adevărul, orice cuvânt nesincer ar fi o 
sfruntare. Aşa că am să-ţi vorbesc fără înconjur şi fără să-mi fie 
teamă că s-ar putea să mă înţelegi greşit, deşi, ca femeie, 
mărturisesc că nu am destul curaj. Am să-ţi spun, deci, totul 
răspicat. 

— De ce nu, Judith? De ce o femeie n-ar fi la fel de cinstită şi 
sinceră faţă de ceilalţi oameni ca şi un bărbat? Nu văd pentru ce 
n-ai vorbi tot aşa deschis ca şi mine când e la mijloc un lucru 
serios? 

— Am să-ţi vorbesc atunci cinstit ca şi cum aş vorbi cu biata 
Hetty, draga de ea, dacă blânda mea surioară ar mai fi încă în 
viaţă! Da, am să trec peste toate celelalte simţăminte, dând 
cuvântul celui mai puternic dintre ele! Ţi-s dragi pădurile - nu-i 
aşa, Vânătorule? - şi viaţa pe care o duci aici, în inima 
sălbăticiunii, departe de oraşele şi cetăţile ridicate de albi? 

— Aşa cum mi-au fost dragi părinţii, Judith, când mai trăiau 
încă. Locurile unde ne aflăm acum ar fi pentru mine raiul pe 
pământ, dacă s-ar isprăvi odată acest război şi coloniştii şi-ar 
vedea mai departe de treburile lor. 

— Şi atunci de ce vrei să le părăseşti? Vezi bine, au rămas fără 
stăpân, cel puţin după câte ştim nu e nimeni care să aibă mai 
multe drepturi decât mine asupra lor şi aceste drepturi, iată, ţi le 
încredinţez de bună voie dumitale. Chiar de ar fi o împărăție, 
Vânătorule, cu dragă inimă ţi-aş spune acelaşi lucru. Să ne 
întoarcem, aşadar, tot aici, după ce vom fi dat ochi cu preotul din 
forturi, şi să nu mai plecăm niciodată. 

— Nu ştiu dacă ai cumpănit destul de bine lucrurile, Judith - 
spuse el - inima dumitale e copleşită încă de cele întâmplate în 
ultimul timp, şi de teamă să nu rămâi singură pe lume, vrei cu 
tot dinadinsul să găseşti pe cineva să ţină locul fiinţelor pe care 
le-ai pierdut. 

— Dacă ar roi prietenii în jurul meu, Vânătorule, fii sigur că tot 
aşa aş gândi şi la fel aş vorbi cum ţi-am vorbit acum, îi răspunse 
Judith. 

— iți mulţumesc, copilă dragă, din toată inima îţi mulţumesc. 
Totuşi, crede-mă, nu sunt eu omul care să se folosească de clipa 
asta de slăbiciune a dumitale, căci după câte îmi dau seama eşti 
gata să uiţi darurile cu care ai fost din prisos înzestrată, şi să-ţi 
închipui că lumea întreagă se mărgineşte la o biată bărcuţă. Nu, 
nu, Judith, n-ar fi frumos din partea mea. In ruptul capului n-aş 
putea să primesc aşa ceva! 

— Poţi s-o faci liniştit, ascultă-mă pe mine, fără să rămână în 
sufletul nimănui o umbră de remuşcare - îi răspunse Judith. Să le 
spunem soldaţilor să lase, până ne întoarcem, lucrurile noastre 
undeva, în drum, de unde am putea lesne să le aducem acasă. 
Nici picior de duşman n-o să mai calce pe aici, cel puţin cât o 
ţine războiul. Cât priveşte blănurile dumitale poţi foarte bine să 
le vinzi în garnizoană şi tot de acolo să târguieşti tot ce ne-o fi de 
trebuinţă, pentru că, te rog să mă crezi, în viaţa mea nu mai 
vreau să calc pe acolo; şi ca să-ţi dovedesc, Vânătorule - adăugă 
fata cu un zâmbet atât de dulce şi de firesc, încât tânărul simţi 
că anevoie i-ar mai putea rezista - cât de hotărâtă sunt, şi cât de 
mult doresc să fiu a dumitale, că altă dorinţă nu am pe lume, 
primul foc pe care o să-l facem la întoarcere o să-l aprindem cu 
rochia de brocart, şi ca să nu se stingă o să-i jertfim şi alte găteli 
de ale mele dacă dumneata socoteşti că nu se cade a fi purtate 
de femeia cu care ai vrea să-ţi uneşti viaţa. 

— Vai de mine! O femeie frumoasă şi fermecătoare ca 
dumneata, Judith! Fiindcă eşti într-adevăr aşa, nimeni nu poate 
tăgădui asta fără a nesocoti adevărul. Sunt lucruri care s-ar 
putea să pară plăcute când ţi le zugrăveşti cu închipuirea, dar 
cine ştie dacă vor avea o urmare chiar atât de fericită, cum o 
vezi dumneata. Nu te mai gândi la ele, ascultă-mă ce-ţi spun; să 
mânăm, deci, mai departe barca, după Şarpele şi Wah-ta-Wah, 
ca şi cum n-am fi vorbit nimic. 

Judith se simţi jignită peste măsură, ba mai mult chiar, 
mâhnită până în adâncul sufletului. În cuvintele Vânătorului de 
Cerbi însă era o hotărâre ce spulberă cu desăvârşire speranţele 

pe care şi le făurise, arătându-i că cel puţin de astă dată, 
frumuseţea sa cu totul aparte nu izbutise să-i câştige admiraţia 
şi devotamentul de care era îndeobşte înconjurată. Se gândi 
totuşi dacă nu cumva fusese greşit înţeleasă. De aceea, după 
câteva clipe de tăcere stingherită, se decise să lămurească 
lucrurile până la capăt punându-i o ultimă întrebare răspicată, 
care să împrăştie orice îndoială. 

— N-aş vrea, Doamne fereşte, să am vreo remuşcare pe 
lumea cealaltă, pentru că n-am fost de ajuns de sinceră acum - 
zise ea. Nădăjduiesc că ne-am înţeles bine unul pe altul. Nu vrei 
să mă iei de soţie, Vânătorule? 

— E mai bine pentru amândoi, Judith, să mă folosesc de acest 
prilej în care te văd atât de hotărâtă să treci peste toate. Află 
deci că noi doi n-o să putem fi niciodată soţ şi soţie. 

— Inseamnă că nu mă iubeşti. Sau poate că nu găseşti în 
inima dumitale stima pe care ar trebui s-o ai pentru mine, 
Vânătorule? 

— Găseşti în ea tot ce-ţi poate da un prieten, Judith. Tot ce 
vrei, chiar şi viaţa. Da, aş fi gata să fac orice pentru dumneata, 
aşa cum aş face şi pentru Wah-ta-Wah; mai mult decât atât nu 
ştiu ce-aş putea să spun de dragul unei fete sau femei. Nu cred, 
însă, că simt nici pentru una, nici pentru cealaltă - ia seama, am 
spus nici pentru una, nici pentru cealaltă, vreun imbold ce m-ar 
putea face să-mi părăsesc tatăl sau mama dacă ar mai trăi 
vreunul din ei; şi chiar dacă ar fi amândoi în viaţă, nu cunosc 
nicio femeie pentru care m-aş îndupleca să-i părăsesc. 

— Destul - murmură Judith cu o voce sugrumată. Inţeleg ce 
vrei să spui. Nu te poţi căsători cu o femeie pe care n-o iubeşti, 
nu-i aşa? Şi pentru mine nu simţi niciun pic de dragoste. Nu-mi 
răspunde nimic, mi-ajunge tăcerea dumitale ca să-mi dau 
seama. Şi aşa e destul de dureros pentru mine. 

Respectându-i dorinţa, Vânătorul de Cerbi nu scoase niciun 
cuvânt. Fata rămase câteva clipe cu ochii pironiţi asupra lui, ca şi 
cum ar fi vrut să-i citească în adâncul sufletului în timp ce el îşi 
făcea de lucru cu vâsla, ca un şcolar pedepsit. In cele din urmă 
Judith cufundă lopata în apă şi cu o vajnică smucitură, pe măsura 
simţămintelor ce o frământau, urni barca din loc. Liniştit, 
Vânătorul de Cerbi îi dădu şi el o mână de ajutor, aşa că puţin 
mai apoi se aflau din nou pe dâra lăsată de luntrea delawarului. 

Cât tinu drumul, nu mai schimbară nicio vorbă. Aşa cum 
nimeni, probabil, nu s-ar fi aşteptat, Judith nu era câtuşi de puţin 
supărată pe el, cu toate că schimba feţe, feţe, trecând de la 

roşeaţa vie ce i-o aprindea ruşinea în obraji, la paloarea 
dezamăgirii îndurate. Tristeţea însă, o adâncă şi mistuitoare 
tristeţe, era simţământul precumpănitor ce i se citea lămurit pe 
figură. 

Cât zăboviseră ei din pricina popasului făcut, arca avusese 
răgaz să ajungă la liman, şi soldaţii apucaseră să debarce, 
înainte ca luntrea cu cei doi vâslaşi să fi atins ţărmul. 
Chingachgook care le-o luase înainte mersese o bucată bună 
prin pădure, şi se oprise, tocmai, să-i aştepte la răspântia unde 
cele două drumuri - spre garnizoană şi spre aşezările delawarilor 
- se despărţeau. Ostaşii îşi văzuseră mai departe de calea lor, 
după ce împinseseră arca înapoi, în apă, lăsând-o în voia sorții. 
Judith însă privea totul cu sânge rece. Oglinda strălucitoare nu 
mai avea acum niciun farmec pentru dânsa şi îndată ce puse 
piciorul pe țărm, întinse pasul la drum pe urmele 
detaşamentului, fără să se mai uite înapoi. 

Vânătorul de Cerbi se luă după ea, ca să fie sigur că va fi 
ajuns cu bine în mijlocul detaşamentului, când deodată o auzi 
din nou vorbind. 

— Opreşte-te, Vânătorule - rosti fata cu tristeţe în glas. Sunt 
mişcată de bunăvoința dumitale, dar n-am ce face cu ea. Poţi fi 
liniştit, în câteva minute îi ajung din urmă pe soldaţi. Intrucât nu 
putem merge mână în mână pe căile vieţii, te-aş ruga să nu mă 
mai însoţeşti mai departe. Dar stai. Inainte de a ne despărţi aş 
vrea să-ţi mai pun o întrebare, una singură. Şi te rog din suflet să 
nu cauţi câtuşi de puţin să mă înşeli răspunzându-mi. După câte 
ştiu nu eşti îndrăgostit de altcineva şi nu văd decât un singur 
motiv pentru care nu mă poţi iubi sau nu vrei să mă iubeşti pe 
mine, spune-mi, te rog, Vânătorule - fata se întrerupse, parcă i s- 
ar fi pus un nod în gât, stăvilindu-i cuvintele. In sfârşit, îşi adună 
puterile şi, pălind şi roşindu-se la faţă de la o clipă la alta, 
continuă: Spune-mi, te rog, Vânătorule, din toate poveştile pe 
care ţi le-a înşirat Harry March n-o fi fost ceva care să-ţi fi 
schimbat simţămintele? 

Adevărul era steaua călăuzitoare a Vânătorului de Cerbi. Avea 
pururea ochii îndreptaţi asupra ei şi-i era aproape cu neputinţă 
să ocolească o mărturie cinstită, chiar atunci când prudenţa i-ar 
fi cerut să tacă. Judith citi răspunsul pe chipul său, şi, cu inima 
zdrobită de povara mustrărilor de conştiinţă, îi făcu un semn de 
rămas bun, şi se pierdu în pădure. 

Vânătorul de Cerbi stătu o frântură de timp în cumpănă, 
neştiind încotro s-o apuce, apoi se întoarse, îndreptându-şi paşii 

spre locul unde ştia că-l aşteaptă delawarul. 

In noaptea aceea câteşitrei prietenii poposiră la izvoarele 
râului, iar a doua zi, către seară, ajunseră acasă, în sânul tribului 
lor, Chingachgook şi logodnica sa fiind primiţi cu alai iar 
tovarăşul lor cu mare cinste şi admiraţie, deşi pe faţa lui stăruia 
o umbră de tristeţe ce abia târziu de tot, după luni întregi de 
muncă încordată, ajunse să se împrăştie. 


Delawarul se bucură de mari onoruri în mijlocul poporului său 
şi curând după aceea un nou Uncas, ultimul din viaţa lui, veni pe 
lume. 

Ce s-a mai întâmplat după aceea cu Judith nimeni nu ştie 
precis. Cât despre Vânătorul de Cerbi, căruia toată lumea-i 
spunea Ochi de Şoim, dobândi o mare faimă ce se întinse în lung 
şi în lat, datorită iscusinţei lui fără pereche şi vestitei sale puşti. 

